
— Nu clinti, Solo, se auzi un glas din trecutul său. 

Han încremeni. 

Marele Preot avea în mâini o carabină blaster, iar ochii lui 
purtau o sclipire nebună care-l anunţa pe Han că din 
situaţia respectivă avea să-i fie imposibil să scape doar pe 
baza vorbelor. 

— Mâinile sus, ordonă preotul. 

Han, Chewie şi Bria ridicară braţele. Han trase cu coada 
ochiului spre ceilalţi, străduindu-se să se gândească rapid 
la o modalitate de a ieşi din situaţia aceea. 

— Voi fi foarte încântat să vă ucid, anunţă preotul. 

— Jabba îmi este prieten, zise Han. Nu va fi deloc 
încântat, dacă mă omori. 

Preotul râse şuierat. 

— Huttii n-au prieteni, spuse el. Adio, Solo. 

îndreptă blasterul spre Han şi degetul său mic şi 
butucănos începu să apese trăgaciul. 

Han închise ochii. Auzi ţiuitul armei... 

„Şi nu simţi nimic. Nici o durere. Nici o arsură 
pârjolitoare. 

După un lung moment, auzi zgomotul unui corp care 
căzu cu un bufnet sonor. 


1 - Învingători şi învinşi 


an Solo se aplecă înainte în scaunul pilotului din 
Năbădăioasa. 

— Pătrundem în atmosferă, căpitane, anunţă el. 

Privi soarele mare şi palid al sistemului lunecând în arcul 
uriaş de lumină roşcată de la marginea planetei şi 
dispărând înapoia bordului acesteia. Imensa şi întunecata 
emisferă nocturnă a lui Bespin se înălţă colosală, ocultând 
stelele. Han îşi verifică senzorii. 


— Se zice că în atmosfera lui Bespin există nişte creaturi 
zburătoare - sau, mai precis, plutitoare - gigantice, aşa că 
menţine deflectoarele frontale la energie maximă. 

Copilotul său făcu reglajele necesare cu o singură mână. 

— Care-i TES la Oraşul Norilor? întrebă femeia cu glas 
uşor stresat. 

— De acum nu mai avem mult, replică liniştitor Han. 

Năbădăioasa intră în atmosfera superioară, trecând peste 
polul întunecat al planetei; hăt dedesubt, fulgerele 
alcătuiau o ceaţă pâlpâitoare de lumină slabă. 

— TES este de douăzeci şi şase de minute. Ar trebui să 
ajungem în Oraşul Norilor la timp pentru un prânz târziu. 

— Cu cât mai repede, cu atât mai bine, comentă ea 
strâmbându-se când flexionă braţul drept prins în 
banduliera  pneumatică. Chestia asta îmi dă nişte 
mâncărimi teribile. 

— Mai rezistă puţin, Jadonna, zise Han. Te vom duce 
direct la clinica medicală. 

Ea încuviinţă. 

— Han, din partea mea, n-o s-auzi nici un cuvânt de 
reproş. Te-ai descurcat excelent. Sigur că da, voi fi însă 
fericită să-mi bag braţul într-o bactacuvă. 

— Ligamente şi cartilaje rupte..., clătină din cap bărbatul, 
nu se poate să nu te doară. Totuşi sunt convins că Oraşul 
Norilor va avea facilităţi medicale adecvate. 

— Sigur că da, aprobă Jadonna. Este un loc 
nemaipomenit. Han. Vei vedea! 

Jadonna Veloz era o femeie scundă şi masivă, cu piele 
oacheşă şi păr negru, lung şi drept. Han o cunoscuse cu 
două zile în urmă, după ce ea afişase pe reţeaua 
electronică alderaană solicitarea pentru un pilot care s-o 
ducă pe Bespin. Veloz se rănise la braţ în urma loviturii 
primite de la un încărcător antigravitaţional defect, dar, 
fiind decisă să-şi respecte termenul strict de livrare, 
amânase tratamentul până după descărcarea mărfii. 

După ce-i decontase lui Han transportul cu o navetă 
rapidă de pe Corellia la Alderaan, el preluase sarcina de 
pilot şi o adusese pe Bespin la termen. 


Năbădăioasa trecuse prin exosfera subţire şi cobora iute, 
înaintând spre amurg, cu cerul ridicându-se deasupra lor. 
Han schimbă foarte puţin cursul, mergând spre sud-vest, 
către locul unde apunea soarele. Pe când goneau, vârfurile 
maselor de nori pufoşi şi suprapuşi, aflaţi mult dedesubtul 
lor, începură să capete culori purpuriu-închis şi coraliu, apoi 
galben-portocaliu. 

Han Solo avea propriile sale motive pentru o cursă spre 
Bespin. Dacă n-ar fi existat anunţul Jadonnei de pe reţea, ar 
fi fost silit să apeleze la economiile sale, care se diminuau 
rapid, pentru a-şi cumpăra un loc într-o navă de pasageri. 

Accidentul lui Veloz nu putea să fi sosit într-un moment 
mai potrivit, în ceea ce-l privea pe corellian. Cu creditele 
ce-i fuseseră promise îşi putea permite o cameră la un 
hotel ieftin şi câteva prânzuri pe durata marelui turneu de 
sabacc. Simpla taxa de înscriere la turneu se ridica la 
ameţitoarea sumă de zece mii de credite. Han abia reuşise 
să strângă suma aceea, plasând micuța statuetă de aur a 
paladorului pe care o furase de la Marele Preot ylesian 
Teroenza, împreună cu perla de dragon descoperită în 
cabinetul amiralului Greelanx. 

Pentru o clipă, Han îşi dori ca şi Chewie să fi fost alături 
de el, dar fusese nevoit să-l lase pe wookiee în micul lor 
apartament de pe Nar Shaddaa, fiindcă nu avea bani să-i 
plătească transportul. 

Coborâseră mult în atmosferă şi Han putea zări soarele 
lui Bespin, o sferă portocalie cu aspect turtit, care tocmai 
se ivea dinapoia unui banc masiv de nori. Năbădăioasa era 
înconjurată de aglomerări spectaculoase de nori aurii - de 
aceeaşi culoare ca visele de îmbogăţire ale lui Han Solo. 

Bărbatul miza totul pe acest turneu de proporţii. El 
fusese dintotdeauna norocos la sabacc, totuşi se întreba 
dacă şansa ar fi fost suficientă ca să câştige. Urma să se 
confrunte cu jucători profesionişti, aşa cum era chiar Lando. 

Corellianul înghiţi un nod, apoi se concentră asupra 
pilotării. Nu era momentul potrivit pentru a se lăsa pradă 
neliniştii. Efectuă altă corecție a vectorului de apropiere a 
Năbădăioasei şi-şi spuse că de acum ar fi trebuit să intre în 


raza controlului de trafic din Oraşul Norilor. 

Parcă răspunzându-i gândurilor, un glas răsună dinspre 
consola de comunicaţii: 

— Aici controlul de trafic, solicităm identificarea navei 
necunoscute. 

Jadonna Veloz întinse mâna stângă şi activă consola. 

— Controlul traficului, suntem Wăbădăioasa, din direcţia 
Alderaan. Vectorul nostru de apropiere este..., privi spre 
Han apoi recită un şir de cifre. 

— Năbădăioasa, confirmăm vectorul. Destinația voastră 
este Oraşul Norilor? 

— Da, încuviinţă Jadonna şi Han făcu o grimasă. 

Din câte auzise, Oraşul Norilor era singura destinaţie 
posibilă pe Bespin. Desigur, existau facilitățile de 
exploatare minieră, pentru rafinarea, depozitarea şi 
expedierea gazului tibanna, totuşi mai mult de jumătate din 
tot traficul ce sosea la planetă se îndrepta probabil către 
luxoasele hoteluri de odihnă. În ultimii ani, turiştii plictisiţi 
făcuseră din oraşul cocoţat între nori unul dintre locurile 
favorite pentru petrecerea vacanţelor. 

— Controlul traficului, urmă Jadonna, avem un transport 
prioritar pentru bucătăria hotelului Yarith Bespin. Muşchi de 
nerf în stază. Solicităm un vector de asolizare. 

— Solicitarea se aprobă, Năbădăioasa, se auzi glasul 
controlorului care căpătă după aceea un ton mai neoficial. 
Friptane de nerf, zici? Va trebui s-o scot pe nevastă-mea la 
restaurant, săptămâna asta. Îşi dorea o specialitate, iar 
asta-i una pe care n-o căpătăm prea des. 

— Este muşchi file de calitatea întâi, zise Veloz. Sper că 
bucătarul-şef de la Yarith Bespin îl va aprecia. 

— Oho, este un tip priceput, făcu controlorul şi reveni la 
tonul sec. Năbădăioasa, v-a fost alocat terminalul 7A de la 
nivelul 65. Repet: terminalul 7 A de la nivelul 65. S-a 
reţinut? 

— Am reţinut, controlul traficului. 

— Vectorul de asolizare este..., vocea întârzie puţin apoi 
anunţă alte coordonate. 

Han le introduse în navicalculator, după care se lăsă pe 


spate pentru a admira peisajul. Constată că de abia aştepta 
să vadă faimosul Oraş al Norilor. Bespin în sine fusese o 
planetă faimoasă chiar înainte de construirea staţiunii de 
vacanţă, deoarece de aici se extrăgea gazul tibanna, 
utilizat în motoarele navelor spaţiale şi pentru alimentarea 
Maşterelor. 

Bărbatul nu cunoştea cu exactitate felul în care era 
extras gazul, dar ştia că tibanna era foarte valoros, aşa că 
minerii câştigau probabil bine. Înainte de a fi fost descoperit 
în atmosfera lui Bespin, tibanna fusese întâlnit de obicei în 
cromosferele stelelor şi în norii nebulari... ceea ce făcea ca 
exploatarea lui să fie periculoasă şi riscantă. Pentru ca 
după aceea cineva să constate întâmplător că atmosfera lui 
Bespin abunda în gaz tibanna. 

Observând pe senzorii navei un vârf neaşteptat de 
activitate electrică, Han se grăbi să modifice cursul. 

— Hei, exclamă el, ce-i aceea? 

Arătă spre videcran. În dreapta lor, printre norii incredibil 
de aurii, se întrezărea neclar o formă monstruoasă, atât de 
mare încât pe lângă multe orăşele corelliane ar fi părut un 
gigant. 

Jadonna se aplecă puţin înainte. _ 

— Un beldon! exclamă ea. Sunt cu adevărat foarte rari. In 
toţi anii de când zbor prin norii ăştia, n-am văzut niciodată 
unul. 

Han miji ochii spre creatura enormă, când Năbădăioasa 
trecu pe lângă ea. Beldonul semăna cu unele dintre 
făpturile oceanice gelatinoase pe care le văzuse pe alte 
planete, cu partea superioară în formă de cupolă de 
dimensiuni mari de sub care atârna o multitudine de 
tentacule mici pentru hrănire. 

Pilotul îşi verifică vectorul de asolizare. 

— La fix, căpitane, rosti el. 

îndărătul lor, leviatanul se pierdu în depărtare, iar în faţă 
Han întrezări altă formă, mai micuță, semănând cu un 
beldon răsturnat şi-şi dădu seama că era Oraşul Norilor. 

Acesta era suspendat în nori aidoma unui pocal exotic, 
încununat cu o cunună scânteietoare de turnuri rotunde, 


clădiri cu acoperişuri în formă de dom, turle de comunicaţii 
şi piramide de stocare. In ultimele revărsări de raze ale 
apusului, sclipea aidoma unei nestemate corusca. 

Menţinând vectorul de apropiere căpătat, Han survolă 
domurile oraşului din nori, apoi cobori Wăbăgă'oasa într-o 
asolizare perfectă la terminalul alocat. 

După ce-şi încasă onorariul şi-şi luă rămas bun de la 
căpitanul Veloz, corellianul porni să caute un robo- 
transportor, care să-l ducă la luxosul hotel Yarith Bespin, 
unde avea să se desfăşoare turneul de sabacc. 

In câteva momente, îşi introducea destinaţia pe o 
minitastatură, iar micul robo-transportor porni pe străzile 
oraşului, suind şi coborând între niveluri, gonind cu o viteză 
care ar fi ameţit majoritatea oamenilor - mai ales atunci 
când „sărea" peste clădirile scunde, oferindu-i lui Han 
imagini fugare ale norilor ce-i înconjurau şi ale hăurilor care 
se căscau sub aceştia. De acum, noaptea coborâse binişor 
şi oraşul scânteia precum caseta de bijuterii deschisă a 
unei bogătaşe. 

Nu după mult timp, robo-transportorul opri în faţa lui 
Yarith Bespin. Han îl îndepărtă printr-un gest pe droidul 
hamal care se apropiase instantaneu de el şi pătrunse prin 
intrarea monumentală. Mai fusese în hoteluri de lux, pe 
când făcuse turnee alături de prietena sa iluzionistă, 
Xaverri, aşa că nu se simţi copleșit de interiorul opulent cu 
pasarele rulante ce se încrucişau ca nişte fire de păianjen 
prin atriul care se ridica pe multe etaje. Zări anunţul 
„înscrieri turneu" în cel puţin douăzeci de limbi şi urmă 
săgeata respectivă, luând liftul glisor până la mezanin. 

Cobori de pe banda rulantă plutitoare şi porni cu pas 
decis spre mesele mari. Locul era ticsit de jucători din toate 
speciile, dimensiunile şi aspectele. Han se înscrise, îşi predă 
blasterul (accesul cu arme în sală era interzis), primi un 
ecuson de identificare şi un voucher pe baza căruia să-şi 
retragă fisele pentru joc. Prima partidă urma să înceapă a 
doua zi, la amiază. 

Tocmai îşi introdusese voucherul în siguranţa buzunarului 
interior al cămăşii, imediat lângă piele, şi se pregătea să 


părăsească zona de înscriere, când auzi un glas familiar: 

— Han! Hei, Han! Aici! 

Se întoarse şi-l văzu pe Lando Calrissian, făcându-i semn 
cu braţul din cealaltă parte a mezaninului. Han îi răspunse 
printr-un gest similar, pentru a-i confirma că-l auzise, apoi 
se îndreptă cu pas grăbit spre pasarela rulantă şi sări pe ea, 
exact în clipa în care Lando suia pe cea care venea spre 
corellian din partea opusă a sălii imense. 

Când îl văzuse pentru ultima oară pe jucătorul 
profesionist, acesta se pregătea să plece spre sistemul 
Oseon. Vorbise însă de multe luni de zile despre turneul de 
sabacc, aşa că Han se aşteptase să-l întâlnească aici. 

— Han! făcu Lando şi trăsăturile chipului său oacheş se 
destinseră într-un surâs larg, când cele două pasarele îi 
aduseră faţă în faţă. Nu te-am văzut de mult, pungaş 
bătrân! 

Han sări cu graţie de pe pasarela sa pe a lui Lando şi nici 
nu apucă să aterizeze bine, că acesta îl cuprinse într-o 
îmbrăţişare de care şi Chewbacca ar fi fost mândru. 

— Mă bucur să te revăd! icni corellianul, când Calrissian îl 
pocni pentru ultima dată pe spate. 

Cei doi prieteni coborâră de pe pasarelă în zona de 
înscriere şi rămaseră locului câteva clipe, privindu-se 
cercetător. Han îşi studie amicul şi observă că arăta de-a 
dreptul prosper - probabil că mesele de joc din Oseon erau 
încărcate cu credite lesne de câştigat. Jucătorul profesionist 
purta un costum scump făcut din țesătură askajian, cea mai 
bună din galaxie. De pe spate îi unduia o capă negru- 
argintiu, croită după ultima modă. 

Han zâmbi. La ultima lor întâlnire, Lando de abia 
începuse să-şi lase mustață, dar acum crescuse complet şi 
era tăiată foarte îngrijit, îi conferea un aer general mai 
degrabă pirateresc. Corellianul o indică cu vârful degetului. 

— Văd că ai decis să păstrezi blana de pe buză. 

Lando o mângâie cu mândrie. 

— Toate femeile pe care le-am întâlnit au fost foarte 
măgulitoare, spuse el. Ar fi trebuit să port mustață de mai 
mult timp. 


— Unii oameni au nevoie de tot ajutorul pe care-l pot 
obţine, îl tachină Han. Îmi pare rău, amice, că nu ai lipiciul 
meu la doamne. 

Lando pufni ironic. 

Han privi în jur. 

— Dar... unde-i micuțul tău droid cu ochi roşii? Să nu-mi 
spui că l-ai pierdut pe Vuffi Raa la un joc de sabacc? 

Calrissian clătină din cap. 

— Este o poveste lungă... Ca să ţi-o spun aşa cum se 
cuvine, trebuie să am în faţa mea un pahar plin cu ceva 
înviorător. 

— Ei bine, atunci care-i versiunea prescurtată? Să nu-mi 
spui că micuțul s-a plictisit să-ţi mai spună „stăpâne" şi a 
decis că s-ar putea descurca mai bine, vânzându-şi 
altundeva capacităţile de Clasa Îl? 

Lando scutură iarăşi din cap şi expresia îi deveni brusc 
serioasă. 

— N-o să-ţi vină să crezi, dar Vuffi Raa a decis să revină 
printre semenii lui şi să evolueze. Să-şi împlinească 
destinul. 

— Poftim? se încruntă pilotul. Păi, este un droid. Ce vrei 
să spui prin... destin? 

— Vuffi Raa este... a fost... un prunc navă stelară. Ştiu că 
pare o nebunie, dar e adevărat. Provenea dintr-o... specie 
unică. Nave droide gigantice care hălăduiesc între stele... 
Forme de viaţă raţionale, deşi nu organice. 

Han se holbă la prietenul său. 

— Ai tras ryll pe nas? Vorbeşti de parcă ai fi petrecut 
toată ziua în bar. 

Jucătorul profesionist ridică o mână, oprindu-l. 

— Este adevărul curat. A existat un vrăjitor rău, pe nume 
Rokur Gepta din rasa croke, iar făpturile acestea, care 
puteau trăi în vidul cosmic, au dus o bătălie teribilă în 
gigantica Peşteră Stelară şi... 

— Trişorul! răcni un glas gros şi răguşit, făcându-i pe cei 
doi prieteni să tresară. Puneţi mâna pe el! Nu-l lăsaţi să 
joace! Este Han Solo, şi trişează la sabacc! 

Han se răsuci fulgerător şi zări o femelă barabel furioasă, 


care se năpustea spre el. Extraterestra şchiopăta uşor, din 
cauza unui genunchi ţeapăn, totuşi se apropia cu o viteză 
respectabilă, dezvelindu-şi colții masivi. Barabelii erau 
reptiloide negre uriaşe, iar în voiajurile sale Han întâlnise 
doar câţiva reprezentanţi ai rasei. Şi o singură femelă. 

Mai precis, tocmai pe aceasta. 

Corellianul înghiţi un nod şi mâna îi cobori spre blaster, 
doar pentru ca să se izbească zadarnic de coapsă. La 
naiba! incepu să se retragă, ridicând braţele împăciuitor. 

— Shallamar..., începu el. 

Rapid ca întotdeauna în a pricepe o situaţie, Lando se 
asigură că nu se găsea pe vectorul de apropiere al 
barabelei, apoi începu să strige: 

— Securitatea! Forţele de pază! Avem nevoie de 
securitate aici! 

Barabela scuipa şi şuiera de furie: 

— Foloseşte cărţi mutabile! Trişorul! Arestaţi-l! 

Han se retrase, până se lovi de una dintre mesele la care 
se făceau înscrieri pentru turneu şi apoi, sprijinindu-se într- 
o mână, sări peste ea. Colţii barabelei sclipiră. 

— Laşule! leşi de-acolo! Arestaţi-l! 

— Shallamar, vorbi Han, dacă ţii minte, atunci te-am 
învins clar şi corect. Nu-i fairplay să porţi pică pentru 
înfrângeri... 

Cu un răget, ea se năpusti... 

„„.Şi se opri aproape imediat, căzând cu un bubuit pe 
podea, când un câmp blocator îi imobiliză picioarele. 
Shallamar se  zvârcoli, lovind mocheta cu coada, 
blestemând şi urlând. 

Han ridică ochii spre forţa de securitate a hotelului şi 
inspiră profund, uşurat. 

Peste zece minute, cu barabela menţinută sub efectul 
câmpului blocator, Han, Lando şi Shallamar se aflau în 
biroul şefului forţelor de pază. Shallamar era posacă, 
deoarece Han fusese scanat din creştetul capului până în 
vârfurile degetelor de la picioare şi se dovedise că nu 
deţinea absolut nici un dispozitiv pentru trişat. 

Acum barabela stătea inconfortabil pe vine, cu picioarele 


imobilizate, iar şeful forţelor de pază o avertiza că orice 
manifestări similare ulterioare urmau să ducă la excluderea 
ei din competiţie. 

— ...Şİ cred că-i datorezi scuze lui Solo, încheie el. 

Shallamar mârâi aproape inaudibil. 

— Nu-i voi mai face nici un rău. Îmi dau cuvântul de 
onoare. 

— Nu asta..., începu şeful forţelor de pază. 

Han îi făcu un semn. 

— Să nu mai insistăm, domnule. Dacă mă lasă în pace, 
este perfect din punctul meu de vedere. Mă mulţumesc să 
dovedesc că sunt un jucător cinstit. 

— Cum doreşti, Solo, strânse din umeri şeful pazei. Bine, 
voi doi puteţi să plecaţi, privi spre Han şi Lando. Peste două 
minute, voi dezactiva câmpul blocator şi o voi elibera. 

Reveni către barabelă. 

— Stimată doamnă, de acum veţi fi sub supraveghere. Vă 
rog să nu uitaţi asta. Aici se desfăşoară un turneu de 
sabacc, nu de lupte libere. Este clar? 

— Clar, şuieră ea răguşit. 

Cei doi părăsiră biroul. Han nu scoase nici un cuvânt, dar 
îl cunoştea pe Lando prea bine ca să creadă că prietenul 
său nu va comenta în nici un fel episodul. Într-adevăr, când 
păşiră pe trotuarul rulant care ducea spre cafenea, Lando 
rânji larg: 

— Han, Han... altă veche pasiune, aşa-i? Ai avut perfectă 
dreptate... ai un lipici deosebit la doamne, escroc bătrân! 

Pilotul îşi dezveli dinţii într-un mâărâit aproape la fel de 
feroce ca al lui Shallamar. 

— Gura, Lando! Atât îţi spun... gura! 

Deja Calrissian hohotea însă prea puternic pentru a mai 
putea scoate vreo vorbă. 


KKK 


Cei doi prieteni avură nevoie de câteva ore ca să se 
informeze reciproc despre cele petrecute între timp în viaţa 
lor. Han află întreaga poveste a aventurilor lui Lando în 


sistemul Oseon. De la ultima lor întâlnire, acesta câştigase 
şi pierduse mai multe averi, cea mai recentă fiind o 
încărcătură de pietre preţioase. 

— Ar fi trebuit să le vezi, comentă trist jucătorul 
profesionist. Erau extraordinare! Am umplut jumătate din 
cala Șoimului. Ar fi fost bine dacă le-aş fi păstrat, în loc să 
le folosesc aproape pe toate ca să cumpăr jumătate din 
blestemata aia de mină de berubian! 

Han îşi privi amicul cu un amestec de simpatie şi 
exasperare. 

— „Aranjată", nu? S-a dovedit fără valoare? 

— Exact! De unde ştii? 

— Cândva, am cunoscut pe cineva care folosea 
înşelătoria asta. Atât doar că era vorba despre un asteroid 
de aliaje dure. 

Neglijă să menţioneze că el însuşi pierduse odată o mină 
de uraniu în valoare de jumătate de milion de credite pe 
care o câştigase la o partidă de sabacc. Mina fusese 
autentică, dar actele erau false şi el avusese noroc că 
scăpase de condamnare, când deţinătorii legali de acţiuni 
îşi începuseră investigaţiile. 

Toate acelea aparţineau însă trecutului şi filosofia lui Han 
Solo era de a nu regreta niciodată acţiunile eşuate. 

— Apropo de Soim, rosti el, unde ai andocat-o? 

— Ah, nu-i aici. Am lăsat-o în depozitul meu de nave 
uzate de pe Nar Shaddaa. Jumătate din şmecheria unui 
câştig serios la jocurile de noroc este să fii capabil să-ţi 
domini psihic adversarii, prezentându-te ca o persoană 
care-şi poate permite să joace pe sume mari, să câştige 
sume mari şi să piardă sume mari. În felul ăsta, 
cacealmalele sunt mult mai eficiente. 

— O să ţin minte asta, încuviinţă Han. Şi atunci, cum ai 
ajuns aici? 

— Am venit cu unul dintre pacheboturile de lux, Regina 
Imperiului, în stil de mare nabab. Ca să nu mai amintesc că 
şi cazinoul din Regină este unul dintre cele mai elegante pe 
care le cunosc. Eu şi pachebotul ăsta avem multe amintiri 
comune. 


Han surâse mucalit. 

— Acum câteva săptămâni, m-am întâlnit cu Blue, care 
mi-a spus că voiajai la bordul noii nave a lui Drea Renthal. 
Vigilența lui Renthal- nava pichet din clasa Carrack pe care 
a recuperat-o după Bătălia de la Nar Shaddaa. 

Lando îşi drese glasul. 

— Drea este o doamnă adevărată, declară el. Pentru un 
pirat, este surprinzător de... rafinată. 

— Oho!  chicoti contrabandistul. Da’ nu-i niţel cam 
bătrână pentru tine? Trebuie să aibă cel puţin patruzeci de 
ani! Cum ţi-a plăcut să fii jucăria favorită a unei regine de 
pirați? 

Lando se burzului. 

— N-am fost... Ea nu-i... 

Han râse acum în mod direct. 

— Aproape îndeajuns de bătrână ca să-ţi fie mamă, nu? 

Dinţii celuilalt sclipiră de sub mustață. 

— Nici chiar aşa! Şi, Han... mama nu se compara nici pe 
departe cu Drea. Crede-mă! 

— Atunci de ce v-aţi despărţit? 

— Viaţa la bordul unei nave pirat este... interesantă, 
explică Lando, totuşi niţel prea... vulgară pentru gusturile 
mele. 

Privindu-i hainele spilcuite, Han aprobă din cap. 

— Sunt convins. 

— Totuşi, urmă Lando, Drea şi cu mine ne-am despărţit 
prieteni. În ultimele luni, aveam nevoie... eram... (Ridică din 
umeri, în mod vădit stânjenit.) Ei bine, Drea a apărut într-un 
moment bun. Eram... în sfârşit, a fost plăcut să am 
tovărăşie. 

— Vrei să zici că i-ai simţit lipsa lui Vuffi Raa? îl examină 
Han cu atenţie. 

— Ce naiba... cum poţi să simţi lipsa unui droid? Deşi... 
să ştii, Vuffi a fost cu adevărat un camarad. In unele 
momente nici măcar nu mă gândeam la el ca la o 
maşinărie. Mă obişnuisem să-l am în preajmă, aşa că atunci 
când aspiratoraşul ăla a plecat cu cei din specia lui, chiar 
că... i-am dus dorul. 


Pilotul se gândi ce ar fi însemnat ca el să-l piardă pe 
Chewie şi nu putu decât să aprobe fără un cuvânt. 

Cei doi rămaseră o vreme tăcuţi, sorbind din pahare şi 
bucurându-se de tovărăşia reciprocă. În cele din urmă, Han 
îşi înăbuşi un căscat şi se sculă. 

— Trebuie să trag un pui de somn, anunţă el. Mâine o să 
fie o zi mare. 

— Ne vedem la masa de joc, spuse Lando şi se 
despărţiră. 


KKK 


Sabaccul este un joc străvechi ce datează de la 
începuturile Vechii Republici. Dintre toate jocurile de noroc, 
este cel mai complex, cel mai imprevizibil, cel mai 
surescitant... şi cel mai devastator. 

Se joacă cu un pachet de 76 de cărţi-cip. Valoarea 
oricărei cărţi se poate modifica pe parcursul partidei, la 
intervale aleatorii, prin intermediul unor impulsuri 
electronice transmise de „randomizator”. În mai puţin de o 
secundă, o mână câştigătoare se poate preschimba într-o 
catastrofă. 

Cărţile sunt de patru „culori": Săbii, Doage, Clondire şi 
Monede. Cărţile numerotate au valori de la +1 la +11 şi 
există patru cărţi „de rang": Comandorul, Dama, Stăpânul 
şi Asul, care au valori de la +12 la +15. 

Pachetul este completat de şaisprezece cărţi cu figuri, 
câte două din fiecare tip, care au valori negative sau zero: 
Idiotul, Regina Văzduhului şi Beznei, Răbdarea, Balanța, 
Decesul, Cumpătarea, Răul şi Steaua. 

Există două poturi diferite. Primul dintre ele, potul mâinii, 
este încasat de câştigătorul fiecărui tur jucat. Pentru a 
câştiga potul mâinii, jucătorul trebuie să aibă cel mai mare 
total al valorilor cărţilor din mână, care să fie mai mic sau 
egal cu 23. Valorile pot fi pozitive sau negative, dar în caz 
de egalitate, totalul pozitiv câştigă în faţa celui negativ. 

Celălalt pot, potul sabacc, este potul „partidei" şi poate fi 
câştigat în două moduri: cu un sabacc curat - adică având 


cărţi cu totalul valorilor egal cu +23 - sau cu matricea 
idiotului, constând din una dintre cărţile cu figura ldiotul, 
plus un 2 şi un 3 - adică valoarea literală 23 - de orice 
culoare. 

În centrul mesei se află un câmp de interferență. Pe 
măsură ce se succed licitaţiile de mize şi cacealmale, 
jucătorii de sabacc pot „îngheţa" valoarea unei cărţi, 
plasând-o în câmpul de interferenţă. 

Turneul de sabacc organizat în Oraşul Norilor atrăsese 
peste o sută de jucători bogaţi de pe planete din toată 
galaxia. Rodiani, twi'leki, sullustani, bothani, devaroniani, 
oameni... şi multe alte rase erau reprezentate la mesele de 
joc. Turneul avea să dureze patru zile de joc susţinut şi, în 
fiecare zi, aproximativ jumătate dintre jucători aveau să fie 
eliminaţi. Numărul meselor se reducea, până ce rămânea 
doar una, unde cei mai buni dintre cei mai buni aveau să se 
întreacă în ultima partidă. 

Mizele erau mari. Învingătorii aveau şanse însemnate să 
plece cu câştiguri ce depăşeau de două-trei ori... sau chiar 
mai mult taxa de înscriere în valoare de zece mii de credite. 

În mod tradiţional, sabaccul nu era un joc care să se 
adreseze spectatorilor, aşa cum se întâmpla cu magbal sau 
polo genulă, dar, întrucât în sala propriu-zisă aveau acces 
numai jucătorii, hotelul instalase un holoproiector gigantic 
într-un salon, pentru cei care doreau să urmărească 
desfăşurarea turneului. Însoţitorii participanţilor, pierde- 
vară, jucători interesaţi şi orice alte persoane intrau şi 
ieşeau din salon, aruncând un ochi la turneu şi încurajându- 
şi de la depărtare favoriţii. 

Alături de  holoproiecţie exista o listă ierarhică, 
identificând jucătorii şi prezentând evoluţia partidelor. In 
ziua a doua a turneului, pe lista aceasta figurau 
aproximativ cincizeci de jucători de la zece mese. 
Statisticile din dreptul numelor lor arătau că Han Solo 
trecuse de prima zi doar la limită şi bizuindu-se exclusiv pe 
noroc. Pierduse potul sabacc, dar câştigase suficiente 
poturi ale mâinii ca să poată rămâne în concurs. 

Unul dintre spectatorii din salon ţinea pumnii strânşi 


pentru victoria lui, deşi corellianul nu avea habar că 
persoana aceea se afla pe o rază de parseci depărtare de 
Bespin... iar dacă Bria Tharen dorea să păstreze secretul, 
Han nu avea cum să-l afle. În anii de când lucra pentru 
Rezistenţa Corelliană, Bria devenise expertă în deghizări. 
Acum, pletele ei lungi, roşu-aurii, erau ascunse sub o 
perucă neagră, scurtă, iar ochii albastru-verzui erau 
acoperiţi de biolentile care îi făceau la fel de întunecaţi ca şi 
părul. Capitonaje abil inserate în costumul de afaceri 
elegant o făceau să pară voluptoasă şi cu rotunjimi, nu 
subţire şi vânoasă. Unicul lucru pe care nu-l putea deghiza 
era statura... totuşi existau destule femele umane înalte. 

Acum stătea în partea din spate a salonului, privea 
holoproiecţia cu atenţie şi spera să vadă alt prim-plan cu 
Han. În gând, se bucura pentru că el ajunsese atât de 
departe. Ce bine ar fi dacă ar câştiga! îşi spuse. Viaţa lui 
merită o schimbare importantă. Dacă ar fi avut destule 
credite, n-ar fi fost nevoit să-şi riște viața făcând 
contrabandă. 

Pentru o clipă, holoproiecţia arătă prim-planul mesei lui 
Han şi Bria văzu că adversarii săi erau o sullustană, un 
twi'lek, un bothan şi doi oameni - un bărbat şi o femeie. 
judecând după muşchii groşi şi încordaţi ai gâtului, şi după 
trupul scund şi masiv, femeia provenea în mod evident de 
pe o planetă cu gravitație mare. 

Bria ştia puţine despre sabacc, dar îl cunoştea pe Han 
Solo, în ciuda celor şapte ani cât fuseseră separați. li ştia 
fiecare trăsătură a feţei... felul în care i se încreţeau 
colţurile ochilor atunci când zâmbea... cum mijea pleoapele 
când era furios ori suspicios... sau smocurile lăţoase ale 
părului mereu netuns. Îşi putea reaminti forma mâinilor lui, 
până şi firişoarele fine de păr de pe dosul lor... 

Îl cunoştea atât de bine pe Han, încât îşi dădu seama că 
putea identifica momentul când încerca o cacealma... aşa 
cum se întâmpla acum. 

Surâzând încrezător, Han se aplecă peste masă şi 
împinse în centru alt teanc de fise. Văzând mărimea plusării 
sale, sullustana şovăi, apoi îşi azvârli cărţile. Cei doi oameni 


abandonară şi ei, dar bothanul era croit dintr-un material 
mai dur. Plăti miza cerută de Han, apoi, ostentativ, plusă 
considerabil. 

Expresia Briei nu se modifică, însă palmele i se încleştară 
în pumni. O să abandoneze, sau va juca mâna până la 
capăt, sperând că-i va ţine cacealmaua? 

Twi'lekul aruncă altă carte în câmpul de interferenţă şi 
plăti miza cerută. 

Toţi ochii se întoarseră spre Han. 

Corellianul surâdea, de parcă n-ar fi avut nici o grijă pe 
lume. Bria îi zări buzele mişcându-se, pronunţând probabil o 
provocare verbală sau o remarcă ironică, apoi împinse alt 
fişic de fise... o miză atât de uriaşă, încât femeia îşi muşcă 
buza. Dacă pierdea turul acela, pentru el ar fi însemnat 
distrugerea. În nici un caz n-ar mai fi putut continua! 

Bothanul privi într-o parte şi alta, părând pentru prima 
dată nesigur. În cele din urmă, abandonă mâna. Cozile 
cefalice ale twi'lekului zvâcniră de frustrare şi nervi. 

Finalmente, încet, twi'lekul îşi lăsă cărţile jos. Rânjetul lui 
Han se lăţi şi bărbatul se întinse pentru a mătura alt pot al 
mâinii. O fi avut cu adevărat cărți câştigătoare, se întrebă 
Bria, sau am avut dreptate şi n-a fost decât o cacealma? 

Mişcând din guşile ei flasce, sullustana se repezi pe 
neaşteptate spre cărţile lui Han, dar dealerul interveni 
prompt, avertizând-o limpede împotriva unei asemenea 
acţiuni. Oricum, dealerul ar fi semnalat o modificare a 
valorilor cărţilor. 

Bria încuviinţă din cap, apăsat, spre holoimagine. Grozav! 
Ține-o tot aşa, Han! Bate.-i! Câştigă! 

Lângă ea, cineva mârâi, apoi şuieră răguşit: 

— Fie ca toate dezastrele lui Barabel să se abată asupra 
nemernicului de Solo! Câştigă iarăşi! E sigur că trişează! 

Bria trase cu coada ochiului şi zări o femelă barabel 
imensă, în mod evident o barabelă foarte iritată. Colţurile 
gurii ei zvâcniră. Han are un asemenea efect asupra 
oamenilor... oare ce o fi făcut ca s-o enerveze în asemenea 
măsură? 

Ceva foşni în partea cealaltă a Briei şi ea se întoarse şi-l 


zări pe Jace Paol, adjunctul ei corellian, care i se alăturase. 
Bărbatul vorbi pe un ton atât de scăzut, încât până şi Bria 
de abia îl auzi, deşi buzele lui se aflau la nici un lat de 
palmă de urechea ei. 


— Comandor Tharen, au sosit reprezentanţii 
Alderaanului. Sunt pe drum spre locul de întâlnire. 
— Vin imediat. 


După ce Jace părăsi salonul, Bria îşi verifică datapadul 
scump (un dispozitiv fictiv, deoarece ea nu transpunea în 
scris aproape nici un fel de date despre adevăratele ei 
afaceri), zâmbi vag spre barabelă şi ieşi. Era momentul să 
se ocupe de misiunea ei reală de pe Bespin. 

Când descoperise că Oraşul Norilor avea să găzduiască 
marele turneu de sabacc, Bria îşi dăduse seama că va fi 
locaţia ideală pentru o întrunire secretă la nivel înalt între 
reprezentanţii câtorva mişcări de rebeliune. Grupurile de 
rezistenţă se înmulţeau rapid pe multe planete imperiale şi 
stabilirea de legături între ele era esenţială, totuşi 
asemenea întâlniri trebuiau să fie menținute clandestine. 
Imperialii aveau spioni peste tot. 

Orice agent de informaţii ştia că ascunzătoarea cea mai 
bună era în mijlocul mulţimii, iar Oraşul Norilor se găsea 
destul de departe de Nucleul Imperial pentru ca imperialii 
să nu-l bage prea mult în seamă. Un turneu de anvergură 
oferea o camuflare perfectă. Deoarece veneau şi decolau 
aşa multe nave, atât extraterestre, cât şi umane, câţiva 
oameni, un sullustan şi un duros care se întâlneau într-o 
săliţă de conferinţe aparţinând unui hotel din Oraşul Norilor, 
n-aveau să trezească prea mult interes din partea cuiva. 

Bria n-ar fi recunoscut nici chiar faţă de ea însăşi că unul 
dintre motivele pentru care alesese Oraşul Norilor în timpul 
turneului fusese speranţa că-l va întrezări pe Han Solo. 
Desigur, nu putea fi convinsă că el va participa, totuşi, 
cunoscându-l pe Han, dacă exista o şansă de a câştiga 
sume mari, el avea probabil să fie acolo, pregătit de 
acţiune. 

Mergând cu pasarela rulantă spre turboliftul cel mai 
apropiat, femeia se imagină înlăturându-şi deghizarea şi 


strecurându-se în odaia lui Han, în toiul nopţii. Probabil că 
el şi-o reamintea destul de bine de la ultima lor întâlnire, 
când ea jucase rolul amantei Moffului Sarn Shild, dar cu 
certitudine avea s-o creadă când îi va explica - spionase 
pentru Rezistenţa Corelliană şi nu avusese absolut nici cea 
mai mică relaţie cu Shild. 

Aşa că după ce-i va spune adevărul despre ultima lor 
întrevedere, vor sta de vorbă. Poate că vor sorbi nişte vin. 
După un timp, se vor ţine de mâini. lar mai târziu... 

Inchise ochii, pe măsură ce turboliftul o sui printre 
splendorile de cristal pastelat ale atriului de cincizeci de 
niveluri din Yarith Bespin. Poate că după ce va explica totul, 
Han va dori să se alăture Rezistenței, să-şi ajute semenii 
corelliani ce conjurau eliberarea planetei lor de împăratul 
tiran care ţinea atâtea planete într-o încleştare nemiloasă. 

Poate... Bria se închipui pe ea şi pe Han, luptând umăr la 
umăr pe solul unei planete sau în spaţiul cosmic, războindu- 
se curajos, acoperindu-se reciproc în bătălii, repurtând 
victorii asupra forţelor imperiale... apoi ţinându-se în braţe, 
după ce confruntările zilei se încheiaseră... 

Nu-şi putea imagina ceva mai minunat. 

Simţind  decelerarea turboliftului, femeia suspină şi 
deschise ochii. Fanteziile erau perfecte... uneori, doar ele o 
mai făceau să continue, însă nu le putea îngădui să-i 
împiedice misiunea. 

Când uşile turboliftului se deschiseră, era pregătită. 
Păşind încrezător, ieşi din cabină şi porni pe coridorul 
acoperit cu mochetă. 

Ajunse la săliţa de întrunire, bătu codul cifrat şi uşa se 
deschise. Privi scurt spre Jace şi gestul său din cap îi 
confirmă că verificase încăperea şi că nu descoperise 
dispozitive de interceptare. De abia după aceea, Bria se 
întoarse pentru a-i saluta pe ceilalţi participanţi la întrunire. 

Primul care înaintă fu un duros tipic, cu piele albastră şi 
chip posac, pe nume Jennsar So-Billes. Venise singur, la fel 
ca şi Sian Tevv de pe Sullust. Bria îi salută cu căldură pe cei 
doi extratereştri, mulţumind lor şi grupurilor pe care le 
reprezentau fiindcă le îngăduiseră să întreprindă călătoria 


periculoasă... şi fusese realmente periculoasă. Chiar luna 
trecută, unul dintre liderii de rang înalt ai rebelilor de pe 
Tibrin fusese capturat pe când se îndrepta spre o astfel de 
întrunire. Pentru a scăpa de sondele cerebrale imperiale, 
Ishi Tib fusese nevoit să se sinucidă. 

Alderaan trimisese trei reprezentanţi - doi oameni şi un 
caamas. Cel mai vârstnic membru al delegaţiei era Hric 
Dalhney: un bărbat de etate mijlocie, cu păr şi barbă 
grizonate, ministru adjunct al Securităţii şi membru de 
încredere al cabinetului viceregelui Bail Organa. Il însoțea o 
tânără, de abia ieşită din adolescenţă, cu păr lung, alb 
precum cristalul. Dalhney o prezentă sub numele „Winter'" 
şi adăugă că ei doi jucau roluri de tată şi fiică, drept 
acoperire în decursul voiajului. Membrul non-uman al 
delegaţiei era un caamas, care o făcu curios pe Bria, 
deoarece nu mai întâlnise nici unul până atunci. Specia 
devenise destul de rară în galaxie. 

In esenţă, Caamas fusese distrusă după Războiul 
Clonelor, graţie eforturilor întreprinse de mâna dreaptă a 
împăratului, Darth Vader, dar puţini ştiau că mulţi dintre 
locuitorii planetei reuşiseră să se refugieze pe Alderaan şi 
se stabiliseră acolo, trăind în general în izolare. 

Numele caamasului era Ylenic lt'la şi se prezentă drept 
consilier al Viceregelui de Alderaan. Chiar mai înalt decât 
Bria, el purta un singur veşmânt de tip kilt şi bijuterii. 
Având aspect umanoid, Ylenic era acoperit cu puf auriu şi 
chipul îi era împodobit de dungi purpurii. Ochii săi mari şi 
negri deţineau un aer vag de tristeţe calmă, care o mişcă 
pe Bria, ştiind prin ce suferinţe trebuie să fi trecut făptură 
aceea. 

Ylenic vorbi puţin, când delegaţii schimbară saluturi, dar 
ceva din ţinuta lui o impresionă pe Bria, care decise să-i 
afle părerile în cazul în care nu le-ar fi oferit. Caamasul 
degaja un aer de forţă tăcută şi siguranţă, care-i spunea că 
era o fiinţă de care trebuia să se ţină seama. 

După ce schimbară câteva banalităţi, Bria se aşeză la 
masa lungă şi deschise în mod oficial întâlnirea. 

— Camarazi rebeli, începu ea vorbind cu autoritatea 


blândă a cuiva care făcuse asta de multe ori, vă mulţumesc 
că vă riscaţi vieţile pentru cauza noastră. Mişcarea de 
rebeliune  corelliană contactează toate grupurile 
clandestine, îndemnând diversele grupări de rezistență să 
se unească. Numai sub forma unei organizaţii puternice şi 
coerente putem avea speranţa de a ne confrunta cu 
Imperiul care ne sugrumă planetele şi ucide energiile 
popoarelor noastre. 

Inspiră adânc şi urmă: 

— Credeţi-mă, ştiu ce periculoasă şi descurajantă este 
această propunere. Dar grupurile de rebeli pot avea 
speranţa posibilei victorii numai dacă se vor uni, formând o 
alianţă. Atâta timp cât rămânem fragmentaţi şi legaţi de o 
singură planetă, suntem sortiţi pieirii. Mişcarea corelliană a 
analizat mult timp această propunere. Suntem pe deplin 
conştienţi că aşa ceva va determina o modificare radicală... 
şi că o asemenea alianţă va fi dificilă. Cât timp rămânem 
grupuri independente. Imperiul nu ne poate distruge pe 
toate dintr-o singură lovitură, pe când, dacă ne-am uni, ne- 
ar putea anihila într-o unică bătălie. Ştim de asemenea cât 
de dificilă poate fi colaborarea între specii diferite. 
Sistemele etice şi morale diferite, ideologiile şi religiile 


diferite - ca să nu mai amintesc de diferenţele de 
echipament şi armament - toate acestea pot să ridice 
probleme. 


Bria îşi privi direct interlocutorii. 

— Totuşi, prieteni, trebuie să ne unim. Cumva, trebuie să 
găsim modalităţi de a soluţiona aceste diferenţe. Cu 
certitudine, o putem face... şi acesta este subiectul întâlnirii 
de faţă. 

Durosul răpăi cu degetele pe masă. 

— Cuvintele dumitale sunt mişcătoare, Comandor 
Tharen. Sunt de acord cu ele, în spirit, totuşi trebuie să 
privim realitatea în faţă. Cerând planetelor populate de 
non-umani să se alieze cu voi, ne cereţi să ne expunem 
unui risc mult mai important. Toţi cunosc disprețul 
împăratului faţă de non-umani. Dacă o alianţă ar determina 
reacţia forţelor lui Palpatine şi ar fi înfrântă, mânia 


împăratului s-ar îndrepta în majoritate împotriva planetelor 
populate de non-umani. El ne-ar putea distruge pur şi 
simplu ca o lecţie adresată rebelilor umani. 

Bria aprobă din cap. 

— Observaţia este întemeiată, Jennsar. (Privi în jurul 
mesei.) Domnule ministru Dalhney, care este opinia 
dumitale? 

— Alderaanul a susţinut din capul locului mişcarea 
rebelilor, răspunse bărbatul. Noi am oferit informaţii, 
finanţare şi expertiză tehnică, însă nu agreăm această 
discuţie despre bătălii. Cultura alderaană este construită pe 
absenţa armelor şi a violenţei. Suntem o planetă paşnică, 
iar calea războiului ne repugnă. Vă puteţi baza pe noi 
pentru a vă sprijini eforturile... dar nu-mi pot imagina că 
vom putea vreodată să ne alăturăm în calitate de 
combatanți. 

— Domnule ministru, îl privi cu gravitate Bria, este posibil 
ca Alderaan să nu mai dispună de opţiunea nerecurgerii la 
violenţă. (Se întoarse către micul sullustan.) Sian Tevv, care 
sunt gândurile dumitale de început? 

— Comandor Tharen, semenii mei sunt atât de striviţi sub 
călcâiul Imperiului, încât puţini dintre ei au motivaţia de a 
urzi orice fel de rebeliune. (Gugşile extraterestrului tremurau 
şi ochii săi negri şi limpezi erau trişti.) Deşi mulţi se plâng în 
şoaptă de trupele imperiale, doar câţiva dintre ei au cutezat 
vreodată să li se opună în mod deschis. 

Peşterile noastre sunt locuri temute. Corporaţia Soro 
Suub ne controlează în esenţă planeta, iar principalul ei 
client este Imperiul. Dacă ne-am alătura unei alianţe a 
rebelilor, s-ar declanşa un război civil! 

Bria oftă. Va fi o discuţie lungă, gândi ea posac. 

— Recunosc că toţi aveţi temeri valide, vorbi cu glas 
neutru şi egal, dar nimeni nu va fi rănit şi nici nu vă veţi 
asuma vreo obligaţie, dacă vom discuta pur şi simplu 
problemele acestea, de acord? 

După o clipă, delegaţii celor trei planete acceptară să 
discute. 

Inspirând profund, Bria începu. 


KKK 


Nu pot să cred c-am ajuns până aici, gândi Han obosit pe 
când se aşeza la singura masă de sabacc. Era seara celei 
de a patra zile a turneului şi rămăseseră numai finaliştii. 
Dacă m-ar mai ţine norocul doar puțin... 

Intinse braţele şi-şi răsuci lent capul într-o parte şi în 
cealaltă, alungând cârceii din musculatura spatelui şi 
dorindu-şi să poată dormi vreo douăzeci de ore. Ultimele 
zile fuseseră teribile... jucase întruna, ore la rând, cu doar 
câteva pauze pentru masă ori odihnă. 

Ceilalţi finalişti se aşezaseră de asemenea în jurul mesei. 
Un chadra-fan micuţ, un mascul bothan şi o femelă rodiană. 
Han nu era sigur dacă chadra-fan era bărbat sau femelă, 
deoarece ambele sexe purtau aceleaşi robe lungi. 

Han îşi examina tovarăşii de joc de la masă, când ultimul 
jucător, tot un om, luă loc în faţa sa, pe scaunul rămas gol. 
Contrabandistul gemu în gând. Cumva, ştiam c-aşa se va 
întâmpla! Ce şanse pot avea împotriva unui profesionist ca 
Lando? 

Corellianul era perfect conştient de faptul că el era 
probabil singurul jucător amator de la masă. Ar fi fost gata 
să pună prinsoare că şi ceilalţi, aidoma lui Lando, îşi duceau 
existenţa de pe urma câştigurilor obţinute la sabacc. 

Pentru o clipă fu ispitit să se ridice pur şi simplu şi să 
abandoneze, să plece. Totuşi să piardă acum, după atâtea 
zile de joc... 

Lando îşi salută scurt din cap prietenul şi Han îi răspunse 
printr-un gest similar. 

Dealerul se apropie de masă. În majoritatea partidelor de 
sabacc, dealerul era chiar unul dintre jucători, care îşi 
punea creditele la bătaie, dar în partidele din turneele 
oficiale, dealerul se ocupa numai cu distribuirea cărţilor şi 
monitorizarea jocului, fiindu-i interzis să mizeze. 

Dealerul era un bith. Palmele mari ale extraterestrului 
aveau cinci degete, dintre care cele două de la extremităţi 
erau opozabile, ceea ce-i oferea o dexteritate considerabilă. 


Luminile giganticului candelabru din sala de joc se reflectau 
de pe craniul lui mare şi spân. 

Bithul desfăcu cu gesturi ostentative un pachet nou de 
cărţi-cip şi le amestecă, apoi declanşă de câteva ori 
randomizatorul, demonstrând astfel că nimeni nu putea 
prezice ordinea în care aveau să fie distribuite cărţile. După 
demonstraţia inițială, randomizatorul modifica valorile 
cărţilor la intervale aleatorii. 

Han privi spre Lando şi fu încântat să observe că 
prietenul său trăda urme de stres. Hainele lui spilcuite erau 
mototolite şi sub ochi i se distingeau cearcăne. Părul arăta 
ca şi cum n-ar fi fost pieptănat toată ziua. _ 

Corellianul ştia că nici el nu arăta mai grozav. Işi trecu 
obosit mâna peste faţă şi de abia atunci îşi dădu seama că 
uitase să se radă. Tuleiele îi hârşâiră sub unghii. 

Străduindu-se să aibă o poziţie cât mai dreaptă în scaun, 
îşi luă primele cărţi... 

După trei ore şi jumătate, bothanul şi rodiana fuseseră 
eliminaţi şi plecaseră fără să arunce o privire în urmă. 
Masculul bothan fusese „distrus" - îşi mizase absolut toate 
fisele de credit pe rezultatul unui tur. Când Lando luase 
potul respectiv, extraterestrul plecase fără să le spună la 
revedere. Femela rodiană abandonase jocul fără să fi fost 
„distrusă". Han bănuia că ea decisese să reducă la 
maximum pierderile, ridicându-se de la masă cât timp mai 
avea profit. Mizele ajunseseră foarte mari. Numai potul 
sabacc conţinea aproape douăzeci de mii de credite. 

Norocul lui Han se menţinuse şi avea destule fise ca să 
acopere oricare dintre plusările pe care le văzuse până 
atunci. Mintal, făcu un calcul rapid. Dacă abandona jocul 
acum, ar fi plecat de pe Bespin cu douăzeci de mii de 
credite, plus sau minus vreo două sute. Ochii începuseră să 
i se împăienjenească şi cărţile erau greu de numărat, atunci 
când erau în teancuri. 

Corellianul căzu pe gânduri. Douăzeci de mii de credite 
însemnau o mulţime de bani. Aproape îndeajuns ca să-şi 
cumpere propria navă. Trebuia să abandoneze? Sau să 
continue? 


Chadra-fan mări miza cu încă cinci mii de credite şi Han 
plăti suma cerută. La fel făcu şi Lando, dar îşi consumă 
aproape toate fisele. 

Han îşi cercetă mâna. Avea Răbdarea, care avea 
valoarea -8. Corespunde, gândi el. Bătălia asta devine una 
a răbdării. Avea de asemenea asul de Doage, cu valoarea 
+15 şi şesarul de Clondire cu valoarea +6. 

Total: +13. Trebuia să mai tragă o carte şi spera să nu 
capete una de rang, care l-ar fi scos din joc. 

— Trag o carte, anunţă el. 

Dealerul îi împinse o carte. Han o ridică şi, cu un 
sentiment de disperare, văzu că era Decesul, care însemna 
-13. Grozav! M-am îndepărtat mai mult ca oricând! 

Apoi cărţile unduiră şi se modificară în faţa ochilor săi. 

Han avea acum Regina Văzduhului şi Beznei, cu valoarea 
-2, plus cinciul de Monede, şasele de Doage şi Stăpânul de 
Monede, cu valoarea +14. Valoare totală... +23. Inima îi 
tresări. Sabacc curat! 

Cu mâna aceasta putea să ia atât potul mâinii, cât şi 
potul sabacc... şi să câştige turneul. 

Exista o singură combinaţie care-l putea învinge - 
Matricea Idiotului. 

Inspiră adânc, apoi împinse înainte toate fişicurile sale de 
fise, mai puţin unul. Pentru o clipă se gândi să-şi azvârle 
toate cărţile în câmpul de interferenţă, însă atunci 
adversarii săi ar fi ştiut cu certitudine că nu era vorba 
despre o cacealma. Dacă intenţiona să câştige totul, era 
necesar ca ei să răspundă la plusarea lui. 

Rămâneţți aşa! se adresă în gând cărţilor, sperând că 
randomizatorul nu avea să le modifice valorile. 
Randomizatoarele nefalsificate erau cu adevărat aleatorii. 
Uneori ele modificau valorile cărţilor de mai multe ori în 
timpul unui joc, dar alteori o făceau numai o dată sau de 
două ori. Han aprecie că probabilitatea de schimbare a 
cărţilor din mâna sa în următoarele trei minute - durata 
medie a unei runde de licitare cu atâţia jucători - era de 
50%. 

Printr-un efort de voinţă aproape dureros, îşi păstră 


trăsăturile inexpresive şi corpul relaxat. Trebuia să-i 
convingă pe ceilalţi să creadă că încerca o cacealma! 

In dreapta sa, urechile imense ale micului chadra-fan 
fluturară rapid înainte şi înapoi, apoi extraterestrul (în orele 
de joc, Han aflase că era mascul) emise un chiţăit slab. Cu 
gesturi precise şi lente, îşi strânse cărţile, le aşeză pe 
masă, se ridică şi se îndepărtă. 

Han rămase privindu-şi cărţile. Rămâneți aşa... rămâneți 
aşa! Pulsul îi bubuia în urechi şi spera că Lando nu-şi putea 
da seama. 

Jucătorul profesionist şovăi o secundă interminabilă, apoi 
ceru o carte. Han simţi cum sângele îi năvăleşte în urechi, 
când, cu un gest lipsit de grabă, Calrissian întinse o mână şi 
plasă o carte în câmpul de interferenţă. 

Han încremeni. Întrezărise o sclipire a culorii de bază a 
cărţii, reflectată de ionizarea slabă a câmpului. Violet! Dacă 
ochii săi obosiţi nu-i jucau o festă, asta însemna că era 
vorba despre Idiot. Cartea cea mai importantă din Matricea 
Idiotului. 

Incercă să înghită nodul care-i rămăsese în gât, însă gura 
îi era prea uscată. Lando este un expert în chestii de-astea, 
gândi el. Ar fi putut pune jos cartea în mod premeditat, 
astfel ca să-i văd culoarea şi să bănuiesc că are Idiotul. Dar 
de ce? Ca să tragă o cacealma? Ca să mă sperie şi să mă 
determine să abandonez? Sau pur şi simplu îmi imaginez fel 
defel de lucruri? 

Ridică ochii spre oponentul său. Acum Lando ţinea în 
mână două cărţi. Jucătorul profesionist surâse spre 
prietenul său, apoi tastă iute pe un datacard şi-l împinse pe 
acesta şi restul de fise spre Han. 

— Garanţia mea, rosti el pe tonul cel mai lin şi dulce. 
Valabilă pentru oricare navă pe care o deţin. Poţi s-o alegi 
pe oricare doreşti din atelierul meu. 

Bithul se întoarse către Han. 

— Accepţi termenii, Solo? 

Han îşi simţea gura atât de uscată, încât nu îndrăzni să 
răspundă, ci se mulţumi să încuviinţeze din cap. 

Bithul reveni spre Lando. 


— Garanţia a fost acceptată. 

Lando avea două cărţi plus ldiotul, aflat în siguranţa 
câmpului de interferenţă. Han se luptă cu impulsul de a-şi 
şterge fruntea cu dosul palmei. Oare Lando îşi dădea 
seama că asuda? Trebuie să rămâi calm şi să judeci logic, 
îşi porunci Han. Are Matricea Idiotului... sau... încearcă o 
cacealma? 

Exista o singură cale prin care putea să afle. 

Rămâneţi aşa, rămâneți aşa, porunci el în gând cărţilor 
din mâna sa, apoi, lent, dar decis, împinse ultimul său fişic 
de fise. 

— Sec, anunţă cu un croncănit tremurat. 

Lando îl cercetă vreme de o secundă din cealaltă parte a 
mesei, după care surâse uşor. 

— Perfect. 

Fără grabă, se întinse şi întoarse cu faţa în sus cartea din 
câmpul de interferenţă. 

Idiotul privi spre Han. 

Mişcându-se la fel de lent, Lando luă una dintre cărţile 
din mână şi o aşeză cu faţa în sus lângă Idiot. Doiarul de 
Doage. 

Han nu mai putea să răsufle. Sunt mort... am pierdut 
totul. 

Lando îşi întoarse ultima carte din mână. 

Şeptarul de Clondire. 

Contrabandistul privi fără să-şi creadă ochilor la mâna 
necâştigătoare, apoi, încet, ridică ochii spre prietenul său. 
Lando zâmbi strâmb şi strânse din umeri. 

— Trebuie să ţi-o las, zise el. Crezusem că te pot păcăli 
cu o cacealma. 

Lando încerca o cacealma! Mintea corellianului se învârti, 
înțelegând ce se petrecuse. Am câștigat! Nu-mi vine să 
cred, dar am câştigat! 

Foarte, foarte lent îşi aşeză cărţile pe masă. 

— Sabacc curat, anunţă el. Am câştigat şi potul sabacc. 

Bithul aprobă. 

— Domnilor, căpitanul Solo este câştigătorul turneului 
nostru, vorbi el în minusculul amplificator pe care-l purta 


fixat de guler. Felicitări, căpitane! 

Ameţit, Han dădu din cap spre el, apoi observă că Lando 
se aplecase peste masă, întinzându-i mâna. Surescitat, i-o 
prinse şi i-o strânse cu putere. 

— Nu-mi vine să cred! exclamă el. Ce mai joc! 

— Bătrâne, spuse Lando cordial, eşti un jucător mai bun 
decât te-am crezut vreodată. 

Han se întrebă în sinea lui cum putea Lando să fie aşa 
calm, deşi pierduse o sumă atât de mare, apoi se gândi că, 
până atunci, jucătorul profesionist câştigase şi pierduse 
probabil multe averi la masa de joc. 

Ridică după aceea datacardul care constituia garanţia lui 
Calrissian şi-l studie. 

— Aşadar, ce navă revendici? se interesă Lando. Am un 
cargobot uşor de marfă YT-2400 din sistemele Corelli, 
aproape nou, care ar merita cel mai mult. Stai până o să-l... 

— lau Şoimul, vorbi Han pe nerăsuflate. 

Lando ridică din sprâncene. 

— Șoimul Mileniului? întrebă el, luat evident prin 
surprindere. Ah, nu! Han, Șoimul este nava mea personală. 
N-a făcut parte din înţelegere. 

— Ai spus „orice navă pe care o deţii", îi reaminti Han sec 
şi privirile celor doi se încleştară. Ai spus că pot s-o aleg pe 
oricare doresc. $oimul se află în atelierul tău. Pe ea o 
doresc. 

— Dar... 

Buzele lui Lando se strânseră şi ochii lui scânteiară. 

— Spune, făcu Han, introducând în mod deliberat o 
umbră de îndoială în glas. O să-ţi onorezi datoria, sau nu? 

Cu un gest extrem de domol, Lando încuviinţă din cap. 

— Nimeni nu poate spune că nu-mi onorez datoriile. 
Inspiră adânc, apoi expiră cu un şuierat furios. 

— În regulă atunci... Șoimul este al tău. 

Han rânji, apoi ridică ambele braţe în aer şi se roti într-un 
dans improvizat, ameţit de bucurie. Când va afla Chewie! 
Şoimul Mileniului este al meu! În sfârșit! Avem o navă 
numai a noastră! 


2 - Promisiuni de respectat 


Bi Tharen rămăsese singură în salonul cu holoecran; îl 
privea pe Han Solo care-şi sărbătorea victoria şi-şi 
dorea să fi putut sta alături de el, pentru a-l îmbrăţişa, a-l 
săruta şi a jubila împreună. Minunat! gândi ea triumfător. 
Oh, Han, ai meritat să câştigi! Ai jucat ca un campion! 

Se întrebă ce anume îi înmânase ca garanţie jucătorul cu 
piele smeadă. In mod evident, trebuia să fi fost vorba 
despre ceva valoros. Han strângea în mână datacardul, de 
parcă ar fi fost cheia celui mai de seamă tezaur din Univers. 

Era târziu, în noaptea celei de a patra zile, iar întâlnirile 
corellianei cu durosul, sullustanul şi alderaanii aveau să se 
încheie în dimineaţa următoare. Înregistraseră progrese în 
ajungerea la unele acorduri şi toţi învăţaseră multe despre 
culturile celorlalţi, totuşi nu se adoptase nici o decizie 
majoră. Niciunul dintre celelalte trei grupuri de rebeli nu 
fusese de acord să se dedice alianţei propuse de Corellia. 

Bria oftă. Ea se străduise pe cât putuse mai bine, dar, în 
mod evident, mai era drum lung până la un acord deplin. 
Bănuia că n-ar fi trebuit să învinuiască celelalte grupuri 
pentru precauţia lor, totuşi îi venea greu să n-o facă. 
Relaţia cu Imperiul avea să se înrăutăţească cu certitudine, 
iar ceilalţi erau orbi dacă nu puteau vedea asta şi singuri. 

Auzind zgomot de paşi, se întoarse şi o zări pe fata 
alderaană, Winter, venind spre ea. Era o tânără 
încântătoare, cu păr de culoarea cristalului şi ochi verzui- 
deschis. Rochia ei verde, simplă, cu croială 3/4 modestă, 
dezvăluia o siluetă zveltă, regală. Era înaltă, deşi nu chiar 
cât Bria. 

Corelliana o salută printr-o înclinare a capului şi, timp de 
câteva minute, cele două priviră ceea ce se întâmpla în sala 
turneului de sabacc. Acum Han se afla în mijlocul altor 
jucători, care-l felicitau şi-i strângeau mâna. Începuseră să 


circule tăvi cu gustări şi băuturi, iar organizatorii, dealerii şi 
personalul hotelului se  amestecaseră prin mulţime. 
Domnea o atmosferă de petrecere. 

— Se pare că ei se distrează mai mult decât o facem noi 
în şedinţe, comentă sec Bria. Îi invidiez. Nu au nici o grijă. 

— Oh, replică Winter, sunt sigură că au şi ei grijile lor, dar 
în clipa de faţă le-au alungat, ca să se poată bucura doar de 
clipa prezentului. 

Bria încuviinţă uşor din cap. 

— Ai înclinații spre filosofie? 

Fata râse scurt, cu un sunet muzical plăcut. 

— Noi,  alderaanii, avem o tradiţie îndelungată în 
dezbaterea ideilor filosofice, etice şi morale. Pe Aldera 
există cafenele unde cetăţenii stau şi discută toată ziua 
probleme de natură filosofică. Este un obicei planetar. 

Bria chicoti încetişor. 

— Corellianii au mai degrabă reputaţia de a fi persoane 
active cu mintea înfierbântată, care duc lucrurile la bun 
sfârşit, dar cărora le place să-şi asume riscuri. 

— Poate că planetele noastre au nevoie una de cealaltă, 
pentru a se echilibra reciproc, observă Winter. 

Bria o privi gânditor. 

— Ce-ai zice dacă am merge la bar pentru o ceaşcă de 
cafeină de viţă? 

— Mi-ar face plăcere, aprobă fata. 

Părul ei cristalin îi unduia pe umeri la fiecare mişcare. 
Bria auzise că alderaanii nu-şi tăiau părul, iar pletele lui 
Winter i se revărsau pe spate aidoma unei cascade de 
gheaţă. 

După ce se instalară confortabil, având în faţă ceşti cu 
băutura aburind, cu aromă îmbietoare, Bria apăsă discret 
un buton de pe brăţara ei din aur şi răsuci spre exterior 
ornamentele din pietre corusca, apoi ridică uşor încheietura 
mâinii, privind în tot acest timp nestematele. Când printre 
ele nu scânteie nici o lumină, se relaxă. Wu există 
dispozitive de interceptare. Nici nu mă aşteptasem de 
altfel, dar mai bine să te pui la adăpost, decât să-ți pară rău 
după aceea. 


— Aşadar, spuse ea, povesteşte-mi despre tine, Winter. 
Cum de participi la misiunea aceasta? 

— Viceregele a fost ca un tată pentru mine, rosti fata cu 
glas scăzut. M-a crescut împreună cu propria lui fiică, Leia. 
Am fost tovarăşa prinţesei încă din copilărie. 

Surâse vag şi Bria fu impresionată din nou de ţinuta şi 
maturitatea pe care o demonstra la o vârstă atât de 
fragedă. 

— Au fost momente, urmă Winter, când am fost 
realmente confundată cu prinţesa. Sunt totuşi mulţumită că 
nu am sânge regal. Este greu să fii tot timpul în ochii 
publicului, aşa cum se întâmplă cu Viceregele şi cu Leia. 
Când te vânează mass-media, eşti supus unor presiuni 
constante... şi viaţa ta nu-ţi mai aparţine. 

— Bănuiesc că a face parte dintr-o familie regală este şi 
mai păcătos decât să fii vidstar, fu de acord corelliana şi 
sorbi din ceaşcă. Deci Bail Organa te-a crescut... totuşi ţi-a 
îngăduit să participi la misiunea aceasta, ştiind că ar putea 
deveni periculoasă, dacă noi am fi descoperiţi? (Ridică din 
sprâncene.) Mă surprinde... Pari cam tânără pentru a fi 
supusă unor astfel de riscuri. 

— Sunt cu un an şi câteva luni mai mare ca prinţesa, 
zâmbi Winter. Tocmai am împlinit şaptesprezece ani. Pe 
Alderaan, aceasta este vârsta responsabilităţii. 

— La fel ca pe Corellia, totuşi mi se pare prea devreme... 
La şaptesprezece ani, eu nu aveam pic de minte, surâse 
trist Bria. Dar asta a fost cu mult timp în urmă... mi se pare 
că de atunci a trecut un milion de ani, nu doar nouă. 

— Pari mai în vârstă, observă alderaana, deşi cine te 
vede n-ar spune aşa ceva. Douăzeci şi şase de ani şi deja 
Comandor? Trebuie să fi început de tânără... 

Amestecă lapte de traladon în ceaşca ei. 

— Aşa este. lar dacă par mai bătrână decât vârsta mea 
reală, ei bine... un an de sclavie pe Ylesia poate transforma 
radical o fată. Fabricile de mirodenii te consumă enorm. 

— Ai fost sclavă? păru surprinsă Winter. 

— Da. Am fost salvată de pe Ylesia de un... prieten, totuşi 
părăsirea fizică a planetei a fost partea cea mai uşoară. 


Mult timp după ce corpul meu fusese eliberat, mintea şi 
spiritul au continuat să fie subjugate. A trebuit să învăţ să 
mă eliberez singură şi acesta a fost lucrul cel mai greu pe 
care l-am făcut vreodată. 

Winter încuviinţă, privind-o cu înţelegere. Bria se simţi 
uşor surprinsă de faptul că îşi deschidea sufletul faţă de 
altcineva, totuşi îi venea extraordinar de uşor să stea de 
vorbă cu adolescenta alderaană. In mod evident, aceasta 
nu susţinea o simplă conversaţie, ci îi păsa rea/mente de 
problemele ei. Strânse uşor din umeri. 

— Practic, m-a costat tot ceea ce era important pentru 
mine. lubirea, familia... siguranţa. Dar a meritat - am 
redevenit eu însumi. Şi mi-a adus un nou ţel în viaţă. 

— Să lupti împotriva Imperiului. 

— Da, să lupt împotriva Imperiului care tolerează şi 
încurajează sclavia. Cea mai murdară şi degradantă 
practică dezvoltată vreodată de aşa-zisele fiinţe înzestrate 
cu rațiune. 

— Am auzit despre Ylesia, făcu Winter. Acum câţiva ani, 
Viceregele a ordonat investigarea planetei, în urma 
răspândirii unor zvonuri neliniştitoare. De atunci, el susţine 
o campanie de informare publică pentru ca alderaanii să 
cunoască adevărul despre locul acela... despre fabricile de 
mirodenii, munca silnică... 

— Asta-i partea cea mai rea, comentă amar corelliana. Ei 
nu te silesc. Lucrătorii muncesc până-şi dau sufletul şi o fac 
perfect doritori. Este oribil! Dacă aş dispune de soldaţii şi 
armamentul corespunzător, aş porni chiar mâine spre 
Ylesia cu două escadrile. Am pune sfârşit o dată pentru 
totdeauna cloacei aceleia mizerabile. 

— Ar fi nevoie de mulţi soldaţi. 

— Da, aşa este. Pe Ylesia există acum opt-nouă Colonii. 
Mii de sclavi... (Bria sorbi cu grijă din băutura fierbinte.) la 
spune... de abia aştepţi şedinţa de mâine? 

— Nu tocmai, suspină Winter. 

— Nu te învinuiesc. Trebuie să fie destul de plictisitor să 
ne auzi discutând cât este ziua de lungă dacă alianţa 
rebelilor este sau nu modul cel mai bun de acţiune. Ar 


trebui să sari peste şedinţa de mâine şi să te duci să te 
distrezi. În Oraşul Norilor se organizează excursii pentru a 
vedea turmele de beldoni, sau rodeo aeriene, în care 
călăreţii de thranta efectuează cascadorii. Am auzit că este 
un spectacol cu adevărat incredibil. 

— Trebuie să particip la întrunirea de mâine, clătină din 
cap Winter. Ministrul Dahlney are nevoie de mine. 

— Pentru ce? se miră Bria. Pentru susţinere morală? 

Fata zâmbi din colţul gurii. 

— Nu, eu sunt recorderul lui. Are nevoie de mine ca să-l 
ajut să-şi pregătească raportul către Vicerege. 

— „Recorder"? 

— Exact. Îmi amintesc tot ceea ce văd, aud sau simt. Nu 
pot uita nimic, deşi uneori îmi doresc s-o pot face. 

Trăsăturile frumoase ale alderaanei se întristară, de 
parcă şi-ar fi reamintit o scenă neplăcută din trecut. 

— Vorbeşti serios? 

Bria se gândi cât de util ar fi fost să aibă o asemenea 
persoană în echipa ei. Ea însăşi urmase cursuri speciale şi 
făcuse  hipnoinstruire pentru a-şi îmbunătăţi memoria, 
fiindcă nu-şi putea îngădui să consemneze în fişiere de date 
sau pe foliplasturi decât foarte puţine dintre acţiunile pe 
care le întreprindea. 

— Ai dreptate, aşa ceva te face de nepreţuit. 

— Motivul pentru care spuneam că nu aştept cu mare 
entuziasm şedinţa de mâine, zise Winter aplecându-se 
peste masă, nu este faptul că m-aş plictisi. De fapt, îmi vine 
greu să-l aud pe Hric Dahlney insistând cu încăpățânare că 
etica alderaană este mai importantă decât înfrângerea 
Imperiului. 

Bria înclină capul pe un umăr. 

— Oho... asta chiar că este interesant. Ce te face să spui 
aşa ceva? 

— În două rânduri, când i-am însoţit pe Leia şi pe 
Vicerege în misiuni diplomatice pe Coruscant... - fata se 
opri, apoi surâse ironic - vreau să zic, pe Centrul Imperial, l- 
am văzut pe Palpatine. Într-una dintre ocaziile acelea, 
împăratul s-a oprit şi mi s-a adresat. A fost doar un salut 


protocolar, dar... 

Şovăi, îşi muşcă buza inferioară şi, pentru prima dată, 
corelliana văzu cum maturitatea de pe faţa ei dispare şi 
trăsăturile adolescentine trădară o copilă înspăimântată. 

— Bria, am privit în ochii lui şi nu-i pot uita, indiferent cât 
de mult m-aş strădui. Împăratul Palpatine este rău. Cumva, 
într-un mod ciudat, este nenatural... (în ciuda căldurii din 
bar, fata se înfioră.) M-a îngrozit. Era... malefic. Acesta este 
singurul termen care i se potriveşte. 

— Am auzit şi eu unele relatări, încuviinţă Bria, dar n-am 
fost niciodată în prezenţa lui. L-am văzut de la depărtare, şi 
atât. 

— Nu ţi-aş dori să-l întâlneşti. Ochii lui... se fixează 
asupra ta şi te simţi ca şi cum îţi vor sorbi sufletul, spiritul şi 
tot ceea ce te defineşte. 

— De aceea trebuie să ne împotrivim lui, oftă Bria. Asta-i 
ceea ce doreşte el - să ne înghită pe toţi... planete, fiinţe 
raţionale... totul. Palpatine este decis să devină despotul 
absolut al istoriei. Trebuie să ne împotrivim lui, altfel vom fi 
striviţi cu toţii. 

— Sunt de acord, zise Winter, şi de aceea, când voi 
reveni pe Alderaan, îi voi spune Viceregelui că noi, 
alderaanii, trebuie să ne înarmăm şi să învăţăm să luptăm. 

Corelliana clipi, surprinsă. 

— Chiar aşa? Dar ministrul Dahlney nu gândeşte la fel. 

— Ştiu, şi mai ştiu că Viceregele se opune înarmării 
noastre. Totuşi cuvintele tale din ultimele zile m-au convins 
că dacă Alderaan nu luptă, vom fi distruşi. Atâta timp cât 
împăratul domneşte, noi nu vom cunoaşte pacea 
adevărată. 

— Crezi că Bail Organa te va asculta? întrebă Bria simțind 
un licăr de speranţă. 

Cel putin în ultimele zile am convins o persoană... n-a 
fost un eşec total. 

— Nu ştiu, răspunse fata. Poate că da. Este un om bun și- 
i respectă pe cei care-şi pot susţine coerent opiniile, chiar 
dacă sunt tineri. El crede în împotrivirea faţă de Imperiu. A 
dispus deja ca eu şi fiica lui să căpătăm o instruire specială 


în tehnici de informaţii şi contrainformaţii. Este conştient de 
faptul că două fete tinere, cu aspect inocent, pot fi capabile 
să ajungă în unele locuri şi să efectueze acţiuni în care 
diplomaţii experimentați ar da greş. 

Bria aprobă din cap. 

— Am constatat asta pe pielea mea. Este trist şi 
regretabil, dar un chip drăgălaş şi un zâmbet dulce pot oferi 
un paşaport spre locuri din interiorul birocraţiei imperiale şi 
al Comandamentului Superior... atunci când alte eforturi ar 
fi sortite eşecului. 

Schiţă un zâmbet silit şi-şi mai umplu o ceaşcă. 

— Aşa cum, neîndoios, ai remarcat, Imperiul este o 
organizaţie dominată de masculi şi de oameni. lar masculii 
oameni pot fi... manipulaţi... de femei, uneori foarte uşor. 
Nu-mi place şi nu este integru, dar ceea ce contează sunt 
rezultatele. Am învăţat asta de-a lungul anilor. 

— Chiar dacă Viceregele Organa nu mă va asculta, spuse 
Winter, sunt sigură că Leia o va face. Ea a insistat ca 
instruirea noastră în culegerea de informaţii să includă şi 
şedinţe de folosire a armamentului. Amândouă am învăţat 
să tragem şi să nimerim ceea ce am ţintit. La început, 
Viceregelui nu i-a plăcut ideea asta, dar când s-a gândit 
mai bine, a fost de acord şi chiar a numit un Maestru 
Armurier pentru Leia. Este un om inteligent şi şi-a dat 
seama că se pot ivi situaţii în care va fi nevoie să ştim cum 
să ne apărăm. 

— La ce ar sluji faptul că o vei putea convinge pe 
prinţesă? Am auzit că este foarte iubită pe planeta voastră, 
totuşi nu-i decât o adolescentă. 

— Viceregele intenţionează ca la anul s-o numească 
reprezentant al Alderaanului în Senatul Imperial. Nu 
subestima voinţa şi puterea de influenţă a lui Leia. 

— N-o voi face, surâse Bria. Mă bucur că am purtat 
discuţia aceasta. Mă simţeam extrem de descurajată, iar tu 
mi-ai ridicat moralul. Îţi sunt recunoscătoare. 

— Şi eu îţi sunt recunoscătoare, Comandor Tharen, 
fiindcă ai spus adevărul în prezenţa mea. Rezistenţa 
Corelliană are dreptate - speranţa noastră cea mai bună 


este Alianţa Rebelilor. Nutresc doar nădejdea că se va 
putea întâmpla într-o bună zi... 

Petrecerea de după turneu începuse să se destrame, 
când Han se trezi lângă Lando. li făcu semn spre uşă. 

— Haide, îţi fac cinste cu ceva de băut. 

— Ar fi bine, surâse Lando fără chef. Mi-ai luat toate 
creditele. 

— Ce naiba, rânji Han, sigur că eu plătesc. Auzi... ai 
nevoie de un împrumut? Sau vrei un bilet înapoi spre Nar 
Shaddaa, în pachebotul care pleacă mâine? 

Lando şovăi. 

— Da... şi nu. Aş dori să împrumut o mie de credite şi ţi-o 
voi restitui, îţi garantez! Pe de altă parte, am decis să 
rămân o vreme aici, pe Bespin. Unii dintre jucătorii care n- 
au ajuns în etapele finale ale turneului se vor repezi cu 
siguranţă în cazinourile din Oraşul Norilor, încercând să 
recupereze câte ceva din creditele pierdute. Ar trebui să 
mă descurc bine. 

Han încuviinţă şi numără vouchere în valoare de o mie 
cinci sute de credite pe care i le întinse. 

— Nu trebuie să te grăbeşti să mi le restitui. 

— Mulţumesc, îi zâmbi Lando pe când se apropiau de bar. 

— Ce naiba... potul sabacc adăugat celorlalte câştiguri 
ale mele... ei bine, îmi pot permite. 

Corellianul se simţea obosit fizic, dar era atât de 
surescitat încât ştia că i-ar fi fost imposibil să adoarmă... 
cel puţin deocamdată. Trebuia să-şi mai savureze victoria şi 
faptul că devenise proprietarul Șoimului. 

— Mâine pornesc înapoi. N-am nici un motiv să mai 
zăbovesc pe-aici şi sunt sigur că Chewie se-ntreabă pe 
unde sunt. 

Lando privi spre capătul opus al barului şi înălţă o 
sprânceană. 

— Eu unul văd cel puţin două motive să mai zăbovesc. 

Han îi urmări privirea şi zări cele două femei care 


părăseau barul prin uşa care ducea spre recepţie. Una era 
înaltă, cu trup voluptuos şi păr negru, tuns scurt, iar 
cealaltă părea de abia ieşită din adolescenţă, zveltă, cu păr 
alb, lung. Clătină din cap. 

— Lando, tu nu te potoleşti niciodată? Tipa cea înaltă te 
poate face praf, nu vezi că-i clădită ca o luptătoare de ge- 
nulă? Cât despre cealaltă, este o invitaţie directă la o celulă 
de închisoare pentru coruperea de minore. 

— Mă rog, ridică din umeri prietenul său, dacă nu ele 
două, oricum în Oraşul Norilor există o mulţime de alte 
femei atrăgătoare. In plus, vreau să văd şi ce oportunităţi 
de afaceri există pe-aici. Locul ăsta a început să-mi placă. 

— Cum vrei, surâse contrabandistul. Eu de abia aştept s- 
ajung acasă şi să iau nava mea la drum. (Făcu semn spre 
robobarman.) Ce ţi-ai dori? 

Lando dădu ochii peste cap. 

— Pentru mine polanis roşie, iar pentru tine un păhărel 
de otravă. 

Han izbucni în râs. 

— Şi care-i prima ta destinaţie cu noua navă? se interesă 
Lando. 

— Vreau să-mi respect promisiunea pe care i-am făcut-o 
lui Chewie cu aproape trei ani în urmă şi să-l duc pe 
Kashyyyk, să-şi vadă familia. Cu $oimul ar trebui să mă pot 
strecura fără probleme pe lângă patrulele imperiale. 

— De cât timp n-a mai fost pe Kashyyyk? 

— De aproape cincizeci şi trei de ani. Multe s-au putut 
întâmpla în răstimpul ăsta. Şi-a lăsat acolo tatăl, nişte veri 
şi o tânără wookiee la care ţinea. E timpul să meargă acasă 
şi să vadă ce-i cu ei. 

— Cincizeci de ani? fluieră Lando. Nu-mi pot imagina nici 
o femeie din rasa noastră care să mă aştepte cincizeci de 
ani. ` 

— Mi se pare firesc, comentă Han. In plus, se pare că 
Chewie n-a avut nici un fel de înţelegere cu Mallatobuck. Eu 
l-am avertizat că ar fi bine să se aştepte s-o găsească 
măritată şi bunică. 

Lando aprobă şi, deoarece băuturile sosiseră, înălţă 


paharul pentru a toasta. Han ridică halba sa cu bere 
alderaană. 

— Pentru Şoimul Mileniului, zise jucătorul profesionist, 
cea mai rapidă rablă din galaxie! Să ai grijă de ea. 

— Pentru Soim, repetă Han. Nava mea. Fie să zboare iute 
şi liberă şi să întreacă toate navele imperiale existente. 

Ciocniră solemn, apoi începură să bea împreună. 

Pe Nai Hutta era o zi sufocantă, dar, de fapt, aproape 
toate zilele erau sufocante aici. Sufocantă, ploioasă, umedă 
şi poluată... asta era Nai Hutta. Huttilor le plăcea însă şi-şi 
iubeau planeta pe care o adoptaseră drept cămin. In graiul 
hutt, „Nai Hutta" însemna „Glorioasa Nestemată". 

Cu toate acestea, un hutt era prea absorbit de unitatea 
sa de holotransmisie pentru ca măcar să bage în seamă 
vremea. Durga, devenit conducător al clanului Besadii după 
moartea prematură a părintelui său, Aruk, petrecută cu 
şase luni în urmă, avea ochii şi atenţia îndreptate doar 
asupra holoimaginii în mărime naturală care era proiectată 
în biroul său. 

La două luni după moartea lui Aruk, Durga angajase o 
echipă alcătuită din cei mai buni medici legişti ai Imperiului, 
ca să vină pe Nai Hutta şi să conducă autopsia riguroasă a 
corpului umflat al părintelui său. El îl congelase pe Aruk, 
apoi îl plasase într-un câmp de stază, deoarece fusese 
convins că nu murise din cauze naturale. 

Când medicii sosiseră, petrecuseră câteva săptămâni 
prelevând mostre din toate tipurile de ţesuturi existente în 
cadavrul masiv al fostului conducător hutt, asupra cărora 
întreprinseseră analize. Primele lor rezultate nu 
dezvăluiseră nimic, totuşi Durga insistase să continue... şi, 
deoarece îi plătea, specialiştii făcură aşa cum li se ceruse. 

Acum Durga privea cum se coagula holoimaginea lui Myk 
Bidlor, conducătorul echipei de medici legişti, un mascul 
uman slăbuţ cu piele şi păr deschise la culoare. Peste 
hainele boţite, purta un halat de laborator. Când zări 


imaginea lui Durga formându-se în faţa lui, se plecă uşor 
spre lordul hutt. 

— Excelenţa Voastră, am primit rezultatele ultimelor 
analize efectuate asupra mostrelor de ţesut pe care le-am 
adus pe Coruscant... vreau să spun pe Centrul Imperial. 

Durga flutură nerăbdător din mâna sa micuță şi vorbi în 
graiul bazic: 

— Ai întârziat, îţi aşteptam raportul acum două zile. Ce 
aţi aflat? 

— Excelenţa Voastră, regret că rezultatele analizelor au 
fost oarecum întârziate, se scuză Bidlor. Cu toate acestea, 
acum, spre deosebire de celelalte baterii de analize, am 
descoperit ceva ce cred că veţi aprecia ca foarte interesant. 
Neaşteptat şi fără precedent. A trebuit să contactăm 
specialişti de pe Wyveral, care în clipa de faţă verifică să 
vadă dacă pot descoperi locul de fabricaţie. Factorul de 
morbiditate a fost dificil de stabilit, deoarece nu avem 
cantităţi pure, dar insistăm, iar când am determinat 
numărătoarea PSA a specimenului... 

Durga izbi cu mâna într-o măsuţă din apropiere, 
spărgând-o şi trimiţând-o cât colo. 

— Treci la subiect, Bidlor! Părintele meu a fost asasinat? 

Medicul inspiră profund. 

— Excelenţa Voastră, n-o pot afirma cu certitudine. Ceea 
ce vă pot spune este că în țesuturile cerebrale ale lordului 
Aruk am descoperit o substanţă foarte rară, care nu are 
origine naturală. Nimeni din echipa mea n-a mai întâlnit-o 
până acum. Chiar în clipa de faţă efectuăm experimentări 
pentru a-i descoperi proprietăţile. 

Chipul lui Durga, pătat de semnul din naştere, deveni şi 
mai urât, când grimasa i se accentuă. 

— Ştiam, spuse el. 

— Lord Durga, ridică mâna Myk Bidlor, în semn de 
avertisment, vă rog... îngăduiţi-ne să încheiem analizele. 
Ne vom continua munca şi vă vom raporta imediat ce vom 
deţine ceva definitiv. 

Huttul făcu un gest de concediere spre legist. 

— Perfect. Ai grijă să-mi raportezi în clipa în care afli cu 


ce avem de-a face. 
Bărbatul se plecă adânc. 
— Primiţi asigurările mele, lord Durga. 
Murmurând o înjurătură, huttul întrerupse legătura. 

Durga nu era unicul hutt nemulţumit de pe Nai Hutta. 
Jabba Desilijic Tiure, adjunct la conducerea puternicului 
clan Desilijic, era atât nemulţumit, cât şi deprimat. 

Jabba îşi petrecuse toată dimineaţa cu mătuşa sa, Jiliac, 
conducătoarea clanului, încercând să încheie raportul final 
asupra pierderilor suferite de Desilijic în urma tentativei 
imperiale de a distrage Nar Shaddaa şi de a subjuga Nai 
Hutta. Atacul Imperiului eşuase, în principal ca urmare a 
mituirii cu succes a amiralului imperial de către Jabba şi 
Jiliac, dar avea să treacă mult până ce afacerile să revină la 
normal pe Nar Shaddaa. 

Nar Shaddaa era satelitul masiv de pe orbita lui Nai 
Hutta, poreclit „Satelitul Contrabandiştilor" - un nume cât 
se poate de meritat de altfel, întrucât se referea la comerţul 
ilicit care se derula zilnic prin el. Mirodenii, armament, 
comori şi antichităţi furate... toate acestea şi multe altele 
treceau prin Satelitul Contrabandiştilor. 

— Livrările au coborât cu 44%, mătuşă, anunţă Jabba 
tastând expert pe datapad cu degetele sale delicate şi fine. 
Am pierdut o mulţime de nave, căpitani şi echipaje când 
Sarn Shild, fie-i de trei ori blestemat numele!, a declanşat 
atacul. Clienţii noştri în mirodenii se plâng că nu ne mai 
livrăm produsele ca înainte. Până şi Han Solo şi-a pierdut 
nava, iar el este pilotul nostru cel mai bun. 

Jiliac îşi privi nepotul. 

— După atacul acela, a pilotat numai navele noastre. 

— Ştiu, însă cele mai multe dintre navele noastre sunt 
modele vechi, mătuşă. Lente... lar în afaceri, timpul 
înseamnă credite. 

Jabba făcu alt calcul, apoi emise un sunet de exasperare. 

— Mătuşă, în anul acesta profitul nostru va avea cea mai 


mică valoare din ultimul deceniu. 

Jiliac îi răspunse printr-o eructaţie sonoră. Jabba ridică 
ochii şi văzu că ea mânca din nou - de data aceasta, 
melasă cu calităţi nutritive, pe care o ungea pe dosul 
şerpişorilor de mlaştină, înainte de a-i îndesa în gura 
enormă. De când rămăsese însărcinată, cu un an în urmă, 
Jiliac trecuse printr-una dintre etapele de dezvoltare masivă 
tipice pentru majoritatea huttilor adulţi, care aveau loc de 
câteva ori în decursul vieţii lor. 

Pe durata unui an, Jiliac crescuse cu aproape o treime 
faţă de cât fusese înainte de sarcină. 

— Ar fi bine să fii mai grijulie, o avertiză Jabba. Nu mai ţii 
minte ce indigestie teribilă ţi-au provocat ieri şerpişorii? 

Jiliac eructă iarăşi. 

— Ai dreptate. Ar trebui să mă abtin... dar pruncul are 
nevoie de alimentaţie. 

Jabba suspină. Pruncul lui Jiliac continua să petreacă prea 
mult timp în marsupiul mamei sale. În primul an al vieţii, 
copiii hutti depindeau exclusiv de mamele lor pentru hrană. 

— Mesaj de la Ephant Mon, anunţă Jabba observând un 
indicator care pâlpâia pe consola de comunicaţii. (Scană 
iute raportul.) Zice că ar trebui să revin pe Tatooine. Sunt 
convins că-mi reprezintă cât poate de bine interesele în 
afaceri, dar lady Valarian profită din plin de absenţa mea 
prelungită pentru a încerca să penetreze în teritoriile pe 
care le controlez. 

Jiliac îşi întoarse ochii bulbucaţi spre nepotul ei. 

— Dacă trebuie să te duci, du-te! Ai însă grijă să nu 
zăboveşti. O să am nevoie de tine ca să te ocupi de 
conferinţa cu reprezentanţii Desilijic din Planetele Nucleului 
de peste zece zile. 

— Mătuşă, eu cred că ţi-ar face bine să te ocupi tu însăţi 
de ea. Ai cam pierdut contactul cu reprezentanţii aceştia. 

Jiliac eructă delicat, apoi căscă. 

— O să mă gândesc să particip, nepoate, dar copilul este 
atât de solicitant... Voi avea nevoie de tine, ca să fii acolo şi 
să te ocupi de toate, atunci când eu va trebui să mă 
odihnesc. 


Jabba dădu să protesteze, apoi îşi înghiţi cuvintele. La ce 
bun? Pur şi simplu jJiliac nu era interesată de afacerile 
clanului, aşa cum fusese înainte de sarcină. Probabil că era 
ceva de natură hormonală. 

De luni bune, Jabba muncise pentru a recupera pierderile 
suferite de kajidicul Desilijic în Bătălia de la Nar Shaddaa. 
Obosise de povara conducerii clanului, care atârna numai 
pe umerii săi - desigur, vorbind figurativ, deoarece huttii nu 
aveau de fapt umeri. 

— Uite un raport care ar trebui să te intereseze, mătuşă, 
rosti el examinând alt mesaj. S-au încheiat reparaţiile 
iahtului tău. Perla Dragonului este din nou complet 
operaţională. 

Pe timpuri, prima întrebare a lui Jiliac ar fi fost „Cât a 
costat?', dar acum nu mai puse întrebarea aceea. 
Rezultatele nete nu mai constituiau interesul principal al 
vieţii ei. 

lahtul lui Jiliac fusese deturnat de apărătorii lui Nar 
Shaddaa şi, în decursul bătăliei, suferise avarii 
considerabile. Mult timp, Jabba şi mătuşa lui consideraseră 
nava complet pierdută, apoi un contrabandist hutt o 
identificase printre epavele abandonate ce pluteau pe 
orbita din jurul Satelitului Contrabandiştilor. 

Jabba ordonase ca Perla să fie remorcată în docurile 
spaţiale şi cheltuise o sumă frumuşică, mituind în dreapta şi 
în stânga, însă nu izbutise niciodată să afle care 
contrabandişti deturnaseră iahtul pentru a-l utiliza în 
bătălie. 

Pe vremuri, reflectă el cu tristeţe, orice veşti despre nava 
ei prețioasă ar fi fost de primă însemnătate pentru mătuşa 
sa. Dar Perla Dragonului fusese avariată fiindcă Jiliac uitase 
să o aducă în siguranţă pe Nai Hutta înainte de bătălie. 
„Stresul maternității", aşa cum se justificase ea. 

Ei bine, „stresul maternității" costase clanul Desilijic 
peste cincizeci de mii de credite pentru reparaţii. Doar 
pentru că Jiliac fusese neglijentă. 

Jabba suspină şi întinse mâna cu un gest absent spre un 
şerpişor din gustacvariul mătuşii sale. Auzi un pufnet, apoi 


un zumzet nazal şi, întorcându-se, văzu că Jiliac îşi 
închisese ochii uriaşi şi sforăia cu gura pe jumătate 
deschisă. 

Jabba oftă iarăşi şi reveni la muncă. 


KKK 


În aceeaşi seară, Durga cină împreună cu vărul său, Zier. 
Durga nu-l plăcea pe acesta şi ştia că era principalul său 
rival la conducerea clanului Besadii, dar îl tolera fiindcă 
înţelegea că nu era bine să i se opună în mod deschis. 
Amintindu-şi de sfatul lui Aruk de a-şi „ţine prietenii 
aproape... iar pe duşmani şi mai aproape", îl numise pe Zier 
în mod oficial adjunctul său, încredinţându-i probleme ce 
ţineau de administrarea vastelor întreprinderi ale clanului 
Besadii de pe Nai Hutta. 

In acelaşi timp, îl ţinea foarte din scurt şi nu se încredea 
deloc în el. Cei doi lorzi hutti se duelau verbal în timpul 
cinei, fiecare cercetându-l pe celălalt la fel cum un prădător 
îşi priveşte victima. 

Durga tocmai ridica spre gură o bucăţică deosebit de 
suculentă, când apăru majordomul său, un chevin umanoid 
palid şi servil. 

— Stăpâne, s-a recepționat un mesaj. În câteva minute, 
vă aşteaptă o holotransmisie importantă de pe Coruscant. 
Doriţi s-o preluaţi aici? 

Durga privi iute spre Zier, apoi scutură din cap. 

— Nu, o s-o preiau în cabinetul meu. 

Undui după chevinul Osman, până ajunse în cabinet. 
Ledul „conexiune" de abia începuse să pâlpâie. Să fie Myk 
Bidlor cu veşti despre substanța găsită în tesuturile 
cerebrale ale părintelui meu? se întrebă huttul. Din raportul 
acestuia rămăsese cu impresia clară că va dura destul 
timp, poate de ordinul lunilor, înainte ca echipa de legişti 
să-şi termine investigaţiile. 

Făcându-i semn umanoidului chevin, care se pleca 
adânc, să părăsească odaia, Durga activă zăvoarele de 
securitate, comută pe câmpul „frecvenţă ecranată", apoi 


acceptă transmisia. 

In faţa lui apăru brusc o femelă umană blondă, în 
imagine aproape naturală. Durga nu era foarte familiarizat 
cu standardele omeneşti de atractivitate, dar recunoscu că 
părea mlădioasă şi bine proporţionată. 

— Lord Durga, vorbi ea, sunt Guri, asistenta prinţului 
Xizor. Prinţul doreşte să vă vorbească personal. 

Ah, nu! Dacă ar fi fost om, Durga ar fi fost năpădit de 
transpiraţie, dar huttii nu transpirau, deşi porii lor secretau 
o substanţă uleioasă care le păstra un nivel confortabil de 
umiditate şi supleţe a pielii. 

Aruk nu crescuse însă un naiv, aşa că Durga nu-şi trădă 
câtuşi de puţin tulburarea, ci înclină fruntea în gestul hutt 
cel mai apropiat de o plecăciune omenească. 

— Prinţul mă onorează. 

În faţa ochilor săi, imaginea lui Guri păşi în lateral, fiind 
înlocuită aproape instantaneu de statura înaltă şi 
impozantă a prinţului falleen Xizor, liderul imensului 
imperiu al crimei cunoscut sub denumirea „Soarele Negru". 

Rasa lui Xizor, falleenii, evoluase dintr-o specie reptiliană, 
însă prinţul avea un aspect perfect umanoid. Pielea sa era 
verzuie, iar ochii plaţi şi inexpresivi. Avea trupul zvelt şi 
musculos şi părea să aibă în jur de treizeci de ani (însă 
Durga ştia că se apropia de o sută). Craniul lui Xizor era 
ras, cu excepţia unui smoc lung de păr negru, care-i cobora 
pe umeri pornind din creştetul capului. Purta o haină lungă 
şi scumpă peste un veşmânt dintr-o singură piesă care 
semăna cu combinezonul unui pilot spaţial. 

Când Durga îl privi pe Xizor, conducătorul Soarelui Negru 
dădu din cap într-o încuviinţare scurtă. 

— Salutări, lord Durga! Nu am mai primit veşti de la tine 
de luni de zile, aşa că m-am gândit că ar fi mai bine să 
verific eu însumi că eşti sănătos. Cum se descurcă clanul 
Besadii după moartea prematură a stimatului tău părinte? 

— Besadii se descurcă bine, Alteța Voastră, răspunse 
huttul. Vă asigur că ajutorul vostru a fost extrem de 
apreciat. 

Atunci când succedase la conducerea clanului Besadii, 


Durga se confruntase cu un val de opoziţie atât de masiv 
din partea altor lideri ai clanului - mai ales din cauza 
nefericitului semn facial pe care tânărul îl avea din naştere 
şi despre care tradiţia huttă afirma că era rău prevestitor - 
încât fusese nevoit să apeleze la ajutorul prinţului Xizor. La 
o săptămână după solicitarea sa, principalii trei oponenți şi 
detractori ai lui Durga muriseră în accidente „lipsite de 
orice legătură între ele". După aceea, defăimătorii 
deveniseră mult mai tăcuţi. 

Durga îi plătise lui Xizor pentru ajutorul său, dar onorariul 
prinţului fusese atât de modest, atât de mult sub ceea ce 
se aşteptase huttul, încât urmaşul lui Aruk ştiuse că relaţia 
lui cu Soarele Negru nu se încheiase. 

— Am fost extrem de fericit să-ţi ofer orice ajutor de care 
aveai nevoie, lord Durga, rosti Xizor şi-şi deschise braţele 
într-un gest care transmitea deplină sinceritate. 

Durga nu avea nici o îndoială că prinţul falleen era cu 
adevărat sincer. Conducătorul clanului Besadii ştiuse de 
mult timp că Soarele Negru va fi foarte încântată să câştige 
un cap de pod în spaţiul hutt. 

— Şi trebuie să-ţi spun, urmă Xizor, că modesta mea 
dorinţă este să avem din nou motive pentru a lucra 
împreună. 

— Poate că vom avea, Alteța Voastră. Deocamdată, 
timpul îmi este ocupat exclusiv de conducerea afacerilor 
clanului şi nu prea am timp de ceea ce se întâmplă în 
exteriorul lui Nai Hutta. 

— Ah, dar cu certitudine vei avea timp pentru afacerile 
Besadii de pe Ylesia, comentă Xizor ca şi cum n-ar fi făcut 
altceva decât să gândească cu glas tare. O operaţie atât de 
impresionantă, asemenea eficienţă - toate reuşite într-un 
interval relativ scurt. Foarte spectaculos! 

Durga simţi cum stomacul i se contractă în jurul cinei. 
Deci asta vrea Xizor, gândi el. Ylesia... Vrea o parte din 
profitul ylesian. 

— Desigur, Alteța Voastră, rosti el, Ylesia joacă un rol 
central în afacerile Besadii. Eu privesc cu toată seriozitatea 
îndatoririle mele faţă de activitatea noastră de acolo. 


— Nu mă surprinde defel, lord Durga, încuviinţă prinţul 
falleen. Nici nu m-aş fi aşteptat la altceva. Rasa voastră 
aduce cu a mea în privinţa eficienţei în conducerea 
afacerilor lor. Să fiu sincer, este mult mai eficace decât 
multe dintre celelalte specii care se fălesc cu 
perspicacitatea lor în afaceri... decât oamenii, de exemplu. 
Toate tranzacţiile lor sunt colorate de sentimente, în loc să 
rămână raţionale şi analitice. 

— Aşa este, Alteța Voastră, aveţi perfectă dreptate. 

— În acelaşi timp, amândouă rasele noastre ţin foarte 
mult la legăturile de familie, continuă Xizor după o pauză 
scurtă. 

În numele tuturor locuitorilor spațiului, ce vrea să spună? 
se întrebă Durga. Era complet nedumerit, iar asta îl irita 
teribil. 

— Şi asta este adevărat, Alteța Voastră, spuse el peste o 
clipă, păstrând un ton neutru. 

— Sursele mele mi-au adus la cunoştinţă că s-ar putea să 
ai nevoie de oarece asistenţă în descoperirea adevărului 
dinapoia morţii părintelui tău, lord Durga. Se pare că au 
apărut unele... semne de întrebare. 

De unde a aflat aşa repede despre raportul legiştilor! se 
încruntă huttul, apoi îşi reveni. In clipa aceea stătea de 
vorbă cu Soarele Negru, cea mai mare organizaţie criminală 
din galaxie. Era posibil ca nici însuşi împăratul să nu fi avut 
reţele de spionaj mai bune. 

— Agenţii mei întreprind investigaţii, rosti el pe un ton 
neutru. Vă voi anunţa dacă voi necesita ajutorul Alteţei 
Voastre. Sunt însă răsplătit de dorinţa voastră de a mă 
asista în suferinţa mea. 

Xizor înclină respectuos capul. 

— Lord Durga, familia trebuie onorată, datoriile trebuie 
achitate şi, atunci când este necesar, răzbunarea trebuie să 
fie rapidă. Sunt convins că sursele mele îţi vor fi de un 
ajutor considerabil. (Îl privi drept în ochi.) Lord Durga, 
îngăduie-mi să fiu deschis. Interesele Soarelui Negru în 
Inelul Exterior nu sunt slujite pe cât de capabil s-ar putea. 
Mi se pare că am proceda bine dacă ne-am alia cu stăpânii 


acelei regiuni din spaţiu - huttii. Şi mi se pare foarte 
evident că tu, lord Durga, eşti steaua în creştere a lui Nai 
Hutta. 

Durga nu se simţi nici măgulit, nici liniştit de cuvintele lui 
Xizor, ci îşi reaminti o conversaţie mai veche purtată cu 
părintele său. În ultimele două decenii, prinţul falleen îl 
contactase de câteva ori pe Aruk, făcându-i mai multe 
oferte similare. Arukal refuzase de fiecare dată, cât mai 
politicos cu putinţă. Lordul Besadii ştia bine că nu trebuia 
să-l mânie pe Xizor, totuşi nu intenţiona să devină unul 
dintre locotenenţii acestuia, sau „Vigo“, aşa cum le spunea 
prinţul. 

— Puterea Soarelui Negru este ispititoare, copilul meu, 
spusese Aruk, dar teme-te de ea, fiindcă nu mai poţi bate în 
retragere, atât timp cât prinţul Xizor este în viaţă. Dintr-un 
punct de vedere, este mai uşor să-l refuzi pe împărat însuşi. 
Dă-i Soarelui Negru un kilometru şi va lua un parsec. Nu 
uita asta, Durga! 

N-am uitat, gândi huttul şi privi deschis holoimaginea. 

— Voi reflecta la cuvintele voastre, prinţe Xizor, vorbi el, 
dar deocamdată tradiţia huttă îmi cere să urmez 
investigaţiile şi posibila răzbunare ca obligaţie sacră... şi... 
solitară. 

Xizor plecă iarăşi capul. 

— Te înţeleg, lord Durga. Voi aştepta cu nerăbdare să 
aud veşti din partea ta, atunci când vei avea vreme să te 
gândeşti la propunerea mea. 

— vă mulţumesc, Alteța Voastră. Grija voastră mă 
onorează, iar prietenia voastră mă încântă. 

Pentru prima dată, falleenul surâse uşor, apoi întinse 
braţul şi dezactivă legătura. 

In clipa în care holoimaginea prinţului dispăru, Durga îşi 
îngădui să se destindă, gârbovindu-se. Se simţea epuizat 
după duelul cu Xizor, dar se felicită că se descurcase destul 
de bine. 

Ylesia... Vrea o cotă parte din Ylesia, îşi spuse. Ei bine, 
Xizor putea să dorească orice, însă a dori nu era totuna cu 
a căpăta, aşa cum orice copil înzestrat cu rațiune 


descoperea destul de repede. 

Dacă Xizor ştie că am autorizat construirea altei Colonii 
pe Ylesia şi că am trimis echipe de cercetare în Nyrvona, 
pentru a începe investigaţiile pentru o nouă planetă 
dedicată pelerinilor, ar fi de două ori mai doritor să intre în 
afacere, gândi el. Era bine că păstrase o tăcere aproape 
absolută faţă de ambițiile sale pentru noua expansiune 
Besadii. 

Durga îşi imagină, brusc şi intens, mai multe planete de 
tip Ylesia, pe care mirodeniile brute erau transformate în 
profit pur de către pelerini mulţumiţi şi fericiţi. Poate că m- 
aş putea extinde chiar în Planetele Nucleului. Palpatine nu 
m-ar opri, deoarece preţuieşte sclavii pe care-i vând 
favoriților săi. 

Lordul hutt rânji şi lunecă înapoi spre cina întreruptă, cu 
apetitul restabilit pe deplin. 


KKK 


La mare depărtare, pe Centrul Imperial, prințul Xizor se 
îndepărtă de consola de comunicații. 

— Se pare că nu-i doar un hutt viclean, ci şi elocvent, 
comentă el spre Guri, asasinul droid simulacru uman. Durga 
se dovedeşte a fi o nucă mai tare decât crezusem. 

DSU-ul - care era realizat sub forma unei femei extrem 
de frumoase - făcu o mişcare subtilă dintr-o mână. Totuşi 
înţelesul şi amenințarea gestului ei nu puteau fi 
interpretate greşit. 

— Atunci, de ce nu-l eliminaţi, prinţul meu? Este destul 
de simplu... 

Xizor aprobă din cap. 

— Ştiu, Guri, pentru tine nici chiar pielea groasă a unui 
hutt nu poate fi o piedică. Totuşi uciderea unui oponent 
potenţial nu este nici pe departe atât de eficientă şi utilă 
precum transformarea lui într-un subordonat devotat. 

— Prinţul meu, conform tuturor rapoartelor, controlul 
tânărului lord asupra clanului Besadii continuă să fie firav. 
Este posibil ca Jabba să fie un candidat mai bun? 


Prinţul falleen negă încetişor. 

— Jabba mi-a fost de folos în trecut, zise el. Am făcut 
schimb de informaţii - pe care le cunoşteam aproape în 
majoritate - şi i-am înlesnit unele favoruri. Aş prefera să-mi 
fie îndatorat, astfel ca, atunci când voi avea nevoie să-mi 
returneze favorurile acelea, să o facă cu... entuziasm. Jabba 
respectă Soarele Negru. Se şi teme de el, cu toate că n-ar 
recunoaşte-o niciodată. 

Guri încuviinţă în tăcere. Cele mai multe făpturi din 
galaxie care aveau capul pe umeri - şi care ştiau de 
existenţa Soarelui Negru, organizaţie cunoscută doar de o 
majoritate infimă - se temeau de Soarele Negru. 

— În plus, Jabba este prea... independent, prea obişnuit 
să facă lucrurile aşa cum doreşte el, continuă Xizor 
gânditor. Pe de altă parte, Durga este la fel de inteligent şi, 
spre deosebire de Jabba, încă destul de tânăr pentru a i... 
modelat în mod eficient... în ceea ce doresc eu. Ar însemna 
o achiziţie valoroasă pentru Soarele Negru. Huttii sunt 
nemiloşi şi corupți. Pe scurt - ideali. 

— Am, înţeles, prinţul meu, replică ea inexpresiv. 

Guri era întotdeauna inexpresivă, fiind la urma urmelor o 
creaţie artificială, deşi se deosebea la fel de mult de 
majoritatea droizilor zăngănitori şi stângaci la care se 
gândea lumea în general când venea vorba despre droizi, 
pe cât de mult se deosebea prinţul Xizor de creaturile 
şerpuitoare ce erau îndepărtatele sale rude evoluționiste. 

Falleenul se apropie de scaunul său automodelant şi se 
trânti în el, întinzându-se aproape leneş, în timp ce scaunul 
se grăbea să-i urmeze fiecare mişcare. Gânditor, îşi trecu 
un deget cu o unghie ascuţită în josul obrazului, cu gheara 
de abia atingându-i pielea verzuie. 

— Soarele Negru are nevoie de un cap de pod în spaţiul 
hutt, iar Durga este ocazia mea cea mai bună de a-l obţine. 
De asemenea... clanul Besadii controlează Ylesia, iar 
operaţia aceea, chiar dacă este mică prin comparaţie cu 
majoritatea întreprinderilor Soarelui Negru, mă 
impresionează. Lordul Aruk a fost un hutt bătrân şi extrem 
de şiret. El n-ar fi lucrat niciodată pentru mine... dar fiul lui 


poate fi croit dintr-un material cu totul diferit. 

— Ce plănuiţi, prinţul meu? întrebă Guri. 

— Îi voi oferi lui Durga timp pentru a-şi da seama cât de 
mult are nevoie de Soarele Negru. Guri, monitorizează 
îndeaproape investigaţiile lui Durga asupra morţii lui Aruk. 
Vreau ca agenţii noştri să fie cu un pas înaintea 
cunoştinţelor huttului despre descoperirile echipei de 
legişti. Vreau să ştiu cum a murit Aruk înaintea lordului 
Besadii. 

— Va fi aşa cum doriţi, prinţul meu. 

— lar dacă descoperirile echipei de legişti oferă piste 
spre ucigaşul lui Aruk - probabil, Jiliac sau Jabba - doresc ca 
pistele acelea să fie eliminate în modul cel mai subtil. Nu 
vreau ca Durga să-şi dea seama că drumul spre aflarea 
ucigaşului tatălui său îi este zădărnicit în mod premeditat... 
e clar? 

— Da, prinţul meu. Va fi aşa cum doriţi. 

— Perfect, făcu Xizor cu un aer mulţumit. Îl vom lăsa pe 
Durga să se joace de-a detectivii, dacă asta doreşte, nişte 
luni... poate chiar un an. N-are decât să-şi urmărească 
propria coadă lunecoasă. Frustrarea se va acumula, până 
va fi de-a dreptul doritor să participe - cu o cotă frumuşică 
din Ylesia - alături de Soarele Negru. 


KKK 


Han Solo sosi în apartamentul lui sărăcăcios de pe Nar 
Shaddaa în primele ore ale dimineții şi-i găsi încă dormind 
pe locatarii locuinţei sale pestriţe. Somnul lor nu dură însă 
mult. 

— Hei, toată lumea! răcni corellianul. Chewie! Jarik! 
Scularea! Am câştigat! la priviţi! 

Străbătu valvârtej odăile, ţipând şi fluturând un teanc de 
vouchere de credite, atât de gros încât puteai să sufoci o 
bantha. 

Han şi Chewie împărțeau apartamentul dărăpănat cu 
prietenul lor mai tânăr, Jarik, şi un droid vechi, Zeezee, pe 
care Han îl câştigase de la Mako Spince într-o partidă 


amicală de sabacc. După ce petrecuse o lună sau două în 
compania lui Zeezee, Han era însă aproape convins că 
Mako, un jucător experimentat, „aranjase" pachetul de 
cărţi, ca să se asigure că va pierde. 

Ca droid menajer, Zeezee se dovedise mai degrabă o 
pacoste trăncănitoare şi bâlbâită, decât o mână de ajutor. 
Han devenise atât de iritat de eforturile droidului de a-i 
deretica locuinţa, încât de mai multe ori se gândise să 
arunce la gunoi nenorocita de vechitură, dar, cumva, nu 
reuşise niciodată să treacă realmente la fapte. În cele din 
urmă, dezgustat, îi poruncise lui Zeezee să lase totul aşa 
cum era. 

Jarik „Solo" era un puşti vagabond din adâncurile lui Nar 
Shaddaa care i se prezentase lui Han, cu aproximativ un an 
în urmă, afirmând că erau rude îndepărtate. În mod vădit, îl 
venera pe Han, recunoscut ca unul dintre cei mai 
formidabili piloţi de pe Satelitul Contrabandiştilor. Jarik era 
un puşti îndrăzneţ şi arătos, care îi reamintea corellianului 
de propria sa adolescenţă. Han îi investigase afirmaţiile şi 
descoperise adevărul - Jarik avea tot atâtea legături cât şi 
Chewie cu numele „Solo". Totuşi, până ce ştiuse în mod 
cert că între ei nu exista nici o relaţie de rudenie, că Jarik 
minţise, pilotul se ataşase de băiat. De aceea, îi îngăduise 
să rămână prin preajmă, ba chiar să zboare cu ei, şi Jarik 
ajunsese un tunar destul de iscusit. 

In ciuda temerilor sale, el îşi dovedise aptitudinile în 
Bătălia de la Nar Shaddaa, când doborâse câteva navete 
TIE şi-i ajutase pe Han, Lando şi Salla să răstoarne 
rezultatul confruntării. De aceea Han nu-i spusese niciodată 
că el ştia adevărul. Pentru Jarik era important să aibă un 
sens al identităţii, chiar dacă aceasta era falsă, iar Han era 
de acord să-l lase pe puşti să-i „împrumute" numele de 
familie. 

Acum, pe când umbla prin camere, Han ricoşa din pereţi 
de surescitare, pe măsură ce prietenii săi, ameţiţi de somn, 
se adunau în jurul lui. 

— Haide, scularea! răcnea el. Am câştigat, băieţi! Şi am 
câştigat şi $oimul de la Lando! 


Auzind veştile incitante, Chewbacca mugi, Jarik ovaţionă, 
iar bietul Zeezee fu atât de zăpăcit de aţâţarea generală, 
încât se scurtcircuită şi trebui resetat. După o rundă de 
felicitări şi bătăi pe spate, Han, Chewie şi Jarik porniră 
imediat spre atelierul de nave vechi al lui Lando, având în 
mână garanţia acestuia. 

După îndeplinirea formalităţilor privind schimbul de 
proprietari, Han se retrase câţiva paşi, mulţumindu-se să 
privească Șoimul Mileniului. 

— Este a mea..., rosti el şi zâmbi atât de larg încât îl 
durură obrajii. 

Mintea corellianului clocotea de planuri pentru refacerea 
Șoimului. 

Existau multe lucruri pe care dorea să le facă ca să o 
transforme în nava viselor sale. Şi, graţie turneului de 
sabacc... avea creditele necesare pentru a trece la treabă! 

În primul rând, intenţiona să-i roage pe Shug şi Salla să-l 
ajute în demontarea blindajului militar al epavei 
Lichidatorului, un crucişător imperial greu care căzuse 
victimă Bătăliei de la Nar Shaddaa. Epava depresurizată 
continua să plutească printre alte resturi spațiale de pe 
orbita Satelitului  Contrabandiştilor. Blindajul superior 
constituia o prioritate, deoarece Han nu dorea să păţească 
cu Șoimul ceea ce păţise cu Bria. 

În al doilea rând, dorea un blaster pentru situaţiile de 
decolare în pripă, pe care să-l poată extinde din partea 
ventrală a navei. Uneori operaţiile de contrabandă se 
puteau dovedi riscante, fiind necesară plecarea rapidă. 
Fuga sub foc de acoperire era chiar şi mai bună. 

Intenţiona după aceea să revizuiască hiperpropulsia 
Șoimului şi să-i instaleze sub bot un tun blaster uşor. In 
plus, lansatoare de torpile de şoc. Să mute şi turelele 
laserelor cu cuarte, astfel ca să fie una deasupra celeilalte, 
nu dorsal şi la tribord, ca acum. Poate şi nişte deflectoare 
mai puternice? 

Han rămase locului alături de prietenii săi, 
contemplându-şi nava, visând la îmbunătățirile pe care i le 
putea aduce şi la ceea ce putea face cu ea... modificând 


YT-1300 în nava perfectă. Nava lui, cea mai bună pentru 
contrabandă! 

— Compartimente false, murmură încetişor. 

— Poftim? se întoarse Jarik către el. Ce-ai spus? 

— Am zis c-o să-i construiesc nişte compartimente false 
sub punte, puştiule, răspunse Han cuprinzând cu braţul 
umerii tânărului. Zâmbi spre Chewbacca: Şi ghici cine mă 
va ajuta? 

Jarik surâse şi el larg. 

— Grozav! Care va fi primul tău drum? 

Pilotul căzu pe gânduri. 

— Prima noastră escală va fi Kashyyyk. Mă gândesc că o 
încărcătură  frumuşică de săgeți explozive pentru 
proiectoarele wookiee s-ar vinde bine acolo - ce crezi, 
Chewie? 

Chewbacca îşi anunţă acordul, sonor şi prelung. Acum, 
când ştia că va porni spre planeta natală, wookieeul era 
mai incitat decât îl văzuse Han vreodată. 

Peste două zile, cu noile compartimente de sub punţile 
Șoimului ticsite cu mărfuri de contrabandă, Han Solo decolă 
din depoul lui Shug Ninx, ridicându-se pe verticală şi 
exultând în timp ce simţea acceleraţia rapidă a navei. 
Chewie se afla în scaunul de copilot, iar Jarik îi însoțea ca 
tunar. Han spera să evite patrulele imperiale, totuşi 
intenţiona să fie pregătit pentru luptă, dacă ar fi fost cazul. 

Kashyyyk era o planetă aflată sub „protectorat" imperial 
(altfel spus, înrobită Imperiului). Imperialii izbutiseră să-i 
ţină sub control pe locuitori, deşi mențineau la minimum 
raidurile în aşezările şi locuinţele wookiee, şi umblau mereu 
în grupuri mari şi bine înarmate. Se ştia că wookiee aveau 
temperamente inflamabile şi acționau impulsiv. 

Han izbuti să evite patrulele imperiale şi să rămână în 
afara razei oricăror senzori purtaţi de sateliți, pe când se 
apropia de sfera verde a lui Kashyyyk. Planeta natală a 
wookieelor era alcătuită în majoritate din păduri, fiind 
acoperită de arbori wroshyr monstruoşi, iar cele patru 
continente erau separate între ele prin oceane lungi şi mai 
degrabă înguste.  Arhipelaguri de insule  presărau 


sclipitoarele mări de coastă aidoma unor smaralde risipite 
pe un satin albastru. Regiunile de deşert erau puţine, 
localizate în general în vecinătatea lanțurilor muntoase 
ecuatoriale, în partea protejată de ploi. 

Când ajunseră în raza echipamentelor de comunicaţii, 
Chewbacca se instală la consola de transmisiuni, reglă o 
frecvenţă codată şi începu să vorbească prin mârâituri, 
mormăituri, lătrături, scheunături şi nazalizări, care, pentru 
o ureche umană neantrenată, sunau exact ca graiul său 
obişnuit... dar nu era deloc acelaşi lucru. 

Han se încruntă, dându-şi seama că, în ciuda faptului că 
multe cuvinte sunau familiare, nu pricepuse practic nimic 
din spusele prietenului său. Când Chewie se opri din vorbit, 
se auzi un glas, care oferi ceea ce păru o serie de directive. 

Intre timp, corellianul privise cu atenţie senzorii şi 
efectuă o corecție rapidă de curs. Imediat după bordul 
planetei, se înălța o navă imperială. 

— Jarik, fii cu ochii-n patru, rosti el în intercom. Nu cred c- 
am fost remarcaţi, dar este bine să fim pregătiţi. 

După câteva secunde de încordare, Han oftă adânc şi 
uşurat, când instrumentele indicară că nava imperială 
continua neabătută pe cursul ei, fără să-i bage în seamă. 

Se întoarse spre Chewie şi wookieeul se lansă într-o serie 
de directive şi coordonate primite de la contactul său. 
Șoimul urma să zboare jos, de fapt la limita celor mai înalte 
vârfuri de arbori wroshyr, şi să fie pregătită să execute 
modificări precise de curs în clipa în care erau anunţaţi. 

— Gata, amice, zise Han. Este planeta ta şi tu eşti şeful. 
Dar... ce era argoul acela în care vorbeai? Un cod wookiee? 

Chewie chicoti, apoi îi explică faptul că imperialii erau 
atât de proşti, încât cei mai mulţi dintre ei nici măcar nu-şi 
dădeau seama că nu toţi wookiee erau la fel. Existau 
subspecii de wookiee înrudite, însă cumva diferite. Han ştia 
deja că amicul său era un rwook şi avea blana cafenie, 
roşie şi brună tipică acelei subspecii. Mai ştia de asemenea 
că graiul pe care învățase să-l înţeleagă, dar nu să-l 
vorbească, se numea shyriiwook, ceea ce, tradus liber, 
însemna „limba poporului din arbori". 


Chewbacca urmă, explicând că xaczik, graiul pe care 
tocmai îl folosise, era un dialect tribal tradiţional vorbit de 
wookiee de pe insula Wartaki şi din câteva regiuni de 
coastă periferice. Se utiliza rareori, întrucât shyriiwook era 
limba uzuală pentru comerţ şi călătorii. De aceea, atunci 
când imperialii ocupaseră Kashyyyk, mişcarea clandestină 
wookiee adoptase xaczik ca limbă „secretă" şi o întrebuința 
ori de câte ori trebuia să transmită directive sau informaţii 
despre care nu dorea să afle inamicul. 

— In regulă, aprobă din cap Han. Tu-mi spui doar cum şi 
pe unde să zbor, iar eu te voi duce unde ne zic prietenii tăi 
din ilegalitate. 

Zburând jos, la rasul vârfurilor arborilor wroshyr şi uneori 
chiar printre ramurile lor superioare, Han pilotă Soimul 
rapid pe cursul exact şi cu viteza specificate de Chewie. 
Cam la fiecare minut, wookieeul discuta cu contactul său de 
pe planetă. 

In cele din urmă, când se apropiară de Rwookrrorro, 
aşezarea natală a lui Chewie, un oraş cu diametrul de un 
kilometru ridicat pe platforme alcătuite din ramuri 
încrucişate de arbori wroshyr, copilotul îl anunţă să se 
abată de la curs într-o manevră periculoasă şi să-i poarte în 
jos printre ramuri, într-un picaj de treizeci de secunde. Han 
simţi cum i se ridică inima în gât, când Șoimul se prăbuşi 
prin pădurea verde ca pasărea al cărei nume îl purta, dar 
coordonatele oferite de Chewie erau perfecte. 

Deşi privind prin videcran se părea că aveau să fie 
înghiţiţi şi transformați în aşchii, nimic nu atinse nava. 
Chewie lătră un ordin şi Han confirmă printr-un răcnet: 

— Mult la babord... acum! 

Trimise Șoimul într-un viraj incredibil de strâns spre 
stânga, apoi văzu înaintea sa ceva ce iniţial i se păru o 
peşteră uriaşă, o deschidere neagră şi vastă, care aştepta 
să-i înghită. 

Apropiindu-se, îşi dădu seama însă că, de fapt, era o 
ramură masivă de wroshyr, balansată pe alte crengi la fel 
de gigantice. Fie accidental, fie în mod premeditat, ramura 
se rupsese din trunchiul principal şi fusese scobită, pentru a 


forma o „peşteră" de mărimea unei mici cale de andocare. 

— Vrei să cobor înăuntrul răcni Han spre wookiee. Şi 
dacă nu-ncăpem? 

Comentariul pufnit al celuilalt îl asigură că bineînteles că 
aveau să încapă. 

Pilotul activă jeturile de frânare pe măsură ce se apropie 
de deschiderea „peşterii". Trecură prin ea şi, brusc, slaba 
lumină solară dispăru, iar spaţiul dinaintea lor deveni vizibil 
numai graţie senzorilor pentru infraroşu ale Șoimului şi 
fasciculelor proiectate de luminile de asolizare. 

Han opri orice înaintare, după care cobori nava pe pivoţii 
de asolizare, folosindu-se de repulsoare. 

La câteva clipe după ce atinseseră solul, Jarik apăru în 
uşa carlingii. Părul tânărului se ridicase realmente vâlvoi în 
creştetul capului. 

— Han, eşti mai nebun decât crezusem! Coborârea aia...! 

— Gura, puştiule, i-o reteză corellianul. 

Chewie răgea insistent spre el, cerându-i să dezactiveze 
imediat toate sursele energetice din $oim, cu excepţia 
acumulatoarelor de avarie pentru deschiderea ecluzelor şi 
s-o facă imediat! 

— Bine, bine, mormăi Han făcând ceea ce i se cerea, nu 
trebuie să-ţi rupi blana de pe tine... 

Închise rapid toate sursele, mai puţin acumulatoarele, 
astfel încât interiorul navei rămase luminat doar de slabele 
lumini roşietice de avarie. 

— Acum vrei să-mi spui şi mie ce se-ntâmplă? mârâi 
corellianul. Zboară-ncoace, virează-ncolo, asolizează aici, 
opreşte sursele... noroc că-s un băiat cu firea dulce, care a 
învăţat în Flotă să asculte de ordinele primite. Ce mai 
urmează? 

Chewbacca gesticulă energic spre oameni să-l urmeze. 
Wookieeul părea copleşit de surescitare şi râse de 
satisfacţie şi de dorinţa de a respira aerul planetei sale 
natale. 

La exterior, ceva zăngăni, lovindu-se de blindajul nou al 
Șoimului. 

— Hei, răcni Han tresărind şi îmbrâncindu-şi prietenul 


lăţos ca să poată trece pe lângă el, atenţie, ăla-i bordajul 
meu! 

Apăsă butonul de basculare a rampei şi porni în fugă pe 
aceasta, ca să se oprească aproape imediat, uluit. Când 
intrase în „peşteră", i se păruse că încăpuse abia la limită, 
dar acum îşi dădea seama că interiorul acesteia era atât de 
mare, încât ecoul putea să răsune înăuntru. 

Inapoia lor, la intrare, un cric hidraulic şuieră şi ridică 
peste deschidere o „cortină" imensă dintr-o plasă de 
camuflaj. Echipe de wookiee se grăbeau să acopere $oimu/ 
cu alte plase. 

Chewie veni din spatele său şi mârâi încet o scuză, 
pentru că nu-şi avertizase prietenul despre ceea ce urma să 
se întâmple. 

— Lasă-mă să ghicesc, făcu Han examinând plasele. 
Chestiile astea fie conţin noduri de bruiaj, fie emit o 
frecvenţă de camuflare, astfel încât imperialii să nu ne 
poată urmări aici. 

Chewbacca îi confirmă deducţia. Wookiee locali foloseau 
locul respectiv pentru a primi mărfurile introduse prin 
contrabandă, de aceea îşi cunoşteau la perfecţie rolurile. 

— Tiii, murmură Jarik. 

Tânărul se holbă la „peşteră" cu gura deschisă de uimire, 
când luminile se aprinseră. Interiorul era un terminal bine 
utilat şi complet funcţional pentru andocare şi reparaţii. 

— Oho-ho! Asta chiar că-i ceva! 

Lui Han tot nu-i venea să creadă că se aflau în interiorul 
unui copac. Nu, nu al unui copac, ci al unei ramuri de 
copac. Dacă o ramură de wroshyr era atât de mare, ideea 
întregului arbore era ameţitoare. Clătină din cap. 

— Trebuie să recunosc, Chewie, că semenii tăi au pus la 
punct aici o operaţie dată naibii. 

După ce sigilară trapa Șoimului, Han şi Jarik îl urmară pe 
Chewie spre partea din faţă a „peşterii', unde fură 
prezentaţi mai multor wookiee. Han avu unele probleme în 
urmărirea conversaţiei, deoarece nu era obişnuit să audă 
şapte wookiee vorbind rapid, simultan. Chewbacca fu 
întâmpinat cu răgete, strâns în braţe, lovit pe spate, 


zgâlţâit, lovit iarăşi pe spate şi în general primit cu 
exclamaţii de mare bucurie. 

Când îl descrise pe Han ca fiind „fratele său de onoare", 
faţă de care avea o datorie de viaţă pentru că-l eliberase 
din sclavie, corellianul fu la rândul său în pericolul grav de a 
fi în mod similar lovit, zgâlţâit şi aşa mai departe, dar, din 
fericire, Chewbacca interveni şi asigură prezentări mai 
convenţionale. Nu toţi wookiee înțelegeau bazica, aşa că 
fură necesare multe traduceri. 

Trei erau rude ale lui Chewie... cea cu spirale castaniu- 
aurii pe blană se dovedi a fi sora lui, Kallabow. Jowărrl, o 
femelă mică, colorată în brun (Han fu surprins să constate 
că putea realmente să sesizeze o asemănare de familie!) 
era o verişoară, iar Dryanta, un mascul maro-închis, un văr. 
Ceilalţi patru făceau parte din mişcarea de rezistenţă 
clandestină şi veniseră în mod special pentru a se întâlni cu 
Han şi a negocia pentru marfa lui. 

Ochii albaştri ai lui Motamba, un wookiee mai vârstnic, 
expert în muniții, se luminară, când Han spuse câte lăzi cu 
săgeți explozive avea de vânzare. Katarra era o wookiee 
mai tânără decât Chewbacca; din câte îşi putu da seama 
Han, ea era lidera mişcării clandestine şi toţi o ascultau cu 
un respect deosebit. Se consulta regulat cu tatăl ei, 
Tarkazza, un mascul voinic, primul wookiee cu blană 
neagră pe care-l văzuse contrabandistul. Pe spate avea o 
dungă de blană argintie, care reprezenta în mod evident o 
trăsătură de familie, fiindcă şi Katarra avea o dungă 
similară, deşi blana ei era brun-castanie. 

După câteva minute de zăpăceală, Chewbacca râse un 
ordin spre prietenii săi. Han pricepu majoritatea cuvintelor - 
ceva despre aducerea de „quulaari". 

Ce sunt quulaarii? se întrebă el. 

Află răspunsul destul de repede, când fură aduse două 
obiecte prelungi cu aspect de genţi de voiaj, ţesute din fire 
textile... sau poate din fire de păr. Chewbacca se întoarse 
către Han şi arătă de la el la quulaar. Corellianul îl privi 
neîncrezător şi scutură din cap. 

— Să intru aici? Vrei ca eu şi Jarik să ne băgăm în 


chestiile astea? Nici vorbă! Mă pot căţăra la fel de bine ca 
tine. 

Chewbacca se uită la prietenul său şi clătină încetişor din 
capul masiv. După aceea, îl prinse de braţ, îl trase spre 
intrarea peşterii şi, ridicând plasa de camuflaj, îi făcu semn 
să păşească în exterior, pe buza peşterii. 

Jarik îi urmase afară, aşa cum făcuseră şi ceilalţi wookiee. 
Tânărul era derutat, deoarece nu înţelesese aproape nimic 
din cele discutate. 

— Han? Ce vor să facem? 

— Vor să ne băgăm în sacii ăştia, puştiule, ca să ne poată 
purta pe trunchiurile copacilor, până ajungem la liftul 
pentru Rwookrrorro. l-am spus lui Chewie că nici nu mă 
gândesc s-o fac, pentru că mă pot căţăra la fel de bine ca 
el. 

Jarik se apropie de marginea platformei şi se aplecă 
precaut, ca să se uite în jos. După aceea reveni lângă Han 
şi-l privi îndelung, în tăcere. Fără nici un cuvânt, începu să 
intre într-un quulaar. 

Intrigat, contrabandistul merse şi el pe margine, pentru a 
privi în jos. 

Ştiuse desigur ce avea să vadă, dar una este să ştii în 
mod raţional ce te aşteaptă şi alta să percepi realitatea în 
mod direct, prin intermediul propriilor tale simţuri. Se afla 
la Kilometri înălţime în văzduh. Dedesubtul lui pădurea 
cobora... cobora... şi cobora la nesfârşit. 

Trunchiurile arborilor continuau în jos dincolo de punctul 
în care vederea excelentă a lui Han le putea distinge în 
mod separat unul de celălalt. In ciuda experienţei de pilot şi 
a deosebitului simţ al echilibrului, imaginea îl ameţi pentru 
o clipă. Reveni lângă Chewbacca, care îi întindea quulaarul 
cu un gest plin de solicitudine. Când Han şovăi, wookieeul 
îşi flexionă mâinile puternice şi ghearele îi ţâşniră din teci. 
Erau foarte ascuţite şi, cuplate cu puterea uriaşă a lui 
Chewie, i-ar fi permis să le înfigă adânc într-un trunchi de 
copac, pentru a urca. 

— O să regret asta..., bombăni corellianul şi intră în sac. 

Chewbacca dorea să-l poarte el pe Han, însă rudele lui îl 


convinseră că, deoarece trecuse mult timp de când nu mai 
traversase pădurea, ar fi fost preferabil să aibă numai grija 
propriei persoane. 

Ca atare, Motamba îl luă pe Jarik, iar Tarkazza pe Han, 
ambii oameni fiind introduşi complet în quulaari. Han ar fi 
dorit să privească afară, dar Tarkazza fu cât se poate de 
ferm, împingându-i capul în sac şi avertizându-l să-şi ţină 
braţele înăuntru şi să rămână nemişcat, pentru a nu-şi 
dezechilibra purtătorul. 

În interiorul quulaarului, Han simţi sacul legănându-se 
atunci când Tarkazza se apropie de buza platformei de la 
intrarea peşterii. După aceea, cu un icnet şi un avânt în 
forţă, wookieeul se lansă în gol. Cădeau... cădeau! 

Han de abia reuşi să-şi oprească un urlet şi-l auzi pe Jarik 
scoțând un țipăt scurt, repede înăbuşit. 

Peste câteva secunde, Tarkazza se izbi de o suprafaţă 
dură, se prinse de ea şi începu să urce rapid. Frunzele 
foşneau, atingându-se de quulaar. Han de abia începuse să 
se relaxeze, când, pe neaşteptate, săriră din nou! 

În următoarele minute, corellianul nu putu decât să 
încerce să nu se clintească şi în acelaşi timp să se 
concentreze din răsputeri să nu vomite. Sacul se legăna, 
tresălta, se rotea şi se lovea de trunchiurile arborilor, în 
ciuda eforturilor lui Tarkazza de a-l proteja. 

Legănare, suire, căţărare... 

Săritură, prindere, legănare... 

Înhăţare, icnire, legănare-escaladare... 

În cele din urmă, Han fu nevoit să închidă ochii, deoarece 
oricum nu putea să vadă nimic, şi să caute exclusiv să 
reziste. | se păru că voiajul de coşmar durase ore întregi, 
dar ulterior, când îşi consultă cronoul, văzu că fusese vorba 
doar de vreo cincisprezece minute. 

Finalmente, cu un ultim legănat şi icnet de efort, 
mişcările încetară şi Han se pomeni zăcând pe o suprafaţă, 
tot în interiorul quulaarului. Când lumea din jurul său încetă 
să se mai rotească (ceea ce dură niţel), pilotul se târî afară 
din sac. 

După alte momente, se ridicase şi stătea cu picioarele 


mult depărtate pentru a-şi menţine echilibrul, pe platforma 
imensă pe care se afla Rwookrrorro, o aşezare întinsă, în 
mare parte împrejmuită. Avea forma unui ovoid masiv şi 
turtit, cu locuințele risipite pe toată platforma sau 
presărându-i exteriorul aidoma unor proeminențe. Ramurile 
arborelui creşteau în sus în lungul străzilor şi prin acestea, 
adăugând nuanţe verzui ansamblului. 

Lumea se solidifică treptat în jurul contrabandistului, care 
inspiră adânc. Oraşul din faţa lui era superb, într-un fel greu 
de descris. Nu la fel de pastelat ca Oraşul Norilor, 
Rwookrrorro deţinea totuşi ceva din caracterul aerian şi 
deschiderea aceluia. Poate că asta se datora faptului că 
ambele se găseau la o altitudine atât de mare în văzduh. 

Unele clădiri se ridicau pe mai multe niveluri, totuşi se 
armonizau perfect cu vârfurile copacilor. Oriunde ai fi privit, 
ramurile superioare de un verde viu ale arborilor wroshyr se 
legănau în briză. Deasupra, cerul se întrevedea albastru, cu 
o tentă verzuie. Bancuri groase şi turtite de nori albi, 
scânteietori, lunecau în tăcere pe boltă. 

Auzind un sunet ciudat, Han se răsuci şi-l zări pe Jarik, 
îndoit din mijloc, ţinându-se cu mâinile încleştate de 
abdomen şi simțindu-se în mod evident rău. Se apropie de 
el şi-l atinse pe umăr. 

— Ai păţit ceva, puştiule? 

Jarik clătină din cap, apoi păru ca şi cum ar fi regretat că 
făcuse gestul acela. 

— Îmi revin imediat, bolborosi el. Încerc doar să nu dau la 
boboci... 

— Pentru asta există un truc, făcu Han simulând 
seriozitatea. Totul este să nu te gândeşti la tocană de 
traladon cu cartofi. 

Jarik îi aruncă o privire iute, de om trădat, apoi, 
acoperindu-şi gura cu palma, se repezi spre marginea 
platformei. Corellianul strânse din umeri şi, întorcându-se, îl 
văzu pe Chewie înapoia sa. 

— Bietul de el... Chewie, ce mai mod de a călători! Noroc 
că ai tăi au adus sacii ăia. Ce transportaţi de obicei cu ei? 
Bagaje? 


Buza inferioară lui Chewbacca se răsfrânse, apoi oferi 
amuzat o scurtă traducere a cuvântului „quulaar”. 

— Sac-de-prunci! se încruntă Han. Cu ei îi transportaţi pe 
copiii wookiee? 

Chewbacca începu să râdă, şi cu cât prietenul său se 
înfuria mai tare, cu atât era mai încântat. Han fu salvat de 
răgetele unui grup de wookiee care se apropia de ei dinspre 
oraş. Erau cel puţin zece indivizi, de toate vârstele. Lui Han 
îi atrase atenţia un mascul gârbovit, scund şi grizonat, iar în 
clipa următoare Chewbacca ţâşni de lângă el, alergând cu 
răcnete de bucurie spre nou-sosiţi. 

Privindu-l pe Chewie cum îl lovea pe spate şi pe umeri şi-l 
strângea în braţe pe bătrânul wookiee, Han se întoarse spre 
Kallabow, care, din fericire, înţelegea bazica. 

— Attichitcuk? presupuse el, rostind numele tatălui lui 
Chewbacca. 

Sora lui Chewie confirmă că, într-adevăr, acela era tatăl 
lor. 

Attichitcuk, care din clipa când aflase că fiul său va 
reveni în curând acasă nu mai avusese alt subiect de 
conversaţie. 

— Mai există cineva pe care Chewie de abia aşteaptă să 
revadă, zise corellianul. Mallatobuck. Mai locuieşte aici, în 
Rwookrrorro? 

Dinţii formidabili ai lui Kallabow sclipiră într-un surâs tipic 
wookiee, apoi ea încuviinţă din cap în stilul oamenilor. 

— S-a măritat? întrebă Han, temându-se de răspuns. 

Bănuia cât de mult însemna întrebarea aceea pentru 
prietenul său cel mai bun. 

Zâmbetul lui Kallabow se lăţi, apoi femela wookiee îşi 
legănă încet şi apăsat capul, într-un gest negativ. 

— Ho-ho-ho! rânji fericit contrabandistul. Cred că asta-i 
ceva ce merită sărbătorit! 

Simţi apoi o atingere pe umăr şi, răsucindu-se, o zări pe 
Katarra însoţită de un mascul wookiee. Spre profunda 
uimire a pilotului, masculul necunoscut deschise gura şi 
vorbi într-un grai wookiee uluitor de inteligibil: [Salut, 
căpitane Solo. Eu sunt Ralrracheen. Te rrog, spune-mi 


Ralrra. Suntem onorraţi, Hansolo, că ai venit pe Kashyyyk.] 

Han rămase cu gura căscată de surprindere. El avusese 
nevoie de ani buni pentru a învăţa să înţeleagă limbajul 
wookiee şi nu-l putuse pronunţa nici după foarte multe 
eforturi, totuşi Ralrra îl vorbea într-un mod pe care-l putea 
pricepe cu uşurinţă... ba chiar ar fi izbutit să-l reproducă. 

— Hei! izbucni el. Cum faci asta? 

[Un impediment de vorrbire], răspunse wookieeul. 
[Neplăcut pentrru mine, atunci când vorrbesc cu semenii 
mei, darr util când oamenii vin pe Kashyyyk.] 

— Cu  siguranţă..., murmură Han continuând să fie 
consternat. 

Cu ajutorul lui, Han şi Katarra putură începe negocieri în 
privinţa încărcăturii de săgeți explozive. [Avem neapărrată 
nevoie de ele], zise Ralrra. [Totuşi nu ne aşteptăm la acte 
de carritate. Deţinem ceva cu carre putem face trroc, 
căpitane.] 

— Ce anume? 

[Arrmuri de la trrupele de şoc imperriale. Semenii mei au 
început să le adune de la soldaţii carre nu mai aveau 
nevoie de ele, mai întâi ca trrofee, apoi fiindcă am aflat că 
au valoarre. Avem multe costume şi căşti.] 

Han căzu pe gânduri. Intr-adevăr, armurile trupelor de 
şoc erau fabricate din materiale valoroase şi puteau fi 
reciclate, ca alte tipuri de blindaje de corp. Puteau de 
asemenea să fie topite chimic şi turnate în mod repetat. 

— Aş vrea să le văd, zise el, şi s-ar putea să cădem lao 
înţelegere. (Strânse din umeri.) Evident... armurile uzate nu 
au cine ştie ce valoare... 

Ceea ce nu era adevărat. Un costum blindat al trupelor 
de şoc merita peste două mii de credite, în funcţie de piaţă. 
Dar, ce naiba, gândi Han, ei n-au ce face cu ele, iar eu 
trebuie să scot un profit din voiajul ăsta... Nu sunt instituţie 
filantropică. 

Katarra mârâi vehement, apoi se adresă interpretului în 
shyriiwook rapid, cu accent puternic, pe care Han îl 
înţelegea cu mare greutate. Era vorba despre un om cu 
blană-de-amurg? 


Ralrra reveni spre pilot. [Katarra spune că ştie că arrmura 
este valorroasă. Ştie asta deoarrece i-a spus-o femela de pe 
planeta voastrră Correllia, cu blana de culoarea amurrgului 
de soarre. 

Atenţia lui Han se concentră brusc şi total asupra liderei 
mişcării clandestine. 

— Corelliană? întrebă el apăsat. O femeie corelliană? Cu 
părul blond? 

Ralrra discută scurt cu Katarra. [Da. A venit aici imediat 
după cea mai rrecentă sărrbătoarre de Ziua Vieţii - 
aprroximativ acum un an standarrd - şi s-a întâlnit cu 
liderrii  mişcărrii, sfătuindu-ne în prrivinţa orrganizării, 
codurrilor, tacticii şi multe altele. Erra membrru al mişcărrii 
de rrezistenţă de pe planeta ta natală.] 

Han rămase privind-o fix pe Katarra. 

— Numele ei? Cum o chema? 

Ralrra se întoarse către lidera rezistenţei wookiee, vorbi 
rapid, apoi se întoarse spre contrabandist. [Katarra spune 
că nu-i ştie numele, fiindcă este procedurra standarrd 
pentrru evitarrea divulgărrii de date la interrogatorii. Pe 
durrata vizitei, noi i-am spus „Quarrr-tellerrra", ceea ce 
înseamnă „războinicul cu părrul ca soarrele".] 

Han inspiră adânc. 

— Cum arăta? întrebă el. S-ar putea s-o cunosc pe 
corelliana aceasta. Ar putea fi... (şovăi.) Ar putea fi... 
perechea mea. Am fost separați cu mult timp în urmă, din 
cauza Imperiului. 

Ceea ce, strict vorbind, era adevărat. Bria plecase pe 
când Han se pregătea să intre la Academia Imperială, 
afirmând că nu dorea să-i fie o povară care să-l tragă 
înapoi. Bărbatul păstra încă foliplastul pe care i-l scrisese 
ea. Era o prostie să-l mai ţină şi, de fiecare dată când 
dădea peste el, decidea să-l arunce, dar, cumva, nu trecuse 
niciodată la fapte... 

Auzindu-l, expresia precaută de pe faţa lui Katarra se 
îmblânzi considerabil. Întinse laba îmblănită şi o aşeză cu 
un gest de simpatie pe braţul bărbatului. Imperiul era 
malefic şi distrusese atât de multe familii... 


Ralrra schiţă un gest în aer, la nivelul nasului lui Han. 
[Cam atât de înaltă], spuse el. [Părr lung, de culoarrea 
amurrgului... rroşu-aurriu. Ochii de culoarrea cerrului 
nostrru. Nu erra lată.] Palmele sale descriseră o formă 
zveltă. [Erra conducătoarrea grrupului, o perrsoană de 
vază. A spus că i s-a cerrut să vină pe Kashyyyk, fiindcă ea 
înţelegea ce însemna să trrăieşti ca sclav. Ne-a spus că 
fusese sclavă pe Ylesia şi că şi-arr fi dat şi viaţa pentrru a 
elibera Kashyyyk şi orrice altă planetă înrrobită de Imperriu. 
Vorrbea cu multă înflăcărrarre.] 

Glasul lui Ralrra se schimbă uşor, căpătând o notă mult 
mai personală. [Şi eu am fost sclav, până ce prrietenii m-au 
eliberrat de Imperriu. Quarrr-tellerrra spunea adevărrul că a 
fost sclavă. Mi-am putut da seama. Ea ştia ce înseamnă 
sclavia. Am vorrbit mult despre urra noastrră faţă de 
Imperriu.] 

Gura lui Han era complet uscată. Reuşi să aprobe din cap 
şi să bolborosească: 

— Mulţumesc că mi-ai spus toate astea... 

Bria, gândi el simțindu-se ca amorţit. Bria este membră a 
Rebeliunii corelliane? În numele galaxiei, cum s-a întâmplat 
una ca asta? 


3 - Mallatobuck 


E minunat să revii pe planeta natală! Chewbacca fu 
purtat de la o locuinţă la alta şi tatăl său, Attichitcuk, îşi 
prezentă cu mândrie fiul - aventurier şi fost sclav - şi pe 
prietenii săi oameni. Toţi wookiee le acordară multă atenţie 
lui Han şi Jarik. 

Desigur, Kashyyyk era o planetă ocupată de forţele 
imperiale, aşa că trebuiau să manifeste prudenţă, pentru a 
camufla adevăratul scop al venirii lui Han. Pe durata şederii 
sale, corellianul se îmbrăcă în veşminte de felul celor 
purtate de negustorii umani care trăiau în Rwookrrorro. El şi 
Jarik jucau rolul unor fraţi, care sosiseră pentru a face troc 
cu flecuşteţe şi obiecte de menaj. Scenariul respectiv era 
consolidat de faptul că ambii aveau păr şaten şi ochi căprui, 
iar Jarik era doar cu puţin mai scund ca Han. 

Prezenţa imperială pe Kashyyyk se limita în general la 
garnizoane risipite pe planetă. Soldaţii patrulau numai în 
grupuri, deoarece imperialii izolaţi manifestau tendinţa 
neliniştitoare de a dispărea fără urmă. 

Han şi Jarik fură precauţi şi evitară orice contact cu 
grupele de militari care  patrulau ocazional prin 


Rwookrrorro, iar pentru că Șoimul Mileniului era ascuns în 
„docul  contrabandiştilor', protejat de camuflaje şi 
dispozitive de bruiere, nimeni nu i-ar fi putut asocia vreunei 
activităţi ilegale. 

Han petrecea mare parte a timpului cu mecanicii 
wookiee în docul spaţial, lucrând la nava sa iubită. Câţiva 
wookiee erau tehnicieni experimentați şi stătură ore întregi 
alături de corellian, verificând toate sistemele şi revizuind 
fiecare componentă a echipamentelor. 

Șoimul era departe de a fi o navă nouă, însă, după 
operaţiile întreprinse de wookiee, ajunse într-o formă mai 
bună ca niciodată. 

Chewbacca nu-şi dăduse seama cât de mult dusese dorul 
căminului şi familiei sale. Revederea lor îl ispitea acum să 
se stabilească pe vecie acasă... dar asta nu era posibil. 
Avea de onorat o datorie de viaţă şi locul lui era alături de 
Han Solo. 

Era însă fericit pe Kashyyyk. Îşi vizită toţi verii, pe sora sa 
şi familia ei. De când o văzuse ultima dată, Kallabow se 
măritase cu Mahraccor, un mascul straşnic. 

Lui Chewie îi plăcea să se joace cu nepoţelul lui. Micul 
wookiee era isteţ şi amuzant, plin de curiozitate faţă de 
universul înconjurător. Petrecea ore la rând rugându-şi 
unchiul să-i povestească aventurile sale din spaţiul cosmic. 

În afară de familie, Chewbacca îşi vizită şi prieteni 
vechi... Freyrr, un văr de-al doilea, cel mai bun vânător de 
urme din familie, şi Shorain. Din păcate, Salporin, care-i 
fusese prietenul cel mai bun, nu era acolo. Fusese capturat 
de Imperiu şi transformat în sclav şi nu se mai cunoştea 
nimic despre soarta lui - nimeni nu ştia nici măcar dacă mai 
trăia. 

Chewbacca îl jeli, întrebându-se dacă avea să-l mai 
revadă vreodată. 

Nu avu totuşi timp să bocească prea mult. Viaţa pe 
Kashyyyk era foarte trepidantă. Pe lângă prietenii şi familia 
sa, mai era... Mallatobuck. 

Femela wookiee era chiar mai frumoasă decât şi-o 
reamintea Chewie, iar ochii ei albaştri şi timizi păreau şi 


mai uluitori. El o revăzuse în prima seară după întoarcerea 
acasă şi fusese încântat să afle că Mallatobuck venise dintr- 
un sătuc vecin, unde lucra în calitate de învăţătoare şi 
îngrijitoare într-un inel-creşă. Malla avea mulţi prieteni în 
Rwookrrorro şi Chewie nu trebui să insiste prea mult ca s-o 
convingă să-şi prelungească vizita acolo. 

Cei doi petreceau ore în şir, rătăcind pe drumurile- 
ramuri, privind firmamentul nopţii şi ascultând zgomotele 
slabe ale locuitorilor arboricoli. Nu vorbeau mult, dar 
tăcerea lor conţinea multe lucruri nerostite. 

În a treia zi de la venirea pe Kashyyyk, Chewbacca decise 
că sosise momentul să pornească la vânătoare. Han era 
ocupat, negociind cu Katarra, Kichiir şi Motamba în legătură 
cu încărcătura de săgeți explozive, şi avea să fie ocupat 
destule ore. Corellianul dovedise un interes brusc şi 
neaşteptat faţă de mişcarea de rezistenţă de pe Kashyyyk, 
o atitudine care lui Chewie ar fi trebuit să i se pară ciudată 
şi niţel neliniştitoare, dacă ar fi sesizat-o. De obicei, Han nu 
manifesta decât dispreţ faţă de cei care-şi riscau gâtul (sau 
altă parte echivalentă a corpului) pentru cauze ce nu 
coincideau cu bunăstarea proprie. 

Chewbacca era însă prea neatent ca să remarce 
comportamentul straniu al lui Han. El se concentrase 
pentru a captura un „ghimpat'", un animal mic, înalt de 
numai o jumătate de metru, retras şi greu de găsit, fiindcă 
avea blana împestriţată cu pete verzui-cafenii şi practic se 
contopea cu decorul tufişurilor înconjurătoare. 

Trăsătura caracteristică a ghimpatului o constituiau ţepii 
lungi şi ascuţiţi ca acele, care-i acopereau majoritatea 
trupului. Capturarea şi uciderea unui ghimpat reprezenta o 
provocare pentru orice vânător, fiindcă animalul îşi putea 
proiecta pur şi simplu ţepii spre atacator. Masculii wookiee 
(numai masculii vânau ghimpati!) trebuiau să se apropie de 
el purtând o pavăză, pentru a se apăra de rafalele de ţepi, 
până ce ghimpatul îşi epuiza rezerva de ghimpi ce puteau fi 
propulsaţi. 

Lucrurile se complicau însă, deoarece tradiţia cerea ca 
ghimpatul să fie vânat cu mâinile goale şi ucis prin loviturile 


aplicate de forţa wookieeului, interzicând utilizarea de 
săgeți sau orice alte proiectile. 

Chewbacca nu anunţase pe nimeni de tentativa sa. 
Aşteptă pur şi simplu să se întunece şi, când bezna 
începuse să răzbată dinspre nivelurile inferioare, părăsi 
Rwookrrorro şi începu lunga coborâre. 

Nici un wookiee nu cobora vreodată pe solul planetei 
Kashyyyk. Se spunea că acesta era bântuit de târâtorii- 
nopţii, care se înfruptau cu sângele şi spiritul victimelor lor. 
Se mai spunea că spiritele celor care nu-şi onoraseră 
datoriile cădeau pe suprafaţă şi rătăceau acolo, gata 
oricând să prindă şi să ucidă pe oricine ar fi fost îndeajuns 
de neştiutor ca să se apropie de ele. 

Pe Kashyyyk se considera că existau şapte niveluri 
distincte de ecologie, nivelul al şaptelea fiind format de 
ramurile din vârf. În mod normal, nici chiar cel mai curajos 
wookiee nu cobora niciodată sub nivelul patru şi legendele 
Wookiee nu speculau despre ce s-ar fi aflat mai jos. Nimeni 
dintre cunoscuţii lui Chewbacca nu păşise pe suprafaţa 
solului planetei sale. Nivelurile cele de mai jos de pe 
Kashyyyk erau un mister... şi probabil că aveau să rămână 
aşa. 

Pentru a-şi captura ghimpatul, Chewie trebuia să coboare 
sub nivelul cinci. Viaţa era diferită aici, întrucât la sfârşitul 
după-amiezii pădurea era complet cufundată în beznă. 
Animalele de la nivelul acesta aveau ochi mari, care să-i 
ajute să-şi ducă existenţa în luminozitatea redusă. Existau 
prădători periculoşi... kkekkrrg rro, sau Păstrătorii Umbrei, 
care se aventurau cu un nivel mai sus pentru a vâna, şi 
katarn. Chewbacca era cu ochii în patru şi celelalte simţuri 
încordate la maximum. 

Vechile instincte îi reveniră, pe măsură ce străbătea 
pădurea, zărind lipitori vălul-miresei, shyr fals cu frunze late 
şi abundența de liane kshyy. Fiind atât de jos, vegetaţia nu 
era chiar verde, ci spălăcită, cu aspect decolorat. De 
deasupra nu răzbătea suficientă lumină solară pentru a 
susţine dezvoltarea clorofilei obişnuite. 

Chewbacca merse pe „potecile“ late, simțind sub tălpi 


scoarţa aspră a ramurilor de wroshyr. Ochii i se mişcau 
întruna, căutând urme de ghimpat. Nările îi fremătau, 
filtrând şi identificând izuri pe care nu le mai adulmecase 
de peste cincizeci de ani. 

Privirea îi fu atrasă şi reţinută de o scrijelitură măruntă 
pe coaja de wroshyr şi de o mică sfâşiere în desenul vălului- 
miresei de alături, înălţimea era corectă... da, ţepii unui 
ghimpat făcuseră asta, şi... Chewie se lăsă într-un genunchi 
pentru a examina urmele... nu cu mult timp în urmă. 

Animalul se îndepărtase pe o creangă secundară mult 
mai subţire. Chewbacca merse precaut pe o potecă-ramură 
ce nu avea nici măcar doi metri lăţime. În ambele părţi se 
căscau hăurile verde-maro-cenuşiu ale pădurii. 

Wookiee era cu toate simţurile în alertă, scanând cu 
ochii, ciulind urechile după cele mai infime foşnete şi 
fremătând din nări. Ghimpaţii emanau un miros distinctiv şi 
ademenitor pentru wookiee. 

„Pavăza" sa, făcută din fâşii de coajă încrucişate pe un 
cadru, era ţinută la îndemână pe antebraţul stâng. 

Paşii lui Chewie încetiniră... apoi wookieeul se opri, cu 
toţi muşchii încordaţi. Acolo! Printre frunzele acelea! 

Ghimpatul încremenise, simțind pericolul. Chewie sări, cu 
pavăza întinsă înainte. 

Brusc, văzduhul din faţa lui se umplu cu o ploaie de ţepi. 
În majoritate, aceştia se izbiră cu sunete înfundate în 
pavăză, totuşi câţiva se înfipseră în umerii şi pieptul 
wookieeului. Mâna dreaptă a lui Chewbacca se năpusti 
înainte, prinse animalul de coada ghimpată şi avansă 
printr-o răsucire aparte, care făcea ca ţepii să nu-i intre în 
palmă. 

Ghimpatul îngrozit chiţăi şi se întoarse ca să muşte, dar 
era prea târziu. Chewie îl ridică brusc şi-l cobori, izbindu-l 
cu putere de ramura de sub tălpile sale. Ameţit, ghimpatul 
rămase inert, iar altă lovitură rapidă îl termină definitiv. 

De abia atunci, Chewbacca îşi îngădui să-şi extragă ţepii 
din piept şi umeri, şi să-şi aplice o pomadă pe rănile ce-l 
ardeau. Mâna dreaptă avea de asemenea o rană pe care o 
trată. 


După aceea, învelind ghimpatul în sacul de țesătură pe 
care-l adusese, wookieeul începu întoarcerea triumfătoare 
spre Rwookrrorro. 

Avu nevoie de ceva timp până o găsi pe Mallatobuck. Nu 
dorea să întrebe pe nimeni unde se afla ea, fiindcă oricare 
dintre prieteni sau rude ar fi putut identifica mirosul de 
ghimpat din sac, iar Chewie nu avea chef de sfaturi sau de 
glume. 

În cele din urmă o localiză, plimbându-se pe o potecă 
puţin frecventată. De acum răsăriseră două dintre cele trei 
luni mici ale lui Kashyyyk, iar lumina razelor lor arginta 
blana femelei, care nu-şi dădu seama de la început că 
cineva se apropia de ea. 

Mallatobuck culesese boboci de ko/vissh şi le împletise 
tulpinile într-o coroniţă. Chewie o privi cum îşi aşeză florile 
pe cap, potrivindu-le splendoarea albă şi fragilă înapoia 
urechii ei stângi. 

Chewbacca se opri pe potecă şi rămase locului, pierdut 
înaintea frumuseţii lui Mallatobuck. Nemişcarea lui atrase 
atenţia femelei într-un fel în care n-o făcuse mişcarea, şi ea 
îşi conteni înaintarea, ridică ochii şi-l zări. 

[Chewbacca], rosti încetişor. [Nu te-am văzut...] 

[Malla], spuse Chewie, [am ceva pentru tine. Un dar pe 
care sper că-l vei primi.] 

Ea încremeni, cu ochii lărgiţi, fie de surpriză, fie de 
speranţă, în vreme ce Chewie se apropie, cu sacul în mână. 
De ar fi speranță ceea ce simte, nădăjdui Chewbacca. Pe 
onoarea mea, de-ar fi speranță... 

Oprindu-se în faţa lui Mallatobuck, îngenunche şi, din 
aceeaşi mişcare fluidă, scoase ghimpatul din sac. Evitând 
cu grijă ţepii, echilibră animalul pe palme şi-l ridică spre ea. 
Inima îi bubuia, de parcă ar fi suit de la nivelul cel mai de 
jos al pădurii fără să-şi tragă răsuflarea. 

[Mallatobuck...] Chewie se strădui să spună şi restul, dar 
glasul nu-l mai ascultă. Era copleşit de frică, aşa cum nu 
fusese niciodată în luptă. Dacă îl refuza? Dacă lua 
tradiționala ofertă de cerere în căsătorie şi o azvârlea de pe 
potecă, aruncând în hăul întunecat ghimpatul mort, şi 


speranţa sa de fericire? 

Malla îl privi un moment prelung. [Chewbacca... ai stat 
mult timp departe de semenii tăi. Mai ţii minte obiceiurile 
noastre? Ştii ce-mi oferi?] 

Uşurarea îl copleşi pe Chewie, deoarece tonul era 
zeflemisitor şi flirta cu el. : 

[Ştiu], îi răspunse. [Memoria mea este bună. In toţi anii 
cât am lipsit, nu ţi-am uitat nici o clipă faţa, puterea, ochii. 
Am visat ziua în care ne vom putea căsători. Vrei, 
Mallatobuck? Vrei să mă iei de soţ?] Ea îi răspunse în 
maniera tradiţională, ridicând fără grabă ghimpatul care 
începuse să se răcească şi muşcând zdravăn din pântecul 
său moale. 

Inima lui Chewie se umplu de fericire. Mă acceptă! 
Suntem jurati unul celuilalt! Ridicându-se din genunchi, o 
urmă pe Malla spre o nişă adăpostită înapoia unui paravan 
de frunze. Acolo se aşezară, unul lângă celălalt şi împărţiră 
ghimpatul, ciugulindu-i cu gingăşie măruntaiele gustoase, 
savurându-i ficatul şi întinzându-şi reciproc bucățele din cea 
mai de seamă delicatesă wookiee. 

[Să ştii că am mai fost cerută în căsătorie], spuse 
Mallatobuck. [Toţi îmi ziceau că sunt nebună să aştept atât 
de mult. Îmi ziceau că tu ai murit, că nu te vei mai întoarce 
niciodată pe Kashyyyk. Dar eu am ştiut, cumva... am ştiut 
că nu era aşa. Am aşteptat şi acum fericirea mea umple 
lumea.] 

Cu blândeţe, Chewbacca linse sângele şi firimiturile de 
ţesut de pe faţa ei, spălând-o, iar Mallatobuck îi întoarse 
favoarea. li simţea blana mătăsoasă sub limbă. 

[Malla... ştii despre datoria de viaţă pe care i-am jurat-o 
lui Han Solo?] întrebă Chewie, după ce, sătui, se întinseră 
pe spate, ţinându-se în braţe. _ 

Glasul ei tremură doar puţin. [Ştiu. Iti preţuiesc onoarea 
ca pe a mea, viitorul meu soţ. Haide însă să ne căsătorim 
repede, ca să avem la dispoziţie cât mai mult timp 
împreună înainte de a fi nevoit să pleci cu căpitanul Solo.] 

[Nimic nu m-ar bucura mai mult], zise Chewie. [Cât de 
repede vei fi gata? Cât va dura să-ţi pregăteşti vălul de 


nuntă?] 

Ea chicoti, emițând în beznă un sunet bogat şi uşor 
răguşit. [Este pregătit de cincizeci de ani, Chewbacca. Este 
pregătit şi aşteaptă.] 

Sufletul lui Chewbacca era plin de iubire şi mândrie. 
[Atunci, mâine, Malla.] 

[Mâine, Chewbacca.] 


KKK 


Teroenza, Mare Preot de Ylesia, stătea întins pe spate în 
scaunul-hamac, privindu-l pe huttul Kibbick, stăpânul 
marionetă al Ylesiei, care se chinuia să parcurgă bilanţul 
contabil al ultimei luni şi să înţeleagă ceva din el. Uriaşul 
patruped t'landa til gemu în gând. Încetase de mult să mai 
fie amuzat de dificultăţile lui Kibbick de a pricepe până şi 
cea mai rudimentară metodă de consemnare a circulaţiei 
creditelor. Huttul era un idiot şi nefericita sarcină a lui 
Teroenza era de a-l pune la curent cu modul de conducere 
a Ylesiei. 

Ca şi cum Besadii nu-şi dă seama că dacă Kibbick ar fi 
reuşit realmente să stăpânească aptitudinile necesare 
pentru funcționarea fără probleme a fabricilor de mirodenii, 
eu n-aş mai avea ce căuta aici, gândi dezgustat Marele 
Preot. Dar şansele în privința asta sunt infinitezimale. 

Când Teroenza, cu ajutorul lui Jiliac, conducătorul clanului 
Desilijic, plănuise uciderea lui Aruk, el sperase că Durga, 
unicul urmaş al bătrânului lord hutt, nu va fi niciodată 
numit conducător al Besadii. La urma urmelor, Durga avea 
semnul acela hidos din naştere, care ar fi trebuit, în mod 
firesc, să-l descalifice de la orice poziţie de conducere. 

Durga se dovedise însă mai puternic şi mai capabil decât 
crezuse Teroenza. El reuşise (unii vorbeau că apelase la 
ajutorul Soarelui Negru) să-şi elimine detractorii cei mai 
gălăgioşi în mod extrem de rapid. Incă se mai şuşotea 
împotriva lui, dar în ultima vreme erau mai degrabă 
murmure precaute, decât strigăte de protest. 

Teroenza mizase pe reuşita huttului Zier, sperând că mai 


vârstnicul lider Besadii va fi îndeajuns de puternic şi 
inteligent ca să-l păcălească pe Durga şi să preia atât 
conducerea clanului, cât şi a kajidicului, organizaţia 
criminală care făcea parte integrantă din acesta. 

Lucrurile se desfăşuraseră însă cu totul altfel. Durga 
repurtase (cel puţin, pentru moment) o victorie nesigură şi 
anunţase imediat că Teroenza trebuia să se supună tuturor 
directivelor lăsate de Aruk. 

Dintre care făcea parte şi obligaţia de a-l învăţa pe 
Kibbick, vărul idiot al lui Durga, felul în care să conducă o 
activitate ce aducea credite la nivelul cel mai înalt. 

Aici, pe Ylesia, se aflau „pelerini“ religioşi recrutaţi de 
misionarii t'landa til în decursul ceremoniilor-spectacol 
itinerante ale lor prin galaxie. Oricine avusese ghinionul de 
a cădea pradă Exultării care îi crea dependenţă îi urma pe 
misionarii ylesiani spre planeta acoperită de o junglă 
înăbuşitoare. Pe Ylesia, pelerinii subnutriţi, îndoctrinaţi şi 
dependenţi deveneau de bună voie sclavi în fabricile de 
mirodenii, muncind pentru stăpânii lor de la răsăritul până 
la apusul soarelui. 

Semenii lui Teroenza erau veri îndepărtați ai huttilor, deşi 
mult mai mici şi mai mobili. Cu corpurile lor uriaşe 
balansate pe picioarele aidoma unor trunchiuri de copaci, 
t'landa til aveau feţe lătăreţe ce aduceau destul de mult cu 
ale huttilor, dar prezentau în plus un corn lung imediat 
deasupra nărilor. Peste spinare li se curba o coadă lungă, 
asemănătoare unui bici. Prin comparaţie cu restul trupului, 
braţele şi mâinile le erau micuţe şi firave. 

Cea mai interesantă caracteristică a masculilor t'landa til 
nu era totuşi de natură fizică. Ei posedau capacitatea de a 
proiecta sentimente de satisfacție spre majoritatea 
oamenilor. Aceste proiecţii empatice, adăugate vibraţiei 
liniştitoare produse de guşile de la gâtul masculilor, erau ca 
un drog puternic pentru pelerini, care deveneau rapid 
dependenţi de „doza'" zilnică şi credeau că preoţii erau 
înzestrați cu har divin. 

De fapt, nimic nu era mai departe de adevăr. Abilitatea 
respectivă reprezenta pur şi simplu o adaptare a 


comportamentului de împerechere masculin, dezvoltat 
evolutiv pentru atragerea femelelor t'landa til. 

— Teroenza, se plânse Kibbick, nu-nţeleg asta. Zice că 
am cheltuit mii de credite pentru un inhibitor de fertilitate 
care este introdus în alimentele sclavilor. De ce nu l-am 
putea elimina? Nu-i putem lăsa pur şi simplu să procreeze? 
Ar economisi nişte credite, nu-i aşa? 

Teroenza dădu peste cap ochii săi bulbucaţi, dar din 
fericire Kibbick nu privea spre el. 

— Excelenţa Voastră, rosti Marele Preot, dacă le-am 
îngădui pelerinilor să se reproducă, le-am diminua energia 
pe care trebuie s-o aloce muncii. Productivitatea lor se va 
reduce, ceea ce va însemna mai puţine mirodenii procesate 
şi pregătite pentru piaţă. 

— Poate că da, comentă Kibbick, însă trebuie să existe, 
cu certitudine, vreo cale de a reuşi asta şi fără medicaţie 
scumpă. Poate că i-am putea încuraja să se împerecheze, 
pentru ca după aceea să le folosim larvele şi ouăle pentru 
hrană. 

— Excelenţa Voastră, zise Teroenza cu răbdarea întinsă 
la maximum, cei mai mulţi umanoizi nu depun ouă şi nici 
nu produc larve. Ei nasc pui vii. De asemenea, manifestă o 
aversiune puternică faţă de consumarea propriilor pui. 

Era adevărat că, la răstimpuri, câte doi sclavi ieşeau din 
ceața indusă de Exultare suficient pentru a simţi pasiune 
reciprocă. Fenomenul era rar, totuşi pe Ylesia se născuseră 
copii umani. Iniţial Teroenza se gândise să-i extermine 
imediat după naştere, dar în cele din urmă decisese că, cu 
un minimum de îngrijire, copiii aceia puteau fi crescuţi 
pentru a deveni paznici şi funcţionari administrativi. De 
aceea, poruncise să fie îngrijiţi în barăcile pentru sclavi. 

In prezent, inhibitoarele de fertilitate erau adăugate în 
mod automat în hrana servită sclavilor şi de aceea de la 
ultima naştere accidentală trecuseră cel puţin cinci ani. 

— Aha, încuviinţă Kibbick, pui vii, înţeleg. 

Reveni cu atenţia asupra actelor, strâmbându-se. 

Idiot, gândi Teroenza. /diot, idiot, idiot... de câți ani eşti 
aici şi nu te-ai sinchisit nici măcar o clipă să afli datele cele 


mai elementare despre pelerini? 

— Teroenza, vorbi brusc huttul, am descoperit altceva ce 
nu-nţeleg. 

Marele Preot inspiră profund, apoi numără până la 
douăzeci. 

— Da, Excelenţa Voastră? 

— De ce trebuie să cheltuim credite suplimentare pentru 
arme şi ecrane deflectoare la navele acestea? La urma 
urmelor, ele transportă doar sclavi, pe care-i duc la 
exploatările de mirodenii şi localurile de desfrâu, după ce i- 
am stors de tot ce erau în stare. Cui îi pasă dacă-i răpesc 
nişte pirați? 

Kibbick se referea la un raid efectuat cu o lună în urmă 
de un grup de oameni rebeli asupra unei nave cu sclavi 
care se pregătea să părăsească sistemul ylesian. Nu era 
primul raid de felul acela. Teroenza nu ştia cine purta 
responsabilitatea lor, dar nu se putea opri să se gândească 
la faptul că trebuia să fie Bria Tharen, nemernica trădătoare 
şi renegată corelliană. 

Besadii anunţase o recompensă considerabilă pentru 
uciderea ei, însă deocamdată aceasta nu fusese 
revendicată de nimeni. Poate că ar fi timpul să discut cu 
Durga despre mărirea recompensei puse pe capul Briei 
Tharen, gândi Teroenza. 

Vorbi cu glas tare, pe un ton exagerat de răbdător: 

— Excelenţa Voastră, deşi este adevărat că nu ne pasă 
de soarta sclavilor o dată ce pleacă de aici, ei continuă să 
însemne credite pentru noi. lar navele sunt scumpe. Dacă 
în bordajele lor există găuri mari, nu mai sunt utilizabile... 
sau, cel puţin, vor fi foarte costisitor de reparat. 

— Aha, se încruntă Kibbick. Da, bănuiesc că-i corect. 
Perfect! 

Idiot! 

— Întrebarea Excelenței Voastre mi-a readus în minte 
ceva ce doream să vă întreb, zise Teroenza. Ceva ce sper 
că veți menționa vărului vostru. Trebuie să beneficiem de o 
protecție mai mare aici, pe Ylesia. Este doar o chestiune de 
timp până ce planeta va fi atacată din nou. Raidurile 


spaţiale sunt destul de neplăcute, dar dacă grupul de rebeli 
va ataca una dintre Colonii, noi doi s-ar putea să fim în 
pericol. 

Kibbick se holbă la Marele Preot, evident alarmat de 
sugestie. 

— Crezi că vor îndrăzni? întrebă cu glas uşor nesigur. 

— Au făcut-o deja, Excelenţa Voastră, îi reaminti 
Teroenza. l-a condus Bria Tharen, fosta sclavă. Vă 
reamintiţi? 

— Mda, este adevărat, dar asta s-a petrecut cu mai bine 
de un an în urmă. Cu certitudine, de acum au învăţat ce- 
nseamnă inutilitatea de a încerca să ne atace planeta. Au 
pierdut o navă în atmosfera noastră. 

Atmosfera turbulentă a Ylesiei constituia una dintre cele 
mai bune linii defensive ale planetei. 

— Este adevărat, încuviinţă Teroenza, totuşi aş prefera 
să fiu în siguranţă decât să regret, Excelenţa Voastră. 

— Mai bine în siguranţă decât să regret..., repetă Kibbick 
de parcă Marele Preot ar fi spus ceva surprinzător de 
original şi inteligent. Mda, bine... poate că ai dreptate. 
Trebuie să fim protejaţi aici. Voi discuta cu vărul meu 
despre asta chiar azi. Mai bine în siguranţă decât să 
regret... da, într-adevăr, trebuie să fim protejaţi... 

Continuând să bolborosească, Kibbick reveni cu atenţia 
asupra actelor. Teroenza se relaxă în hamac şi-şi îngădui 
luxul de a-şi da iarăşi peste cap ochii bulbucaţi. 


4 - Extaz conjugal şi alte 
complicaţii 


Zi zilei nunţii lui Chewbacca şi Mallatobuck se arătară 
strălucitori de promisiuni şi speranţe. Han, care aflase 
despre nuntă de abia în dimineaţa respectivă, era încântat 
că prietenul său îşi găsise fericirea, dar întristat de 
posibilitatea de a-l pierde. Avuseseră parte de doi ani buni 
împreună şi se gândi că, după câţiva ani de bucurii 
conjugale, era posibil ca wookieeul să dorească să revină 
alături de el pentru ocazionale curse de contrabandă. A fi 
însurat şi fericit era una, totuşi însurătoarea nu însemna 
moartea, nu? 

El şi Chewie nu beneficiară practic nici măcar de o clipă 
de intimitate pentru a sta de vorbă, înainte ca agitația 


planurilor de nuntă să-i poarte prietenul spre alte îndatoriri. 
Se părea că wookiee nu aveau „cavaleri de onoare", aşa 
cum obişnuiau oamenii, dar Chewie, din respect pentru 
Han, îi ceruse să stea alături de el. Han surâsese: 

— Aşadar, dacă tu ai faţă de mine o datorie de onoare, 
vrei ca eu să-ţi fiu cavaler de onoare, da? 

Chewbacca hohotise încântat şi-i replicase că onoarea 
avea să-i lege şi mai mult. 

Stând într-un colţ din locuinţa lui Attichitcuk şi căutând să 
nu împiedice pe nimeni, Han se gândi la singurul moment 
când el însuşi ceruse o femeie de nevastă. Aceea fusese 
Bria, pe când ea avea optsprezece ani, iar el nouăsprezece 
şi era un puşti cu ochii mari şi îndrăgostit până peste 
urechi, prea tânăr şi prea naiv ca să ştie ce-nseamnă viaţa. 
Norocul lui că Bria îl părăsise... 

Deschise buzunarul interior al vestei şi scoase un foliplast 
uzat şi împăturit de nenumărate ori. Il desfăcu şi citi primul 
rând: 

Dragul meu Han, 

Nu meriţi aşa ceva şi nu-ți pot spune decât că-mi pare rău. Te 
iubesc, dar nu pot rămâne... 

Gura i se strâmbă într-un rictus, apoi împături foliplastul 
şi-l strecură înapoi în buzunar. Până anul trecut, imediat 
înaintea Bătăliei de la Nar Shaddaa, crezuse că Bria se 
întorsese probabil în genunchi la ylesiani, incapabilă să 
trăiască fără Exultare. 

Pentru ca după aceea s-o întâlnească, spectaculos 
înveşmântată şi coafată, în apartamentul luxos de pe 
Coruscant al Moffului Sarn Shild. Ea îl numise pe Shild 
„Sscumpule" şi existaseră indicaţii clare că-i era concubină. 
De atunci, Han se străduise din răsputeri s-o dispreţuiască. 
Ideea că ea ar fi putut realmente să-l iubească pe Moff nu-i 
trecuse niciodată prin minte... el ştia pe cine continua să 
iubească Bria. Atunci când o văzuse prima dată, femeia 
pălise şi iubirea continuase să existe în ochii ei, deşi 
încercase s-o camufleze. 

Mofful Shild se sinucisese la scurt timp după Bătălia de la 
Nar Shaddaa. Videoştirile prezentaseră cu lux de amănunte 


evenimentul, totuşi imaginile de la înmormântarea lui (şi 
Han le urmărise în mod special) nu arătaseră nici urmă de 
Bria. 

Și acum... să aflu că este un agent al Rebeliunii 
corelliane, îşi spuse Han. Cu cât se gândea mai des la rolul 
acela, cu atât se întreba dacă nu asta făcuse Bria şi în 
locuinţa Moffului Shild. Fusese oare un agent de informaţii 
al rebelilor, infiltrat pentru a-l spiona pe Moff şi, prin 
intermediul acestuia, Imperiul? 

Părea logic. Lui Han nu-i plăcea ideea, dar descoperi că 
ar fi avut mai mult respect pentru Bria dacă s-ar fi culcat cu 
Mofful pentru a obţine informaţii, decât dacă ar fi fost pur şi 
simplu ceea ce păruse a fi - o damă de companie răsfăţată 
şi superbă. 

Se întrebă ce făcea ea acum, după moartea lui Shild. În 
mod evident, călătorea pe diverse planete şi ajuta mişcările 
clandestine locale să se organizeze. 

De asemenea... auzise că, cu un an în urmă, un grup de 
rebeli atacase Colonia 3 de pe Ylesia şi eliberase aproape o 
sută de sclavi. Să fi fost Bria implicată şi în episodul acela? 

După felul în care Katarra şi ceilalţi wookiee vorbiseră 
despre ea, era un fel de războinică sfântă, riscându-şi viaţa 
pentru a le aduce arme şi muniții de la rebelii corelliani. lar 
Kashyyyk era o planetă imperială de sclavi. 

Han îşi reaminti cât de trădată se simţise femeia când îşi 
dăduse seama că religia ylesiană nu era decât un ansamblu 
ieftin de minciuni şi şarlatanii. Fusese furioasă şi tristă. 
Detestase faptul că, în numai o secundă, fusese 
preschimbată din pelerin în sclav. Oare în anii ce urmaseră 
acelei înțelegeri oribile, ea îşi  modelase mânia, 
transformând-o în acţiune împotriva ylesianilor şi stăpânilor 
de sclavi imperiali? 

Desigur, nu se putea spune că Han Solo dusese lipsă de 
tovărăşia femeilor după ce se despărţise de Bria. Pe Nar 
Shaddaa, el şi Salla Zend trăiau împreună de peste doi ani. 
Salla era o femeie energică şi incitantă, mecanic şi 
tehnician specialist, plus pilot iscusit şi contrabandist. Ea şi 
Han aveau multe în comun, iar unul dintre principalele 


aspecte ce le caracterizau relaţia era faptul că pe nici unul 
dintre ei nu-l interesa altceva decât să se distreze bine... 
atât timp cât se putea. 

Legătura lui Han cu Salla era ceva pe care bărbatul putea 
să conteze, fără să-l împiedice în vreun fel. Ei doi nu-şi 
făcuseră niciodată vreo promisiune, indiferent de ce natură, 
şi situaţia respectivă le convenea amândurora. 

Han se întrebase adesea dacă el o iubea cu adevărat pe 
Salla... sau dacă femeia îl iubea pe el. Ştia că ţinea la ea, că 
ar fi făcut aproape orice pentru ea... dar era îndrăgostit de 
Salla? Cel mai sigur ar fi fost să spună că niciodată nu 
simţise pentru ea, şi, de fapt, pentru nici o altă femeie, 
ceea ce simţise pentru Bria. 

Eram însă un puşti pe atunci, îşi reaminti el. Un puşti 
nesăbuit, care a căzut pur şi simplu pe bec, de parcă l-ar fi 
lovit o tonă de neutronium. Acum sunt mult mai 
experimentat. 

Pe când se gândea la toate lucrurile acelea, Kallabow, 
sora lui Chewie, care se agita necontenit înainte şi înapoi, 
cu platouri pentru apropiatul ospăț, se opri brusc, îşi puse 
mâinile în şolduri şi-l fulgeră cu privirea. După aceea, îi făcu 
semn cu degetul să se apropie, exclamând indignată. Han 
se sculă în picioare. 

— Nici vorbă să mă ascund, îi răspunse el. Pur şi simplu, 
încerc să nu stau în calea cuiva. Este gata totul? 

Kallabow sublinie apăsat că totul era gata şi că Han 
trebuia să vină imediat. 

Corellianul o urmă afară din casă, sub razele de soare ce 
se strecurau printre vârfurile foşnitoare ale copacilor. Jarik i 
se alătură aproape imediat; tânărul se ţinea destul de 
aproape de el, deoarece nu înţelegea graiul wookiee şi, 
dacă Han nu era în preajmă, nu putea vorbi decât cu Ralrra. 

— Deci asta-i? îl întrebă pe Han. 

— Aşa se pare, puştiule. Clipele de libertate ale lui 
Chewie sunt numărate. 

Auzind cuvintele lui Han, Kallabow le aruncă celor doi 
masculi umani o privire usturătoare şi şuieră un 
„Huuuummmppppphhhhhh!", care nu mai trebuia tradus. 


Han chicoti. 

— Ar fi bine să fim prudenţi, puştiule. Ne-ar putea frânge 
pe amândoi în jumătate, fără să se obosească prea tare. 

Femela îi conduse pe unul dintre drumurile-ramuri care 
avea lăţimea unei străzi obişnuite de pe alte planete. Se 
îndepărtau de aşezare, pătrunzând în regiunea vârfurilor 
arborilor, unde mulţi wookiee îşi construiseră locuinţe. Din 
câte pricepuse Han, casa Mallei era una dintre aceste 
locuinţe clădite în arbore, deoarece astfel putea fi mai 
aproape de locul ei de muncă. 

Peste câteva minute, cotiră pe altă potecă, apoi pe alta. 

— Mă-ntreb încotro mergem? şopti Jarik neliniştit. Mi-am 
pierdut orice orientare. Dacă ne-ar părăsi aici, n-aş avea 
habar cum să mai revin în Rwookrrorro. Tu te-ai descurca? 

Pilotul încuviinţă din cap. 

— Aminteşte-mi să mai lucrez cu tine în direcţia 
dezvoltării aptitudinilor de navigaţie, puştiule, îi spuse. 
Totuşi dacă mai mergem mult, o să fiu prea obosit ca să 
mai am chef de petrecere... 

Apucară pe altă potecă, şi mai îngustă, iar Han şi Jarik 
putură zări în faţa lor mulţi wookiee strânşi laolaltă. 
Merseră într-acolo, până ce cărarea se termină brusc. 

Ramura de wroshyr pe care stăteau fusese retezată 
cumva şi apoi coborâtă, astfel încât se rezema pe crengile 
de dedesubt. Deoarece era uriaşă, apăsarea ei pe vârfurile 
arborilor apropiaţi crea senzaţia că priveai peste o vale 
verde, a cărei mărime îţi tăia răsuflarea. Înspre vest, 
unduiau coline verzi cu vârfuri rotunjite. Soarele galben 
strălucea orbitor, ca o baliză optică, iar păsările brăzdau 
văzduhul peste tot. 

— Foarte frumoasă privelişte, vorbi Han către Kallabow. 

Femela fu de acord şi le spuse că locul acela era sacru 
pentru wookiee. Văzând peisajul acesta, ei puteau aprecia 
realmente grandoarea planetei lor. 

Ceremonia era pe punctul de a începe. Nu exista nici un 
preot care s-o dirijeze, întrucât perechile wookiee se 
căsătoreau singure. Han înaintă alături de Chewbacca, îi 
surâse liniştitor prietenului său, care părea foarte agitat, şi 


se ridică pe vârfuri, pentru a-i ciufuli blana de pe creştetul 
capului. 

— Haide, destinde-te, îl îndemnă. Ai pus mâna pe o fată 
excepţională. 

Chewie răspunse că ştia prea bine asta... şi spera din tot 
sufletul să-şi poată reaminti replicile rituale! 

Se aflau la capătul potecii ce ducea spre Rwookrrorro, de 
care-i despărţea o mulţime de spectatori. Pe neaşteptate, 
aceştia se traseră într-o parte şi alta, creând un culoar 
central, pe care apăru Mallatobuck, îndreptându-se spre ei. 

Un văl diafan, gri-argintiu, o acoperea din creştet până în 
tălpi, atât de luminos şi în acelaşi timp translucid, încât 
aproape se părea că era înveşmântată într-un câmp 
energetic scânteietor. Când îşi ocupă locul alături de 
Chewie, Han îşi dădu seama însă că vălul miresei era în 
realitate un material ţesut sau împletit, aproape complet 
transparent, prin care putea distingea limpede ochii albaştri 
ai Mallei. 

Corellianul ascultă cu atenţie jurămintele pe care le 
schimbară cei doi wookiee. Da, se iubeau unul pe celălalt 
mai mult decât pe oricare altă făptură. Da, onoarea celuilalt 
le era la fel de prețioasă ca propria lor onoare. Da, îşi 
promiteau să-şi fie credincioşi. Da, moartea îi putea 
despărţi, dar nu le putea sfârşi iubirea. 

Puterea-vieţii era cu ei, spuseră Chewie şi Malla. Puterea- 
vieţii avea să le facă unirea trainică şi ei vor fi pe deplin... 
unul. Puterea-vieţii avea să fie cu ei... mereu. 

Han se simţi copleşit de un val de seriozitate neobişnuită. 
Pentru o clipă, aproape că-l invidie pe Chewie. Putea zări 
iubirea scânteind în ochii Mallei şi simţi un fior de regret. 
Nimeni nu-l iubise pe e/ atât de mult. Decât poate 
Dewlanna, se gândi amintindu-şi de văduva wookiee care-l 
crescuse. 

Bria... despre ea crezuse că-l iubea la fel de mult. În tot 
cazul, avea un mod tare straniu de a i-o demonstra... 

Chewie ridică vălul Mallei şi o îmbrăţişă. Cei doi îşi 
frecară obrajii cu tandreţe. După aceea, cu un răget sonor 
şi triumfător, Chewie o ridică şi o roti, de parcă ar fi fost o 


fetiţă, nu o wookiee adultă, doar puţin mai scundă decât el. 

Mulțimea de wookiee izbucni într-un vacarm de urlete, 
fluierături şi ţipete de apreciere. 

— Ei bine, se întoarse Han către Jarik, cred c-asta a fost! 

Ceremonia nunţii era însă departe de a se fi încheiat. 
Perechea căsătorită fu condusă la mesele instalate în 
vârfurile arborilor, care gemeau încărcate de delicatese 
wookiee. Han şi Jarik trecură printre ele, gustând cu 
prudenţă, deoarece wookiee aveau în general obiceiul de a 
servi carnea crudă. Unele varietăţi erau gătite, totuşi şi aici 
oamenii trebuiau să fie atenţi. Pe Kashyyyk se consumau 
mâncăruri foarte condimentate - iar unele îndeajuns de iuți 
ca să traumatizeze esofagul uman. 

Han examină platourile şi-i recomandă lui Jarik mai multe 
delicatese „fără probleme": tocăniţă de xachibik, o 
combinaţie de carne, plante şi condimente... „coctail” 
Vrortik, o budincă din straturi de cărnuri diferite şi frunze de 
wroshyr ce fuseseră marinate timp de săptămâni în nectar 
grakkyn... plăcintă de carne factryn, gorrnar îngheţat, 
ineluşe chyntuck şi klak prăjit... 

Existau de asemenea nenumărate salate şi lipii, plus 
prăjituri cu miere de pădure şi delicatese din fructe răcite 
asortate. 

Han îl sfătui pe Jarik să nu consume niciuna dintre 
băuturile ce circulau între participanţii la ospăț. Din propria 
sa experienţă dureroasă, corellianul ştia cât de tari puteau 
fi alcoolurile wookiee. Acestea erau de multe tipuri: 
accarragm, cortyg, garrmori, grakkyn sau coniac thikkiian, 
pentru a aminti doar o parte dintre ele. 

— Ascultă-mă pe mine, puştiule, zise Han. Wookiee 
prepară un trăscău de casă, care doboară în câteva minute 
orice om. Eu mă mulţumesc cu vin gorimn şi suc gralinyn. 

— Numai copiii beau suc gralinyn, protestă Jarik. Dar 
băutura cealaltă? 

— Se numeşte jaar. Este lapte alcoari îndulcit, combinat 
cu extract din boabe de viţă. Prea dulce pentru gustul meu, 
dar ţie s-ar putea să-ţi placă. 

Jarik privea pofticios spre un clondir uriaş de coniac 


thikkiian, însă Han clătină din cap în semn de avertisment. 

— Puştiule... nu! N-o să am grijă de tine, dacă o să ţi se 
facă rău ca unui pui de mulack otrăvit. 

Tânărul făcu o strâmbătură, totuşi luă o cupă de vin 
gorimn. 

— Bine... cred că ştii despre ce vorbeşti. 

Contrabandistul îi zâmbi şi ciocniră paharele. 

— Ai încredere în mine. 

La câteva minute după ce Han se retrăsese singur, cu o 
farfurie cu coaste de trakkrrrn la grătar şi salată 
condimentată, presărată cu seminţe rillirrnnn, un wookiee 
cafeniu-întunecat care-i părea vag familiar - deşi avea 
certitudinea că nu-l mai întâlnise niciodată - se apropie de 
el. Wookieeul rămase locului privindu-l pe pilot, apoi se 
prezentă. 

Han fu cât pe aici să-şi scape farfuria. 

— Tu eşti fiul lui Dewlannamapia? strigă el. Hei! 

Se grăbi să-şi lase din mâini farfuria şi cupa şi-l îmbrăţişă 
încântat pe masculul wookiee. 

— Ce mult mă bucur să te cunosc! Cum te cheamă? 

Wookieeul îi răspunse îmbrăţişării şi-i spuse că numele 
său era Utchakkaloch. Han se retrase un pas, îl privi din cap 
în picioare, şi simţi că ochii i se împăienjenesc de lacrimi. 
Chakk (aşa cum ceruse Utchakkaloch să-i spună) păru la fel 
de mişcat şi-i povesti că sperase să-l cunoască, pe de o 
parte fiindcă spera că-i va putea spune cum murise mama 
sa. 

Han înghiţi un nod. 

— Chakk, mama ta a murit eroic, zise el. Dacă n-ar fi fost 
ea, n-aş mai fi azi în viaţă. A fost o wookiee foarte 
curajoasă. A murit ca un războinic, luptându-se. A 
împuşcat-o şi a omorât-o un tip pe nume Garris Shrike, 
dar... a fost şi el ucis. 

Chakk dori să ştie dacă Han îl ucisese pe Shrike, pentru a 
răzbuna moartea mamei sale. 

— Nu tocmai, explică pilotul. Altcineva l-a omorât 
înaintea mea. Eu însă îl rănisem serios, înainte de a fi fost 
ucis. 


Chakk îşi mârâi aprobarea. Îi spuse lui Han că-l simţea ca 
pe un frate vitreg, deoarece avuseseră parte de aceeaşi 
mamă. Toate mesajele mamei sale din perioada când trăise 
la bordul Worocului negustorului abundaseră în relatări 
despre băieţelul uman care iubea pâinea wastril coaptă de 
ea şi care-şi dorea atât de mult să devină pilot. 

— Ei bine, zise Han, Dewlanna n-a mai apucat să trăiască 
şi să vadă, dar acum sunt pilot. lar prietenul meu cel mai 
bun din univers este un wookiee. 

Chakk izbucni într-un râs homeric, apoi spuse că el şi 
Chewbacca erau rude îndepărtate, prin intermediul unui văr 
al său de spiţa a treia, care emigrase în Rwookrrorro şi se 
însurase cu nepoata unei mătuşi de-a doua a lui 
Chewbacca. Han clipi din ochi. 

— Indepărtate... să ştii că da. Oricum, este grozav! O 
singură familie, mare şi fericită. 

II conduse după aceea pe Chakk la mire şi i-l prezentă, 
explicându-i relația de rudenie. Chewbacca mugi, 
salutându-l pe „fratele vitreg" al lui Han, apoi îl plesni cu 
energie pe Chakk pe spinare. 

Petrecerea continuă mult în noapte. Wookiee dansară şi 
cântară din voce şi la instrumentele din lemn care erau 
transmise din generaţie în generaţie. Han şi Jarik 
sărbătoriră alături de ei, până deveniră atât de epuizați şi 
de ameţiţi, încât sfârşiră prin a se ghemui sub una dintre 
mesele masive, unde adormiră. 

Când Han se trezi dimineaţa, petrecerea luase sfârşit şi 
fu informat că Chewie şi Malla plecaseră în pădure pentru 
răstimpul de intimitate ce reprezenta echivalentul wookiee 
al lunii de miere. Pilotului îi păru rău... peste două zile, 
negocierile sale cu Katarra aveau să se finalizeze, Șoimul 
urma să fie încărcat cu mărfurile noi, iar el avea să plece de 
pe Kashyyyk. Nu mai avea cum să-şi ia rămas bun de la 
Chewie. 

Cu o urmă de regret, decise că nu te puteai aştepta ca 
un mascul să-şi amintească de cel mai bun prieten al lui în 
noaptea nunţii sale. In plus, el intenţiona realmente să 
revină pe Kashyyyk, aşa că nu se putea spune că şi-ar fi 


luat adio de la Chewbacca pe vecie. 


KKK 


În intimitatea sigură a cabinetului său de pe Nai Hutta, 
Durga undui mai aproape de holoimaginea lui Myk Bidlor 
care se coagula treptat. Ochii lui bulbucaţi, cu pupile în 
formă de fante, se extinseră şi mai mult de nerăbdare, apoi 
huttul întrebă: 

— Ai noutăţi despre rezultatele autopsiei? Ai identificat 
substanţa? 

— Excelenţa Voastră, substanţa este atât de rară, încât 
n-am putut s-o identificăm din capul locului şi nici să fim 
siguri în privinţa efectelor ei. (Legistul părea obosit şi 
tulburat... ca şi cum ar fi lucrat realmente zi şi noapte, aşa 
cum susţinea.) Totuşi analizele pe care le-am efectuat 
asupra ei, ca şi încercările de a-i descoperi proveniența 
sunt acum concludente. Da - substanţa este o otravă. Cât 
despre origine, am stabilit-o ca fiind planeta Malkii. 

— Otrăvitorii Malkiţi! exclamă Durga. Bineînţeles! Asasinii 
secreţi, specializaţi în otrăvuri exotice şi aproape imposibil 
de detectat... cine alţii ar fi putut crea o substanţă fatală 
pentru un hutt? Rasa mea este foarte greu de otrăvit... 

— Sunt conştient de aspectul acesta, Excelenţa Voastră, 
spuse Myk Bidlor. lar substanţa - atât de rară, încât nu am 
putut să-i găsim denumirea - este una dintre realizările lor 
de vârf în domeniul toxinelor. Temporar am botezat-o X-I. 

— Prin urmare, X-l nu există în mod natural nicăieri pe 
Nai Hutta, repetă Durga pentru absolută certitudine, ceea 
ce exclude posibilitatea unui accident. 

— Da, Excelenţa Voastră. X-l trebuie să fi fost 
administrată în mod deliberat lordului Aruk. 

— Administrată? în ce fel? 

— Nu putem fi siguri, însă ingerarea pare metoda cea 
mai probabilă. 

— Cineva i-a dat părintelui meu o doză fatală de otravă, 
rosti Durga cu un glas ce ascundea o furie rece şi ucigaşă. 
Cineva va plăti... va plăti mult... şi va plăti cu vârf şi 


îndesat. 

— Ah... nu tocmai, Excelenţa Voastră, îşi umezi buzele 
specialistul neliniştit. Metoda nu a fost deloc atât de... 
evidentă... cum aţi spus. De fapt, a fost... destul de 
ingenioasă. 

Dacă a fost aşa ingenioasă, atunci cu certitudine trebuie 
să fi aparținut unui hutt, gândi Durga. 

— Despre ce a fost vorba? întrebă el. 

— Substanţa este letală în cantităţi mari, lord Durga, dar 
nu va ucide în doze mici. Ea se va acumula însă în 
țesuturile cerebrale, provocând o deteriorare progresivă a 
proceselor de gândire ale victimei, în plus, X-l creează o 
dependenţă puternică. După ce victima s-a obişnuit cu 
ingerarea ei în doze măricele, sistarea bruscă a 
administrării substanţei va cauza simptomele pe care le-aţi 
descris - dureri sfâşietoare, convulsii şi moarte. (Legistul 
inspiră adânc.) Lord Durga, de aceea a murit părintele 
vostru. Nu din cauza prezenţei substanţei X-I în corpul 
său... ci din cauza sistării bruşte a administrării ei. 

— Cât timp, scrâşni huttul, ar fi fost necesar ca substanţa 
să fie ingerată de părintele meu pentru a deveni 
dependent? 

— Cred că poate fi vorba de nişte luni, lord Durga, dar nu 
pot avea o certitudine. Oricum, câteva săptămâni ar 
însemna minimumul absolut. Timpul joacă un rol crucial în 
creşterea dozării, astfel ca sistarea administrării substanţei 
să se dovedească fatală. 

Myk Bidlor şovăi, apoi urmă: 

— Lord Durga, investigaţiile noastre au mai descoperit că 
X-I este foarte scumpă. Se obţine din staminele unei plante 
care creşte pe o singură planetă din galaxie... a cărei 
locaţie este un secret păstrat cu străşnicie de Otrăvitorii 
Malkiţi. Prin urmare, doar un individ, sau un grup, foarte 
bogat, ar fi putut achiziţiona o cantitate suficientă pentru a- 
| asasina pe părintele vostru. 

— Inţeleg, rosti Durga după o tăcere scurtă. Continuă cu 
orice investigaţii care pot furniza date suplimentare asupra 
subiectului. Şi trimite-mi toate informațiile aflate. 


Intenţionez să aflu de unde a provenit X-I. 

Bidlor se înclină cu un gest nervos. 

— Desigur, Excelența  Voastră. Totuşi... Excelenţă... 
investigaţiile acestea nu sunt... ieftine. 

— Preţul nu contează! mârâi huttul. Trebuie să aflu şi voi 
plăti atât cât este necesar pentru a cunoaşte adevărul! Voi 
descoperi sursa lui X-I şi voi urmări otrava, până voi ajunge 
la cel care i-a administrat-o părintelui meu! Resursele 
clanului Besadii sunt resursele mele! Ai înţeles, Bidlor? 

Legistul făcu încă o plecăciune, mai adâncă. 

— Da, Excelenţa Voastră. Vom continua să investigăm. 

— Exact. 

Durga întrerupse legătura, apoi ondulă înainte şi înapoi 
prin cabinetul său, clocotind de furie. Aruk a fost ucis! Am 
ştiut-o din capul locului! Cineva destul de bogat ca să 
cumpere X-I... Trebuie să fi fost Desilijic - Jiliac... sau poate 
Jabba. Voi afla cine a fost răspunzător de asta şi-l voi ucide 
cu propriile mele mâini! Îi jur răposatului meu părinte - îl 
voi răzbuna! 

În următoarele zece zile, Durga îi interogă nemilos pe toţi 
servitorii din palat, şi îndeosebi pe bucătari. Câţiva muriră 
în decursul anchetei, totuşi nu apăru nici o dovadă care să 
indice că vreunul dintre ei otrăvise mâncarea lui Aruk. 

Tânărul lord hutt îşi neglijă toate celelalte îndatoriri 
pentru a participa la şedinţele de interogare. Rivalul său, 
Zier, veni să-l viziteze la sfârşitul unei asemenea şedinţe şi 
sosi tocmai când droizii evacuau cadavrul flasc al unei 
femele t'landa til, care fusese o funcţionară administrativă 
minoră pentru Besadii. 

Huttul mai vârstnic privi cu dispreţ spre uriaşul trup 
patruped purtat de droizi. 

— La ce cifră ai ajuns? întrebă el cu ceva mai mult decât 
o undă de sarcasm. 

Durga îl fulgeră cu privirea. l-ar fi plăcut să-l asocieze cu 
moartea lui Aruk, dar Zier fusese pe Nar Hekka, 
supraveghind afacerile Besadii până cu câteva luni în urmă, 
când fusese rechemat acasă după decesul lui Aruk. Când 
apăruse întâia oară, Durga ordonase investigarea lui 


amănunţită, totuşi nu existase nici cel mai mic indiciu al 
unei conexiuni între el şi asasinarea părintelui său. 

În primul rând, deşi destul de bogat, Zier nu deţinea 
totuşi resursele financiare necesare pentru achiziţia unor 
cantităţi mari de X-I. În plus, în conturile lui nu figurau 
retrageri neobişnuite. 

— Patru, se răsti tânărul hutt. Ei nu au puterea noastră, 
vere. Nu-i de mirare că rasele inferioare se pleacă înaintea 
noastră... sunt mult mai slabe decât noi, fizic, dar şi mintal. 

— Trebuie să recunosc că-i voi simţi lipsa bucătarului tău 
twi'lek, suspină Zier. Pregătea un superb fileu de larve 
mulblatt în sos de sânge fregon. 

Oftă încă o dată. 

Colţurile gurii uriaşe a lui Durga se curbară în jos. 

— Bucătarii pot fi înlocuiţi, replică el scurt. 

— Dragul meu văr, te-ai gândit vreodată că specialistul în 
medicină judiciară pe care l-ai angajat ar putea greşi în 
concluziile lui? 

— El şi echipa lui sunt cei mai buni care pot fi găsiţi. 
Referințele pe care le-am primit sunt excelente. Au efectuat 
investigaţii pentru principalii asistenţi militari ai 
împăratului... chiar şi pentru guvernatorul Tarkin. 

Zier aprobă din cap. 

— Este cu adevărat o recomandare bună, admise el. Din 
câte am auzit, guvernatorul nu este o persoană pe care ar 
fi bine s-o dezamăgeşti, dacă vrei să mai trăieşti. 

— Aşa se spune. 

— Totuşi, vere... nu este posibil ca tu să-i fi cerut echipei 
să găsească dovezi ale unei crime, iar ea să se fi 
conformat? Indiferent dacă dovezile sunt sau nu adevărate? 

Durga căzu pe gânduri. 

— Nu cred asta, spuse în cele din urmă. Dovezile există. 
Am văzut analizele de laborator. 

— Analizele de laborator pot fi contrafăcute, vere. De 
asemenea... în obsesia ta, ai cheltuit foarte multe credite. 
Legiştii aceştia câştigă mult de la Besadii. Este posibil ca ei 
să nu dorească oprirea afluxului de credite. 

Durga îl privi deschis. 


— Sunt convins că echipa a raportat corect descoperirile 
făcute. Cât despre costuri... Aruk a fost conducătorul 
clanului. Nu este firesc să aflăm ce s-a petrecut? în caz 
contrar, alţi potenţiali ucigaşi ar putea crede că putem fi 
omorâţi fără ca asupra lor să se abată vreo pedeapsă. 

Vârful ascuţit al limbii lui Zier trecu lent peste partea 
inferioară a gurii sale, în timp ce reflecta. 

— Poate că ai dreptate, vere. Totuşi... aş sugera ca, 
pentru a nu fi privit ca un cheltuitor nesăbuit, să începi să 
plăteşti pentru această investigare din fondurile personale, 
nu din capitalul operaţiilor Besadii. Dacă eşti de acord, nu 
vei mai auzi nici o cârteală. Dacă nu... ei bine, se apropie 
întrunirea clanului. În calitate de lider conştiincios, datoria 
mea este să comentez raportul financiar pe care-l vei 
prezenta. 

Huttul mai tânăr îl fulgeră din privire. 

Zier îi răspunse cu o uitătură la fel de ascuţită. 

— ŞI... vere... dacă mi se întâmplă vreun accident, 
lucrurile vor lua o întorsătură şi mai neplăcută pentru tine. 
Am depus copii ale rapoartelor financiare în locaţii pe care 
nu ai cum să le descoperi. Ele vor fi făcute publice în cazul 
în care aş muri... indiferent dacă ar fi aproape cert că 
decesul meu s-a datorat unor cauze naturale. 

Durga îşi înfrână imboldul de a porunci gărzilor sale să-l 
împuşte pe Zier. Dificultatea de a-i ucide pe hutti era de 
notorietate, iar încă un asasinat ar fi putut într-adevăr să 
determine întregul clan Besadii să se revolte împotriva sa. 

De aceea, se mulţumi să inspire adânc şi replică: 

— Poate că ai dreptate, vere. De azi înainte, voi finanța 
personal investigarea. 

— Perfect. Încă ceva... în absenţa părintelui tău, simt că 
trebuie să-ţi ofer beneficiul experienţei mele. 

Dacă Durga ar fi avut dinţi, ar fi scrâşnit de mânie. 

— Spune, şuieră el. 

— Mă refer la Soarele Negru... Este un secret ştiut de toţi 
că te-ai folosit de resursele sale pentru a-ţi consolida 
puterea. Te previn să n-o mai faci încă o dată. Nimeni nu 
poate să angajeze Soarele Negru şi apoi să dea pur şi 


simplu uitării trecutul! Serviciile sale sunt... scumpe. 

— A fost pe deplin recompensat pentru serviciile aduse, 
zise încordat Durga. Nu sunt chiar atât de prost pe cât mă 
crezi, Zier. 

— Foarte bine, atunci. Mă bucur să aud asta. Eram 
îngrijorat în privinţa ta, dragă vere. Mi se pare suspect orice 
hutt care s-ar descotorosi de un asemenea bucătar... dintr- 
un capriciu. 

Fierbând de furie, Durga plecă ondulând în căutarea altui 
servitor pe care să-l ancheteze. 


KKK 


Jabba şi mătuşa sa stăteau tolăniţi în sala de recepții din 
palatul lui Jiliac de pe Nai Hutta, privind copilaşul care se 
târa prin încăpere. Pruncul era de acum destul de mare ca 
să petreacă aproape o oră în exteriorul marsupiului 
părintelui său şi în această etapă a vieţii semăna mai 
degrabă cu o râmă mare şi grasă, sau cu o larvă, decât cu 
un hutt. Braţele nu erau decât cioturi vestigiale şi nu avea 
să-şi dezvolte sau să evolueze degete până nu părăsea 
pentru totdeauna marsupiul matern. Singura trăsătură pe 
care o avea în comun cu membrii adulţi ai speciei sale erau 
ochii bulbucaţi, cu pupile verticale. 

Huttii se năşteau aproape complet lipsiţi de minte şi 
tinerii atingeau etapa responsabilităţii abia în jurul vârstei 
de o sută de ani. Până atunci erau priviţi ca fiinţe ce 
trebuiau să fie atent îngrijite şi hrănite... şi nimic mai mult. 

Privind copilaşul care se răsucea, deplasându-se pe 
podeaua de piatră lustruită, Jabba îşi dori să fi fost pe Nar 
Shaddaa, unde putea realiza mult mai multe. De pe Nai 
Hutta îi venea greu să monitorizeze imperiul contrabandei 
Desilijic. În repetate rânduri Jabba sugerase ca el şi mătuşa 
sa să revină pe Nar Shaddaa, dar Jiliac refuzase cu 
încăpățânare, insistând că atmosfera poluată de pe 
Satelitul Contrabandiştilor ar fi fost nesănătoasă pentru 
pruncul ei. 

Din acest motiv, Jabba petrecea mare parte a timpului 


făcând naveta între Nai Hutta şi Nar Shaddaa. Proprietăţile 
sale de pe Tatooine sufereau din cauza absenței; Ephant 
Mon, chevinul non-umanoid, avea grijă de afacerile lui 
Jabba şi se descurca bine, însă ar fi fost cu totul altceva să 
fi fost el însuşi acolo. 

In trecut, Jabba şi Mon avuseseră parte de multe aventuri 
împreună şi creatura hidoasă de pe Vinsoth era singura din 
Univers în care huttul se încredea cu adevărat. Dintr-un 
motiv necunoscut (nici Jabba însuşi nu cunoştea adevărul în 
această privinţă), Ephant Mon îi era complet credincios şi 
aşa fusese dintotdeauna. Jabba ştia că chevinul refuzase o 
mulţime de oferte de a-l trăda în schimbul unor câştiguri 
fabuloase, totuşi nu-l trădase niciodată, indiferent cât de 
mult i s-ar fi făgăduit. 

Jabba aprecia loialitatea prietenului său şi o răsplătea 
prin faptul că-i urmărea cu totul superficial acţiunile. Nu se 
aştepta ca Mon să-l trădeze, în nici un caz după atâţia ani... 
însă era bine să fie pregătit pentru orice. 

— Mătuşă, spuse Jabba, am citit cel mai recent raport al 
sursei noastre din contabilitatea Besadii şi profiturile lor 
sunt impresionante. Nu i-a încetinit nici chiar disensiunea 
pricinuită de preluarea conducerii de către Durga. Cu 
fiecare lună care trece, Ylesia continuă să proceseze tot 
mai multe mirodenii. Nave pline de pelerini sosesc aproape 
săptămânal. Este deprimant. 

Jiliac îşi întoarse capul masiv şi-şi privi nepotul. 

— Durga s-a descurcat mai bine decât îl crezusem în 
stare... nu bănuisem că va putea păstra conducerea. 
Apreciasem că de acum Besadii va putea fi preluat de noi, 
dar, deşi există nemulțumiri şi cârteli faţă de conducerea lui 
Durga, oponenții lui cei mai făţişi sunt morţi şi nimeni din 
clan nu s-a impus în locul lor. 

Jabba clipi spre mătuşa sa şi un licăr de speranţă se 
deşteptă în el. Analiza aceea sunase aproape la fel cu cele 
făcute de Jiliac înainte de a naşte! 

— Ştii de ce sunt morţi, mătuşă? 

— Fiindcă Durga a făcut prostia să coopereze cu Soarele 
Negru. Morţile opozanților săi au fost prea ostentative 


pentru a fi opera huttilor. Numai Soarele Negru are 
asemenea resurse. Numai prinţul Xizor ar avea o astfel de 
îndrăzneală superioară pentru a-i asasina la intervale de 
câteva zile. i 

De acum, Jabba se simţea incitat. /și revine din ceața 
mintală maternală? se întrebă el. 

— Intr-adevăr, aprobă cu glas tare, prinţul Xizor este o 
persoană de care trebuie ţinut seamă. De aceea i-am făcut 
favoruri, la răstimpuri. Aş prefera să mă pun bine cu el... 
pentru eventualitatea în care voi avea nevoie vreodată să-i 
cer un hatâr. Aşa cum am procedat o dată, pe Tatooine. M- 
a ajutat atunci şi nu mi-a cerut nimic în schimb, deoarece în 
trecut îi făcusem unele servicii. 

Jiliac clătină din cap încet, înainte şi înapoi, un gest pe 
care-l preluase de la oameni. 

— Jabba, cunoşti opinia mea în privinţa asta. Ţi-am spus- 
o de multe ori - prinţul Xizor nu-i un individ cu care să te 
joci. Mai bine să te fereşti de el şi să n-ai nici o legătură cu 
Soarele Negru. Deschide-i uşa doar o singură dată şi rişti 
să-i devii vasal. 

— Sunt prudent, mătuşă, te asigur. N-aş proceda 
niciodată ca Durga. 

— Aşa! Durga va descoperi în scurt timp că a deschis o 
uşă ce nu poate fi închisă prea uşor. Dacă păşeşte prin ea... 
nu va mai fi propriul său stăpân. 

— Prin urmare, ar trebui să sperăm că aşa va proceda? 

Ochii lui Jiliac se mijiră puţin. 

— Nu tocmai, nepoate. Nu mi l-aş dori duşman pe Xizor. 
În mod vădit, el şi-a aţintit privirea asupra clanului Besadii, 
dar sunt convinsă că ar fi gata să preia şi controlul lui 
Desilijic. 

Jabba încuviinţă în gând. Dacă i s-ar fi oferit ocazia, Xizor 
ar fi acţionat asupra întregii Nai Hutta. 

— Apropo de Besadii, mătuşă, ce crezi despre profiturile 
ylesiane pe care ţi le-am amintit? Ce putem face pentru a 
opri Besadii? în clipa de faţă, au nouă colonii pe Ylesia şi se 
pregătesc să înfiinţeze alta pe Nyrvona, cealaltă planetă 
locuibilă a sistemului. 


Jiliac reflectă o clipă. 

— Poate că este momentul să-l folosim din nou pe 
Teroenza, spuse ea. Se pare că Durga nu bănuieşte deloc 
că el este răspunzător de moartea lui Aruk. 

— În ce mod să-l folosim? 

— Încă nu ştiu... Poate că l-am putea încuraja să-şi 
declare independenţa faţă de Durga. Dacă s-ar lupta între 
ei, profiturile Besadii s-ar diminua brusc şi inevitabil. lar 
apoi... noi am putea pune mâna pe piesele componente. 

— Excelent, mătuşă! (Jabba era fericit să o audă pe 
bătrâna intrigantă comportându-se aşa cum o făcuse 
dintotdeauna.) Acum vreau să-ţi citesc nişte cifre şi să-mi 
oferi părerea ta despre reducerea costurilor noastre în... 

— Ahhhhhhhh! 

Jabba se opri, întrerupt de gunguritul profund şi maternal 
de afecţiune al lui Jiliac şi văzu pruncul hutt târându-se spre 
mama lui, cu micuţele braţe vestigiale ridicate şi ochii 
bulbucaţi concentrați asupra destinaţiei. Gura copilaşului se 
deschise şi ciripi întrebător. 

— Priveşte, nepoate! exclamă Jiliac cu glas cald şi blând. 
Micuţul ştie cine-i mămica lui, nu-i aşa, scumpule? 

Jabba îşi roti ochii până ce aproape că-i ieşiră din orbite 
şi-i căzură pe podea. Uite cum piere una dintre cele mai de 
seamă minţi criminale ale mileniului ăsta, gândi el disperat. 

Apoi, când Jiliac ridică pruncul hutt şi-l îndrumă înapoi în 
marsupiu, Jabba se încruntă spre micuța făptură cu o 
expresie foarte apropiată de ura făţişă. 


KKK 


Han petrecu următoarele două zile împreună cu membrii 
mişcării clandestine wookiee, finalizând înțelegerea dintre 
ei. Sosi finalmente şi clipa când deschise Şoimul şi, 
împreună cu Jarik, descărcă săgețile explozive din 
compartimentele secrete. Katarra, Kichiir şi Motamba se 
strânseră în jurul lăzilor, exclamând surescitaţi la vederea 
noilor lor jucării. 

Intre timp, ceilalţi wookiee din mişcarea clandestină 


formaseră un lanţ viu până în interiorul navei, încărcând-o 
cu armurile trupelor de şoc. Han izbuti să ia în Soim 
aproape patruzeci de costume complete şi zece căşti. Dacă 
putea scoate pe ele preţul de pe piaţă, şi-ar fi dublat 
investiţia în călătoria aceasta. Nu se descurcase deloc rău 
în negocieri! 

Se lăsase noaptea până ce toate armurile fuseseră 
depozitate astfel ca echipajului să-i mai rămână loc să se 
mişte prin $oim, şi Han decise să aştepte zorii pentru 
ieşirea nu foarte simplă din peşteră şi zborul vertical printre 
copaci. El şi Jarik îşi luară rămas bun de la gazdele lor şi se 
întinseră în scaunele piloților, ca să se culce. 

Corellianul fu deşteptat a doua zi înainte de răsăritul 
soarelui de un muget wookiee sonor... şi familiar! Deschise 
ochii şi sări cât colo, gata să se împiedice de Jarik, care nu 
se trezise, şi să cadă. Activând rampa, Han o cobori în fugă. 

— Chewie! 

Era atât de încântat să-l vadă pe uriaşul lăţos, încât nici 
măcar nu cârti atunci când îl înhăţă, îl roti şi-i ciufuli părul, 
zburlindu-l complet, în tot acest timp, Chewbacca revărsa 
un torent neîntrerupt de proteste. La ce se gândise Han, 
pregătindu-se să-l lase aici? Chiar nu-nţelegea nimic? La ce 
te puteai aştepta din partea unui om! 

Când wookieeul îi dădu drumul în cele din urmă, pilotul îl 
privi complet derutat. 

— Cum?! Ce vrei să zici, că te-aş fi lăsat aici? Eu mă- 
ntorc pe Nar Shaddaa, Chewie, şi-n caz că nu ţi-ai dat 
seama, tu eşti acum un tip însurat. Locul tău este aici, pe 
Kashyyyk, alături de Malla. 

Chewie scutură din cap, bolborosind proteste indignate. 

— Datoria de viaţă? Ştiu că mi-ai jurat o datorie de viaţă, 
dar haide să fim realişti! Acum locul tău este alături de 
soţia ta, pe planeta voastră natală! S-a terminat cu evitarea 
crucişătoarelor imperiale alături de mine. 

Wookieeul îşi reîncepuse peroraţia, când un răget furios 
şi asurzitor răsună din spatele lui Han, care tresări şi se feri 
instinctiv. Un braţ uriaş şi îmblănit îi prinse umărul şi 
bărbatul fu răsucit, ca şi cum n-ar fi cântărit cu nimic mai 


mult decât un petic de foliplast. Înălţând ochii, o văzu pe 
Mallatobuck ridicându-se imensă deasupra sa. Soţia lui 
Chewie era furioasă, dezvelindu-şi colții şi mijind ochii 
albaştri. Han întinse ambele braţe şi se ghemui la pieptul 
hirsut al prietenului său. 

— Malla! Uşurel, ce naiba! 

Mallatobuck râse iarăşi, apoi se lansă într-o tiradă 
înverşunată. Oamenii! Cum puteau fi atât de ignoranţi în 
privinţa obiceiurilor şi onoarei wookiee? Cum îndrăznea Han 
să sugereze că Chewbacca ar abandona o datorie de viaţă? 
Nu exista insultă mai mare pe care s-o adreseze unui 
wookiee! Soţul ei avea o onoare deosebită! Era un războinic 
curajos, un vânător iscusit, iar atunci când îşi dădea 
cuvântul, îl respectai Mai ales în privinţa unei datorii de 
viaţă! 

Confruntat cu explozia Mallei, contrabandistul ridică 
ambele palme şi strânse din umeri, dar nu putu să intervină 
nici măcar cu un cuvânt. Înălţă ochii, implorator, spre 
prietenul său. Făcându-i-se milă de corellian, Chewie 
interveni. Păşi între Malla şi Han şi vorbi repede, 
explicându-i soţiei sale că, desigur, pilotul nu dorise nici să-i 
insulte, nici să-i jignească. Comentariul său fusese făcut din 
ignoranță, nu din maliţie. 

În cele din urmă, Malla se relaxă şi răgetele i se 
transformară în mârâituri. Han îi zâmbi cu o expresie de 
scuze. Ă 

— Nu trebuie să te superi, Malla. Il cunosc pe Chewie mai 
bine decât aproape oricine şi ştiu că-i un tip grozav, 
curajos, inteligent şi toate celelalte. Pur şi simplu nu 
avusesem habar că pentru un wookiee datoria de viaţă este 
mai presus de orice altceva. 

Reveni spre prietenul său. 

— Perfect, deci vii cu noi şi ne pregătim să decolăm. la-ţi 
rămas bun de la mireasa ta. 

Chewbacca şi Mallatobuck se îndepărtară împreună, în 
timp ce Han şi Jarik desfăşurară verificările dinaintea 
decolării. Peste câteva minute, pilotul auzi zăngănitul 
rampei Șoimului, care se închidea. După alte momente, 


Chewbacca se lăsă în scaunul copilotului. Han îl privi. 

— Nu te teme. ţi jur că ne vom întoarce... în curând. Am 
făcut afaceri bune cu Katarra şi mişcarea ei de rezistenţă. 
Semenii tăi vor avea nevoie de multă muniţie, înainte ca 
măcar să poată spera să-i atace pe imperiali şi să-şi 
elibereze planeta. lar eu îi voi ajuta s-o capete. 

Glasul lui Jarik răsună din intercomul turelei tribord: 

— Da, cu un profit frumuşel, bineînţeles. 

— Da, chicoti Han, bineînţeles! Chewie... atenţie! îi 
dăm... drumul! 

Cu demnitate măreaţă, Șoimul Mileniului se ridică 
vertical pe repulsoare, apoi pluti înainte, până ce părăsi 
„peştera" din ramura arborelui. După aceea, cu o manevră 
atât de bruscă încât îi afundă pe toţi în scaunele lor, Han îşi 
urcă nava drept în sus, prin tunelul de copaci. Suiră în cerul 
tivit acum de zorile roşu-aurii. Pe măsură ce Șoimul se 
înălța, răsăritul păru să explodeze deasupra planetei într-o 
cascadă de aur. 

Quarrr-tellerrra, gândi Han. „Războinicul cu părul ca 
soarele", femeia pe care o cunoscuse sub numele Bria... Ce 
face ea acum? se întrebă. Se gândeşte oare vreodată la 
mine? 

Peste alte momente, Kashyyyk era numai o sferă verde 
care se micşora rapid în urma lor, când ţâşniră prin bezna 
împestriţată de stele. 


KKK 


Boba Fett stătea într-un apartament sărăcăcios închiriat 
pe planeta Teth din Inelul Exterior, ascultând întâlnirea 
Briei Tharen cu liderii rebelilor tethani. Cel mai faimos 
vânător de recompense din galaxie dispunea de multe 
resurse, inclusiv de o reţea de informatori pe care ar fi 
invidiat-o multe planete. Deoarece la răstimpuri accepta 
misiuni imperiale, avea frecvent acces la comunicate şi alte 
informaţii pe care cei mai mulţi Comandori ai rebelilor ar fi 
dorit să le vadă. 

Deşi Bria Tharen era un ofiţer al rebelilor, recompensa 


pentru ea nu fusese fixată de Imperiu. Nu, aceasta era o 
recompensă mult mai mare - cincizeci de mii de credite 
pentru captură vie şi nevătămată, fără acceptarea 
dezintegrării. Iniţial, recompensa fusese anunţată de huttul 
Aruk, fostul conducător al clanului Besadii, dar urmaşul său, 
Durga, o menţinuse după moartea lui şi promisese o 
bonificaţie dacă livrarea se făcea în mai puţin de trei luni. 

Boba Fett o căuta pe Bria Tharen de peste un an. Femeia 
pleca mereu în misiuni „sub acoperire", din cauza cărora 
era extrem de dificil de urmărit. Retezase orice legături cu 
familia, probabil pentru a diminua pericolul la care ar fi fost 
supusă aceasta, în cazul în care ea ar fi fost capturată de 
imperiali, iar când se afla pe planeta natală, Coreii ia, locuia 
în baze secrete de comandă ale rebelilor, de maximă 
securitate şi cu plantoane permanente. 

Un asemenea nivel de securitate era lesne de înţeles... la 
urma urmelor, rebelii trăiau cu teama unui atac total al 
trupelor de şoc imperiale şi din acest motiv păstrau strict 
secrete locaţiile bazelor şi le schimbau întruna amplasările. 
Indiferent cât de eficient şi iscusit ar fi fost un vânător de 
recompense, avea puţine şanse de a se apropia îndeajuns 
de mult pentru a reuşi o captură vie. 

Dacă Besadii s-ar fi mulţumit cu asasinarea Briei, Boba 
Fett era aproape convins că ar fi putut s-o facă chiar la 
adăpostul protecţiei unei baze a rebelilor, totuşi captura vie 
şi nevătămată era mult mai dificilă. 

Acum câteva zile, el aflase însă prin intermediul reţelei 
de informatori că pe Teth urma să se desfăşoare o întrunire 
a mişcării clandestine a rebelilor. Asumându-şi riscul ca Bria 
să nu se afle acolo, Fett pornise spre Teth la bordul lui 
Sclav I cu două zile în urmă. Manevra se dovedise 
încununată de succes: femeia apăruse în seara trecută. 

Când ajunsese pe Teth, Boba Fett localizase enclava 
curentă a rebelilor, care era situată sub oraşul-port într-o 
reţea de drenări vechi pentru averse şi sub-subsoluri. 
Folosind canalele de dren şi coşurile de ventilaţie, se 
infiltrase la periferia bazei atât cât îi fusese necesar pentru 
a-i localiza magazia administrativă. Acolo  plasase 


microfoane minuscule pe mai multe aspiratoare-robot mici, 
care rătăceau singure dintr-o cameră în alta, absorbind tot 
ceea ce microscanerele lor identificau drept „gunoi". 

Din clipa aceea, monitorizase microfoanele, iar azi 
pregătirile sale se dovedeau fructuoase. Bria Tharen se afla 
într-o întrunire cu doi dintre principalii conducătorii ai 
rebelilor tethani. În conformitate cu instrucţiunile ce-i 
fuseseră programate, micul aspirator-robot fugise din calea 
lor atunci când intraseră în încăpere, iar acum aştepta 
răbdător într-un colţ, nebăgat în seamă. 

Pe Boba Fett nu-l atrăgea conceptul de la baza diverselor 
rebeliuni, deoarece considera criminală ideea de revoltă 
împotriva oricărei guvernări stabilite. Imperiul menținea 
ordinea, iar Fett aprecia ordinea. Rezistenţa tethană nu 
constituia o excepţie... erau câţiva idealişti induşi în eroare, 
care porniseră să creeze anarhie. 

În interiorul căştii sale, ochii vânătorului de recompense 
se mijiră dispreţuitor, în timp ce asculta. Liderii tethani erau 
Comandor Winfrid Dagore şi asistenta ei, locotenenta Palob 
Godalhi. In clipa aceea, Tharen discuta cu ele despre 
necesitatea ca diversele grupuri să se unească într-o 
Alianţă a Rebelilor. Ea afirma că existau indicaţii potrivit 
cărora ideea unei Alianțe era susţinută la niveluri de vârf. 

Recent, o prestigioasă senatoare imperială, Mon Mothma 
de Chandrila, se întâlnise şi discutase în secret cu superiorii 
Briei din rebeliunea corelliană. În urma masacrelor 
săvârşite de Imperiu pe planete ca Ghorman, Devaron, 
Rampa 1 şi 2, ea acceptase că împăratul fie era nebun 
patologic, fie complet în slujba răului şi trebuia detronat de 
fiinţe raţionale. 

Tharen vorbea cu înflăcărare nechibzuită, glasul limpede 
de alto tremurând uşor de emoție controlată. In mod 
evident, îi păsa realmente de cauza aceea. 

După ce termină, Winfrid Dagore îşi drese vocea răguşită 
de vârstă şi încordare. 

— Comandor Tharen, suntem alături de fraţii şi surorile 
de pe Corellia, Alderaan şi alte planete. Dar aici, în Inelul 
Exterior, noi ne aflăm atât de departe de Planetele 


Nucleului, încât nu vă putem fi de mare ajutor, chiar dacă 
ne-am alia realmente cu grupurile voastre. Aici procedăm în 
felul nostru şi împăratul nu ne prea bagă în seamă. Atacăm 
traficul imperial şi ne opunem Imperiului în diverse feluri... 
dar ţinem la independenţa noastră. Este puţin probabil că 
ne vom alătura unei grupări mai mari. 

— Comandor Dagore, această politică izolaţionistă este o 
invitaţie la un masacru imperial, replică Tharen pe un ton 
deprimat. Ascultă-mă - aşa se va întâmpla. Forţele lui 
Palpatine nu vor trece de-a pururi cu vederea peste 
grupurile voastre. 

— Poate că da... sau poate că nu. Mă îndoiesc totuşi că 
am putea realiza mai multe decât o facem în clipa de faţă. 

Boba Fett auzi scârţâitul unui scaun şi foşnetul unei 
țesături, atunci când cineva se mişcă. După aceea, Tharen 
vorbi iarăşi: 

— Comandor Dagore, voi dispuneţi de nave. Aveţi trupe. 
Aveţi arme. Sunteţi una dintre planetele cele mai apropiate 
de sectorul Corporate, deşi ne dăm seama că drumul este 
lung. Aţi putea fi totuşi de ajutor. Aţi putea ajuta cu 
achiziţia de arme din sectorul Corporate şi aducerea lor 
aici, pentru a fi expediate altor mişcări clandestine. Să nu 
credeţi că ajutorul vostru nu este necesar, fiindcă sunteţi 
atât de departe. 

— Comandor  Tharen, armele costă credite, rosti 
locotenenta Godalhi. De unde vor proveni creditele acelea? 

— Am aprecia bineînţeles dacă voi, tethanii, aţi reuşi să 
strângeţi câteva milioane ca să ne ajutaţi, rosti sec Bria şi 
în încăpere răsună un chicotit trist, însă noi înşine acţionăm 
în direcţia respectivă. Finanţarea mişcării de rezistenţă este 
foarte grea, dar există destui cetăţeni care sunt strânşi cu 
uşa până ce înţeleg că, chiar dacă nu deţin capacităţile sau 
curajul de a se alătura direct unui grup de rebeli, ne pot 
trimite credite ce le prisosesc. Unii lorzi hutti au apreciat de 
asemenea că este bine să contribuie... desigur, clandestin. 

Interesant, gândi Fett. Era totuşi o noutate pentru el, 
acum, când se gândea mai bine. Huttii dobândiseră o 
reputaţie notorie pentru că în orice conflict se alăturau 


ambelor tabere şi în acelaşi timp îşi urmau propriile 
interese. Dacă exista posibilitatea unei sporiri a creditelor 
sau puterii, huttii se iveau de obicei imediat. 

— Nu suntem departe de spaţiul hutt, zise Dagore pe un 
ton gânditor. Poate că am putea contacta alţi lorzi hutti... 
pentru a vedea dacă ei ar fi doritori să ajute. 

— Să ajute? Vocea Briei Tharen fu întreruptă de hohote 
de râs. Huttii? Ei pot contribui cu credite, şi unii au făcut-o 
deja, dar o fac din propriile lor motive, crede-mă, iar 
motivele acelea nu au nici o legătură cu ţelurile noastre. 
Huttii sunt făţarnici... însă uneori ţelurile lor şi ale noastre 
coincid. Momentele respective sunt cele în care oferă 
credite. In jumătate din cazuri noi nu putem nici măcar să 
ghicim ce beneficiu ar putea obţine în urma „donaţiilor". 

— Poate că ar fi mai bine nici să nu ne imaginăm, 
interveni Godalhi. Totuşi, Comandor Tharen, poate că ar fi 
util ca în momentul de faţă să ne sporim angajamentul. 
Noul nostru Moff imperial este mult mai puţin... vigilent 
decât a fost Sarn Shild. In ultima vreme ne-am descurcat 
mai bine decât o puteam face sub conducerea lui Shild. 

— Acesta este alt aspect, zise Bria Tharen. Noi l-am 
studiat pe noul Moff, Yref Orgege. Majoritatea procedurilor 
noi pe care le implementează aici, în Inelul Exterior, sunt 
atât de imprudente, încât am început să ne întrebăm dacă 
nu cumva are sânge gamorrean. 

Râsetele vibrară prin odaie. 

— Orgege, continuă Bria, este atât arogant, cât şi prost. 
El insistă că nu va repeta greşeala lui Shild şi va menţine 
un control personal strict asupra forţei sale militare, iar 
politica aceasta a redus considerabil ameninţarea imperială 
în Inelul Exterior. Comandorii imperiali trebuie să-l consulte 
pe Orgege în privinţa celor mai mărunte detalii - practic, el 
a reuşit să-i paralizeze. 

— Suntem conştienţi de lucrul acesta, Comandor Tharen, 
încuviinţă Dagore. Ce ai dori să facem în această privinţă? 

— Să vă sporiţi raidurile asupra navelor imperiale de 
aprovizionare şi asupra depozitelor de muniții din Inelul 
Exterior, Comandor Dagore. Noi avem nevoie de armele 


acelea. lar până ce Orgege va fi contactat şi-şi va primi 
ordinele, oamenii voştri vor fi demult plecaţi. 

Dagore căzu pe gânduri. 

— Cred că asta ţi-o putem promite, Comandor Tharen. 
Cât despre restul... le vom lua ca pe nişte recomandări 
utile. 

— Vorbiţi chiar azi cu oamenii voştri, spuse Bria. Eu voi 
pleca mâine. 

Boba Fett ciuli urechile, îndemnând-o în gând să-şi 
dezvăluie planurile. Nu se mai auzi însă nici un alt cuvânt, 
ci doar hârşâiturile scaunelor pe podea, atunci când rebelii 
se sculară şi părăsiră odaia. 

Fett tinu sub urmărire atentă toate astroporturile 
apropiate, dar îi fu imposibil măcar s-o întrezărească fugar 
pe Bria Tharen în ziua următoare. Se îmbarcase probabil 
într-o navă a rebelilor în condiţii clandestine. 

Boba Fett se simţi uşor dezamăgit din cauza eşecului 
înregistrat, totuşi trăsătura cea mai importantă a oricărui 
vânător - iar el trăia realmente pentru vânătoare - era 
răbdarea. Decise să găsească o modalitate de a-i anunţa pe 
imperiali despre trădarea lui Mon Mothma şi despre 
planurile rebelilor, fără a-i lăsa însă să ştie cine fusese 
informatorul. Mulţi ofiţeri imperiali îi priveau cu dispreţ 
neascuns pe vânătorii de recompense, numindu-i 
„lepădături"... sau mai rău. Fett regreta că nu deţinea 
informaţii mai specifice pentru a le oferi ca indicii. Ar fi fost 
grozav dacă rebelii ar fi dezvăluit planurile unei operaţii în 
curs de desfăşurare! 

Totuşi călătoria lui pe Teth nu avea să fie complet ratată. 
Fett contactase Ghilda şi în dosarele acesteia figura o 
recompensă valabilă chiar aici, pentru un om de afaceri 
bogat şi singuratic, care avea un domeniu „sigur" şi foarte 
bine păzit în munţii planetei. 

Termenul „sigur" se referea la vânătorii de recompense 
obişnuiţi, dar Boba Fett făcea parte dintr-o elită specială, 
care număra un singur membru. Activităţile omului de 
afaceri se dovediră atât de previzibile, încât conceperea 
planului de acţiune fusese amuzant de simplă. Individul era 


de-a dreptul sclavul rutinei. Fett nu trebuia nici măcar să se 
confrunte cu bodyguarzii săi, deoarece condiţiile încasării 
recompensei acceptau dezintegrarea. Se dorea simpla 
ucidere a persoanei. 

Vânătorul de recompense găsi o poziţie favorabilă într-un 
arbore laakwal, care îi permitea să-şi improvizeze un 
camuflaj, să ucidă victima şi apoi să plece înainte ca 
bodyguarzii sau forţele de securitate să-i fi putut măcar 
preciza locaţia. Avea să-i fie suficient un singur foc de 
armă... 


5 - „Dintr-o parte în cealaltă a 
galaxiei" 


în următoarele cinci luni, Han Solo şi secundul său wookiee 

ajunseră în vârful piramidei contrabandiştilor. In mod 
miraculos, Han reuşise să păstreze destul de mult timp o 
parte din banii pe care-i câştigase, astfel încât putu să 
întreprindă majoritatea modificărilor pe care şi le imaginase 
pentru Soimul Mileniului. 

Shug Ninx, maestru mecanic şi tehnician pe jumătate 
extraterestru, îi îngăduise să-şi ţină Soimul într-o dană a 
„depoului" său. Depoul-atelier al lui Shug constituia 
aproape o legendă în districtul corellian de pe Nar Shaddaa. 
În interiorul său cavernos, negustori, pirați şi contrabandişti 
îşi meştereau navele, modificându-le, decişi să stoarcă din 
ele toată viteza şi puterea de foc posibile. La urma urmelor, 
cu cât un contrabandist îşi livra marfa mai repede, cu atât 
mai iute putea porni cu altă încărcătură. În existenţa 
contrabandiştilor, timpul însemna credite. 

Han, Jarik şi Chewbacca efectuau ei înşişi majoritatea 
lucrărilor asupra navei, ajutaţi ocazional de Salla, care era 
de asemenea mecanic expert, şi de Shug, specialistul 
recunoscut. 

După ce montă blindajul dorit al navei - nici un fel de 
salvă imperială norocoasă nu avea să distrugă Șoimul, aşa 
cum se întâmplase cu nava lui anterioară, Bria! - Han trecu 
la motoare şi arsenal. Adăugă un tun laser uşor sub bot, 
după care schimbă locaţiile laserelor cu cuarte, astfel că 
Șoimul avea turele atât dorsal, cât şi ventral. După aceea, 
Han şi Salla instalară două lansatoare de torpile de şoc 
între mandibulele frontale. 

Paralel cu montarea de armament şi blindaje, Han, Shug 
şi Chewie se ocupară de motoarele şi celelalte sisteme ale 
Șoimului. Nava se lăuda deja cu o hiperpropulsie de nivel 
militar; Han şi Shug interveniră atât în hiperpropulsie, cât şi 
în motoarele subluminice, până ce le sporiră puterea, astfel 


că Soimul realiza timpi tot mai scurţi în cursele de 
contrabandă ale corellianului. 

Instalară de asemenea sisteme noi de senzori şi bruiere. 
Noul sistem de bruiere beneficie însă de o primă testare de 
rău augur. Când Han îl activase, pulsaţia fusese atât de 
puternică încât bruiase şi comunicațiile din interiorul 
Șoimului, distorsionând semnalele de la carlingă spre 
sistemele navei! Incidentul avusese loc în momentul cel 
mai nepotrivit cu putinţă - în timp ce Soimul plonja în puţul 
gravitațional al unei planete în tentativa de a scăpa de o 
fregată imperială. Când nava lor se năpustise în jos, 
scăpată complet de sub control, şi atinsese în trecere 
pătura superioară a atmosferei, Han şi Chewbacca îşi 
priviseră consternaţi instrumentele. Numai faptul că noul 
bruiator era atât de puternic încât arsese aproape 
instantaneu îi scăpase de incinerare în atmosfera planetară. 

Veni şi ziua când Han privi $oimul/ cu satisfacţie şi-l 
cuprinse cu braţul pe Ninx după umeri. 

— Shug, eşti cu adevărat un maestru mecanic. Nu cred 
că-n toată galaxia există altcineva care să se priceapă mai 
bine la hiperpropulsii. Toarce ca o pisicuţă togoriană şi i-am 
crescut viteza cu încă doi la sută. 

Mecanicul pe jumătate extraterestru zâmbi spre prietenul 
său, însă clătină din cap. 

— Mulţumesc, Han, dar nu pot să-mi asum un astfel de 
titlu. Am auzit că în sectorul Corporate există un tip căruia i 
se spune „Doc" şi care poate face hiperpropulsia să 
danseze jizz-jig cu o mână legată la spate. Dacă vrei să-ţi 
meargă şi mai repede, ar trebui să-l cauţi pe el. 

Han ascultă oarecum surprins şi reţinu informaţia ca fiind 
potenţial utilă. Dintotdeauna tânjise să viziteze sectorul 
Corporate, iar acum avea un motiv real pentru a merge 
acolo. 

— Mulţumesc, Shug, îi spuse mecanicului. Dacă voi 
ajunge vreodată în Corporate, va trebui să mă gândesc să-l 
contactez pe individul ăsta. 

— Din cele ce am auzit despre Doc, nu-l poţi contacta tu, 
ci te va contacta el, dacă decide că-i o idee bună. Întreabă-l 


pe Arly Bron despre el. A petrecut o vreme în sectorul 
Corporate şi s-ar putea să ştie cum poţi lua legătura cu 
Doc. 

— Mulţumesc încă o dată pentru sfat. 

Han îl ştia pe Arly Bron, aşa cum îi cunoştea pe 
majoritatea  contrabandiştilor care se învârteau prin 
districtul corellian de pe Nar Shaddaa. Bron era un individ 
mai vârstnic, voinic, cu aer voios şi limbă ascuţită. li făcea 
plăcere să-i împungă pe naivi, totuşi era îndeajuns de iute 
la scosul armei ca să rămână încă în viaţă, ceea ce spunea 
destule despre viteza şi acurateţea ochirii sale. Pilota Ecoul 
dublu, un cargobot vechi şi ponosit. 

Acum, după ce deţinea Soimul Mileniului rapid şi 
(comparativ) fiabil, Han se putea angaja în misiuni mai 
dificile. Continua să lucreze în general pentru Jabba, care 
practic conducea în ultimul timp kajidicul Desilijic, dar 
accepta transporturi şi pentru alţii. Corellianul şi copilotul 
său wookiee deveniră aproape o legendă pe Nar Shaddaa, 
doborând recordurile de viteză pentru Ruta Kessel şi 
ocolind cu abilitate navele imperiale de patrulare. 

Han nu se simţise niciodată mai fericit. Avea o navă 
rapidă, avea prieteni buni, pe Chewie, Jarik şi Lando, o 
prietenă atrăgătoare şi isteaţă - Salla - şi credite în 
buzunare. Era adevărat, banii manifestau tendinţa de a-i 
luneca printre degete indiferent cât de tare ar fi încercat 
să-i oprească, dar pentru el aceasta era o grijă minoră. Ce 
dacă îi plăcea să trăiască pe picior mare, să joace în 
cazinouri şi să-şi permită fleacuri costisitoare? Putea 
oricând să câştige mai mult! 

Deşi însă viaţa personală a lui Han se desfăşura splendid, 
la orizont se adunau nori ameninţători. Impăratul continua 
să-şi înteţească strânsoarea, iar puterea lui se extindea în 
ultima vreme chiar şi în Inelul Exterior. Pe planeta 
Mantooine din sectorul Atrivis avusese loc un masacru şi 
rebelii care izbutiseră să captureze baza imperială locală 
fuseseră ucişi practic până la ultimul. 

Pe planetele imperiale interioare se petrecuseră şi alte 
masacre, care se doreau a fi exemple. Pentru a-şi livra 


marfa, contrabandiştii de armament trebuiau să fie tot mai 
prudenţi şi mai rapizi. Atunci când Han parcursese pentru 
prima dată Ruta Kessel, era neobişnuit ca măcar senzorii 
navei să detecteze o patrulă imperială. Acum era 
neobişnuit să nu observi vizual una. Pentru a-şi întreţine 
flotele şi armatele, împăratul Palpatine percepuse impozite 
care-i făceau pe cetăţenii Imperiului să geamă sub povara 
financiară. De acum pătura mijlocie a Imperiului se căznea 
realmente să pună pe masă o mâncare decentă. 

(Desigur, Han şi prietenii săi nu plăteau impozite. Pe 
Satelitul Contrabandiştilor nu apăruse niciodată vreun 
perceptor - încasarea de taxe de la populaţia pestriță de pe 
Nar Shaddaa reprezenta o acţiune atât de curajoasă, încât 
satelitul era pur şi simplu „trecut cu vederea" în fiecare an.) 

În trecut, Han acordase prea puţină atenţie videoştirilor 
referitoare la conflictele dintre imperiali şi grupurile de 
rebeli, dar acum, ştiind că Bria putea fi implicată în 
acţiunile acelea, se trezea ascultând ştirile cu atenţie 
sporită. Palpatine trebuie să fie nebun, se pomeni el 
gândind, nu numai o dată. Cu tacticile acestea... masacre, 
asasinate, cetățeni târâți din locuinţele lor în toiul nopții, pe 
care nimeni nu-i mai revede vreodată, practic îndeamnă la 
o rebeliune pe scară globală. Dacă tratezi lumea prea rău şi 
prea mult timp, o împingi pur şi simplu spre revoltă. 

În Senatul Imperial, disensiunile creşteau în salturi. Unul 
dintre senatorii cei mai proeminenţi, Mon Mothma, fusese 
silit să fugă nu cu mult timp în urmă, după ce împăratul 
ordonase arestarea ei sub acuzaţia de trădare. Mon 
Mothma fusese o membră prestigioasă a Senatului, iar 
acţiunea de forţă a împăratului pricinuise demonstraţii pe 
Chandrilla, planeta ei natală, care se sfârşiseră prin alt 
masacru nemilos al cetăţenilor. 

Atacurile împăratului la adresa bunăstării financiare şi 
libertăţii personale aveau şi alt efect, pe care Han îl găsea 
mai ales neliniştitor. Tot mai mulţi indivizi disperaţi şi 
împovăraţi de sărăcie îşi abandonau traiul de până atunci şi 
porneau spre Ylesia pentru a deveni pelerini... sau, aşa cum 
pilotul ştia prea bine, sclavi. 


Mulţi dintre noii pelerini veneau de pe Sullus, Bothuwui şi 
Corellia, planete care recent suferiseră represiuni pentru 
tulburări civile şi demonstraţii anti-impozite. Revenit acasă 
după un transport de mărfuri de contrabandă, Han 
descoperi că, pentru prima dată, t'landa til ţinuseră o 
procesiune de convertire pe Nar Shaddaa, în urma căreia 
mai mulţi locuitori din districtul corellian al satelitului îşi 
făcuseră bagajele şi aşteptau să se îmbarce într-o navă 
care făcea escală, printre alte locuri, pe Ylesia. 

Când auzi toate astea, Han luă imediat turboliftul 
orizontal până la punctul de îmbarcare şi alergă spre şirul 
de corelliani încercănaţi, cu chipuri obosite, care aşteptau 
să plece. 

— Ce faceți! răcni el. Ylesia este o capcană! N-aţi auzit ce 
se spune despre ea? Vă atrag acolo, apoi vă preschimbă în 
sclavi! Veţi sfârşi, murind în minele de pe Kessel! Nu vă 
duceţi! 

O bătrână îl privi bănuitor. 

— Gura, tinere! spuse ea. Plecăm spre un loc mai bun. 
Preoţii ylesiani spun că vor avea grijă de noi şi că vom duce 
o viaţă mai bună... o viaţă binecuvântată. M-am săturat să 
flămânzesc aici. Din cauza blestematului de Imperiu, în ziua 
de azi este tot mai greu să trăieşti cinstit. 

Ceilalţi îi adresară imprecaţii similare, când merse înainte 
şi înapoi pe lângă şirul de pelerini candidaţi, străduindu-se 
să-i convingă să nu plece. În cele din urmă, Han se opri şi 
rămase locului, simțind că-i venea să urle de furie, aidoma 
unui wookiee. Cel puţin Chewbacca răgea, când era 
încercat de un sentiment de frustrare. 

— Chewie, în afară de a-mi comuta blasterul pe nivelul 
de paralizie şi de a-i împuşca pe toţi, nu am cum să-i 
opresc, observă corellianul cu amărăciune. 

— Hrrrrrrrannnnnnn, încuviinţă trist Chewbacca. 

Intr-un ultim efort, Han încercă să stea de vorbă cu unii 
dintre tineri, ajungând chiar într-atât încât să le ofere o 
slujbă la doi dintre ei. Nimeni nu voi să-l asculte şi în scurt 
timp cedă dezgustat. Aşa ceva i se mai întâmplase o dată, 
pe Aefao, o planetă îndepărtată, situată diametral opus în 


galaxie faţă de Nar Shaddaa. Şi acolo se ţinuse o 
procesiune de convertire ylesiană, iar Han se chinuise să-i 
avertizeze pe cei ce se îndreptau către nave, dar 
constatase că nu putea să concureze cu amintirile Exultării 
pelerinilor candidaţi, care se îndreptau spre sclavie cu ochii 
larg deschişi. Foarte puţini dintre umanoizii aefani, micuţi şi 
cu piele portocalie, îl ascultaseră. Mai bine de o sută se 
îmbarcaseră în nava misionarilor ylesiani. 

Privind şirul de corelliani care-şi târşâiau picioarele spre 
intrarea transportorului, Han clătină din cap. 

— Unii sunt pur şi simplu prea idioţi ca să trăiască, 
Chewie, comentă el. 

Wookieeul fu de părere că şi disperarea putea să joace 
un rol în această privinţă. 

— Mda, şi asta-mi reaminteşte, dacă mai era nevoie, că 
a-ţi pune gâtul în joc pentru cineva reprezintă o cale bună 
de a rămâne fără cap, spuse Han dezgustat întorcând 
spatele corellianilor sortiţi pierii şi îndepărtându-se. Data 
viitoare când vezi că-mi mai trece prin minte să mai fac aşa 
ceva, vreau să-mi tragi o scatoalcă wookiee de iubire care 
să mă pună-n fund. Ai fi zis că, după atâţia ani, ar fi trebuit 
să mă-nvâţ minte... 

Chewie îi promise că nu va uita şi porniră împreună. 


KKK 


În ciuda faptului că mânuţele îi erau complet ocupate cu 
conducerea clanului Besadii, Durga refuza să abandoneze 
căutarea ucigaşului părintelui său. Şase servitori muriseră 
în urma durității interogatoriilor, dar nu exista absolut nici o 
indicație că vreunul dintre ei ar fi fost implicat. 

Dacă personalul gospodăresc era inocent, atunci cum 
fusese otrăvit Aruk? Durga purtă altă discuție cu Myk Bidlor, 
care îi confirmă de data aceasta că urme de X-I fuseseră 
descoperite în traiectul digestiv al lui Aruk. Într-adevăr, 
substanta letală fusese ingerată. 

Durga dezactivă comunicatorul şi porni într-o unduire 
îndelungată, bântuind sălile palatului şi gândindu-se. 


Expresia îi era atât de amenințătoare, încât servitorii - deja 
foarte neliniştiţi, şi pe bună dreptate - se ascundeau din 
calea lui, ca şi cum ar fi fost un spirit malefic din Bezna 
Exterioară. 

În mintea lui, tânărul lord Besadii reexamina ultimele luni 
de viaţă ale părintelui său, bifând mintal fiecare moment al 
fiecărei zile. Tot ce mâncase Aruk prevenise din bucătăriile 
lor şi fusese pregătit de propriii lor bucătari - inclusiv de cei 
care muriseră în urma anchetei. (Huttul îşi notă în minte să 
angajeze alţi doi bucătari.) 

Durga ordonase scanarea întregii bucătării şi a aripii 
locuite de servitori, în vederea descoperirii de urme de X-I, 
dar fără nici un succes. Unicul loc în care găsiseră o 
cantitate  infimă de substanţă fusese pe podeaua 
cabinetului lui Aruk, nu departe de locul unde obişnuia să-şi 
oprească sania repulsoare. lar urmele respective fuseseră 
cu adevărat infinitezimale. 

Huttul se încruntă, contorsionându-şi trăsăturile pătate 
de semnul din naştere, astfel încât chipul său aducea cu o 
masă demonică. Ceva îl sâcâia... O amintire... Ascunzându- 
se... zvârcolindu-se... ascunzându-se... 

Zvârcolindu-se...  zvârcolindu-se! Broaştele de arbori 
nala! 

Brusc, amintirea îi reînvie, limpede şi perfect distinctă. 
Aruk, eructând şi întinzându-se după altă broască vie. Până 
în clipa aceea, Durga nu se gândise niciodată la 
posibilitatea ca otrava să fi fost introdusă prin intermediul 
unei creaturi vii - la urma urmelor, păruse perfect rezonabil 
ca respectiva creatură să moară din cauza otrăvii cu mult 
înainte de a putea fi ingerată. 

Dar dacă broaştele de arbori nala erau imune la efectele 
lui X-I? Dacă țesuturile lor fuseseră îmbibate cu cantităţi tot 
mai mari de X-1, fără să le afecteze pe ele însele? 

Aruk se dăduse în vânt după broaştele acelea şi le 
mâncase zilnic, câteodată chiar câte o duzină în decursul 
aceleiaşi zile. 

— Osman! tună huttul. Adu-mi scanerul! Du-l direct în 
cabinetul lui Aruk! 


Chevinul apăru pentru o clipă, confirmă ordinul, apoi 
dispăru. Sunetele alergării sale se pierdură în depărtare. 
Durga începu să onduleze cu viteză maximă spre biroul 
intim al părintelui său. Ajunse acolo cu puţin înaintea 
servitorului, care gâfâia purtând dispozitivul de scanare. 
Huttul i-l smulse din mâini, după care se grăbi să intre în 
cabinet. Unde este? se întrebă el, privind frenetic în jur. 

Da, acolo! îşi dădu seama şi porni spre colţul în care 
fusese uitat vechiul gustacvariu al lui Aruk. Părintele lui îl 
folosise pentru a păstra proaspătă hrana vie, iar în ultimele 
luni de viaţă hrana vie constase în majoritate din broaşte 
de arbori nala! 

împingând cu un gest brusc vârful sondei scaner în 
gustacvariu, Durga activă instrumentul. Peste câteva clipe, 
primise răspunsul. Depunerile minerale de pe părţile de 
sticlină ale globului conţineau cantităţi apreciabile de X-I! 

Durga emise un răget de furie care făcu mobilele să 
vibreze, apoi se lăsă pradă mâniei, distrugând gustacvariul 
cu o lovitură puternică de coadă, izbindu-se cu trupul masiv 
de mobilier, zdrobind şi fărâmând totul în cale. In cele din 
urmă, răguşit şi gâfâind, se opri în mijlocul ruinei în care se 
preschimbase cabinetul lui Aruk. Teroenza! Teroenza a 
trimis broaştele. 

Primul impuls al lui Durga fu să plece imediat pe Ylesia şi 
să-l transforme personal pe t'landa til într-o masă 
însângerată de carne, dar, după o clipă de gândire, îşi dădu 
seama că ar fi fost sub demnitatea lui să-şi murdărească 
mâinile şi coada cu o fiinţă inferioară. In plus, nu putea să-l 
distrugă pur şi simplu pe Teroenza. Acesta era un Mare 
Preot bun şi ar fi fost greu de înlocuit. Lordul Besadii 
conştientiza în mod neplăcut faptul că dacă l-ar fi ucis pe 
Teroenza, ceilalţi t'landa til de pe Ylesia ar fi putut foarte 
bine să refuze să-şi continue şarlatania ca preoţi ai 
Exultării. Teroenza era apreciat de toţi subordonații săi şi 
era, de asemenea, un administrator capabil, care adusese 
clanului Besadii profituri tot mai mari din fabricile de 
mirodenii. 

Înainte de a acționa împotriva lui, gândi Durga, va trebui 


să am un înlocuitor bine pregătit, gata să-i preia 
îndatoririle. 

În plus, îşi spuse huttul, dovezile împotriva Marelui Preot 
erau pur circumstanţiale. Exista posibilitatea, redusă, ca 
Teroenza să fie nevinovat. Durga fusese foarte atent la 
cheltuielile lui şi nu observase retragerea de sume 
importante din contul personal. Nu ar fi putut achiziţiona 
otrava decât în mod foarte tăinuit... şi oricum nu deţinea 
sumele necesare cumpărării de cantităţi mari de X-1. 

Decât dacă nu şi-a vândut blestemata de colecție, gândi 
Durga, deşi ştia că aşa ceva nu s-ar fi putut întâmpla. 
Urmărise îndeaproape toate declaraţiile vamale pentru 
mărfurile ce ajungeau pe Ylesia şi plecau de acolo, iar în 
ultimele nouă luni Teroenza nu vânduse, ci dimpotrivă 
cumpărase obiecte pentru colecţia sa. 

Lordul Besadii decise să înceapă instruirea unui nou 
tlanda til chiar în săptămâna aceea. Işi va continua 
investigaţiile şi, până ce noul Mare Preot va fi pregătit să-şi 
preia postul, va angaja un vânător de recompense care să-i 
aducă cornul lui Teroenza. Îşi închipui cornul acela, montat 
pe peretele cabinetului său, alături de holoportretul lui 
Aruk. 

Era posibil ca Teroenza să nu fi fost singurul de pe Ylesia 
care să merite moartea. Cineva capturase broaştele de 
arbori nala, le introdusese în containerele pentru marfă şi le 
încărcase în nave. Durga avea să examineze situaţia din 
toate unghiurile înainte de a-şi anunţa recompensa pusă pe 
capul lui Teroenza. 

Desigur, adevăratul asasin era însă cel care cumpărase 
X-I şi plănuise întreaga operaţie. Jiliac rămânea principalul 
său suspect - ea dispunea atât de creditele necesare, cât şi 
de motivaţie. 

Durga începuse deja să caute legături între Jiliac şi 
Otrăvitorii Malkiţi. Acum va căuta de asemenea legături 
între conducătorul clanului Desilijic şi Teroenza. 

Cu certitudine avea să găsească ceva... o pistă. Facturi 
de expediţie, depuneri de credite, retrageri, dovezi de 
achiziţii... undeva trebuiau să existe urme care să-i 


asocieze atât pe Teroenza, cât şi pe Jiliac cu moartea lui 
Aruk, iar el, Durga, avea să le descopere. 

Ştia că o astfel de căutare va necesita timp şi credite... 
din păcate creditele sale personale. Durga nu cuteza să-şi 
rişte poziţia pe care o recunoştea precară de conducător al 
clanului Besadii, cheltuind sume uriaşe din banii kajidicului 
pentru ceea ce ar fi fost numit o vendetă personală. 

Zier şi ceilalţi detractori ai lui îl supravegheau de acum, 
gata să atace orice cheltuieli nejustificate. 

Nu, va trebui să plătească din buzunarul lui... iar asta i-ar 
fi afectat considerabil resursele proprii. 

Pentru o clipă, Durga se gândi la Soare/e Negru. Un 
cuvânt adresat prinţului Xizor şi ar fi avut la dispoziţie toate 
fondurile impresionante ale organizaţiei criminale. În felul 
acela însă ar fi deschis uşa spre o preluare de către Soarele 
Negru a clanului Besadii şi poate chiar a întregii Nai Hutta. 

Clătină din cap. Nu putea să rişte aşa ceva. Nu dorea să 
sfârşească în calitate de vasal al lui Xizor. Era un hutt liber 
şi independent, şi nici un prinţ falleen nu avea să-i dea lui 
ordine. 

Părăsi cabinetul distrus al lui Aruk şi merse spre propriul 
său birou. Il aştepta o sesiune prelungită de lucra la 
datapad. Nu putea îngădui ca activitatea sa pentru Besadii 
să sufere, aşa că cea mai mare parte a investigaţiilor urma 
să se desfăşoare noaptea, când majoritatea huttilor 
dormea. 

Incruntându-se, Durga se întinse spre datapad şi începu 
să tasteze solicitări de informaţii. 

Era absolut cert că-i descoperise pe asasinii părintelui 
său. Ştia felul în care operaseră şi motivul. Acum trebuia să 
obţină dovezile care să-i permită să-l acuze pe Jiliac şi să 
solicite compensaţii personale pentru o datorie de sânge. 

Degeţelele sale porniră să alerge peste datapad, iar 
vârful verzui al limbii îi ieşi prin colţul gurii, pe măsură ce se 
concentră tot mai mult. 


KKK 


Teroenza străbătea fără grabă coridorul din Centrul 
Administrativ ylesian, pentru a se întâlni cu Kibbick. 
“Stăpânul” hutt îi ceruse să se prezinte cu aproape 
douăzeci de minute în urmă, dar Marele Preot fusese 
ocupat. Pe vremuri, n-ar fi cutezat niciodată să lase un lord 
hutt să-l aştepte, însă situaţia de pe Ylesia se schimba, lent, 
totuşi sigur. 

El, Teroenza, prelua controlul afacerii. Idiotul de Kibbick 
era pur şi simplu prea prost ca să-şi dea seama de asta. 

În fiecare zi, Marele Preot făcea planuri, tocmind forţele 
suplimentare pe care Durga le autorizase şi fortificând 
planeta. În loc să angajeze paznici gamorreani, puternici, 
dar mai proşti chiar şi decât Kibbick - ceea ce era destul de 
greu! - Teroenza selecta cu atenţie mercenari duri, cu 
experienţă. Costau mai mult, însă aveau să dovedească 
utili în luptă. 

lar Marele Preot ştia că va urma o luptă. Avea să vină 
ziua în care trebuia să-şi declare în mod deschis ruptura de 
Nai Hutta. Besadii nu avea să accepte niciodată o 
asemenea tentativă de independenţă şi  Teroenza 
intenţiona să fie pregătit. Avea să-şi conducă trupele în 
luptă şi victoria va fi a lor! 

Marele Preot începuse deja aranjamentele necesare 
pentru a aduce pe Ylesia perechile tuturor preoţilor t'landa 
til. Propria sa pereche, Tilenna, avea să fie una dintre 
primele nou-venite. Kibbick era atât de idiot încât probabil 
nici nu şi-ar fi dat seama o vreme. Diferenţele dintre 
femelele şi masculii t'landa til erau evidente mai degrabă 
rasei în sine, fiindcă pentru celelalte specii cele două sexe 
păreau practic identice, cu excepţia cornului masculului. 

Teroenza mai intenţiona în plus o fortificare a liniilor 
defensive, chiar dacă pentru asta ar fi trebuit să-şi vândă o 
parte din colecţie. Fusese îngrozit de preţul turbolaserelor 
montate pe sol, dar poate că jiliac avea să-l ajute cu 
creditele necesare. La urma urmelor, Teroenza era singurul 
care o putea implica în uciderea lui Aruk. Părea logic ca ea 
să dorească să se pună bine cu Marele Preot. 

Când ajunse la sala de audienţe a lui Kibbick, Teroenza 


şovăi înaintea intrării, asumându-şi în mod deliberat un aer 
suficient de servil pentru a fi acceptat. Nu dorea ca huttul 
să fie conştient de disprețul său. Nu încă. 

Dar în curând... 

În curând, se consolă Teroenza. /Joacă-ți rolul. Ascultă-l, 
bătând câmpii. Fii de acord cu el. Măguleşte-l. În curând, nu 
va mai trebui să faci asta. Mai trebuie să-i suporţi 
imbecilitatea doar câteva luni. În curând... 


KKK 


Unul dintre primele lucruri făcute de Han Solo după ce 
câştigase Șoimul Mileniului fusese să-şi provoace la 
întrecere prietena, pe Salla Zend. În Bria mică şi lipsită de 
fiabilitate, n-ar fi avut niciodată vreo şansă de a învinge 
nava ei rapidă, Călător pe Inel, pe când acum... 

Ori de câte ori se întâmpla ca amândoi să aibă 
încărcături pentru Ruta Kessel, cei doi contrabandişti se 
întreceau prin regiunea aceea spaţială periculoasă. In mod 
frecvent, transportau mirodenii, dar şi alte mărfuri, spre 
sistemul Stenness, iar Ruta Kessel era itinerariul cel mai 
rapid într-acolo. 

O dată câştiga Han... altă dată, Salla. Cele două nave 
erau foarte apropiate ca performanţe. Nici unui pilot nu-i 
plăcea să piardă, iar întrecerea lor prietenească devenise 
tot mai aprigă. Incepură să-şi asume riscuri... periculoase. 
Mai ales, Salla. Pilot expert, îşi conducea solitar nava şi era 
mândră de talentul de a stoarce din ea până şi ultima 
fărâmă de putere. 

Într-o dimineaţă, Han şi Salla părăsiră împreună 
apartamentul femeii, se sărutară, luându-şi rămas bun, şi-şi 
promiseră să se întâlnească pe Kamsul, una dintre cele 
şapte planete locuite din sistemul Stenness. 

— Învinsul plăteşte cina? rânji Han spre Salla. 

— Dacă tot plăteşti tu, zâmbi ea, o să comand de-al naibii 
ce-i mai scump. 

Corellianul râse, flutură din braţ, după care se despărţiră 
şi porni fiecare spre nava sa. 


Cursa spre Kessel fu lipsită de evenimente. Han reuşi s-o 
întreacă pe Salla cu aproape cincisprezece minute, dar unul 
dintre droizii hamali se defectă şi-i încetini procesul de 
încărcare. Călător pe Inel al Sallei îl survolă şi asoliză 
temerar în vreme ce el de abia încărca marfa; Han izbuti să 
decoleze cu numai cinci minute înaintea femeii. 

Zbura cu Chewie, în calitate de copilot, şi Jarik, în turela 
cea mai de sus. In ultima vreme, patrulele imperiale din 
regiunea Kessel se înmulţiseră tot mai mult. 

Când porniră pe Rută, Han activă intercomul. 

— Ochii-n patru, puştiule, îi spuse lui Jarik. Nu vreau să 
ne ia prin surprindere vreo patrulă imperială. 

— Aşa-i, Han. Tu fii atent la senzorii amplificaţi şi eu o să- 
i fac praf înainte să-şi dea seama ce i-a lovit. 

Primul obstacol cu care se confruntau după ce plecau de 
pe Kessel îl reprezentau Foalele - o regiune spaţială 
păcătoasă, aproximativ globulară, care conţinea găuri 
negre, stele neutronice şi o serie de stele din secvenţa 
principală. Din depărtare, Foalele apăreau pe bolta nopţii 
de pe Kessel ca o nebuloasă rotundă şi înceţoşată, care 
strălucea multicolor. Pe măsură însă ce o navă se apropia 
de ea, forma sferică devenea mai distinctă. Foalele sclipeau 
de lumina sorilor interiori, a gazelor ionizate şi dârelor de 
pulbere ce şerpuiau prin benzi de culoare, la care se 
adăugau discurile de acreţie ale găurilor negre, ce păreau 
nişte ochi holbându-se la Han. 

Pe fundalul regiunilor slab luminate ale Foalelor se putea 
spune într-adevăr că discurile de acreţie aduceau cu nişte 
ochi albi, ce te fixau cu privirea. In funcţie de unghiul lor 
relativ la $oim, ochii erau mijiţi, întredeschişi ori larg 
căscaţi. In mijlocul fiecărui „ochi" exista o „pupilă" neagră 
cât o gămălie de ac, marcând locaţiile adevăratelor găuri 
negre ce absorbeau dârele de material stelar. 

Aproape ca jungla într-o noapte ylesiană, gândi Han. 
Nopți negre din care privesc ochi de prădători. 

Parcurgerea perimetrului Foalelor la viteze subluminice 
normale era o operaţie delicată, iar creşterea vitezei 
însemna pur şi simplu să te joci cu focul. Han îşi privi 


senzorii şi văzu că Salla se apropia de el. Mări viteza, 
accelerând constant, până ce gonea mai repede decât o 
făcuse vreodată într-o astfel de cursă. 

— Acum n-o să ne mai prindă, i se adresă lui Chewie. O 
să păstrez avansul ăsta pân-ajungem la Groapă, iar atunci o 
să fim destul de departe ca să efectuăm saltul în 
hiperspaţiu cu cel puţin douăzeci de minute înainte de 
Călător. 

„Groapa" era un câmp periculos de asteroizi, localizat în 
braţul din fuioare gazoase al unei nebuloase din apropiere. 
Laolaltă, Foalele şi Groapa făceau din Ruta Kessel parcursul 
cel mai primejdios pentru un pilot. Auzindu-l pe Han 
lăudându-se, Chewbacca emise un geamăt nefericit şi făcu 
o sugestie. 

— Cum adică, s-o lăsăm să ne învingă? exclamă indignat 
Han şi degetele sale înmănuşate alergară peste comenzi, 
când vuiră peste primul roi de găuri negre. 

Gazele şi praful provenite de la stelele apropiate erau 
absorbite în discurile de acreţie sub forma unor şuvoaie 
lungi, rarefiate, alb-albastru şi trandafirii. 

— Eşti nebun? Eu nu plătesc cina! O să câştig în mod 
cinstit un muşchiuleţ de nerf cu coadă de ladnek la grătar, 
cu garnitură şi salată specială! 

Chewie privi nervos vitezometrul Șoimului şi bolborosi 
altă propunere. 

— Să plăteşti tu cina pentru toţi, dacă încetinesc? (Han îşi 
privi uluit copilotul.) Amice, cred că însurătoarea te-a 
înmuiat în ultima vreme. Eu mă pot descurca în cazul ăsta. 
Șoimul se poate descurca. O să câştigăm cursa! 

Chiar pe când vorbea, instrumentele sale înregistrară o 
semnătură senzorială stranie din partea Că/ătorului pe Inel, 
care accelera nesăbuit. Han se holbă stupefiat spre 
consolă. 

— Nu..., şopti el. Salla, ai înnebunit?! Nu face aşa ceva! 

Peste câteva clipe, forma de mynock a Că/ătorului pe Inel 
se alungi, apoi dispăru din spaţiul real. 

— Salla! răcni el zadarnic. Nebuno! Un microsalt lângă 
Foale înseamnă s-o cauţi cu lumânarea! 


Chewie se agita nervos, în timp ce Han crescu şi mai 
mult viteza, privind întruna senzorii şi străduindu-se să 
descopere Că/ătorul pe Inel. 

— Unde s-a dus? Femeie nebună! Unde s-a dus? 

Trecură zece minute, apoi cincisprezece, iar Șoimul goni, 
ocolind perimetru] Foalelor. Han se gândi să încerce el 
însuşi un microsalt, dar nu avea de unde să ştie ce curs 
urmase Salla. Unicul lucru de care putea fi cert era că ea n- 
ar fi încercat să sară direct dintr-o parte în cealaltă a 
Foalelor. Puţurile adânci de gravitație cauzate de găurile 
negre şi stelele neutronice ar fi smuls repede nava din 
hiperspaţiu... purtând-o direct în orizontul de evenimente al 
unei găuri negre, locul fără de întoarcere. 

Nu, probabil că sărise în lungul perimetrului, încercând 
poate să ajungă mai repede la Groapă... 

Chewie schelălăi şi împunse senzorii cu un deget lăţos. 

— Ea este! încuviinţă Han studiind datele dinspre Călător 
pe Inel. 

Salla continua să se afle în mişcare, dar nu se îndrepta 
către Groapă, ci... 

— Oh, nu..., şopti Han simțindu-se cuprins de un val de 
oroare. Chewie, cred că i s-a defectat ceva. Nu merge în 
direcţia cea bună... (îşi reverifică instrumentele.) A ieşit din 
hiperspaţiu în interiorul câmpului magnetic al stelei 
neutronice aflate drept în faţă! 

Călătorul pe Inel era în deplasare, dar traiectoria sa nu 
mai era rectilinie, ci nava Sallei descria o curbă pe orbita 
înaltă a unei stele neutronice, la mai puţin de o mie de 
kilometri. Senzorii lui Han arătau jeturi de plasmă ucigaşă, 
revărsându-se din ambele părţi ale discului de acreţie turtit 
ce marca locaţia stelei. 

— Probabil că ori puţul gravitațional, ori câmpul magnetic 
i-au distorsionat navicalculatorul şi a ieşit din microsalt într- 
un loc greşit..., icni corellianul simţindu-şi pieptul ca strivit 
de o mână gigantică, invizibilă. Chewie... s-a zis cu ea... 

În scurt timp, Salla avea să ajungă la apastron, punctul 
cel mai înalt şi mai lent al orbitei sale în jurul stelei 
muribunde. Apoi, în numai câteva minute, orbita Că/ătorului 


pe Inel avea să readucă nava îndărăt, trecând-o prin 
marginea jetului de plasmă. Nivelurile ucigaşe de radiaţie 
de acolo aveau s-o prăjească aproape instantaneu. 

O sută de amintiri cu Salla goniră prin mintea pilotului, 
între două bătăi succesive de inimă. Salla, zâmbindu-i 
dimineaţa... Salla, purtând o rochie fermecătoare, 
invitându-l la o seară în cazinouri... Salla, mânjită pe faţă, 
reparând o hiperpropulsie cu uşurinţa cu care alte femei ar 
fi pregătit micul dejun... atât doar că ea nu învățase 
niciodată să gătească. 

— Chewie..., murmură răguşit, trebuie să-ncercăm s-o 
salvăm. 

Chewbacca îi azvârli o privire scurtă, după care îndreptă 
un deget îmblănit spre senzori şi mormăi. 

— Ştiu, ştiu, Că/ătorul este al naibii de aproape de jetul 
ăla de plasmă, fu de acord Han. lar dacă noi ne-am apropia, 
am risca să păţim acelaşi lucru cu nava noastră şi să ne 
alăturăm Că/ătorului. Dar, Chewie... trebuie să-ncercăm. 

Ochii albaştri ai wookieeului se îngustară hotărât şi râse 
aprobator. Salla era un prieten. N-o puteau abandona. 

Han deschise o frecvenţă pe consola de comunicaţii a 
Șoimului şi în acelaşi timp ordonă grăbit navicalculatorului 
să ruleze calculele necesare schimbării cursului. 

— Salla? Salla? Sunt Han! Scumpo, m-auzi? O să-ncercăm 
să te scoatem de-acolo... dar va trebui să faci exact ce-ţi 
spun. Salla? Răspunde! Terminat. 

Incercă alte două apeluri, pe când navicalculatorul începu 
să afişeze posibili vectori de apropiere. Bărbatul ştia că din 
cauza câmpurilor magnetice, gazelor ionizate şi dârelor de 
plasmă, comunicațiile erau supuse interferenţelor, dar 
spera că senzorii şi transmiţătorul puternic ai Șoimului 
puteau răzbate prin ele. 

— Chewie, spune-i lui Jarik să îmbrace costumul spaţial şi 
să stea lângă ecluză cu ghearele magnetice şi vinciul. O să- 
i spun Sallei să se catapulteze, o să ne egalizăm cursurile şi 
o s-o recuperăm. 

Chewie îl privi sceptic. 

— Nu te uita aşa la mine! se răsti Han. Ştiu că nu va fi 


uşor! Am pus navicalculatorul să ne calculeze un vector de 
apropiere care să ne ţină în exteriorul câmpului magnetic al 
jerbei. Nu sta acolo, enumerându-mi toate lucrurile care pot 
merge prost! Dă-i drumul! 

Chewbacca ieşi grăbit şi Han reveni la consola de 
comunicaţii. 

— Salla... Salla, aici $oimu/. Răspunde! 

Se întrebă dacă nu cumva revenirea bruscă a femeii în 
spaţiul real o propulsase în consola de comenzi a navei. 
Putea să zacă acolo, fără cunoştinţă... sau moartă. 

— Haide, fetiţă, răspunde-mi! Răspunde, Salla... 

Continuă s-o apeleze, în vreme ce gonea spre 
coordonatele  apastronului. Câmpul magnetic al stelei 
neutronice era atât de puternic, încât distrusese probabil 
toate sistemele active din Că/ător pe Inel în clipa în care 
Salla ieşise din hiperspaţiu. Asta ar fi inclus cu certitudine 
singura capsulă de salvare din navă, deoarece sistemul 
respectiv era menţinut de obicei interconectat direct - gata 
în orice moment pentru o catapultare de urgenţă. 

Salla continua să înainteze cu aceeaşi viteză pe care o 
avusese când efectuase saltul în hiperspaţiu, dar acum nu 
mai beneficia de nici o posibilitate de a decelera sau de a-şi 
modifica direcţia. Mai important încă - nu beneficia de 
energie pentru a se smulge din puţul gravitațional. Avea să 
fie atrasă aproape, tot mai aproape, într-o orbită mereu mai 
strânsă, până ce nava ei avea să atingă marginea discului 
de acreţie, iar atunci... bum! 

Cu toate acestea, până în momentul respectiv femeia 
avea să fi fost moartă de minimum cinci minute, în urma 
trecerii prin jetul de particule plasmatice. 

Dacă pot s-o ajut, nu se va întâmpla asta, gândi Han 
înverşunat. 

— Salla? Salla? Mă auzi? Răspunde, Salla! 

In cele din urmă, percepu un pârâit de electricitate 
statică, urmat de un răspuns slab: 

— ...Han... Călătorul... murit motoarele. Nu mai am 
energie... acumulatoarele pe ducă... nu pot... sunt pierdută, 
dragule... nu te băga... 


Pilotul blestemă lung şi complicat. 

— Nu! răcni el în microfon. Salla, ascultă-mă şi fă exact 
ce-ţi spun! Călătorul este pierdută, i-adevărat, dar nu şi tu! 
Va trebui să abandonezi nava şi ai numai câteva minute la 
dispoziţie! Capsula de salvare era interconectată atunci 
când ai păţit-o? 

— ... da... e moartă... nu mă pot catapulta... 

Era aşa cum bănuise. Cu sistemele electronice distruse, 
capsula de salvare devenise inutilă. 

Han îşi umezi buzele. 

— Ba da, te poți catapulta! Venim să te recuperăm! Salla, 
du-te imediat la ecluza pupa şi pune-ţi costumul spaţial! la 
jeturile de propulsie de la ambele costume, m-auzi? Când 
se termină primul, activează-l pe-al doilea. Acceleraţie 
maximă! O să-ncerc să-ţi egalez traiectoria, dar vreau să fii 
cât mai departe posibil de Că/ător şi de jetul ăla de plasmă! 

— N-o să meargă... să sar? 

— Da, fir-ar al naibii, sari! (Han efectuă o primă ajustare 
a cursului.) Pot fi acolo în opt minute. Vreau să te 
îndepărtezi de Călător cu accelerație maximă pe 
următoarele coordonate... 

Îşi privi navicalculatorul şi citi un şir de numere. 

— Ai receptat? 

— Dar Călătorul..., se auzi replica slabă. 

— Dă-o naibii! răcni Han. Nu-i decât o navă şi-ţi poţi găsi 
alta! Mişcă-te imediat, Salla! Va fi şi-aşa destul de greu, şi 
fără discuţiile astea contradictorii cu tine! Ai trei minute să 
intri în costum! Mişcă! 

Comută intercomul pe frecvenţa costumului spaţial al lui 
Jarik. 

— Eşti pregătit cu ghearele magnetice şi vinciul? 

— Da, Han. Anunţă-mă doar când pot face contact vizual. 
Este greu să văd prin casca asta. 

— O să te-anunţ, puştiule, încuviinţă corellianul încordat. 
Îţi citesc coordonatele pentru gheare. 

Le anunţă, apoi urmă: 

— Coordonarea va fi esenţială aici, aşa că trebuie să te 
mişti repede. Orice deviere şi vom atinge marginea 


câmpului magnetic, iar atunci vom fi în acelaşi bucluc ca şi 
Călătorul. Practic avem o singură şansă de a intra şi a ieşi 
în siguranţă. Ai înţeles? 

— Am înţeles, Han, aprobă Jarik concentrat. 

Pilotând $oimul spre coordonatele de recuperare, Han se 
gândi că era posibil ca jeturile de propulsie ale Sallei să nu 
fie suficient de puternice pentru a o propulsa destul de 
departe de nava ei condamnată. El nu dorea să rişte să se 
izbească de Că/ător pe Inel. Șoimul era un cargobot, un tip 
de navă care nu fusese conceput pentru asemenea 
manevre strânse şi precise. Era adevărat, Han putea s-o 
ţină în echilibru pe vârful botului ei, totuşi recuperarea unei 
persoane micuţe în costum spaţial în timp ce încerca să se 
ferească de câmpul magnetic al jetului de particule era o 
operaţie destul de riscantă, fără a-şi mai face gânduri 
despre posibilitatea impactului cu Călătorul. 

Corellianul verifică şi răsverifică atent cursul. Trebuia să 
acţioneze cu precizie, din prima încercare şi s-o recupereze 
pe Salla înainte să ajungă în raza plasmei ucigaşe. Avu o 
scurtă şi hidoasă imagine despre ce ar fi însemnat 
aducerea la bord a unui cadavru prăjit de radiaţii, apoi se 
sili să se concentreze asupra pilotării. Manevra aceasta era 
probabil cea mai delicată şi mai dificilă pe care o încercase 
vreodată. 

Peste câteva minute, ud de transpiraţie, începu să 
introducă corecţiile de curs care aveau să-i aducă în 
punctul de intersecţie, încetini... deceleră din nou... şi 
iarăşi. Nu cuteza să se oprească brusc, de teama de a nu 
pluti în câmpul magnetic. 

Rămase cu ochii aţintiţi asupra senzorilor. Că/ătorul pe 
Inel se afla acum la numai cincizeci de kilometri şi creştea 
pe ecranele sale. 

— Jarik, am contact vizual cu Că/ătorul. Fii pregătit! 

— Te-am receptat, Han. Sunt pe poziţie. 

Oare Salla se catapultase la timp? Han încercă s-o 
apeleze. Nu primi nici un răspuns, dar exista posibilitatea 
reală ca unitatea de comunicaţii a costumului ei să nu fie 
destul de puternică pentru a putea răzbi prin interferenţe. 


Cargobotul sortit pieririi creştea pe displayuri şi pe 
videcran. Han încetini şi mai mult, de abia îndrăznind să 
clipească. Unde-i ea? A avut curajul să sară? 

Sallei nu-i lipsea curajul şi bărbatul o ştia prea bine. 
Totuşi să sari în spaţiul cosmic fără să ai nimic între tine şi 
vidul  mitraliat de radiații dure nu era o acţiune 
recomandată celor cu inima slabă. Han îşi muşcă buza, 
închipuindu-şi-o pe femeie cum se propulsează din ecluza 
Călătorului pe Inel şi activează primul jet de propulsie. Deşi 
el însuşi folosise destul timp costumele spaţiale, nu-i 
plăcuse niciodată să atârne acolo, fără să existe nimic între 
el şi infinit, indiferent de direcţia în care ar fi privit. Şi cu 
siguranţă nu fusese niciodată nevoit să încerce să străbată 
kilometri de spaţiu beneficiind doar de protecţia costumului 
presurizat. Corellianul nu era sigur dacă e/ ar fi avut curajul 
de a face ceea ce-i ceruse Sallei. 

Înainte de a deveni contrabandist, Salla fusese mecanic 
pe un transportor corporativ şi Han spera că ea nu-şi 
pierduse capacităţile de manipulare în costumul spaţial. 

Bărbatul privi diagrama de pe consolele sale de 
navigaţie. În centru se afla steaua neutronică în jurul căreia 
fusese trasată orbita mereu mai strânsă, aidoma unei 
spirale descendente, descrisă de Că/ător pe Inel. Nava 
Sallei ajunsese la apastron. Punctul luminos şi clipitor care 
simboliza Șoimul se apropia rapid. Treizeci de kilometri... 

lar acolo, reprezentat în verde puternic, se găsea jetul 
ucigaş de plasmă, în jurul căruia era un halo de câmp 
magnetic colorat în violet. 

Han înghiţi un nod. Atât de aproape... 

Ajunsese acum la douăzeci de kilometri. Ridică ochii şi 
distinse pe videcran forma de mynock a Că/ătorului pe Inel. 

Unde este ea? se întrebă, examinând din nou diagrama. 
Unde este... 

— Am găsit-o! răcni brusc. Jarik, îi văd semnalul! N-am 
deocamdată contact vizual, dar fii pe fază! 

Efectuă câteva corecţii minore, pentru a corespunde 
întocmai cu traiectoria Sallei. Femeia venea spre ei cu o 
viteză destul de bună, suficient de repede ca să păstreze 


traiectoria rectilinie şi în acelaşi timp nu atât de rapid 
pentru a risca să-şi piardă controlul şi să intre în rotaţie. 
Han îi admiră felul expert în care manipula comenzile 
costumului spaţial. 

— Gata, anunţă Jarik apoi murmură ceva în barbă. 

Fusese oare o rugăciune? Han era prea ocupat ca să se 
intereseze. Activă intercomul navei. 

— Chewie, eşti pregătit cu trusa medicală? 

— Hrnnnnnngggghhh! 

În timp ce privea simbolul femeii de pe display, pilotul 
continua să se uite pe videcran, apoi brusc... 

— Am reperat-o! Contact vizual! Jarik... la comanda mea, 
lansezi ghearele magnetice... 

Numără în minte secundele. Trei... doi... unu... 

— Foc! 

O secundă de încordare... 

— Am prins-o! Activez vinciul! 

— Chewie, poţi s-o auzi? 

Chewbacca mugi. Nu, nu putea s-o audă, dar avea să-l 
anunţe pe Han imediat ce ar fi reuşit. 

— Jarik... Jarik, Salla a păţit ceva? 

— Flutură din braţ spre noi! Peste o clipă, tânărul 
adăugă: 

— E-năuntru, Han! închid ecluza! 

După încă un moment, prin intercom răsună răgetul lui 
Chewbacca. 

— Gata, încuviinţă Han, o ştergem de-aici! 

Modifică cursul şi mări viteza, smulgându-se din puţul 
gravitațional al stelei neutronice. Aruncând un ochi asupra 
diagramei de pe display, văzu Că/ătorul pe Inel care tocmai 
traversa jetul de plasmă şi accelera pe orbita sa. A fost 
teribil de aproape! 

— Ce face Salla? vorbi el în intercom. Spuneţi ceva, 
oameni buni! Trecură câteva secunde după care auzi vocea 
femeii, răguşită, dar lesne de recunoscut. 

— N-am păţit nimic, Han. Doar o tăietură la cap. Chewie 
are grijă de mine. 

— Jarik, vino aici şi preia comenzile, rosti Han. Vreau s-o 


văd pe Salla. Chewie, nu uita să-i verifici gradul de 
expunere la radiaţii. 

— Arrrrnnnnnnnnnghhhh! se auzi răgetul de exasperare. 

— Aşa-mi place! 

— Han, anunţă Jarik, vine ea în carlingă. Poţi rămâne pe 
loc. Peste un minut, cei trei i se alăturară lui Han în cabină. 
Corellianul se ridică din scaun, lăsându-i pe Chewie şi Jarik 
pe locurile pilotului şi al copilotului. Salla se aşeză în 
scaunul pentru pasageri, făcând o grimasă. Avea pe frunte 
un bandaj, pe jumătate acoperit de ciuful ei de păr negru, 
sârmos. Han se aplecă plin de solicitudine deasupra femeii. 

— Hei... scumpo... 

Ea se trase îndărăt şi, pentru o clipă, corellianului i se 
păru că avusese intenţia să-l lovească. Ochii Sallei fulgerau 
de furie la adresa întregului Univers. Pricepându-i starea de 
spirit, Han se retrase un pas. 

— Han..., arătă ea cu mâna, ... punctuleţul acela... Este 
Călătorul? 

Bărbatul se întoarse şi privi diagrama, apoi videcranul. 
Călătorul pe Inel se afla tot în jetul de plasmă, vizibil însă 
doar ca o sclipire portocalie. 

— Da, spuse el. Şi-a mărit mult viteza. 

În carlingă se lăsă tăcerea, pe când cei patru urmăreau 
punctul luminos care fusese mândria şi fericirea Sallei 
gonind prin partea finală a plasmei, accelerând mereu şi 
îndreptându-se către discul de acreţie, pe măsură ce 
gravitația stelei neutronice trăgea cargobotul într-o orbită 
tot mai strânsă, mai apropiată. 

După două-trei minute, o flacără minusculă înflori pentru 
o secundă la marginea discului de acreţie. Salla se ridică în 
picioare. 

— Ei bine, rosti ea sec, asta a fost. Vă rog să mă scuzaţi, 
dar trebuie să mă duc la baie. 

Han se dădu în lături, când femeia porni spre interiorul 
Șoimului. Se întrebă ce ar fi simţit el dacă ar fi pierit nava 
lui şi putu înţelege furia înăbușită pe care Salla de abia şi-o 
controla. 

La puţin timp după aceea, auzi bufnituri înfundate şi 


planşete dinspre salonul micuţ al navei. Privi spre prietenii 
săi şi spuse: 

— Mă duc să văd ce se-ntâmplă. 

Când ajunse în salonaş, o găsi pe Salla cu spatele la tabla 
holografică de jocuri, lovind cu pumnii în batardourile 
Șoimului şi blestemând fără contenire. 

— Salla..., zise el. 

Ea se răsuci brusc şi-l confruntă, fulgerând din ochii de 
chihlimbar. 

— De ce nu m-ai lăsat pur şi simplu să mor? 

Pentru o secundă, corellianul fu convins că avea să se 
repeadă asupra lui şi se pregăti s-o eschiveze. Salla se 
abţinu însă s-o facă, cu un efort vizibil. 

— De ce, Han? 

— Ştii bine că n-aş fi putut face aşa ceva, răspunse el 
ridicându-şi mâinile într-un gest împăciuitor. 

Ea porni să se plimbe înainte şi înapoi prin salonaş, fiind 
evident pe punctul de a exploda. 

— Nu-mi vine să cred c-am fost în stare să-ncerc 
microsaltul ăla! Nu-mi vine să cred c-am pierdut Că/ătorul! 
Cum am putut să fiu atât de /d/oată! 

— Ne-am mai întrecut şi înainte, Salla. De data asta a 
fost pur şi simplu... ghinion. 

Femeia izbi cu pumnul într-un batardou, înjură iarăşi, 
apoi îşi frecă mâna care o durea. 

— Nava aceea era viaţa mea! Traiul meu! lar acum... nu 
mai există, uite-aşa! 

Pocni din degetele celeilalte mâini. 

— Ştiu, încuviinţă Han, ştiu... 

— Ce-o să fac de-acum înainte? Cu ce-o să-mi mai câştig 
existenţa? M-am chinuit atât de mult să am Că/ătorul!. 

— Poţi veni împreună cu mine şi cu Chewie. Avem nevoie 
de alţi membri de echipaj. Eşti un pilot excelent, Salla. O 
să-ţi găseşti de lucru. Piloții buni au mereu căutare. 

— Să vin cu tine? pufni ea. N-am nevoie de pomană de la 
tine, Han, şi nici de la altcineva. 

— Hei! exclamă corellianul cu un ton jignit. Mă ştii doar - 
nu sunt genul care să dea de pomană! Atât doar că... ce 


naiba... am nevoie de ajutor. 

Salla îl fixă cu privirea. 

— AI... nevoie... de mine? 

Bărbatul strânse din umeri. 

— Păi... sigur că da. Nu m-aş putea descurca fără tine, 
scumpo. Ştii bine că n-aş risca, pe mine - sau nava mea 
pentru oricine. 

— Asta-i adevărat, murmură ea sfredelindu-l cu privirea. 

Han se întrebă ce îi trecea prin minte, dar decise că nu 
era momentul potrivit ca să întrebe. Înaintă precaut spre 
femeie, întrebându-se dacă avea să-l îmbrâncească din 
nou, însă ea n-o făcu. 

Îi cuprinse în braţe trupul sârmos şi-l trase spre el, apoi o 
sărută pe obraz. 

— Ştiu ce simţi, Salla. Nu uita că şi eu am pierdut o navă, 
nu cu mult timp în urmă. 

— Îmi amintesc, şopti ea. Han... am uitat să-ți 
mulţumesc... 

— Pentru ce? 

— Pentru că mi-ai salvat viaţa, pentru ce altceva? 

El chicoti. 

— Şi tu mi-ai salvat pielea o dată sau de două ori în nişte 
situaţii păcătoase, nu uita. Mai ţii minte când nessii au 
încercat să ne tragă pe sfoară. Dacă n-ai fi observat tu 
datacardurile acelea false, aş fi pierdut frumuşel. 

Salla începu să tremure violent din tot corpul. Dinţii îi 
clănţăneau. 

— N-nu f-fi d-d-drăguţ c-cu m-mine, H-han, reuşi ea să 
pronunţe dârdâind. C-ce s-se-ntâmplă? 

Han o mângâie pe păr. 

— Descărcare de adrenalină. Aşa se întâmplă mereu 
după lupte. Te apucă tremuratul şi te simţi ca un idiot, 
fiindcă atunci când se petrece eşti deja în siguranţă. 

Femeia izbuti să încuviinţeze scurt din cap. 

— S-sunt o p-p-proastă şi j-jumătate. 

— Dar eşti o prostuţă în viaţă, îi reaminti Han. Astea sunt 
cele mai bune. 

Salla râse tremurat. 


6 - Adio, Nar Shaddaa 


Gal Zend fu foarte tăcută în săptămâna care urmă - 
atât de tăcută, încât Han îşi făcu griji. Refuzase oferta 
de a-i însoţi pe Han şi Chewbacca în două curse, deşi pilotul 
nu glumise atunci când spusese că avea nevoie de ajutorul 
ei. În ultima vreme, Jarik îşi găsise o prietenă în districtul 
corellian de pe Nar Shaddaa şi-şi petrecea tot timpul liber 
cu ea. Puştiul se angajase de asemenea la Shug, deoarece 
maestrul mecanic îmbunătăţea hiperpropulsiile multora 
dintre navele de contrabandă ale clanului Desilijic. Era o 
afacere de proporţii şi Shug avea nevoie de toate ajutoarele 
pe care le putea angaja. 


Salla începu să apară zilnic pe la atelierul lui Shug, 
lucrând de asemenea la modernizările de hiperpropulsii, 
totuşi, ori de câte ori Han revenea acasă dintr-o cursă, ea îl 
aştepta de fiecare dată, surâzându-i şi sărutându-l 
afectuos. Comportamentul faţă de el era... diferit... cumva. 
II privea pe corellian de parcă, oarecum, l-ar fi... evaluat, iar 
asta îl stingherea pe bărbat. 

Lucrul cel mai iritant dintre toate era faptul că îl rugase s- 
o înveţe să gătească. Fiind crescut de Dewlanna, Han era 
un bucătar destul de priceput, totuşi nu se sinchisea să-şi 
pregătească mâncare pentru sine. Dar pentru că el şi Salla 
erau împreună aproape seară de seară, Han se obişnuise să 
pregătească cina pentru amândoi. 

Deodată, realmente pe neaşteptate, Salla dorise s-o 
înveţe şi pe ea. Pilotul fusese fulgerat de o intuiţie 
neplăcută şi de neînțeles. N-ar fi putut spune ce anume îl 
tulburase - la urma urmelor, ce mare chestie era să înveţe 
să gătească, nu? - totuşi se simţise neliniştit. 

Incepuse cu mâncărurile simple... mic dejunuri, tocăniţe 
şi supe, apoi trecuse la meniuri complicate de felul fripturii 
de traladon înăbuşită cu garnitură de tuberculi, rădăcini de 
imush rase fezandate în sos iute sau biscuiţi wookiee cu 
glazură de miere de pădure. 

Salla fusese foarte atentă şi abordase arta culinară cu 
toată seriozitatea pe care o acorda demontării şi refacerii 
matricei defecte a unui alimentator. Se dedicase atât de 
total deprinderii bucătăriei, încât Han se simţise tot mai 
alarmat. 

Se gândise s-o întrebe ce se întâmpla, totuşi nu dorise să 
forţeze lucrurile. Femeia îşi pierduse recent nava şi el 
aprecia că era un motiv suficient pentru un comportament 
excentric. 

Într-o seară, când Salla îi servise prima cină gătită 
exclusiv de ea, Han termină de mâncat coada de ladnek 
cam prea uscată şi sufleul de rădăcini-de-mlaştină niţel 
elastic şi-i zâmbi. 

— A fost foarte gustos! Nu peste mult timp, vei fi expertă 
culinară! 


— Vorbeşti serios? păru ea încântată. 

— Sigur că da, o minţi bărbatul. 

Adevărul era că mai avea cale lungă de parcurs. 

— Han... doream de mai mult timp să-ţi spun ceva, zise 
Salla. Ceva cu adevărat important. 

Hopa, acum începe, gândi el cu un sentiment de spaimă. 

— Ce anume? 

— Ei bine, mi-am făcut nişte planuri. Nu va costa chiar 
cât am crezut, mai ales localul, şi am nişte economii. Cu 
ceea ce ţi-a mai rămas de la turneul de sabacc, o putem 
face. Am discutat cu un furnizor de alimente şi... 

— Salla, despre ce vorbeşti? o întrerupse pilotul complet 
derutat. 

— Despre nunta noastră. M-am gândit la asta, la felul în 
care ai spus că ai nevoie de mine - şi ai dreptate. Avem 
nevoie unul de celălalt. Este timpul să trecem la fapte şi să 
ducem o adevărată viaţă împreună. Ca Roa şi Lwyll. Mai ţii 
minte ce nuntă frumoasă au avut? Putem organiza şi noi 
ceva la fel. Cred că o merităm. Pot veni toţi prietenii noştri. 

Han se holbă la ea, prea buimăcit ca să vorbească. 
Primul său impuls fu să răcnească „Ai înnebunit?", dar se 
sili să numere până la zece. Poate că Salla avea nevoie de 
un control medical. Suferise totuşi o contuzie serioasă la 
cap. Îngrijorat, reuşi în cele din urmă să mormăie: 

— A-ă-ă... Salla, nu cred că asta-i în cărţi în clipa de faţă. 

— Ştiam că vei zice asta, chicoti ea. Aşa-s bărbaţii! Nu 
vor niciodată să recunoască ceea ce simt. Nu-ţi aminteşti 
că mi-ai spus că-i invidiezi pe Roa şi Chewie, fiindcă ei au o 
familie adevărată? 

Han îşi reaminti că spusese ceva în sensul acela, dar cu 
certitudine nu intenţionase să fie interpretat în felul acesta. 
Clătină din cap. 

— Salla, scumpo, cred c-ar fi bine mai întâi să discutăm şi 
apoi să trecem la fapte. N-ai mai pomenit nimănui, aşa 
este? Sau chiar ai făcut nişte planuri concrete? 

— Păi... am spus câtorva. Lui Shuk... Mako... Lando şi 
Jarik. Şi am depus şi avansul de rezervare pentru local. 

Mako! gemu în gând Han. Vechiul său prieten din anii 


Academiei s-ar fi distrat teribil să răspândească zvonul 
acesta. Jarik, de ce nu m-ai prevenit! se întrebă el, apoi îşi 
aminti că puştiul era îndrăgostit până peste urechi de fata 
cea drăguță cu care se întâlnea, aşa încât probabil că nici 
n-o ascultase cu atenţie pe Salla. 

— Salla, rosti el, genul acesta de acţiune nu-ţi este deloc 
caracteristic. Noi nu ne-am făcut niciodată promisiuni sau 
jurăminte. Într-o bună zi, da, poate... dar... 

Ea îi surâdea din nou - cu zâmbetul acela care-l făcea pe 
bărbat să se simtă ca un traladon dus la abator. Zâmbetul 
atotcunoscător care spunea că, de fapt, nu-l asculta. 
Disperat să comunice şi în acelaşi timp să n-o jignească cu 
adevărul, Han se întinse peste masă şi o prinse de mână. 

— Salla, scumpo... noi n-am mai rostit niciodată până 
acum cuvântul „iubire". Vrei să spui că mă iubeşti într-atât 
încât să-ţi petreci restul vieţii alături de mine? 

Ochii ei chihlimbarii se clintiră imperceptibil, apoi femeia 
încuviinţă din cap. 

— Ştiu ce-mi doresc, Han. Tu şi cu mine - să fim 
împreună şi să încetăm de a ne mai risca vieţile, 
transportând mirodenii. Vom fi ca Roa şi Lwyll, şi laolaltă 
vom începe o viaţă nouă. O viaţă cinstită. Poate că-ntr-o 
bună zi vom avea şi copii. 

— Dar mă iubeşti? întrebă el, fixându-i ochii cu privirea 
sa. 

— Bineînţeles. Sigur că da, Han. O ştii doar. 

Nu, nu cred c-o ştiu, gândi corellianul cinic. Nu-i scăpase 
ferirea aceea foarte scurtă a ochilor ei. Ştia că Salla îl 
agrea, că ţinea la el şi că era pătimaşă alături de el. Dar 
putea fi vorba despre iubire? 

— Oricum, urmă ea, vei vedea că aceasta este decizia 
cea mai bună. Vom fi realmente fericiţi şi va fi nunta cea 
mai grozavă din toate timpurile. După aceea vom da o 
petrecere să-i meargă vestea. 

Lui Han nu-i scăpă faptul că Salla nu-l întrebase dacă el o 
iubea. Nu vrea să ştie răspunsul, îşi dădu seama. 

Pentru o clipă, îi stătu pe limbă să-i zică: „Salla, nu te 
iubesc şi nu vreau să mă-nsor cu tine". Totuşi, cumva, nu 


putea să pronunţe cuvintele acelea. Nu dorea să se 
despartă de ea, iar declaraţia respectivă ar fi avut exact un 
asemenea efect. 

Fără să i-o spună femeii, decise să stea de vorbă cu 
Chewie şi poate cu Lando despre problema care apăruse, 
deoarece Salla deja îşi dăduse drumul la gură. Poate că 
unul dintre ei va avea vreo idee în ce fel să spună „nu" 
căsătoriei, fără s-o piardă pe Salla. 

Han nu dorea să renunţe la femeie, dar în acelaşi timp nu 
intenţiona în nici un caz să se însoare. Mai ales acum, când 
ajunsese în vârful piramidei  contrabandiştilor, fiind 
proprietarul rapidei nave Șoimul Mileniului! Existau locuri în 
care trebuia să ajungă, afaceri de dus la bun sfârşit, mărfuri 
de transportat şi-l aşteptau o sumedenie de petreceri şi 
plăceri... care ar fi dispărut complet, dacă s-ar fi însurat. 
Din punctul de vedere al corellianului, căsătoria echivala cu 
o nesfârşită şi monotonă muncă imperială. Ar fi fost la fel 
de disperat, dacă ar fi fost condamnat să muncească pe 
viaţă în minele de mirodenii de pe Kessel. 

În ziua următoare, îl încolţi pe Chewie în apartamentul lor 
şi, în timp ce Zeezee se agita de colo-colo, strângând 
obiecte pe care după aceea le punea exact în locurile de 
unde le luase, îi spuse întreaga poveste. Prietenul său 
mârâi şi mugi, clătinând din cap. 

— Cum adică felul în care se comportă Salla îţi 
reaminteşte de Wynni? întrebă Han. Wynni nu-şi poate lua 
labele de pe tine şi încearcă să te seducă de câte ori ne 
întâlnim cu ea. Salla nu-i aşa. Ea doreşte pur şi simplu să se 
mărite. 

Chewbacca îşi dezvoltă afirmaţia anterioară. Salla îi 
reamintea de Wynni, fiindcă nu /] întreba pe Han care era 
părerea lui, ci pleca direct de la o premisă şi făcea aşa cum 
voia ea. Căsătoria, îi atrase atenţia wookieeul, trebuia să fie 
un consens în care ambii parteneri să aibă glasuri egale. 
Uneori unul dintre parteneri putea ceda în faţa dorințelor 
celuilalt, dar nici unul nu trebuia să presupună că el ştia ce 
este cel mai bine şi să înceapă să ia decizii în numele 
cuplului. 


— Mda, mormăi Han încruntându-se, înţeleg ce vrei să 
spui. Salla nu întreabă, ci consideră de la sine înţeles că ne 
vom căsători. Azi a plecat să-şi cumpere o rochie potrivită 
pentru ocazie. Zice că fiindcă eu sunt corellian, îşi doreşte o 
nuntă tradiţională corelliană. Asta înseamnă o rochie verde. 

Chewie scutură din cap şi se lansă într-o lungă peroraţie 
despre femelele tuturor speciilor, care îi priveau pe masculi 
ca pe nişte trofee ce trebuiau câştigate. Il preveni pe Han 
că şi propria sa soră, Kallabow, decisese, în mare măsură 
similar cu cazul de faţă, că intenţiona să se mărite cu 
Mahraccor. Kallabow fusese totuşi mai inteligentă decât 
Salla în această privinţă şi-i oferise lui Mahraccor suficiente 
ocazii de a-şi da seama că el o iubea, până ce, într-o bună 
zi, făcuse exact ceea ce-şi dorise ea şi-i ceruse mâna. 
Chewie încheie, spunând că cei doi formau o pereche 
fericită. 

— Amice, comentă Han caustic, asta nu se va întâmpla 
cu mine. Să ştii că-ncep să mă apuce pandaliile. Ei nu-i 
pasă ce doresc ev... ba nici măcar nu vrea să ştie ce doresc 
eu. Asta nu-i o metodă prin care să determini pe cineva să 
se îndrăgostească de tine şi să dorească să se însoare cu 
tine. 

Chewie îşi manifestă zgomotos aprobarea. 

În seara următoare, Han stătu de vorbă cu Lando într-un 
bar plin de fum, în unul dintre marile cazinouri de pe Nar 
Shaddaa. În clipa când prietenul său deschise subiectul, 
jucătorul profesionist dădu din cap. 

— Han... Han... să ştii că ea vorbeşte foarte serios în 
privinţa asta. Când mi-a spus ce intenţionează, m-a pufnit 
râsul - fiindcă te cunosc! - şi Salla a fost cât pe-aici să-mi 
tragă una. 

— Ştiu că vorbeşte serios, încuviinţă posac corellianul. La 
naiba, Lando, nu vreau să mă-nsor cu ea... nu vreau să mă- 
nsor cu nimeni! Poate chiar niciodată! îmi place să fiu 
singur şi-mi place să pot face ceea ce doresc să fac, atunci 
când o doresc şi cu cine doresc! 

— Uşurel, îl potoli Lando şi Han îşi dădu seama că 
ridicase tonul în asemenea măsură încât ceilalţi clienţi din 


local se întorseseră spre el şi-l priveau. 

Se grăbi să soarbă din berea alderaană. 

— Ai încercat să-i spui şi ei ce simţi? îl întrebă Lando. 

— Da, ba chiar de vreo două ori până acum. Pur şi 
simplu, mă ignoră. l-am zis: „Salla, nu-i o idee bună, am 
nevoie de timp să mă gândesc", sau chiar „Salla, 
deocamdată nu mă interesează căsătoria", dar n-a avut nici 
un efect. 

— Cum ţi-a răspuns, când i-ai zis chestiile astea? 

— A trecut pur şi simplu peste ele. A zis lucruri de felul: 
„Nu-ţi face griji, aşa simt întotdeauna bărbaţii. Este perfect 
normal să fii tensionat înainte de nuntă". 

Lando oftă atât de adânc, încât îi tremurară firele 
mustăţii. 

— Nu-i a bună, făcu el. Pare ca şi cum s-ar fi decis să se 
mărite cu tine ca o modalitate adecvată pentru a-şi reface 
viaţa. Şi-a pierdut nava, dar va câştiga un soţ. 

— Vrea să mă las de afaceri şi să plecăm de pe Nar 
Shaddaa. Spune că putem fi ca Roa şi Lwyll, să începem o 
viaţă nouă şi să facem altceva. S-a terminat cu 
contrabanda. 

Celălalt bărbat se cutremură. 

— Muncă cinstită? Îngrozitor! exclamă el pe jumătate în 
glumă. 

Han îşi goli halba şi-şi şterse gura cu dosul mâinii. 

— Cum să procedez? N-o să mă-nsor cu ea, asta-i cert, 
totuşi nu pot să mă comport într-atât de ticălos încât să i-o 
spun într-un fel care o va face să m-asculte. 

Lando se încruntă. 

— Asta nu-i uşor. După felul în care se comportă Salla, mi 
se pare că cere pur şi simplu să pui piciorul în prag. Dar, 
Han... nu mai poţi aştepta. Mi-a spus că a stabilit nunta 
pentru săptămâna viitoare. 

Pilotul sări de-a dreptul de pe scaun. 

— Săptămâna viitoare?! Oh, nu... în nici un caz! 

— Trebuie să-i spui, fu de acord Lando. 

— Dar nu mă va asculta! 

— Ce altceva poţi să faci? 


Trăsăturile lui Han se înăspriră, decis. 

— Pot pleca, asta pot face. De mult intenţionam să 
petrec o vreme în sectorul Corporate, să caut un mecanic 
maestru în navele spaţiale, poreclit Doc. Mi se pare un 
moment foarte potrivit pentru călătoria aceea. 

— Sectorul Corporate nu-i tocmai aproape. 

— Exact. lar Salla nu are o navă, astfel că nu mă poate 
urmări. În plus, dacă plec pur şi simplu, îi voi transmite 
mesajul dorit, mai clar decât orice aş putea spune. Şi-o voi 
face imediat. Mâine! 

— Aşa repede? fu surprins jucătorul profesionist. De ce? 

— De ce să mai întârzii? Mâine dimineaţă, voi merge la 
Jabba şi-i voi spune că voi lipsi o vreme, fără să ştiu când 
mă voi întoarce. În plus... (Oftă.) Ţin la Salla. Nu doresc să- 
şi cheltuiască creditele pe o nuntă care nu va avea loc. Cu 
cât voi pleca mai repede, cu atât va economisi mai mult. 

— O să fie al naibii de furioasă... 

— Ştiu, aprobă Han posac, şi regret că trebuie să 
procedez aşa. Ea însă ar fi trebuit să dovedească niţel 
respect faţă de mine, să nu fi fost atât de încăpăţânată. 
Dacă ar exista altă modalitate prin care s-o fac să renunţe 
la nuntă, aş recurge la ea, dar nu-mi trece nimic prin minte. 
Indiferent ce aş face sau ce aş spune, Salla va fi rănită. 

— Ai putea să cedezi şi să te-nsori, rosti Lando arcuind 
amuzat o sprânceană. 

Corellianul clătină din cap. 

— Mai degrabă l-aş săruta pe Jabba. 

Lando izbucni într-o cascadă de râsete atât de violentă, 
încât fu cât pe aici să cadă de pe scaunul de la bar. 

— Nu-mi pierd libertatea, urmă Han îndârijit. Salla va 
depăşi momentul acesta. De acord, va fi furioasă. De acord, 
probabil că nu va mai vorbi niciodată cu mine. Imi pare rău 
în privinţa asta, totuşi nu chiar atât de rău încât să mai 
rămân pe aici. Mai degrabă aş face un microsalt prin Foale. 

Lando ridică din umeri şi-i întinse mâna. 

— O să-mi lipseşti, prietene. 

— Vino şi tu, propuse Han. Chewie şi cu mine am avea 
nevoie de ajutoare. 


— Şi Jarik? 

Han flutură din braţ cu un gest de ignorare. 

— Puştiul n-o să vină, sunt aproape convins. Shug îl 
plăteşte mai bine decât mi-aş putea eu permite, iar el este 
atât de topit după fata aia, încât nici nu mai vede bine în 
fața ochilor. În nici un caz nu va fi tentat de o călătorie 
lungă. 

— l-adevărat, fu de acord Lando. Prima iubire... nu-i 
minunat? 

Contrabandistul dădu ochii peste cap şi amândoi 
izbucniră în râs. 

— la zi... vii atunci? insistă Han. 

— Nu, trebuie să mă ocup de afacerea mea cu nave 
uzate. După ce a plecat Roa, am schimbat o mulțime de 
manageri, iar pe ultimul l-am prins că mă fura. 

— l-auzi! în cazul ăsta, o să-mi lipseşti, Lando. Ai grijă de 
tine. 

— La fel şi tu. 


KKK 


Han petrecu o ultimă noapte cu Salla, însă femeia era 
atât de absorbită de planurile ei, încât nici măcar nu 
observă tăcerea lui înverşunată. 

Înainte de a merge la culcare, Han o privi şi spuse: 

— Salla... aş fi dorit să mă consulţi înainte să fi plănuit 
toate chestiile astea. Eu nu sunt genul care să-şi pună 
pirostriile. 

— Toţi bărbaţii gândesc aşa, râse ea, ...până se-nsoară. 
ŢI-I mai aminteşti pe Roa? El spunea peste tot că n-o să se- 
nsoare, apoi a făcut-o şi n-ai văzut pe nimeni mai fericit. 
Aşa sunt croiţi bărbaţii. 

— Nu şi cel cu care stai de vorbă, îi atrase el atenţia, dar 
Salla se mulţumi să râdă. 

În dimineaţa următoare, Han plecă la apartamentul său 
şi-i ceru lui Zeezee să-i împacheteze hainele (nu dură prea 
mult, deoarece corellianul nu avusese niciodată multe 
rânduri de veşminte) într-o raniţă veche. După aceea, el şi 


Chewie merseră la platforma de asolizare a Șoimului 
Mileniului, aflată pe una dintre cele mai înalte clădiri de pe 
Nar Shaddaa. 

Jarik apăru şi el să-şi ia rămas bun. Han nu spusese 
despre plecarea sa decât lui Lando şi tânărului. Jarik îi 
întinse mâna, iar când Han i-o scutură, vorbi repede: 

— Acum, regret că nu vin şi eu! Să te-ntorci bogat, Han! 
Chewie, să ai grijă de el, auzi? 

Han îşi trecu un braţ pe după umerii tânărului şi-l scutură 
cu simpatie, iar Chewie îi aplică faimoasa ciufulire wookiee, 
care-l făcu pe Jarik să protesteze vehement. 

— Ai grijă de tine, Jarik, zise Han. Nu-l lăsa pe Zeezee să 
te scoată din minţi. ŞI... ascultă-mi sfatul, puştiule. 
Distrează-te, dar nu uita un lucru: Dacă ev sunt prea tânăr 
ca să mă-nsor, atunci tu eşti mult prea tânăr ca s-o faci! 

— N-o să uit asta, izbucni Jarik în râs. 

— Rămas bun, puştiule. la-o uşor. 

Peste câteva minute, cu Nar Shaddaa rămas în urma lor, 
Han îşi programă consola de comunicaţii pentru un 
holomesaj. Introduse rapid numele şi codurile Sallei, apoi 
instrui Centrala să amâne transmiterea mesajului timp de 
două ore. Până atunci, avea să fie foarte departe. 

Când ledul consolei îl anunţă că era gata de înregistrare, 
Han îşi drese glasul fără să vrea. 

— Bună, Salla, rosti el. Imi pare rău c-a trebuit să fie aşa, 
însă până vei auzi asta, eu şi Chewie vom fi departe. Am 
încercat să stau de vorbă cu tine, dar pur şi simplu n-ai vrut 
să m-asculţi. 

Şovăi, apoi inspiră adânc. 

— Eşti o femeie extraordinară, totuşi eu nu sunt încă 
pregătit să mă-nsor... indiferent cu cine. De aceea, te rog, 
n-o lua ca pe un afront personal. Cred că-i necesar să ne 
separăm unul de celălalt. Voi reveni într-o bună zi. Încearcă 
să nu te-nfurii prea mult. Nu fac decât ceea ce trebuie să 
fac. Ai grijă de tine şi spune-le rămas bun lui Shug şi Mako 
din partea mea. 

Chewbacca mârâi insistent şi Han continuă: 

— Şi Chewie îţi transmite salutări. Ai grijă de tine, Salla. 


Fii fericită! întinse mâna, apăsă butonul de expediere, apoi 
se lăsă să cadă pe spate în scaun. 

— Pfui, să ştii c-a fost mai greu decât o duzină de Rute 
Kessel! Wookieeul aprobă că situaţiile de natura respectivă 
nu erau niciodată uşoare. 

— Aşa-i, făcu Han. Apropo de însurătoare, cred că înainte 
de a porni spre sectorul Corporate, tu şi Mallatobuck 
meritaţi încă o mică lună de miere. Aşa că - stabileşte 
cursul spre Kashyyyk! 

Chewbacca se holbă spre el şi ochii albaştri i se luminară. 
Han îi zâmbi larg. 

— În plus, am încărcat alt transport de săgeți explozive 
care-i plac atât de mult lui Katarra. Mă gândesc că nişte 
coniac thikkiian s-ar putea desface la un preţ frumuşel în 
sectorul Corporate. la zi, atunci, ţi se pare convenabilă 
destinaţia sectorul Corporate via Kashyyyk? 

Chewbacca îşi râse atât de puternic aprobarea, încât 
corellianului îi ţiuiră urechile. 

In scurt timp, Șoimul nu era decât o dungă micuță ce 
străbătea hiperspaţiul în prima etapă a lungului său voiaj. 


7 - Justiţie huttă şi retribuţie 
rebelă 


ătuşă, rosti Jabba  privindu-şi ecranul 
datapadului, în ritmul acesta Desilijic va da 
faliment în patruzeci şi patru de ani. 

Jabba şi Jiliac se aflau în cabinetul lui Jiliac din palatul de 
pe insula acesteia de pe Nai Hutta. Conducătoarea clanului 
Desilijic flutura panglici viu colorate de mătase askajiană, 
pentru ca pruncul ei să se focalizeze asupra lor şi să se 
târască spre ele. Evident, copilul hutt nu putea să prindă 
panglicile - deocamdată tot nu avea braţe, deşi în ultimele 
trei luni, cioturile lor mai crescuseră. În ultima vreme putea 
să petreacă două-trei ore în afara marsupiului mamei sale - 
spre marea iritare a lui Jabba. Singurele momente în care 
putea atrage atenţia completă a lui Jiliac erau atunci când 
pruncul dormea în marsupiul ei. 

Auzind afirmaţia lui Jabba, conducătoarea lui Desilijic se 
întoarse de la jocul cu copilul şi-şi privi nepotul uşor 
surprinsă. 

— Chiar aşa? făcu ea şi fruntea cea mare se încreţi. Atât 
de repede? Totuşi... este vorba despre patruzeci şi patru de 
ani, Jabba. Ar trebui să putem inversa tendinţa aceasta cu 
mult înainte. Ce rapoarte examinezi? 

— Pe toate, mătuşă. Mare parte a ultimei săptămâni am 
petrecut-o, realizând o imagine completă a finanţelor 
Desilijic. 

— Şi unde se duc creditele? 

— Printre altele, am aici factura de la atelierul de la 
reparaţii al lui Shug Ninx, spuse Jabba atingând o tastă de 
pe datapad şi apelând documentul respectiv. Modernizarea 
tuturor motoarelor subluminice şi hiperspaţiale de pe 
navele noastre ne-a costat cincizeci şi cinci de mii de 
credite. 

— Mi se pare niţel cam mult, comentă jiliac. Era 
realmente necesar să ne modernizăm toate navele? 


Jabba suspină atât de sonor şi exasperat, încât picuri de 
salivă verzuie se răspândiră pe podeaua din faţa lor. 

— Mătuşă, Shug Ninx este o raritate printre cetăţenii de 
pe Nar Shaddaa. Preţul este corect şi, dacă-ţi reaminteşti, 
în ultimele şase luni am pierdut trei nave de contrabandă în 
faţa patrulelor imperiale şi una în faţa piraţilor. Motoarele 
subluminice ale navelor noastre erau vechi şi demodate şi 
ele nu au putut scăpa dinaintea vameşilor imperiali şi 
piraţilor. lar hiperpropulsiile lor erau atât de lente încât 
primeam reclamaţii din partea clienţilor despre livrările 
întârziate! Aşa că răspunsul este afirmativ, modernizările 
erau absolut necesare, pentru a evita să pierdem mai multe 
nave. 

— Da, îmi reamintesc, făcu Jiliac vag. Ei bine, nepoate, 
dacă trebuie, trebuie. Mă încred în judecata ta. 

Judecata mea este că eu ar trebui să conduc lucrurile pe- 
aici, nu numai cu numele, ci şi în fapt, gândi Jabba 
morocănos. Cu glas tare, spuse: 

— Cel puţin, reparaţiile au fost efectuate. Cu niţel noroc, 
navele noastre pot acum să transporte mai multe 
mirodenii, mai repede, şi putem să recuperăm o parte din 
investiţie. Numai dacă Besadii îşi va ţine cuvântul şi va 
păstra noile preţuri anunţate pentru mirodeniile procesate! 
Este a treia lor creştere în trei luni. 

Jiliac începu să râdă în hohote puternice şi tunătoare care 
reverberară în cabinetul imens, aproape pustiu. (După 
naştere, conducătoarea clanului Desilijic îşi concediase 
mulţi dintre foştii sicofanţi şi paraziți, de teama ca vreunul 
dintre ei să nu caute să se îmbogăţească prin răpirea 
copilului ei în vederea obţinerii unei răscumpărări. In 
prezent, opulenta sală a tronului îi adăpostea numai pe 
favoriţii cei mai de încredere, prin comparaţie cu situaţia de 
pe timpul când Jiliac fusese un hutt mascul şi fără copii. 
Desigur, lui Jabba continua să-i facă plăcere să fie 
înconjurat de mulţimi gălăgioase, muzică şi dansatoare, în 
palatele sale de pe Nai Hutta şi Tatooine.) 

După ce se opri din râs, Jiliac exclamă: 

— Nepoate, bineînțeles că Besadii nu-şi va ţine cuvântul! 


în ultima vreme strategia clanului a fost de a reduce 
cantitatea de mirodenii de pe piaţa neagră, pentru a creşte 
preţurile. O metodă economică simplă şi foarte eficientă. 

— Ştiu, încuviinţă Jabba fără chef, dar muchia pe care 
păşesc ei este foarte subţire, mătuşă. Dacă vor creşte prea 
mult preţul, vor concura cu piaţa de mirodenii imperială, iar 
asta ar putea atrage atenţia nedorită a împăratului. 

Prin decret imperial, toate  mirodeniile, mai ales 
sclipstimul extrem de valoros, aparţineau Imperiului. Totuşi 
preţurile pentru mirodeniile vândute prin canalele imperiale 
legale erau atât de ridicol de mari, încât nimeni, cu 
excepţia indivizilor fabulos de bogaţi, nu şi le putea 
permite. Aici interveneau contrabandiştii şi afacerile lor 
ilegale de pe Kessel şi celelalte planete producătoare de 
mirodenii. 

— Nu prea avem de ales, decât să ne modernizăm 
navele, adăugă Jabba. Pieţele noastre amenințau că vor 
începe să trateze direct cu Besadii. 

— Besadii nu are o flotă de contrabandă care să se poată 
compara cu a noastră, atrase atenţia pe bună dreptate 
Jiliac. 

— Nu în clipa de faţă, preciză Jabba. Totuşi sursele mele 
m-au anunţat că Durga a achiziţionat deja nişte nave şi 
negociază pentru altele. Şi-a anunţat intenţia de a crea o 
flotă care să ne surclaseze. Cred că intenţionează să preia 
întregul comerţ cu mirodenii. Nu trebuie să îngăduim aşa 
ceva. 

— De acord, nepoate, aprobă jiliac agitând o panglică 
albastru-verzuie. Ce ar trebui să facem în privinţa asta? 

— Cred că trebuie să ne redublăm eforturile de a angaja 
mai mulţi piloţi care să ne transporte mirodeniile. Trebuie 
să existe şi alţii la fel de buni ca Solo. 

— A plecat? întrebă jiliac neatent, mângâind creştetul 
copilului. 

Jabba îşi dădu peste cap ochii bulbucaţi, introduse braţul 
într-un bol, căută un pui de ţipar carnovian şi aruncă în 
gură hrana care se zvârcolea şi chiţăia. Copilul hutt îl privi 
şi din gură i se scurseră bale verde-maro. Jabba se grăbi să- 


şi ferească privirea şi înghiţi zgomotos. 

— Mătuşă, Solo a plecat de câteva luni. Se pare că este 
prin sectorul Corporate. Pierderea lui se simte, agită el 
datapadul. Solo era cel mai bun. Eu însumi îi simt lipsa. 

Jiliac se întoarse spre nepotul său şi-l privi surprinsă. 

— Jabba, vorbeşti despre un om, mai precis despre un 
om mascul. Ţi-ai schimbat gusturile? Credeam că ai o 
slăbiciune pentru dansatoarele acelea obositoare şi sumar 
îmbrăcate care-ţi plac atât de mult. Îmi vine greu să mi-l 
imaginez pe Solo în costum de dansatoare, valsând 
înaintea tronului tău cu bruta imensă şi lăţoasă de wookiee. 

Jabba chicoti imaginându-şi. 

— Ha-ha, mătuşă! Nu, înclinația mea spre Solo provine 
doar din faptul că ne-a adus bani în mod expeditiv. E/ nu ar 
fi permis niciodată ca nava să-i fie abordată şi confiscată o 
dată cu marfa, pentru contrabandă. Solo este o persoană 
destul de inteligentă şi plină de resurse... pentru un om. 

— Imperiul îşi face simțită prezenţa tot mai mult aici, în 
Inel, observă jiliac. De exemplu, masacrul de pe planeta 
locuită de umanoizi... 

— Mantooine, în sectorul Atrivis, preciză Jabba. De atunci 
s-a mai petrecut unul, mătuşă. Acum două săptămâni, 
cetăţenii de pe Tyshapahl au organizat o demonstraţie 
paşnică împotriva Imperiului şi a taxelor. Mofful Sectorului a 
trimis nave din garnizoana imperială din apropiere. Navele 
au plutit deasupra mulţimii, folosind repulsoarele, în timp 
ce Comandorul le-a cerut demonstranţilor să se risipească. 
Atunci când nu s-au conformat, a dat un semnal şi toate 
navele şi-au activat motoarele. Majoritatea mulţimii a fost 
incinerată. 

Jiliac clătină din capul său masiv. 

— Forţele lui Palpatine ar fi putut lua nişte lecţii de 
subtilitate de la rasa noastră, nepoate. Ce risipă de resurse! 
Ar fi fost mult mai bine să fi asolizat şi apoi să-i fi îmbarcat 
în nave, pentru a fi vânduți ca sclavi. In felul acesta, 
Imperiul ar fi scăpat de disidenţi şi în acelaşi timp ar fi 
obţinut profit. 

— Împăratul ar fi trebuit să te aducă pe Centrul Imperial, 


ca să-i fii consilier, mătuşă, zise Jabba pe jumătate în 
glumă, dar în acelaşi timp se gândi că el ar fi izbutit să facă 
mult mai multe, dacă n-ar fi fost nevoit să piardă atâta timp 
zilnic cu Jiliac. 

Pruncul hutt undui în faţa sa şi el îl fulgeră cu privirea. 
Mica făptură lipsită de minte scoase un gâlgâit, eructă, apoi 
vomită. 

Dezgustători gândi Jabba, retrăgându-se din faţa 
băltoacei de lichid urât mirositor care se întindea rapid. 

Jiliac chemă un droid menajer şi şterse gura copilului. 

— Nici măcar să nu sugerezi aşa ceva, nepoate, replică 
ea uşor oripilată. Ştii prea bine felul în care Palpatine îi 
tratează pe non-umani. Aversiunea lui faţă de ei este atât 
de puternică, încât nici măcar nu recunoaşte huttii ca fiind 
o specie superioară! 

— Este adevărat, încuviinţă Jabba. Dovedeşte o miopie 
neaşteptată, totuşi el reprezintă autoritatea în Imperiu şi 
trebuie să acceptăm situaţia aşa cum este. Deocamdată 
am reuşit să cumpărăm protecţie împotriva unei examinări 
prea apropiate din partea Imperiului. Este scump, dar 
merită. 

— De acord. Unicul motiv pentru care ne-a lăsat în pace 
după Bătălia de la Nar Shaddaa a fost votul prin care 
Consiliul a dublat în mod voluntar taxele pe care le plătim 
Imperiului. Nai Hutta are de cincizeci de ori bogăţia celor 
mai multe planete şi, bineînţeles, avuţia noastră ne aduce 
un anumit nivel de protecţie. Ca să nu mai amintesc de 
bacşişurile pe care le plătim noului Moff, ca şi unor senatori 
imperiali şi ofiţeri de rang înalt. 

Droidul menajer îşi încheiase activitatea şi podeaua 
sclipea din nou. Huttii îşi păstrau podelele scrupulos de 
curate şi perfect lustruite, dacă nu aveau covoare. În felul 
acela era mai uşor să lunece pe ele. 

— Se spune că senatorul renegat Mon Mothma a convins 
trei grupuri mari de rezistenţă să se alieze, spuse Jabba. Ele 
au semnat un document pe care-l numesc Tratatul 
Corellian. In viitor este posibilă declanşarea unei rebeliuni 
de mare amploare. Şi, mătuşă, continuă el fluturând 


datapadul, din orice război se poate obţine profit. S-ar 
putea să fim în stare să ne recuperăm pierderile. 

— Aşa-zişii rebeli nu au nici o şansă împotriva Imperiului, 
pufni Jiliac cu dispreţ. Ar fi o prostie pentru noi să ne aliem 
uneia dintre tabere. 

— Oh, dar nu sugeram asta, mătuşă, rosti iute Jabba 
scandalizat de sugestie. Există însă momente când se pot 
obţine profituri, ajutând o tabără împotriva celeilalte. 
Evident, nu mă refer la o alianţă permanentă. 

— Jabba, ascultă-mă bine, mai bine să te fereşti cu totul 
de politica galactică. 

jiliac îşi luase copilul şi-l hâţâna cu dragoste. O 
modalitate excelentă de a-l face să verse iarăşi, gândi 
Jabba cu cinism. 

Bineînţeles, pruncul hutt făcu exact aşa. Din fericire, 
droidul menajer nu se îndepărtase prea mult. 

— Mătuşă..., începu Jabba şovăitor, deoarece vremurile 
au devenit atât de... complicate, n-ar trebui poate să te 
gândeşti să trimiţi copilul în fiecare zi la creşa comună? în 
felul acesta, ar fi mai uşor să ne concentrăm asupra 
afacerilor. Copilul este perfect capabil să petreacă perioade 
lungi în exteriorul marsupiului tău. În plus, la creşă au 
mame-surogat cu marsupii disponibile. 

Jiliac se cabră, cu coada zvâcnind şi pe chip îi apăru o 
expresie de indignare şocată. 

— Nepoate, mă surprinde până şi faptul că poţi gândi aşa 
ceva! Peste vreun an poate că mă voi gândi la această 
posibilitate, dar deocamdată micuțul meu are nevoie 
permanentă de mine. 

— A fost o simplă sugestie, rosti Jabba cât mai conciliant 
cu putinţă. Pentru a readuce finanţele lui Desilijic la nivelul 
pe care-l aveau înainte de raidul distrugător al Moffului 
Shild asupra lui Nar Shaddaa, vor fi necesare timp şi 
eforturi. În zilele astea, eu îmi dedic majoritatea timpului. 

— Ho-HO! tună Jiliac. Şi de abia ieri, ai petrecut jumătate 
de după-amiază  privindu-ţi sclava cel mai recent 
achiziționată dansând prin sala tronului, în timp ce-ţi cânta 
noua formaţie de jizz-bocitori! 


— De unde..., începu Jabba atins în orgoliu, apoi amuţi. 

Şi ce dacă îşi luase o pauză de câteva ore, pentru a se 
destinde? Se sculase în zori, prelucrând înregistrările 
financiare ale clanului cu droizii funcţionari şi cu scribii, 
ordonând totul pentru a putea pregăti un raport complet 
asupra implicaţiilor noilor creşteri ale preţurilor practicate 
de Besadii. 

— Am metodele mele, nepoate. Dar, desigur, nu-ţi port 
pică pentru momentele de relaxare. Numai munca, fără 
amuzament, face din orice hutt un incompetent. La rândul 
meu, mă aştept din partea ta să-mi respecţi nevoia de a fi 
alături de copilul meu. 

— Da, mătuşă, o respect. Evident că o respect, încuviinţă 
Jabba clocotind la interior şi se grăbi să schimbe subiectul. 
Cred că Besadii ar trebui tras la răspundere pentru aceste 
creşteri ale costului mirodeniilor. Este posibil să fim în stare 
să ridicăm celelalte clanuri împotriva lor. 

— În ce scop? 

— Posibil vot de blam oficial şi o amendă. Am auzit 
destule murmure în rândurile celorlalte clanuri care 
sugerează că şi ele suferă de pe urma creşterilor preţurilor 
la fel de mult ca Desilijic. Ar merita o încercare. Mătuşă, nu 
poţi cere Marelui Consiliu hutt să convoace o întrunire a 
conducătorilor de kajidicuri? 

jiliac aprobă, dorind în mod evident să fie şi ea 
conciliantă. 

— Perfect, voi solicita o asemenea întrunire înainte de 
sfârşitul săptămânii. 

Jiliac se ţinu de cuvânt şi peste trei zile, Jabba, însoţit de 
bodyguarzii clanului Desilijic, ondulă în Sala Marelui Consiliu 
hutt. Pentru a intra, toţi reprezentanţii sau conducătorii 
sindicatelor criminale hutte, aşa numitele kajidicuri, trecură 
prin multiple dispozitive de scanare şi securitate, la fel ca şi 
bodyguarzii lor. In sală nu era permis accesul nici unui 
obiect care putea sluji ca armă. Huttii nu erau fiinţe 
încrezătoare în alţii. 

Jabba îşi ocupă locul atribuit membrilor Desilijic şi le ceru 
celorlalţi să-l lase pe el să vorbească. În calitate de adjunct 


al lui Jiliac, avea acest drept şi toţi fură de acord. Jabba 
observă că până şi părintele său, Zorba, trimisese un 
reprezentant. Cei doi nu erau foarte apropiaţi, totuşi era 
încurajator să ştie că Desilijic era bine reprezentat şi că 
toate familiile din clan priviseră cu seriozitate chemarea lui 
Jiliac. 

După ce reprezentanţii tuturor kajidicurilor fură prezenţi, 
luă cuvântul Grejic, recent numitul secretar executiv al 
Marelui Consiliu. 

— Camarazi întru putere şi fraţi de profit, v-am convocat 
azi pentru a discuta probleme ridicate de clanul Desilijic. Îl 
rog pe Jabba, reprezentantul Desilijic, să ia cuvântul. 

Jabba undui în faţa podiumului lui Grejic şi-şi ridică 
braţele, solicitând linişte. Când ceilalţi hutti continuară să 
şuşotească între ei, înălţă coada şi o izbi cu un plesnet 
sonor de podeaua din piatră. 

Se făcu tăcere. 

— Semeni hutti, vin azi în faţa voastră cu acuzaţii 
serioase de fărădelegi din partea Kajidicului Besadii. În 
ultimul an, acţiunile lui au devenit tot mai condamnabile. 
Totul a început cu Bătălia de la Nar Shaddaa. Noi toţi am 
suferit în urma acelui atac... mai puțin Besadii. Noi am 
pierdut nave, piloţi, mărfuri, o parte dintre ecranele 
deflectoare ale satelitului - ca să nu mai amintesc de 
prejudiciile comerciale propriu-zise! După bătălie, avarierea 
parţială a deflectoarelor lui Nar Shaddaa a determinat 
distrugerea câtorva cvartale de blocuri în urma prăbuşirii 
Păstrătorului păcii. Degajarea terenului şi reconstrucţia nu 
s-au încheiat nici în prezent. Şi cine a plătit pentru toate 
acestea? Toate clanurile au pierdut credite şi proprietăţi... 
mai puțin Besadii. lar acest clan - singurul care n-a suferit 
nici o pagubă şi care şi-ar fi permis astfel să cheltuiască cel 
mai mult - nu a plătit nimic! Cu toţii am suferit şi am 
înregistrat pierderi - mai puțin Besadii! 

Jabba făcu o pauză şi ceilalţi hutti murmurară între ei. 
Privind spre secţiunea sălii rezervată clanului Besadii, 
adjunctul clanului  Desilijic observă că Durga nu se 
sinchisise să vină personal, ci-i trimisese ca reprezentanţi 


pe Zier şi câţiva membri minori ai kajidicului său. 

— Ce făcea Besadii în timp ce Nai Hutta era ameninţată? 
Vindea sclavi chiar Imperiului care le ataca planeta natală! 
Toate clanurile au cooperat pentru a plăti creditele 
necesare mituirii exorbitante a amiralului Greelanx - care s- 
a dovedit unica salvare a planetei noastre de un embargo 
devastator. Toate clanurile... mai puțin Besadii. 

Ceilalţi hutti murmurară încuviinţări şi Jabba se simţi 
mulţumit de felul în care îşi ţinea discursul. Aprecia că se 
apropia de adevărata elocvenţă şi nici chiar Jiliac, care era 
un orator recunoscut, nu s-ar fi descurcat mai bine. De fapt, 
era chiar încântat că Jiliac fusese prea ocupată cu copilul 
pentru a mai participa la întrunire. Nu era la fel de versată 
ca el în toate aspectele, iar în prezent problemele n-o 
afectau aşa cum se întâmplase în trecut. 

— lar în lunile ce au trecut de la bătălia aceea, ce a făcut 
Besadii, semeni hutti? Ne-a ajutat să reconstruim? S-a oferit 
să recompenseze celelalte clanuri pentru participarea la 
mituire? A trimis măcar o echipă de sclavi care să ajute la 
reconstruire? (Jabba lăsă glasul să i se ridice, aproape de 
intensitatea unui strigăt.) Mu! Semeni hutti, tot ce a făcut 
clanul Besadii a fost să ridice preţurile mirodeniilor, 
ajungând în punctul în care a compromis profiturile tuturor 
Kajidicurilor... în momentul cel mai nepotrivit cu putinţă! 
Unii pot afirma că asta înseamnă o afacere bună, exact 
căutarea profitului dorită de toţi, dar eu spun: Wu! Besadii 
încearcă să preia puterea! Să ne elimine pe toţi din afaceri! 
Besadii doreşte ca pe toată Nai Hutta să nu mai existe alt 
clan hutt... decât Besadii. 

Vocea lui Jabba se înălţase la o intensitate tunătoare. Izbi 
coada cu putere de podea, pentru a-şi sublinia spusele şi 
ecourile loviturii răsunară în sala cavernoasă. 

— Solicit condamnarea lui Besadii! Cer ca Marele Consiliu 
să voteze imediat sancţionarea clanului şi să impună o 
amendă, a cărei valoare să fie apoi împărţită la toţi cei care 
au avut de suferit! Cer asta în numele tuturor huttilor de 
pretutindeni!! 

In sală izbucni iadul - cozile se izbeau de podea, iar 


glasurile strigau indignat. Unii hutti se întoarseră spre 
contingentul  Besadii,  agitându-şi cozile  ameninţător, 
răcnind insulte şi blesteme. 

Zier privi în jur cu disperare şi nu văzu nicăieri vreun chip 
prietenos. Ridică braţele şi vocea, strigând la rândul său, 
dar cuvintele îi fură înecate de furia celorlalţi hutti. 

În cele din urmă, vacarmul începu să se diminueze. Grejic 
lovi cu coada în podium, cerând linişte şi finalmente o 
obţinu. 

— Conform tradiţiei, Zier, în calitate de principal membru 
al Besadii, are dreptul să-i răspundă acuzatorului său. Ce ai 
de spus la toate acestea, Zier? 

Zier îşi drese vocea şi înghiţi un nod vizibil în gâtul său 
masiv. 

— Semeni hutti, cum puteţi să condamnaţi Besadii? 
Realizarea profitului trebuie lăudată, nu denigrată! Jabba şi 
jiliac au pierdut cel mai mult în atacul asupra lui Nar 
Shaddaa şi caută să vă atragă să vă alăturaţi lor împotriva 
lui Besadii. Adevărul este că Besadii n-a făcut nimic 
incorect! N-am făcut nimic... 

— Aşa-i, n-aţi făcut nimic! răcni conducătorul kajidicului 
Trinivii, întrerupându-l. Desilijic a venit cu strategia care ne- 
a salvat. Besadii a înhăţat profitul pe seama noastră! 

Zier clătină din cap. 

— Ceea ce am făcut noi a fost... 

— Noi suntem hutti! zbieră alt conducător de kajidic. 
Mândria noastră este să luăm de la alte specii! Mândria 
noastră este să facem profit! Dar noi nu căutăm să-i 
distrugem pe semenii noştri! Să intrăm în competiţie, da... 
dar să distrugem, nu! 

Izbucni haosul. O cacofonie de lovituri de cozi, răcnete, 
blesteme, mugete şi diatribe furioase umplură sala. 

Grejic fu nevoit să izbească de multe ori din coadă pentru 
a restabili ordinea. 

— Cred că este momentul să trecem la vot, anunţă el. 
Toţi reprezentanţii de kajidicuri sunt rugaţi să apese „da'" 
sau „nu" în moţiunea sancţionării oficiale şi amendării 
clanului Besadii. 


Fiecare conducător de kajidic apăsă degetul mare pe 
tabulatorul de vot din faţa sa. 

După câteva clipe, Grejic ridică mâna. 

— Votarea s-a încheiat. Patruzeci şi şapte la unu în 
favoarea sancţionării clanului Besadii. 

Huttii din sală ovaţionară zgomotos. 

— Zier de Bes... 

— Aşteaptă! interveni un glas. 

Recunoscându-l, Jabba se întoarse şi o văzu pe Jiliac, care 
şerpuia prin sală. 

— Aşteaptă, eu n-am votat! 

— Lady Jiliac, Jabba a votat pentru kajidicul tău. Ce este 
această întrerupere? Vrei să reluăm votarea? 

Grejic vorbea respectuos, dar în mod evident era 
nerăbdător să termine problema aceea. 

— Să reluăm votarea? 

Jabba îşi privi mătuşa şi ochii lor se aţintiră reciproc. 
După o clipă, ea încuviinţă. 

— Nepotul meu îmi este reprezentant acceptat, lord 
Grejic. Te rog, continuă. 

Jabba expiră foarte lent şi inaudibil. Pentru un moment, 
crezuse că Jiliac avea să-i conteste opinia şi autoritatea în 
faţa tuturor. Mulţi hutti îi aruncau căutături curioase, 
întrebându-se în mod evident de ce votase Jabba, dacă 
Jiliac nu intenţionase să-i susţină poziţia fără rezerve. 

Jiliac lunecă să se întindă lângă nepotul ei, iar Jabba se 
pomeni dorindu-şi ca ea să fi stat altundeva. Era stânjenitor 
să-i pună opinia sub semnul întrebării în faţa semenilor săi. 
Se gândi din nou cum ar fi fost dacă el ar fi condus singur 
Desilijic, fără intervenţii... şi mai precis, fără intervenţii 
lipsite de orice judecată. 

— Zier de Besadii, reluă Grejic din locul în care rămăsese, 
dorinţa acestui Consiliu este de a fi exclus din rândul nostru 
până ce clanul tău va plăti suma de un milion de credite 
pentru pagube, care va fi împărţită în mod egal între 
celelalte kajidicuri. Îţi pot sugera ca pe viitor să ai grijă să 
nu-ţi mai priveşti semenii ca pe celelalte specii - ca pe naivi 
ce trebuie exploataţi. 


Secretarul executiv semnală ofițerului care comanda 
gărzile ce flancau uşile. 

— Comandantul gărzii, escortaţi delegaţia Besadii în 
afara sălii! 

Zier şi ceilalţi Besadii porniră să şerpuiască spre ieşire, 
iar Jabba văzu că toţi încercau să pară siguri pe sine şi 
dispreţuitori, fără să reuşească câtuşi de puţin. Murmurele 
slabe ale celorlalţi hutti se amplificară, transformându-se 
într-un tumult de râsete hohotite, strigăte răguşite şi 
insulte, ironii şi ameninţări. 

Jabba surâse în sinea sa. Deloc rău pentru o muncă de o 
după amiază, gândi el îngâmfat. Deloc rău... 


KKK 


Bria Tharen mergea energic pe coridorul navei ei de 
comandă, crucişătorul uşor Retributia, pregătindu-se să-şi 
treacă în revistă trupele, înaintea raidului pe care-l 
plănuiseră împotriva transportorului de sclavi Cătuşele 
ilotului. La interior, femeia se simțea surescitată şi dornică 
să intre cât mai repede în luptă, dar trăsăturile îi erau 
inexpresive, iar ochii albastru-verzui aveau răceala 
adâncurilor ghețarilor. 

Îşi reexamină în minte planul de bătălie, analizându-i 
slăbiciunile şi asigurându-se că fiecare posibilă neprevăzută 
era acoperită cu o opţiune de rezervă. Acţiunea ar fi trebuit 
să meargă ca pe roate, dar, la urma urmelor, Cătușele 
ilotului era o corvetă corelliană cu armament greu - o navă 
formidabilă pentru clasa ei. 

Retribuția avea aproape aceeaşi mărime ca şi Cătuşele, 
aşa că ar fi trebuit să fie relativ egale. Nava Briei era o 
corvetă din clasa Marauder, provenită din sistemele 
Republicii Sienar, zveltă şi sclipitoare, capabilă de luptă 
atât în spaţiul cosmic, cât şi în atmosferă. Marauder era 
una dintre clasele de nave grele cel mai răspândite în flota 
de pichete a sectorului Corporate. Mişcarea corelliană 
clandestină achiziţionase Retribuția la mâna a doua de la 
guvern şi i-o dăduse Briei ca navă amiral. 


Bria avea un agent care lucra în staţia spaţială de pe 
orbita Ylesiei şi acesta o anunţase cu câteva zile în urmă că 
preoţii ylesiani intenționau să expedieze de pe planetă un 
transport de aproape două sute de sclavi subnutriţi şi 
dependenţi de Exultare spre minele de pe Kessel. 

Pentru o clipă, Bria îşi dorise să poată ceda înaintea 
propriilor ei dorinţe şi să meargă în primul val de atac 
alături de oamenii pe care-i conducea. Trupele de la bordul 
acelor trei navete urmau să aibă parte de maximum de 
acţiune în luptă, iar Bria avea o ură personală faţă de 
Cătuşele. Cu aproape zece ani în urmă, nava aceea fusese 
cât pe aici să-i captureze pe Bria, Han şi pe cei doi prieteni 
togoriani ai lor, Muuurgh şi Mrrow, atunci când fugiseră de 
pe Ylesia. 

Femeia oftă, deoarece ştia prea bine că locul ei în primul 
val era la bordul navei de comandă, coordonând acţiunile 
asaltatorilor şi identificând zonele de opoziţie, în vederea 
distribuirii optime a trupelor din al doilea val. 

Aceasta era a cincea misiune a Retribuției pentru 
Rezistenţa Corelliană şi Bria era fericită că revenea la 
acţiunea de teren. În cei opt ani pe care-i petrecuse în 
mişcarea clandestină de pe Corellia, executase toate 
sarcinile primite şi se descurcase excelent. Detestase însă 
operaţiile de spionaj sub acoperire... şi nu se dăduse în 
vânt nici după activităţile de „legătură". Fusese fericită că 
scăpase de ele şi revenise la adevăratele bătălii. 

Mon Mothma fusese cea mulţumită căreia Bria putuse 
reintra în linia întâi de acţiune. Renegatul senator imperial 
deţinea atât influenţa, cât şi elocvenţa pentru a convinge 
grupările de rezistenţă individuale că o alianţă a rebelilor 
însemna o necesitate. Ea se pricepea mult mai bine decât 
Bria la aşa ceva şi-şi petrecea tot timpul călătorind de la o 
planetă la alta şi întâlnindu-se cu lideri clandestini. Cu 
numai o lună în urmă, Bria şi restul Rezistenței Corelliane 
sărbătoriseră semnarea Tratatului Corellian. 

În mod public, Mon Mothma era creditată cu concepţia 
Tratatului şi nu exista nici o îndoială că şi ea colaborase în 
această privinţă, totuşi Bria auzise un zvon conform căruia 


unul dintre principalii arhitecţi ai Tratatului fusese însuşi 
senatorul de Corellia, Garm bel Iblis. În afară de Corellia, 
ceilalţi semnatari ai Tratatului erau Alderaan şi Chanarila - 
planeta natală a lui Mon Mothma. 

Călătorind de la un sistem la altul, de la o planetă la alta, 
Mon Mothma contacta grupurile de rezistenţă existente şi 
crea grupuri noi. Faima fostei senator reprezenta simultan 
un ajutor şi un impediment - pe de o parte, îi oferea acces 
la nobili de vază şi lideri ai industriei, dar pe de altă parte, 
mai ales la început, unele grupuri îşi exprimaseră temerea 
că femeia putea fi o agentă imperială, trimisă de împăratul 
Palpatine să le testeze loialitatea. 

Renegatul senator văzuse de multe ori moartea cu ochii, 
atât din partea trupelor imperiale, cât şi a liderilor 
suspicioşi ai rezistenţelor locale. Bria se întâlnise şi stătuse 
de vorbă cu Mon Mothma la scurt timp după ce ea fugise de 
acuzarea de trădare a împăratului şi fusese impresionată - 
aproape copleşită - de demnitatea ei blândă, hotărârea 
fermă şi inteligenţa formidabilă. 

Corelliana aprecia că unul dintre momentele cele mai 
importante din viaţa ei fusese acela când Mon Mothma îi 
strânsese mâna şi-i spusese că Bria Tharen era una dintre 
persoanele care jucaseră un rol decisiv în a-l determina pe 
Bail Organa să-şi modifice opinia despre pacifismul 
alderaan. Viceregele era acum dedicat ideii unei revoluţii 
înarmate împotriva Imperiului. Întâmpinase totuşi o 
împotrivire considerabilă din partea guvernului său şi, 
deocamdată, eforturile Alderaanului de a se înarma erau 
reduse şi, în majoritate, clandestine. 

Tratatul Corellian inaugurase Alianţa Rebelilor pentru 
care munciseră Bria şi ceilalţi corelliani. Grupurile 
individuale de rebeli îşi păstrau mare parte din autonomie, 
dar, cel puţin teoretic, comanda strategică a Alianţei îi 
aparţinea acum lui Mon Mothma. Până în prezent, Alianţa 
nu fusese pusă la încercare în bătălie, însă Bria spera că 
situaţia se va modifica în scurt timp. 

Când dădu colţul coridorului, i se alătură ofiţerul ei 
medical, Daino Hyx, care avea să se ocupe de sclavi după 


aducerea lor la bord. Hyx era un bărbat scund, cu barbă, 
ochii albaştri cei mai scânteietori pe care-i văzuse vreodată 
Bria şi un surâs sfios, pe care majoritatea oamenilor îl 
găsea irezistibil. Studiase medicina şi psihologia la una 
dintre universităţile de elită de pe Alderaan şi se 
specializase în tratamentul dependenţelor. După ce se 
alăturase Rezistenței Corelliane, cu şase luni în urmă, îşi 
consacrase talentul excepțional pentru rezolvarea 
problemei pelerinilor ylesiani. 

Bria nutrea certitudinea că printre pelerinii aceia 
subnutriţi şi exploataţi existau mulţi idealişti frustraţi. După 
primul raid asupra Ylesiei, petrecut cu aproape doi ani în 
urmă, şaisprezece sclavi care fuseseră salvaţi de ea 
deveniseră luptători sau agenţi de elită ai Rezistenței 
Corelliane. Alți zece primiseră medalii de onoare... 
postmortem. 

Bria le atrăsese atenţia superiorilor de pe Corellia că 
Ylesia, cu miile de sclavi, reprezenta o potenţială mină de 
aur în privinţa recruţilor rebeli... dacă reuşeau să descopere 
o modalitate prin care să anuleze efectele de dependenţă 
induse de Exultare. Femeia însăşi învinsese dependenţa 
respectivă, devenind unul dintre cei mai apreciaţi membri 
ai mişcării clandestine, dar avusese nevoie de aproape trei 
ani de eforturi susţinute pentru autovindecare. Încercase de 
toate, de la meditaţie la medicamente... şi descoperise 
forţa de care avea nevoie doar atunci când decisese să-şi 
dedice viaţa  eradicării sclaviei şi Imperiului care o 
coordona. 

Ei însă nu dispuneau de trei ani pentru a-i vindeca pe 
pelerini, ci trebuiau să găsească un tratament care să 
poată avea efect în săptămâni sau în luni, nu în ani de zile. 

Aici intervenea rolul lui Daino Hyx. Analizând amănunţit 
efectele fizice, mintale şi emoţionale ale Exultării (la un 
moment dat, călătorise pe Nai Hutta, pentru a cunoaşte 
mai mulţi t'landa til şi a studia felul în care produceau 
fenomenul), Hyx credea că găsise o soluţie. Aceasta implica 
o combinaţie de tratamente mintale, emoţionale şi fizice, 
începând cu medicaţii antidependenţă şi încheind cu 


terapia de grup. 

Azi, dacă totul mergea bine, urma să aibă ocazia de a-şi 
testa cura. 

— Niţel nervoasă, Comandor Tharen? o privi el pe Bria. 

Ea surâse slab. 

— Se vede? 

— Nu. Sunt convins că majoritatea oamenilor n-ar 
observa absolut nimic, dar eu nu fac parte dintre ei. De 
când lucrez la noua terapie, am ajuns să te cunosc destul 
de bine. Şi nu uita că meseria mea este evaluarea stărilor 
mintale şi emoţionale ale umanoizilor. 

— Aşa-i, încuviinţă femeia. Da, sunt uşor agitată. 
Acţiunea de azi diferă mult faţă de capturarea unei nave 
vamale de patrulare sau de raidul asupra unui avanpost 
imperial izolat. De data asta ne luptăm cu cei care m-au 
exploatat, atât fizic, cât şi psihic. Intotdeauna când sunt 
expusă la dependenţa pelerinilor, simt o oarecare teamă că 
propria mea dependenţă s-ar putea să revină într-o bună zi. 

— Raidul acesta înseamnă pentru tine şi o miză 
emoţională, nu doar o simplă ţintă militară, aprobă din cap 
Hyx. Este cât se poate de firesc să simţi anxietate. 

Bria îl privi scurt. 

— Asta nu mă va-mpiedica însă să-mi duc misiunea la 
bun sfârşit. 

— Ştiu, spuse medicul. Am auzit că escadrila Mâna Roşie 
este foarte eficientă. Din câte am observat la oamenii tăi, 
te-ar urma şi-ntr-o gaură neagră, dacă le-ai spune că-i vei 
scoate pe partea cealaltă. 

— În privinţa asta nu ştiu, chicoti Bria. Dacă aş fi atât de 
nebună încât să mă-ncurc cu găurile negre, sper că ei ar fi 
suficient de întregi la minte ca să mă oprească s-o fac. Ştiu 
însă cu certitudine că trupele mele m-ar urma în palatul 
imperial al lui Palpatine. 

— N-ai rezista prea mult acolo, comentă el sec. 

— Dar ne-am distra pe cinste o vreme, zâmbi femeia fără 
urmă de căldură în ochi. Mi-aş pune viaţa-n joc, numai ca să 
pot trage o dată asupra lui Palpatine. 

— Când are loc lansarea primului val? 


Ea îşi privi cronoinelul minuscul pe care-l purta. 

— Aşteptăm semnalul agentului meu din staţia spaţială, 
apoi efectuăm microsaltul pe poziţie. Agentul ne va anunţa 
momentul în care Cătușele ilotului porneşte din docurile 
staţiei spaţiale ylesiane. Dorim să-i prindem pe traficanţii 
de sclavi înainte să poată părăsi sistemul. 

— Este firesc. 

Bria coti spre dreapta şi intră în turbolift. 

— Cobor pentru un ultim control al trupelor care se vor 
îmbarca în navete. Vrei să vii şi tu? 

— De ce nu? 

Merseră cu ascensorul până în cala navetelor. Când ieşiră 
din cabina liftului, în zona de lansare domnea o agitaţie 
organizată: echipele întreprindeau cele din urmă verificări 
ale navelor, echipamentelor şi armelor. Un soldat o văzu pe 
Bria, băgă două degete în gură şi fluieră ascuţit. 

— Atenţie, Comandor pe punte! 

— Adună trupele, te rog, se adresă Bria lui Jace Paol, 
secundul ei care supraveghea ultimele pregătiri dinaintea 
bătăliei. 

Un ordin scurt şi echipele ce urmau să se îmbarce se 
aliniară în faţa lor. In fiecare navetă intra o grupă de zece 
oameni, iar atacul se compunea din două serii a câte trei 
navete. Prima serie urma să abordeze Cătuşele ilotului şi să 
neutralizeze traficanţii de sclavi, iar seria a doua o 
consolida pe prima şi ajuta la terminarea acţiunii. 

Bria trecu fără grabă pe lângă trupe, inspectând soldaţii, 
cercetându-le uniformele, armele şi expresiile de pe chipuri. 
La un moment dat, se opri înaintea unui tânăr ai cărui ochi 
sclipeau parcă nu numai de incitare. Studiindu-i obrajii şi 
nasul roşii, ea se încruntă. 

— Caporal Burrid... 

— Da, Comandor! îşi îndreptă el brusc spatele. 

Femeia ridică braţul, îi atinse obrajii şi apoi fruntea. 

— leşi din rând, Burrid. Ai febră - cel puţin 38 de grade. 

Sk'kot Burrid o salută şi replică: 

— Comandor, vă raportez că mă simt perfect! 

— Aşa-i, se încruntă Bria, iar eu sunt concubina wookiee 


a împăratului. Hyx! 

Ofiţerul medical scoase din geanta de la centură o sondă 
şi o atinse de pielea tânărului. 

— 39 de grade, Comandor Tharen. Nivelul celulelor albe 
indică o infecţie, posibil contagioasă. 

— Caporal, prezintă-te la droidul medical, ordonă Bria. 

Abătut, tânărul deschise gura pentru a protesta, apoi se 
răzgândi şi se supuse. Fără un cuvânt, locul îi fu luat deo 
rezervă. 

După ce termină inspecția, Bria se opri, după care se 
adresă trupelor: 

— În regulă, aşteptăm acum doar semnalul pentru a 
efectua microsaltul. Y-interceptoarele vor pleca primele şi 
vor ataca pentru a distruge deflectoarele. După aceea, va fi 
rândul vostru. Veţi andoca la ecluza Cătușelor şi veţi 
pătrunde cu forţa. Dacă nu există suficiente ecluze, va 
trebui să le facem noi. Două dintre navetele de abordare 
vor transporta echipe speciale de mecanici, care vor 
decupa fuzelajul în dreptul secţiunilor motoarelor. 

Făcu o pauză, apoi urmă: 

— Nu uitaţi, în navă vor exista sclavi, care vor acţiona ca 
obstacole - vor fi buimăciţi, speriaţi şi probabil în sevraj din 
cauza absenței Exultării. S-ar putea să încerce să vă atace. 
Nu vă asumaţi riscuri, totuşi străduiţi-vă în mod rezonabil 
să nu-i răniţi grav. Folosiţi asupra lor fascicule paralizante, 
s-a înţeles? 

Se auzi un murmur general de aprobare. 

— Are cineva vreo întrebare? 

Nimeni nu avea nelămuriri. Trupele fuseseră deja 
instruite de comandanții de grupe şi plutoane, şi 
efectuaseră simulări repetate ale manevrelor. 

Bria încuviinţă din cap. 

— Aceasta este acţiunea cea mai dificilă de până acum a 
Mâinii Roşii, iar dacă o îndeplinim cu succes puteţi fi siguri 
că vom avea parte de altele. Aşa că, haideţi să 
impresionăm Comandamentul Sectorului - de acord? 

Consimţirile fură unanime. 

Bria se întoarse către comandanții de plutoane pentru o 


ultimă discuţie, când comunicatorul ei piui brusc. Îl activă. 

— Da? 

— Comandor, tocmai am primit semnalul. Cătuşele 
ilotului a părăsit docul staţiei ylesiane. 

Femeia confirmă primirea mesajului şi se răsuci spre 
comandanții de plutoane. 

— Prima serie, îmbarcarea în navete! A doua serie, 
pregătirea de îmbarcare! 

Podeaua calei reverberă de tropăiturile cizmelor care 
alergau, când cei treizeci de soldaţi suiră în navete. 

Bria îşi activă frecvenţa personală de comunicaţii. 

— Atenţie, Furia stacojie, aici Lider Mâna Roşie. 

— Recepție, Mâna Roşie. 

— Pregătiţi navele de microsalt peste trei minute. 
Retribuția vă va urma imediat. 

— Confirmat, Lider Mâna Roşie. Pregătirea pentru 
microsalt. 

Bria şi Daino Hyx părăsiră în grabă cala de lansare a 
navetelor de vânătoare, suiră cu turboliftul, apoi alergară 
pe coridor, până ajunseră la puntea de comandă. Căpitanul 
Retribuţiei ridică ochii la intrarea lor. Bria se aşeză înapoia 
displayului tactic. De la consola ei putea zări perfect şi 
videcranele. 

— Căpitane Bjalin, rosti ea, efectuăm microsaltul la zece 
secunde după ultimul Y-interceptor. 

— Am înţeles, Comandor Tharen. 

Tedris Bjalin era un bărbat înalt, care începuse să 
chelească în ciuda tinereţii. Se alăturase recent Rezistenței 
Corelliane, după ce întreaga sa familie fusese ucisă în 
masacrul imperial de pe Tyshapahl. Anterior fusese 
locotenent al Flotei Imperiale şi instruirea respectivă îi 
fusese de mare folos, asigurându-i promovarea în forţele 
rebelilor. Era un ofiţer capabil şi un om la locul lui, care-i 
declarase Briei că se gândise să dezerteze din Flotă chiar 
înainte de măcelărirea familiei sale. Evenimentul acela 
fusese picătura care umpluse paharul. 

Bria privi încordată scurgerea secundelor şi Y- 
interceptoarele, care, două câte două, efectuau salturile în 


hiperspaţiu. Apoi liniile stelare se alungiră în faţa lor, când 
Retribuția execută saltul. 

În clipa reintrării în spaţiul real, Retribuţia deschise calele 
navetelor şi lansă prima serie de atac. Navetele se apropiau 
de Cătuşele ilotului cu jumătate de viteză, înapoia Y- 
interceptoarelor care goneau cu viteză maximă. 

Bria se uită mulţumită la prima pereche de Y- 
interceptoare care se năpustiră spre corveta corelliană, 
trăgând salve de câte două torpile cu protoni către pupa şi 
mijlocul navei adverse. Ţelul lor nu era să perforeze 
Cătuşele ilotului, ci să distrugă ecranele deflectoare, fără să 
avarieze nejustificat nava. Bria intenţiona să preia Cătușele 
intactă şi s-o integreze în flota rebelilor. Una dintre 
navetele din a doua serie transporta o echipă specială, 
alcătuită din tehnicieni de calculatoare, ingineri, un pilot şi 
mecanici pentru controlul şi repararea avariilor. 

Femeii i-ar fi plăcut să prindă Cătuşele i/otului 
nepregătită, dar nu se bizuia pe aşa ceva şi n-o surprinse să 
constate că nava călătorea cu deflectoarele activate. Când 
Y-interceptoarele apărură, corveta deschise focul, însă 
vânătorii iuți îi evitară salvele. Retribuţia rămase prudent în 
afara razei de foc. 

În timp ce privea, cele patru torpile cu protoni lansate de 
Y- interceptoare sclipiră alb-albăstrui, loviră deflectoarele şi 
se revărsară peste fuzelaj fără să străpungă ecranele 
defensive. Prima pereche de Y-interceptoare se îndepărtă şi 
porni să descrie un viraj larg în cazul în care mai era nevoie 
să intervină. 

Cătuşele ilotului trase din nou şi una dintre salve atinse 
un Y- interceptor - o lovitură minoră, totuşi îndeajuns 
pentru a scoate vânătorul din luptă. 

Bria aprecie că vor fi necesare patru torpile cu protoni 
pentru a distruge deflectoarele corvetei. A doua pereche de 
Y-interceptoare porni la atac şi primul vânător trase. 

De data aceasta rafala alb-albăstruie se lăţi pe fuzelaj 
pentru ca apoi, brusc, impactul să fie vizibil pe flancul 
navei. O dungă de carbonizare se căsca în blindaj. 

— Asta-i! strigă femeia şi activă consola de comunicaţii, 


adresându-se liderului echipei de Y-interceptoare: Bună 
treabă, Furia stacojie! Deflectoarele sunt jos! Folosiţi acum 
tunurile ionice, ca să le terminaţi! Avertizează-ţi oamenii să 
efectueze manevre de evitare! Nu mai dorim să încasăm 
lovituri! 

— Am receptat, Lider Mâna Roşie. [intim reţelele de 
senzori şi stabilizatorul solar. Pornim atacurile - acum. 

Perechea de Y-interceptoare începu să bombardeze 
Cătuşele ilotului, ochind cu tunurile ionice în ţintele 
prestabilite. Rafalele tunurilor ionice nu aveau drept scop 
avarierea fuzelajelor navelor inamice, ci anularea oricărei 
activităţi electrice la bordul lor - incluzând, desigur, 
motoarele, calculatoarele de ochire şi sistemele punţii. 
Toate sistemele electrice de la bord trebuiau reiniţializate 
înainte ca nava lovită să redevină operaţională. 

Cătuşele  ilotului trase iarăşi, şi iarăşi, dar Y- 
interceptoarele erau prea iuți şi agile pentru ca armamentul 
corvetei să le poată nimeri. 

La numai câteva clipe după aceea, Cătuşele plutea 
neajutorată în spaţiul cosmic, cu sistemele electrice scoase 
din funcţiune. Bria îşi privi cronoul în clipa când atacă prima 
serie de navete de abordare. Perfect! Exact la timp. O 
navetă se cuplă la ecluza frontală mare, cea prin care 
corveta îşi încărca sclavii. Celelalte două se fixară de fuzelaj 
pe ambele flancuri ale transportorului şi începură să-l 
perforeze. 

Bria asculta rapoartele de la liderii de escadrile: 

— Lider Mâna Roşie, Escadrila 1 raportează din ecluza de 
încărcare a calei frontale, pe Puntea 4. Am pătruns, dar ne 
confruntăm cu oponenţă puternică. Când am intrat, 
echipajul evacua sclavii, totuşi unii au mai rămas aici şi s- 
au adăpostit, ca şi noi, înapoia containerelor din cală. 
Actualmente se schimbă focuri. Îi vom împinge îndărăt, 
pentru a ajunge la puţul de acces la turbolaser. 

— Lider Mâna Roşie, raportează Escadrila 2. Am străpuns 
fuzelajul de deasupra motoarelor de la Puntea 4 şi am 
montat o ecluză portabilă. Trupele mele pătrund chiar 
acum... 


— Lider Mâna Roşie, blindajul secţiunii tribord a 
fuzelajului ne creează unele probleme... voi reveni... 

lar peste un minut: 

— Lider Mâna Roşie, am pătruns! 

Bria privi avansul echipelor prin navă, apreciind 
momentul în care să trimită al doilea val de navete. Cele 
două echipe care străpunseseră blindajul fuzelajului 
întâlniseră opoziţie minimă, dar echipa care intrase prin 
ecluza frontală avea de înfruntat un baraj de foc susţinut 
din partea traficanţilor de sclavi, căutând să ajungă la 
turbolifturi. Era de înţeles că traficanţii de sclavi vor lupta 
până la ultima picătură de energie. Reputația Mâinii Roşii 
începuse să crească şi, neîndoios, echipajul Cătușe/or 
recunoscuse simbolul mâinii din care picura sânge, pictat 
pe provele navelor care-i atacaseră. 

Femeia se ridică şi se întoarse spre căpitanul Retribuției. 

— Tedris, preia comanda până revin din acţiunea seriei a 
doua. Fii pregătit să trimiţi întăriri, dacă te contactez, dar 
nu mai devreme. Ai anunţat Y-interceptoarele să-şi ocupe 
poziţiile de patrulare? 

— Da, Comandor Tharen. Dacă cineva decide să intre în 
luptă din exterior, vom beneficia de un răgaz de avertizare 
de minimum cincisprezece minute. Evident, asta în 
eventualitatea în care traficanţii de sclavi au reuşit să 
trimită un apel de ajutor înainte să le fi bruiat transmisiile. 

— Ai acţionat bine, căpitane. 

Bjalin încuviinţă din cap, dar nu salută. În organizarea 
militară a rebelilor, disciplina nu era nici pe departe la fel 
de strictă ca în Flota Imperială. Bria avusese nevoie de 
două săptămâni pentru a-l dezobişnui să salute ori de câte 
ori se adresa unui superior. 

— Noroc, Comandor Tharen! îi ură el. 

— Mulţumesc, s-ar putea să am nevoie. Trupele au 
împins adversarii din cala prova, dar traficanţii de sclavi au 
avut la dispoziţie timp suficient pentru a-şi stabili poziţii 
defensive întărite. Pun prinsoare că s-au baricadat în 
puntea de comandă şi coridoarele de acces şi că încearcă 
să repună în funcţiune dispozitivele electronice. Cred că va 


trebui să fiu niţel... creativă. 

Bjalin surâse. 

— Te pricepi la asta, Comandor Tharen. 

Peste zece minute, naveta Briei andocase la ecluza 
portabilă şi trupele de rezervă ale Comandorului alergau pe 
coridorul Punţii 3, urmând-o, cu carabinele blaster în mâini. 

În lumina slabă şi stranie asigurată de acumulatoarele de 
avarie, Cătuşele ilotului părea pustie, dar Bria ştia prea bine 
că nu era decât o iluzie. În mod vag, putea să perceapă 
tânguielile unor sclavi. Probabil că fuseseră mânaţi şi 
încuiaţi în cala de securitate de pe Puntea 4. Bria spera din 
tot sufletul ca vreunui traficant să nu-i fi trecut prin minte 
ideea de a-i împinge pe sclavi în salvele blaster ale 
rebelilor, în tentativa de a-i întârzia pe invadatori în timp ce 
ei se retrăgeau şi-şi organizau apărarea. Lucrul acesta se 
întâmplase o dată şi corelliana încă mai avea coşmaruri... 
feţele palide, şocate ale sclavilor neînarmaţi, reverberaţiile 
salvelor de blastere, ţipetele, siluetele prăbuşindu-se, 
sfârâiturile mirosind oribil a carne arsă... 

Bria îşi conduse trupele drept înainte, spre cabina 
comandantului de la prova. Aceasta se afla exact sub 
puntea de comandă şi reprezenta cheia planului ei. 

Îşi activă comunicatorul. 

— Echipa de specialişti... cum merge? 

— Avariile fuzelajului par să fie minime, Comandor 
Tharen. Y-interceptoarele noastre au ochit bine. S-au 
început deja reparaţiile. 

— Ce se aude cu sistemele electrice şi calculatoarele? 

— Asta va fi mai greu. Nu putem activa sistemele, până 
nu capturați puntea de comandă. Nu dorim să le oferim nici 
un control asupra navei. 

— Probabil că încearcă să le repornească ei înşişi 
dinăuntru. Îi puteţi bloca? 

— Cred că da, Comandor Tharen. 

— Perfect. Atunci  concentrează-te asupra verificării 
sistemelor şi motoarelor. Aşteaptă semnalul meu pentru 
reiniţializare. 

— Am înţeles, Comandor Tharen. 


Bria şi grupele ei întâlniră un singur buzunar de 
rezistenţă pe drumul spre cabina comandantului. 
Aproximativ zece traficanţi de sclavi şi un sclav nefericit pe 
care-l înarmaseră şi-l siliseră să li se alăture se ascundeau 
înapoia unei baricade improvizate în grabă pe o scară între 
punți. 

Femeia le făcu semn oamenilor săi să se retragă înapoia 
unui cot al coridorului şi le vorbi în şoaptă: 

— Atenţie la ce vă spun! Vom deschide foc de baraj, iar 
Larens - indică din cap spre un soldat micuţ, zvelt şi foarte 
agil - se va târî pe sub focul nostru, până ce ajunge 
suficient de aproape ca să azvârle o grenadă paralizantă în 
cuibul acela de vipere. Aţi înţeles? 

— Inţeles, Comandor. 

Larens se lăsă în patru labe, pregătindu-se să înainteze 
cu grenada paralizantă în dinţi. 

— Când ajung la trei, începem... Unu... doi... trei! 

Bria şi ceilalţi rebeli se năpustiră pe scară, trăgând 
susţinut spre baricadă, atenţi să ţintească suficient de sus 
pentru a nu atinge spinarea lui Larens care se îndepărta 
rapid. 

Rafalele de blaster vuiau în spaţiul strâmt şi închis. Bria 
întrezări un braţ cu tatuajul unui pumnal, îl ţinti şi văzu cum 
braţul (şi probabil traficantul de sclavi) se prăbuşi înapoia 
baricadei. Îşi aminti cea dintâi ocazie când trăsese cu 
blasterul şi, pentru o fracțiune fulgerătoare de secundă, 
revăzu imaginea vie şi clară a lui Han, pe care o alungă 
imediat. Nu avea timp pentru reverii... ci doar pentru ceea 
ce trebuia făcut acum... 

Nu trecură mai mult de câteva secunde şi se auzi un 
bubuit puternic, apoi blasterele din faţă încetară brusc. Bria 
le făcu semn soldaţilor ei s-o urmeze. 

— Nu uitaţi - pelerinul poartă o robă cafenie! 

Porni în fugă şi-i zări pe traficanţii de sclavi răşchiraţi pe 
jos. Trei dintre ei erau deja morţi, unul din cauza braţului 
care-i fusese spulberat de explozie. Pelerinul era ameţit şi 
de abia se mişca. 

Bria rămase privind carnajul de la picioarele ei şi simţi 


cum o cotropeşte furia. Şase traficanţi de sclavi erau încă 
vii... degetul ei tremura pe trăgaciul carabinei blaster pe 
care o ţinea în mână. 

— Comandor, să stabilesc o gardă pentru prizonieri? o 
privi întrebător Larens. 

Era nou venit în escadrila Mâna Roşie. Câţiva veterani îl 
priviră impacientat. 

— Sunt nişte netrebnici, Larens, replică Bria. Ne vom 
mulţumi să ne asigurăm că nu reprezintă un pericol pe 
viitor. Mecht, tu şi Seaan ne ajungeţi din urmă după ce 
terminaţi treaba aici. Trageţi-l pe pelerin într-o cabină, 
astfel ca atunci când îşi revine să nu fie în mijlocul 
conflictelor. 

Mecht încuviinţă din cap. Era un bărbat de vârstă 
mijlocie, care fusese el însuşi sclav imperial, dar nu ylesian. 

— Nu întârziem mult, Comandor, spuse el. 

Larens păru că ar fi vrut să spună ceva, apoi se răzgândi 
în mod evident. Bria le semnală soldaţilor şi porniră mai 
departe. 

După cinci minute, intraseră în cabina căpitanului de 
corvetă. Bria încercă să nu se uite la unele dintre „jucăriile" 
ce se zăreau peste tot, în mod evident pentru a fi utilizate 
asupra sclavilor. Se apropie de centrul cabinei şi indică 
plafonul. 

— Puntea de comandă este aici, anunţă ea şi se întoarse 
spre un comandant de grupă. Grupa 1, vreau un atac de 
diversiune pe coridoarele ce duc spre puntea de comandă 
de pe Puntea 2. 

Comandantul aprobă din cap. 

— Aşteptaţi semnalul meu, îl atenţionă Bria. 

— Am înţeles, Comandor. 

Porni imediat, urmat de grupa sa. 

Bria se întoarse spre ceilalţi. 

— Grupele 4 şi 5, atacați puntea împreună cu mine. 

Doi recruți noi schimbară priviri evident derutate. Cum să 
atace puntea de comandă de acolo? 

— Unde-i Joaa'n? întrebă Bria. 

Un soldat masiv avansă; înapoia căştii de abia i se 


puteau distinge trăsăturile, evident feminine. 

— Aici sunt, Comandor. 

Bria arătă în sus. 

— Treci şi foloseşte-ţi jucărelele de demolare, ca să 
putem ajunge acolo. 

— Am înţeles, Comandor. 

Femeia sui pe un birou care fusese tras dedesubt şi 
începu să utilizeze laserul tăietor. Noii recruți îşi dădură 
coate şi chicotiră, pricepând ce intenţiona Comandorul. 

Peste trei minute, experta în demolări privi în jos spre 
Bria şi ridică degetul mare. 

— Comandor, am plasat o încărcătură care ne va face o 
gaură frumoasă şi rotundă în podeaua punţii. 

— Perfect, surâse Bria şi rosti în comunicator: Grupa 1... 
începeţi atacul! 

Rebelii auziră aproape imediat salvele de blastere. 

— Renna, făcu semn corelliana altei femei musculoase şi 
bine făcute, eşti cea mai bună aruncătoare. Ocupă-te de 
grenadele paralizante. Imediat ce locul este degajat, 
aruncă-le prin gaură ca să  ameţim majoritatea 
netrebnicilor. (îşi privi restul trupei.) După ce Renna a 
aruncat grenadele şi dinăuntru nu se mai trage, pornim sus. 
Nu uitaţi - aici este puntea de comandă. Fiţi atenţi unde 
trageţi! Dacă faceţi prea multe avarii, echipa de specialişti 
n-o să mai vorbească cu noi o lună de zile. Aţi înţeles? 

În rândul echipei se auziră chicote. 

— E-n regulă, anunţă Joaa'n. Toată lumea înapoi şi cu 
ochii acoperiţi. Treizeci de secunde! 

Soldaţii Briei se retraseră grăbiţi pe perimetrul cabinei. 
Doi dintre ei îşi coborâră ochelarii antişoc, dar ceilalţi se 
mulţumiră pur şi simplu să-şi ferească privirile. Bria, Joaa'n 
şi Renna se adăpostiră îndărătul unui paravan cu 
ornamentaţii bogate. 

După câteva clipe se auzi un sfârâit şi o bubuitură 
înfundată. Ceva greu lovi biroul, apoi căzu pe podea. Izul de 
fum ajunse la nările Briei, care încuviinţă din cap spre 
Joaa'n. 

— Bine lucrat! 


Specialista în detonări şi Renna intraseră deja în acţiune, 
suind iute pe birou. Renna azvârli trei grenade paralizante 
prin orificiul din plafon, expediindu-le în direcţii diferite. 
Şuierul lor urmat de explozii, ca şi strigătele şi bufnetele ce 
răzbătură de sus o convinseră pe Bria că-şi îndepliniseră 
rolul cu brio. 

Ajutată de Joaa'n, Renna se împinse prin deschiderea din 
plafon, apoi dispăru. O auziră trăgând cu blasterul. 

Bria se repezi pe birou şi trecu a doua prin orificiu, 
ajutată de cineva care o împinse din spate, în mod nedemn, 
dar foarte eficient. 

Echipajul punţii zăcea peste tot; cei mai mulţi indivizi 
erau ameţiţi, totuşi câţiva traficanţi de sclavi fugeau spre 
uşă. Bria zări un rodian uriaş şi-l dobori cu o salvă între 
umerii cu piele verde. Un bothan se răsuci ca să tragă în ea 
şi blasterul său începu să păcănească, cu sursa aproape 
descărcată. Bria se aruncă pe jos, se rostogoli, se ridică 
ţinând în mână pistolul de la şold şi-l împuşcă în faţă. 
Bothanul stătea în faţa navicalculatorului şi femeia nu 
dorise să rişte să tragă în el cu carabina blaster, care avea 
puterea mult mai mare. 

Totul se terminase în câteva secunde. Se făcuse linişte, 
întreruptă doar de gemetele răniților. Bria evaluă rapid 
situaţia - şase dintre soldaţii ei fuseseră atinşi, iar unul 
părea fără şanse de supravieţuire. Femeia desemnă rapid o 
echipă care să-i ducă imediat la bordul Retribuţiei, pentru a 
fi îngrijiţi. 

In scurt timp, echipa specialiştilor anunţă că era gata 
pentru repornirea navei. Bria privi încordată, auzi un ţiuit, 
apoi, brusc, luminile de avarie ale punţii de comandă fură 
înlocuite de iluminare completă. Ecranele tactice se 
aprinseră, iar navicalculatorul piui încetişor. 

Bria îşi lăsă soldaţii să se ocupe de restul traficanţilor de 
sclavi şi porni spre turbolift. Pe drum îşi activă 
comunicatorul. 

— Hyx... m-auzi? 

— Sunt la bordul Retribuției, Comandor Tharen, raportă 
medicul. Au fost aduşi răniții şi totul pare în regulă. Mai 


puţin Caronil... n-a supravieţuit. Îmi pare rău. Sanitarul şi cu 
mine am făcut tot ce ne-a stat în putinţă... 

Bria înghiţi un nod. 

— Ştiu. Hyx, mai este nevoie de tine acolo? 

— Nu tocmai. Droizii medicali ţin situaţia sub control. Mă 
îmbarc în naveta spre Cătuşe. 

— Perfect. Voi avea nevoie de tine în curând. Vino direct 
la cala de securitate - acolo sunt încuiaţi sclavii. Ne 
întâlnim înăuntru. 

Luă apoi turboliftul şi cobori două punți, după care porni 
spre pupa. Aproape că ajunsese la uşa zăvorâtă, când 
zgomotul unor paşi îndărătul ei o făcu să se răsucească 
fulgerător, cu pistolul în mână. În spatele ei, ţintuind-o cu 
un blaster, se afla o traficantă de sclavi care scăpase 
cumva. 

Ochii femeii scânteiau, cu pupilele dilatate, iar părul 
unsuros îi forma un halo în jurul feţei. 

— Stai pe loc sau trag! răcni ea, ţinând blasterul cu 
ambele mâini tremurătoare. 

Bria se opri. Tremură de frică? Poate... dar asta nu-i tot... 

— Aruncă arma! continuă individa. Altfel te-omor! 

— Nu cred asta, replică Bria calm coborând mâna cu 
pistolul astfel încât ţeava era îndreptată spre podea. Dacă 
mă omori, nu mă mai poţi folosi ca ostatic. 

Femeia se încruntă, străduindu-se în mod evident să-i 
desluşească înţelesul cuvintelor. In cele din urmă, optă să 
le ignore. 

— Vreau o navetă! zbieră ea. O navetă şi câţiva sclavi pe 
care să-i iau cu mine! Voi vă puteţi mulţumi cu restul! Eu 
nu vreau decât partea mea, atâta tot! 

— N-ai nici o şansă, spuse Bria cu un ton de oţel înapoia 
cuvintelor calme. Nu sunt traficant de sclavi. Mă aflu aici ca 
să-i eliberez pe oamenii ăştia. A 

Cealaltă păru complet uluită de declaraţia ei. Inclină 
capul pe un umăr. 

— Nu vrei să-i vinzi? întrebă sceptic. 

— Nu. Am venit să-i eliberez. 

— Să-i eliberezi? (Din partea traficantei de sclavi, Bria 


putea să fi vorbit limba huttă.) Unii dintre ei valorează câte 
două mii de credite bucata. 

— Nu-mi pasă! 

— De ce nu? se încruntă femeia. g 

— Fiindcă sclavia este un lucru rău. Imi iroseşti timpul, 
netrebnico! împuşcă-mă, sau lasă-mă să plec... dar de la 
mine nu vei obţine nimic. 

Femeia reflectă la cuvintele ei, luată evident prin 
surprindere. Pentru Bria era limpede că se afla sub 
influenţa unui stimulent puternic, probabil carsunum. 
Dârdâia din tot trupul şi ţeava armei practic vibra. 
Corelliana miji ochii, privind ţeava blasterului care se 
clătina, se clătina... şi apoi cobori puţin, când drogata se 
strădui să priceapă o fiinţă pe care n-o interesa profitul 
personal. 

Mâna rebelei se mişcă fulgerător, ca o ceaţă, ridicând 
propria ei armă, şi în acelaşi timp Bria se azvârli într-o 
parte. Drogata trase, dar tremura atât de violent, încât 
salva nu atinse nici măcar un fir din părul Briei. Fasciculul ei 
lovi însă traficanta de sclavi imediat sub piept şi ea căzu, cu 
un țipăt urmat de un horcăit. 

Bria se apropie de necunoscută, lovi cu piciorul în 
blasterul ţinut de degetele inerte, azvârlindu-l cât colo, şi o 
privi pe femeie. În abdomenul ei se căsca o gaură mare, 
carbonizată. Traficanta de sclavi o privea cu ochi mari, de 
abia gâfâind. Bria îşi îndreptă arma spre fruntea ei. 

— Vrei s-o fac? 

Femeia clătină din cap, dintr-o parte în alta, apoi se 
chinui să vorbească. 

— N-nu... 

Şuieră de agonie: 

— V-v-vreau... s-să... t-trăies-sc... 

— Perfect din partea mea, strânse din umeri Bria. Cred că 
ti-au mai rămas vreo cinci minute. 

Fără să lase blasterul din mână, păşi peste trupul căzut şi 
înaintă prin coridor. 

Fu nevoită să tragă cu arma în încuietoarea calei de 
securitate. Dinăuntru răsunară ţipete de panică, apoi uşa se 


deschise. 

Duhoarea o izbi pe corelliană în clipa în care trecu pragul. 
Efluviile umane şi extraterestre se rostogoliră afară într-un 
val atât de dens, încât era aproape vizibil. 

Bria privi prin mulţimea de pelerini care gemeau, 
plângeau şi se zvârcoleau, retrăgându-se din faţa ei şi în 
acelaşi timp ridicând implorator mâinile descărnate, aidoma 
unor gheare. 

— Adu-ne un preot! Avem nevoie de preoţi! Du-ne acasă! 

Ea simţi cum îi urcă stomacul în gură şi avu nevoie de 
câteva momente bune pentru a se controla. Aşa aş fi fost 
eu însămi... acum aproape zece atu, aşa aş fi fost... dacă n- 
ar fi existat Han... 

înapoia ei se auziră paşi şi corelliana se răsuci 
instantaneu cu arma pregătită, dar se  relaxă, 
recunoscându-l pe Daino Hyx. Medicul înălţă o sprânceană 
spre ea. 

— Niţel nervoasă, Comandor Tharen? 

Bria surâse stingherită. 

— Poate că niţel, da. 

— Are vreo legătură cu femeia moartă de pe coridor? 

— Nu tocmai. 

Bria îşi puse blasterul în toc, dându-şi seama cu dezgust 
că acum ea tremura. 

— Mai degrabă are legătură cu eí, indică din bărbie spre 
pelerinii care agonizau. De acum sunt ai tăi, Hyx. Se pare 
că este exact ceea ce-ţi trebuia. 

Bărbatul aprobă din cap, studiindu-i cu detaşarea blândă 
a medicilor. 

— Cât de repede vom face joncţiunea cu transportorul? 

Corelliana îşi privi cronoul. 

— Am apreciat că vom avea nevoie de treizeci şi cinci de 
minute pentru capturarea navei şi repunerea ei în 
funcţiune. Au trecut treizeci şi nouă. M-aştept s-aud... 

Comunicatorul îi piui, iar Bria surâse şi răspunse: 

— Aici Lider Mâna Roşie. 

— Comandor Tharen, sunt Jace Paol. Nava este sigură şi 
specialiştii raportează că putem efectua saltul în 


hiperspaţiu. Pornim spre coordonatele de joncțiune? 

— Da, Jace. Voi anunţa Retribuția. Spune-i locotenentului 
Hethar să pornească. Mântuirea ne aşteaptă să-i 
transferăm pe pelerini. 

— Am înţeles, Comandor Tharen. 

Bria schimbă frecvenţa comunicatorului. 

— Căpitan  Bjalin, Cătușele ilotului este a noastră, 
împreună cu încărcătura ei. Pregăteşte-te pentru joncţiunea 
cu Mântuirea la coordonatele primite. 

— Am înţeles, Lider Mâna Roşie. Ne vom întâlni acolo. 
Şi... Comandor Tharen? 

— Da, Tedris? 

— Felicitări pentru o operaţiune perfect condusă. 

— Mulţumesc. 


KKK 


O lună mai târziu, într-una dintre rarele ei vizite pe 
Corellia pentru a-şi întâlni superiorul direct, Bria Tharen 
intră în cabinetul acestuia. Pianat Torbul, un bărbat scund, 
cu păr negru şi ochi pătrunzători, ridică privirea. 

— Bun venit acasă, spuse el. Ai întârziat. Te aşteptam 
acum două zile. 

— Îmi pare rău, domnule, dar în ultima clipă am 
recepționat un mesaj din partea Mânariei Inelului, ca s-o 
ajutăm împotriva a două nave pichet imperiale. Retributția a 
încasat o lovitură care i-a avariat motoarele subluminice şi 
a trebuit să ne oprim o zi pentru reparații. 

— Ştiu, încuviinţă Torbul şi zâmbi în felul său iute şi 
irezistibil. Am primit raportul din partea Mânariei. Nu te mai 
justifica atâta, Tharen. 

Ea îi răspunse la zâmbet, apoi, la gestul său de invitaţie, 
se lăsă să cadă obosită într-un scaun. 

— Aşadar, aţi primit şi raportul meu, domnule? 

— Da. Se pare că prietenul tău Hyx anunţă succese 
însemnate în vindecarea pelerinilor pe care i-aţi salvat din 
Cătuşele ilotului. Încrederea ta în el şi noul lui tratament 
par să aducă roade. 


Bria dădu din cap şi ochii i se luminară. 

— Pentru mine înseamnă foarte mult să le pot reda 
vieţile oamenilor acelora. Familiile lor se vor bucura să-i 
revadă... Ei vor putea trăi în demnitate şi confort... 

— Desigur, dacă nu cumva optează să ni se alăture, o 
întrerupse  Torbul. Unii dintre ei vorbesc deja că 
intenţionează s-o facă, după ce-şi recapătă sănătatea 
anterioară. lar asta ar putea dura vreo două luni. Am înţeles 
că malnutriţia joacă un rol destul de important în spălarea 
de creiere care li se aplică pe Ylesia. 

— Îmi amintesc, aprobă Bria, că mie îmi sângerau 
permanent gingiile. Au fost necesare două luni de 
alimentaţie adecvată ca să depăşesc majoritatea efectelor 
maligne. 

Bărbatul îşi coborî ochii spre datapad. 

— Cătuşele ilotului este aproape complet reechipată 
pentru luptă. De acum o putem folosi realmente şi-ţi 
mulţumim, Tharen, că ne-ai adus-o. Apropo de asta... 
doreşti să beneficiezi de onoarea de a o reboteza? 

Bria căzu o clipă pe gânduri. 

— Spuneţi-i E/iberatorul. 

— Un nume bun, fu de părere Torbul. Aşa-i vom spune. 

Dezactivă datapadul, îşi rezemă coatele pe birou şi se 
aplecă înainte. 

— Bria..., începu el, acum după ce am terminat cu partea 
oficială, trebuie să-ţi spun că mă îngrijorează unele aspecte 
din dosarul tău. 

Ochii femeii se măriră de surprindere. 

— Domnule...?! 

— Nu mă înţelege greşit. Eşti o luptătoare excelentă şi o 
conducătoare capabilă, nimeni n-o contestă. Pe de altă 
parte însă, uită-te şi tu la numele pe care ţi l-au dat 
traficanţii de sclavi şi pe care escadrila ta l-a adoptat cu 
încântare. „Mâna Roşie" - simbolul lipsei de cruţare. Uită-te 
şi tu la raportul despre capturarea Cătușelor ilotului... Nici 
un prizonier! Nici măcar unul singur. 

— Domnule, se încordă Bria, erau traficanţi de sclavi. Şi 
ei ştiu prea bine cum îi priveşte lumea civilizată. Au 


susţinut o opoziţie înverşunată şi nici unul nu s-a oferit să 
se predea. S-au luptat până la ultima suflare. 

— Am înţeles..., făcu Torbul. 

Cei doi schimbară o privire îndelungă, iar bărbatul şi-o 
feri cel dintâi. 

Se lăsă după aceea o tăcere stânjenitoare, până ce 
Torbul îşi drese glasul. 

— Lucrurile se încing în Inelul Exterior, anunţă el, unde 
grupurile de rebeli sunt realmente reduse ca număr şi 
putere de foc. Aş dori ca Mâna Roşie să staţioneze acolo o 
vreme, pentru a le oferi asistenţă. 

— Da, domnule, încuviinţă Bria. Ar mai fi ceva... 

— Ce anume? 

— Cred că ştiu o modalitate de a atrage mai mulţi recruți. 

— Care anume? 

— Dacă mai ţineţi minte, până acum procentajul nostru 
maxim în vindecarea dependenţei pelerinilor ylesiani se 
învârtea în jurul valorii de cincizeci la sută. 

— Da. 

— Acum însă, cu tehnicile noi folosite de Daino pentru a-i 
ajuta pe pelerinii pe care i-am dus la baza Grenna, el crede 
că rata succesului va depăşi nouăzeci la sută. 

— Asta-i foarte încurajator, totuşi ce legătură are cu 
atragerea de noi recruți? 

Bria se aplecă înainte, fixându-i ochii negri cu privirea ei 
albastru-verzuie. 

— Domnule... pe Ylesia se află peste opt mi; de pelerini. 

Torbul se lăsă pe spate în scaun. 

— Şi ce propui? 

— Asiguraţi-mi un ajutor relativ mic - un transportor 
vechi, încă două crucişătoare, nişte trupe - şi pot cuceri 
planeta aceea. Pot pune capăt pentru totdeauna operaţiei 
ylesiane. Vom cuceri toate Coloniile şi-i vom elibera pe toţi 
sclavii. Dacă procentajele pe care le-am văzut până acum 
constituie vreo indicație, ni se vor alătura sute de sclavi. 

— Este un „dacă" destul de important, observă Torbul. 

— Ştiu, domnule, dar cred că riscul s-ar justifica. 

— Nu avem trupele necesare. Nici chiar toată Rezistenţa 


Corelliană n-ar fi îndeajuns pentru a cuceri o planetă 
întreagă! 

— Zilnic ne sosesc recruți de pe Alderaan, îi reaminti 
Bria. În plus pe Ylesia se află mulţi pelerini bothani şi 
sullustani, aşa că planetele respective ne pot ajuta cu nave 
şi trupe. Merită să le cerem sprijinul. Mai este apoi şi 
Chandrila... Face parte din noua Alianţă a Rebelilor şi a 
jurat că ne va ajuta! 

— Recruţi... este desigur interesant. 

Ea aprobă energic din cap. _ 

— Am putea reuşi, domnule. li putem elibera pe sclavii 
aceia. Şi cu aceeaşi ocazie, putem lua mirodeniile, ca să le 
vindem pe piaţa liberă. Nu avem niciodată suficiente 
credite. Gândiţi-vă câte turbolasere sau torpile cu protoni 
ne-ar putea aduce atâtea mirodenii! lar după ce golim 
depozitele şi fabricile, le putem detona. Ylesia şi comerţul ei 
murdar ar aparţine trecutului. 

Bria îşi dădu seama că-şi pierduse stăpânirea de sine, dar 
în frenezia care o cuprinsese nu-i mai păsa. Mâinile îi 
tremurau şi se prinse de marginea biroului lui Torbul, 
pentru ca bărbatul să nu-i observe starea. 

— Nu cred că Alianţa Rebelilor va privi cu ochi buni 
vânzarea de droguri ca modalitate de finanţare a 
Rebeliunii, observă el. 

— Atunci, domnule, cu tot respectul, nu le spuneţi de 
unde aveţi creditele! (Zâmbetul Briei devenise aproape 
sălbatic.) Ştiţi la fel de bine ca mine că ei nu vor căuta la 
dinţi traladonul de dar. Vor lua creditele şi le vor folosi. 
Avem nevoie de arme, medicamente, uniforme, muniţie... 
nu ne prisoseşte nimic! 

— Este adevărat... Rezistenţa clandestină este 
costisitoare. 

— Mai gândiţi-vă, îl îndemnă Bria. Ştiu că Mâna Roşie ar 
putea s-o facă. lar fără Ylesia care să-i atragă pe unii dintre 
cei mai buni corelliani, noi am beneficia de mai mulţi 
recruți. Gândiţi-vă cine pleacă pe Ylesia în prezent - tineri 
nemulţumiţi de viaţa lor, care nu pot plăti impozitele 
înspăimântătoare, care doresc ceva mai mult, o viaţă mai 


bună. Exact aceştia sunt cei de care avem nevoie. 

— Este adevărat, repetă Torbul, dar ce ne facem cu 
atmosfera ylesiană? Raidul tău asupra Coloniei 3 de acum 
doi ani şi jumătate a eliberat o sută de sclavi... dar am 
pierdut o navă în nenorocita aceea de atmosferă. Ea 
constituie una dintre defensivele lor cele mai bune. 

Trăsăturile femeii se contorsionară în durerea amintirii. 

— l-am prevenit, însă... vânturile de forfecare au prins 
nava... 

— Tharen, n-a fost vina ta, totuşi trebuie să ne gândim şi 
la aspectul acesta. In mod inevitabil, Comandamentul n-a 
uitat detaliile episodului. 

— O să mă ocup de asta, domnule. Trebuie să existe o 
modalitate de a rezolva problema atmosferei. De exemplu, 
să avem piloţi mai buni. Oamenii noştri sunt entuziaşti, dar 
trebuie să recunoaştem... cei mai mulţi dintre ei n-au avut 
prea multă experienţă. Programele noastre de antrenament 
trebuie dezvoltate... 

— Sunt de acord. Incercăm să obţinem programe de 
simulare mai performante şi în acelaşi timp să sporim 
experienţa piloților, înainte de a-i arunca în luptă. 

Bria se ridică şi se aplecă peste birou. 

— Domnule... vă rog doar să-mi promiteţi că vă veţi 
gândi la propunerea mea. O pot face! Am chiar nişte idei 
despre felul în care să finanţez raidul. Cel puţin, băgaţi-o în 
seamă, da? 

El o privi lung şi deschis. 

— Bine, Tharen. Îți promit c-o să mă gândesc la 
propunere. 

— Vă mulţumesc, domnule. 


KKK 


Interludiul 1: Sectorul Corporate 

Descult şi purtând doar pantaloni, Han Solo ieşi din 
dormitorul apartamentului micut al Jessei din baza tehnică 
clandestină a tatălui ei, Doc, un loc sobru şi strict 
funcțional, deşi camerele lui Doc şi Jessa erau surprinzător 


de confortabile şi bine mobilate. 

Han căscă şi se scărpina în cap, răvăşindu-şi şi mai mult 
părul, apoi se aruncă cu un bufnet surd pe canapeaua 
elegantă şi activă videounitatea mare. 

Privi cu un surâs cinic ştirile oficiale difuzate de 
Autoritatea sectorului Corporate. Autoritatea se înrăutățea 
pe zi ce trecea. În scurt timp, avea să ajungă la fel de 
represivă ca şi Imperiul. 

Cel puţin Șoimul se găsea acum în forma cea mai bună 
pe care o avusese vreodată. Inainte de a fi capturat şi 
transferat la închisoarea de pe Capătul Stelelor, Doc îi 
modernizase hiperpropulsia, astfel încât acum atingea 0,5 
peste viteza luminii. Cu asta, gândi Han îngâmfat, ar trebui 
să pot intrece aproape orice navă imperială sau a 
Autorității. 

După aceea, pentru a-l determina pe Han să plece după 
tatăl ei şi să-l elibereze de pe Capătul Stelelor, Jessa dotase 
Șoimul cu o rețea senzorială şi antenă complet noi, 
înlocuindu-le pe cele avariate într-o bătălie cu o navetă de 
vânătoare a Autorității. 

După salvarea lui Doc, în semn de recunoştinţă, Jessa 
încheiase reparatiile Şoimului, montând un sistem de 
ghidare complet nou şi reparând toate avariile din fuzelajul 
lui YT-1300. Han se gândise chiar să-şi revopsească nava, 
ca să pară ca nouă, dar după ce se gândise mai bine 
renunțase la idee. Aspectul ponosit al Șoimului Mileniului 
reprezenta unul dintre atuurile navei în surprinderea 
oponenților. 

Nimeni nu se aştepta ca un cargobot vechi şi şleampăt să 
aibă o hiperpropulsie de nivel militar, care fusese 
personalizată şi modernizată de maestrul mecanic al 
galaxiei, o rețea senzorială sofisticată, capacitate de bruiaj 
de vârf şi toate celelalte îmbunătățiri pe care Han le dorise 
pentru nava lui iubită. 

Jessa continua să doarmă în cealaltă odaie. Han se lăsă 
pe spate şi-şi ridică picioarele pe măsuţă, gândindu-se la 
ea. Cu siguranță, reprezenta lucrul cel mai bun de care 
avusese parte până acum în sectorul Corporate. Ei doi 


cunoscuseră multe clipe plăcute împreună... 

Cu numai o zi în urmă, fuseseră cu Şoimul la unul dintre 
cele mai elegante cazinouri din galaxie, într-un Sector din 
apropiere, şi-şi puseseră hainele de gală pentru o seară 
dedicată jocurilor de noroc. Jess îşi coafase buclele blonde 
într-un stil nou şi excentric, vrâstat în roşu-strălucitor, şi-şi 
cumpărase o rochie roşie de seară, ameţitoare, care se 
mula în toate locurile cuvenite. Han fusese mândru să fie 
văzut alături de ea şi o asigurase că era cea mai frumoasă 
femeie din cazinou. 

Videoştirile trecură de la sectorul Corporate la un raport 
scurt din Imperiu. Forțele lui Palpatine înăbuşiseră revolta 
de pe altă planetă. Han făcu o grimas. Aceleaşi... 
aceleaşi... Se trezi gândindu-se la Salla şi se întrebă dacă 
mai era furioasă pe el. Bănuia că nu. Mai bine că nu se afla 
pe aici, ca să-l vadă împreună cu Jessa, deoarece era tipul 
de femeie geloasă. Desigur, Salla era o tipă dură, însă 
acelaşi lucru se putea spune şi despre Jessa. Han era 
profund recunoscător pentru că cele două nu aveau să se 
întâlnească probabil niciodată. 

Amintirea Sallei îl conduse în mod firesc la întrebări 
legate de cele ce se intâmplaseră între timp cu Lando, Jarik, 
Shild şi Mako. Han ajunsese chiar să se gândească la Jabba 
cu un sentiment apropiat de afecţiune nostalgică. Ar fi fost 
gata să facă prinsoare că huttul avea probleme majore în a- 
i găsi un înlocuitor. Han bănuia că dacă s-ar fi decis 
vreodată să revină în spațiul imperial, Jabba l-ar fi primit cu 
brațele deschise... chiar dacă o asemenea imagine era 
respingătoare. 

Corellianul privi alt grupaj de ştiri din Imperiu. Imperialii 
anunțaseră că forțele rebelilor din Inelul Exterior fuseseră 
complet zdrobite. Cum să nu, gândi el. Vezi să nu! Asta nu- 
nseamnă altceva decât că sunt realmente un ghimpe în 
talpa Imperiului. 

Se întrebă dacă Bria avusese vreo legătură cu hărţuirea 
acelor forțe imperiale... sau revenise la rolul de spioană? 

Suspină, dându-şi seama că ducea realmente dorul lui 
Nar Shaddaa. Sectorul Corporate era un loc plăcut unde 


puteai să ai o mulţime de aventuri şi să câştigi frumuşel, 
totuşi nu era ca acasă. 

Se întrebă dacă n-ar fi trebuit pur şi simplu să nu se mai 
gândească la creditele cheltuite, ci să pornească înapoi 
spre spațiul imperial. Oricum, ar fi fost măcar cazul să 
caute ceva de lucru (care să-i aducă profit) aici, în sectorul 
Corporate. Era adevărat, le promisese lui Jess şi Doc să-i 
ajute în campania lor împotriva Autorității, totuşi acțiunea 
respectivă putea să fie riscantă. Şi la urma urmei nu-i 
datora nimic Jessei. Il salvase pe tatăl ei din închisoare, nu? 
Nu-şi pusese atunci în joc pielea sa prețioasă? Un colțişor 
onest al minţii îi reaminti că, de fapt, plecase în misiunea 
aceea mai degrabă de dragul lui Chewie. În nici un caz nu 
şi-ar fi putut lăsa prietenul să putrezească într-o închisoare 
a Autorității. 

Cu toate acestea... lucrurile erau foarte plăcute aici 
pentru moment, deşi ştia bine că situația nu putea să 
dureze la infinit. În clipa de faţă se împăca excelent cu 
Jessa; se simțeau foarte bine împreună. Poate că ar fi fost 
bine să mai amâne plecarea pentru o lună... sau două... sau 
trei... 

— Han? se auzi un murmur somnoros din dormitor. 

— Sunt aici, scumpo. Mă uitam la ştiri, răspunse bărbatul. 

Inchise videounitatea şi se duse în chicinetă. Avea să-i 
facă Jessei o ceaşcă de stimceai importat, pe care femeia 
ajunsese să-l aprecieze foarte mult, şi să i-o ducă la pat. 


8 - Regina Imperiului 


Boz Fett stătea la rând, aşteptând să se îmbarce în 
pachebotul de lux Regina Imperiului, pentru voiajul 
către Velga Prime şi escalele intermediare. Pachebotul 
aparţinea companiei Haj Shipping Lines şi era nava soră a 
Stelei Imperiului, fiind la fel de mare şi opulentă. 

Fett se îmbarca de pe o platformă de andocare orbitală, 
dar existau aproape o mie de pasageri care aşteptau să 
suie la bord, aşa că fiecare şir era compus din câteva sute 
de fiinţe. Vânătorul de recompense privi avansarea lentă a 
cozii în care se afla el şi aprecie că aveau să treacă 
minimum zece minute înainte de a-şi putea duce în cabină 
valiza mare şi grea. 

Coada avansă câţiva paşi şi Fett împinse valiza cu 
piciorul, păstrându-şi locul în rând. Pentru o clipă, se lăsă 
pradă imaginaţiei şi se gândi ce s-ar fi întâmplat dacă, în 
mod brusc, ar fi apărut sub adevărata sa înfăţişare - ca 
Boba Fett în armura mandaloriană nu deghizat ca anomid, 
aşa cum era acum. 

Descoperise că, la răstimpuri, era necesar să se 


deghizeze în alte făpturi, iar anomidii erau perfecţi pentru 
a-şi asuma aspectul lor, fiindcă în veşmintele pe care le 
purtau de obicei nu li se dezvăluia nici măcar o parte a 
corpului. Erau umanoizi zvelţi şi mlădioşi, nativi din 
sistemul  Yablari,  înveşmântaţi de obicei în robe 
supradimensionate care-i acopereau de la capetele ascunse 
de glugi până la picioarele cu şase degete. Purtau de 
asemenea mănuşi şi măşti vocale, astfel încât nu li se 
distingea aproape nici un milimetru pătrat din pielea 
albicios-translucidă. Anomidii aveau păr cu fire subţiri, 
cenuşii, urechi în formă de frunze şi ochi mari albastru- 
argintii. 

Desigur, Boba Fett purta o mască cranială pe sub cea 
vocală, însă era una foarte bună, personalizată pentru a se 
potrivi propriilor sale trăsături, astfel încât să se mişte 
perfect natural o dată cu muşchii feţei. În mască erau 
încorporaţi „ochi" albastru-argintii, special construiți ca să 
poată vedea aproape la fel de bine ca şi cu propriii săi ochi 
lipsiţi de amplificările vizuale ale căştii mandaloriane. 

Fără armură însă şi fără posibilităţile ei de extindere a 
simţurilor, se simţea parcă dezbrăcat. Atunci când purta 
armura, dispunea de o gamă vastă de moduri vizuale şi 
receptoare audio, iar numeroase alte date senzoriale îi erau 
afişate pe minidisplayurile din interiorul vizorului căştii. 
Doar cu roba, mantia cu glugă şi mănuşile anomide, 
bărbatul avea senzaţia că era gol şi vulnerabil... prea 
vulnerabil. 

Nu putuse însă proceda în alt fel. Dacă Boba Fett ar fi 
încercat să-şi rezerve un loc la bordul Reginei sub 
adevărata sa identitate, ar fi stârnit panică. Toţi pasagerii şi 
mare parte din membrii echipajului ar fi fost convinşi că ei 
constituiau ţinta vânătorului de recompense. 

Fett constatase cu mult timp în urmă că toţi cetăţenii 
aveau conştiinţa încărcată. Practic orice individ înzestrat cu 
rațiune din galaxie făcuse în trecut ceva despre care-şi 
putea imagina că reprezenta motivul pentru punerea unei 
recompense pe capul său. Făptura care, cândva, fusese 
Calfa Protector Jaster Mereel, iar acum era Boba Fett, cel 


mai faimos vânător de recompense al galaxiei, examinase 
reacţiile celor din jurul său timp de mulţi ani, pe când 
urmărea diverse victime. 

Văzuse o mamă tânără cu copil în braţe schimbându-se 
la faţă atunci când îl zărise, o văzuse strângându-şi pruncul 
la sân, de parcă el, Boba Fett, ar fi intenţionat să i-l smulgă 
şi să-i vâneze pe amândoi, în diverse rânduri, cetăţenii 
intraseră în panică pur şi simplu când apăruse în 
vecinătatea lor, azvârlindu-se pe podea, bolborosindu-şi 
păcatele (în majoritate, imaginare) şi implorând milă... 
pentru ca apoi să se ridice, cu o uşurare amestecată cu 
sâmburi de indignare, când îşi dăduseră seama că nu e; 
erau ţinta lui Fett şi că se umiliseră, dezvăluindu-şi 
secretele, în mod inutil. 

Şirul de pasageri avansă din nou. Fett scană instinctiv 
mulțimile din jur, totuşi nu se aştepta realmente să-şi vadă 
victima. Bria Tharen se îmbarcase în Regină la escala 
anterioară, pe Corellia. Era improbabil ca ea să iasă din 
navă în decursul scurtei opriri pe Gyndine. 

Vânătorul de recompense ratase ocazia de a sui în navă 
o dată cu Tharen, fiindcă aceasta se îmbarcase sub un 
nume fals în ultimele clipe dinaintea decolării pachebotului. 
Despre compania Haj Shipping Lines se ştia că, deşi se 
declara loială Imperiului, aducea mici servicii Alianţei 
Rebelilor atunci când îi convenea; îmbarcarea de ultim 
moment a femeii era neîndoios rezultatul unor sfori ce 
fuseseră trase la niveluri înalte. 

De asemenea, identitatea Briei Tharen nu era una dintre 
cele pe care le mai utilizase anterior. De data aceasta 
călătorea ca „Bria Lavval!", starletă minoră şi cântăreaţă de 
cabaret care se îndrepta spre un angajament la unul dintre 
cele mai mari cazinouri - Castelul Norocului de pe Nar 
Shaddaa. 

Fett avea acces la multe surse de date, din multe locuri 
ale galaxiei. Deoarece la răstimpuri acţiona în calitate de 
vânător de recompense pentru Imperiu, putea să acceseze 
şi unele dintre bazele de date imperiale de securitate 
mijlocie, alături de multele servicii de informaţii mass- 


media şi bazele de date ale Ghildei. 

Vânătorul de recompense programase sistemele sale să 
afişeze anumite nume şi profiluri fizice „prioritare". Când 
într-o dimineaţă numele „Bria Lavval" apăruse în sintezele 
bazelor de date ca pasageră îmbarcată în Regina, care 
tocmai decolase de pe Corellia, verificarea rapidă a ID-ului 
femeii şi descrierii ei îi dovedise lui Fett că exista o 
posibilitate de peste 70% să fie vorba despre Bria Tharen - 
Comandor în Rezistenţa Corelliană. 

Cu toate acestea, numai confruntarea vizuală îl putea 
asigura că ea era femeia căutată, aşa că de aceea se afla 
aici... aşteptând la coadă pentru a se îmbarca în pachebotul 
uriaş. 

Regina avea lungimea de doi kilometri şi putea să 
transporte cinci mii de pasageri. În interior se afla 
majoritatea facilităţilor pe care şi le-ar fi putut dori cineva - 
piscine şi săli pentru refacere şi tratamente, cazinouri, zone 
pentru patinaj ge-nulă, săli de sport, plus o mulţime de 
magazine de lux unde persoanele avute puteau cheltui 
realmente o mulţime de credite. 

Fett avansă din nou, împingându-şi şi valiza care 
conţinea, în compartimente camuflate, armura 
mandaloriană şi câteva arme alese cu grijă. Pereţii valizei 
erau ranforsaţi cu durinium, un aliaj impenetrabil pentru 
senzori, iar în stratul de la exterior existau dispozitive 
miniaturale de emisie care generau date false despre 
conţinut, înşelând orice echipamente de scanare. 

Vânătorul de recompense ajunse în cele din urmă la 
capătul şirului şi-şi prezentă ID-ul, biletele şi voucherele de 
credite. Oficialul care-i verifică rezervarea se oferi să-i 
cheme un droid hamal, dar Fett îl refuză politicos, glasul 
său aspru reverberând prin masca vocală. 

Anomidii nu conversau între ei prin cuvinte articulate, ci 
printr-o formă foarte complexă şi elegantă de limbaj al 
semnelor. Se ştia că erau fiinţe sociabile şi Fett spera că la 
bord nu se vor afla şi alţi „semeni" de ai săi. În cazul acela, 
ar fi trebuit să se declare bolnav şi să rămână în cabina sa, 
întrucât nu cunoştea limbajul respectiv. 


Totuşi, nici unul dintre pasagerii înşiraţi pe lista 
călătorilor nu menţionase Yablari ca sistem de origine. 

După ce ajunse în siguranţa cabinei, Fett îşi depozită 
valiza, activându-i în prealabil protecţiile antifurt. Orice 
individ destul de ghinionist ca să încerce s-o scoată din 
cabină sau s-o deschidă avea să-şi piardă degetele... în 
cazul cel mai fericit. 

ltinerarul Reginei prevedea mai multe escale, pe o rută 
care urma să străbată unele dintre cele mai periculoase 
regiuni ale spaţiului imperial - incluzând o escală în spaţiul 
hutt, la Nar Hekka... care cu greu putea fi privită ca un colţ 
de paradis al galaxiei, fiind totuşi cu multe clase peste Nai 
Hutta sau Nar Shaddaa. Fett bănuia că Bria Tharen alesese 
acest pachebot fiindcă era unul dintre cele mai mari şi 
astfel, probabil, mai sigur. În ultima vreme, activitatea 
piraţilor se înteţise. 

În următoarele trei zile, Fett cutreieră nava în deghizarea 
sa de anomid, neintrând în vorbă cu nimeni. În chiar prima 
zi, o identifică vizual pe Bria Tharen şi o urmări, pentru a 
afla unde-i era cabina. Descoperi că femeia avea un 
apartament, pe care-l împărțea cu trei bărbaţi. Doi dintre 
aceştia erau mai vârstnici şi Fett bănui că erau ofiţeri în 
Rezistenţa Corelliană. Al treilea avea în jur de treizeci şi 
cinci de ani şi, după felul în care se purta, era un soldat 
veteran experimentat care slujea ca bodyguard pentru 
ofiţerii corelliani. 

La fel ca Bria Tharen, ofiţerii şi bodyguardul purtau haine 
civile. Tharen ieşea rareori neînsoţită din cabină. Frecvent 
era înconjurată de admiratori, deşi Fett observă că 
niciodată nu se întorcea cu vreun bărbat în apartament, cu 
toate că le zâmbea multora şi flirta cu ei. Juca sabacc, 
atentă nici să nu piardă, nici să nu câştige prea mult, şi 
hoinărea prin magazine, dar nu cumpărase nimic 
important. 

Fett o ţinu sub observaţie şi-şi croi atent planul. 


KKK 


Lui Lando Calrissian îi plăcea să călătorească în nave de 
lux şi o făcuse des în ultimul timp, după ce pierduse Ș$oimu!/ 
Mileniului în favoarea lui Han Solo. După ce Han şi Vuffi Raa 
îl instruiseră pentru a deveni un pilot peste medie, el şi-ar fi 
putut lua oricare dintre navele uzate pe care le 
comercializa pe Nar Shaddaa, totuşi niciuna nu-l interesa 
prea mult. Aştepta pur şi simplu să se ivească nava 
potrivită pentru el. 

O navă ideală ar fi trebuit să fie mai luxoasă decât 
Șoimul, care fusese spartană şi funcţională... dar la fel de 
capabilă de autoapărare şi de atingerea unor viteze mari. 
Lando căuta un iaht de calitate pe care să-l poată 
achiziţiona la un preţ bun, însă deocamdată nu găsise nici o 
ocazie. 

În plus, navele particulare nu aveau cazinouri, iar lui îi 
plăceau sălile de joc. În ultimul an, petrecuse foarte mult 
timp în ele, muncind pentru a-şi reface lichidităţile în 
credite. Tânărul jucător profesionist fusese ruinat de 
turneul de sabacc, dar de atunci izbutise să înmulțească de 
câteva ori împrumutul de o mie cinci sute de credite 
acordat de Han Solo şi-i restituise „datoria" prietenului său 
înainte ca acesta să se îndrepte spre sectorul Corporate. 

Regina Imperiului şi nava ei soră Steaua Imperiului 
reprezentau două dintre modalităţile preferate de Lando 
pentru a străbate galaxia. Nu erau la fel de rapide ca unele 
dintre navele mai noi, însă în mod neîndoios compania Haj 
Shipping Lines ştia cum să construiască un pachebot de 
lux. lar Regina şi Steaua erau cu adevărat mari, un avantaj 
major în ziua de azi, ţinând seama de înmulţirea 
activităţilor piratereşti. 

Acum Lando alesese Regina Imperiului pentru a reveni 
acasă; de pe Nar Hekka putea lua imediat o navetă spre 
Nar Shaddaa. În seara aceasta, bărbatul purta cele mai 
recente veşminte la modă pe care le avea - cămaşă roşie 
brodată cu negru, pantaloni negri strâmţi şi o capă roşu- 
neagră, care-i unduia şmechereşte de pe umeri. Părul 
negru şi mustaţa erau impecabil aranjate, graţie unei vizite 
anterioare la una dintre frizeriile navei. Cizmele negre şi 


moi sclipeau cu strălucirea atenuată a pieii originale de 
şarpe numatra. Calrissian arăta bine şi nu-i scăpau privirile 
admiratoare pe care i le aruncau unele dintre clientele 
clubului. 

Lando se instalase în cel mai şic club de noapte din 
Regină, Salonul Vântului Stelar, în urma unei sesiuni extrem 
de încununate de succes la mesele de sabacc. Portofelul cu 
credite fusese plasat cu atenţie într-un buzunar secret, 
aproape de piele şi greutatea lui îl satisfăcea, în voiajul 
acesta câştigase de aproximativ patru ori suma de care 
fusese văduvit prin cumpărarea biletului scump. Nu era 
deloc un profit neglijabil. 

Atunci când juca - afaceri serioase! Lando era abstinent 
şi aproape că nu se atingea de alcool, dar în clipa aceea se 
relaxa, sorbind un coctail Floarea-nopţii tarkenian şi 
ronţăind o mână de gărgăriţe jer prăjite şi sărate. Formaţia 
din Vântul Stelar nu era deloc rea şi interpreta potpuriuri de 
succese mai vechi, ca şi melodii de jizz modern, iar mulţi 
clienţi  dansau. Lando examină femeile  neînsoţite, 
întrebându-se dacă vreuna îl interesa într-atât încât s-o 
invite la dans. 

Ochii săi reveneau totuşi cu regularitate spre o femeie 
care nu stătea singură la masă, ci acompaniată de doi 
bărbaţi. Arăta superb. Părul lung şi roşcat era coafat în sus, 
menţinut de piepteni cu safire şi alte pietre preţioase, şi pur 
şi simplu nu-ţi puteai desprinde ochii de la figura şi silueta 
ei. Lando nu putea să decidă dacă avea vreo legătură 
romantică cu vreunul dintre însoțitorii ei. Stătea foarte 
aproape de amândoi, le surâdea şi se apleca să-l asculte, 
mai întâi pe unul, apoi pe celălalt, când îi vorbeau la 
ureche. Cu cât o privea însă mai mult, cu atât Lando era 
mai convins că nu avea o relaţie cu nici unul dintre bărbaţi. 
Zâmbetele ei păreau mai degrabă... camaradereşti... decât 
romantice. In scurtele momente când umerii lor se 
atingeau, nu exista nici o sugestie de intimitate. 

Lando îşi terminase paharul şi era aproape gata să se 
apropie şi s-o invite la dans pe frumoasa necunoscută, când 
excelenta formaţie rughja - Umjing Baab şi Swinging Trio - 


termină melodia pe care o interpreta. Formaţia era 
alcătuită din numai trei indivizi, dar deoarece fiecare rughja 
avea cincisprezece apendice flexibile şi cânta la cel puţin 
zece instrumente, rezultatul era cel pe care l-ar fi produs o 
orchestră întreagă. De fapt, privindu-l pe Umjing Baab şi pe 
cei doi colegi ai săi, era dificil de distins altceva decât 
membre ce se terminau prin variate instrumente, deşi 
ocazional prin hăţişul acela se desluşeau ochii multipli ai 
uneia dintre făpturi. 

Formaţia era multilaterală, cântând orice, de la swing- 
bop la selecţii de jizz modern. După terminarea unei 
versiuni discrete a şlagărului „Sateliţi şi sentimente", 
jucătorul profesionist aplaudă, apoi se lăsă pe spate în 
scaun, când conducătorul grupului, Umjing Baab, puse jos 
cornul kloo, se ridică de la nalargon şi undui spre 
microfonul estradei. Glasul rughja avea un timbru mecanic 
lesne de înţeles, deoarece era generat artificial, întrucât 
comunicațiile naturale ale speciei nu erau audibile pentru 
oameni. Umjing Baab „vorbi“ sub spotul care se reflecta de 
pe membrele sale superioare satinate şi liliachii: 

— Bună seara, la toată lumea! În seara aceasta avem 
alături de noi un oaspete de onoare, o celebritate pe care 
sper s-o pot convinge să ni se alăture pentru un cântec! Vă 
rog să fiţi alături de mine şi s-o salutăm împreună pe lady 
Bria Lavval! 

Lando aplaudă politicos, pentru ca apoi s-o facă cu reală 
sinceritate când înţelese că şeful formaţiei se referise la 
necunoscuta atrăgătoare. Imbujorându-se şi surâzând, ea 
se ridică pe jumătate din scaun pentru a schița o reverență, 
apoi, îndemnată de aplauze, îşi ridică poalele rochiei lungi 
şi strâmte de culoare albastru-electric (care-i punea în 
valoare părul) şi urcă treptele spre scenă. 

După ce schimbă câteva cuvinte cu Umjing Baab, ea se 
apropie de microfon, începu să bată din vârful piciorului 
încălţat în sandală ornată cu pietre preţioase în clipa în care 
auzi ritmul percuţiei, şi formaţia se lansă într-o versiune 
lentă a hitului de anul trecut „Vise înceţoşate". 

Bria Lavval începu să cânte. În viaţa lui Lando auzise 


multe cântărețe, iar aceasta era departe de a fi cea mai 
bună. Controlul respirației era neregulat şi de aceea nu 
atingea unele note acute, însă glasul îi era puternic şi 
armonios, cu un contralto răguşit în mod plăcut. Ţinând 
seama de silueta, chipul şi zâmbetul ei, Lando era gata să-i 
ierte lipsa de tehnică profesionistă. În numai câteva 
secunde, Bria Lavval îi avea în palmă pe toţi masculii 
umanoizi. 

Cânta cu pasiune despre iubire pierdută, tristeţe firavă şi 
amintiri înceţoşate, care se pierd în timp. 

Lando era complet captivat şi, după ce Bria termină 
cântecul, aplaudă la fel de energic ca restul spectatorilor. 
Surâzând şi îmbujorându-se atrăgător, femeia îngădui să fie 
escortată înapoi la masa ei de către Umjing Baab, care 
schiţă o plecăciune adâncă, apoi reveni la din formaţia sa. 

Când Swinging Trio se lansă într-o melodie antrenantă, 
Lando se ridică fără ezitare şi porni spre cântăreaţă, luând- 
o cu puţin înaintea unui bancher alderaan bogat, pe care 
jucătorul profesionist îl uşurase de multe dintre creditele 
sale excesiv de numeroase, mai devreme în cursul serii. 

Ajungând la masa lui lady Lavwval, Lando făcu o 
plecăciune, etalându-şi zâmbetul cel mai cuceritor. 

— Se poate? întrebă el, întinzând braţul. 

Femeia şovăi o secundă, îi privi pe rând pe cei doi bărbaţi 
care o flancau, apoi ridică imperceptibil din umeri. 

— Mulţumesc, îi răspunse şi se sculă de pe scaun. 

Lando o conduse pe ringul de dans. Ea privi în jur şi se 
încruntă uşor, consternată. 

— Mă tem că nu cunosc dansul acesta. 

Lando rămase surprins. Glisada margengai era populară 
de cel puţin cinci ani. 

— Este simplu, spuse punând mâna pe umărul Briei şi 
întrepătrunzând degetele cu ale ei. O să-ţi arăt. 

Ea rată primii paşi şi-l călcă o dată cu tocul sandalei de 
seară, dar, după două minute şi după sfaturile 
experimentate ale bărbatului, începu să prindă mişcările. 
Avea reflexe şi un simţ al ritmului excelent, şi Lando îşi 
dădu seama că, după ce memorase combinaţia complicată 


de paşi, începuse să se distreze de minune. Era aproape la 
fel de înaltă ca el şi pe când se mişcau pe ring, începură să 
fie priviţi cu admiraţie de clienţii care rămăseseră aşezaţi la 
mese. 

— Bravo, l-ai prins, făcu Lando. Ai dansul în sânge. 

— N-am mai dansat de câţiva ani, mărturisi ea cu 
respiraţia întretăiată, deoarece formaţia atacase o bucată 
mai rapidă şi jucătorul profesionist o rotea într-un boxnov 
de trei paşi. 

Era niţel rigidă, dar părea evident că dansul acela mai 
vechi îi era familiar. 

— Te mişti minunat, o asigură el. Sunt bărbatul cel mai 
norocos din nava asta că am găsit o asemenea parteneră. 

Ea îi surâse sclipitor, cu obrajii învăpăiaţi de dans şi 
măguliri. 

— Eşti un linguşitor. 

Lando simulă jignirea. 

— Eu? Sunt jurat să spun numai adevărul, lady Bria... 
Bria... ce nume frumos. Eşti corelliană, nu-i aşa? 

— Da, răspunse femeia încordându-se uşor în braţele lui 
şi privindu-l brusc bănuitor. De ce? 

— Tocmai mă gândeam că am mai auzit numele acesta o 
singură dată până acum. Este unul frecvent pe planeta 
voastră? 

— Nu. Tata l-a inventat din primele silabe ale numelor 
bunicilor mele: Brusela şi laphagena. Nu dorea să mă 
„Împovăreze" cu nici unul dintre ele, dar în acelaşi timp 
dorea să le onoreze pe amândouă. 

— Inteligent, comentă Calrissian. Este în mod evident un 
bărbat plin de tact şi diplomaţie. 

Ea chicoti, totuşi îndărătul veseliei se putea desprinde o 
notă de tristeţe. 

— Exact aşa este. Mă surprinde să te aud spunând că ai 
mai cunoscut altă Bria. Crezusem că eram singura. 

— Probabil că eşti, zise Lando. Cealaltă Bria pe care o 
cunoşteam a fost o navă. Amicul meu Han a închiriat de la 
mine o navă Sorosuub Starmite pe care a botezat-o Bria. 

Femeia greşi un pas, dar îşi reveni imediat. 


— Han? repetă ea. Cândva am cunoscut eu însămi un 
corellian pe nume Han. Prietenul tău este corellian? 

Lando dădu din cap şi o roti într-o spirală. Când Bria îi 
reveni în braţe, îi spuse: 

— Eu şi Han suntem prieteni vechi. Să nu-mi spui că tu îl 
cunoşti! 

— Ba da, râse ea. Cred că-i vorba despre acelaşi bărbat. 
Nu-i un individ cu păr şaten, ochi căprui cu nuanţă verzuie, 
doar puţin mai înalt decât tine şi cu un zâmbet foarte 
şarmant, niţel pieziş? 

— Oho! exclamă jucătorul profesionist arcuind o 
sprânceană. Într-adevăr, îl ştii! Văd că-i destul de hoinar, 
nu-i aşa? 

Sub privirea lui cunoscătoare, ea se înroşi la faţă, apoi îşi 
feri căutătura, concentrându-se pentru moment asupra 
secvenţei complicate de paşi. Când se uită din nou spre 
bărbat, ochii îi erau calmi şi uşor amuzaţi. 

— Face parte pur şi simplu din trecutul meu, ca mulţi 
alţii. Bănuiesc că şi tu ai ceva amintiri îngropate în cala 
navei, nu? 

Dându-şi seama că atinsese un punct sensibil, Lando fu 
mulţumit de schimbarea subiectului. 

— Poţi face prinsoare, încuviinţă el. 

Mai dansară preţ de câteva melodii şi Lando se simţi 
excelent în compania femeii. O conduse spre masa ei şi 
constată că cei doi însoțitori părăsiseră localul. 

— Cu cine stăteai la masă? 

— Asociaţi, strânse Bria din umeri. Feldron este agentul 
meu, iar Renkov îmi administrează afacerile. 

— Aha, făcu Lando încântat în secret. (Era evident că ea 
nu-l privea pe nici unul ca prezentând vreun interes de 
natură romantică.) Auzi... ce-ai zice să bem ceva? Undeva, 
într-un loc mai... intim? 

Bria îl evaluă din ochi, apoi se retrase un pas, 
desprinzându-se din braţele sale, şi spuse: 

— Da, mi-ar plăcea. Putem sta de vorbă despre... 
cunoştinţele comune. 

Lando îi luă mâna şi o duse la buzele lui. 


— Despre cunoştinţele comune, aprobă el. 

— In cabina mea, numărul 112, peste... să zicem treizeci 
de minute? 

— Peste treizeci de minute. Le voi număra, minut cu 
minut. 

Ea îi zâmbi, într-un fel ce combina amuzamentul trist cu 
plăcerea, apoi se întoarse şi-l părăsi la marginea ringului de 
dans. Lando o privi îndepărtându-se - un spectacol extrem 
de plăcut. Bria ajunse la uşa salonului, trecu pe lângă un 
anomid care pierdea timpul pe acolo, ascultând muzica şi 
uitându-se la dansatori, apoi dispăru din vedere. 

Bărbatul surâse. Acum să găsesc o sticlă din vinul cel mai 
bun şi un buchet de flori, gândi el şi porni rapid spre bar. 
Douăzeci şi nouă de minute... 

Bria îşi porunci să se calmeze, pe când se grăbea pe 
coridor spre cabina ei. Era însă surescitată, dându-şi seama 
că, finalmente, va afla veşti despre Han! Lando Calrissian îi 
era în mod evident mai mult decât o cunoştinţă oarecare. 
Femeia se simţea atât de nerăbdătoare să ajungă la cabină, 
încât aproape că alerga, atunci când zări numărul 112. În 
sfârşit! Cineva care-l ştie bine, care-mi poate spune ce face, 
ce a făcut... unde se află! 

In clipa când întinse mâna spre clanţa uşii, se gândi brusc 
că poate Han se găsea pe Nar Shaddaa, destinaţia ei finală. 
Ar fi fost oare posibil ca peste vreo patruzeci şi opt de ore 
să-l vadă realmente? Ideea o aţâţa şi în acelaşi timp o 
înfiora. Cum ar fi fost să se găsească în vecinătatea lui 
după mai bine de nouă ani? 

Când descuie uşa, mâinile îi tremurau. Era atât de 
absorbită de amintirile despre Han, încât nu încercă nici o 
presimţire, nici un fel de avertisment. Deschise uşa, iar în 
clipa următoare un brânci puternic o propulsă dincolo de 
prag, în salonul apartamentului, cu atâta forţă, încât nu mai 
avu nici măcar suflul pentru a striga. 

Sandalele ei cu tocuri înalte lunecară pe podeaua 


lustruită şi femeia căzu, încercând să se agaţe de ceva. În 
chiar clipa când începuse să cadă, Bria simţi cum o 
împunge în spate ceva ascuţit. 

Avu la dispoziţie doar o secundă pentru a-şi da seama că 
fusese injectată cu un drog cu acţiune aproape instantanee. 
Căzu şi, cu ultimele puteri, se răsuci doar puţin, cât să vadă 
înapoia ei un anomid straniu, în pragul cabinei. Bria icni 
slab şi întretăiat, străduindu-se să-şi avertizeze prietenii, 
dar totul în jurul ei se înceţoşă, se înceţoşă... 

Se înceţoşă... 

Şi se preschimbă în beznă. 

Boba Fett o privi pe Tharen prăbuşindu-se pe podea şi 
rămânând nemişcată, închise iute uşa dinapoia sa şi făcu 
un pas înainte... în clipa în care bărbații cu care călătorea 
femeia apărură brusc prin uşa odăii din dreapta salonului. 

Vânătorul de recompense întinse braţul, flexionă mâna şi 
o săgeată ucigaşă (spre deosebire de cea soporifică cu care 
o lovise pe Tharen) ţâşni spre cel mai vârstnic dintre cei doi 
ofiţeri ai Rezistenței, înfigându-i-se în gât. Bărbatul mai avu 
timp să horcăie înăbuşit şi muri înainte să atingă podeaua. 

Al doilea bărbat nu şovăi, ci veni direct spre el. Fett îşi 
roti capa de anomid şi adoptă o postură de luptă, când 
adversarul îl atacă, cu un strigăt nearticulat. 

Era posibil ca liderul rebelilor să fie priceput în plănuirea 
strategiei şi raidurilor, însă nu era defel expert în lupta corp 
la corp. Boba Fett îi blocă lovitura cu un antebraţ, iar 
celălalt braţ al său lovi puternic şi letal, strivind laringele 
corellianului. 

Vânătorul de recompense îl privi indiferent pe ofiţerul 
rebelilor murind. Dură doar un minut. 

Se aplecă apoi peste el, intenţionând să-l târască 
împreună cu tovarăşul său într-un colţ al salonului şi să-i 
acopere cu nişte cearşafuri - mai degrabă pentru a înăbuşi 
duhoarea degajată prin relaxarea bruscă a sfincterelor celor 
doi, decât pentru că l-ar fi deranjat vizual. 


Vederea periferică a lui Boba Fett era compromisă de 
masca pe care o purta. Lipsit de senzorii speciali ai căştii 
mandaloriane, vânătorul de recompense simţi pericolul de 
abia în ultima clipă. Eschivă exact în momentul în care 
bodyguardul rebelilor atacă, tăcut şi cu abilitatea pe care 
cei doi corelliani mai vârstnici nu o deţineau. 

Fett se roti, îndepărtându-se de bodyguard, şi simultan îi 
azvârli în faţă capa grea de anomid. Dintr-o mişcare fluidă, 
adversarul său se descotorosi de ea şi înaintă. Era de abia 
trecut de treizeci de ani, dezbrăcat până la brâu şi desculţ. 
In mod evident, dormise în cealaltă cabină când cei doi 
ofiţeri încercaseră asaltul lor sfârşit tragic. 

Fett ştiu instantaneu că individul era un soldat 
experimentat, instruit să-şi folosească braţele şi picioarele 
ca arme... şi în acelaşi timp învăţat să lupte cu cuțitul cu 
lamă vibratorie pe care-l ţinea într-o mână. Înapoia celor 
două măşti, vânătorul de recompense surâse uşor, încântat 
să aibă parte de o luptă adevărată, cu cineva care ştia într- 
adevăr ce avea de făcut. li mai rămăsese o săgeată letală 
pe care ar fi putut s-o utilizeze, dar decise să n-o facă. 
Puţină mişcare ar fi fost binevenită. Trecuse mult timp de 
când nu se mai angajase în luptă corp la corp; puţini 
duşmani meritau să le acorde timpul său. 

Bodyguardul se apropia deja în paşi ca de dans, cu ochii 
aţintiţi asupra lui şi cuțitul pregătit pentru o lovitură care 
să-i spintece abdomenul. Boba Fett îi îngădui să se apropie, 
apoi eschivă în ultima clipă posibilă şi execută un arc ca un 
dansator în ge-nulă, urmat de o rotaţie ce-l scoase din raza 
cuţitului. In timp ce se rotea, braţul lui ţâşni şi-l lovi 
ameţitor pe soldat înapoia urechii drepte. 

Acesta reuşi totuşi să se ferească, astfel încât lovitura 
care ar fi trebuit să-l scoată din circulaţie doar îl buimăci. 
Se împletici câţiva paşi, scutură din cap şi reveni în atac. 

Fett fu încântat să continue lupta. Se ocoliră lent, într-o 
parodie crâncenă a felului în care Lando Calrissian şi Bria 
Tharen dansaseră cu numai câteva minute în urmă în 
Salonul Vântului Stelar. 

Bodyguardul fandă din nou şi Boba Fett aşteptă iarăşi, 


apoi evită tot în ultima secundă posibilă. O altă lovitură îl 
făcu pe corellian să icnească - de data aceasta, laba 
piciorului vânătorului de recompense îl izbise înapoia 
genunchiului. Piciorul tânărului se îndoi şi, pentru prima 
dată, Fett zări teama din ochii lui. Ştia acum că era complet 
depăşit, totuşi îşi învinse frica şi slăbiciunea, şi reluă 
asaltul. Un bărbat care-şi cunoaşte misiunea şi nu dă bir cu 
fugiţii, gândi Fett. Admirabil! Răsplata pentru curajul lui va 
fi moartea iute şi lipsită de durere... 

Pentru prima dată, Fett trecu el la atac. Piciorul îi ţâşni 
într-o lovitură precisă şi nimeri încheietura celuilalt cu o 
forţă distrugătoare. Cuţitul zbură prin aer, iar Fett se roti, 
apropiindu-se pentru a încheia socotelile. Altă lovitură de 
picior înapoia celuilalt genunchi şi bodyguardul căzu, 
nemaiputând să stea vertical. Era însă prea puţin 
important. Vânătorul de recompense îi cuprinsese de acum 
beregata într-o strânsoare rigidă şi nemiloasă ca duroţelul. 
O răsucire bruscă în lateral şi soldatul se înmuie mort în 
braţele sale. 

Boba Fett îl târî în colţul salonului şi-l întinse pe jos, apoi 
aduse şi celelalte cadavre tot acolo. Aruncă peste trupuri 
cuvertura şi aşternuturile unui pat. Tocmai termina, când 
văzu că Tharen începuse să se foiască. 

Când îşi recăpătă cunoştinţa, Bria se trezi legată atât de 
competent, încât nici măcar nu se mai căzni să se zbată 
după prima tentativă de eliberare. Era singură în salonul 
apartamentului din Regina Imperiului şi stătea în capul 
oaselor pe covorul gros, rezemată de un fotoliu. Işi simţea 
mintea ameţită şi-i era teribil de sete, dar altfel era 
nevătămată. 

Bria mai traversase situaţii încordate, în bătălii, totuşi nu 
fusese niciodată capturată în felul acela. Incerca 
sentimentul cel mai neajutorat din lume - să fie singură şi 
să se întrebe cine-i făcuse asta... şi de ce? 

În mod cert, atacatorul fusese anomidul, dar ea nu 


avusese niciodată de a face cu extratereştri până atunci şi 
nu-şi putea imagina de ce vreunul i-ar fi dorit răul. Poate că 
anomidul era un vânător de recompense. Aceea ar fi fost 
unica explicaţie logică. 

Işi umezi buzele, inspiră adânc şi se pregăti să scoată un 
țipăt care să poată fi auzit chiar şi dincolo de uşa închisă a 
cabinei. In aceeaşi clipă remarcă două lucruri: trupurile 
tovarăşilor ei, acoperite cu aşternuturi şi stivuite în afara 
razei vizuale a oricui ar fi intrat pe uşă... şi absorbantul de 
sunete. Dispozitivul cel mic se găsea pe podea în 
apropierea ei, iar ledul care pâlpâia o anunţa că era activat. 
Ar fi înăbuşit practic orice strigăt, indiferent de intensitate. 
Bria închise ochii şi gura şi-şi lăsă capul pe spate, 
sprijinindu-l de fotoliu. Minunat! Indiferent cine ar fi 
anomidul, s-a gândit la toate. 

Cine putea să fie? In mod evident, îi lichidase în câteva 
minute pe Darnov, Feltran şi chiar pe Treeska (iar Bria 
cunoştea reputaţia acestuia în luptele corp la corp). Din 
poziţia în care se găsea, zări cronomuralul şi-şi dădu seama 
că-şi pierduse cunoştinţa doar vreme de zece minute. 

Pe când se străduia să se gândească la ce ar fi putut 
face, anomidul deschise uşa dinspre coridor şi pătrunse, 
purtând o valiză grea şi marc pe care o aşeză cu un bufnet 
pe podea. Văzând că Bria se trezise, intră în camera de 
baie şi reveni cu un pahar de apă. Ingenunche lângă ea şi 
dezactivă absorbantul de sunete, pentru ca femeia să-i 
poată auzi glasul. 

— Soporificul cu care te-am injectat cauzează sete. 
Aceasta este apă simplă. Nu am nici o intenţie să-ţi fac 
vreun rău. Recompensa pusă pe capul tău este „livrare 
nevătămată". 

li întinse paharul şi Bria se aplecă spre el, apoi şovăi. Nu 
îndrăznea să bea. Dacă anomidul era un vânător de 
recompense imperial sau un agent al Imperiului? Dacă în 
apă se găsea veridrog? Deşi setea era acum aidoma unui 
iad dezlănţuit în gura şi gâtlejul ei, clătină din cap. 

— Mulţumesc oricum, reuşi să murmure. Nu mi-este sete. 

— Ba îţi este, replică anomidul. Să ştii că nu mă 


interesează defel jalnicele tale secrete referitoare la 
Rezistență. (îşi împinse într-o parte masca vocală şi sorbi 
prelung.) Apa nu are nimic vătămător. 

Îi întinse iarăşi paharul. 

Bria clipi spre el, după care setea învinse. Bău mult, 
ajutată de anomidul care-şi pusese la loc masca vocală. 
Femeia se lăsă din nou pe spate, se rezemă de fotoliu şi 
spuse: 

— Nu eşti anomid, fiindcă ei nu pot vorbi fără masca 
vocală. În mod evident, eşti un vânător de recompense 
deghizat. Cum te numeşti? 

Extraterestrul o privi cu ochi albastru-argintii inexpresivi. 

— Eşti un bun observator, Bria Tharen. Sunt încântat de 
reacţia ta. lIsteria este inutilă şi obositoare. Cât despre 
identitatea mea... este posibil să mă cunoşti după numele 
pe care l-am adoptat - Boba Fett. 

Boba Fett? Bria simţi cum se înmoaie din tot corpul şi 
holbă larg ochii, împotrivindu-se spaimei pe care o cauza 
simpla menționare a numelui acela. Pentru prima dată după 
mulţi ani, se trezi rugându-se divinităţilor din copilărie. 

După o clipă îşi umezi buzele. 

— Boba Fett..., izbuti să pronunţe. Cunosc numele 
acesta. Nu crezusem că-ţi baţi capul cu recompense 
imperiale amărâte. Cea pusă de imperiali pe capul meu nu 
merită să-ţi pierzi timpul. 

— Este adevărat, zise vânătorul de recompense. Cea 
oferită de clanul Besadii este de o sută de ori mai mare. 

— Teroenza..., şopti femeia. El trebuie să fie... Ultima 
dată când auzisem de recompensă, era de cincizeci de mii, 
nu de o sută de mii. 

— Besadii a dublat-o după ce ai deturnat Cătuşele 
ilotului. 

Bria se strădui să surâdă. 

— E plăcut să ştii că eşti o persoană populară, mormăi 
ea. Cătuşele ilotului transporta sclavi. Trebuia s-o opresc. 
Nu încerc nici un regret. 

— Perfect. În felul acesta, ar trebui ca temporara noastră 
asociere să fie pe cât de plăcută este posibil. Mai vrei apă? 


Femeia aprobă din cap şi Fett îi aduse alt pahar. De data 
aceasta, ea bău fără să mai aştepte. Incerca din răsputeri 
să-şi amintească instrucţia pe care o primise pentru 
cazurile când era capturată. Nu purta uniforma, astfel că nu 
deţinea nici o modalitate prin care să-şi pună capăt 
suferințelor, dar pe de altă parte, se afla destul de departe 
de Nai Hutta sau Ylesia... şi până la destinațiile respective 
se puteau întâmpla multe. De aceea, decise să tragă de 
timp şi, dacă era posibil, să-l facă pe Fett să vorbească. La 
toate instruirile la care participase se afirmase că, cu cât 
paznicul ajunge să-l privească pe prizonier ca fiind o 
persoană reală, cu atât captivitatea devine mai uşoară şi cu 
atât cresc şansele ca paznicul respectiv să comită o 
neglijenţă. 

Bria era totuşi conştientă de faptul că probabilitatea ca 
Boba Fett să fie neglijent era incredibil de redusă. Pe de 
altă parte, pe moment nu avea nimic mai bun de făcut. 

încercă să nu privească spre trupurile acoperite cu 
cearşafuri din colţul salonului. 

— Ştii, începu ea, am auzit multe despre tine şi m-am 
întrebat dacă toate poveştile respective sunt adevărate. 

— Ce anume? 

— De exemplu, că ai propriul tău cod moral. Reprezinţi 
arhetipul vânătorului de recompense, totuşi nu eşti un 
sadic. Nu-ţi place să cauzezi durere. 

— Este adevărat, sunt o persoană cu moralitate. 

— Ce părere ai despre Imperiu? întrebă ea, când Boba 
Fett începu să scotocească în valiza masivă pe care o 
adusese în salon. 

Pentru o clipită, întrezări în interiorul acesteia casca sa 
faimoasă. 

— Deşi din unele puncte de vedere este putred moral, 
Imperiul constituie guvernarea legală. Eu îi respect legile. 

— „Putred moral"? repetă ea, lăsându-şi capul pe un 
umăr. Cum adică? 

— Există mai multe aspecte. 

— Spune-mi unul. 

Fett îi aruncă o privire şi Bria se întrebă dacă avea să-i 


zică să-şi ţină gura, dar, după o secundă, vânătorul de 
recompense răspunse: 

— Sclavia. Este o instituţie putredă moral, degradantă 
pentru toate părţile implicate. 

— Exact! exclamă femeia. Prin urmare, avem o opinie 
comună. Nici eu nu iubesc sclavia. 

— Ştiu. 

— Am fost sclavă. A fost oribil. 

— Ştiu. 

— Bănuiesc că ştii multe despre mine. 

— Da. 

Bria îşi umezi buzele. 

— Ştii atunci şi faptul că Teroenza şi cei care conduc în 
prezent clanul Besadii intenţionează să mă ucidă într-o 
modalitate oribil de chinuitoare şi lentă? 

— Da. Ghinionul tău este norocul meu. 

Ea încuviinţă din cap şi-l fixă cu o privire rugătoare. 

— Întrucât cunoşti atât de multe despre mine, ştii că am 
şi un tată, nu? 

— Da. 

— Atunci poate că... îmi dau seama că pare neobişnuit, 
dar ţinând seama de circumstanţe... poate că nu te-ar 
deranja... 

Îşi pierdu şirul vorbelor şi se strădui să-şi recapete 
controlul. De acum începuse să înţeleagă realmente că era 
pierdută, că îi va fi imposibil să scape din situaţia aceea. 

— Ce anume? 

Bria inspiră profund. 

— Nu mi-am văzut tatăl de mulţi ani. Am fost 
dintotdeauna apropiaţi. Nu ţin la fel de mult la mama şi la 
fratele meu, dar tata... (Strânse din umeri.) Cred c-ai 
înţeles... Când m-am alăturat Rezistenței, am ştiut că este 
prea periculos pentru amândoi să mai continuu să-l văd, 
totuşi am găsit moduri sigure de a-l anunţa că sunt în viaţă. 
Cam de două ori pe an, el primeşte un mesaj prin canale 
foarte întortocheate. Doar atât: „Bria este bine". 

— Spune mai departe, rosti inexpresiv vânătorul de 
recompense. 


— Oricum... n-aş vrea ca el să aştepte şi să tot aştepte 
zadarnic un mesaj din partea mea. Nu ai putea... să-l anunţi 
că am murit? El înseamnă foarte mult pentru mine. Este un 
om de treabă, la locul lui. Îşi plăteşte taxele către Imperiu, 
este un cetăţean onorabil şi tot tacâmul. Aşadar... dacă ți- 
aş da numele şi adresa lui, i-ai putea trimite un mesaj 
simplu? „Bria a murit." Asta-i tot. 

Spre surprinderea ei, Boba Fett aprobă. 

— O voi face. Care-i... 

Se întrerupse, când soneria uşii piui. Bria tresări, iar Fett 
se ridică în picioare dintr-o singură mişcare fluidă, 
asemenea unui animal de pradă. 

Soneria piui din nou. Din afara cabinei se auzi slab, 
înăbuşit de absorbantul de sunete: 

— Bria? Sunt eu, Lando! 

— Calrissian, rosti încetişor Boba Fett. 

Cu un gest scurt, deschise la maximum absorbantul de 
sunete, apoi se apropie de uşă, tastă codul de deschidere şi 
rămase înapoia ei. 

— Nu, Lando! strigă Bria. Pleacă! 

Absorbantul de sunete înghiţi cuvintele ei disperate. În 
loc ca acestea să răsune şi dincolo de pereţii salonului, se 
auzi doar o şoaptă vagă. 

Ţinând strâns florile şi sticla de vin, Lando trecu 
nerăbdător pragul salonului din apartamentul Briei. 

— lartă-mă că am întârziat câteva minute, rosti el. La 
florării era închis şi a trebuit să... 

Se opri buimăcit şi holbă ochii, zărind-o pe femeie 
aşezată pe podea, lângă fotoliu, cu braţele legate la spate, 
iar într-un colţ movila acoperită cu aşternuturi. Schiţă un 
pas îndărăt, înțelegând că tocmai făcuse o greşeală foarte 
mare. 

Uşa se închise înapoia jucătorului profesionist. 

— Ce se-ntâmplă? întrebă el şi vocea de abia i se auzi, 
înfundată. 


Văzând direcţia privirii Briei, se răsuci şi se pomeni faţă 
în faţă cu un anomid. 

— Mă bucur să te revăd, Calrissian, vorbi extraterestrul. 
Norocul tău este că nu amestec niciodată afacerile cu 
plăcerea. 

— Ce..., începu Lando, apoi văzu valiza mare deschisă pe 
podea şi ochii i se lărgiră. Fett... 

— Da, încuviinţă vânătorul de recompense. Ar fi bine ca 
acesta să fi fost ultimul cuvânt pe care l-am auzit din 
partea ta, Calrissian. Eu nu exist aici pentru tine. Dacă vei 
coopera, s-ar putea să te las în viaţă. Este posibil să-mi fii 
util. 

Lando ştiu prea bine că ar fi fost inutil să comenteze. 
Supus, lăsă pe jos vinul şi florile. Nu peste mult timp, se 
afla la câţiva metri de Bria, la fel de eficient legat, cu 
spatele sprijinit de canapea. 

Boba Fett o fixă cu privirea pe Bria. 

— Mâine, când vom andoca la platforma de pe Nar 
Hekka, noi doi vom părăsi Regina, mergând unul lângă 
altul. Eu voi fi înarmat, dar armele mele nu vor putea fi 
sesizate de o inspecţie vizuală sau o scanare de securitate. 
Tu vei rămâne permanent în dreapta mea, fără să scoţi o 
vorbă. Ai înţeles? 

— Da. Ce se va-ntâmpla cu Lando? 

Nota de teamă din tonul femeii îl făcu pe jucătorul 
profesionist s-o privească apreciativ. 

— Viaţa lui Calrissian depinde de tine, Bria Tharen. Dacă- 
mi dai cuvântul că nu vei alerta pe nimeni, îl voi lăsa aici, 
legat şi cu căluş, dar în viaţă. 

— Ai încredere în cuvântul meu? arcui sprâncenele Bria. 

— De ce nu? replică Fett uşor sarcastic. Tu preţuieşti 
vieţile celor nevinovaţi mai mult decât propria ta existenţă. 
Cunosc genul acesta de indivizi. Pentru orice eventualitate 
însă... intenţionez ca înainte de a pleca să-l conectez pe 
Calrissian la un detonator acţionat prin telecomandă. Dacă 
vom avea probleme, droizii menajeri vor trebui să-i râcâie 
resturile de pe pereţi. 

Lando înghiţi un nod dureros. 


Bria îl privi şi-i zâmbi liniştitor. 

— Ai dreptate în privinţa mea. Îmi dau cuvântul că nu voi 
cauza nici o problemă. 

— Perfect, zise Fett. În momentul... 

Vânătorul de recompense se întrerupse, când o sonerie 
de alarmă răsună brusc în toată Regina Imperiului, cu o 
intensitate asurzitoare. Lando tresări şi holbă ochii. Ce nai... 

Peste cincisprezece secunde, întreaga navă să/tă - nu 
exista un termen mai potrivit pentru a descrie ceea ce se 
întâmpla cu ea. Uriaşul pachebot se balansa ca o baliză pe 
o mare bântuită de furtună. Lando simţi că i se ridică 
stomacul în gât şi căzu într-o parte. Privi spre Bria, care 
reuşise să-şi menţină poziţia în capul oaselor şi o văzu 
icnind, încercând să nu vomite. 

— Ce se-ntâmplă? bolborosi ea. 

Reamintindu-şi ordinul lui Boba Fett de a nu vorbi, Lando 
se chinui să se îndrepte. 

— Am ieşit din hiperspaţiu, explică Fett. Probabil că 
dispozitivele de securitate integrate au detectat o umbră 
gravitaţională neaşteptată şi au intrat automat în funcţiune. 

Jucătorul profesionist îl aplaudă în gând pentru 
perspicacitate şi, reuşind să se rostogolească, se ridică în 
şezut. Era foarte greu să se mişte cu mâinile legate la 
spate. 

— Ce anume putea declanşa aşa ceva? insistă femeia. 
Avaria motoarelor? 

— Posibil, încuviinţă Fett, dar mai mult ca probabil a fost 
vorba despre un atac. Un crucişător imperial interdictiv 
poate să smulgă o navă din hiperspaţiu. 

— Dar de ce să fi atacat imperialii un pachebot de linie? 

Lando se întrebase acelaşi lucru şi nu se putea gândi la 
un răspuns. 

Bria se încruntă, concentrându-se asupra vibraţiilor ce 
cutremurau Regina. 

— Ai avut dreptate în privinţa atacului, zise ea. Suntem 
prinşi într-o rază de tractare. 

Înhăţându-şi valiza, vânătorul de recompense o trase 
îndărătul paravanului ornamental care decora unul dintre 


pereţii apartamentului de lux. Lando putu distinge vag 
foşnetul unor veşminte. 

Reuşi să prindă privirea Briei şi mişcă din buze, fără să 
scoată nici un sunet: 

— Ai încredere în mine, lady Bria. Dacă ni se iveşte o 
ocazie, urmează-mă întocmai. 

Fu nevoit să repete cuvintele de mai multe ori, până ce 
ea dădu din cap în semn că înţelesese şi-i trimise un surâs 
nesigur. 

În câteva minute, vânătorul de recompense apăru 
dinapoia paravanului, purtându-şi armura mandaloriană. 
Ţinea în mână carabina blaster, care era singura sa armă 
vizibilă, dar Lando ştia din experienţă că Fett avea asupra 
lui numeroase alte arme camuflate. Apropiindu-se de Bria, 
Boba Fett îi desfăcu legăturile din jurul gleznelor, apoi 
procedă în acelaşi fel cu Lando. 

— Veniţi cu mine, le spuse. Şi, Calrissian... nu uita, eşti 
un element consumabil. Lady Tharen... dacă încerci ceva, 
Calrissian moare. Clar? 

— Da, zise Bria. 

Lando dădu din cap, apoi izbuti să se scoale în picioare 
neajutat, în ciuda braţelor încătuşate. Intr-o parodie de 
comportament politicos, vânătorul de recompense o ajută 
pe Bria să se ridice. Ea se clătină puţin pe sandalele cu 
tocuri înalte, flexionă picioarele şi se strâmbă, simțind 
nenumăratele furnicături ale muşchilor amorţiţi. 

Fett luă de jos absorbantul de sunete, îl dezactivă şi-l 
strecură într-un buzunar al pantalonilor. Acum Lando putu 
să audă sunete de salve de blastere, ţipete şi zgomote de 
alergare. Din difuzoarele aflate pe coridoare şi în cabine 
răsuna un glas: 

— Către toţi pasagerii... vă rugăm să vă păstraţi calmul şi 
să nu vă părăsiţi cabinele. A fost o alarmă de intruziune şi 
echipajul navei se străduieşte să restabilească ordinea. Vă 
vom ţine la curent cu evoluţia situaţiei. Vă rugăm să vă 
păstraţi calmul. Către toţi pasagerii... 

Cum să nu! pufni Lando în gând. Vor restabili ordinea... 
sigur că da... Trase cu coada ochiului către Bria, iar ea 


înălţă discret din umeri. 

Ajunseră la uşă şi Boba Fett gesticulă spre Lando: 

— Deschide-o! 

Pe coridor domnea haosul şi trebuiră să aştepte în nişa 
uşii, până ce o gloată de pasageri, majoritatea purtând doar 
pijamale şi halate de interior, trecu în goană pe lângă ei. 
Fett examină un dispozitiv de mărimea palmei pe care-l 
ţinea în mână. 

— La dreapta, ordonă el. 

Lando şi Bria se supuseră. Jucătorul profesionist constată 
că-i era teribil de greu să umble cu braţele legate la spate, 
întrucât îi afecta echilibrul. 

În două-trei rânduri fură nevoiţi să se retragă în nişele 
uşilor de la cabine, pentru a permite trecerea unor pâlcuri 
de pasageri speriaţi. De acum sunetele salvelor de blastere 
se apropiau, pe măsură ce ei înaintau către puntea pentru 
navete. 

Lăsară în urmă cabinele pentru pasageri şi trecură de pe 
un trotuar rulant pe altul, în conformitate cu instrucţiunile 
lui Fett. judecând după zgomote, majoritatea luptelor grele 
se duceau în apropierea zonelor de andocare. Vacarmul 
bătăliei crescu permanent. În preajma punţii navetelor, 
zăriră trupuri răşchirate pe coridor, cele mai multe în 
uniforme care le identificau ca făcând parte din echipajul 
pachebotului. Unele corpuri aparţineau pasagerilor, totuşi 
nici unul nu purta însemne imperiale. Bria privi spre Lando, 
în timp ce înaintau. Bărbatul era surprins de calmul ei faţă 
de măcel - în general, prezenţa cadavrelor le întorcea pe 
dos stomacul simplilor cetăţeni. 

Jucătorul profesionist miji ochii, căutând să întrezărească 
atacatorii, însă deocamdată nu întâlniseră nici unul. Işi 
umezi buzele uscate, ştiind că, în ciuda faptului că avea 
braţele legate, trebuia să încerce să acţioneze în vreun fel 
înainte de a urca într-o navetă. O dată îmbarcaţi, nu mai 
aveau nici o şansă. Se uită cu coada ochiului la tovarăşa de 
prizonierat, evaluându-i capacitatea de a-l susţine, dacă ar 
fi încercat ceva. 

Pentru o clipă se întrebă asupra motivului pentru care 


tânăra aceea superbă - nu putea să aibă cu mult peste 
douăzeci şi cinci de ani - era vânată de Boba Fett. Probabil 
că era mai mult decât părea, iar ceea ce observase până 
acum îi confirma ipoteza. Confruntaţi cu cel mai temut 
vânător de recompense din galaxie, majoritatea indivizilor 
s-ar fi transformat în mormane de  protoplasmă 
tremurătoare. In mod limpede, Bria nu era o persoană 
oarecare. 

Cotiră pe coridor spre puntea navetelor şi în clipa aceea 
zăriră o echipă de abordaj. Lando îngheţă, cu Bria alături, 
văzând doisprezece-treisprezece indivizi deloc agreabili, 
purtând veşminte desperecheate şi ţipătoare, cu culori 
stridente ce ofensau puternic simţul estetic al lui Lando în 
privinţa hainelor. Toţi erau împodobiţi cu bijuterii de prost 
gust. 

— Pirati! şopti Bria. 

Brusc toate piesele puzzle-ului se potriviră la locurile lor 
şi Lando pricepu exact ce se întâmplase cu Regina. De fapt, 
el mai văzuse aplicată manevra aceea. Pirații remorcaseră 
în spaţiul real analog coordonatelor hiperspaţiale ale 
pachebotului un asteroid de dimensiuni relativ mari, a cărui 
„umbră" gravitațională determinase cuplarea automată a 
dispozitivelor de securitate integrate în hiperpropulsia 
Reginei, smulgând nava din hiperspaţiu şi readucând-o 
brusc în spaţiul real. Un plan cutezător şi abil... a cărui 
implementare necesita nave mari. Nave mari şi un lider 
temerar. Pentru prima dată, Lando simţi un fior de 
speranţă. Asta trebuie să fie! Nimeni altcineva n-ar îndrăzni 
să atace un pachebot atât de mare... 

— Înapoi, pe partea cealaltă! răcni Fett şi prizonierii săi îl 
ascultară supuşi. 

Lando şi Bria încercară să fugă, dar dacă jucătorul 
profesionist crezuse că mersul cu braţele legate la spate 
era greu, nu-şi imaginase niciodată că alergarea va fi mult 
mai dificilă. In fiecare clipă avea senzaţia că va cădea şi că 
va fi împuşcat fără ezitare de Boba Fett pentru 
neîndemânarea sa. 

Cei doi captivi reuşiră să alerge stângaci, impulsionaţi de 


vânătorul de recompense, însă când se apropiară de cotul 
următor al coridorului, Lando văzu o sclipire puternică de 
culoare. Alţi pirați! 

— Stop! lătră Boba Fett, cu un glas de două ori mai aspru 
din cauza difuzoarelor căştii sale. 

O împinse după aceea iute pe Bria în nişa unei uşi şi-l 
smuci pe Lando în faţa ei, ca un scut viu. 

— Să nu clinteşti, Calrissian, şuieră el şi ieşi pe coridor în 
plină vedere. 

Tropăiturile tălpilor ce alergau se apropiară, pentru ca 
apoi, aproape simultan, ambele grupuri de pirați să apară 
din capetele opuse ale coridorului. Fett, care-şi verificase 
armele, se încordă, pregătit de luptă. Împotriva câtor pirați? 
Douăzeci şi cinci? Treizeci? Poate mai mulți, aprecie Lando. 

Cele două grupuri se apropiară, încetinind nesigure. 
Lando nu le învinuia. El însuşi n-ar fi dorit să fie primul care 
să tragă asupra lui Boba Fett, chiar dacă raportul numeric 
era atât de dezechilibrat. Existau şanse însemnate ca 
vânătorul de recompense să doboare destui atacatori 
înainte de a fi copleşit. 

— Ce se-ntâmplă? răsună un glas de alto familiar şi 
puternic din spatele unuia dintre grupuri. 

Lando lăsă să-i scape un icnet de uşurare. 

— In numele tuturor iadurilor de pe Barab, Boba Fett, ce 
cauţi tu aici? 

— Ridic o recompensă, replică vânătorul. Nu am nici un 
motiv de conflict cu tine, căpitane Renthal. Îmi voi lua 
prada şi o navetă şi voi pleca. 

Lando trase aer adânc în plămâni şi răcni: 

— Drea! Sunt eu... Lando! Hei, mă bucur să te... 

Suflul lui pieri într-un icnet, când vânătorul de 
recompense făcu un pas iute îndărăt şi patul carabinei sale 
îl lovi în plexul solar. Jucătorul profesionist se îndoi din 
mijloc, horcăind de durere. 

Fără grabă, piraţii se traseră într-o parte şi alta, lăsând-o 
să apară pe Drea Renthal, căpitan de pirați şi fostă iubită a 
lui Lando. Era o femeie masivă şi pătrată, de vreo patruzeci 
şi cinci de ani, cu părul vopsit după ultima modă în dungi 


argintii şi aurii, ten deschis şi ochii cenușii cei mai reci pe 
care-i văzuse Lando vreodată. Purta obişnuita ei combinaţie 
de haine - dres roşu reiat, fustă purpurie ridicată într-o 
parte până la şold, cămaşă de mătase roz şi vestă blindată. 
Părul scurt şi ţepos îi era pe jumătate ascuns de o beretă 
scandaloasă, cu o pană portocalie lungă şi arcuită. 

In ciuda durerii, jucătorul profesionist se strădui să se 
îndrepte. Ar fi dorit să fluture din braţ, dar, desigur, mâinile 
îi erau încătuşate, în plus, probabil că Boba Fett l-ar fi 
împuşcat pentru temeritatea sa. 

Renthal îi examină, apoi rosti: 

— Lando, nu mi-ai spus niciodată că pe capul tău există o 
recompensă. 

De fapt, Lando ştia de existenţa câtorva recompense 
puse pe capul său în Centrality, dar aici se afla în spaţiul 
imperial. 

— Nu-i vorba despre nici o recompensă, Drea, vorbi el cu 
glas răguşit şi întretăiat. Pur şi simplu... am fost în locul 
nepotrivit... la momentul nepotrivit. 

Renthal reveni cu ochii spre vânătorul de recompense. 

— l-adevărat, Fett? Nu există nici o recompensă pe capul 
lui Calrissian? 

Vânătorul şovăi, apoi răspunse: 

— Este adevărat. Am o răfuială mai veche cu el, dar 
aceea este ceva... personal. 

Drea Renthal căzu pe gânduri. 

— In cazul acesta, Fett, ar trebui să fii de acord să-l 
eliberezi. Lando este o persoană... specială... pentru mine. 
S-ar putea să am remuşcări nopțile, dacă te las să-l iei. Uite 
cum stă treaba... dă-i drumul, iar eu te las să-ți iei naveta, 
fără probleme. 

Fett încuviință din cap. 

— Perfect. Calrissian..., vorbi el fără să se întoarcă, du-te! 
Ne vom mai întâlni noi... într-o bună zi. 

Lando o simţi pe Bria, retrăgându-se puţin, pentru a-i 
face loc să treacă pe lângă ea. Jucătorul profesionist dorea 
mai mult ca orice s-o şteargă spre siguranţă - către Drea şi 
gaşca ei de briganzi cu toate acestea se auzi rostind: 


— Nu, Drea, nu pot pleca fără lady Lavvai. Nu-l poţi lăsa 
pe Fett s-o ia. 

Boba Fett nu era surprins prea des, dar fu uimit - 
aproape că rămase cu gura căscată - când auzi vorbele lui 
Lando Calrissian. Nici o clipă nu crezuse despre jucătorul 
profesionist că ar fi fost altceva decât un laş cu aere de 
filfizon. ÎI privi, întrebându-se dacă nu cumva Calrissian nu 
era decât o bulă de gaz tibanna, care făcea o afirmaţie fără 
acoperire, dar după expresia încordată a feţei sale îşi dădu 
seama că vorbise cât se poate de serios... şi că nu 
intenţiona să plece fără Bria. 

Privirea lui Fett reveni la Drea Renthal. Cât de mult ţinea 
ea la Calrissian? în mod evident, acesta îi fusese amant 
cândva, totuşi Renthal era o femeie practică. Nu poţi să 
ajungi la conducerea uneia dintre cele mai mari flote de 
mercenari şi pirați, fără să fii atât pragmatic, cât şi nemilos. 
Poate că Renthal avea să renunţe la Calrissian pentru 
atitudinea sa prostească... şi încă pentru altă femeie! 

Renthal miji ochii spre Calrissian şi suspină. 

— Lando, scumpule, eşti chipeş şi un dansator minunat, 
dar aici îmi fortezi mâna. De ce ar trebui să dau un răhăţel 
de regnuff pentru boarfa asta? Este actuala ta iubită? 

— Nu, Drea, răspunse Calrissian, între noi nu există nici o 
relaţie, însă Bria este prietena lui Han Solo. El şi-a riscat 
viaţa ca să-ţi salveze Y-interceptoarele şi Pumnul lui 
Renthal ca să nu fie făcute pulbere de Păstrătorul păcii în 
Bătălia de la Nar Shaddaa. Am impresia că-i datorezi ceva. 

Fett se simţi din nou surprins. Bria Tharen şi Han Solo? în 
mod limpede, relaţia lor avusese loc într-un trecut relativ 
îndepărtat, deoarece el monitoriza acţiunile femeii de peste 
un an şi ea nu avusese nici un contact cu Solo. 

— Bria? clipi repede Renthal. O cheamă Bria? Ca pe nava 
lui Solo? Ea este acea Bria? 

— Da, încuviinţă Calrissian. Ea este acea Bria. 

Drea Renthal făcu o grimasă şi trase o înjurătură. 


— Lando... îţi place pur şi simplu să-mi complici viaţa, 
aşa-i? O să-ţi jupoi pielea pentru asta, scumpule auzi? 
Bine... ai dreptate, datoria rămâne datorie. 

Scotocind sub vesta blindată, scoase o pungă grea. 

— Nestemate şi vouchere de credite, Fett, rosti ea. Ar 
trebui să valoreze peste cincizeci de mii de credite. 
Eliberează-i pe amândoi şi poţi să pleci cu naveta. Nu vreau 
să ajungem la o luptă... dar nu te las să pleci cu ei. 

Boba Fett examină grupurile de pirați, evaluându-şi 
şansele de a scăpa prin luptă. Erau treizeci şi doi de corsari, 
aşa că probabilitatea părea destul de redusă. Armura 
vânătorului de recompense l-ar fi protejat, poate chiar i-ar fi 
permis să fugă, însă Bria Tharen purta doar o rochie de 
seară fără bretele. Cu siguranţă, ar fi fost rănită, sau chiar 
ucisă în urma oricărui schimb de focuri. lar pentru a încasa 
recompensa, trebuia să facă o livrare vie, nevătămată. 

Se uită de la piraţii înarmaţi până în dinţi la Bria Tharen şi 
încercă un fior efemer pe care-l recunoscu, cu uimire, ca 
fiind de uşurare. Bria Tharen nu avea să moară azi, sau 
mâine, în agonie, în timp ce depravatul Mare Preot de 
Ylesia îşi freca palmele micuţe şi chicotea de satisfacţie. 

Fett inspiră profund. 

— Recompensa este de o sută de mii, rosti el. 

— Oho! exclamă Renthal privind-o pe Bria. În numele 
demonilor nopţii de pe Kashyyyk, ce ai făcut, scumpo? 
Bine, Fett, vampir ce eşti! 

Se răsuci spre echipajul ei, deschise punga şi o întinse: 

— Haideţi, băieţi, colectez cincizeci la sută din partea 
mea din Regină chiar acum. Băgaţi aici! 

Reputația lui Renthal se confirmă prin faptul că nu se 
auzi aproape nici un murmur. Piraţii se căutară prin 
buzunare şi centuri şi în scurt timp punga căpitanului lor se 
umflă. 

Femeia se întoarse şi o azvârli către vânătorul de 
recompense. Fett o prinse, o cântări în palmă, apoi cedă în 
faţa inevitabilului. Răscumpărarea oferită de Renthal pentru 
Bria Tharen era într-adevăr frumuşică. Înclină din cap spre 
Lando şi rosti: 


— Rămâne pe altă dată, Calrissian. 

Dinţii jucătorului profesionist sclipiră într-un rânjet. 

— De abia aştept. 

După aceea, Boba Fett o salută politicos pe Bria: 

— Ne vom revedea, lady. 

Ea îşi îndreptă ţinuta şi vânătorul de recompense fu 
nevoit să-i admire stăpânirea de sine. 

— Sper că nu va fi aşa. Voi fi cu ochii în patru. 

— Puntea navetelor este într-acolo, spuse Boba Fett 
răsucindu-se către Renthal. 

— Exact, încuviinţă Drea. Băieți, lăsaţi-l pe maestrul Fett 
să se îndrepte fără probleme spre puntea navetelor. Nu 
dorim să avem necazuri cu el, nu-i aşa? 

Respectuoşi, piraţii se traseră într-o parte şi alta, lăsând 
un culoar larg pentru vânătorul de recompense. 

Grav şi demn, Boba Fett trecu printre şirurile de briganzi. 
Pe puntea navetelor, căpătă acelaşi tratament plin de 
politeţe. Îşi alese o navetă, sui, controlă comenzile, emise 
semnalul de decolare şi privi cum se elibera spaţiul până la 
ieşirea din cala de andocare a navei. Peste câteva 
momente, vânătorul de recompense ţâşnea prin întunericul 
spaţiului. 

Singur... 

Bria simțea cum i se învârte capul de răsturnarea bruscă 
a situaţiei. Cu o clipă în urmă se considerase pierdută, 
pentru ca acum să se afle în siguranţă la bordul V/g;/lenței 
lui Renthal, nava amiral a piraţilor. Vigilența era o navă 
uriaşă, de două ori mai mare decât corveta din clasa 
Marauder a Briei. După Bătălia de la Nar Shaddaa, Drea 
Renthal îşi însuşise crucişătorul imperial uşor din clasa 
Carrack, astfel că, alături de corveta ei corelliană, Pumnul 
lui Renthal, şi de escadrilele de Y-interceptoare, flota 
piraţilor era cu adevărat impresionantă. 

— În clipa în care am ştiut că am fost abordaţi de pirați, 
mi-am dat seama că trebuia să fie trupa lui Drea, îi explică 


Lando în timp ce erau transportaţi cu o navetă spre nava 
amiral. (înapoia lor, Renthal încheia abordajul Reginei.) Am 
mai văzut-o folosind manevra asta cu umbra gravitaţională 
a asteroidului. Numai ea ar fi deţinut puterea de foc 
necesară ca să atace ceva de dimensiunile Reginei. 

— Lando, îl privi Bria, îţi sunt foarte recunoscătoare... Mi- 
ai luat apărarea, fără să fii nevoit s-o faci. Pentru aşa ceva, 
trebuie curaj, nu glumă. 

Lando îi zâmbi cuceritor. 

— Ce altceva aş fi putut face? Eşti mult prea frumoasă, 
ca să-l fi lăsat pe Boba Fett să te ia. 

— De fapt, râse Bria, nu de el îmi era teamă, ci de... cei 
care au pus recompensa pe capul meu. Sunt nişte 
nemernici ticăloşi. Prin comparaţie cu ei, Boba Fett este un 
gentilom şi un erudit. 

Se calmă, apoi arătă cu degetul mare peste umăr, spre 
locaţia aproximativă a Reginei Imperiului. 

— Ce se va întâmpla cu pasagerii? Renthal este... - şovăi 
-... traficantă de sclavi? 

— Drea? Nu, clătină din cap Lando. Pe ea o interesează 
doar obţinerea rapidă de credite. Sclavii ar însemna prea 
multă bătaie de cap. Va jefui nava, va lua ceea ce este 
preţios şi poate şi câţiva prizonieri pentru răscumpărare. 
După ce va încasa răscumpărarea, îi va elibera, 
nevătămaţi. Drea este o femeie de afaceri. Nu mă-nţelege 
greşit - este nemiloasă, atunci când o cere situaţia, dar nu 
se ocupă cu comerţul de sclavi. 

Ea îl privi neîncrezător, iar Lando se întinse şi o prinse de 
mână. 

— Ai încredere în mine, lady Bria. Nu te-aş minţi. 

Femeia aprobă şi se relaxă vizibil. 

— Să ştii că am încredere în tine. Cum să nu am, după ce 
l-ai înfruntat pe Boba Fett ca să-mi iei apărarea? Nu mi-a 
venit să cred că faci aşa ceva. 

— Câteodată, zâmbi el fals, mă surprind pe mine însumi. 

— Şi Drea Renthal ne va duce pe Nar Shaddaa? 

— Ah, da, ai un contract la Castelul Norocului, nu? 

Bria ezită, se uită la el pe sub gene, apoi spuse: 


— De fapt... nu în privinţa asta îmi fac griji. Voi lua 
naveta de la Nar Shaddaa spre Nai Hutta. Trebuie să ajung 
la timp pentru o întâlnire foarte importantă. 

— În numele galaxiei, ridică din sprâncene Lando, ce 
caută o doamnă frumoasă ca tine în vizită la nişte gangsteri 
urât mirositori ca huttii? 

Ea schiţă un surâs. 

— Păi... 

Jucătorul profesionist aşteptă şi, când nu mai auzi nimic, 
insistă: 

— Bria... poţi să ai realmente încredere în mine. Aş dori 
să fim prieteni. 

Bria trase adânc aer în piept. 

— Am stabilit o întâlnire cu huttul Jiliac. A durat destul de 
mult până a acceptat să mă primească, dar în cele din 
urmă a fost de acord. Vreau să-i propun o... afacere. 

— În cazul ăsta, se încruntă Lando, va trebui într-adevăr 
să ajungi pe Nai Hutta. Anul trecut, Jiliac a devenit mămică 
şi mi se pare că de atunci n-a mai călcat pe Nar Shaddaa. 

— Mă voi duce oriunde este necesar, încuviinţă Bria, şi 
voi vorbi cu oricine trebuie s-o fac. Am înţeles că Han 
locuieşte pe Nar Shaddaa? întrebă după aceea, fără să-şi 
poată ascunde tonul de speranţă din glas. 

Bărbatul clătină din cap şi o privi înţelegător. 

— Mă tem c-ai sosit prea târziu. Han a plecat spre 
sectorul Corporate de aproape un an şi de atunci n-a mai 
fost văzut. Nu ştiu dacă se va mai întoarce, sau nu. 

— Ah, făcu ea muşcându-şi buza inferioară. 

După o secundă, ridică ochii şi rosti: 

— Ei bine, asta-i viaţa. Oricum, nu sunt convinsă că ar 
dori să mă revadă. 

— Nu-mi pot imagina vreun bărbat, zâmbi Lando, care să 
nu dorească să te revadă. Dacă mi-ai cere părerea, aş zice 
c-a fost un prost pentru că te-a lăsat să pleci. 

— Sunt convinsă că el n-ar fi de acord cu tine, chicoti Bria 
fără chef. 

Naveta lor pătrunse în cala de andocare a Vigilențtei. 
Strângându-şi poalele rochiei cu o mână, Bria se sculă de 


pe scaun. Lando îi oferi cu gravitate braţul, pentru a o 
conduce pe rampa de coborâre. 

— Apropo, zise el, cum naiba ai reuşit să se pună o 
recompensă atât de mare pe capul tău drăgălaş? 

— Lando, este o poveste foarte, foarte lungă. 

— Nu mă îndoiesc, dar... fiindcă Drea are nevoie de vreo 
două ore ca să termine cu Regina, avem destul timp... 

— Ei bine, şovăi ea, nu am libertatea să-ţi spun prea 
multe... 

— Oare de ce nu mă surprinde? pufni jucătorul 
profesionist. Uite ce-ţi propun... eu o să găsesc o sticlă, iar 
tu-mi poţi spune părţile care nu sunt strict secrete. De- 
acord? 

— De acord, izbucni Bria în râs. 


KKK 


Interludiul 2: Între sectorul Corporate şi hegemonia Tion 

Han Solo se trezi lent, căznindu-se să deschidă pleoapele 
lipicioase în fața asaltului dureros al luminii. Capul îi bubuia 
ca o duză ce dădea rateuri, iar gura şi-o simţea de parcă 
mâncase rahat de bantha. Gemu şi se rostogoli pe burtă, 
ferindu-şi ochii de strălucirea hidoasă a astrului zilei. 

Peste câteva minute, izbuti să se scoale în capul oaselor, 
ținându-se cu mâinile de cap şi întrebându-se ce anume - în 
numele galaxiei! — Il făcuse să dea petrecerea aceea în 
seara trecută. Încă una dintr-un şir îndelungat de chefuri... 

Îşi reamintea în mod vag că fusese amuzant... extrem de 
amuzant. Ameţțit, bâjbâi în căutarea raniței, găsi un 
remediu împotriva durerii de cap şi-l înghiţi fără apă. Se 
lăsă înapoi pe pat şi rămase nemişcat mai multe minute, cu 
ochii închişi, până ce medicamentul începu să-şi facă 
efectul şi migrena se diminua. 

Deschise complet ochii şi privi în jurul camerei aflate în 
penumbră, iar  mâncărurile  împrăştiate, sticlele şi 
dezordinea generală îi oferiră dovezile clare ale unei 
petreceri cu adevărat scăpate de sub control. Cum se 
numea fata? Nu-şi putea reaminti. 


În tot cazul, era evident că se distraseră de minune. 

De două-trei săptămâni, Han trăise pe picior mare, 
tocând creditele luate de la păstrătorul de valori al navei 
Autorităţii Espo. In mod vag, îşi dădea seama că teancul lui 
de credite era considerabil mai mic decât cu ceva timp în 
urmă, când îşi luase rămas bun de la Fiolla. 

Se gândi la ea, dorindu-şi să mai fi fost împreună. Însă 
atunci când Han se pregătise să părăsească sectorul 
Corporate, ea îşi cumpărase un bilet spre casă, spunând că 
trebuia să revină la slujbă - la promovarea pe care era 
sigură că o merita fiindcă demascase operația cu sclavi. 

De atunci, Han şi Chewie asolizaseră pe cel puțin cinci 
planete diferite. Corellianul privi cu ochi împăienjeniți spre 
lumina solară ce se întrevedea pe sub draperia camerei de 
hotel. Avea o nuanță uşor portocalie pe fundalul alb al 
draperiei. De fapt, ce planetă este asta? 

Nu-şi putea reaminti, oricât s-ar fi străduit. 

Se ridică şi porni spre camera de baie. Durerea de cap 
era sub control acum şi începuse să-l încerce foamea. 
Păşind în cada pentru duş lăsă apa fierbinte să-l biciuiască 
şi se rezemă de faianta peretelui. Ahhhhhhh... 

Pentru o clipă, se trezi gândindu-se acasă, întrebându-se 
ce făceau cei de acolo. Poate că ar fi fost timpul să 
pornească spre Nar Shaddaa, cât timp mai avea ceva 
credite. 

Amintirile prietenilor săi îi umplură mintea. Jarik, Mako... 
şi Lando, bineînţeles. Oare cu ce se mai ocupa Lando în 
zilele astea? Găsise vreo navă care să înlocuiască Soimul? 

Și ce făcea Bria? 

Suspină. Poate că după ce va reveni în spațiul imperial, 
va încerca s-o caute. 

Da, cum să nu! gândi el. Ar trebui să fie floare la ureche. 
Ajunge să găseşti cartierul general secret al Rezistenței 
Corelliane şi să intri, pur şi simplu, cerând s-o vezi pe 
vechea ta prietenă... probabil ca să capeţi o salvă de 
blaster între ochi. Solo... 

Simţindu-se ceva mai bine, Han închise ochii şi reveni în 
cameră ca să se îmbrace. Decise să mănânce ceva, apoi să 


revină la Şoim şi la Chewie. Era momentul să părăsească 
planeta aceasta nenorocită... indiferent care ar fi fost ea... 


9 - Oferte şi refuzuri 


jeni se întinse lângă mătuşa sa în sala ei privată de 
audienţe de pe Nal Hutta, privind-o şi ascultând-o pe Bria 
Tharen, care îşi prezenta propunerea pentru clanul Desilijic. 
Trebuia s-o recunoască, femeia vorbea bine... pentru un 
om. 

— Atotputernică Jiliac, deschise Bria larg braţele, gândiţi- 
vă ce oportunitate reprezintă aceasta pentru clanul vostru. 
Dacă Desilijic ne va finanța cu muniţie şi combustibil, 
Rezistenţa Corelliană va avea grijă ca Ylesia să nu mai fie 
un ghimpe în talpa voastră. Nu ar merita să vedeţi Besadii 
îngenuncheat? Şi la un cost atât de modest! Noi asigurăm 


trupele, armamentul, navele... 

— Dar tot voi veţi lua şi mirodeniile din depozite, vorbi 
Jiliac în huttă. 

K8LR, droidul de protocol al lui Jabba şi Jiliac, traduse 
prompt cuvintele conducătoarei Desilijic. Sania repulsor a 
lui Jiliac se legănă uşor, când ea îşi deplasă greutatea în 
faţă, pentru a o fixa cu privirea pe Comandorul rebelilor. 

— Tot ce am putea câştiga noi s-ar măsura doar în 
termeni negativi. Dacă însă am putea obţine un profit de 
aici... 

— Excelenţa Voastră, clătină din cap Bria Tharen, noi ne 
asumăm riscurile, aşa că noi luăm mirodeniile. Conducerea 
unei mişcări de rezistenţă este o operaţie costisitoare. Nu 
ne putem permite să vă distrugem pur şi simplu inamicii, 
fără să obţinem nimic. 

În sinea sa, Jabba îi dădea dreptate. De ce era Jiliac atât 
de încăpăţânată? 

Jabba luă cuvântul pentru prima dată; vorbi în bazică, pe 
care o cunoştea, dar pe care o folosea rareori. 

— Comandor Tharen, aş dori să mă asigur că am înţeles 
ce anume ne oferi şi ce doreşti de la noi. 

Bria se întoarse spre el şi schiţă o plecăciune discretă. 

— Bineînţeles, Excelenţa Voastră. 

— În primul rând, începu Jabba să numere pe degete, 
Desilijic vă va asigura fonduri pentru achiziţia de 
combustibil şi muniții în vederea unui atac asupra Ylesiei. In 
al doilea rând, Desilijic va aranja eliminarea preoţilor 
t'landa til înainte de atac... aşa este? 

— Da, Excelenţa Voastră. 

— De ce aveţi nevoie de noi pentru toate astea? întrebă 
Jiliac cu aroganță. Dacă grupul vostru este o forţă militară 
atât de eficientă, aţi putea să vă îngrijiţi şi de câţiva t'landa 
til firavi. 

— Fiindcă avem şanse mult mai mari de a fi capabili să-i 
controlăm pe pelerini, dacă preoţii sunt deja morţi, replică 
femeia. Eliminarea lor nu ar trebui să fie prea dificilă pentru 
un kajidic cu resursele voastre. La urma urmelor, pe 
întreaga planetă nu sunt mai mult de treizeci de preoţi - cel 


puţin aşa indică informaţiile noastre. În majoritatea 
cazurilor, o Colonie are trei preoţi. Incă ceva... nu dorim ca 
trupele noastre să fie nevoite să se confrunte cu emisiile 
empatice ale t'landa til, ci vrem ca ele să se poată 
concentra exclusiv asupra luptei. 

— Înţeleg, făcu Jabba. În al treilea rând... în schimbul 
finanţării noastre şi a promisiunii de a-i elimina pe preoţi, 
trupele voastre vor asoliza şi vor distruge operaţia Besadii 
de pe planetă. Vor detona fabricile şi se vor asigura că nu 
va mai rămâne nimic ce Besadii ar putea folosi pentru 
reconstrucţie. 

— Exact, Excelenţa Voastră, încuviinţă Bria Tharen. 
Riscul ni-l asumăm noi. Desigur, tot noi vom lua de pe 
planetă pelerinii şi mirodeniile stocate în depozite. 

— Am înţeles. Oferta ta merită examinată, Comandor 
Tharen. Noi... 

— Nu! pufni Jiliac dezgustată şi făcu din braţ un gest de 
concediere. Am auzit destule, fato. Mulţumim, dar... 

— Mătuşă! exclamă Jabba apoi cobori tonul, când jiliac se 
întrerupse şi se răsuci pentru a-l privi surprinsă. Putem 
discuta între patru ochi? continuă el în huttă. 

Jiliac pufăi scurt, după care aprobă din cap. 

— Bine, nepoate. 

După ce Tharen fusese escortată de K8LR afară din sală, 
pentru a aştepta decizia lor, Jabba vorbi: 

— Mătuşă, este o ofertă prea bună ca s-o refuzăm. Dacă 
ar trebui să angajăm mercenari pentru distrugerea 
operaţiei ylesiane, ne-ar costa mult mai mult decât ceea ce 
ar trebui să plătim pentru finanţarea rebelilor. Ar fi... - 
calculă rapid în minte - de cel puţin cinci ori mai mult. Ar 
trebui să acceptăm oferta aceasta. 

Jiliac îşi privi cu desconsiderare nepotul. 

— Jabba, tu chiar n-ai reţinut nimic din ce te-am învăţat? 
Ţi-am spus - într-un război, Desilijic nu trebuie niciodată să 
ţină partea vreunei tabere. Vrei să ne alăturăm Rezistenței? 
Politica aceasta poate duce doar la dezastru! 

Jabba fu nevoit să inspire profund şi să recite în gând 
alfabetul hutt, înainte de a replica: 


— Mătuşă, în nici un caz nu sugerez că ar trebui să ne 
aliem cu rebelii, dar putem şi ar trebui să ne folosim de ei 
pentru a ne atinge scopurile proprii! Femela aceasta umană 
şi Rebeliunea sunt un dar oferit de destin. Bria Tharen este 
liderul perfect pentru acest raid. 

— De ce? clipi Jiliac nedumerită. 

— Gândeşte, mătuşă! expiră Jabba într-un pufăit scurt de 
exasperare. Cine au fost cei doi oameni care au evadat de 
pe Ylesia după ce l-au ucis pe Zavval, cu ani în urmă? îţi 
aminteşti că eu am investigat incidentul după ce Han Solo a 
început să lucreze pentru noi? 

— Nu..., se încruntă jiliac. 

— Ei bine, am făcut-o. Han Solo a evadat de pe Ylesia, 
într-o navă pe care o furase şi în a cărei cală se găsea mare 
parte din tezaurul lui Teroenza, însoţit de sclava favorită a 
Marelui Preot. Numele ei era Bria Tharen, mătuşă! Chiar 
această femeie! Ea are o ură personală împotriva Ylesiei! 
Nu se va da în lături de la nimic pentru a distruge planeta 
de sclavi a lui Besadii. 

Jiliac rămăsese încruntată. 

— Şi ce dacă vrea să se răzbune pe ei? în ce fel ne poate 
ajuta asta pe noi, nepoate? 

— Nimic n-ar fi mai convenabil pentru nevoile lui Desilijic 
decât distrugerea  blestematelor fabrici de mirodenii! 
Gândeşte-te! Besadii, umilit şi sărăcit! Este un câştig pentru 
noi! 

Mătuşa lui se legănă înainte şi înapoi pe pântecul masiv, 
privind cu ochii proeminenţi în gol, ca şi cum ar fi încercat 
să-şi imagineze în minte cum se vor desfăşura lucrurile. 

— Nu, vorbi ea în cele din urmă. Nu este un plan bun. 

— Ba este un plan bun, insistă Jabba, iar cu mici 
îmbunătăţiri poate fi perfecţionat. 

După o pauză scurtă, adăugă: 

— Cu tot respectul, Jiliac, nu cred că ai analizat problema 
în amănunt. 

— Da? (Jiliac se cabră, ridicându-se mult deasupra lui.) 
Nepoate, judecata ta este greşită. De-a lungul anilor, am 
fost foarte atentă să nu te compar cu nesăbuitul tău 


părinte, care aproape că a falimentat Desilijic cu ideile lui 
măreţe, pentru ca după aceea să fie atât de nătâng încât să 
sfârşească pe Kip, planeta-temniţă de noroi. Cu toate 
acestea... 

Lui Jabba nu-i plăcea să i se reamintească de Zorba şi de 
obiceiurile lui risipitoare. 

— Mătuşă, eu nu semăn cu părintele meu, iar tu o ştii 
prea bine! Cu respect, îţi atrag atenţia că ţi-ai pierdut din 
tărie, iar analiza ta este slabă. Trebuie să ne ocupăm cât 
mai curând de Besadii, altfel, este cert, vom fi ruinaţi. Care 
sunt obiecțiile tale specifice? 

Jiliac hurui şi în colţul gurii ei flasce apăru un firicel de 
flegmă verzuie. 

— Prea riscant, prea multe nesiguranţe... Oamenii nu 
sunt îndeajuns de inteligenţi pentru a le putea prezice cu 
acuratețe comportamentul. Este perfect posibil ca ei să ne 
ia creditele şi apoi să ne trădeze pentru Besadii. 

— Rebelii aceştia sunt foarte dedicați cauzei lor, spuse 
Jabba. Ai dreptate, mătuşă - nu-i înţelegi pe oameni. Grupul 
Comandorului Tharen este suficient de dedicat şi suficient 
de lipsit de minte ca să-şi asume riscuri pentru amărâţii 
aceia de sclavi. Aşa sunt oamenii şi mai ales acest om. 

— Să pricep aşadar că tu îi înţelegi? pufni Jiliac. De unde 
rezultă aceste intuiţii isteţe ale tale, nepoate? Din faptul că 
priveşti femelele umane dansând aproape dezbrăcate? 

De acum, Jabba se enervase realmente. 

— li înţeleg! Şi mai înţeleg că oferta aceasta nu este una 
la care să renunţăm! 

— Prin urmare, tu ai fi de acord să aranjăm uciderea a 
treizeci de t'landa til pentru Rezistenţa Corelliană, zise 
Jiliac. Dar dacă lucrul acesta se va descoperi vreodată pe 
Nai Hutta? T'landa til de aici ar putea isca un scandal 
monstru! Sunt verii noştri, nepoate, în timp ce oamenii nu 
înseamnă nimic! 

Jabba nu se gândise la asta. Rămase tăcut, analizând 
obiecțiile auzite. 

— Continui să cred că putem aranja totul, vorbi el. La 
urma urmelor, am mai scăpat basma curată şi în trecut în 


cazul unor asasinate multiple. 

— In plus, replică morocănos jiliac, nu doresc distrugerea 
operaţiei ylesiane, ci preluarea ei. Ce vom câştiga din 
înfrângerea clanului Besadii, dacă fabricile de mirodenii vor 
fi distruse? 

— Am putea clădi altele. Orice ar fi mai bine decât să-i 
lăsăm pe Besadii să stocheze mirodeniile şi să crească 
întruna preţurile! 

— Eu conduc clanul, scutură din cap jiliac, şi decizia mea 
este „nu". Asta-i ultimul meu cuvânt, nepoate. 

Jabba se strădui să vină cu alte argumente, dar Jiliac îi 
făcu semn să tacă, apoi, cu un răget, îi chemă pe K8LR şi 
pe Bria Tharen. Droidul o conduse iute pe femeie în sală, 
comentând binevoitor curajul ei. 

Jiliac aruncă o privire exasperată spre Jabba şi îşi drese 
glasul cu zgomot. 

— Fato, aşa cum am spus mai devreme, când am fost 
întrerupt - se uită cu subînţeles la nepotul ei îţi apreciem 
oferta, dar răspunsul nostru este negativ. Desilijic nu poate 
risca o alianţă cu Rezistenţa în această privinţă. 

Jabba văzu că trăsăturile Comandorului rebelilor îi trădau 
dezamăgirea. Femeia suspină, apoi îşi îndreptă umerii. 

— Perfect, Excelenţa Voastră. (Scotoci în buzunarul 
salopetei de camuflaj şi scoase ceva dinăuntru.) Dacă vă 
răzgândiţi vreodată, mă puteţi contacta... 

Jiliac îi împinse în lături datacardul oferit, apoi îşi fulgeră 
cu privirea nepotul care întinse braţul spre acesta. Jabba se 
uită la Bria şi luă datacardul. 

— O să-l păstrez, zise el. La revedere, Comandor Tharen. 

— vă mulţumesc pentru audienţă, Excelenţele Voastre, 
rosti ea şi se plecă adânc. 

Privind-o cum se îndepărta, Jabba se trezi gândindu-se că 
ar fi arătat superb în costum de dansatoare. Părul roşu care 
i se revărsa pe umerii goi... umerii cu muşchii perfect 
sculptați... Femela era perfectă din punct de vedere fizic şi 
avea o înălţime impresionantă. Ce mai dansatoare ar fi 
fost! 

Oftă. 


— Jabba, rosti mătuşa sa, nu am apreciat felul în care 
adineauri ai părut că nu eşti de acord cu decizia mea. Nu 
uita niciodată că noi, Desilijic, trebuie întotdeauna să 
afişăm un front unit atunci când tratăm cu specii inferioare. 

Jabba nu cuteză să replice. Era încă teribil de furios pe 
refuzul mătuşii sale de a înţelege ce oportunitate excelentă 
le oferise Bria Tharen. 

Dacă eu aş fi fost conducătorul lui Desilijic, se gândi, n-ar 
fi trebuit să-i ascult conservatorismul paranoic. Uneori 
trebuie să rişti pentru a-ti asigura câştiguri solide. 
Maternitatea a slăbit-o şi a prostit-o. 

Pentru prima dată îşi dădu seama că dacă Jiliac ar fi fost 
scoasă de pe scenă, atunci e/, Jabba Desilijic Tiure, ar fi fost 
următorul conducător al clanului Desilijic. Atunci n-ar mai fi 
trebuit să răspundă în faţa nimănui. 

Jabba rămase nemişcat, cu coada oscilându-i gânditor, 
apoi privi în lateral, spre mătuşa sa. Brusc pântecul 
acesteia undui şi pruncul ei lunecă afară. 

— lubitul mamei! exclamă ea. Priveşte, Jabba! Se face lot 
mai mare, pe zi ce trece! 

Ganguri spre copil. Jabba se strâmbă, eructă, apoi şerpui 
repede afară din încăpere, nemaisuportând nici măcar o 
secundă să vadă pe vreunul dintre ei. 


KKK 


Bria Tharen îşi înălţă cupa de vin, sorbi încet, apreciativ, 
apoi zâmbi spre însoţitorul ei. 

— E minunat! Mulţumesc foarte mult, Lando! Habar n-ai 
cât timp a trecut de când n-am mai avut parte de o seară în 
care să mă relaxez pur şi simplu. 

In ziua aceea, Bria sosise cu naveta de pe Nai Hutta, 
revenind pe Nar Shaddaa, după o întâlnire pe care o 
apreciase drept „dezamăgitoare" cu conducătoarea clanului 
Desilijic. Pentru a o înveseli, jucătorul profesionist îi 
promisese o cină cu file de nerf în Castelul Norocului, unul 
dintre cele mai luxoase hotel-cazinouri de pe Satelitul 
Contrabandiştilor. Bria îmbrăcase o rochie cu falduri moi, de 


culoare turcoaz, asortată la ochii ei, iar bărbatul purta 
veşmintele sale negru-stacojii, „în amintirea unor clipe 
plăcute". 

— Cât timp? întrebă el, rotindu-şi lent cupa între degete. 
Mda... bănuiesc că îţi răpeşte destul timp conducerea 
comandourilor de rebeli. Aproape la fel de mult ca rolul de 
amantă a unui Moff de Sector. 

Ochii ei se lărgiră, apoi se mijiră. 

— De unde ai aflat toate astea? Nu ţi-am spus niciodată... 

— Nar Shaddaa este nucleul criminal al galaxiei, chicoti 
Lando. Un broker de informaţii îmi datora o favoare şi i-am 
solicitat-o. Comandor Bria Tharen, aşa-i? 

Buzele femeii se strânseră, apoi încuviinţă scurt din cap. 

— Auzi, urmă Lando întinzându-se şi atingând-o uşor pe 
dosul palmei, nu ţi-am spus că poţi să ai încredere în mine? 
Poţi! Nu mă dau în vânt după Imperiu. Dacă n-aş fi un laş 
notoriu, m-aş alătura eu însumi rebelilor. Cunosc o mulţime 
de secrete şi mă pricep să fiu foarte discret. 

— Orice ai fi, surâse ea slab, nu eşti un laş, Lando. 
Nimeni care s-a împotrivit lui Boba Fett aşa cum ai făcut-o 
tu nu poate fi numit laş. Ar trebui să te gândeşti serios să te 
alături Rezistenței. Eşti un pilot bun, nu-ţi pierzi cumpătul în 
situaţii dificile şi eşti inteligent. Ai ajunge rapid ofiţer. 

Şovăi, după care continuă pe un ton mult mai serios: 

— Cât despre Mofful Sarn Shild... tot ce-ţi pot spune este 
că aparențele pot înşela. Eram în misiune pentru 
Rezistență, dar pentru el nu aveam alt rol decât cel de 
gazdă mondenă şi secretară, deşi dorea ca toată lumea să 
creadă altceva. 

— Însă în acelaşi timp, îl spionai. 

— Mai elegant spus: „culegeam informaţii”. 

— Bine..., chicoti Lando. la zi, încotro porneşti mâine, 
după ce părăseşti Nar Shaddaa? 

— Mă întorc la escadrila mea şi la următoarea misiune... 
oricare ar fi ea. Am pierdut acum doi dintre ofiţerii mei 
experimentați... plus un soldat excelent antrenat. (Chipul i 
se înnegură.) Fett i-a ucis aproape instinctiv, cu aceeaşi 
nepăsare cu care tu sau eu am fi călcat pe un gândac. 


— De aceea este cel mai temut vânător de recompense 
din galaxie, sublinie Lando. 

— Mada..., făcu femeia şi sorbi din nou din cupă. Este ca o 
întreagă armată întrupată într-un singur om. Păcat că este 
loial Imperiului. L-aş fi putut folosi cu mare succes în lupte! 

— Asta înseamnă totul pentru tine, aşa-i? o privi el cu 
atenţie. Mă refer la înfrângerea Imperiului... 

— Este viaţa mea, recunoscu Bria simplu. Aş fi gata să 
renunţ la tot ce am - chiar şi la viaţa mea - pentru a-mi 
atinge visul. 

Lando ridică o felie de lipie, turnă peste ea miere de 
pădure de pe Kashyyyk şi muşcă. 

— Dar ţi-ai dedicat deja ani buni acestui ţel. Când va 
avea Bria Tharen ocazia să-şi trăiască propria viaţă? Când 
vei spune „gata"? Nu vrei să ai un cămin, o familie, într-o 
bună zi? 

— Ultima persoană care mi-a pus întrebările astea a fost 
Han, îi zâmbi ea trist. 

— Serios? Când eraţi pe Ylesia? Asta s-a întâmplat cu 
mult timp în urmă. 

— Da, aşa-i. A fost minunat să pot să stau de vorbă cu 
tine şi să aflu ce face el. Peste numai câteva luni se vor 
împlini zece ani din ziua când ne-am cunoscut. Pur şi simplu 
nu-mi vine să cred... unde au zburat anii ăştia? 

— Acolo unde zboară anii întotdeauna, răspunse 
bărbatul. În centrul galaxiei există o gaură neagră gigantică 
şi ea îi absoarbe. 

— Explicaţia asta mi se potriveşte, strânse Bria din 
umeri, surâzând fără chef. Va trebui s-o ţin minte. 

Lando îi mai turnă vin. 

— Oricum, nu mi-ai răspuns la întrebare. Când îi vei oferi 
şi Briei o viaţă personală? 

Ochii ei albastru-verzui erau foarte intenşi, când îi 
întâlniră pe ai bărbatului peste masă. 

— Când Imperiul va fi înfrânt şi Palpatine va fi mort, 
atunci mă voi gândi şi la viaţa mea personală. Mi-ar plăcea 
să am un copil... într-o bună zi. (Zâmbi.) Cred că mai ţin 
minte cum să gătesc şi să fac gospodărie. Cu certitudine, 


mama a petrecut destul timp încercând să mă transforme 
în „material" corespunzător de soţie, iar asta a inclus multă 
instruire în îndatoririle „feminine". 

— Cred, surâse Lando, că n-ar fi prea încântată de 
actuala ta imagine. Îmbrăcată în salopetă de camuflaj, 
înarmată până-n dinţi... 

Ea râse amuzată şi dădu ochii peste cap. 

— Biata mama! Bine că nu mă poate vedea - precis, ar 
cădea pe spate de oroare! 

Chelnerul le aduse fripturile şi amândoi începură să 
mănânce cu plăcere. _ 

— Lando, este o cină absolut minunată! spuse Bria. In tot 
cazul, de cel puţin şase ori mai bună decât orice masă de la 
popotă. 

— Un motiv în plus ca să nu mă alătur Rebeliunii, rânji 
jucătorul profesionist. Slăbiciunea mea este gastronomia. 
Nu cred că aş putea rezista la o dietă permanentă de raţii 
cazone. 

Femeia aprobă din cap. 

— Ai fi totuşi surprins la ce te poţi obişnui... cu suficient 
antrenament. 

— Nici nu vreau să aflu. Cum aş putea renunţa la toate 
astea, roti el braţul spre restaurantul elegant dincolo de 
care se percepea îndepărtat rumoarea meselor de joc. 

— Trebuie să recunosc că-mi vine greu să mi te imaginez 
în uniformă de rebel. 

— Şi în nici un caz într-una care să nu-mi fie croită pe 
măsură, preciză Lando şi amândoi izbucniră în râs. 

— Ai fost vreodată în luptă? îl întrebă ea, redevenind 
serioasă. 

— Ah, sigur că da. Sunt un tunar destul de bun, iar în 
ultima vreme am ajuns un pilot peste medie. La răstimpuri, 
am participat la lupte. Evident, cea mai importantă a fost 
Bătălia de la Nar Shaddaa. Han, Salla şi cu mine am fost în 
mijlocul evenimentelor. 

— Povesteşte-mi şi mie. Mi se pare incredibil ca nişte 
contrabandişti - printre cei mai independenţi şi 
încăpăţânaţi indivizi pe care i-am cunoscut vreodată - să 


poată acţiona laolaltă în felul acesta pentru a învinge o 
flotă imperială. 

Oricând încântat să vorbească despre el şi despre 
escapadele sale în faţa unor spectatori admirativi, Lando se 
lansă într-o descriere destul de detaliată a felului în care 
contrabandiştii îşi uniseră forţele cu flota de pirați a lui Drea 
Renthal, pentru a distruge multe navete de vânătoare 
imperiale şi câteva nave grele mari. Bria îl ascultă cu 
atenţie gravă şi cunoscătoare, punând când şi când 
întrebări tactice şi strategice, pentru a-l încuraja să 
vorbească. 

În cele din urmă, după ce Lando termină şi comandaseră 
desertul, femeia se lăsă pe spate în scaun, în timp ce 
chelnerul le strângea farfuriile. 

— Ce mai aventură! exclamă ea. Sunt realmente 
impresionată de curajul şi cunoştinţele contrabandiştilor. Cu 
toţii sunt piloţi excelenți, nu-i aşa? 

— Trebuie să fii bun ca să scapi de navele vamale 
imperiale, încuviinţă Lando. Contrabandiştii pot aborda 
aproape orice situaţie - ei zboară prin câmpuri de asteroizi, 
joacă leapşa cu nebuloasele şi furtunile spaţiale şi pot 
asoliza oriunde. Nimic nu tulbură un contrabandist bun. l- 
am văzut asolizând, în vreme ce se luptau cu câmpuri 
gravitaționale oscilante pe asteroizi cu puţin mai mari decât 
navele lor. Modificări de gravitație, turbulenţe atmosferice, 
simunuri, viscole, taifunuri... orice doreşti, ei ştiu cum să le 
facă faţă. ` 

— Bineînţeles, îl fixă Bria cu privirea. In mod firesc, 
contrabandiştii ar fi piloţii cei mai experimentați din 
galaxie... dar sunt şi buni luptători... 

Lando flutură din mână. 

— Păi, sigur că trebuie să fie şi buni luptători, fiindcă 
imperialii se pot ivi şi deschide focul în orice clipă. 
Bineînţeles, în Bătălia de la Nar Shaddaa, ei luptau pentru 
a-şi apăra căminele şi proprietăţile, altfel cei mai mulţi ar fi 
cerut să fie plătiţi pentru ceea ce făceau. 

Bria clipi, parcă brusc fulgerată de o idee. 

— Vrei să spui... crezi că ar fi gata să accepte 


angajamente de felul unei acţiuni militare? 

— De ce nu? strânse bărbatul din umeri. Cei mai mulţi au 
acelaşi regim ca mercenarii. Dacă se poate obţine un câştig 
decent, ar fi gata să facă aproape orice. 

Bria îşi ciocăni gânditor buza inferioară cu o unghie 
perfect lăcuită şi Lando îi privi cu mai multă atenţie mâna. 

— Hei..., făcu el şi, aplecându-se în faţă, îi prinse palma 
între mâinile sale şi o examină cu blândeţe. Ce s-a-ntâmplat 
aici? 

Ea inspiră adânc. 

— Cicatricele astea vechi? O amintire a muncii din 
fabricile de mirodenii de pe Ylesia. La ocazii mondene, le 
acopăr cu creme cosmetice şi fond de ten, dar, dacă mai ţii 
minte, am lăsat totul la bordul Reginei. 

— Drea mi-a promis că o să-ţi recapeţi toate lucrurile, 
zise jucătorul profesionist. l-am spus numărul cabinei tale. 
(Păru  stingherit.) Imi cer scuze că am pomenit de 
cicatricele astea. Pur şi simplu să ştii că... ţin la tine. Mă 
doare să le văd şi să ştiu cât de mult ai fost rănită pe 
planeta aceea. 

— Te cred, îi mângâie ea uşor mâna. Faptul că te 
interesează soarta mea este o dovadă de sensibilitate, 
totuşi nu la mine trebuie să te gândeşti, ci la cei care mor 
zilnic pe Ylesia. Oameni buni, persoane care merită mai 
mult decât o viaţă de muncă neîntreruptă, de malnutriție şi 
amăgiri crude. 

— Odată, Han mi-a povestit despre toate astea, zise 
Lando. Şi el simte la fel... dar nu putem face mare lucru, 
aşa-i? 

Femeia îl fulgeră cu privirea. 

— Ba da, Lando, putem. Şi atâta vreme cât o să-mi mai 
pot trage răsuflarea, eu nu voi renunţa la salvarea celor de 
acolo. Intr-o bună zi, voi distruge pentru totdeauna planeta 
aceea de iad. 

Surâse brusc, temerar, şi în clipa aceea îi reaminti lui 
Lando foarte mult de prietenul său absent. 

— Aşa cum ar spune Han - „ai încredere în mine"! 

— Tocmai mă gândeam, chicoti jucătorul profesionist, că 


uneori îmi aminteşti de el. 

— Han a fost un model important pentru mine. M-a 
învăţat foarte multe. Cum să fiu puternică, curajoasă şi 
independentă. Nu ţi-ar veni să crezi, dacă ţi-aş spune că am 
fost o plângăcioasă lipsită de şira spinării. 

— Chiar că n-aş crede, clătină el din cap. 

Bria îşi plecase ochii spre cicatricele ce-i brăzdau mâinile 
şi antebraţele cu linii albe, subţiri, aidoma unor pânze de 
păianjeni-licurici pe fondul pielii bronzate. 

— Şi pe Han îl durea sufletul când le privea..., murmură 
ea. 

Lando o privi îndelung. 

— El este singurul, nu-i aşa? o întrebă în cele din urmă. 
Continui să-l iubeşti. 

Bria inspiră adânc, apoi ridică fruntea şi-l fixă cu o 
căutătură foarte serioasă. 

— Este singurul, declară sec. 

— Vrei să spui... absolut singurul? se lărgiră uşor ochii 
bărbatului. Dintotdeauna! 

Femeia aprobă. 

— Este adevărat, am mai avut vreo două propuneri, dar 
viaţa mea este Rezistenţa şi...- strânse din umeri - să fiu 
sinceră, după Han... alţi bărbaţi par oarecum... insipizi. 

Lando chicoti lamentabil, dându-şi seama că, în ciuda 
eforturilor sale reale şi a dorințelor celor mai sincere, inima 
Briei era alături de Han... şi probabil că avea să rămână 
acolo. 

— Ei bine, comentă el, cel puţin când va reveni din 
sectorul Corporate, nu-mi voi fi câştigat un pumn în nas 
fiindcă te-am sedus. Cred că va trebui să-ncerc şi să privesc 
şi partea bună a lucrurilor. 

Bria îi zâmbi, apoi ridică paharul cu vin. 

— Propun un toast! Pentru bărbatul pe care-l iubesc, Han 
Solo. 

Lando îi imită gestul şi ciocniră cupele. 

— Pentru Han, repetă el. Cel mai norocos tip din galaxie. 


KKK 


interludiul 3: Kashyyyk, pe drumul de întoarcere din 
sectorul Corporate. 

Han Solo stătea în mijlocul sufrageriei din locuința lui 
Mallatobuck, pe Kashyyyk, şi-şi privea prietenul cel mai bun 
care işi legăna cu gingăşie fiul micut. 

Asolizaseră pe planeta natală a lui Chewie cu numai o oră 
în urmă, revenind din sectorul Corporate. Șoimul se găsea 
andocat în siguranță în docul secret din ramura de wroshyr. 
De data aceasta, pentru a veni în ajutorul lui Han, wookiee 
prevăzuseră mai multe scări din liane, pe care corellianul se 
putea sui prin arborii wroshyr. Știind acum ce era un 
quulaar, Han refuzase sec să mai intre în vreunul. 

Imediat ce asolizaseră, pilotul observase ceva straniu. 
Toți wookiee pe care-i întâlneau îi aruncau lui Chewie priviri 
piezişe amuzate şi-şi dădeau ghionturi. Chewbacca păruse 
însă indiferent la spectacolul acela, într-atât de doritor era 
să-şi revadă soția iubitoare. La urma urmelor, n-o văzuse 
pe Malla de aproape un an. 

lar apoi, când intraseră în locuința Mallei, ea apăruse 
ținând în brațe un ghemotoc înfăşurat într-o pătură. 
Chewbacca rămăsese încremenit în prag şi o expresie de 
incredibilă fericire se întinsese pe chipul său îmblănit. 

Han îşi pocnise prietenul pe spinare aproape cu forță de 
wookiee. 

— Felicitări, Chewie! Eşti tătic! 

După câteva minute în care admiraseră pruncul (despre 
care până şi corellianul trebuise să admită că era teribil de 
drăgălaş), Han intrase în bucătăria Mallei, pentru a-l lăsa pe 
Chewie singur cu familia sa. Scotocise prin frigider şi găsise 
fel defel de resturi pe care să le ronțăie, încântat că Malla îi 
spusese să se simtă ca la el acasă. 

Stând acolo şi ascultându-i pe cei doi wookiee care 
discutau în camera de alături despre viitorul nume al fiului 
lor, gândurile lui Han reveniră la sectorul Corporate, la 
hegemonia Tion şi la toate aventurile prin care trecuse 
acolo. Nu se întorcea acasă bogat, asta era sigur... dar 
aprecia că nici nu se descurcase prea rău. 


Și cu certitudine întâlnise o mulțime de personaje 
memorabile - unele bune, majoritatea rele. Existaseră şi 
femei fermecătoare: Lessa, Fiolla... şi Hasti... 

Surâse, reamintindu-şi. 

Apoi indivizii răi, cei care încercaseră să-i fure creditele, 
sau, mai rău, încercaseră să-l omoare, cu nepăsarea cu 
care ar fi stins o lumânare. Şi fuseseră destui... Ploovo „Doi- 
pentru-unul", Hirken, Zlarb, Magg, Spray... şi Gallandro. 
Acesta din urmă era un tip dat naibii. Ar fi fost interesant 
să-l vadă într-o înfruntare cu arme egale împotriva lui Boba 
Fett. Probabil că Gallandro ar fi fost mai rapid decât 
vânătorul de recompense... însă armura lui Fett i-ar fi oferit 
acestuia o protecție suplimentară. 

Han nu putea să decidă care dintre ei ar fi învins. lar 
speculațiile erau, oricum, zadarnice, fiindcă Gallandro 
fusese transformat într-o grămăjoară de oase şi țesuturi 
carbonizate pe Dellalt, în criptele „tezaur“ ale lui Xim. 

Fusese încântat să-i întâlnească pe Roa şi Badure. Nu 
trebuia să uite să-i spună lui Mako că Badure îi transmitea 
salutări. 

Han fu surprins să-şi dea seama că le simțea realmente 
lipsa lui Bollux şi Blue Max. Nu ştiuse niciodată că droizii 
puteau avea atâta personalitate. Spera că Skynx îi trata 
bine pe amânaoi. 

Corellianul îşi pipăi rana de cuțit de pe bărbie, care de 
abia se vindecase. Nu avusese niciodată timp s-o trateze 
aşa cum s-ar fi cuvenit şi rămăsese o cicatrice vizibilă. Se 
întrebă dacă n-ar fi trebuit să se adreseze unui chirurg 
plastic, pentru a o înlătura. 

Oare nu Lando era cel care susținea mereu că femeile nu 
pot rezista unei haimanale? De aceea, jucătorul profesionist 
işi lăsase mustață, pretextând că-i conferea un aer 
şmecheresc, de pirat. Han decisese ca deocamdată să 
păstreze cicatricea. La urma urmelor, era un subiect de 
conversație... sau putea să fie. Se închipui în unele dintre 
localurile sale favorite de pe Nar Shaddaa, povestind 
episodul unei femei frumoase şi fascinate. 

Escala următoare, Nar Shaddaa, gândi pilotul. Mă-ntreb 


dacă Jabba mi-a simţit lipsa. 


10. Evenimente 


— Şterge-o! 

Durga Besadii Tai îşi rostogoli în orbite ochii bulbucaţi şi-i 
făcu semn micului cântăreţ ubese de carilon să-i 
părăsească sala tronului. 

— Ajunge! 

Notele ascuţite şi haotice erau plăcute, totuşi nu 
contribuiau cu nimic în a-l ajuta să-şi mobilizeze forţa 
morală necesară ca să facă ceea ce trebuia. 

Lună după lună de frustrări, oră după oră fără 
consecinţe... nimic din ceea ce întreprinsese nu-l apropiase 
mai mult de un răspuns final în privinţa celui care pusese la 
cale asasinarea iubitului său părinte. Durga se lovise de un 
zid la fel de impenetrabil ca şicanele metalice pe care le 
activa acum, coborându-le din plafon pentru a etanşa sala 
împotriva potenţialilor spioni. Tastând pe consola de 
comunicaţii, huttul îşi activă încruntat câmpul de 
confidenţialitate. Dorea ca nimeni să nu ştie ce intenţiona 
să facă. Nici Zier... nici Osman, majordomul său... absolut 
nimeni. 

După toate investigaţiile, după toată munca sa, Durga nu 
izbutise să stabilească nici măcar o legătură firavă între 
decesul lui Aruk pe de o parte şi Teroenza sau Desilijic pe 
de altă parte; de asemenea, nu exista nici o dovadă a unei 
înţelegeri secrete între aceştia. 

Sosise momentul. Freamătul acru din măruntaiele sale 
spori şi conducătorul Besadii se foi puţin, pentru a uşura 
presiunea interioară. Coada îi zvâcni şi se smuci în 
echivalentul hutt al unui umblet nervos prin odaie. Dacă 
sunt suficient de atent, îşi spuse el, pot izbuti să-mi feresc 


capul de lat. Oricum preţul va fi foarte, foarte mare. Nu mai 
pot însă suporta nesiguranța. 

Câmpul de confidenţialitate fu stabilit şi pereţii din jurul 
său deveniră impenetrabili. Durga rulă o ultimă scanare de 
securitate şi nu descoperi nici o posibilitate, de 
monitorizare exterioară ori de scurgere de informaţii. 
Activând sistemul de comunicaţii, lordul hutt dirijă semnalul 
prin canalul cel mai protejat. Poate că Xizor nu va fi acolo, 
gândi el aproape cu speranţă. 

Nu fu însă atât de simplu. Huttul fu purtat de la un 
asistent la altul, fiecare mai slugarnic decât cel precedent. 
Durga începuse să suspecteze că era purtat cu vorba, când 
ceața transmisiunii se coagulă brusc în figura translucidă a 
prinţului falleen. Tenul verzui-întunecat al lui Xizor se 
lumină uşor, recunoscându-şi apelantul. Surâse afabil. Oare 
zâmbetul acela conţinea o urmă de îngâmfare? Durga îşi 
impuse să nu fie paranoic. 

Acum, după ce luase decizia, lordul hutt dorea să termine 
lucrurile, înclină capul spre conducătorul Soarelui Negru şi 
rosti: 

— Vă salut... prinţe Xizor. 

Xizor zâmbi şi ochii săi, care păreau mai răutăcioşi din 
cauza luminii ce sclipea prin imagine, se mişcară pentru a-l 
contempla pe hutt. 

— Ah, lordul Durga, dragul meu prieten. Au trecut multe 
luni... mai bine de un an standard. O duci bine? Mă 
îngrijorasem iarăşi în privinţa ta. Cărui fapt datorez onoarea 
acestei discuţii? 

Durga se încordă. 

— O duc excelent, Alteța Voastră. Cu toate acestea, încă 
nu am obţinut nici o dovadă clară asupra identităţii 
ucigaşului tatălui meu. Am analizat oferta voastră de a mă 
ajuta în descoperirea asasinului şi acum sunt gata s-o 
accept. Aş dori să vă utilizaţi reţelele de informatori şi 
agenţi, pentru a-mi confirma sau infirma suspiciunile. 

— Inţeleg... Este o veste foarte neaşteptată, lord Durga. 
Crezusem că obligaţia de familie îţi impunea să descoperi 
singur identitatea asasinului. 


— Am încercat, recunoscu Durga, ţeapăn, detestând felul 
în care Xizor îl juca pe degete. Alteța Voastră... odată mi-aţi 
mai oferit ajutorul Soarelui Negru. Acum aş dori să vă 
accept oferta... dacă preţul este convenabil. 

Prinţul aprobă din cap şi zâmbi liniştitor. 

— Lord Durga... nu te teme, sunt la dispoziţia ta. 

— Trebuie să ştiu cine l-a ucis pe Aruk. Vă voi plăti preţul 
cerut... până la o limită. 

Zâmbetul celuilalt dispăru şi falleenul îşi îndreptă ţinuta. 

— Lord Durga, mă nedreptăţeşti! Nu doresc nici măcar 
un credit în schimb... ci doar prietenia ta. 

Huttul îi privi imaginea, străduindu-se să descifreze 
adevăratul mesaj al prinţului înapoia iscusinţei sale verbale. 

— lertaţi-mă, Alteța Voastră, dar bănuiesc că doriţi mai 
mult decât atât. 

— Oh, prietene, suspină Xizor, nimic nu este atât de 
simplu pe cât am dori, nu-i aşa? Da, există ceva ce ţi-aş 
cere. Un simplu gest de prietenie. În calitate de conducător 
al clanului Besadii, eşti implicat în sistemele defensive ale 
lui Nai Hutta. Aş dori lista completă a armamentului şi 
ecranelor deflectoare, cu locaţiile şi puterile de foc 
individuale. 

Prinţul falleen surâse, iar de data aceasta era mai mult 
decât umbra unui rânjet. 

Durga tresări, apoi se sili să-şi controleze teama bruscă şi 
disperarea. Sistemele defensive ale lui Nai Hutta? La ce i-ar 
trebui? Soarele Negru nu poate să plănuiască un atac... sau 
poate? 

Poate că nu era decât un test. Părea improbabil ca Xizor 
să plănuiască aşa ceva... dar nu exista nici o modalitate 
prin care să aibă certitudinea respectivă. Durga îşi imagină 
domeniul întins din afara palatului său, străbătut de un râu, 
cu Nar Shaddaa o permanentă semilună deasupra 
orizontului îndepărtat. În scenariul cel mai rău, Nai Hutta nu 
mai era necesară pentru Besadii - clanul său se putea 
descurca şi fără glorioasa nestemată cucerită cu atâta timp 
în urmă. La urma urmelor, avea sistemul ylesian. 

Cât despre restul clanurilor de pe Nai Hutta... oricum, 


toate se transformau rapid în inamicii săi. Nu putea să uite 
chestiunea aceea minoră a votului de blam oficial şi a 
amenzii de un milion de credite. 

Durga privi portretul falnicului bătrân Aruk, instalat în 
micuța nişă de pe podiumul lui, apoi reveni spre 
holoimagine. 

— Veţi căpăta informaţiile, spuse el, dar eu trebuie să 
ştiu. 

Xizor înclină din cap. 

— De îndată ce le voi primi, vom face tot ce ne stă în 
putinţă pentru a te ajuta, lord Durga. La revedere! 

Durga îl salută, plecând fruntea, cu un gest pe cât putu 
mai cordial, după care întrerupse legătura. Simţea un nod 
în stomac şi avea o presimţire neplăcută. 


KKK 


Xizor se întoarse de la consola de comunicaţii spre Guri şi 
un surâs real îi înălţă colţurile gurii frumos conturate. 

— A fost mult mai uşor decât crezusem. Spinul a intrat 
adânc de acum, iar în scurt timp Durga şi Besadii se vor 
despărţi de ceilalţi hutti. Mă întreb ce anume din inima 
slinoasă a lui Durga îl determină să-şi trădeze întreaga 
specie doar pentru a gusta răzbunarea. 

Guri îl privi, la fel de senină ca întotdeauna. 

— Prinţul meu, răbdarea voastră cu aceşti hutti dă în 
sfârşit rezultate. Din fericire, Besadii a fost amendat sever 
de celelalte kajidicuri. 

— Da,  încuwviinţă  falleenul  apropiindu-şi vârfurile 
degetelor de la cele două mâini şi lovindu-şi uşor unghiile 
lungi între ele. Acum Durga nu mai are pic de iubire faţă de 
semenii săi hutti, în ipoteza că ar fi avut-o vreodată. 
Durerea şi instabilitatea lui emoţională ne vor asigura cheia 
spaţiului hutt. Ele... şi slăbiciunea lui Desilijic pentru 
soluţiile simple la probleme complexe. Guri, ai dovada 
cerută de Durga, nu? 

Expresia DSU-ului nu se schimbă. 

— Bineînţeles, prinţul meu. Cetăţeanul Green a fost de 


mare ajutor în obţinerea ei şi în abaterea pe o cale greşită a 
patologilor de la Institutul de medicină legală. Este un om 
foarte competent. 

Xizor aprobă şi-şi scutură de pe umăr părul prins în 
coadă. 

— Aşteaptă două sute de ore standard, suficient ca să 
pară că am desfăşurat o investigaţie, apoi livrează-i 
personal lui Durga materialul respectiv. Când îl va vedea, 
va dori să acţioneze imediat împotriva lui Desilijic. 
Insoţeşte-l, Guri. Ajută-l, dacă va fi necesar, să se răzbune 
pe Jiliac, dar ai grijă să nu i se întâmple nimic lui Jabba. 
Jabba mi-a fost util în trecut şi mă aştept să-mi fie de folos 
şi pe viitor. La fel şi Teroenza - are un rol dejucat în 
planurile noastre şi nu trebuie să sufere nici un rău. Ai 
înţeles? 

— Am înţeles. Va fi aşa cum doriţi, prinţul meu. 

Cu paşi iuți şi elastici, Guri părăsi încăperea. 

Xizor o privi ieşind şi o admiră. Îl costase nouă milioane 
de credite, dar merita fiecare decicredit. Cu Guri alături de 
el, era gata să-i înfrunte pe hutti. 

Poate că într-o bună zi, îl va înfrunta chiar şi pe împărat... 


KKK 


La revenirea acasă din sectorul Corporate, Han Solo fu 
primit cu brațele deschise de toţi fără excepţie - mai puțin 
de Lando şi Salla Zend. 

Lando plecase într-o escapadă romantică cu Drea 
Renthal şi avea să lipsească mai multe zile. Cât despre 
Salla... Han nu se aşteptase deloc la o reluare a relaţiei lor 
din punctul în care o întrerupseseră, însă nici nu se 
aşteptase ca femeia să-l ignore complet. O văzuse o dată 
sau de două ori, din depărtare, în atelierul lui Shug, dar în 
clipa în care îl zărise pe pilot sau pe Chewie, ea se întorsese 
şi părăsise locul respectiv. 

Când se interesase despre Salla, toţi prietenii îl asigurară 
că se descurcase perfect pe durata absenței lui, ba chiar 
fusese văzută cu câţiva bărbaţi, deşi niciuna dintre relaţii 


nu putea fi numită „serioasă". Se părea că o vreme lucrase 
pentru Lando, dar nu exista nici o dovadă că cei doi 
fuseseră altceva decât parteneri de afaceri. 

Jarik, care se despărţise de prietena sa şi revenise la firea 
lui normală, fu fericit să-şi reîntâlnească prietenii. Până şi 
Zeezee păru încântat de întoarcerea proprietarilor de drept 
ai apartamentului. 

Când auzi de întoarcerea lui Lando, Han nu pierdu nici o 
clipă, ci se duse la locuinţa prietenului său. Işi strânseră 
mâinile, se bătură pe spate şi chiar se îmbrăţişară scurt, 
după care Lando se retrase un pas, ca să-l examineze pe 
corellian. 

— Arăţi excelent, îi spuse. Trebuie doar să te mai tunzi. 

— Mereu am avut problema asta, replică Han sec. Se 
datorează faptului că stau alături de wookiee. Pentru ei, 
„ciufulit" este un compliment. 

— Acelaşi Han dintotdeauna, chicoti jucătorul 
profesionist. Ce-ai zice să mergem la Globul de Aur? Fac 
cinste! 

Peste câteva minute, instalaţi într-un separeu şi având în 
faţa lor halbe înalte, Lando spuse: 

— la povesteşte-mi! Pe unde-ai fost şi de unde te-ai ales 
cu cicatricea asta? 

Han se lansă într-o descriere condensată a aventurilor 
sale în sectorul Corporate. Până termină, ajunseseră la al 
treilea rând de halbe. 

— Oho, clătină din cap Lando, multe chestii seamănă cu 
cele care mi s-au întâmplat mie în Centrality. O succesiune 
de tipi nasoi. Am câştigat o avere, am pierdut o avere. Şi... 
cum merge nava mea? 

Corellianul trase o duşcă de bere alderaană, apoi se 
şterse la gură cu mâneca. 

— Nava ta! (Izbucni în râs, încântat de tachinările 
familiare.) Șoimul n-a zburat niciodată mai bine. Acum 
depăşeşte viteza luminii cu 0,5. 

Ochii negri ai lui Lando se lărgiră. 

— Mă iei peste picior! 

— Nici vorbă. In sectorul Corporate trăieşte un tip care 


poate face o hiperpropulsie să meargă ca unsă şi-ţi dă şi 
restul la două decicredite. Doc este cu adevărat un 
maestru. 

— Trebuie neapărat să mă iei şi pe mine într-o 
demonstraţie, rosti Lando impresionat. 

— Până atunci, spune-mi cu ce te-ai mai ocupat tu. Lando 
se întări cu o sorbitură prelungă, apoi răspunse: 

— Trebuie să-ţi zic o chestie... Acum două săptămâni, m- 
am întâlnit cu Bria. 

Prietenul său se îndreptă brusc în scaun. 

— Bria? Bria Tharen? Cum? De ce? 

— Este o poveste lungă, rânji răutăcios Lando. 

— Atunci nu mai pierde timpul şi povesteşte-o, se răsti 
Han înnegurându-se la faţă. 

— Măi băiete, dar chiar că-i o tipă grozavă, suspină 
Lando. Dintr-o singură mişcare rapidă, Han se aplecă 
înainte şi-l prinse de gulerul cămăşii brodate. 

— Hei! icni Lando. Nu s-a-ntâmplat nimici Doar am 
dansat, atâta tot! 

— Aţi dansat? repetă pilotul, apoi îi dădu drumul şi reveni 
în scaunul său cu o căutătură jenată. Ah! 

— Haide, haide, ia-o-ncet. De câţi ani n-ai mai văzut-o? 

— Scuze, cred că m-am lăsat purtat de val. Adevărul este 
că am ţinut foarte mult la ea. 

Lando surâse din nou, dar de data aceasta precaut. 

— Ei bine, ea încă mai ţine /a tine. Mult de tot. 

— Lando... povestea, îi reaminti corellianul. Spune-o! 

— Bine, încuviinţă celălalt şi se lansă în relatarea 
aventurilor sale de la bordul Reginei Imperiului. 

Până ce ajunsese la confruntarea din coridorul spre cala 
pentru navete, Han era aplecat aproape complet peste 
masă, sorbindu-i fiecare cuvânt. 

După ce Lando termină, contrabandistul se lăsă pe spate, 
clătină din cap şi sorbi din bere. 

— Este pentru a doua oară când i-ai pus beţe-n roate lui 
Fett, comentă el. Asta cere curaj, nu glumă. 

Lando strânse din umeri, însă acum expresia chipului său 
era serioasă. 


— Nu-mi plac vânătorii de recompense. Nu mi-au plăcut 
niciodată. Nu mi-aş da nici duşmanul cel mai mare pe mâna 
unui vânător de recompense. Pentru mine, ei sunt totuna 
cu traficanţii de sclavi. 

Han aprobă, după care surâse. 

— Ai avut noroc că Drea are o slăbiciune pentru tine. 

— Chestia care a decis-o a fost să-i reamintesc că avea o 
datorie faţă de tine, sublinie Lando. 

— Va trebui s-o anunţ că de acum îi sunt eu dator. Sper 
că ai înveselit-o din plin în voiajul ăsta recent. 

— Bineînţeles. Dacă există un lucru pe care să-l ştiu cum 
să-l fac este să înveselesc o doamnă. 

— Şi... când ţi-a spus Bria că ţine la mine? Tot timpul cât 
aţi fost cu Fett, ţi s-a ordonat să nu vorbeşti, zise Han 
amintindu-şi relatarea prietenului său. 

— Păi am revăzut-o aici, pe Nar Shaddaa. 

— Mda? îl străpunse pilotul cu privirea. 

— Exact. Auzi, ce-ar fi să te relaxez? N-am făcut altceva 
decât s-o invit la cină. Fusese refuzată de Jiliac şi Jabba în 
privinţa unui raid de comando pe Ylesia, pe care dorea să-l 
finanţeze huiţii, şi avea nevoie să i se ridice moralul. (Lando 
oftă.) A petrecut întreaga seară, vorbind despre tine. 
Realmente deprimant. 

Han simţi cum un surâs i se lăţeşte lent peste faţă. 

— Chiar aşa? făcu el, căutând să pară nepăsător. 

Lando îl privi amuzat şi în acelaşi timp ironic. 

— Exact. Numai Xendor poate şti motivul, dar aşa a 
făcut. 

— Mă gândisem să-ncerc s-o contactez, spuse Han, dar 
după ce am văzut-o atunci în locuinţa lui Sarn Shild... mă 
rog, acum ştiu că era într-o misiune pentru Rezistență. 
Bănuiesc că un agent bun face tot ce-i necesar pentru a 
culege informaţii... 

— Am întrebat-o şi eu în privinţa asta şi mi-a zis că deşi 
Shild dorea ca toată lumea să creadă că era amanta lui, 
lucrurile nu stăteau aşa. lar din cele ce am auzit despre 
individ, avea într-adevăr nişte... gusturi foarte ciudate în 
alegerea... partenerilor. 


— Hm... Ziceai că a vorbit despre mine, da? Mai ţine la 
mine? 

— Ţine, încuviinţă jucătorul profesionist. Dacă ai fi fost un 
myrmin pe perete, ai fi fost şi mai umflat în pene decât eşti 
deja. (Râse scurt şi-şi termină halba.) Ti-am spus c-a fost 
deprimant. 

Han zâmbi. 

— Atunci... îţi mulţumesc. Îţi rămân dator, fiindcă ai 
salvat-o. 

— Ar trebui s-o cauţi, dacă ai şti cum să procedezi. 

— S-ar putea s-o caut, zise Han după care deveni sobru. 
Lando, mă tem că am primit nişte veşti proaste ieri. 

— Ce anume? 

— Este vorba despre Mako Spince. A avut o întâlnire cu 
nişte bandiți Naqoit în sistemul Ottega, l-au găsit de abia 
răsuflând şi l-au adus aici. Este internat în clinica de 
refacere din districtul corellian. Shug mi-a spus că a rămas 
schilod. Nu va mai umbla niciodată. 

Lando clătină din cap cu o expresie mohorâtă. 

— Asta chiar că-i groaznic! Eu unul aş prefera să mor, 
decât să fiu schilod. 

— Şi eu gândesc la fel, făcu Han posac. Mă gândeam... n- 
ai vrea să-l vizităm mâine? Eu trebuie s-o fac, sunt prieten 
cu el încă din Academie, totuşi... ştii... parcă nu m-aş duce 
singur. Poate că dacă suntem doi, o să izbutim să-i ridicăm 
moralul. 

— Ţinând seama de circumstanţe, pare al naibii de greu, 
strânse din umeri celălalt. Dar, sigur că da, te-nsoţesc. 
Măcar atâta să fac. Mako este unul dintre ai noştri. 

— Mulţumesc. 

A doua zi, cei doi prieteni merseră la clinica de refacere. 
Han fusese de foarte puţine ori într-un stabiliment de felul 
acela şi constată că se simţea extrem de stingher. După ce 
întrebară droidul de la recepţie, fură îndrumați spre un 
salon. Înaintea uşii, Han şi Lando ezitară. 

— Parcă nu mai sunt atât de convins c-ar trebui să facem 
asta, mărturisi corellianul în şoaptă. Aş prefera să fiu într-o 
cursă, urmărit de imperiali. 


— Şi eu simt la fel, fu Lando de acord, însă pe de altă 
parte cred că ar fi mult mai rău dacă m-aş întoarce acasă 
fără să-l văd pe Mako. 

— Aşa zic şi eu, aprobă Han. 

Inspiră adânc şi deschise uşa. 

Mako Spince zăcea întins într-un pat special pentru 
tratamente, în aer se simţea izul de bacta, iar cicatricele de 
pe trăsăturile colţuroase ale contrabandistului erau în mare 
parte vindecate, însă Han îşi putea da seama că vechiul său 
prieten trebuie să fi fost într-o stare teribilă. Bandiţii Naqoit 
nu aveau faima unor suflete mărinimoase. 

Părul lung până la umeri al lui Spince îi era răsfirat pe 
pernă. Ultima dată când îl văzuse Han, fusese negru, cu fire 
sure, dar acum avea culoarea fierului şi părea mai şi lins. 
Ochii erau închişi, însă corellianul ştiu cumva că Mako era 
treaz. 

Şovăi, apoi avansă în salon. 

— Hei, Mako! exclamă el plin de voie bună. Sunt eu, Han! 
M-am întors din sectorul Corporate. Il am şi pe Lando cu 
mine. 

Ochii reci şi alburii ca gheaţa ai lui Mako se deschiseră şi- 
i priviră inexpresiv. Bărbatul nu vorbi, deşi Han ştia că 
putea s-o facă. Braţul drept îi era vătămat şi nu-şi mai 
putea folosi picioarele, totuşi mintea şi vocea îi rămăseseră 
intacte. 

— Salut, Mako, rosti Lando. Mă bucur să te văd în viaţă. 
Mi-a părut rău s-aud că lucrurile au luat o întorsătură aşa 
neplăcută în sistemul Ottega... ăăă... 

Când Lando îşi pierdu şirul cuvintelor, Han preluă imediat 
ştafeta. Orice era mai bine decât tăcerea apăsătoare. 

— Da, Nagoit ăia sunt nişte ticăloşi. Aăă... i-adevărat, 
este un moment greu, dar, auzi... să nu-ţi faci griji. Eu şi 
băieţii am început o chetă, ştii? Am strâns destul ca să-ţi 
facem rost de un scaun repulsor. Chestiile astea sunt 
absolut grozave... sunt sigur c-o să fii printre noi foarte 
repede. 

Nu mai ştiu ce să spună şi se întoarse spre Lando, 
întrebându-l din ochi. Mako nici nu se clintise şi nici nu 


scosese vreun cuvânt. 

— Ah, da, făcu Lando străduindu-se vitejeşte să-şi joace 
rolul. Auzi, Mako, ai nevoie de ceva? Zi-ne şi-ţi facem rost 
imediat. Nu, Han? 

— Bineînţeles! Han se strădui să mai spună ceva, dar 
cuvintele refuzau pur şi simplu să-i vină pe buze. Aăă... 
Mako? Auzi, amice... 

Chipul inexpresiv al lui Mako nu se modifică nici o clipă. 
În cele din urmă, lent, îşi întoarse faţa de la prietenii săi, iar 
mesajul nerostit era limpede. P/ecați. 

Han oftă, ridică din umeri, apoi privi către Lando. 

Fără zgomot, ieşiră din odaie, lăsându-l pe Mako Spince 
singur cu tăcerea sa. 

Han căpătă o primire mult mai călduroasă din partea lui 
Jabba. Îl vizită pe conducătorul lui Desilijic în cartierul 
general al kajidicului de pe Nar Shaddaa. La intrarea lui, 
majordomul lui Jiliac de pe Nar Shaddaa, o femelă umană 
pe nume Dielo, ridică ochii şi-i zâmbi cordial. 

— Căpitane Solo! Bine te-ai întors! Jabba m-a instruit să 
te trimit la el imediat ce vii. 

Deoarece Han era obişnuit să aştepte, atunci când îl 
vizita pe Jabba, aceasta era cu adevărat o veste 
încurajatoare. 

Pilotul intră în uriaşa sală de audienţe, complet goală, şi-l 
găsi pe hutt singur. Jabba undui spre el, deschizând larg 
cioturile braţelor. 

— Han, băiete! Cât mă bucur să te văd! Ai lipsit prea 
mult! 

Pentru o clipă teribilă, Han crezu că lordul hutt intenţiona 
realmente să-l strângă în braţe şi se retrase grăbit un pas, 
străduindu-se să nu strâmbe din nas. Trebuia să se 
reobişnuiască cu mirosul emanat de hutti. 

— Excelenţa Voastră Jabba, rosti el, mă bucur să aflu că 
mi-aţi dus dorul. 

— Han, termină cu „Excelenţa Voastră"! bubui Jabba, 


vorbind ca de obicei în huttă, deoarece ştia că pilotul 
înţelegea aproape perfect graiul. Suntem prieteni vechi şi 
între noi nu sunt necesare formalităţile! 

Lordul Desilijic practic revărsa camaraderie şi Han îşi 
înăbuşi zâmbetul. Probabil că au probleme în afaceri, gândi 
el. Nimic mai bine decât ca lumea să aibă nevoie de tine. 

— Aşa-i, Jabba, făcu el. Cum merg afacerile? 

— Afacerile... afacerile au mers cam... încet. Besadii, 
blestemat fie clanul acesta!, încearcă să-şi construiască o 
flotă proprie, pentru a concura afacerile lui Desilijic. lar din 
păcate imperialii au fost excesiv de activi în ultima vreme. 
Din cauza navelor vamale imperiale şi a piraţilor, afacerea 
cu mirodenii suferă. 

— Besadii este eternul ghimpe din talpă, aşa-i? 

Chicotitul lui Jabba răsună sonor, dar chiar şi pentru 
urechile corellianului râsul acela părea spart. 

— Han, trebuie să ne ocupăm de Besadii. Nu sunt însă 
sigur cum anume... 

— Am auzit, spuse pilotul, că Rezistenţa Corelliană a 
solicitat susţinerea clanului Desilijic într-un raid asupra 
Ylesiei. 

Jabba nu păru surprins că Han avea propriile sale surse 
de informaţii. Capul masiv încuviinţă. 

— Am fost abordaţi de o cunoştinţă de a ta... Bria Tharen. 

— N-am mai văzut-o de zece ani. Am înţeles că acum 
este unul dintre conducătorii rebelilor. 

— Exact. Eu am fost foarte interesat de propunerea ei, 
dar, fiindcă mătuşa mea a refuzat să finanţeze Rezistenţa 
Corelliană, caut o alternativă de doborâre a lui Besadii. 
Trebuie să facem ceva. Ei stochează cele mai bune 
mirodenii, ţinându-le ca să crească preţul. Sursele noastre 
ne-au anunţat că au depozitele ticsite şi că au început să 
construiască altele, pentru surplusuri. 

— Asta nu-i bine, clătină Han din cap. Ce mai face Jiliac? 
Ce face copilul? 

— Mătuşa mea este bine, se strâmbă huttul. Copilul ei 
este sănătos. 

— Atunci de ce ai expresia asta acră? 


— Bănuiesc că devotamentul ei pentru activităţile 
maternale este admirabil, dar pentru mine a însemnat o 
sporire semnificativă a sarcinilor ce trebuie rezolvate. 
Afacerile mele de pe Tatooine au fost neglijate şi este greu 
să ţin pasul cu toate grijile clanului Desilijic. 

Lordul hutt oftă şi continuă: 

— Han, în ziua de azi este din ce în ce mai dificil să 
rezolvi toate lucrurile. 

— Ai dreptate, ştiu ce-nseamnă asta, aprobă pilotul şi se 
foi de pe un picior pe altul. 

Jabba, care se găsea într-o stare neobişnuit de 
perceptivă, îi observă agitația. 

— Ce s-a întâmplat? 

— Nimic special, ridică din umeri Han, însă uneori îmi 
doresc ca în sala asta să existe şi un scaun pentru oameni. 
Nu-i tocmai uşor pentru picioarele mele să port o 
conversaţie în postura asta. Şovăi, apoi urmă: Te 
deranjează dacă mă aşez pe podea, cât mai pălăvrăgim? 

— Ho-ho! chicoti Jabba. Han, băiete, de multe ori m-am 
gândit că picioarele voastre sunt nişte chestii tare 
incomode de care trebuie să depinzi. Pot să-ţi ofer ceva mai 
bun decât podeaua. 

Răsucindu-se cu o flexibilitate mult mai mare decât ar fi 
bănuit corellianul, îşi încovoie coada spre înainte şi o bătu 
uşor cu palma, invitându-l: 

— Haide! la loc, băiete! 

Recunoscând faptul că huttul îi făcea o mare cinste, Han 
îşi admonestă în gând nasul să înceteze cu protestele. Se 
apropie şi se aşeză pe coada huttului, aşa cum ar fi stat pe 
un buştean de copac. Apoi zâmbi, deşi mirosul era 
îngrozitor de la distanţa aceea. 

— Picioarele mele îţi sunt recunoscătoare. 

De la distanţa mică, hohotul de râs al lui Jabba făcu să-i 
vibreze realmente timpanele. 

— Vo-ho-ho! Han, mă amuzi aproape la fel de mult ca 
una dintre dansatoarele mele. 

— Mulţumesc, replică omul întrebându-se cât de curând 
ar fi putut să se scoale şi să plece. 


Huttul era curbat spre vârful cozii sale, astfel că îi putea 
vorbi aproape faţă în faţă. 

— Ce părere ţi-a lăsat Comandorul Tharen? se interesă 
pilotul. 

— Pentru un om, pare destul de inteligentă şi 
competentă. Jiliac i-a refuzat propunerea, dar eu am găsit-o 
interesantă. 

— Aşa cum spuneam, n-am mai văzut-o de ani buni. Cum 
arăta? 

Jabba chicoti şi-şi linse buzele. 

— Băiete, aş fi angajat-o să danseze pentru mine în orice 
clipă. 

Han făcu o grimasă, însă fu atent ca huttul să nu-l 
zărească. 

— Mda... sigur, s-ar putea totuşi ca ea să aibă ceva de 
spus în privinţa asta. N-ajungi Comandor numai fiindcă arăţi 
bine. 

Lordul Desilijic redeveni serios. 

— M-a impresionat şi cred că propunerea ei poate fi 
fezabilă. 

— De fapt, în ce a constat propunerea asta? 

Jabba descrise în linii mari planul Rezistenței Corelliane şi 
Han strânse din umeri. 

— Ca să coboare prin atmosfera aceea, va avea nevoie 
de nişte piloţi foarte buni. Mă-ntreb cum s-a gândit Bria să 
rezolve problema asta? 

— Nu ştiu, dar, ia spune-mi, Han, când ai fost tu pe 
Ylesia, cam câte gărzi existau în fiecare Colonie? 

— In funcţie de numărul sclavilor care munceau în fabrici, 
numărul paznicilor varia între una şi două sute. Majoritatea 
erau gamorreani. Ştiu că voi, huttii, îi apreciaţi fiindcă sunt 
puternici şi disciplinaţi, totuşi, trebuie s-o recunoşti, sunt 
jalnici ca forţă de luptă modernă. Cei mai mulţi masculi 
sunt excesiv de obsedaţi de a-şi utiliza armele lor antice 
unii asupra celorlalţi şi conflictele dintre clanurile lor se 
răsfrâng şi în slujbă. Femelele sunt mai bune, mai 
inteligente şi cu mintea mai limpede, dar nu se angajează 
ca mercenari. 


— Aşadar tu crezi că o forţă modernă compusă din rebeli 
nu ar avea dificultăţi în capturarea Coloniilor. 

— Ar fi floare la ureche. 

Lordul hutt clipi din ochii bulbucaţi. 

— Hmmmmm, ca de obicei, Han, băiete, te-ai dovedit 
preţios pentru mine. Am o încărcătură de mirodenii care 
este gata pentru livrare. Tu şi nava ta sunteţi pregătiţi să 
reveniţi la treabă? 

Recunoscând invitaţia implicită de a pleca, Han se sculă 
în picioare. | se părea că putea simţi pe turul pantalonilor 
reziduurile unsuroase ale cozii lui Jabba. Grozav! gândi el. 
Probabil că va trebui să-mi iau adio de la perechea asta. N- 
o să mai scot niciodată mirosul din ea. 

— Bineînţeles, vorbi cu glas tare. Chewie şi cu mine 
suntem gata. $oimul este mai rapidă ca oricând. 

— Bravo, bravo, băiete! bubui Jabba. Diseară te va 
contacta cineva pentru livrarea asta. Han... mă bucur că ai 
revenit! 

— Jabba, rânji corellianul, mă simt grozav c-am revenit. 


KKK 


Kibbick privi consternat holoimaginea vărului său. 

— Ce vrei să spui că t'landa til şi-au adus perechile aici? 
întrebă el. Nu m-a anunțat nimeni. 

Conducătorul clanului Besadii îl fulgeră cu privirea. 

— Tu nu ţi-ai da seama nici dacă o femelă t'landa til ţi s- 
ar cocoţa pe coadă! Şi-au acoperit bine urmele şi de abia 
după aproape o săptămână am descoperit că dispăruseră! 
Îţi dai seama ce înseamnă asta? ` 

Kibbick se concentră din răsputeri. In cele din urmă, 
întrebă şovăielnic: 

— Înseamnă că preoţii t'landa til vor fi mai fericiţi şi mai 
mulţumiţi? 

Durga flutură frustrat din braţele micuţe şi gemu sonor. 

— Bineînţeles că vor fi mai fericiţi! răcni el. Dar ce- 
nseamnă asta pentru noi, clanul Besadii? Kibbick, pentru 
prima dată în viaţa ta, gândeşte! 


— Înseamnă că va trebui să le aducem mai multă hrană? 
reflectă celălalt cu voce tare. 

— Nu! Kibbick, eşti un /diot! (Durga era atât de furios, 
încât stropi de salivă verzuie vâscoasă împroşcară 
receptorul  holovideo, cauzând apariţia de „găuri" în 
imaginea sa tridimensională.) înseamnă că ne-am pierdut 
pârghia cea mai puternică de manipulare a lui t'landa til, 
retardatul meu văr! Dacă nu mai le ţinem perechile aici, pe 
Nai Hutta, Teroenza şi preoţii săi pot reteza orice legături 
cu Besadii şi Nai Hutta! Asta înseamnă! 

Kibbick îşi îndreptă statura. 

— Unchiul Aruk nu mi-a vorbit niciodată în felul acesta, 
rosti el pe un ton jignit. El era întotdeauna politicos. A fost 
un conducător mai bun decât vei ajunge tu vreodată, vere. 

Cu un efort, Durga reuşi să se stăpânească. 

— lartă-mi cuvintele aspre, vere, se sili să spună, dar... în 
ultimele zile, sunt niţel... stresat. Aşteptam nişte veşti 
foarte importante despre moartea părintelui meu. 

— Ah... (Kibbick se gândise să se mai "văicărească puţin, 
dar fu atât de fericit că Durga nu mai ţipa la el, încât n-o 
mai făcu.) Este adevărat, vere, înţeleg în ce fel ar fi rău 
pentru noi. Ce ar trebui să facem? 

— Va trebui să strângi toate femelele t'landa til, să le 
aduci în Colonia 1 şi să le expediezi înapoi pe Nai Hutta. 
Ingrijeşte-te personal de acţiunea aceasta. Vreau să-mi 
raportezi că le-ai văzut îmbarcate într-o navă care a 
decolat. Pentru asta, vreau să foloseşti piloţii noştri cei mai 
buni, cei mai demni de încredere. Trimite şi un contingent 
de gărzi, pentru ca femelele să nu provoace necazuri în 
timpul voiajului. 

Kibbick căzu pe gânduri, după care rosti: 

— Dar... lui Teroenza nu-i va plăcea asta. Şi nici celorlalţi. 

— Ştiu asta, zise Durga, dar nu uita că t'landa til lucrează 
pentru noi. Noi suntem stăpânii lor. 

— Este adevărat, recunoscu celălalt. 

Din momentul în care atinsese vârsta deplinei 
responsabilităţi, el fusese învăţat că huttii erau specia 
superioară din galaxie, totuşi nu-l încânta deloc ideea de a-i 


da ordine lui Teroenza. Marele Preot era viclean şi alunecos, 
şi întotdeauna el dădea ordine gărzilor. Atunci când Kibbick 
dorea ceva, nu trebuia decât să-i spună şi Teroenza rezolva 
de fiecare dată problema - prompt şi eficient. 

Dar dacă de data aceasta nu-l asculta? Kibbick şi-l putea 
imagina foarte bine, refuzând să-şi trimită perechea înapoi 
pe Nai Hutta. În cazul acela, cum ar fi trebuit să procedeze 
el? 

— Dar, vere... dacă va refuza? întrebă plângăreţ. 

— Atunci vei chema gărzile şi le vei ordona să-l aresteze 
şi să-l închidă până mă voi putea ocupa eu de el. Gărzile te 
vor asculta... nu-i aşa? 

— Sigur că da, protestă Kibbick indignat deşi în sinea sa 
se întrebă dacă aveau s-o facă. 

— Perfect, aşa mai merge, aprobă Durga. Nu uita... tu 
eşti un hutt. Stăpânul natural al Universului. Corect? 

— Bineînţeles, rosti Kibbick cu glas ceva mai tare şi-şi 
îndreptă ţinuta. Sunt un hutt, la fel ca tine. 

Durga se strâmbă în sinea sa. 

— Ăsta-i spiritul, îl încurajă el. Kibbick, a sosit momentul 
să preiei controlul. Dacă mai pregeţi, situaţia va continua 
să se înrăutăţească. Este chiar posibil ca Teroenza să 
plănuiască o revoltă împotriva lui Besadii. Te-ai gândit la 
asta? 

Kibbick nu se gândise şi clipi repede din ochi. 

— O revoltă? Adică... una adevărată? Cu soldaţi şi focuri 
de arme? 

— Exact la asta mă refeream. lar într-o revoltă, cine este 
ucis primul? 

— Conducătorul, şopti Kibbick ale cărui gânduri goneau 
îngrozite. 

— Exact. Foarte bine! Acum pricepi de ce trebuie să 
preiei controlul, înainte ca Teroenza să-şi poată face 
planuri? De ce trebuie s-o faci cât timp mai deţii 
conducerea? 

Kibbick se simţea ameninţat acum şi sentimentul acela 
nu-i plăcea, îşi dădu seama că, în mod clar, cel mai bun 
demers era să urmeze sfatul lui Durga şi să preia controlul 


de la Marele Preot. + 

— Da, spuse el cu fermitate. li voi spune ce să facă şi mă 
voi asigura că mă ascultă. Dacă refuză să mă asculte, voi 
ordona gărzilor să-l aresteze. 

— Aşa te vreau! încuviinţă Durga. Bravo! Acum vorbeşti 
ca un adevărat Besadii! Apelează-mă şi anunţă-mă imediat 
ce femelele t'landa til pornesc spre casă! 

— Aşa voi face, vere! zise Kibbick şi  întrerupse 
transmisia. 

Işi propuse după aceea să se ocupe pe loc de problema 
respectivă, înainte de a-şi pierde sentimentul amplificat de 
superioritate huttă. Nu se mai sinchisi să-şi ia sania 
repulsor, ci ondulă imediat prin clădirea Administraţiei din 
Colonia 1, spre biroul lui Teroenza. Nu activă semnalul uşii, 
ci dădu buzna înăuntru. 

Teroenza se găsea în scaunul-hamac, lucrând cu 
datapadul. Când huttul apăru unduindu-se, ridică ochii 
surprins. 

— Kibbick! exclamă el. Ce s-a întâmplat? 

— Lord Kibbick, Mare Preot! îl corectă huttul. Trebuie să 
stăm neîntârziat de vorbă! Tocmai am discutat cu vărul 
meu Durga, care m-a anunţat că v-aţi adus aici femelele, în 
secret! Durga este extrem de nemulţumit! 

— Femelele? clipi Teroenza, ca şi cum n-ar fi avut habar 
la ce se referea Kibbick. Excelenţa Voastră, de unde v-a 
venit o asemenea idee? 

— Nu mă lua pe mine cu de-astea! Femelele se află aici 
şi Durga o ştie. M-a instruit să te anunţ că ele trebuie să 
revină pe Nai Hutta cu prima navă. Cheamă gărzile şi 
adună toate perechile voastre în Colonia 1, pentru a fi 
evacuate de pe Ylesia. Imediat! 

Teroenza se lăsă pe spate în hamac, cu o expresie 
gânditoare. În rest, nu schiţă nici o altă mişcare. 

— Nu m-ai auzit, preotule? (Kibbick se simţea deja 
copleşit de furia celui care are dreptate şi-şi îndreptă 
ţinuta.) Supune-te, altfel voi chema eu însumi gărzile! 

Fără grabă, Marele Preot se ridică din hamac şi Kibbick 
expiră încet, uşurat. Cu toate acestea, Teroenza nu se 


îndreptă spre intercom. 

— Grăbeşte-te! mugi lordul hutt. Altfel voi chema gărzile 
să te-aresteze şi mă voi ocupa personal de femele! 

— Nu, răspunse Teroenza cu glas încet şi sec. 

— Nu... ce anume? F 

Lui Kibbick nu-i venea să creadă urechilor. In toată viața 
lui, nimeni nu refuzase vreodată ordinul direct al unui lord 
hutt. 

— Nu o voi face, răspunse Teroenza. M-am săturat să 
primesc ordine de la un /d;ot. Adio, Kibbick! 

— Cum îndrăzneşti? Voi pune să fii executat! „Adio"? 
(Kibbick era complet buimăcit.) Vrei să spui că pleci? Că 
dispari? 

— Nu, nu dispar, urmă Teroenza pe acelaşi ton calm. Tu 
o să dispari. 

Puternicele sale membre inferioare zvâcniră, coada 
subţire ca un bici şfichiui prin aer, apoi, brusc, t'landa til îşi 
plecă fruntea şi se năpusti spre Kibbick cu un răget de 
furie. 

Huttul fu atât de surprins, încât nu avu nici măcar timp 
să se ferească. Cornul lui Teroenza îl lovi în piept. Cornul nu 
era foarte ascuţit, însă forţa atacului Marelui Preot fu atât 
de mare, încât el pătrunse pe aproape toată lungimea sa de 
un metru. 

Durerea era teribilă! Kibbick mugi cu teroare combinată 
cu durere şi-l lovi pe t'landa til cu braţele sale micuţe. 
Incercă să-şi rotească coada pentru o lovitură zdrobitoare, 
ucigaşă, însă odaia era prea strâmtă. 

În mod vag, îl simţi pe t'landa til împingând cu putere în 
peretele solid de carne al pieptului său masiv, apoi cornul 
lui Teroenza, acoperit cu sânge şi ţesuturi hutte se smulse 
din rană. 

Hotărât, Marele Preot începu să se retragă, pentru a-şi 
lua avânt. 

Tuşind şi înecându-se, Kibbick căută şi el să se dea 
înapoi, dar se lovi cu spatele de perete. Incercă să se 
întoarcă şi să fugă. 

Teroenza îl izbi din nou în piept. 


Şi din nou... 

Şi încă o dată... 

De acum, sângele lui Kibbick ţâşnea din mai multe răni, 
totuşi niciuna dintre ele nu-i ameninţa viaţa. Organele 
vitale ale unui hutt se aflau prea adânc în interiorul trupului 
său pentru a fi străpunse cu uşurinţă... aceasta era una 
dintre explicaţiile vechii legende potrivit căreia huttii erau 
imuni la salvele blasterelor. Nu erau imuni, însă o salvă de 
blaster care ar fi prăjit instantaneu majoritatea fiinţelor, de 
cele mai multe ori n-ar fi lovit nici un organ vital al huttilor, 
permițându-le acestora să-şi strivească atacatorul înainte 
să fi putut trage a doua oară. 

Kibbick încercă să strige după ajutor, dar din gâtlejul său 
nu se auzi decât un horcăit. Una dintre lovituri îi perforase 
un sac respirator. Se strădui să ajungă la intercom, pentru a 
cere ajutor. 

Teroenza îl izbi iarăşi cu cornul. De data aceasta, forţa 
loviturii lui t'landa til, combinată cu slăbiciunea ce punea 
stăpânire pe Kibbick, îl făcu pe hutt să se rostogolească pe 
o parte, neajutorat. 

Vederea lui Kibbick se înceţoşa, totuşi putea să distingă 
încă destule, pentru a recunoaşte obiectul scos de 
Teroenza dintr-un sertar al biroului. Un blaster. 

Huttul se chinui din nou să se ridice, să lupte, să solicite 
ajutor, dar se simţea prea slăbit şi durerea era prea mare. 
Bezna se întindea, reducându-i orizontul vizual. | se 
împotrivi, însă se închidea peste el ca o apă neagră la 
miezul nopţii. 


KKK 


Precis şi imperturbabil, Teroenza ţinti cu blasterul şi-i 
folosi raza pentru a lărgi şi camufla rănile de corn de pe 
huttul muribund. Trase o dată şi încă o dată, până ce corpul 
masiv se transformă într-un coşmar carbonizat, iar ultimele 
zvâcnete şi convulsii încetaseră de mult. 

În cele din urmă se opri, gâfâind. 

— Idiotule..., murmură în graiul său şi se duse să-şi spele 


cornul. 

În timp ce se curăța, t'landa til decise care ar fi fost 
cursul cel mai bun de urmat. Desigur, scenariul unui atac 
terorist. Va declara că fuseseră atacați de Bria Tharen şi 
trupele ei. Nimeni n-ar fi îndrăznit să-i pună afirmaţiile sub 
semnul întrebării. Va executa gărzile ce erau acum de pază, 
pretinzând că fuseseră mituite şi că acţionaseră în 
complicitate cu asasinii. 

Cu doar o zi în urmă, finalizase negocierea pentru 
achiziţionarea unui turbolaser. Se va folosi de incident ca 
pretext pentru a instala turbolaserul în curte. 

Ştia că avea nevoie de mai multe trupe, de mai mult 
armament. Ar fi trebuit oare să o contacteze pe Jiliac? 

Nu! Teroenza scutură din capul său masiv şi picături de 
apă îi zburară de pe corn. Se săturase de hutti - avea să 
termine cu ei! El, Teroenza, era de acum stăpânul Ylesiei! 
Şi în curând... în curând... toţi aveau s-o ştie. Mai avea 
nevoie doar de câteva săptămâni, pentru a-şi consolida 
puterea. Va stopa plăţile spre Besadii şi va folosi creditele 
pentru achiziţia de armament. 

Satisfăcut de planul său, Teroenza, Mare Preot de Ylesia, 
îşi părăsi cabinetul şi movila uriaşă a huttului mort şi porni 
să caute gărzile pe care să le execute. 


11 - Provocare la moarte 


urga privi ecranul datapadului şi jubilă. În sfârşit! 

Soarele Negru, reprezentat de Guri, asistenta 
personală a lui Xizor, îi oferise dovada cea mai concludentă 
că jJiliac, mai mult ca sigur ajutată de nepotul ei Jabba, 
plănuise asasinarea lui Aruk, iar Teroenza o dusese la 
îndeplinire. 

Dovezile Soarelui Negru constau în general în copii ale 
unor achiziţii şi plăţi ce arătau legătura dintre Jiliac şi 
Otrăvitorii  Malkiţi.  Conducătoarea clanului  Desilijic 
cumpărase de la aceştia suficientă substanţă X-I pentru a 
falimenta o colonie de dimensiuni mijlocii şi i-o expediase 
direct lui Teroenza. Existau de asemenea documente 
privind obiectele achiziţionate de jiliac şi trimise Marelui 
Preot, antichităţi valoroase ce făceau acum parte din 
colecţia lui t'landa til. 

Astfel ca să nu-mi dau seama că era plătit, gândi Durga. 
Teroenza credea că-și poate camufla sumele încasate, 
primind obiecte pentru colecția sa. Conducătorul hutt 
observă că cele mai multe dintre obiectele respective erau 
nu numai valoroase, ci şi căutate pe piaţă. Dacă Teroenza 
ar fi dorit vreodată să le vândă, ar fi putut încasa pentru ele 
credite frumoase pe piaţa neagră. 

Durga mai reţinu cu interes că, recent, t'landa til 
procedase exact în felul acesta, iar cu creditele obţinute din 
mai multe vânzări achiziţionase un turbolaser la mâna a 
doua. În mod evident, se pregăteşte pentru apărarea 
Ylesiei, înţelese huttul. Este probabil ca dintr-o clipă în alta 
să-şi declare independența. 

Primul impuls al lui Durga fu să poruncească arestarea şi 
aducerea neîntârziată a lui Teroenza pe Nai Hutta, dar îşi 
impuse să analizeze toate consecinţele unei asemenea 
acţiuni. Sacredoţii, preoţii de rang inferior, aveau să se 
înfurie pe Besadii, din cauza arestării conducătorului lor. 
Teroenza era popular... mai ales acum, când reuşise să le 


aducă perechile pe Ylesia. 

Dacă Durga l-ar fi adus arestat pe Teroenza, era posibil 
ca Sacredoţii să refuze să mai efectueze Exultarea pentru 
pelerini. lar fără preoţii care să le asigure doza zilnică de 
euforie, s-ar fi putut ca pelerinii să refuze să muncească - 
puteau chiar să se revolte! în ambele alternative, pierderea 
preoţilor ar fi fost dezastruoasă pentru producţia din 
fabricile de mirodenii. 

Cu regret, Durga înţelese că înainte de a se putea 
răzbuna pe Teroenza, trebuia să întreprindă unele pregătiri. 
Să găsească un nou lord hutt pentru conducerea Ylesiei şi 
un t'landa til popular şi carismatic, care să joace rolul de 
Mare Preot. Un nou Mare Preot, care să anunţe recompense 
pentru toţi t'landa til loiali. Şi, gândindu-se mai bine, poate 
că ar fi fost preferabil să lase perechile de t'landa til pe 
Ylesia... cel puţin deocamdată. 

Toate acestea ar fi necesitat probabil o săptămână, iar 
până ce nava care-l purta pe noul Mare Preot nu asoliza pe 
Ylesia, Durga nu-l putea lăsa pe Teroenza să ştie că va fi 
înlocuit. Besadii nu-şi putea îngădui posibilitatea declanşării 
unei revolte, până nu desfăşura trupele necesare pentru a-i 
face faţă. 

Liderul hutt decise să acţioneze prudent... să-l lase pe 
Teroenza în necunoştinţă de cauză până în ultima clipă. 
Sau, dacă Kibbick era nevoit să-l aresteze pe Marele Preot, 
trebuia să camufleze absenţa acestuia. Poate că ar fi fost 
suficientă o „îmbolnăvire" bruscă a lui Teroenza? 

Oare perechii sale, Tilenna, nu i s-ar fi putut impune să 
acţioneze ca purtător de cuvânt al fostului Mare Preot? în 
schimbul propriei ei vieţi? Şi al unei sume generoase? 

Durga căzu pe gânduri şi decise că ar fi fost posibil. 
T'landa til erau o rasă practică. 

În acelaşi timp, era perfect fezabil ca Teroenza să poată 
fi controlat în continuare... totuşi îi venea greu să-şi 
imagineze că Kibbick ar fi avut forţa necesară s-o facă. 
Probabil că Durga va fi nevoit să se ocupe personal de 
toate. Sau să-l trimită pe Zier să rezolve lucrurile... 

Se întrebă ce reuşise Kibbick în discuţia cu Teroenza din 


ziua anterioară. Vărul său nu-l apelase, aşa cum promisese, 
dar asta nu însemna nimic. Memoria lui Kibbick nu era prea 
grozavă şi-şi uita promisiunile. 

Un led pâlpâitor atrase atenţia huitului, care văzu că 
sistemul de comunicaţii semnala primirea unui mesaj. Il 
acceptă şi privi cum imaginea lui Teroenza se coagula... de 
parcă gândurile lui Durga îndreptate spre el l-ar fi conjurat 
din senin. 

Marele Preot se plecă adânc înaintea stăpânului său hutt, 
totuşi lui Durga nu-i scăpă o _ licărire - aproape de 
automulţumire - din ochii săi protuberanţi. 

— Excelenţa Voastră, lord Durga, intonă Teroenza, vă 
aduc o veste dintre cele mai teribile. Trebuie să fiţi tare, 
lordul meu. 

Huttul se încruntă spre imagine. 

— Despre ce-i vorba? 

— Azi dimineaţă, imediat ce s-a crăpat de ziuă, începu 
Teroenza frângându-şi mânuţele de disperare, a avut loc un 
atac terorist. Bria Tharen şi banda ei de luptători din 
Rezistenţa Corelliană, escadrila Mâna Roşie - cum îşi spun 
ei au năvălit în clădirea Administraţiei, trăgând în toate 
părţile. vă anunţ cu regret că vărul Excelenței Voastre, 
lordul Kibbick, a fost prins în mijlocul schimbului de focuri şi 
a murit. 

— Kibbick e mort? 

Durga era de-a dreptul uluit. Nu se aşteptase ca vărul 
său să fie capabil să smulgă controlul Ylesiei din mâinile lui 
Teroenza, totuşi nici nu crezuse că va muri. 

Sau, mai precis, că va fi omorât. 

Ştia prea bine că povestea lui Teroenza despre Bria 
Tharen era o minciună. Sursele sale îi certificaseră că 
escadrila Mâna Roşie se afla de cealaltă parte a Inelului 
Exterior şi că, cu o zi în urmă, atacase un avanpost 
imperial. Nici o navă din Univers n-ar fi putut ajunge peste 
noapte la Ylesia. 

Prin urmare, Teroenza mintea... Cu toate acestea, Marele 
Preot nu avea de unde să ştie că Durga știa că el minţea. 
Huttul se gândi în ce fel ar fi putut folosi informaţia 


respectivă în avantajul său. Pe când o făcea, duse o mână 
la ochi şi plecă fruntea, simulând o durere pe care n-o 
simţea. Kibbick fusese un idiot şi era bine că Universul 
scăpase de el. 

Dar prin asta Teroenza şi-a pecetluit propria condamnare 
la moarte, gândi Durga. De îndată ce mă îmbarc spre Ylesia 
cu succesorul lui, este un t'lanaa til mort. 

Cu glas scăzut, îi dădu Marelui Preot instrucţiuni despre 
felul în care trupul lui Kibbick trebuia expediat spre casă. 

— Este limpede, concluzionă el, că trebuie să-ţi facem 
rost de trupe mai bune pe Ylesia. Nu trebuie să le mai 
permitem acestor rebeli să atace cu atâta îndrăzneală. 

Teroenza se plecă iarăşi. 

— Sunt de acord, Excelenţa Voastră. Vă mulţumesc 
fiindcă aţi spus că ne veţi trimite ajutor. 

— În circumstanţele actuale, este lucrul cel mai mărunt 
pe care-l pot face, replică Durga silindu-se să nu îngăduie 
sarcasmului să i se simtă în glas. Te poţi descurca timp de 
câteva zile fără un supraveghetor hutt? 

— Pot, încuviinţă Teroenza. Îmi voi dedica toate eforturile 
pentru a mă asigura că operaţiile decurg ca întotdeauna, 
fără probleme. 

— Îţi mulţumesc, zise Durga şi întrerupse transmisia. 

Petrecu apoi mai multe minute, instruindu-l pe Zier 
asupra modului în care să caute un înlocuitor pentru 
Teroenza. Din fericire, Zier era un administrator capabil, 
care urma perfect ordinele primite. 

De abia după aceea, Durga se întoarse către făptura care 
stătuse în cabinetul său, aşteptând răbdător, în vreme ce el 
îşi văzuse de treburi. 

— lartă-mă, lady Guri, înclină el din cap spre tânăra 
frumoasă. Aproape că am uitat de prezenţa ta aici. Cei mai 
mulţi oameni sunt incapabili să aştepte cu atâta răbdare. Ei 
îşi pierd astâmpărul. 

Guri făcu la rândul ei o plecăciune. 

— Excelenţa Voastră, am fost special antrenată. Prințului 
Xizor nu-i place ca subordonații săi să-şi piardă astâmpărul. 

— Inteligent din partea lui. Aşa cum ai putut vedea, am 


parcurs informaţiile pe care le-ai adus şi ele îmi confirmă 
suspiciunile. Tot după cum ai văzut, răzbunarea mea 
asupra lui Teroenza trebuie să aştepte un... moment... mai 
potrivit. Intenţionez însă să mă confrunt imediat cu jiliac şi 
s-o provoc la duel individual, în conformitate cu Pravila. 

— „Pravila"? 

— Este arareori invocată în ziua de azi, dar reprezintă o 
străveche tradiţie huttă conform căreia, dacă există 
suficiente motive, conducătorul unui clan hutt îl poate 
provoca pe alt conducător la duel individual fără 
repercusiuni legale. Se acceptă că dreptatea aparţine 
învingătorului. 

— Am înţeles, Excelenţa Voastră. Prinţul Xizor mă 
informase că există posibilitatea ca aceasta să fie reacţia 
voastră, aşa cum se cuvine unui hutt onorabil. El m-a 
instruit să vă însoțesc şi să fac tot ce-mi stă în putinţă 
pentru a vă uşura căutarea dreptăţii. 

Durga rămase privind-o şi se întrebă ce s-ar fi putut 
aştepta o femelă umană de statură mijlocie să reuşească 
fie împotriva huttilor, fie împotriva cetelor de gărzi ale 
clanului Desilijic. 

— Vrei să mă însoţeşti ca bodyguard? Dar... 

— Excelenţa Voastră, surâse uşor Guri, sunt primul 
bodyguard al prinţului Xizor. Vă asigur că vă voi proteja de 
gărzile lui Jiliac. 

Durga fu ispitit să comenteze, dar ceva din ţinuta femeii 
îl opri. Ştia că era mâna dreaptă a lui Xizor şi părea logic să 
fie de asemenea un asasin desăvârşit. Probabil că deţinea 
abilităţi ce nu erau imediat vizibile. În tot cazul, maniera ei 
nu trăda decât încrederea în sine. 

— Perfect, încuviinţă el. Să mergem! 

Se îmbarcară în naveta lui Durga, iar zborul suborbital 
spre enclava Desilijic dură mai puţin de o oră. 

Asolizară pe insula Palatului de larnă al lui Jiliac, sediul 
actual al clanului Desilijic. Însoţit de Guri, care purta o cutie 
mare, Durga lunecă spre intrare. 

— Durga Besadii Tai doreşte să-l vadă pe Jiliac Desilijic 
Tiron, anunţă el. Aduc un dar şi solicit audienţă particulară. 


Paznicii îi scanară pe ambii vizitatori şi verificară să fie 
neînarmaţi. După o convorbire scurtă cu cineva din palat, li 
se făcu semn să intre. Majordomul, un rodian pe nume 
Dorzo, îi însoţi până la sala de audienţe, uriaşă şi aproape 
complet goală, apoi păşi înăuntru, făcând o plecăciune. 

— Lord Durga de Besadii, anunţă el. 

Prin uşă, Durga o putea zări pe Jiliac lucrând pe un 
datapad. La vederea duşmanului său, furia se revărsă în 
trupul tânărului hutt, care simţi că tremură de setea de 
sânge. 

În mod deliberat, Jiliac îi ţinu să aştepte aproape zece 
minute. Durga se strădui să imite nemişcarea lui Guri şi 
decise că bodyguardul lui Xizor era cu adevărat un om 
extrem de neobişnuit. 

În cele din urmă, Jiliac îi făcu semn lui Dorzo, apoi 
rodianul se plecă spre vizitatori şi anunţă: 

— Suprema sa Excelenţă Jiliac, şeful clanului Desilijic şi 
protectorul celor drepţi, vă va primi acum. 

Durga porni înainte, însoţit de Guri care păşea cu 
gravitate alături de el. Când ajunseră la Jiliac, uriaşa 
matroană huttă nu rosti nici un cuvânt. Conform etichetei, 
Durga nu putea să vorbească până nu i se adresa, fiindcă 
era vizitator, aşa că aşteptară din nou. 

Finalmente, statura masivă a lui Jiliac se clinti. 

— Salutul meu către Besadii, rosti ea. Mi-ai adus un dar, 
şi unul potrivit situaţiei. Mi-I poţi arăta. 

Durga aprobă din cap spre Guri, iar femeia avansă către 
conducătoarea clanului Desilijic şi aşeză cutia în faţa ei, în 
vreme ce Jiliac vibra de nerăbdare pe sania repulsor. 

— Un cadou pentru Exaltarea voastră, spuse Durga. Un 
simbol al stimei Besadii şi al speranţelor noastre pentru 
viitorul vostru, Jiliac. 

— Vom vedea..., bubui jiliac. 

Smulse ambalajul şi dădu la iveală un obiect de artă 
mare şi foarte preţios. Era o mască a morţii din insulele de 
pe îndepărtata planetă Langoona. Băştinaşii le sculptau şi 
le decorau cu pietre semiprețioase şi inserţii de argint, aur, 
platină şi scoici iridescente din oceanele lor calde. 


Jiliac răsuci masca în mânuţele ei şi la început Durga 
crezu că nu-i recunoscuse semnificaţia. Conducătorul 
Besadii aruncă o privire spre Guri şi, aşa cum stabiliseră 
iniţial, femeia se întoarse şi porni către ieşire. Avea să-l 
aştepte acolo şi să aibă grijă să nu fie deranjat. Reveni apoi 
cu atenţia asupra lui Jiliac, gata s-o lămurească în privinţa 
semnificației exacte a darului, când văzu că întregul ei corp 
uriaş începuse să tremure. 

II fulgeră cu privirea pe Durga. 

— O mască a morţii de pe Langoona! tună Jiliac. Şi 
numeşti asta potrivită situaţiei? 

Cu o mişcare puternică a braţului său micuţ, Jiliac azvârli 
obiectul în aer, apoi se folosi de propria ei coadă pentru a-l 
lovi şi a-l expedia în capătul opus al sălii de audienţă. 
Masca izbi peretele şi se sparse, căzând sub forma unei 
jerbe de sfărâmături. 

— O numesc pe de-a întregul potrivită, Jiliac, nu se lăsă 
Durga impresionat şi urmă recitând formula oficială: Astăzi, 
eu, Durga Besadii Tai, am descoperit că l-ai ucis pe Aruk, 
părintele meu. Te provoc conform Pravilei. Pregăteşte-te să 
mori. 

Jiliac râse de mânie şi se propulsă jos de pe sanie. 

— Tu eşti cel care va muri, neobrăzatule! mâărâi ea şi-şi 
trimise coada flexibilă într-un arc larg. 

Durga se feri, dar nu îndeajuns de iute. Coada îl lovi 
peste spinare, învineţindu-l şi lăsându-l aproape fără suflu. 
Cu toată puterea sa, se lansă către Jiliac, izbind-o cât putu 
de tare cu pieptul. 

Jiliac era aproape de două ori mai masivă decât Durga, o 
huttă de vârstă mijlocie care ajunsese la etapa corpolenţei. 
Durga avea un singur avantaj - tinereţea sa îi oferea viteză. 
Dacă însă adversarul îl prindea cu toată greutatea sa, fie şi 
numai o dată, lupta s-ar fi încheiat, iar el ştia asta. 

Mugind ca doi leviatani preistorici, huttii se izbiră unul de 
celălalt, uneori nimerindu-se, de multe ori ratându-şi ţinta. 
Se năpusteau piept în piept, luptându-se în acelaşi timp cu 
braţele plăpânde, în vreme ce cozile lor distrugeau aproape 
tot ceea ce le intra în raza de acţiune. 


Dorzo fugise de mult timp, îndepărtându-se de pe scena 
luptei. 

Ucide... ucide... UCIDEUCIDEUCIDE! răcnea mintea lui 
Durga. Era copleşit de furie. Jiliac îl izbi cu coada, aproape 
răsturnându-l, apoi se repezi asupra lui cu un răget. Durga 
de abia reuşi să se strecoare din calea ei, înainte de a fi 
strivit sub trunchiul masiv. 

Din aceeaşi mişcare, huttul mai tânăr trimise o plesnitură 
violentă în partea laterală a capului adversarei, care o făcu 
pe Jiliac să se împleticească. Reveni însă la atac cu o 
şfichiuitură de coadă ce nu-şi nimeri ţinta, dar făcu întreaga 
sală să vibreze. 

La început Jiliac uriaşe blesteme şi ameninţări, însă peste 
câteva minute începu să gâfâie şi-şi cruţă răsuflarea pentru 
luptă. Stilul de viaţă sedentar al conducătoarei clanului 
Desilijic începea să-şi spună cuvântul. 

Dacă aş putea rezista mai mult decât ea..., gândi Durga 
şi-şi dădu seama că era un „dacă" foarte important. 


KKK 


Han Solo examina împreună cu Chewie şi Jabba ordinele 
de expediție pentru minele de pe Kessel, când auziră un 
bubuit puternic, urmat de un răget, apoi o serie de bufnete 
şi zgomote înăbuşite de obiecte ce se spărgeau. Omul, 
wookieeul şi huttul se priviră între ei, cu surprindere. 

— Ce-i asta? se miră Han. 

— Probabil că mătuşa mea are o criză de nervi, răspunse 
Jabba. 

Cu aproape un deceniu în urmă, Han asistase la una 
dintre celebrele isterii ale lui Jiliac, aşa că nu avu nici motiv 
să nu creadă explicaţia. Reveni cu atenția la ceea ce făcea, 
când dovă mugete ajunseră la urechile sale. Unul imediat 
după celălalt... pe două voci diferite. 

Jabba se cabră alarmat. 

— Veniti! 

Han şi Chewie alergară după Jabba, care-i conduse în 
direcţia din care răzbăteau sunetele. Pilotul fu surprins să 


vadă cât de iute se puteau deplasa huttii, atunci când erau 
motivaţi. 

Când ajunseră la sala de audienţe a lui Jiliac, găsiră în 
faţa uşii o superbă tânără blondă. Han privi peste umărul ei 
şi o zări pe Jiliac încleştată într-o luptă pe viaţă şi pe moarte 
cu un hutt mult mai mic, cu un semn din naştere hidos, 
care i se întindea peste unul dintre ochi, coborându-i pe 
faţă. Cele două făpturi urlau şi se încordau, lovindu-şi 
piepturile una de cealaltă. 

Han, Chewie şi Jabba se apropiară, dar femeia clătină din 
cap şi ridică un braţ pentru a-i opri. 

— Nu, rosti ea. Nu interveniţi. În conformitate cu Pravila, 
Durga a cerut un duel între conducătorii de clanuri. 

Spre surpriza corellianului, Jabba n-o zvârli cât colo pe 
femeie, pentru a sări în ajutorul mătuşii sale, ci înclină 
fruntea în gestul hutt care era echivalentul unei plecăciuni 
de respect. 

— Tu trebuie să fi Guri, rosti el. 

— Da, Excelenţa Voastră. 

In clipa aceea, un grup de gărzi apăru tropăind pe 
coridor, cu vergelele de forţă pregătite. Jabba se răsuci şi le 
blocă drumul. Gamorreanii clipiră spre el, nedumeriţi. 

— Mătuşa mea, spuse huttul, are o criză de isterie. 
Prezenţa voastră nu este necesară. 

Comandantul gărzilor părea nesigur, dar Jabba nu se 
clinti, iar gamorreanul nu putea vedea ce se întâmpla 
îndărătul său. Şovăi şi râtul său porcin vibră de impulsul de 
a lupta. 

— Am zis să plecați! răgi Jabba, agitându-şi braţele spre 
gărzi. 

Acestea se întoarseră, mormăind şi pufnind, şi dispărură 
tropăind pe coridor în direcţia din care veniseră. 

Han se uită în sala de audienţe şi o văzu pe Jiliac izbind 
cu coada pe verticală, cu o forţă uluitoare. Celălalt hutt de 
abia izbuti să eschiveze la timp. Corellianul se întoarse 
către Jabba. 

— Nu vrei să-i opreşti? 

Chewbacca puse şi el aceeaşi întrebare. 


Jabba clipi spre ei cu ochi bulbucaţi şi şireţi. 

— Durga este conducătorul clanului Besadii, zise el. 
Indiferent care dintre ei ar învinge, eu ies în câştig. 

— Dar..., se bâlbâi Han, eu... crezusem că ţii la mătuşa 
ta. 

Jabba îl privi ca şi cum ar fi fost un copil gamorrean 
retardat. 

— Ţin, Han, răspunse el cu blândeţe, însă aici este vorba 
despre afaceri. 

Pilotul aprobă din cap şi aruncă o căutătură spre Chewie, 
apoi înălţă din umeri. 

— Evident, afaceri. 

— ŞI... Han? 

— Da. 

Huttul îi făcu semn să se îndepărteze. 

— Băiete, acesta nu este un loc prielnic pentru un om. 
Aşteaptă-mă la palatul meu. Voi veni ceva mai târziu. 

Nu este un loc prielnic pentru un om! Han fu ispitit să 
întrebe Dar ea! Se uită către blonda frumoasă şi ochii lor se 
întâlniră. Han o privi îndelung şi-şi dădu seama că ceva nu 
era în regulă cu femeia căreia Jabba îi spusese Guri. Era 
perfectă, totuşi după ce se uitase în ochii ei, îşi dădu seama 
că toate instinctele sale îl preveneau s-o ocolească pe 
departe. N-ar fi îmbrăţişat-o, la fel cum n-ar fi luat în braţe 
o viperă ucigaşă. 

— Ah, da, bâigui el. Ne vedem mai târziu, Jabba. Haide, 
Chewie! 

Întorcându-se, Han şi wookieeul se îndepărtară grăbiţi, 
fără să privească înapoi. 


KKK 


Durga începuse să dispere. În ciuda eforturilor sale de a o 
obosi pe Jiliac, de a-i uza treptat rezistența, hutta mai 
vârstnică se lupta cu înverşunare şi determinare. Era mult 
mai puternică şi mai grea decât el şi dacă măcar una dintre 
loviturile ei l-ar fi nimerit în plin, Durga ştia că n-ar fi fost 
mai mult decât o pată unsuroasă pe podea. 


Se izbiră unul în celălalt pentru a nu ştiu câta oară, cu 
piepturile lovindu-se violent cu o forţă atât de mare, încât 
Durga lăsă să-i scape un strigăt. Fiecare centimetru pătrat 
al trupului său era învineţit - se simţea ca o bucată de 
aluat, lovită şi frământată pentru a face o pâine. 

Duelul îndelungat îi purtase de jur împrejurul sălii uriaşe, 
aşa cum o dovedeau mobilele sfărâmate şi găurile din 
pereţi. Brusc, Durga observă că se apropiau de sania lui 
Jiliac. Probabil că şi hutta sesizase acest lucru, deoarece se 
desprinse din încleştare şi, întorcându-se, glisă spre sania 
repulsor cu viteza ei cea mai mare, gâfâind şi icnind, 
străduindu-se să-şi regăsească suflul. 

Durga se afla imediat înapoia ei, străduindu-se să reducă 
distanţa. Era limpede că jiliac intenţiona să suie pe sanie, 
pentru ca după aceea s-o folosească drept berbec 
împotriva lui. Dacă reuşea să urce pe sanie, el era 
terminat! 

O ajunse pe jiliac, care se repezise spre comenzile 
vehiculului, dar fu nevoit să se ferească, icnind, când 
conducătoarea clanului Desilijic îşi roti coada într-un arc 
ucigaş, pe sub sanie, ţintindu-i chipul. 

Durga reacţionă instinctiv. Rostogolindu-se în faţă, pe 
piept, se sprijini în braţe şi-şi arcui coada pe deasupra 
capului. Ţintind cu atenţie, îndreptă vârful cozii în jos, 
trimiţându-l cu putere spre butonul de activare al săniei, 
pentru a-l detensiona din poziţia apăsată. 

Sania repulsor căzu ca un bolovan, exact pe coada lui 
Jiliac, fixând-o cu străşnicie. 

Jiliac răcni de durere şi se chinui să se elibereze. 
Rostogolindu-se  îndărăt, Durga îşi dădu seama că 
adversara lui n-avea să reuşească. Unduind spre înapoi, se 
poziţionă, apoi îşi cobori cu toată puterea coada, lovind 
capul lui Jiliac. 

Aceasta urlă. 

Durga îi izbi din nou capul. Şi din nou... 

Fură necesare nu mai puţin de cinci lovituri violente ca s- 
o aducă pe Jiliac în stare de inconştienţă. Morii gândi Durga, 
pocnind carnea inertă. 


— Mori! răcni. MORI! 

Nu era sigur dacă hutta murise într-adevăr, totuşi la un 
moment dat îşi dădu seama că lovea lipsit de judecată în 
ceea ce era de acum un morman neînsufleţit de carne şi 
creieri zdrobite şi însângerate. Ochii lui Jiliac nu mai erau 
decât găuri diforme, iar limba ei slinoasă atârna moale 
afară din gură. 

Durga se sili să se oprească şi privi în jur. La intrarea în 
sală, Guri stătea alături de Jabba. Cumva, bodyguardul 
asasin al lui Xizor oprise gărzile - şi pe Jabba - să intre. 
Indiferent ce ar fi fost tânăra, depăşea cu mult orice 
impresie iniţială, decise Durga cu mintea amorţită de 
oboseală. 

Mişcându-se aidoma unui bătrân de nouă sute de ani, 
huttul izbuti să se suie pe sania lui Jiliac şi s-o activeze. Era 
prea obosit ca măcar să unduiască peste podeaua sălii. De 
abia mai avea forţa şi determinarea mintală pentru a dirija 
sania. 

Lunecă prin sală şi o traversă, lăsând în urmă cadavrul lui 
Jiliac. 

Când ajunse la uşă, se opri pentru a se confrunta cu 
Jabba. Se gândi că dacă ar fi fost în plenitudinea forţelor ar 
fi putut smulge o egalitate în faţa lui, dar în clipa aceea... ar 
fi fost clar surclasat. 

Guri înaintă şi se înclină puţin, cu respect. 

— Excelenţa Voastră, felicitări pentru victoria în duel. 

Durga se întoarse şi o privi. 

— Guri... Eşti asasina prinţului Xizor, corect? 

— Îl slujesc pe prinţ în orice privinţă sunt capabilă, 
răspunse ea inexpresiv. 

— Ai putea ucide un hutt? 

— Cu certitudine. 

— Atunci... ucide-l pe Jabba! 

Guri clătină uşor din cap. 

— Nu, Excelenţa Voastră. Ordinele pe care le-am primit 
au fost de a vă ajuta să vă răzbunaţi pe Jiliac. Aţi făcut-o. 
Acum vom pleca. 

Durga schiţă un gest spre Jabba, dar mâna dreaptă a lui 


Xizor se interpuse între ei, trimițând un mesaj nerostit, însă 
foarte clar. 

— Acum vom pleca, repetă ea. 

Jabba se trase în lături, pentru a-i lăsa să treacă, şi Guri 
sări cu agilitate pe sania repulsor a lui Jiliac. Durga auzi 
tropăiturile unor paşi alergând şi zări gărzi repezindu-se 
spre ei, dar Jabba îi opri imediat, ridicând un braţ. 

— Mai devreme v-am spus să plecaţi! rosti el. Acum 
dispăreți! 

Gărzile ascultară prompt. 

Jabba privi către Guri. 

— Nu vreau să le pierd. Reprezintă o apărare eficientă 
împotriva majorităţii intruşilor. 

Femeia aprobă şi propulsă sania înainte. Durga aruncă o 
privire ucigaşă în direcţia lui Jabba, totuşi nu mai avea nici 
o picătură de putere. Fu în stare doar să zacă pe sanie, 
prea istovit chiar şi pentru a-şi savura victoria. 


KKK 


Jabba se apropie fără grabă de leşul masiv al mătuşii 
sale. Nu-i venea să creadă că era moartă şi ştia prea bine 
că avea să-i lipsească. Totuşi, aşa cum îi spusese lui Han 
Solo, aici era vorba de afaceri. Pentru binele clanului 
Desilijic, ca şi pentru binele săli. 

Vederea capului mutilat şi deformat avu realmente 
puterea să-i ridice stomacul în gât. Jabba ştiu că o vreme va 
fi lipsit de apetit. 

Rămase locului, gândindu-se şi întrebându-se care ar fi 
trebuit să fie primele sale acţiuni, acum, când era 
conducătorul indiscutabil al clanului Desilijic. Mai mult ca 
sigur că va fi convocat în faţa Marelui Consiliu hutt, dar 
după ce se va afla că fusese o provocare la duel individual, 
în conformitate cu Pravila, nu avea să existe nici o 
împotrivire. 

lar dacă va fi întrebat, Jabba le va spune că într-adevăr 
Jiliac îl otrăvise pe Aruk. 

Pe neaşteptate, Jiliac se mişcă. 


Surprins, Jabba tresări, nevenindu-i să-şi creadă ochilor. 
Revine la viață! Va fi furioasă! Nu! Inimile sale băteau 
sălbatic, şocate. Ce se putuse întâmpla? Nu putea fi nici o 
îndoială că mătuşa lui era moartă, absolut nici o îndoială... 

Corpul masiv tresăltă iarăşi, apoi copilul lui Jiliac lunecă 
afară din marsupiul ei abdominal. Jabba se destinse. 
Trebuia să-mi fi dat seama, gândi el stânjenit de teama sa 
superstiţioasă de moment. 

Micuța creatură asemănătoare unei larve avansă, 
agitându-şi cioturile micuţe ale membrelor, şi bolborosi fără 
minte. 

Jabba o privi cu răutate. Ştia că el avea să fie oricum 
conducătorul confirmat al clanului Desilijic, totuşi de ce să fi 
lăsat nerezolvate nişte probleme? 

Lent şi decis, undui spre vlăstarul neajutorat al mătuşii 
sale. 

A doua zi după ce o învinsese pe Jiliac, Durga era 
acoperit de vânătăi şi avea o febră musculară atât de 
puternică, încât de abia se putea mişca. Cu toate acestea, 
izbuti să-şi camufleze durerea, atunci când Teroenza îl 
apelă ca să-l anunţe că trupul lui Kibbick fusese expediat 
spre Nai Hutta, în conformitate cu ordinele conducătorului 
clanului Besadii. 

— Excelenţa Voastră, spuse Marele Preot, am nevoie de 
mai multe trupe de pază şi de aceea mi-am luat libertatea 
de a angaja mercenari, plătindu-i din buzunarul propriu. 
Sper că Besadii îmi va înapoia creditele, totuşi am nevoie 
de protecţie suplimentară. Raidurile rebelilor nu pot fi 
acceptate. 

— Înţeleg, zise Durga, şi mă voi strădui să obţin mai 
multe trupe. 

— Vă mulţumesc, Excelenţa Voastră. 

După ce întrerupse legătura, Durga se întoarse către 
Guri, care era pe punctul de a reveni la Xizor. 

— Se pregăteşte să acţioneze, observă huttul. Este 


aproape gata să se separe de Besadii. 

— Cred că aveţi dreptate, lord Durga. 

— Deoarece este posibil ca trupele ylesiane să-i fie loiale, 
urmă Durga, am nevoie de o cale prin care Marele Preot să 
nu acţioneze, până îl voi înlocui. De aceea, am o rugăminte 
adresată stăpânului tău, prinţul Xizor. 

— Care este aceea, lord Durga? 

— Transmite-i rugămintea mea de a-mi asigura sprijin 
militar. Dacă ar trimite trupe pe Ylesia, ar ajuta tranziţia - 
îngăduindu-mi să scap de Teroenza şi în acelaşi timp să-i 
păstrez mulţumiţi pe Sacredoţi şi pelerini. Ştiu că prinţul 
dispune de resurse însemnate şi are sub comandă câteva 
unităţi de mercenari. Dacă pe planetă va exista o forţă de 
luptă eficientă şi modernă, este imposibil ca gărzile lui 
Teroenza să îndrăznească o provocare militară. 

In ciuda durerilor resimtite în tot trupul, se întoarse brusc 
şi o privi deschis pe femeie: 

— Vrei să-i transmiţi asta în numele meu. Guri? Vrei să-i 
explici situaţia? 

— O voi face, încuviinţă ea, totuşi Alteța Sa îşi 
deplasează rareori trupele, şi atunci numai în scopul 
protejării intereselor personale. 

— Ştiu asta, aprobă huttul trist. (Nu-i plăcea ce se 
pregătea să spună, dar era mai bine să procedeze în felul 
acela, decât să piardă totul.) Transmite-i prinţului că în 
schimbul serviciului său îi voi oferi un procentaj din 
profiturile ylesiane de anul acesta. 

— Vă voi transmite oferta, lord Durga, şi veţi primi 
răspunsul Alteţei Sale. (Guri se înclină uşor.) lar acum... îmi 
iau rămas bun, Excelenţa Voastră. 

Durga dădu din cap, pe cât de bine o putea face, în ciuda 
gâtului ţeapăn, care-l durea teribil. 

— La revedere, Guri. 

— La revedere, lord Durga. 


KKK 


Bria Tharen lucra în cabinetul ei de la bordul Retributiei, 


corveta din clasa Marauder, când pe consola de 
holocomunicaţii apăru imaginea lui Jace Paol. 

— Comandor Tharen, aţi primit un mesaj cifrat cu codul 
dumneavoastră personal, pe un canal foarte bine protejat. 

— De la cartierul general? 

— Nu, Comandor Tharen. Este o transmisiune civilă. 

— Chiar aşa? se încruntă ea surprinsă. 

Puţine persoane din exteriorul Alianţei îi cunoşteau codul 
personal. Câţiva dintre agenţii de contrainformaţii - Barid 
Mesoriaam şi alţii din tagma lui - dar ei nu ar fi contactat-o 
direct în nici un caz. 

— Bine, încuviinţă femeia, redirijează-l aici. 

Peste câteva clipe, o imagine mică se formă deasupra 
consolei de comunicaţii. 

Bria se holbă surprinsă. Un hutt? Singurul care avea 
codul ei privat era Jabba, aşa că el trebuia să fie... deşi în 
ochii ei toţi huttii păreau la fel, mai ales într-un holomesaj 
înceţoşat. 

— Jabba? se adresă ea imaginii. Excelenţa Voastră 
sunteţi? 

— Eu sunt, Comandor Tharen. 

— Aăă... cărui fapt datorez plăcerea acestui apel, 
Excelenţa Voastră? 

Conducătorul hutt îşi plecă puţin fruntea. A 

— Comandor Tharen, îţi cer să vii imediat pe Nai Hutta. In 
urma morţii nefericite a mătuşii mele, în clipa de faţă eu 
sunt conducătorul clanului Desilijic. Trebuie să stăm de 
vorbă. 

Bria îşi ţinu răsuflarea. Nu trecuse decât o lună de la 
întrevederea ei cu conducătoarea clanului Desilijic. lar 
acum Jiliac era moartă? 

Decise că nu voia să ştie detaliile. Plecându-şi capul în 
semn de respect, spuse: 

— Voi veni imediat, Excelenţa Voastră. Să înţeleg că 
doriţi să redeschidem negocierile privind operaţia ylesiană? 

— Da, încuviinţă Jabba. Am început să plasez agenţi pe 
Ylesia, care să se ocupe de t'landa til. Sunt gata să trecem 
la raidul ylesian. Este momentul să punem capăt tiraniei 


economice a lui Besadii. 
— Voi fi acolo în două zile, promise Bria. 


12 - Gheaţă... 


a cinci zile după moartea lui Jiliac, Han Solo şi 

Chewbacca vizitară barul favorit al lui Han din districtul 
corellian de pe Nar Shaddaa. În Lumina Albastră nu se 
servea mâncare, ci doar băutură, şi localul nu avea decât o 
singură încăpere, dar lui Han îi plăcea acolo. Pe pereţi se 
aflau holoposteruri ce prezentau peisaje renumite de pe 
Corellia şi se servea marca de bere alderaană preferată de 
pilot. 

Mich Flenn, barmanul, era un corellian vârstnic, care 
fusese contrabandist înainte de a strânge suficiente credite 
pentru a cumpăra localul. Pe Han îl încânta să-i audă 


poveştile despre aventuri din trecut, deşi tot ceea ce 
spunea bătrânul trebuia privit cu o doză respectabilă de 
îndoială. La urma urmelor, cine mai auzise vreodată despre 
creaturi cu puteri stranii, capabile să sară zece metri în aer, 
efectuând salturi mortale, ori să proiecteze fulgere albastre 
din vârfurile degetelor? 

Han şi Chewie se opreau acolo în majoritatea serilor. 
Acum stăteau la bar, unul lângă altul, sorbeau din pahare şi 
ascultau alta dintre născocirile lui Mich. Han fu doar vag 
conştient că cineva se apropiase de el şi rămăsese locului, 
totuşi nu întoarse capul spre noul venit. 

Relatarea lui Mich era lungă şi mai fantezistă ca oricând, 
implicând un copac dotat cu rațiune, care fusese cândva un 
vrăjitor puternic, şi o rasă de fiinţe care-şi transferaseră 
esenţa în droizi de bătălie, pentru a deveni o forţă de luptă 
perfectă. 

În cele din urmă barmanul îşi încheie istoria şi Han 
clătină din cap. 

— Mich, asta chiar c-a fost dată naibii. Ar trebui să scrii 
toate poveştile astea şi să le vinzi producătorilor de trideuri. 
Ei caută mereu aiureli pentru spectacolele lor. 

Chewie aprobă cu empatie. 

Mich îi rânji pilotului, apoi începu să şteargă un pahar cu 
gesturi experte şi se adresă noului venit: 

— Cu ce te pot servi, frumoasă doamnă? 

Instinctiv, Han privi în dreapta sa, pentru a vedea 
persoana căreia se adresase barmanul... şi încremeni, 
buimăcit. 

Bria! 

La început îşi spuse că visa, că era doar o asemănare 
întâmplătoare, după care o auzi vorbind cu tonul scăzut şi 
uşor răguşit pe care şi-l reamintea perfect. 

— Doar apă Vishay, te rog, Mich. 

Ea este. Bria! Este cu adevărat ea. 

Fără grabă, femeia întoarse capul şi privirile lor se 
încrucişară. Inima lui Han bubuia, deşi era absolut sigur că 
faţa lui nu trăda nimic. Numeroasele partide de sabacc îl 
învăţaseră ceva. 


Bria şovăi, apoi spuse: 

— Salut, Han. 

Bărbatul îşi umezi buzele. 

— Salut, Bria. 

Rămase privind-o, apoi o mişcare bruscă a lui Chewie îl 
făcu să-şi amintească de wookiee. 

— Faceţi cunoştinţă - el este partenerul meu, 
Chewbacca. 

— Salut, Chewbacca, rosti ea într-o wookiee acceptabilă; 
în mod evident, învățase graiul de la Ralrracheen. Sunt 
onorată să te cunosc. 

Wookieeul emise un salut nesigur, întrebându-se în mod 
evident ce naiba se întâmpla. 

— Ăăă, zise Han, nu ne-am mai văzut de mult. 

Ea încuviinţă cu gravitate înaintea observaţiei ridicole. 

— Am venit să te văd, îi spuse. Ne-am putea aşeza 
undeva, să discutăm un minut? 

Sentimentele lui Han erau cel puţin confuze. O parte din 
el ar fi dorit să-o ia pe Bria în braţe şi s-o sărute până îşi 
pierdea răsuflarea, iar o altă parte voia s-o zgâlţâie şi să-i 
răcnească blesteme şi acuzaţii, în acelaşi timp exista o 
parte care nu voia altceva decât să se ridice şi să plece, 
dovedindu-i că ea nu însemna nimic - absolut nimic! — 
Pentru el. 

Cu toate acestea, se pomeni încuviinţând din cap. 

— Sigur că da. 

Când îşi luă halba, Chewie puse o mână pe braţul lui şi 
mârâi încetişor. 

Han îşi privi partenerul, recunoscător pentru 
sensibilitatea lui. Într-adevăr, ar fi preferat să rămână cu 
Bria între patru ochi. 

— Bine, zise el, atunci ne vedem mai târziu, acasă. 

Chewbacca o salută pe Bria şi părăsi Lumina Albastră. 
Luându-şi halba de bere, Han o conduse pe femeie spre un 
separeu situat în fundul localului slab iluminat şi aproape 
pustiu. 

Privind-o pe Bria cum se apropie şi apoi se aşază vizavi 
de el, o examină cu atenţie pentru prima dată. Purta o 


salopetă kaki, cu croială militară, dar nu afişa însemne ale 
rangului sau armei pe care o reprezenta. Părul îi era 
pieptănat peste cap şi spre înapoi, în stil sobru. Han nu 
putea nici măcar să-şi dea seama dacă era tuns scurt, ori îl 
purta pur şi simplu într-un coc bine strâns. 

Nu avea bijuterii. Un Blastech DL-18 uzat de folosire 
(arma preferată de Han era Blastech DL-44, mai masiv) se 
vedea în tocul purtat pe coapsa dreaptă, jos, aşa cum îi 
plăcea şi bărbatului. Centura Briei era ticsită cu 
încărcătoare energetice suplimentare şi un cuţit cu lamă 
vibratorie în teacă. Judecând după uşoara proeminenţă 
vizibilă în partea de sus a cizmei ei, Han ar fi fost gata să 
pună prinsoare că acolo ţinea ascunsă altă armă. 

Bria tăcea, privindu-l, şi contrabandistul se strădui să-şi 
găsească cuvintele, dar nu putu decât să se uite la ea, de 
abia venindu-i să creadă că se afla cu adevărat acolo, că nu 
era cumva vorba despre un vis... sau un coşmar. 

Femeia îl pironea de asemenea cu ochii, examinându-i 
fiecare trăsătură. Deschise apoi gura ca să vorbească, se 
bâlbâi, după care trase aer adânc în piept. 

— Îmi cer scuze fiindcă te-am luat prin surprindere. Ar fi 
trebuit să zic ceva, dar mi se golise mintea. Nu am putut 
găsi nimic ce să pot spune. 

— Ai venit aici în mod special, ca să mă cauţi? 

— Da. Luna trecută, când m-am întâlnit cu prietenul tău, 
mi-a spus că acesta este unul dintre locurile favorite în 
care-ţi omori timpul. Am... am încercat să văd dacă te 
găsesc aici în seara asta. 

— Ai venit pe Nar Shaddaa cu afaceri? 

— Da. Stau la Popasul Contrabandistului, surâse ea 
strâmb. Este chiar mai jalnic decât camera în care ne-am 
petrecut noaptea aceea, pe Coruscant. 

Mintea ameţită a lui Han reîncepuse să funcţioneze lent, 
iar furia îi creştea. Îşi amintea prea bine micuțul hotel 
coşcovit de pe Coruscant. Fusese ultima lor noapte 
împreună. Îşi amintea că el adormise... şi-şi mai amintea că 
se trezise singur, abandonat. 

Mâna îi ţâşni brusc şi prinse încheietura femeii, strâns, 


simțind în tot corpul şocul atingerii pielii ei. Oasele subţiri 
ale Briei se reliefau atât de delicate între degetele sale... 
încât le-ar fi putut frânge printr-o simplă răsucitură. Şi se 
simţea aproape îndeajuns de furios pentru ca s-o facă. 

— De ce? întrebă el. De ce, Bria? Crezi că poţi pur şi 
simplu să reapari din senin în viaţa mea, după un deceniu? 
Ai mult tupeu! 

Ea îl privi şi miji ochii. 

— Dă-mi drumul, Han. 

— Nu, scrâşni bărbatul. De data asta n-o să te mai las să 
fugi şi să mă abandonezi fără să-mi răspunzi! 

Han nu ştiu exact ce anume făcu ea - o manevră 
specifică luptelor corp la corp, dar urmă o răsucitură 
bruscă, o împunsătură într-un nerv şi, pe neaşteptate, 
mâna femeii fu liberă, iar a lui pulsa dureros, îi aruncă o 
uitătură, ochii i se lărgiră, apoi reveniră spre Bria. 

— Te-ai schimbat, spuse el. Te-ai schimbat, cu 
adevărat... 

Nu era sigur dacă observaţia aceea era un compliment 
sau o acuzaţie. 

— A trebuit să mă schimb... altfel muream, răspunse ea 
sec. Şi nu te teme, n-o să sar de la masă, ca s-o rup la fugă. 
Trebuie să vorbesc cu tine şi exact asta intenţionez să fac. 
Dacă mă vei asculta... 

Pilotul încuviinţă, morocănos. 

— Te ascult. 

— În primul rând, vreau să-ţi spun că-mi pare rău pentru 
felul în care te-am părăsit. Îmi pare rău pentru multe lucruri 
pe care le-am făcut în viaţă, dar episodul acela îl regret cel 
mai mult. Am fost însă obligată să procedez aşa. Dacă n-aş 
fi făcut-o, tu n-ai mai fi absolvit Academia. 

— Ce să-ţi zic, pufni Han amar, mult m-a mai ajutat 
Academia! Am fost dat afară, la mai puţin de un an după 
absolvire. Dat afară şi pus pe lista neagră. 

— Pentru că ai salvat un sclav wookiee, zise Bria şi-i 
zâmbi... într-un fel care înfioră inima bărbatului. Am fost 
foarte mândră de tine, când am aflat. 

Han ar fi dorit să-i întoarcă zâmbetul, totuşi continua să 


fie stăpânit de mânie, aşa că se pomeni replicând: 

— Nu vreau să fii mândră de mine. Nu-i meritul tău, 
surioară. A fost exclusiv decizia mea. 

Îşi dădu seama că vorbele lui o răniseră. Obrajii femeii se 
învăpăiară şi ochii ei scânteiară, apoi, pentru o clipă, se 
păru că Bria se luptă să-şi stăvilească lacrimile. Aproape 
imediat însă chipul îi reveni sub control, rece şi parcă 
dăltuit în piatră. 

— Ştiu asta, spuse ea încet, totuşi am fost mândră. 

— Am auzit că tu însăţi ai o slăbiciune faţă de wookiee, 
comentă Han pe un ton la fel de tăios. Cel puţin aşa mi-au 
spus Katarra şi Ralera. 

— Ai fost pe Kashyyyk? surâse Bria. l-am ajutat să-şi 
organizeze grupul de rezistenţă. 

— Mda, am auzit că eşti un fel de ofiţer în Rezistenţa 
Corelliană. 

— Sunt Comandor, recunoscu ea încet. 

— Impresionant, nu-i aşa? o privi contrabandistul cu 
coada ochiului. Ai ajuns departe pentru o puştoaică speriată 
care nu trăsese niciodată cu blasterul. 

— Am făcut doar ceea ce trebuia să fac. Promovările sunt 
rapide în Rezistență. Ar trebui să te gândeşti să i te alături 
şi tu. 

În ciuda nepăsării cu care vorbise, ceva din tonul ei îi 
atrase pilotului atenţia că Bria nu glumise. 

— Nu, mulţumesc, surioară, îi replică. Am văzut forţele 
imperiale de aproape şi personal. Rebeliunea voastră n-are 
nici o şansă împotriva lor. 

— Trebuie să încercăm, strânse femeia din umeri, altfel 
împăratul ne va înghiţi de vii. Împăratul este esenţa răului, 
Han. Cred că tot el a pus la cale şi episodul cu Bătălia de la 
Nar Shaddaa, doar ca să scape de Sarn Shild. 

— Ah, da! Bunul şi vechiul amic Sarn Shild. „Scumpul" 
Shild, nu-i aşa? Eraţi o pereche atât de reuşită! 

Ea se strâmbă înaintea sarcasmelor. 

— Aşa cum i-am explicat lui Lando, lucrurile nu sunt 
întotdeauna ceea ce par. 

— Ei bine, păreau destul de urâte. Să ştii că n-a fost una 


dintre zilele mele cele mai fericite. Văzându-te cum îi 
gângureai... 

— Eram în misiune, strânse Bria din buze. Ştiu cum părea 
din exterior, dar pe Shild nu-l interesam din punctul de 
vedere la care te gândeşti. Am fost norocoasă. Pentru 
Rezistență am făcut însă şi lucruri care nu mi-au plăcut... şi 
le voi face din nou, dacă va fi nevoie. Indiferent cât m-ar 
costa. 

Han reflecta la spusele ei. 

— Chiar crezi că invadarea spaţiului hutt a fost regizată 
de împărat? Totuşi Shild a făcut-o! Cum este posibil aşa 
ceva? 

— Am fost alături de el, Han, şi, crede-mă, s-a întâmplat 
ceva foarte straniu. Shild s-a schimbat. A fost teribil... De la 
o lună la alta, a devenit un om diferit. În mod brusc, a 
început să plănuiască ocuparea spaţiului hutt şi să 
vorbească despre răsturnarea împăratului. 

— Asta-i o nebunie, clătină Han din cap. 

— Ştiu. N-o pot explica, decât... şovăi, apoi urmă: Dacă-ţi 
spun, o să zici că eu mi-am pierdut minţile. 

— Ce anume? Ascult. 

Bria inspiră adânc. 

— Se spune că împăratul are unele... aptitudini. Că poate 
să influenţeze acţiunile oamenilor. Că ar fi vorba despre un 
fel de influenţă mintală. 

— Ca telepatia? 

— Nu ştiu. Poate... ştiu că sună imposibil, dar este 
singura explicaţie logică pe care o pot oferi. Shild era un 
personaj popular, ambițios şi corupt, care reprezenta o 
ameninţare pentru consolidarea puterii. Aşa că împăratul n- 
a trebuit decât să-i... încurajeze ambițiile, până s-a 
autodistrus cu atacul acela asupra lui Nai Hutta. 

Han se încruntă. 

— Şi cum s-au petrecut lucrurile în cazul lui Greelanx? El 
ce rol a jucat în plan? Şi cine l-a ucis? M-am aşteptat mereu 
să mă acuze pe mine pentru moartea lui, dar cazul a fost 
muşamalizat. Nici măcar n-a fost amintit la holoştiri. 

Îşi reprimă un fior, amintindu-şi cum stătuse în biroul 


încuiat de lângă cabinetul amiralului şi auzise răsuflarea 
puternică şi stranie, paşii grei şi ameninţători... 

Femeia se aplecă înainte şi Han o imită instinctiv. Glasul 
ei se reduse la un murmur, o înşiruire de sunete de abia 
auzite. 

— Se spune c-a fost... Vader. 

— Vader? şopti pilotul. Te referi la Darth Vader? 

— Da. El... - ezită, căutând un termen potrivit - aplică 
legea în numele împăratului. 

Han se lăsă pe spate în scaun. Auzise despre Darth 
Vader, totuşi nu-l întâlnise niciodată. 

— Hm, mă bucur oricum că n-au încercat s-o pună în 
cârca subsemnatului. 

— Agenţii de informaţii ai rebelilor, zise Bria, au 
descoperit ulterior că amiralul Greelanx primise ordin 
imperial să facă tot posibilul pentru ca atacul să eşueze. 
Mita venită de la hutti a fost o coincidenţă. Eu bănuiesc că 
totul a fost o înscenare din capul locului, o parte din planul 
imperial de a-l discredita şi elimina pe Shild. Şi în acelaşi 
timp de a lovi în clanul hutt Desilijic şi în contrabandişti. 
Poţi să observi că Besadii, care asigură Imperiul cu sclavi, 
n-a suferit nici o pierdere. 

Bărbatul căzu pe gânduri. 

— Sună ca o nebunie, dar este adevărat că se aud tot 
felul de chestii în legătură cu împăratul. Chestii ciudate, rău 
de tot. Eu le-am pus întotdeauna pe seama isteriei. (Râse 
scurt şi trase o duşcă de bere.) Destul de înfricoşător... 
dacă e adevărat. 

— Probabil că nici unul dintre noi n-o va şti vreodată, 
ridică Bria din umeri. Oricum, toate astea aparţin de acum 
trecutului. De fapt, lucrul pentru care te-am căutat, Han, 
este... 

Se întrerupse când doi contrabandişti se instalară în 
separeul din faţa lor. Han privi în jur. 

— Incepe să se aglomereze pe-aici, observă el. Vrei să 
ieşim? 

Ea dădu din cap şi Han o urmă afară din local. Merseră 
repede, fără să-şi vorbească, până ajunseră pe o străduţă 


laterală mai puţin circulată, al cărei trotuar rulant era 
stricat astfel că pietonii o evitau. Han se întoarse către 
femeie. 

— Ce spuneai? 

— Han, îl privi Bria, am nevoie de ajutorul tău. 

Contrabandistul îşi aminti cuvintele lui Jabba. 

— Pentru asaltul asupra Ylesiei? 

— Eşti la fel de ager ca întotdeauna, surâse Bria. Da, 
Jabba ne finanţează. Vom cuceri întreaga planetă. 

Acum fu rândul lui să strângă din umeri. 

— Nu-i problema mea, surioară. Şi eu m-am schimbat. Nu 
operez în domeniul actelor de caritate. În ziua de azi mă 
interesează exclusiv profitul. Nu-mi pun gâtul în joc pentru 
oricine. 

— Aşa am auzit, încuviinţă ea. Nu-ţi cer să fii filantrop. 
Mă refer la profit, la mai multe credite decât ai câştiga într- 
o sută de curse de contrabandă. 

— Ce vrei de la mine? 

Han îşi dădu seama că furia lui faţă de Bria creştea, deşi 
nu putea să precizeze motivul. Era aproape ca şi cum ar fi 
fost mai fericit dacă ea /-arfi cerut s-o ajute de dragul 
trecutului lor comun... sau aşa ceva. Totuşi motivaţia 
respectivă părea ilogică. 

— Alianţa Rebelilor încă nu are experienţă militară, 
explică femeia. Trupele noastre sunt curajoase şi loiale, dar 
cele mai multe nu au luptat niciodată. Propria mea 
escadrilă, Mâna Roşie, are experienţă în bătălii, totuşi 
suntem prea puţini şi singuri n-am face faţă în misiunea 
asta. 

Han o privi surprins şi cumva stingherit. 

— Escadrila Mâna Roşie? Tu comanzi Mâna Roşie? 

Ea aprobă din cap. 

— Este o formaţiune bună. Am avut parte de multe 
acţiuni. 

— Am auzit de voi. Se spune că nu cruţaţi nici un 
traficant de sclavi. 

Bria ridică din umeri, dar nu-i comentă afirmaţia. 

— Aşa cum spuneam, Rezistenţa are nevoie de ajutor 


pentru a cobori prin atmosfera ylesiană, ne trebuie piloţi 
experimentați care să ne călăuzească navele. Poate că ar fi 
nevoie de ajutor şi în luptă, dar, ca s-o recunoaştem, ai 
văzut şi tu defensiva ylesiană. O şleahtă de gamorreani şi 
alţi rataţi care dorm în post. Nu mă tem de atacul de la sol, 
ci de nenorocita lor de atmosferă. Rezistenţa Corelliană a 
pierdut deja o navă acolo. 

Pilotul dădu încet din cap. Clocotea realmente de mânie, 
însă îşi camufla bine sentimentele. Dorea să audă totul 
până la capăt, înainte să i-o servească femeii. 

— Aşa-i, este o atmosferă păcătoasă, totuşi oricare dintre 
piloţii contrabandişti a avut parte şi de chestii mai 
păcătoase. Prin urmare... vă trebuie piloţi care să vă 
călăuzească navele spre sol şi, eventual, să vă asigure o 
rezervă de luptă. Şi ce oferiţi pentru asta? 

— Mirodenii. Ştii bine că Besadii le stochează. Se poate 
alege între andris, ryll, carsunum şi, bineînţeles, sclipstim. 
Besadii încearcă să crească preţurile, iar depozitele de pe 
Ylesia sunt ticsite de mirodenii. Suntem gata să împărţim 
prada cu contrabandiştii. 

— Zi mai departe... 

— Cât despre noi doi..., îl fixă ea cu privirea, există 
tezaurul lui Teroenza. Gândeşte-te cât de mult a sporit în 
zece ani. Acolo se găsesc antichităţi valorând sute de mii 
de credite. Eu cred că sunt obiecte de artă în valoare de un 
milion de credite... poate chiar două milioane. Gândeşte-te! 

— Câţi soldaţi ai? 

— Deocamdată nu sunt sigură. Trebuie să iau legătura cu 
nava de comandă din Sectorul acesta. Am solicitat ajutor 
din partea oricăror grupuri din Rezistență care sunt dispuse 
s-o facă, mai ales din partea bothanilor şi sullustanilor... pe 
Ylesia sunt mulţi din ambele specii. Ne-am gândit că poate 
vor dori să participe la eliberarea semenilor lor. 

— Intenţionaţi să eliberaţi sclavii? 

— li vom lua împreună cu partea din mirodenii care ne 
revine. lar înainte de a pleca, vom transforma în zgură 
fabricile acelea, împreună cu tot ce mai există pe-acolo. 
Vom închide o dată pentru totdeauna blestemăţia aia de 


planetă. 

Bărbatul căzu pe gânduri. 

— Dar preoţii? Exultarea poate să reprezinte o armă 
puternică. Am văzut cum îi poate răsturna complet pe cei 
care nu se aşteptau la ea. 

— De preoţi se va ocupa Jabba. Vor fi asasinați imediat 
înainte de asolizarea noastră. 

Han o privi şi furia îl străbătu ca un şuvoi îngheţai. Cum 
îndrăzneşte una ca asta? Cum îndrăzneşte să revină la 
mine şi să-mi ceară să mă implic în planul ei de răzbunare? 

— Ar fi bine să vă sincronizaţi perfect acţiunile. 

— O vom face, încuviinţă Bria. Va fi cea mai importantă 
acţiune militară de până acum a noii Alianțe. Sperăm ca în 
urma ei să ne alegem atât cu recruți, cât şi cu mirodenii. 
Finanţarea unei revoluţii este costisitoare. 

— Şi ambițioasă, comentă sec contrabandistul. Dacă tot 
vreţi să vă sinucideţi, de ce nu atacați direct Coruscantul? 

— Se poate face, insistă ea. Ylesia nu-i păzită chiar aşa 
de grozav. Han, ai fost doar acolo! Ai uitat? Sigur că da, 
sunt convinsă că vom întâmpina o anumită împotrivire, dar 
trupele mele o pot înfrânge. Prietenii tăi se pot menţine în 
afara luptelor, până facem curăţenie. Experienţa câştigată 
ne va fi utilă. Dacă vom înregistra succes, va fi un exemplu 
care va inspira şi alte planete să se alăture Alianţei. Unica 
noastră speranţă pentru înfrângerea Imperiului este să ne 
unim. 

— De aceea ai venit la mine, zise Han. Ca să mă convingi 
să-i contactez pe contrabandişti în numele tău şi să-i 
încurajez să se alăture Rezistenței pentru misiunea asta 
patetică. 

— Lando mi-a zis că tu şi Mako Spince sunteţi oamenii de 
care vor asculta contrabandiştii. Pe tine te cunoşteam. Pe 
Spince nu-l cunosc. 

Han îşi abandonă în cele din urmă masca impasibilităţii şi 
o privi cu duşmănie. 

— Altfel spus, mi-ai tras un şut acum zece ani şi m-ai 
ignorat de atunci, pentru ca să apari acum, gândindu-te că 
eu te voi ajuta să risc vieţile prietenilor mei. N-am încredere 


în tine, Bria. Este adevărat, am auzit despre escadrila Mâna 
Roşie. Tu nu mai eşti femeia pe care o ştiam, iar asta-i clar. 

— M-am schimbat, îl privi ea drept în ochi, o recunosc. Tu 
însuţi te-ai schimbat. 

— Lando mi-a spus că mai ţii la mine, urmă Han cu 
răceală. Cred că l-ai minţit, plănuind încă de pe atunci să te 
foloseşti de mine. Puțin îţi pasă de persoana mea... de orice 
ar fi existat cândva între noi doi. Nu te interesează decât 
revoluţia ta şi pentru a-ţi atinge țelul eşti gata să calci totul 
în picioare. 

Pufni şi continuă: 

— Şi toată vraja aia despre Sarn Shild... sigur că da! Cum 
să nu! Te aştepţi să cred că un bărbat ca el te-ar fi ţinut 
lângă el, dacă n-ai fi fost... dacă n-ai fi fost... o... 

Sfârşi, folosind un cuvânt rodian utilizat pentru cea mai 
joasă speţă a femeilor de stradă. 

Bria rămase cu gura căscată şi mâna ei cobori automat 
spre patul blasterului. Han se încordă, pregătindu-se să-şi 
scoată arma la nevoie, dar ochii Briei se umplură pe 
neaşteptate de lacrimi... şi bărbatul ştiu că ea nu avea să 
tragă. 

— Cum îndrăzneşti? 

— În ziua de azi, îndrăznesc multe, surioară, şi spun ceea 
ce gândesc, îndrăznesc să cred că eşti de-a dreptul 
neruşinată să vii la mine după atâţia ani cu aşa ceva. Poţi 
să abandonezi ideea de a mă ademeni iarăşi cu chipul tău 
drăgălaş. M-am schimbat, ai dreptate! M-am deșteptat... 
sunt acum destul de isteţ ca să văd adevărul. 

— Perfect,  încuviinţă Bria clipind şi  alungându-şi 
lacrimile. N-ai decât să-mi dai cu piciorul atât mie, cât şi 
unei averi. Asta nu mi se pare isteţime, Han, ci prostie. Şi 
să ştii că un vânzător de droguri care-şi susţine 
superioritatea morală este cu adevărat o glumă bună! 

— Sunt contrabandist, răcni Han, şi noi avem codul 
nostru etic! 

— Cum să nu, un vânzător de droguri pentru hutti! strigă 
femeia la rândul ei. Tu şi Jabba! Cine se aseamănă se- 
adună! 


Clasificarea alături de hutti reprezentă ultima picătură. 
Han se răsuci şi porni să se îndepărteze de Bria. 

— Nu-i nimic! ţipă ea. O să mă duc să vorbesc cu Mako 
Spince, asta o să fac. El nu poate fi la fel de inert ca tine! 

Involuntarul ei joc de cuvinte îl făcu pe Han să 
hohotească răutăcios. 

— Grozav, mârâi fără a întoarce capul. Distracţie plăcută 
în a-l face să vorbească. La revedere, Bria! 

O lăsă în urmă şi plecă, ţăcănind cu tocurile cizmelor pe 
permaton şi ţinând capul sus. Se simţea bine c-o părăsise 
acolo, încremenită, privind în urma lui. 

Se simţea realmente bine. 


KKK 


Durga privi imaginea prințului Xizor de deasupra consolei 
de comunicaţii. 

— Guri mi-a explicat dificultățile pe care le traversezi, 
spuse prințul. Voi trimite pe Ylesia două companii de 
mercenari sub conducerea lui Willum Kamaran. Nova Force 
a Comandorului Kamaran te va ajuta să-l ţii pe Teroenza la 
respect, până îi vei putea da lecţia dorită. Care n-ar trebui 
să întârzie însă prea mult, prietene. 

— Vă mulţumesc, Alteța Voastră. Aşa cum poate v-a spus 
Guri, vă voi transfera un procentaj din profiturile ylesiane 
de anul acesta, drept mulţumire pentru ajutorul acordat. 
Cincisprezece la sută. 

Colţurile gurii prinţului falleen se lăsară în jos şi el clătină 
din cap cu tristeţe. 

— Durga, Durga... crezusem că ai respect faţă de mine. 
Treizeci la sută din profiturile pe următorii doi ani. 

Durga clipi neîncrezător din ochii bulbucaţi. Mai rău decât 
mi-aş fi închipuit vreodată! îşi îndreptă ţinuta. 

— Alteța Voastră, dacă v-aş transfera un asemenea 
procentaj, aş fi îndepărtat din funcţia de conducător al 
clanului Besadii. 

— Pe de altă parte, dacă nu vei beneficia de ajutorul 
trupelor mele - şi foarte repede - vei pierde complet Ylesia, 


îi atrase atenţia Xizor pe bună dreptate. 

— Douăzeci la sută pe un an, zise huttul simțind o durere 
reală când rosti cuvintele. Nu uitaţi că mercenarii nu 
trebuie să zăbovească prea mult acolo. 

— Treizeci la sută pe următorii doi ani, repetă şeful 
Soarelui Negru. Eu nu negociez. 

Durga trase adânc aer în piept, simțind cum i se trezesc 
urmele rănilor şi leziunilor suferite în duelul cu Jiliac. 

— Bine, încuviinţă el posac. 

— Perfect, surâse plăcut Xizor. Mercenarii se vor îmbarca 
spre Ylesia de îndată ce va fi posibil. Este o plăcere să fac 
afaceri cu line, prietene. 

Huitul avu nevoie de toată puterea voinţei sale ca să 
replice: 

— Vă mulţumesc, Alteța Voastră. 

Întrerupse legătura şi se gârbovi disperat, imaginându-şi 
ce ar fi spus Aruk despre toate acestea. Sunt cu spatele la 
zid, se gândi. Cu spatele la zid... Tot ce pot face este să 
încerc să obţin profitul cel mai bun. 


KKK 


În noaptea aceea, Han nu se odihni bine. Gândurile la 
Bria şi propunerea ei îi goneau prin minte ca un asteroid 
intrat pe un curs de coliziune. Nu pot să am încredere în 
ea... sau pot? Nu vreau s-o văd... sau vreau! 

Aţipi şi visă movile de sclipstim ce se transformară brusc 
în teancuri de credite. El sărea peste mormanele acelea, 
tăvălindu-se peste ele, strigând de fericire, apoi, pe 
neaşteptate, Bria apăru acolo, alături de el, iar Han o 
strângea în braţe, se rostogolea împreună cu ea, o săruta 
printre teancuri, maldăre, munţi de credite... mai multă 
bogăţie decât şi-ar fi imaginat vreodată. 

Tresări violent, deşteptându-se, şi rămase întins, cu 
mâinile încrucişate la ceafă, privind în beznă. 

Poate c-ar trebui s-o fac, se gândi. S-ar putea să fie 
marea mea ocazie să dau lovitura vieții. Aş putea s-o 
şterg... să câştig destul ca să mă retrag din afaceri. Să-mi 


găsesc un locşor liniştit în sectorul Corporate şi să las 
Imperiul să se ducă naibii. 

Stătu treaz, răsucindu-se şi zvârcolindu-se, lovind cu 
pumnii în pernă, frustrat, până ce nu mai putu rezista. 
Cobori din pat, se duse la baie, apoi îmbrăcă haine curate. 
Se pieptănă, reflectând trist că părul îi ieşise din domeniul 
„ar trebui să trec pe la frizer" şi ajunsese la „oare doresc să 
fiu confundat cu vărul lui Chewie?". 

Îşi luă după aceea cizmele în mână şi se strecură în 
vârful picioarelor prin apartamentul întunecat şi tăcut, 
nedorind să-i trezească pe Chewie sau pe Jarik, care 
dormea pe canapea. Aproape că ajunsese la uşă, când se 
lovi cu degetul mare de la picior în ceva dur şi auzi un 
behăit electronic plângăreţ. 

Zeezee! Han scăpă cizmele din mână, înjură sonor, apoi 
mârâi spre droidul cel vechi care bolborosea scuze cu 
glasul lui piţigăiat şi lamentat. 

— Gura! lătră bărbatul şi trânti uşa. 

Reveni după o clipă, îşi luă cizmele şi plecă din nou. 

Popasul  Contrabandistului se afla lângă hotarul 
districtului corellian. Han sosi acolo înainte ca hotelul să se 
fi deschis şi fu nevoit să-l sune pe recepţionerul de noapte. 
În clipa aceea îşi dădu seama că nu ştia sub ce nume se 
înregistrase Bria, dar de abia începuse s-o descrie, că 
recepţionerul plictisit se lumină la chip. 

— Ah, ea, îşi umezi buzele. Te-aşteaptă, amice? 

— Să zicem că va fi încântată să mă vadă, replică Han 
întinzându-i un credit peste tejgheaua recepţiei. 

— Da, da, bineînţeles. Camera 7A. 

Pilotul sui în turboliftul vechi, apoi parcurse coridorul 
întunecat şi urât mirositor. Ciocăni la uşă. Peste câteva 
clipe, auzi vocea femeii care părea perfect trează. 

— Cine este? 

— Sunt cu, Han, rosti el. 

Urmă o tăcere lungă, după care încuietoarea ţăcăni şi 
uşa se deschise larg în beznă. 

— Intră cu braţele ridicate, spuse Bria. 

Bărbatul intră aşa cum i se poruncise, iar lumina se 


aprinse doar după ce uşa se închise în urma lui. Se întoarse 
şi o zări pe Bria purtând o cămaşă de noapte prea scurtă 
pentru ea, cu blasterul în mână. 

— Ce vrei? îl întrebă pe un ton departe de a fi prietenos. 

Lui Han îi veni greu să nu-i privească picioarele lungi şi 
frumoase. 

— Aăă... voiam doar să stăm de vorbă. Am... ţi-am 
reconsiderat propunerea. 

— Chiar aşa? (Tot nu părea prietenoasă, dar cel puţin 
cobori arma.) Bine, lasă-mă un minut să mă schimb. 

Îşi luă hainele şi dispăru în camera de baie. Reveni după 
un minut, complet îmbrăcată, inclusiv cu cizmele. 

Han arătă din bărbie spre piciorul ei drept. 

— Ce-ai în cizmă? 

— Blasterul de rezervă, surâse ea scurt şi letal. Un model 
mic şi drăguţ pentru doamne. 

— Am înţeles, încuviinţă pilotul şi se aşeză pe marginea 
patului răvăşit, simțind cum aşternuturile încă purtau 
căldura trupului ei. L-ai căutat pe Mako, după ce ne-am... 
despărţit? 

— Am făcut nişte investigaţii, răspunse Bria cu o grimasă. 
Am aflat de ce râdeai, când ai plecat. 

— Mda, nu i-a fost uşor lui Mako. Nu ştiu ce va face de- 
acum înainte. (Han îşi drese glasul.) Oricum, n-am venit aici 
ca să vorbim despre el. M-am gândii la oferta ta. Poate că 
m-am pripit. Haide s-o recunoaştem... m-a durut felul în 
care m-ai părăsit. Probabil c-a trebuit să mă descarc de 
frustrarea aceea... 

Ezită şi femeia îl privi în tăcere. Părul ei atârna în cârlionţi 
de o parte şi alta a chipului şi Han se simţi încântat să vadă 
că nu şi-l tăiase. Probabil că anterior îl avusese strâns într- 
un coc aplatizat. Ea ridică mâna şi-l îndemnă: 

— Zi mai departe! 

— Deci... ăăă... asta-i. Poate că, mai devreme, m-a luat 
gura pe dinainte. N-ar fi prima dată. 

— Vai de mine! căscă ochii Bria. Vorbeşti serios? 

Han îi ignoră sarcasmul. 

— Oricum... nu se va mai întâmpla. Aşa că... vreau să 


particip la raid. O să le transmit prietenilor mei propunerea 
ta şi te voi ajuta, instruindu-ţi piloţii să opereze în 
atmosfera Ylesiei. Fac prinsoare că vor dori să vi se alăture 
şi unii pirați. O să vorbesc cu ei în schimbul a ceea ce mi-ai 
promis. Cincizeci la sută din tezaurul lui Teroenza sau 
mirodenii de şaptezeci şi cinci de mii de credite - care 
dintre ele are valoarea mai mare. 

Ea căzu pe gânduri. 

— Şi te vei comporta politicos? 

— Da, întotdeauna sunt politicos cu partenerii de afaceri. 
lar în cazul de faţă este exact vorba despre aşa ceva... 
strict afaceri. 

Bria dădu din cap. 

— Batem palma. Se aplecă înainte şi-i întinse mâna: 
Strict afaceri. 

Han îi prinse mâna şi se gândi că avea o strânsoare pe 
care i-ar fi invidiat-o mulţi bărbaţi. 

— În regulă. 


13 - ...Şi foc 


Due: activă sistemul de comunicaţii şi tastă codurile 
primite cu ani în urmă de la părintele său, întrebându- 
se dacă mai erau actuale. Era un apel foarte important... 

Stabilirea legăturii dură câteva minute şi conexiunea nu 
era prea grozavă. Probabil că interlocutorul său se afla la 
depărtare mare de Inelul Exterior. 

În cele din urmă, holoimaginea se coagulă. Chipul celui 
mai faimos vânător de recompense din galaxie apăru 
oscilând, cu marginile înceţoşate. Cu toate acestea, Durga 
putu să audă limpede tonul mecanic al glasului amplificat 
artificial al lui Fett. 

— Boba Fett, spuse huttul, sunt Durga, lord de Besadii. 
Te salut! 

— Da, lord Durga, răspunse vocea seacă ce nu trăda 
nimic - interes, surpriză sau zel... absolut nimic. Mă găsesc 
la mare depărtare de Inelul Exterior. Ce este? 

— Doresc să preiei o recompensă prioritară. Situaţia este 
foarte delicată, potenţial explozivă, şi de aceea am nevoie 
de tine. Ştiu că procedezi exact aşa cum specifici că vei 
face. În cazul acesta, nu poate fi admisă nici o greşeală. Am 
nevoie de vânătorul de recompense cel mai bun. 

Boba Fett înclină din cap. 

— Eşti de acord să plăteşti suplimentul pentru 
recompensa prioritară? Pentru a-mi îndepărta atenţia de la 
alte misiuni şi a mă concentra exclusiv asupra cazului tău, 
trebuie să fiu compensat în mod adecvat. 


— Da, sunt de acord. Recompensa este pe capul lui 
Teroenza, Mare Preot de Ylesia. Sunt gata să plătesc suma 
de două sute de mii de credite. 

— Nu este suficient, zise Fett. Trei sute de mii şi voi porni 
imediat spre Inelul Exterior. 

Durga ezită, apoi aprobă. 

— Perfect. În cazul de faţă, sincronizarea joacă un rol 
crucial. Vreau să-mi aduci cornul lui Teroenza ca dovadă a 
morţii sale, dar trebuie să aştepţi până voi fi părăsit Nai 
Hutta şi voi mai avea cinci ore până la asolizarea pe Ylesia. 
Trebuie să-l ucizi pe Teroenza într-un asemenea fel, încât 
nici unul dintre ceilalţi t'landa til să nu afle de moartea lui 
pentru câteva ore. În caz contrar, dacă preoţii descoperă că 
şeful lor a fost ucis, ar putea încerca să organizeze o 
revoltă. Ai înţeles? 

— Afirmativ. Te voi contacta pentru a confirma 
sincronizarea înainte de a-l ucide. Mă voi asigura că nici un 
t'landa til nu va afla că a murit. 

— Corect. 

Durga pronunţă codurile ID ale navei sale şi Fett îl 
asigură că le avea. 

— Doresc să-ți reamintesc termenii  recompensei 
prioritare, spuse Fett. Mă voi concentra asupra țintei pe 
care ai specificat-o şi nu voi prelua nici o altă misiune până 
nu-ţi voi livra cornul Marelui Preot. lar recompensa 
prioritară pentru Teroenza este de trei sute de mii de 
credite. 

— Corect, confirmă huttul. 

— Am încheiat convorbirea. 

Holoimaginea înceţoşată a vânătorului de recompense 
înveşmântat în armură undui, apoi dispăru. 

Durga îşi activă după aceea comunicatorul pentru 
frecvenţe locale, ca să poată vorbi cu Zicr. Mâna sa dreaptă 
îl asigurase că îngustase căutarea pentru succesorul lui 
Teroenza la trei t'landa til. Durga urma să-i intervieveze 
personal pe aceştia şi să-l aleagă pe noul Marc Preot de 
Ylesia. 

Huttul se gândi cât de plăcut se va simţi, ţinând cornul 


însângerat al Marelui Preot în mânuţele sale delicate. Poate 
că avea să-i comande o montură, ca să-l fixeze pe perete... 


KKK 


În următoarele două zile, Bria Tharen şi Han Solo 
călătoriră împreună pe Nar Shaddaa, recrutând 
contrabandişti şi pirați care să slujească drept călăuze 
pentru piloți şi, în cazul piraților, ca rezerve potenţiale 
pentru atacul asupra Ylesiei. Accentuară asupra câştigului 
facil care-i aştepta pe planetă - bogăţia de mirodenii 
stocate de Besadii. 

Ambii aveau grijă să respecte înţelegerea lor „strict de 
afaceri", totuşi femeia simţea o tensiune care se acumula în 
Han şi ştia că reflecta propriile ei sentimente. 

El îi povestise cu ce se ocupase în ultimii zece ani, iar 
Bria îi relatase câte ceva despre activitatea ei în Rezistență. 
Îi explicase că, după ce-l părăsise pe Coruscant, rătăcise de 
pe o planetă pe alta, împotrivindu-se întruna dorinţei de 
Exultare. 

— În două rânduri mi-am cumpărat bilet şi m-am aşezat 
la rând ca să mă îmbarc spre Ylesia, îşi amintise. lar în 
ambele cazuri, când am ajuns în faţă, pur şi simplu n-am 
putut s-o fac. Am ieşit de la coadă, am plecat de acolo şi 
am leşinat. 

În cele din urmă, pe Corellia găsise un grup care o 
sprijinise în a-şi rezolva problema dependenţei, ajutând-o 
să înţeleagă de ce se simţea atât de secătuită şi agitată. 

— Au fost necesare multe luni de scotocire profundă a 
propriei mele fiinţe. Luni de zile în care să înţeleg de ce 
doream să-mi fac singură rău. Finalmente am priceput că 
nu trebuia să mă urăsc pe mine pentru simplul fapt că 
mama mă detesta şi mă dispreţuia, fiindcă nu eram ceea 
ce-şi dorise ea. Nu trebuia să mă autodistrug, într-o 
tentativă nefirească de a-i face ei plăcere. 

Amintindu-şi-o pe mama Briei, Han o privise cu 
înţelegere. 

— Eu mă simţisem dintotdeauna frustrat fiindcă nu ştiam 


cine-mi sunt părinţii. Asta... până am cunoscut-o pe mama 
ta, Bria, declarase el. Există şi lucruri mai rele decât să fii 
orfan. 

— Ai dreptate, râsese tremurat femeia. 

Mulţi contrabandişti şi pirați fuseseră foarte interesaţi de 
propunerea Briei şi acceptaseră cu zecile. O ajutase şi 
faptul că Jabba finanța acţiunea şi-i îndemnase să se ducă 
pe cei care pilotau pentru el. Mulţi piloţi care lucraseră 
pentru hutt într-o ocazie sau alta acceptaseră rolul de 
călăuze prin atmosfera Ylesiei. 

În tot acest timp, Alianţa Rebelilor asambla nave în 
spaţiul cosmic, astfel încât atât căpitanii de nave, cât şi 
comandanții trupelor de sol puteau fi instruiți în privinţa 
planului de acţiune. După ce recrutaseră suficienţi căpitani 
contrabandişti ca să existe minimum unul pentru un grup 
de nave de asalt ale rebelilor, Bria şi Han plecară la bordul 
Șoimului Mileniului pentru a se alătura rebelilor undeva în 
adâncul spaţiului, într-o locaţie destul de îndepărtată de 
rutele comerciale uzuale, dar situată la numai un salt 
hiperspaţial de Ylesia. 

Bria fusese fascinată de Ș$oim, care o impresionase atât 
ca viteză, cât şi ca armament. Lui Han îi făcuse plăcere să-i 
arate întreaga navă, prezentându-i toate modificările sale 
speciale. În vederea atacului Ylesiei, reuşise să-i mobilizeze 
pe Shug şi Chewie să-l ajute să monteze tunul ventral pe 
care-l dorea de atâta vreme. Fiind vorba despre o acţiune la 
sol, exista o probabilitate însemnată să se dovedească 
foarte util. 

Când Șoimul intrase pe vectorul de apropiere pentru 
joncţiunea cu Retribuția, Bria zâmbi spre Han. 

— Mi-ai arătat nava ta, îi spuse, acum haide s-o vezi pe a 
mea. 

Han izbucni în râs şi acela fu momentul cel mai destins 
de când se reîntâlniseră. 

— Este foarte frumoasă, comentă el admirând silueta 
aerodinamică şi sclipitoare a corvetei din clasa Marauder 
care se profila pe câmpul stelar. 

După ce andocară, fură primiţi de căpitanul Retribuției. 


Han se holbă uluit la el. 

— Tedris! exclamă el, căscând ochii la bărbatul înalt cu 
început de calviţie, care purta uniforma rebelilor. În numele 
galaxiei, cum ai ajuns tu aici? 

Bria se uită de la unul la celălalt. 

— Vă cunoaşteţi? 

— Cum să nu! făcu Han strângându-i mâna lui Tedris 
Bjalin şi bătându-l pe spinare. Noi doi am absolvit Academia 
în aceeaşi clasă. 

— Este o poveste lungă, zise Bjalin. După ceea ce mi-ai 
spus atunci, la bordul Destinului, mi-a fost imposibil să nu 
mă gândesc tot mai des că Flota devenea la fel de coruptă 
ca şi Imperiul. lar mai târziu... (Trăsăturile lui colţuroase se 
contorsionară.) Han, nu ştiu dacă mai ţii minte, dar eu sunt 
de pe Tyshapahl. 

Han uitase. Se încruntă spre prietenul său şi, treptat, 
înţelese. 

— Oh... Tedris... îmi pare rău. Ai tăi...? 

Corellianul cunoscuse familia lui Tedris cu ocazia 
absolvirii. 

— Au fost ucişi în timpul masacrului, îi confirmă celălalt. 
După aceea, n-am mai putut rămâne în Flotă. Am ştiut că 
va trebui să lupt împotriva Imperiului în orice fel puteam. 

Han încuviinţă din cap. 

Bria îl purtă apoi într-un tur al navei şi Han văzu cu 
această ocazie altă faţetă a femeii; ca fost ofiţer imperial, el 
rămase impresionat de disciplina şi vigilenţa soldaţilor pe 
care-i conducea aceasta. In mod evident, membrii 
escadrilei Mâna Roşie îşi venerau comandantul. 

Bărbatul descoperi că mulţi dintre ei erau foşti sclavi, 
gata să-şi dea viaţa pentru eliberarea altor fiinţe 
încătuşate. 

Bria îl prezentă pe Han celorlalţi Comandori ai rebelilor şi 
participară la câteva şedinţe de plănuire a asaltului. 
Bothanii se ocupau de culegerea informaţiilor, iar sullustanii 
contribuiseră cu zece nave şi aproape două sute de soldaţi. 
In anii scurşi de când Han şi Bria fugiseră de pe Ylesia, 
Sullust pierduse mulţi cetăţeni care plecaseră pe Ylesia 


pentru a deveni pelerini. 

Pe lângă numeroasele nave ale Rezistenței Corelliane, 
existau trupe de pe Alderaan (deşi mare parte din sprijinul 
alderaan consta în personal medical, piloţi de transport şi 
alţi noncombatanţi) şi Chandrila. 

— A fost greu să conving Alianţa că acţiunea aceasta 
poate fi îndeplinită, îi mărturisi Bria lui Han. Dar, în mod 
evident şi neplăcut, a devenit clar că trupele noastre au 
nevoie de experienţă de luptă. Am izbutit să conving 
cartierul general că bătălia aceasta le va ajuta să câştige 
încredere pentru a porni împotriva imperialilor. 

Toate navele rebelilor din Inelul Exterior fuseseră 
convocate pentru atac. Han examină flota şi recunoscu că 
aveau o şansă destul de însemnată să învingă. Sfârşi prin a 
ţine mai multe instructaje rebelilor care aveau să piloteze 
navetele de asalt prin atmosfera ylesiană. 

În decursul primului instructaj, contrabandistul întâlni alt 
vechi prieten. 

— Jalus! exclamă Han, când micul sullustan cu guşi flasce 
apăru în sala de întruniri din Retributie. Ce naiba cauţi tu 
aici? 

Jalus Nebl îşi arătă uniforma rebelă zdrenţuită. 

— Cum ţi se pare? scârţâi el. Visul ylesian este acum 
Visul libertății şi are deja o vechime de câţiva ani în 
Rebeliune. 

Han i-o prezentă pe Bria, care fu încântată să-l cunoască 
în sfârşit pe pilotul curajos care-i scăpase de Cătușele 
ilotului. Cei trei depănară amintiri despre îndrăzneaţa lor 
evadare de pe planeta sclavilor. Jalus Nebl şi Han fură 
impresionați să audă că grupul Briei capturase Cătuşele 
ilotului, rebotezată acum Retribuția. 

Corveta recondiţionată urma să participe la raidul acesta, 
purtând navete de asalt şi trupe de rezervă sub comanda 
altui Comandor al rebelilor. 

Urmărindu-l pe Han cum interacţiona cu Comandorii şi 
personalul misiunii, Bria îşi dădu seama că nu fusese 
nicicând mai fericită. Corellianul părea să se bucure de 
şansa de a reveni la vechiul stil militar de viaţă, mâncând 


alături de trupe în sala de mese, glumind şi vorbind cu 
soldaţii. Aceştia îl priveau cu respect pentru cunoştinţele şi 
trecutul său de ofiţer imperial - mai ales după ce Tedris 
Bjalin povestise unele dintre escapadele nebuneşti ale 
„şmecherului", din perioada când fuseseră colegi în 
Academie. 

Bria se pomeni sperând că Han îşi va da seama că locul 
lui era în Rezistență... alături de Rezistență şi de ea. Se 
gândea că fiecare clipă petrecută lângă el era ca o revenire 
acasă, deşi avea grijă să păstreze distanţa impusă de 
înţelegerea lor „strict afaceri". 

Dar în tot acel timp, se întrebă ce credea Han despre ea. 

La sfârşitul celei de-a doua zile petrecute cu flota 
rebelilor, Bria receptă un mesaj prin care i se cerea să se 
întâlnească pe Ord Mantell cu potenţiali aliaţi din 
Rezistență. Han se oferi s-o ducă acolo cu Soimul, mândru 
de posibilitatea de a-şi demonstra viteza navei... deşi, la 
prima tentativă de a efectua un salt în hiperspaţiu, nava 
capricioasă refuzase să coopereze. Când nu dăduseră 
rezultat nici două lovituri aplicate rapid cu cotul, Han 
avusese nevoie de nişte minute jenante şi încordate cu o 
cheie hidraulică pentru a obţine efectul dorit. 

După ce ajunseră în hiperspaţiu, Bria se instală în 
scaunul de copilot, privindu-l pe corellian la comenzi şi 
admirându-i siguranţa. 

— Este o navă grozavă, îi spuse. Ştii, te-am urmărit când 
ai câştigat-o. 

Han se răsuci surprins spre ea. 

— Poftim? Ai fost acolo? 

Femeia povesti despre călătoria ei pe Bespin în timpul 
marelui turneu de sabacc. 

— Ţi-am ţinut pumnii. Când ai câştigat, mi-am dorit să... 

Îşi reaminti, se înroşi la faţă şi tăcu. 

— Ce ţi-ai dorit? întrebă Han privind-o atent. 

— Oh... mi-am dorit pur şi simplu să pot renunţa la 
deghizarea mea şi să te felicit. Apropo, ce-i făcuseşi 
barabelei, ca s-o iriţi în asemenea hal? 

Han o privi, apoi colţurile gurii îi zvâcniră şi izbucni în râs. 


— Ai cunoscut-o pe Shallamar? 

— Nu în mod oficial, replică Bria sec, dar am stat lângă 
ea o parte a turneului, după ce fusese eliminată. Vreau să-ţi 
spun că era o reptiloidă tare irascibilă. 

Bărbatul chicoti, apoi relată felul în care o întâlnise pe 
Shallamar, pe Devaron, cu cinci ani în urmă. 

— Mi-a spus că o să-mi smulgă capul cu dinţii, îşi aminti 
el. Şi să ştii c-ar fi făcut-o, dacă n-ar fi intervenit Chewie. 

— Pe Devaron? Ah, da, îmi amintesc..., făcu Bria pentru 
ca apoi, sub căutătura pilotului, să amuţească din nou, 
muşcându-şi buza. 

— Prin urmare, zise el, la ceremonia ylesiană ai fost într- 
adevăr tu. Crezusem că am avut vedenii. După ziua aceea, 
am renunţat la băutură pentru câteva luni. 

— Da, eu am fost, recunoscu femeia. Nu te puteam lăsa 
totuşi să-mi distrugi acoperirea. Mă aflam acolo în misiune. 

— Care anume? 

— De a-l asasina pe Veratil, îl privi ea deschis. Din 
păcate, tu ai stricat totul. După câte ştiu, t'landa til 
continuă să trăiască. Deşi probabil nu va dura mult timp. 

Han rămase cu ochii mult timp asupra ei. 

— Ai făcu realmente de toate pentru Rezistență, nu-i 
aşa? 

Bria se simţi tulburată de expresia de pe chipul lui. 

— Nu te uita aşa la mine! Imperialii sunt nişte nemernici! 
Merită să fie ucişi! 

— Da, aprobă el încetişor din cap, cred că ai dreptate. 
Dar... este cumva trist, ştii? 

— Uneori şi eu mă întristez, surâse nesigur femeia. 

Când ajunseră pe Ord Mantell, Bria se întâlni cu liderii 
Rezistenței locale pentru a le explica despre Ylesia şi 
importanţa acţiunii de acolo. Fu uşurată să constate că, 
după discuţii, căpătă promisiunea unui ajutor imediat, 
constând în trei nave şi o sută de soldaţi, plus susţinere 
logistică şi personal medical. 

Han şi Bria se pregăteau să se îmbarce în Şoim pentru a 
reveni la punctul de joncțiune al rebelilor din adâncul 
spaţiului, când un ofiţer inferior sosi cu flimplastul unui 


mesaj pentru Comandorul Tharen. Bria îl citi rapid, apoi se 
uită la Han şi zâmbi stingher. 

— Cartierul general tocmai a primit o înştiinţare de pe 
Togoria. Un contingent mic de togoriani s-a oferit voluntar. 
Doreşte să-l preluăm pe drumul de întoarcere. 

— Muuurgh şi Mrrow? ghici corellianul, surâzând. 

— Nu se precizează, dar există o probabilitate însemnată 
ca ei să facă parte din grup. Putem face un ocol? 

— Bineînţeles, încuviinţă el fără s-o privească. Togoria 
este o planetă frumoasă. Nu m-ar deranja s-o revăd. 

Bria îşi feri şi ea ochii. Ea şi Han se apropiaseră pentru 
prima dată pe o plajă togoriană. Era o planetă frumoasă, 
abundând în amintiri pentru amândoi. 

Pe durata călătoriei nu vorbiră prea mult. Bria constată 
că era atât de tulburată, încât îşi simţea stomacul ca pe un 
ghem permanent de nervi. Se întrebă ce simţea Han. 

Han cobori Soimul pe câmpul de asolizare de lângă 
Caross, oraşul cel mai mare de pe Togoria. După ce încheie 
verificările post-asolizare şi actualiză jurnalul de bord, el şi 
Bria porniră spre rampa de ieşire din navă. Un grup de 
togoriani se îndrepta spre ei şi bărbatului i se păru că 
recunoaşte un mascul imens, cu mustăţi şi blană neagră, 
doar cu un petic alb pe piept. Îl însoțea o femelă mai 
micuță, cu blană alb-portocalie. 

— Muuurgh şi Mrrow! zâmbi surescitată Bria. 

Oamenii coborâră în fugă rampa, ajungând pe sol la timp 
pentru a fi înhăţaţi şi strânşi în braţe cu atâta violenţă, 
încât picioarele li se desprinseră de pe pământ. 

— Muuurgh! strigă Han, atât de fericit să-şi revadă 
vechiul prieten, încât sfârşi prin a lovi cu pumnii în pieptul 
uriaşei felinoide, în vreme ce picioarele i se bălăngăneau în 
aer. Ce mai faci? 

— Han... 

Muuurgh era aproape sufocat de emoție. Togorianii, şi 
îndeosebi masculii, erau o rasă emotivă. 


— Han Ssolo... Muuurgh fericit foarte vede iarăşi Han 
Ssolo. Mult timp foarte a trecut! 

E clar că n-a mai exersat bazica, gândi Han amuzat. 
Bazica lui Muuurgh fusese mereu destul de nesigură, dar 
după atâta timp suna mai rău ca oricând. 

— Muuurgh! Mrrow! Mă bucur tare mult să vă revăd! 

După ce încheiară cu îmbrăţişările, Mrrow le explică 
faptul că existau togoriani care de-a lungul anilor avuseseră 
conflicte cu Ylesia şi acum doreau să participe la asaltul 
planetei. 

— Şase dintre ei, le spuse, au fost fie sclavi, fie apropiaţi 
de togoriani duşi ca sclavi acolo. Dorim să acţionăm şi noi 
pentru a ne asigura că nici un alt togorian nu va mai cădea 
vreodată pradă locului acela îngrozitor. 

— Putem porni oricând doriţi, fu de acord Han. 

Muuurgh clătină din cap. 

— Posibil nu este decât mâine, Han. Mosgotha lui Ssarrah 
a fost atacată în zbor de un liphon uriaş şi şi-a rupt aripa. 
Ssarrah a împrumutat mosgothă şi ne-a trimiss mesaj - 
ajunge mâine. Diseară, Han şi Bria ssunt oaspeţi de onoare, 
da? 

Bărbatul se uită la Bria şi strânse din umeri. 

— Păi, sigur. 

Ea îi evită privirea. 

— Bine... 

Petrecură după-amiaza, povestind împreună cu prietenii 
lor despre cele petrecute în cei zece ani de când nu se mai 
văzuseră. Muuurgh şi Mrrow păreau o pereche foarte 
fericită, deşi, conform tradiţiei togoriane, petreceau în 
fiecare an numai câte o lună împreună. Aveau doi pui, 
ambele femele, pe care îi prezentară oamenilor. Unul era 
de abia un pisoiaş, extraordinar de drăguţ. Bria şi Han se 
jucară cu ei timp de două ore în grădinile superbe. 

In seara aceea, li se serviră cele mai bune mâncăruri şi 
băuturi togoriane, iar povestitorii localnici îi încântară cu 
relatări ale propriilor lor aventuri din urmă cu zece ani, 
când evadaseră de pe Ylesia. Han de abia se recunoscu - în 
mod vădit, poveştile fuseseră „îmbunătăţite“ de-a lungul 


anilor, iar el ajunsese un personaj atât de eroic, încât 
aproape că-l pufnea râsul ascultând. 

Corellianul păstră măsura în consumul puternicului lichior 
togorian şi observă că Bria nu băuse decât apă. 

— Nu pot să beau, mărturisi ea când o întrebă. Mi-este 
frică să nu ajungă cumva să-mi placă prea mult. Trebuie să 
fiu prudentă... dacă ai fost o dată dependent, poţi să devii 
din nou dependent... de alte substanţe. 

Han îi admiră reținerea şi i-o mărturisi. 

După încheierea festivităților, Muuurgh şi Mrrow îşi 
conduseră oaspeţii în cel mai bun dintre apartamentele lor 
pentru musafiri şi le urară noapte bună. 

Cei doi rămaseră în capete opuse ale salonului şi se 
priviră în tăcere pentru un moment prelung şi stingheritor. 
Han se uită spre uşa care ducea către singurul dormitor. 

— Aăă... bănuiesc că Muuurgh şi Mrrow cred că noi mai 
suntem împreună, zise el. 

— Probabil, încuviinţă Bria fără să-l poată privi deschis în 
faţă. _ 

— In cazul ăsta, salteaua de aici este pentru mine. 

— Auzi, pufni femeia, eu sunt soldat! Am dormit şi în 
gropi individuale, sub cerul liber. Nu-i nevoie să mă tratezi 
ca pe o doamnă. (Zâmbi şi scoase o monedă de un 
decicredit.) Uite ce-ţi propun - să dăm cu banul pentru cine 
va dormi în pat. 

— Bine, păpuşă, îi aruncă el surâsul cel mai fermecător. 
N-am nimic împotrivă. 

Bria îl privi şi ochii lor se întâlniră. 

— La naiba, murmură ea cu un efort de parcă de abia 
terminase o alergare de patru-cinci kilometri. 

Han simţea şi el că parcă nu mai are aer. 

— „La naiba" - ce? întrebă şi făcu un pas spre ea. 

— Galaxia, surâse tremurat Bria, nu mai este un loc ferit 
de primejdii pentru femei. Ai învăţat perfect ce poţi face cu 
zâmbetul tău pieziş, aşa-i? 

Bărbatul avea într-adevăr o idee destul de bună în 
privinţa respectivă... ca şi destule femei pe care şi le putea 
reaminti. Mai făcu doi paşi lenți spre ea şi chicoti, 


realmente amuzat. 

— Păi... sunt momente când are mai mult succes decât 
blasterul. 

Bria era atât de încordată, încât Han se întrebă dacă 
avea s-o rupă la fugă, totuşi nu se clinti când el mai avansă 
un pas. Coborând ochii, pilotul văzu că mâna femeii 
tremura. 

— N-ai de gând să dai o dată cu banul? o întrebă în 
şoaptă. 

Ea aprobă din cap şi inspiră profund, iar mâna i se mai 
domoli. 

— Sigur că da. Alege! 

— Eşti convinsă că nu-i o monedă „aranjată"? întrebă 
Han apropiindu-se alt pas. 

— Hei, protestă Bria, este un decicredit adevărat! 

Prefăcându-se indignată, i-l arătă, răsucindu-l pe ambele 
feţe pentru a-i demonstra - pe avers avea ştanţat capul 
împăratului, iar pe revers simbolul Imperiului. 

Han făcu încă un pas, astfel că acum ar fi putut întinde 
mâna şi atinge umărul femeii. 

— Perfect... aleg... capul, zise el fără grabă. 

Bria înghiţi un nod şi aruncă moneda în aer, însă nu izbuti 
s-o prindă atunci când căzu, deoarece mâna reîncepuse să-i 
tremure. Han însă nu o scăpă. Prinse moneda şi o ţinu fără 
să se uite la ea. 

— Dacă este cap, împărţim patul..., rosti el încet. Dacă 
este pajură... împărţim podeaua. 

— Dar... căzusem de acord..., se bâlbâi femeia 
tremurând acum din tot trupul. Doar... strict afaceri... 

Han aruncă moneda peste umăr şi dintr-o singură 
mişcare o trase pe Bria în braţele sale. O sărută cu toată 
pasiunea acumulată în ultimele zile... şi în toţi anii pierduţi. 
Îi sărută gura, fruntea, părul, urechile... apoi reveni la 
buzele ei. În cele din urmă, când înălţă capul, murmură: 

— AŞ zice... la naiba cu „strict afaceri"... nu? 

— Da..., şopti Bria după care fu rândul ei să-l sărute. 

Îşi trecu mâinile după gâtul bărbatului, strângându-l cu 
aceeaşi patimă cu care o făcuse el. 


Înapoia lor, uitată, moneda de un decicredit scânteia slab 
în penumbră pe covorul ţesut care acoperea podeaua. 

În dimineața următoare. Han se trezi zâmbitor. Se sculă 
şi ieşi pe balconaşul care dădea deasupra superbei grădini 
togoriane. Trase aer adânc în piept, ascultă ciripitul 
micuţelor şopârle zburătoare şi-şi aminti de cea care 
poposise pe degetul Briei cu atâția ani în urmă, atunci când 
făcuseră picnic pe plajă. 

Îşi dori să fi avut timp să poată reveni pe plaja aceea... 

Când se va termina chestia asta cu Ylesia, îşi spuse, vom 
beneficia de tot timpul de pe lume... şi vom avea toate 
creditele pe care ni le-am fi putut dori. Ne vom întoarce 
aici. Apoi poate că vom porni spre sectorul Corporate, să 
încercăm o afacere. Cu Şoimul putem merge oriunde, 
putem face orice. 

Se întrebă dacă Bria ar fi părăsit realmente Rezistenţa 
pentru a-l însoţi, dar, după cele petrecute în noaptea 
trecută, nu vedea cum să n-o fi făcut. Ei doi erau buni 
împreună, atât de buni încât nu exista nici o modalitate prin 
care să poată fi despărțiți de acum înainte. 

Auzi paşi înapoia lui, totuşi nu se întoarse, ci rămase 
privind grădina şi inspirând aromele tari ale arborilor-flori 
de pe Togoria. Nişte braţe îi cuprinseră mijlocul şi simţi 
părul femeii pe spatele său, când Bria se rezemă de el. 

— Bună dimineaţa..., şopti ea. 

— Este într-adevăr bună, încuviinţă încetişor Han. Este 
cea mai bună după mult timp. Cred că după zece ani. 

— Ti-am zis aseară că te iubesc? murmură Bria 
sărutându-l pe ceafă. Ar trebui să te mai tunzi... 

— De câteva ori, răspunse bărbatul. Dar dacă vrei, poţi s- 
o repeţi. 

— Te iubesc... 

— Sună bine, deşi am impresia că mai trebuie să 
exersezi. Mai încearcă... 

Ea izbucni în râs. 


— i se suie la cap, Han. 

Pilotul chicoti şi se întoarse, cuprinzând-o în braţe. 

— Ştii, Șoimul va fi atât de ticsit cu togoriani uriaşi pe 
drumul de întoarcere, încât s-ar putea să nu ai alt loc unde 
să stai decât în poala mea. 

— Aş putea face faţă, replică Bria. 

Sarrah se dovedi foarte scund pentru un togorian; avea 
înălţimea de numai doi metri, dar era într-o condiţie fizică 
excelentă, cu muşchii jucându-i aidoma unor funii 
lunecoase sub blana neagră şi linsă. 

Pe drumul de întoarcere spre punctul de joncțiune al 
flotei rebelilor, Han trecu pe la Nar Shaddaa, ca să-i ia pe 
Jarik şi Chewbacca. Fusese curios cum aveau să se 
înţeleagă Chewie şi Muuurgh. Când îi puse faţă în faţă pe 
wWookiee şi togorian pentru a le face cunoştinţă, Han avu 
parte de imaginea neobişnuită a lui Chewie uitându-se în 
sus spre altă fiinţă. Muuurgh îl privi evaluator pe wookiee, 
apoi spuse: 

— Ssalut, prieten al lui Han Ssolo. El mi-a sspuss că îi eşti 
frate-de-blană. 

Chewie râse încetişor şi Han traduse. 

— Chewbacca îl salută la rândul său pe Muuurgh. Este 
onorat să-l întâlnească pe vânătorul Muuurgh, un frate-de- 
blană din trecut. 

Cele două făpturi uriaşe se priviră solemn, apoi se 
răsuciră simultan către Han. El le cercetă din ochi şi-şi dădu 
seama că se plăceau reciproc. 

— Voi doi, le spuse, aveţi multe în comun. 

Aşa era, aprobă Chewie. Il aveau pe Han. 

— Orice prieten al lui Han Ssolo este un prieten al lui 
Muuurgh, anunţă togorianul. 

Pilotul auzi semnalul uşii de la intrarea în apartamentul 
său şi, deschizând-o, se pomeni faţă în faţă cu Lando. In 
mod neobişnuit, jucătorul profesionist nu era îmbrăcat după 
ultimul răcnet al modei, ci purta un combinezon militar şi 


bocanci grei. Era înarmat cu un blaster şi o carabină. 

— Hopa, făcu Han, ce se-ntâmplă? Pleci la război? 

— Tocmai am auzit despre excursia voastră pe Ylesia şi 
vreau să vin şi eu. Mai am loc în $oim? 

Han îşi cercetă surprins prietenul. 

— Amice, îi spuse, asta nu-i genul tău de acţiune. Nu ne 
aşteptăm la cine ştie ce oponenţă din partea gărzilor 
gamorreane de pe Ylesia, dar este inevitabil să nu se 
ajungă la schimburi de focuri. 

Lando încuviinţă din cap. 

— Sunt un ţintaş bun, declară el. Han, aproape că am 
strâns suficiente credite ca să-mi cumpăr o navă nouă - un 
iaht mic şi elegant, superb, pe care am pus de mult ochii. 
M-am gândit că ar merita să-mi risc pielea prețioasă pentru 
un procentaj din mirodeniile aflate în depozitele de acolo. 
Îmi mai trebuie doar zece mii de credite şi frumuseţea 
aceea mi-ar aparţine. 

— Perfect din partea mea, strânse din umeri corellianul. 
Eşti binevenit să ni te alături. 

În felul acela, zborul de întoarcere spre locul de reunire a 
rebelilor fu într-adevăr incomod de înghesuit - dar, din 
fericire, scurt. 

Flota rebelilor era aproape completă, alături de 
majoritatea navelor contrabandiştilor. Bria şi ceilalţi 
Comandori ai rebelilor ţinură instructajele finale, astfel că 
toţi contrabandiştii şi toate grupele de asalt ştiau cu 
exactitate ce rol vor juca în asalt. Fiecare grup de navete 
de asalt al rebelilor conţinea cel puţin trei-patru nave de 
contrabandişti care să-l călăuzească prin atmosferă. Pe 
Ylesia erau acum nouă Colonii şi de aceea existau nouă 
forţe de atac, fiecare condusă de un Comandor rebel. 

Bria îşi alesese obiectivul cel mai dificil - Colonia 1, unde 
se aflau cele mai mari depozite, cei mai numeroşi pelerini şi 
cea mai experimentată apărare. Femeia era însă convinsă 
că escadrila Mâna Roşie se va putea descurca. 

Mai ales cu Han alături de ea. Corellianul se familiarizase 
cu Jace Paol, Daino Hyx şi ceilalţi ofiţeri ai Briei, dar se 
întreba dacă vreunul dintre aceştia îşi dădea seama că el şi 


comandantul lor erau de acum un cuplu. 

Asasinatele aveau să se declanşeze dintr-o clipă în alta 
pe Ylesia, iar atacul principal fusese stabilit pentru a doua zi 
dimineaţă (în conformitate cu timpul standard al navelor, 
care nu avea legătură cu momentul zilei sau nopţii de pe 
Ylesia), când pelerinii aşteptau cu disperare Exultarea şi 
erau cel mai dispuşi să asculte pe oricine le-ar fi promis-o. 

În seara aceea, pe când Han şi Bria cinau în sala de mese 
din Retribuția, atenţia bărbatului fu atrasă brusc de 
unitatea de monitorizare externă care arăta navele ce 
soseau la locul de joncțiune. Pe display apăruse o siluetă 
familiară... pe care o ştia din copilărie. 

Se opri din mestecat, apoi înghiţi grăbit şi arătă: 

— Bria, vezi transportorul acela mare din clasa Liberatori 
De unde-l ai? 

Ea îl privi şi zâmbi larg. 

— Pare cumva cunoscut, nu-i aşa? 

— Aş fi gata să jur că-i Norocul negustorului! Nava în care 
am crescut eu! 

— Aşa este. L-am păstrat ca pe o surpriză. Rezistenţa 
Corelliană l-a cumpărat acum doi ani la preţ de fier vechi, 
iar noi l-am transformat în transportor de trupe. L-am 
denumit Salvatorul. 

Han auzise că Norocul negustorului fusese abandonată 
după moartea lui Garris Shrike. O privi şi simţi un nod 
urcându-i în gât. Era bucuros să ştie că Sa/vatorul începuse 
alt tip de existenţă. 

— O s-o foloseşti pentru a duce pelerinii în siguranţă, 
aşa-i? 

— Pe mulţi dintre ei. Vechiul tău cămin îi va purta spre o 
viaţă nouă. 

Pilotul aprobă tăcut şi-şi termină cina, fără să-şi 
desprindă ochii de la nava veche şi uriaşă. Amintirile îl 
copleşiră... în majoritate legate de Dewlanna. 

Deoarece în $oim existau numai câteva cuşete pentru 
dormit, Han decise să-şi petreacă noaptea în cabina Briei. 
Se ţinură în braţe strâns, extrem de conştienţi de faptul că 
a doua zi aveau să intre în luptă. 


lar în luptă... oamenii mai şi mureau. 

— După ziua de mâine, îi şopti Han în întuneric, vom fi 
mereu împreună. Promite-mi! 

— Îţi promit. Împreună. 

Bărbatul suspină şi se destinse. 

— Bine, spuse el. Şi... Bria? 

— Da? 

— Ai grijă de tine, mâine, scumpo. 

Îşi dădu seama că ea zâmbi, după felul în care i se auzi 
glasul. 

— O să am. Şi tu, la fel, bine? 

— Sigur că da. 

Peste câteva ore, Bria fu deşteptată dintr-un somn agitat 
de piuitul slab al intercomului din cabina ei. Deveni 
instantaneu alertă, îmbrăcă un halat şi trecu în cabinetul 
vecin. Ofiţerul de comunicaţii de cart o anunţă că o aştepta 
un mesaj. 

— Trimite-l aici, rosti femeia îndepărtându-şi o şuviţă de 
păr de pe faţă. 

În scurt timp, îl privea pe Pianat Torbul, superiorul ei. Luă 
instinctiv poziţia de drepţi. 

— Da, domnule comandant? 

— Bria... voiam să-ţi urez noroc pentru mâine. Şi să-ţi 
mai spun... 

Torbul şovăi. 

— Ce anume, domnule? 

— Nu pot să fiu foarte specific, dar agenţii noştri de 
informaţii raportează că Imperiul pregăteşte ceva mare. 
Mare de tot... Ceva care ar putea distruge întreaga Alianţă 
a Rebelilor în numai una sau două bătălii. 

Bria îl privi şocată. 

— O flotă secretă? 

— Nu-ţi pot preciza, îi reaminti bărbatul, dar este vorba 
despre ceva de proporţii mult mai mari. 

Ea nu-şi putea imagina la ce se referea Torbul, totuşi se 
obişnuise de mult cu sistemul „informare în funcţie de 
necesităţi”. 

— În regulă, şi ce legătură are asta cu raidul de mâine? 


— Pentru a face faţă viitoarei ameninţări, vom avea 
nevoie de tot ceea ce deţinem în prezent, de toate 
resursele pe care le putem mobiliza, de toate creditele pe 
care le putem aduna. Misiunea ta era importantă şi înainte 
de aflarea acestei informaţii... dar acum a devenit 
esenţială. la tot ce poţi de pe Ylesia - arme, mirodenii... tot! 

— Domnule... acesta este obiectivul meu, replică ea 
simțind cum i se înteţesc bătăile inimii. 

— Ştiu. M-am gândit... totuşi că ar trebui să cunoşti 
situaţia. Trimitem câteva echipe de agenţi peralltiir, pentru 
a încerca să afle mai multe. Ei vor avea nevoie de credite 
pentru bacşişuri, pentru echipamentele de supraveghere... 
ştii şi tu lista. 

— O ştiu, încuviinţă Bria. Domnule, nu vă voi înşela 
aşteptările. 

— Sunt convins. Poate că n-ar fi trebuit să te contactez, 
fiindcă eşti sub tensiune, dar m-am gândit că trebuie să 
cunoşti tabloul general. 

— Vă apreciez gestul, domnule. Mulţumesc! 

Torbul o salută scurt şi întrerupse legătura. Bria rămase 
locului, întrebându-se dacă ar fi trebuit să se întoarcă în pat 
sau pur şi simplu să-şi înceapă ziua mai devreme. 

Din cabina alăturată se auzi glasul lui Han, uşor răguşit 
de somn. 

— Bria? S-a-ntâmplat ceva? 

— Totu-i în regulă, răspunse ea. Vin imediat. 

Se ridică de la birou şi se plimbă înainte şi înapoi, 
amintindu-şi ce-i spusese Han mai devreme. Vor fi 
împreună... mereu. Da, vom fi, se gândi. Vom fi împreună. 
Ne vom păzi reciproc şi împreună vom lupta şi vom învinge 
Imperiul. lar dacă va trebui să ne sacrificăm pentru a reuşi 
asta... o vom face. 

Ştia că Han va înţelege în privinţa tezaurului şi a 
creditelor. Bărbatul pretindea că este un mercenar, dar în 
adâncul sufletului, nu era aşa, ea o ştia... 

Cu gândurile liniştite acum şi cu fermitatea redobândită, 
Bria se întoarse în pat. 

Soarele apunea deasupra Coloniei 5 de pe Ylesia. Razele 


arămii ale astrului coborât deasupra orizontului pătrundeau 
printr-o sută de spărturi ale maselor de nori şi se zăreau pe 
cer aidoma unor sulițe pastelate. Pe plaja de lângă apele 
agitate ale Mării Speranţei, pelerinii înveşmântaţi în robe 
proiectau pe nisip umbre prelungi. 

Pohtarza, Sacredot-şef al Coloniei, îşi înălţă capul hidos 
de t'landa til şi inspectă mulţimea, deplasându-şi lent 
cornul înainte şi înapoi. Ochii săi proeminenţi sclipeau ca 
sângele, bulbucându-se din pielea cenuşie şi zbârcită. După 
o clipă, ridică braţele micuţe şi ceremonia începu. 

— Unitate înseamnă Absolut, intonă el în graiul uruitor şi 
nazalizat al t'landa til. 

Cinci sute de voci repetară... Unitate înseamnă Absolut. 

Exact în acelaşi moment, în Colonia 4, pe cealaltă 
emisferă a planetei, trecuse de miezul nopţii. Nori negri 
pluteau pe cerul lipsit de lună, ocultând stelele şi 
întunecând parcă mai mult noaptea. Pe zidul Clădirii 
Preoţilor se auzi un scrâşnet slab, chitinos. Insectele 
ylesiane fugiră, grăbit, în toate direcţiile. 

Micuţă şi ea însăşi asemănătoare unui gândăcel, Noy 
Waglla escaladă permatonul neted şi de abia încetini ca să 
roadă un orificiu în gratii şi să pătrundă pe fereastră. 
Rămase pe pervaz, ghemuită, încordată. 

Dedesubt, în beznă, putea auzi sunetele scoase în somn 
de preoţii pe care venise să-i ucidă. Jabba avea să 
plătească bine pentru acţiunea aceasta, suficient pentru ca 
Waglla să poată reveni într-o bună zi în mijlocul propriei ei 
rase. Creaturile mari care dormeau în harnaşamentele lor 
ticseau odaia relativ mică, umplând-o cu un miros 
pătrunzător de mosc. Hyallpa se căţără pe cel mai apropiat 
harnaşament cu textură aspră şi se opri sub capul masiv. 
T'landa til se foi puţin şi Waglla se retrase, alarmată, dar, 
după o clipă, preotul reîncepu să sforăie. Waglla se apropie 
mai mult. 

Va fi simplu. Waglla prinse cu mandibulele ei formidabile 


fiola pe care o purta legată de spate şi scoase dopul cu 
antenele mari. Jabba testase personal substanţa. Plasată pe 
buza inferioară a Sacredotului, o picătură din otrava 
srejptan avea să-l ucidă în câteva secunde chiar şi pe cel 
mai voinic t'landa til, silențios şi fără convulsii. 
Retractându-şi câteva picioare, hyallpa sui spre gura 
preotului. 

— Unitate înseamnă Absolut, intonă Pohtarza. 
Unitate înseamnă Absolut. 

Aiaks Fwa, asasin şi vânător de recompense whiphid, 
aştepta în coridorul ce ducea spre băile subterane de nămol 
ale Coloniei 7. Ca pelerin, trăise câteva săptămâni anoste, 
străduindu-se să se contopească cu mediul, în vreme ce 
toate instinctele îl împingeau să-şi termine misiunea, să-i 
vâneze pe urâţii muphrida şi să fugă. Totuşi „Umflatul" 
specificase că aceasta era noaptea în care trebuia să 
acţioneze şi Fwa dorea să-şi încaseze onorariul integral. 

Sunetele  glasurilor de t'landa til răsunară dinspre 
penumbrele de jos şi Fwa distinse târşâitul caracteristic al 
mersului lor legănat. Asasinul îşi verifică cele două blastere 
micuţe, pe care le introdusese pe furiş în complex. 
Bineînţeles, aveau încărcătura maximă. 

Se încordă, gândindu-se că creditele pe care urma să le 
încaseze nu erau în asemenea măsură răsplata unei 
vânători, cât mai degrabă un cadou. Aici, în Colonia 7, 
securitatea era incredibil de slabă. 

Acum Fwa îi putea zări apropiindu-se şi se făcu cât mai 
mic în scobitura zidului neregulat. Aşa cum se aşteptase, 
erau ţintele sale - cei trei masculi Sacredoţi. Îi putea 
adulmeca, iar nările sale sensibile recunoscură duhoarea 
masculilor. 

Ajunseseră destul de aproape, se apropiau, şi mai mult... 


Fwa sări din ascunzătoare cu un răget feroce, ridicând 
blasterele. 
Ținteşte la ochi! gândi el şi trase prima salvă. 

— Slujind Absolutul, fiecare Unitate este Exultată. 
... flecare Unitate este Exultată. 

Tuga Salpivo, vagabond spaţial corellian ghinionist şi 
priceput la toate, se opri pentru o clipă la marginea junglei 
ylesiane şi privi în urmă. Sub revărsarea zorilor, Colonia 8 
se distingea ca o pată cenuşie. Până la răsăritul soarelui 
mai era o oră. Salpivo rânji şi-şi şterse sudoarea de pe faţă, 
trecându-şi palma înainte şi înapoi, astfel că simţi un iz 
acetic dinspre reziduurile de pulbere vomm de pe mână. De 
abia aştepta să vadă explozia. 

Era o linişte absolută. Nu se auzeau nici măcar foşnetele 
şi scârţâiturile specifice junglei. Vântul nu adia defel. 

Salpivo se sili să nu clipească, în timp ce aştepta. Flacăra 
portocalie strălucitoare înflori din dormitorul t'landa til 
adormiţi, dar trecu aproape o secundă până ce sunetul 
ajunse la el şi corellianul gândi Pare ireal. 

Apoi pocnetul şi bubuitura se revărsară peste el, aproape 
răsturnându-l, urmate de ţipetele şi tânguirile celorlalți 
locuitori ai Coloniei. O treabă bine făcută, chicoti Salpivo. 
Voi fi înapoi pe Poytta înainte ca incendiul să fie stins. 

— Noi ne sacrificăm să atingem Absolutul. Noi slujim 
Unitatea. 
„„Slujim Unitatea. 

Rodianul  Snigqguux  adulmecă gânditor  văzduhul, 
mişcându-şi acvarâtul. Soarele după-amiezii îşi proiecta 
razele în curtea interioară mare şi praful părea să atârne 
suspendat în aerul fierbinte şi dens. Cu o grijă infinită, 
Sniquux asigură ultimul fir de fibră monofilament de-a 
curmezişul intrării în complexul fabricii. Colonia 9 nu fusese 
deocamdată finisată, dar clădirile principale şi dormitoarele 
erau gata pentru începerea operaţiilor. Aproape trei sute de 
pelerini locuiau aici, majoritatea lucrând la construcţie. 
Rodianul sosise cu ultimul lot, experienţa sa de artizan în 
permaton fiindu-i de mare folos. 

Uite-i că vin! Sniquux se retrase de lângă sârma 

invizibilă, apoi se strecură pe sub ea, asigurându-se că 
ocolea pe departe capcana ucigaşă. Revenit în coridor, sui 
iute în balconul de la nivelul întâi, de unde se zărea perfect 
toată curtea. Cei şase t'landa til, trei masculi şi trei femele, 
reveneau de la plimbarea de după siestă, îndreptându-se 
către sala de mese şi cina care-i aştepta. Un cadru de gărzi 
gamorreane îi înconjura, cu capetele lor în formă de secure 
scânteind în soare. Sniquux scoase din buzunar micuța 
telecomandă audio, o cântări în palmă şi-i simţi netezimea 
contururilor. 
__Nici măcar nu trebuie să mă apropii de ei, gândi încântat. 
Imi place misiunea asta. Nu trebuie să-mi risc gâtul delicat. 
Urechile îi zvăcniră anticipativ, când răsuci potenţiometrul 
la intensitate maximă şi activă declanşatorul. 

Brusc, din partea opusă a curţii începu un țipăt înfiorător 
şi ascuţit, un sunet atât de acut, încât îl înfioră pe rodian. 
Era o înregistrare veche a fiorosului thota, principalul 
prădător de t'landa til de pe Varl, planeta lor natală de mult 
dispărută. 

T'landa til încremeniră pentru o clipă şi ochii lor 
protuberanţi se rotiră în toate direcţiile, străduindu-se să 
localizeze sursa urletului. Sacredotul-şef, Tarz, se cabră pe 
membrele posterioare şi se răsuci, strigându-i pe ceilalţi, 
dar în zadar. Creaturile gigantice tropăiră lipsite de rațiune 
în toate părţile, călcându-i în picioare pe gamorreani şi 
îndreptându-se în cele din urmă spre deschiderile din zidul 


curţii în care Snigquux plasase capcanele. Finalmente, Tarz 
însuşi intră în panică şi se repezi spre cea mai apropiată 
ieşire. 

Rodianul, care simţea o deosebită plăcere înaintea 
vărsării de sânge, plescăi din buzele sale prehensile, când 
preoţii fură sfârtecaţi, cu monofilamentul spintecându-i mai 
fin decât orice bisturiu. Tarz pătrunse pe jumătate prin 
deschidere, înainte ca trunchiul superior să-i cadă pe spate, 
dezvăluind interiorul maro-închis, cu organele interne 
dispuse unul lângă altul, şi sângele gâlgâind şi revărsându- 
se, când el se prăbuşi, complet retezat. Intr-o clipită, 
muriseră toţi, cu băltoace mari de sânge roşu ca vinul 
lăţindu-se lent în jurul cadavrelor ciopârţite; doar câţiva 
gamorreani buimăciţi mai rămăseseră în viaţă, străduindu- 
se să priceapă ce se întâmplase. 

Poate că asta va însemna o promovare, Îşi spuse 
Sniquux. Deja, Jabba pare să mă placă... tot ce trebuie să 
fac este să mă țin aproape de el. 

— Pregătiţi-vă pentru binecuvântarea Exultării! 

Pohtarza păşi în faţă şi-i simţi pe preoţii din ambele sale 
părţi imitându-l. Pelerinii rupseră rândurile, împingându-se, 
căzând unul peste altul, scoțând scâncete de anticipare. 
Pohtarza începu să-şi umfle punga de la gât, scanând feţele 
ce aşteptau, când ceva îi atrase atenţia. Un pelerin 
umanoid îşi făcea loc prin gloată, căutând să se apropie cât 
mai mult de ei. Faptul în sine nu era neobişnuit, atât doar 
că în locul bonetei specifice pelerinilor, capul îi era acoperit 
cu o glugă întunecată. 

Pohtarza se holbă fascinat. Interiorul glugii era gol. 
Creatura se apropiase destul de mult acum şi, brusc, gluga 
căzu pe spate, iar forma acefală scoase de sub robă o 
armă. O spaimă fără nume îl cotropi pe t'landa til; se dădu 
câţiva paşi îndărăt şi se ciocni de unul dintre fraţii săi. Roba 
căzu la pământ şi Sacredotul privi drept în ţeava unui 
blaster care părea că pluteşte în aer. Gândirea lui păru 


înceţoşată şi foarte, foarte lentă, însă un gând se distinse 
cu claritate de cristal.: Ah! Un aaraa. Pur şi simplu un 
aar'aa. 

Apoi lumina orbitoare se prăvăli din senin. 

În Colonia 1, cea mai veche şi mai mare dintre aşezările 
ylesiane, amiaza trecuse acum câteva clipe. Teroenza 
stătea în nămolul vâscos şi puţin adânc, aidoma unui 
whaladon eşuat pe țărm, de abia clintindu-se, ţinând ochii 
închişi. Evenimentele din ultima zi erau mai mult decât 
descurajatoare. 

Durga, blestemat fie-i numele!, îl prinsese cu ocaua mică. 
Marele Preot deschise ochii şi privi tabloul deprimant - 
dincolo de Veratil, Tilenna şi ceilalţi t'landa til care se 
îmbăiau în nămol, pe câmpul de asolizare se zăreau navele 
zvelte ale lui Nova Force, iar peste tot furnicau grupuri mici 
de mercenari înarmaţi până în dinţi. 

De unde ştiuse Durga ce plănuia el? Poate că tânărul hutt 
era mai inteligent decât crezuse. Acum, când reflecta la 
posibilitatea aceea, Teroenza decise că uciderea atât de 
temerară a lui Kibbick nu fusese probabil o idee prea 
grozavă. 

Partea cea mai neplăcută era însă faptul că Marele Preot 
tot nu ştia cu certitudine cât de multe cunoştea 
conducătorul  Besadii. Poate că trupele Nova Force 
reprezentau răspunsul huttului faţă de solicitările viclene 
ale lui Teroenza de a-i întări defensiva ylesiană. Poate că 
Durga nu suspecta nimic anormal în moartea lui Kibbick. 

Marelui Preot îi plăcea ideea respectivă. Dacă avea 
dreptate, atunci nu trebuia decât să aştepte şi să spere că 
situaţia prezentă era doar temporară şi că, după o vreme, 
clanului Besadii nu avea să-i mai convină să plătească Nova 
Force pentru a staţiona pe Ylesia. Să aştept. Pot să mai 
aştept niţel. Oricum, asta-i tot ce pot să fac. 

Willum Kamaran, comandantul lui Nova Force, un om 
îndesat originar de pe o planetă cu gravitație mare, se 


apropia de marginea câmpului, păşind cu atenţie, fiindcă 
nu dorea să-şi murdărească cizmele negre, sclipitor de 
lustruite. În cele din urmă privi cu dezgust spre Teroenza şi- 
i făcu semn să-i vină în întâmpinare. Marele Preot decise 
că, până ce avea să afle mai multe, ar fi fost bine cel puţin 
să pretindă cooperarea. Se sculă în picioare şi porni spre 
om. 

Fără nici un avertisment, un fascicul de energie sfârâi în 
nămolul din faţa lui, împroşcându-l cu noroi. Marele Preot 
se opri derutat. Ce-i asta? 

Se întoarse şi văzu trei făpturi în uniforme de camuflaj 
care ieşeau în fugă din junglă, trăgând din carabine blaster. 
Gamorreanii care asigurau paza t'landa til din băile de 
nămol erau deja morţi. 

Vâjjj! Vâjjj! Vâjjj! 

Ţiuiturile salvelor de blastere răsunau peste tot în jurul 
lui Teroenza, care încercă s-o ia la goană, să-şi schimbe 
direcţia, dar lunecă în mâl şi căzu în genunchi. 

Asta-i Nova Force? Durga le-a ordonat să ne execute 

acum? gândi Marele Preot, aproape stăpânit de isterie. Cu 
coada ochiului îl zări pe Kamaran, care trăgea de 
asemenea. Dar nu în el, ci în intruşi! Alţi soldaţi Nova Force 
se apropiau dinapoia lui, măturând câmpul cu blasterele. În 
numele lui Varl, încearcă să ne apere! 
___Nu mai avea încotro fugi şi Teroenza încremeni, panicat. 
Il vedea pe Veratil, zăcând nemişcat cu o gaură fumegând 
în locul unui ochi. Tilenna se afundase mult în nămol, dar 
nu putea să-şi cufunde şi capul, şi bătea din braţe, înainte 
şi înapoi, cuprinsă de teroare. Marele Preot înţelese brusc 
că era doar o chestiune de timp. Inspirând adânc, pentru a- 
şi domoli groaza care-i irupea în inimă, se lăsă să cadă, 
apoi rămase nemişcat, prefăcându-se mort. 

Focul de blastere încetă destul de repede şi Teroenza 
deschise ochii. /-am păcălit! Intruşii zăceau morţi. Marele 
Preot cuteză să se ridice şi să privească în jur. 

Tilenna! 

Era pe jumătate acoperită de apă şi nămol, cu faţa 
ascunsă vederii. Nu poate să respire... înainte să fi ajuns la 


ea, Teroenza ştiu adevărul. Cu braţele lui firave ridică, pe 
cât putu mai bine, capul masiv, străduindu-se să descopere 
un licăr de viaţă în perechea sa, dar ea murise. 

Kamaran fusese rănit la un braţ şi uniforma sa kaki era 
acoperită cu pete brun-întunecat. Printre soldaţii adunaţi pe 
câmp, apăru Ganar Tos, majordomul lui Teroenza, care se 
opri pentru o clipă la marginea nămolului, apoi călcă direct 
în el. 

— Lord Teroenza! strigă el şi glasul slab al bătrânului se 
auzi ca un croncănit. Este îngrozitor! Pe toată planeta, 
preoţii ne sunt asasinați! Am primit rapoarte din Coloniile 2, 
3, 5 şi 9... Comunicaţiile extraplanetare au fost întrerupte. 
Vai de noi! Lord Veratil... şi Tilenna! Ce putem face? (îşi 
frânse mâinile, tulburat.) Lord Teroenza, acesta-i sfârşitul. 
Nu mai pot fi Exultări. Ce vom face? 

Teroenza pufni sonor, străduindu-se să gândească. Să fi 
fost mâna lui Durga? Nu, era imposibil; operaţia clanului 
Besadii depindea de t'landa til. Cine era atunci responsabil 
pentru cele întâmplate? Şi ce ar fi trebuit el să facă în 
continuare? 


14 - Baâtălia pentru Ylesia 


e Nebl pătrunse cu multă precauție în atmosfera 
ylesiană, fiind cu ochii în patru la celulele de furtună şi 
păstrând contact permanent cu navetele de asalt ale 
rebelilor care-l urmau. Pilota una dintre navele-călăuză şi-şi 
cunoştea prea bine responsabilităţile. 

— Naveta 3, rosti în bazica sa piţigăiată, atenţie! Te abaţi 
prea mult la babord. Celula de furtună 311 se îndreaptă în 
direcţia ta. lonizarea furtunilor electrice îţi va deregla 
instrumentele. Măreşte viteza şi ţine aproape. 

— Aici Naveta 3. Am înţeles, Visul libertății. 

Zburau printr-un plafon gros de nori şi Visul era izbită de 
vânturi puternice. Îi înconjurase bezna. Se îndreptau spre 
soare, dar nu aveau să ajungă pe emisfera luminată de zi 
înainte de asolizare. 

Sullustanul îşi verifică instrumentele. 

— Strângeţi formaţia, ordonă el. Către toate navele - 
strângeţi formaţia. 

Distinse pentru o clipă luminile de poziţie ale navei aflate 
la tribordul său, apoi norii le ocultară. Erau loviți de rafale 
violente şi norii erau atât de groşi, încât Nebl nici măcar nu 
se sinchisi să-şi privească videcranul, ci pilotă numai pe 
baza indicaţiilor aparatelor de bord. Ploaia, grindina şi 
furtunile electrice se dezlănţuiseră în apropiere, iluminând 
norii indigo în străfulgerări actinice. Nebl urmări pe senzorii 
tactici avansarea formaţiunii sale. 

Trecuseră zece ani de când sullustanul nu mai zburase 
prin atmosfera ylesiană, dar fu surprins cum îşi reamintea 
toate detaliile necesare. 

Acum conducea jumătate din navele rebelilor trimise 


spre Colonia 1, iar Han Solo călăuzea cealaltă jumătate. Cu 
o zi în urmă, Han îl luase pe Nebl să-i arate Șoimu/ 
Mileniului şi cei doi piloţi depănaseră amintiri, în vreme ce 
contrabandistul se fălise plin de mândrie şi fericire, 
prezentându-i nava. 

Nebl observă altă celulă de furtună, o arătă formaţiunii 
sale, apoi pică pe verticală, verificându-şi instinctiv vectorul 
de asolizare. Urma să coboare chiar în mijlocul complexului 
Coloniei 1. Sullustanul transporta un pluton de soldaţi care 
aveau misiunea de a cuceri fabrica de andris. 

În timp ce pilota, Nebl îl putea auzi pe Comandorul de 
asalt de la bordul transportorului Salvatorul, raportând 
progresul înregistrat de flotă. Forţele rebelilor ocupaseră 
staţia spaţială ylesiană, după ce se confruntaseră cu o 
împotrivire mai dârză decât s-ar fi aşteptat, dar acum 
anunțau că obiectivul se afla complet sub controlul lor. 

Sullustanul păstră cât mai strânsă formaţia de zbor şi 
cobori tot mai mult. Ţinea evidenţa celulelor de furtună, 
astfel ca piloţii mai lipsiţi de experienţă să nu fie nevoiţi să 
piardă timpul cu aşa ceva. Dacă urmau nava lui Nebl, ei se 
puteau concentra exclusiv asupra  pilotării, ignorând 
complet, cel puţin teoretic, navigația. 

Ajunseră de acum sub plafonul de nori inferior, cel mai 
gros. Colonia 1 se găsea încă în beznă, deşi zorii urmau să 
răsară peste o oră. Nebl observă că naveta din 
extremitatea dreaptă a formaţiunii rămânea în urmă şi 
stabili imediat contactul. 

— Naveta 6, rămâi în urmă. Ce se-ntâmplă? 

— Am probleme cu un stabilizator, se auzi glasul încordat 
al tânărului pilot. Copilotul încearcă să rezolve problema. 

— Formaţiune, reduceţi viteza, ordonă sullustanul. Nu 
dorim să pierdem Naveta 6. 

Cu toţii se supuseră, ascultători. Următorul glas care se 
auzi în difuzorul lui Nebl îi aparţinea lui Han Solo. 

— Care-i treaba, Nebl? Aţi încetinit. 

După ce ascultă explicaţia, Han anunţă: 

— Nu vreau să v-o iau înainte, aşa că decelerăm şi noi. 

Șoimul şi navele ce o urmau încetiniră, rămânând în 


urmă şi menţinându-l pe Nebl la conducerea forţei de asalt, 
aşa cum fusese stabilit. 

Ambele grupuri păstrau formaţiuni bune când coborâră 
sub plafonul de nori şi văzură luminile de noapte ale 
Coloniei 1. Nebl se afla în faţă şi repoziţionase Naveta 6, 
aducând-o imediat lângă el, astfel încât să-l poată dirija 
permanent pe pilot pe durata asolizării. Ceilalţi piloţi îl 
urmară la depărtarea de o jumătate de lungime de navetă, 
în vreme ce Visul şi Naveta 6 survolară Colonia, virând spre 
coordonatele de asolizare prestabilite. 

Nebl aproape că nu avu parte de nici o avertizare. Se 
îndrepta către punctul de coborâre şi totul era în regulă, 
pentru ca, pe neaşteptate, senzorii săi să răcnească o 
alertă. Privind în jos, sullustanul văzu că fusese ţintit... de 
un turbolaser greu! 

Ce-i asta? se întrebă buimăcit. De unae... 

Explozia fu atât de puternică, atât de distrugătoare, încât 
sărmanul Nebl nici măcar nu avu vreme să-şi dea seama că 
fusese lovit. 

Han Solo privi oripilat cum Visul /ibertății şi Naveta 6 fură 
pur şi simplu volatilizate de două salve din partea unui 
turbolaser greu, montat pe sol. Turbolaserul trase iarăşi şi 
alte două navete efectuară manevre de evitare disperate, 
care le purtară direct în foarfeca ucigaşă a două rafale de 
vânt întretăiate. Aripile lor butucănoase se loviră şi căzură 
în flăcări spre junglă. Bolizi arzători colorară bezna în 
stacojiu, marcând locurile unde se prăbuşiră. 

Vreme de o jumătate de secundă, Han rămase 
încremenit de şoc. Un turbol/aser! De unde a apărut? După 
aceea verifică poziţia navei sale şi a celor din formaţia pe 
care o călăuzea, şi începu propriile sale manevre de 
evitare. În acelaşi timp, activă consola de comunicaţii, 
strigând: 

— Formațiunile 1 şi 2 - viraţi! Bria, ordonă-le navelor tale 
să se-ndrepte spre locaţia de asolizare alternativă! Viraţi! 


Au jos un turbolaser greu! Nebl a fost distrus! 

După aceea, fără să mai aştepte răspuns, corellianul 
răsturnă Șoimul pe o parte şi-şi modifică vectorul de 
apropiere... la timp. Un talaz de lumină verde cu energie 
ucigaşă ţâşni spre nava sa, ratându-i de puţin zona 
ventrală. Han văzu aprinzându-se pe bord un led avertizor 
de avarie şi-şi dădu seama că salva distrusese comenzile 
de extensie şi retracţie ale noului său blaster retractabil şi 
în acelaşi timp reuşise să ardă senzorii de urmărire a 
terenului. Blestemă şi Chewie râse în aceeaşi clipă. Pilotul 
auzi de asemenea strigăte dinspre Jarik, care se afla în 
turela ventrală şi  asistase probabil la o imagine 
spectaculoasă - şi terifiantă - a salvei. 

Prea aproape ca să fie confortabil! 

Se îndepărtă, accelerând pentru a ieşi cât mai rapid din 
raza de foc a turbolaserului. Din fericire, nici una dintre 
celelalte nave nu fusese nici măcar atinsă. 

Locaţia de asolizare alternativă se afla pe plajă, la peste 
doi kilometri de centrul Coloniei 1. Han cobori $oimul/ pe 
nisipul compactat, nu departe de linia unde se spărgeau 
valurile. Rămase locului o secundă, gâfâind, învăluit de 
bezna ylesiană. Işi păstră luminile aprinse, astfel ca nici 
unul dintre ceilalţi piloţi să nu fie ispitit să se aşeze peste 
el. 

Din carlingă, vedea în dreapta dunele dincolo de care se 
găseau câmpurile de nămol şi Colonia 1. În stânga se afla 
Zoma Gawonga, care în huttă însemna „Oceanul de vest". 
In faţă şi în spate se întindea plaja, acoperită deja de alte 
nave ce coborau din văzduh. 

Lăsându-l pe Chewie să termine verificările post- 
asolizare, Han îşi activă comunicatorul. 

— Naveta 1, aici Șoimul. Bria, sunt Han. Răspunde, 
Naveta |! 

Un pârâit de electricitate statică, apoi se auzi glasul 
femeii. Han suspină uşurat. Pentru scurt timp, pierduse din 
vedere formațiunea şi deşi crezuse că Naveta 1 nu se 
numărase printre cele lovite, până acum nu fusese sigur. 

— Han, te-am recepționat. Naveta 1 asolizează în locaţia 


alternativă, îmi voi desfăşura trupele pentru atacul la sol. 
Vom trece peste dune. Escadrila mea va porni prin junglă, 
spre complex. 

— Vin cu tine, zise Han. Nu pleca fără mine. 

— Am recepționat, Soimul. (Bria şovăi.) Han, trebuie să 
ocupăm neapărat clădirea Administraţiei. Poţi tu să asiguri 
desfăşurarea detaşamentului togorian? 

Pilotul ştiu că ea se gândea la sala tezaurului. Planul 
prevăzuse ca Muuurgh, care cunoştea dispunerea clădirilor 
şi jungla, să-şi conducă togorianii într-acolo, dar acum 
aveau mult mai mult de mers. 

— Bine, încuviinţă el. Mă ocup eu de asta. 

Merse apoi în salonul navei, unde togorianii îşi desfăceau 
centurile de siguranţă, verificând încărcăturile armelor şi 
comentând între ei despre voiajuri pline de peripeții. 
Doreau să ştie de ce fuseseră necesare acrobaţiile aeriene 
care le aduseseră stomacurile în gură. Han petrecu un 
minut pentru a le explica, apoi îi anunţă că asolizaseră mai 
departe de obiectiv decât se anticipase. 

— Va fi mai greu decât plănuisem iniţial, zise el. Va trebui 
să parcurgeţi aproape doi kilometri prin junglă. 

Muuurgh se sculă în picioare, atent să nu se lovească la 
cap în salonul mic şi plin de togoriani al $oimului, şi vorbi: 

— Nu te teme, Han. Muuurgh va conduce drumul prin 
junglă sspre clădirea Administraţiei. Muuurgh a vânat prin 
jurul Coloniei 1 şi-şi aminteşte bine terenul. 

Han îşi cobori ochelarii cu vedere în infraroşu şi casca 
uşoară, îşi luă armele, apoi împreună cu Chewbacca urmă 
echipa de togoriani pe rampa de coborâre. Pilotul le privi 
imaginile  galben-strălucitor pornind pe plajă. Ridică 
ochelarii de pe ochi şi, instantaneu, fu învăluit de beznă 
absolută. Felinoidele dispăruseră aidoma unor umbre în 
întunericul total care-l înconjura. Corellianul inspiră adânc 
aerul nopţii, iar izul sărat al oceanului ylesian îi deşteptă o 
mulţime de amintiri. 

— Chewie, rosti el, fii cu ochii-n patru. Planeta asta poate 
fi o adevărată ocnă. Bine măcar că nu plouă. (Ciocăni uşor 
cu degetul în ochelari.) Ai nevoie de o pereche din ăştia? 


Chewie clătină din cap, afirmând că vederea nocturnă a 
wookieelor era cu mult superioară celei omeneşti. Putea să 
vadă perfect şi nu avea nevoie de ochelari. 

Când Han se întoarse, pentru a reveni în navă, se întâlni 
cu Lando şi Jarik, care coborau rampa tropăind. La fel ca 
Han, purtau carabine blaster grele şi căşti cu ochelari cu 
vedere în infraroşu. Rămaseră împreună la piciorul rampei, 
privind soldaţii rebeli care se adunau pe nisip. Deja 
asolizaseră aproape toate navele de asalt. 

— Alo, băieţii, făcu corellianul, unde credeţi că vă duceţi? 

— Unde-i rost de ceva acţiune, răspunse prompt Jarik. N- 
o să scap aşa ceva! 

Strânse energic carabina blaster, legănându-se pe 
călcâie, surescitat în mod evident de posibilitatea de a face 
parte din primul val de atac. 

Pe de altă parte, Han îşi propusese din capul locului să-l 
lase pe Jarik în navă. În felul acela, ar fi fost mai prudent. 

— Stai aşa, îl opri el. Togorianii vor asalta clădirea 
Administraţiei. Eu şi Chewie mergem cu Bria. Dacă toată 
lumea pleacă acolo „unde-i rost de acţiune", cine va păzi 
Șoimul? 

— Încuie-l şi activează sistemele de securitate, replică 
Jarik. Nimeni nu va putea intra în navă, dacă-i asigurată şi 
blocată. 

Lando arătă spre plajă, unde asolizau ultimele nave de 
contrabandişti şi rebeli. 

— Bria nu va posta santinele pentru toate navele? 

Han îl fulgeră cu privirea. Lando înţelese brusc că vorbea 
prea mult şi amuţi. 

Contrabandiştii se revărsau de acum din navele lor, iar 
câţiva căpitani nu păreau defel fericiţi. Han trase adânc aer 
în piept, când Kaj Nedmark şi Arly Bron se repeziră spre el, 
însoţiţi de alţi contrabandişti şi pirați pe care nu-i cunoştea. 

— Solo, ce naiba credeai că faci, băgându-ne direct într- 
un turbolaser? se răsti Bron. Am fost cât pe-aici să-mi pierd 
motoarele! 

Corellianul ridică din umeri şi desfăcu larg braţele. 

— Nu-i vina mea! N-am ştiut! Era cât pe-aici să fiu eu 


însumi prăjit! 

În clipa aceea se apropie Bria, însoţită de secundul ei, 
Jace Paol. 

— Nu-i vina lui Han, se adresă ea piloților nemulţumiţi. 
Va trebui însă să port o discuţie serioasă cu bothanii. Ei ar fi 
trebuit să execute misiunile de recunoaştere necesare 
pentru misiune. Dacă nu cumva turbolaserul acela a fost 
instalat azi-noapte, ar fi trebuit să ni-l repereze până acum. 

Căpitanii strânşi în jurul lor mormăiră iritaţi. 

— Nu vă faceţi griji, veţi căpăta ceea ce vă aşteaptă, 
urmă Bria cu glas şi ochi duri şi autoritari. Deocamdată 
rămâneţi aici, pe plajă, până ocupăm complexul. 
Bineînţeles... oricine doreşte să participe la luptă este 
binevenit să ne însoţească. 

Cei mai mulţi contrabandişti şi pirați clătinară din capete 
şi se îndepărtară, totuşi unul sau doi deciseră să vină cu 
rebelii - probabil pentru a se asigura că aveau să obţină 
pentru ei mirodeniile cele mai bune din depozite. Han privi 
spre Bria. 

— Chewie şi cu mine te vom însoţi, îi spuse. 

— Comandor  Tharen, interveni Jace Paol, solicit 
permisiunea de a-mi lua detaşamentul şi a scoate din 
funcţiune turbolaserul. Mai târziu, va fi necesar să asolizeze 
alte navete şi n-o vor putea face în condiţii propice, atâta 
vreme cât pot fi doborâte din văzduh. 

— Permisiune acordată, locotenente, încuviinţă Bria. la şi 
o echipă de demolatori. Atacaţi laserul şi, dacă nu-i puteţi 
prelua controlul, distrugeţi-l. 

— Am înţeles, Comandor Tharen. 

— Sunt Jarik Solo şi vreau să vă însoțesc, se adresă Jarik 
lui Paol. Laserul acela aproape că mi-a pârlit fundul. Aş dori 
să profit de ocazia de a participa la cucerirea lui. 

— Bucuros să te am alături de mine, aprobă Paol. 

Han prinse uitătura lui Lando şi indică din bărbie spre 
Jarik. Jucătorul profesionist oftă, apoi făcu un pas înainte. 

— Contează şi pe mine, locotenente. Sunt Lando 
Calrissian. 

— Mă bucur, Calrissian. 


Han flutură din mână spre prietenii săi, care porniră pe 
plajă alături de detaşamentul lui Paol. Asistă după aceea la 
ordinele finale date de Bria trupelor care aveau să rămână 
ca ariergardă de pază pentru navele de pe plajă. 

În cele din urmă, el şi Chewie plecară cu Bria şi soldaţii 
ei. Comunicatorul femeii piui şi ea mări volumul sonor, ca 
să poată auzi mai bine. Han ascultă glasul Comandorului de 
asalt Blevon, aflat în Sa/vator. 

— Curcubeu 1 către toate staţiile, primim rapoarte de 
opoziţie înverşunată. Fiţi cu ochii în patru. 

Bria se uită de la Han la cronoul de la mână. 

— Au asolizat toate forţele. Suntem în întârziere. 

Reduse la minimum volumul comunicatorului, astfel încât 
nu se distingea decât un murmur îndepărtat de comandanţi 
care raportau, apoi porni să alerge. Han şi soldaţii o 
urmară. 

Ochelarii cu vedere în infraroşu necesitau un oarecare 
timp de adaptare. Han fu gata să cadă, împiedicându-se de 
nişte resturi purtate de valuri pe plajă, după care se încâlci 
destul de rău într-un tufiş de iarbă-de-nisip cu spini şi se 
zgârie din cap până în picioare. Chewie îl ridică cu grijă şi-l 
eliberă din firele ascuţite. Cu pielea usturându-l îngrozitor, 
corellianul se grăbi să-i avertizeze pe cei care veneau după 
el. 

A trecut mult timp, reflectă el, escaladând duna după 
Bria şi ţinând strâns carabina A280 grea. Nisipul se mişca 
şi-i luneca sub tălpi, iar orice pas era nesigur. Nu avea o 
amintire prea plăcută despre ultima ocazie când făcuse aşa 
ceva. 

Bria ajunse prima sub vârful dunei. Se întinse pe burtă şi 
făcu din mână un semnal menit să-i anunţe pe ceilalţi să fie 
prudenţi. Han nu se aştepta la focuri de armă - la urma 
urmelor, complexul nu era nici măcar vizibil deocamdată - 
totuşi precauţia rămânea oricând utilă într-o confruntare. 
Se aruncă pe burtă şi se târî alături de femeie, urmat 
îndeaproape de Chewie. Nisipul i se strecura pe sub gulerul 
deschis, iritându-l şi producându-i mâncărime. Nu avea 
totuşi timp să piardă cu scărpinatul. 


Laolaltă, Han, wookieeul şi Bria parcurseră târâş ultima 
jumătate de metru, după care traseră cu ochiul peste 
coama dunei... 

„Şi fură cât pe aici să fie decapitaţi. Salve repetate de 
blastere vâjâiră spre ei, topind instantaneu nisipul, 
transformându-l în sticlă şi împroşcându-i cu particule 
fierbinţi minuscule, ce înţepau aidoma unor insecte. 

Chewie urlă şi cei trei se lipiră cât putură mai mult de 
panta dunei, până ce focul încetă. Bria cercetă afişajul unui 
senzor şi privi spre Han - pe fundalul format din diverse 
nuanţe de verde al vederii în infraroşu, chipul i se distingea 
ca o ceaţă gălbuie cu buze albe. Bărbatul o zări 
încruntându-se înapoia ochelarilor. 

— Han... detectez cel puţin douăzeci de semnături 
energetice care ne aşteaptă acolo. Indiferent cine ar fi tipii, 
nu-s în nici un caz o adunătură de gamorreani. 

— Ei... plus turbolaserul... 

— Mda. 

Bria comută comunicatorul pe transmisie: 

— Curcubeu 1, aici Roşu 1. La asolizare am fost atacați 
de un turbolaser de sol şi am asolizat în locaţia alternativă. 
Suntem pe sol, cu pierderi moderate. Patru nave distruse - 
trei navete şi un prieten. (Han ştia că „prieten" era codul 
pentru navele contrabandiştilor şi piraţilor.) întâlnim 
opoziţie susţinută, dar continuăm atacul. 

— Curcubeu 1, răspunse glasul Comandorului de asalt, 
am receptat. Roşu 1, aveţi nevoie de Alb 1? 

Blevon se interesa dacă Bria dorea să apeleze la 
rezervele din Sa/vator. 

— Negativ, Curcubeu 1, replică femeia. Rezervele nu pot 
asoliza cât timp turbolaserul funcţionează. Ne ocupăm de 
el. Roşu 1, terminat. 

— Curcubeu 1, terminat, confirmă Blevon apoi se lăsă 
linişte. 

Bria comută frecvențele pe canalul intern al escadrilei. 

— Jace, sunt Bria. Ai apucat să priveşti dincolo de dună? 

— Mda, se auzi glasul sumbru al lui Paol. Cine sunt tipii 
ăia? 


— Nu ştiu, dar par în mod evident profesionişti. Ocoleşte 
prin junglă şi ieşi pe câmpurile de nămol din nord. Eu voi 
merge tot prin junglă, dar voi ieşi în sud. Îi vom prinde în 
foc încrucişat. 

— Am înţeles, zise Paol. Eram convins că o să mă faci să 
mă târăsc prin noroi. 

Ea râse fără chef şi întrerupse transmisia. 

Han şi echipa Briei avură nevoie de aproape zece minute 
ca să se îndepărteze suficient de mult pe plajă, pentru a fi 
siguri că erau la adăpostul junglei. Escaladară şi coborâră 
dunele, apoi pătrunseră printre arbori. Han îl urmă pe 
Chewie, şontăcăind prin vegetaţia intrată în putrefacție. 
Strâmbă din nas şi Chewbacca schelălăi în semn de protest, 
întrucât wookiee aveau un miros mult mai acut decât 
oamenii. Transpirând şi lunecând pe pelicula subţire de 
mâzgă ce acoperea solul. Han regretă că nu-şi luase 
bocanci cu tălpi în relief pentru o tracţiune mai bună. 

Finalmente ajunseră la lizieră şi senzorii Briei le 
confirmară că ţintele lor se aflau drept în faţă. Se ghemuiră 
în junglă şi comunicatorul femeii piui încetişor. Ea mări uşor 
volumul sonor. 

— „rapoarte de opoziţie puternică. Verde 1 confirmă 
capturarea de soldaţi profesionişti aparţinând unei grupări 
de mercenari intitulată Nova Force. Curcubeu 1, terminat. 

— „Nova Force"? „Mercenari"? (Han privi spre Bria.) 
Grozav! Cum au ajuns e; aici? 

Ea strânse din umeri şi corellianul pufni. 

— lar eu le-am spus contrabandiştilor şi piraţilor că va fi 
floare la ureche! 

Ascultă apoi atent discuţia Briei cu Jace Paol. Grupul 
celălalt ajunsese pe poziţie. 

Han simţi cum i se înteţise pulsul. Îşi înghiţi saliva care îi 
inundase gura şi i se păru că avea un gust metalic. 

— Gata? i se adresă în şoaptă lui Chewie, care îşi verifica 
încărcătura proiectorului de săgeți. 

— Hrrrrnnnnnn! 

Pilotul îşi controlă şi el încărcătorul carabinei blaster, deşi 
ştia că era plin. 


În cele din urmă, Bria aprobă din cap şi grupul ieşi din 
junglă, târându-se prin vegetaţia scundă şi afundându-se cu 
mâinile şi genunchii în noroi. Plouase recent, bineînţeles... 
asta era Ylesia. Degetele lui Han dădură peste permaton. O 
pistă de asolizare sau un drum... care nu existase aici cu 
zece ani în urmă. 

Bria numără secundele, sincronizându-se cu Paol, apoi... 

— Foc! 

Han se ridică în genunchi, ţinti prin ochelari şi zări o 
siluetă neclară, purtând o cască nefamiliară; culoarea 
galben anunţa căldură corporală. Trase. 

Bezna nopţii explodă în salve de blastere, ţipete 
sugrumate şi urlete de luptă. Fără să se oprească din tras, 
Han şi Chewbacca avansară alături de trupele Briei. 
Soldatul din stânga corellianului căzu; Han îl privi, zări o 
gaură neagră în locul unde îi fusese chipul, simţi duhoarea 
de carne arsă şi trecu mai departe. 

Peste câteva momente, când salvele inamice începură să 
dea rateuri, reducându-se şi oprindu-se, Bria comandă 
încetarea focului. 

Han şi Chewie se apropiară şi văzură cadavrele risipite 
înaintea lor. Bria împinse unul cu vârful cizmei şi în aceeaşi 
clipă apăru Jace Paol, mânjit de nămol ca un t'lanada til după 
o îmbăiere. 

— Priviţi emblema de pe mânecă, le atrase atenţia 
femeia. O stea care explodează. Uitaţi-vă şi la 
echipamentele şi armurile lor. Aşa este - sunt profesionişti. 

Numără corpurile, după care anunţă: 

— Douăzeci. Probabil că la turbolaser sunt şi mai mulţi. 

Ea şi Han se uitară spre complex. În semiîntunericul 
dinaintea zorilor, puteau distinge turnul în vârful căruia se 
afla turbolaserul. 

— Norocul nostru că nu-l pot bascula pentru a trage în 
ţintele de pe sol, observă corellianul, altfel ne-ar prăji pe 
loc. 

Jarik şi Lando se iviră şi ei, iar cei patru prieteni se 
traseră într-o parte, în timp ce Bria ordonă câtorva soldaţi 
să-i ajute pe răniţi să se întoarcă la nave şi să recupereze 


armele celor din Nova Force. 

— Nu uitaţi, le atrase atenţia, le luăm pe toate - tot ce 
poate fi reutilizat. 

Soldaţii încuviinţară tăcuţi. 

Han se uită la Jarik şi Lando, care erau acoperiţi de noroi, 
şi clătină din cap. 

— Lando, dacă te-ar vedea acum Drea Renthal... 

Chewie începu să hohotească. 

— Gura, Han! Şi tu, Chewie, se răsti jucătorul profesionist 
scuturându-şi cu dispreţ hainele distruse. (Din fericire 
pentru el, în vederea acţiunii din noaptea aceea îmbrăcase 
veşminte grosolane.) Nu vreau să mai aud un cuvânt. N-am 
mai fost aşa murdar de când... în sfârşit, este o poveste 
lungă. 

Han chicoti şi se întoarse către Jarik. 

— la zi, puştiule... cum a mers? 

— Cred că destul de bine, dădu Jarik din cap. Am doborât 
cel puţin doi. 

— Bravo! îl bătu Han pe umăr. În scurt timp, vom scoate 
din tine un adevărat războinic. 

Dinţii tânărului sclipiră alb pe faţa lui înnegrită de noroi. 

Imediat ce răniții plecară însoţiţi de sanitari, Bria îşi 
activă comunicatorul, apoi le ordonă trupelor să avanseze 
în pas forţat. 

— Haideţi să cucerim complexul! Avansaţi pe grupe! 
Echipele de demolatori - fiţi pregătite! 

Mări volumul sonor al comunicatorului şi toţi putură să 
audă: 

— Curcubeu 1, aici Verde 2. Am preluat comanda. Verde 
1 a căzut. 

— Curcubeu 1, am recepționat, Verde 2. Care-i situaţia? 

— Aproape am terminat aici. Facem curăţenie. Probabil 
că obiectivul va fi sigur în cinci minute. 

Bria făcu o grimasă. 

— Rămânem mult în urmă. Curcubeu 1, vorbi ea în 
comunicator, sunt Roşu 1. S-a rezolvat cu opoziţia de pe 
linia frontului. Aducem întăriri şi avansăm în complex. 

— Roşu 1, care-i situaţia la turbolaser? 


— Curcubeu 1, două grupe se vor ocupa imediat de asta. 
Roşu 1, terminat. 

— Curcubeu 1... terminat. 

Han şi Chewie priviră oamenii lui Paol care se 
îndepărtară, tot prin junglă, ca să asalteze turbolaserul 
dinspre est, după aceea se alăturară trupelor Briei şi 
avansară către complex. Întâlniră pe alocuri puncte de 
rezistenţă formate din gărzi ylesiane, care, în majoritate, 
fură înfrânte cu uşurinţă... aşa cum se aşteptaseră. 
Noaptea nu mai era tăcută, nici chiar atunci când nu mai 
existau schimburi de focuri. Gemete şi rugăminţi dinspre 
răniţi, strigăte de ajutor, plus o mulţime de cuvinte 
extraterestre. 

Pe măsură ce mergeau, grupele Briei nu conteneau cu 
rapoartele: 

— Lider Mâna Roşie, raportează Grupa 3. Fabrica de 
andris ocupată. Echipele de demolatori au început treaba. 

— Lider Mâna Roşie, raportează Grupa 6. Centrul de 
primire ocupat. Au fost chemaţi demolatorii. 

— Lider Mâna Roşie, aici Grupa 7, avansăm spre clădirea 
dormitoarelor. Este păzită de mercenari... dar nu sunt decât 
şase. Nu anticipăm probleme. 

— Lider Mâna Roşie, raportează Grupa 2. Ocupăm 
poziţiile pentru atacarea turbolaserului. Asaltul va începe 
peste... cinci minute. 

Han şi Chewie rămaseră în apropierea Briei, cei trei 
păzindu-şi reciproc spatele. Salve de blastere răsunau prin 
complex,  suprapunându-se  urletelor,  mârâiturilor şi 
scheunăturilor gamorreane şi tânguielilor extraterestre. 

Han aprecie că mercenarii erau probabil în jur de treizeci- 
patruzeci, probabil un pluton. Soldaţii din Nova Force erau 
cu adevărat profesionişti. Se luptau cu bravură şi iscusinţă, 
până când devenea evident că înfrângerea era inevitabilă, 
apoi se predau. Luptau pentru credite, nu pentru o cauză, şi 
era logic să trăiască pentru a mai lupta şi în alte bătălii. 

La un moment dat, un pelerin nebun, o femelă bothan 
care agita un blaster luat de la un soldat căzut, sări din 
umbre şi fu cât pe aici s-o împuşte pe Bria. Han o dobori, 


ucigând-o - era în alergare şi nu avu timp să regleze 
intensitatea fasciculului pentru paralizie. Bria se holbă 
îngrozită la pelerin şi pentru o clipă bărbatului i se păru că-i 
distinge lacrimi în ochi. 

— Scumpo, rosti el, nu puteam face nimic altceva. 

— Ştiu, îi zâmbi ea şters. Îmi vine totuşi greu să văd cum 
ne atacă, atunci când noi încercăm să-i ajutăm. 

Han o bătu încurajator pe umăr. În aceeaşi clipă. Bria 
recepţionă un apel de la Comandorul de asalt şi auzi 
identificatorul: 

— Curcubeu 1... 

Trecu un minut. Bria făcu semn echipei să rămână 
înapoia ei. După aceea, pe canalul CA se auzi din nou 
glasul, calm la exterior, dar pe un ton de stres evident. 

— Curcubeu 1, sunt Albastru 1. Am nevoie de ajutor. 

— Albastru 1, replică inexpresiv vocea lui Blevon, 
raportează situaţia. 

— Treizeci la sută răniţi şi ne-au stopat cu blastere cu 
repetiţie - au cel puţin două. Unul în depozit, celălalt în 
clădirea dormitoarelor. Am nevoie de Alb 1. 

— Albastru 1, aici Alb 1. Pot paraşuta două plutoane în 
trei minute. Unde le vrei? 

— Să atace ele depozitul. Un pluton la nord, la piciorul 
versantului sudic al Colinei 31. Celălalt în junglă, spre est - 
de acolo, să pornească atacul. Eu mă concentrez asupra 
dormitorului. 

— În regulă, Albastru 1. Alb 1, terminat. 

— Albastru 1, terminat. 

Bria privi în direcţia turbolaserului. Primii zori începuseră 
să lumineze cerul. 

— Jace ar trebui să atace dintr-o clipă în alta... 

Ca şi cum cuvintele femeii ar fi fost un semnal, zona din 
jurul turbolaserului irupse în salve de blaster, răcnete, 
urlete şi zgomotul produs de cel puţin două grenade. 
Exploziile umplură văzduhul. 

Bria aşteptă câteva secunde interminabile, apoi îşi activă 
comunicatorul. 

— Grupa 2, raportează! Aţi intrat? Aţi preluat controlul? 


Niciun răspuns. Han şi Chewie schimbară priviri 
încordate, ghemuiţi la adăpostul fabricii de sclipstim. Unul 
dintre soldaţii Briei apăru în fugă din spatele clădirii. 

— Comandor Tharen, obiectivul a fost ocupat. Am 
solicitat o echipă de demolatori. 

Femeia încuviinţă neatentă. 

— Bravo, Sk'kot. Grupa 2, aici Lider Mâna Roşie. 
Raportează, te rog! Ce se-ntâmplă? 

Tăcere vreme de zece bătăi de inimă parcă fără sfârşit, 
apoi, brusc, canalul de recepţie emise un clic. 

— Lider Mâna Roşie, aici Grupa 2. 

Era glasul lui Jace Paol. Trupele din jurul lui Han şi Chewie 
rânjiră şi ovaţionară în şoaptă. 

— L-am doborât, dar avem răniţi. Trimite sanitarii. 
Terminat. 

Bria chemă imediat rezerva pentru Grupa 2, apoi apelă 
naveta medicală, anunțând că putea asoliza fără probleme 
în complex. 

— Grupa 8, rosti ea după aceea în comunicator. Ce 
faceţi, togorianilor? 

Din difuzor se auzi o bazică puternic accentuată, însă 
inteligibilă. 

— Aici, Mrrow. Clădirea este aproape complet sub 
control, dar va trebui să cercetăm jungla în căutare de 
lunetişti. Unele gărzi au reuşit să fugă. Aici există nişte 
nave care au asolizat, în majoritate navete micuţe, dar şi 
una mare. Am pus paznici, deoarece este posibil ca unele 
gărzi să încerce să evadeze de pe planetă. 

— Bravo, Mrrow, făcu Bria. Fac pariu că i-aţi făcut harcea- 
parcea pe gamorreanii ăia. 

Felinoida mârâi un râs amuzat. 

Bria comută canalele la timp ca să audă: 

— Roşu 1, aici Curcubeu 1. Care-i situaţia la voi? 

Femeia de abia deschisese gura pentru a răspunde, când 
din centrul complexului porni un tir violent de blastere în 
direcţia lor. Bria, Han, Chewie şi ceilalţi membri ai echipei 
se aruncară la pământ şi se lipiră de zid. Han scuipă noroiul 
care-i intrase în gură şi regretă că nu se putea clăti cu o 


duşcă de apă din bidonul de la şold. Nu dorea totuşi să-şi 
asume vreun risc, mişcându-se. 

— Acoperiţi-mă! strigă Bria peste umăr, apoi începu să 
avanseze târâş. 

Han şi Chewie o urmară fără ezitare. Pe deasupra 
capetelor lor începură să fulgere fascicule de blastere. 

Bria se întoarse şi-l zări pe corellian. 

— Stai pe loc! şuieră ea. Mă pot descurca şi singură. 

— Ştiu că poţi! răcni Han. Vreau doar să te admir în 
acţiune! 

Pentru întâia dată de când o ştia, o auzi înjurând. Bria 
ochi atent cu carabina, apoi, când ţinta apăru dinapoia unui 
vehicul, trase un singur foc. 

Individul căzu şi rămase nemişcat. 

— Excelent! aplaudă Han. 

Laolaltă reveniră la adăpost alături de soldaţi. Bria căută 
comunicatorul pe care-l aruncase pe sol, îl găsi şi-l ridică. 

— Roşu 1, aici Curcubeu 1. Care-i situaţia la voi? 

Glasul lui Blevon rămăsese la fel de inexpresiv. 

Bria era calmă, dar gâfâia. 

— Aici Roşu 1. Turbolaserul a fost scos din luptă şi 
controlăm majoritatea fabricilor. Chiar acum atacăm 
depozitul şi dormitoarele. Ar trebui să terminăm în zece 
minute. 

— Am înţeles, Roşu 1. Veţi avea nevoie de Alb 1? 

— Nu cred, Curcubeu 1. li învingem. 

— Curcubeu 1, am recepționat. 

Aşteptară, ascultând încordaţi. Apoi... 

— Curcubeu 1, aici Auriu 1. Obiectivul se află sub control. 

— Curcubeu 1... recepţie. 

Peste alt minut: 

— Curcubeu 1, aici Portocaliu 1. Ţinta se află sub control. 

— Curcubeu 1, recepţie. 

Ceilalţi Comandori din toate Coloniile, cu excepţia 
Coloniei 3, raportară unul câte unul. Intre timp, Bria îşi 
contactase toţi oamenii. 

— Curcubeu 1, rosti ea, aici Roşu 1. Raportez că ţinta se 
află sub control. 


— Curcubeu 1, recepţie. 

— N-am primit încă nici o veste de la Colonia 3, spuse 
Bria îngrijorată. Acolo va fi nevoie de întăriri. Sper că totu-i 
în regulă... 

Ca răspuns parcă la neliniştea ei, o altă voce se auzi din 
comunicator: 

— Curcubeu 1, aici Alb 1. Raportez din Colonia 3, ţinta se 
află sub control. 

— Recepție, Alb 1, zise Blevon. Unde este Albastru 1? 

— A murit, răspunse mohorât glasul. 

— Aşadar, ridică Bria ochii, asta-i situaţia. Ylesia este a 
noastră, domnilor - a mai rămas doar de făcut curăţenie. Să 
chemăm navele respective. 

Han se întoarse spre wookiee şi-l trase de o parte. 

— Chewie, îi spuse, am nevoie să faci ceva chiar acum. 

— Arhnnnn? 

— Deţinem controlul zonei ăsteia, dar cred că Muuurgh şi 
Mrrow ar putea beneficia de ajutor în clădirea 
Administraţiei. Acolo unde se află sala tezaurului. Vreau să 
vezi ce-i cu ei, să te asiguri că au tezaurul sub control şi, 
dacă este necesar, să le dai o mână de ajutor. Vederea ta 
nocturnă este aproape la fel de bună ca a unui togorian, iar 
dacă îi vor urmări pe unii dintre paznici prin junglă, le-ai 
putea fi de mare folos şi tu o ştii prea bine. 

— Hrrrrrhhhhh! 

Ca de obicei, Chewie nu era deloc încântat de ideea de a 
se separa de partenerul său. 

— Haide! insistă Han. Mă tem că unele dintre gărzi ar 
putea intra şi încerca să fure colecţia lui Teroenza! Este a 
noastră, nu uita! 

Chewbacca bombăni, totuşi rezistenţa lui slăbise. 

— Ascultă aici, ghemotoc de blană! se răsti Han. N-am 
vreme de discuţii. Am încredere în Muuurgh şi Mrrow, dar 
nu-i cunosc pe ceilalţi togoriani şi nu-i nevoie decât de un 
paznic iute de mână, care să izbutească să pătrundă acolo. 
Aşa că ajută-i pe Muuurgh şi Mrrow să păstreze controlul 
clădirii, verifică sala tezaurului să fie încuiată şi întoarce-te. 
N-ar trebui să dureze nici o jumătate de oră. Mai ţii minte 


locaţia sălii tezaurului pe planul pe care ţi l-am schiţat? 

— Hrrrrrrnnnnnnnn... 

— Perfect! Acum, bagă-ţi în viteză fundu-mblănit. 

Wookieeul nu era defel mulţumit, totuşi plecă fără alte 
argumentări. 

De acum navele coborau din cerul tivit cu trandafiriu 
aidoma unei ploi metalice, asolizând în centrul complexului. 

Han tocmai trăgea o duşcă de apă din bidon, când o 
siluetă întunecată veni în fugă spre el. Corellianul îşi ridică 
ochelarii pe frunte, miji ochii în lumina slabă dinaintea 
revărsatului de zori şi-şi dădu seama că era Lando. Chiar 
înainte de a-i distinge trăsăturile, Han ştiu că se întâmplase 
ceva rău. Se grăbi spre prietenul său. 

— Han... Jarik a fost împuşcat! Nu scapă. Vrea să 
vorbească cu tine. 

— Nu se poate! 

Porniră amândoi în goană. 

Lando îl conduse la infirmeria temporară, de campanie, 
apoi îi indică o targă. Han se apropie, privi în jos şi 
recunoscu părul ciufulit al lui Jarik... însă doar atât. Chipul 
tânărului se preschimbase în ceva oribil, o masă roşu- 
carbonizat. La începui, contrabandistul crezu, că Jarik 
murise, apoi văzu că mai respira. Ridică ochii plin de 
speranţe către cea mai apropiată asistentă medicală. 
Alderaana clătină trist din cap şi mişcă neauzit din buze: 

— Îmi pare rău. 

— Hei... Jarik... mă poţi auzi? (Han prinse mâna murdară 
a tânărului între palmele sale şi o strânse cu fermitate.) 
Puştiule... sunt eu, Han... 

Jarik nu mai avea aproape deloc pleoape şi Han ştiu că 
era probabil orb. Cu toate acestea, întoarse puţin capul şi 
rosti slab: 

— Han... 

— Nu-ncerca să vorbeşti... o să scapi cu bine. Te vor 
băga într-o bactacuvă şi-n scurt timp o să urmăreşti iarăşi 
fete şi o să-mpuşti imperiali. 

O răsuflare slabă ieşi din gura scorojită de salva 
blasterului şi Han îşi dădu seama că fusese stafia unui 


râset. 

— Minti... Han... trebuie... să-ţi spun... ceva... 

Corellianul înghiţi un nod. 

— Da? Te ascult... 

— Numele... numele meu... nu este... Solo. Te-am 
minţit... 

Han îşi drese glasul. 

— Da, ştiu, puştiule. E-n regulă. Să fie şi numele tău. Din 
partea mea, ţi l-ai câştigat de mult. 

— Ştiai...? 

— Bineînţeles. Am ştiut de la început, Jarik. 

Degetele moi se încordară brusc, apoi se destinseră. Han 
se aplecă peste tânăr, îi verifică pulsul, după care îşi 
desprinse încet mâna şi se sculă în picioare. Ochii îl usturau 
şi avu nevoie de o secundă pentru, a-şi recăpăta controlul. 
Asistenta medicală trecu grăbită pe lângă el şi Han o prinse 
de mânecă. 

— A murit. Unde-i ID-ul lui? 

Femeia îi întinse un comcip. Han îl luă, apoi introduse 
„Jarik Solo" în rubrica „numele decedatului". 

Asistenta ceru ajutor şi apărură doi droizi hamali. Sub 
ochii lui Han, îl înveliră pe Jarik în cearşaf, apoi îl alăturară 
şirului de cadavre întinse pe pământ. 

Înainte ca pilotul să poată pleca, pe targă fu aşezată o 
rebelă rănită. 

— Apă..., gemu ea şi Han îi întinse propriul lui bidon. 

— Nu-ţi face griji, o încurajă în timp ce o ajuta să soarbă. 
N-o să păţeşti nimic. 

Femeia bău cu nesat. 

— Mulţumesc..., îi spuse, apoi căzu înapoi pe targă. 

— Pentru puţin. Cum te numeşti? 

— Lyndelah Jenwald..., şopti ea, apoi se schimonosi de 
durere. Mă doare braţul... 

— O să vină imediat cineva să te consulte, promise 
corellianul şi plecă în căutarea unui medic. 

După ce se asigură că lui Jenwald i se acorda atenţia 
necesară, ieşi din infirmerie şi i se alătură lui Lando, care-l 
privi cu tristeţe. 


— Îmi pare rău, Han. Am încercat să am grijă de el, dar 
au lansat o grenadă şi a trebuit să mă adăpostesc, iar după 
aceea... 

Jucătorul profesionist amuţi, clătinând din cap. 

— Ştiu cum este, încuviinţă Han. N-ai fi putut face nimic. 
Nu te autoînvinui. (Trase aer adânc în piept.) A fost un băiat 
bun. 

— Da..., începu Lando apoi se întrerupse. 

Amândoi auziră un muget familiar. Han făcu spre Lando 
un semn grăbit de despărţire şi porni în fugă către 
Chewbacca. 

Văzând că Han nu păţise nimic, wookieeul îl prinse umeri 
şi-i ciufuli părul în salutul rasei sale. Pilotul inspiră profund. 

— Chewiie, rosti el, fii tare. Jarik a murit. 

Wookieeul îl privi o clipă, apoi dădu capul pe spate şi 
emise un urlet de furie amestecată cu durere. In tăcere, 
Han se alătură suferinţei prietenului său. 

Chewbacca îl trase pe pilot într-o parte şi începu să 
gesticuleze şi să mârâie apăsat. 

— Mrrow? repetă Han. A fost rănită? Va scăpa? 

Chewie nu era foarte sigur, dar aşa credea. 

— Trebuie să-l găsesc pe Muuurgh, zise Han. Fii atent, 
Chewie, du-te la $oim şi adu-o pe platforma de lângă 
clădirea Administraţiei. După aceea, putem s-o încărcăm. 

Wookieeul aprobă şi făcu un salt; peste câteva clipe, 
silueta sa înaltă se pierdu în masa de soldaţi grăbiţi, 
slalomând printre navetele şi cargoboturile de pe sol. 

Han se întoarse, căutându-l din priviri pe Lando, însă 
prietenul lui dispăruse, aşa că reveni în infirmerie şi întrebă 
unde erau duşi togorianii răniţi. Medicul pe care-l întrebă nu 
ştia şi avu nevoie de trei încercări pentru a afla răspunsul. 

Finalmente fu îndrumat spre altă infirmerie temporară, 
unde erau trataţi cei mai mulţi non-umanoizi. Han zări 
uriaşa formă neagră a lui Muuurgh ghemuită lângă o saltea 
şi se grăbi într-acolo. 

— Hei, Muuurgh! 

Togorianul se răsuci, auzindu-i glasul, apoi sări şi-l prinse 
într-o îmbrăţişare plină de putere. 


— Muuurgh este bucuross ssă-l vadă pe Han Ssolo, rosti 
el. Acum ne evacuează şi Muuurgh nu voia ssă plece fără 
ssă-şi ia rămass bun. 

Han se uită către Mrrow, al cărei cap era pe jumătate 
acoperit de un bandaj. 

— Ce s-a-ntâmplat? 

— Muuurgh şi Mrrow păzeau locul de asolizare, când i-au 
atacat trei gamorreani. Ea a fost lovită de două ori cu o 
vergea de forţă, înainte ca Muuurgh ssă-i ssfâşie beregata 
atacatorului. 

— Îmi pare atât de rău... O să scape, nu-i aşa? 

— Şi-a pierdut ochiul, iar medicul sspune că poate 
trebuie amputată şi mâna. Nu ştie încă. Dar Mrrow va trăi şi 
va fi mândră, ştiind că ssclavii ssunt liberi şi preoţii morţi. 

Han dădu din cap, dar fu incapabil să rostească alt 
cuvânt. Sanitarii veniră cu o targă antigrav şi suiră pe ea 
togoriana rănită. Corellianul se apropie împreună cu 
Muuurgh de naveta medicală, asistară la încărcarea tărgii, 
apoi, în tăcere, Han îl strânse pentru ultima dată în braţe pe 
Muuurgh. 

După ce privi decolarea navetei, contrabandistul se 
întoarse către depozitul mare de mirodenii, gândindu-se că 
acolo o va găsi pe Bria. Întâlnindu-se pe drum cu Jace Paol 
care se grăbea în aceeaşi direcţie, îl întrebă unde era 
Comandorul său, iar Paol indică dormitorul pelerinilor. Han 
porni să alerge într-acolo, pentru ca să se oprească după 
aceea la jumătatea distanţei între depozit şi dormitor. 

Trupele rebelilor îi scoteau din dormitoare pe pelerinii 
buimăciţi şi speriaţi, care erau în mod evident în pragul 
panicii. Bria se afla în faţa lor cu o portavoce în mână şi le 
vorbea. 

— Ascultaţi-mă! Toţi preoţii sunt morţi! Acum sunteţi 
liberi şi am venit să vă ajutăm! 

— l-au ucis pe preoţi! strigă un bătrân şi începu să 
plângă. 

Gemete şi tânguieli se înălţară în văzduh. 

— Îmbarcaţi-vă fără întârziere în navetele acestea! urmă 
Bria. Avem medici şi medicamente care vă vor ajuta să vă 


simţiţi mai bine. Vă putem vindeca! _ 

Mulțimea devenea tot mai agitată. /ncă o clipă şi va 
izbucni o răzmeriţă, gândi Han neliniştit. Era evident că Bria 
nu găsea deloc un limbaj comun cu pelerinii. 

— Vrem Exultare! strigă un sclav şi în clipa următoare 
toţi scandau şi-şi agitau pumnii în aer. 

— Vrem Exultare! 

Bria arătă spre navete. 

— Ajunge să vă îmbarcaţi! Vă vom ajuta! 

— Vrem Exultare! 

Gloata se împinse înainte şi, cu un aer dezgustat, femeia 
făcu semn soldaţilor ei. Aceştia deschiseră focul cu raze 
paralizante şi pelerinii începură să se prăbuşească cu 
zecile. 

Han, care suferise el însuşi de câteva ori efectele razelor 
paralizante, simţi un fior de înţelegere pentru pelerini şi fu 
oarecum şocat de cruzimea cu care Bria ordonase soldaţilor 
să tragă pur şi simplu în ei. 

Decise totuşi că nu ar fi avut rost să comenteze situaţia 
în vreun fel. Pe când stătea locului, şovăitor, privind cum 
droizii hamali încărcau în navete pelerini inerţi, Bria se 
întoarse şi-l zări. 

Han flutură din mână şi femeia porni în fugă spre el. O 
prinse şi o îmbrăţişă cu putere, uşurat că amândoi 
scăpaseră nevătămaţi din bătălie. 

— Ce-i cu Jarik? întrebă ea. 

Bărbatul clătină din cap. 

— N-a putut fi salvat. 

— Oh, Han... îmi pare atât de rău! 

Strângând-o în braţe pe Bria, Han o apropie şi mai mult 
de el, o sărută şi o simţi răspunzându-i la sărut. Rămaseră 
îmbrăţişaţi în mijlocul haosului. 

În cele din urmă, ea se desprinse şi rosti: 

— E timpul să pornim spre Administraţie. Trebuie să ne 
ocupăm de tezaur. 

— Chewie trebuie să fi adus deja Șoimu/ pentru 
încărcare, aprobă Han şi privi în jur. 

De acum soarele răsărise şi scena din faţa lui era un haos 


organizat, cu trupe ale rebelilor peste tot. Bria îl trase de 
mânecă, însă contrabandistul nu se clinti. 

— Unde-i Lando? întrebă el. Acum câteva minute, era pe- 
aici. A plecat să-şi ia partea de mirodenii? 

— Haide! insistă femeia. 

Han se mai uită o dată spre depozit, gândindu-se că 
Lando se afla probabil chiar acolo, aşteptând să-şi ia cota. ÎI 
zări într-adevăr şi schiţă un pas către el, dar Bria îl smuci 
înapoi. 

— Nu! Haide, trebuie să mergem! 

— Ceva e-n neregulă acolo, miji ochii Han. 

li putea distinge pe Lando, Arly Bron, Kaj Nedmark şi alţi 
şase căpitani contrabandişti stând lângă uşile deschise ale 
depozitului. 

Pur şi simplu... stăteau pe loc. Nu se clinteau. Han se uită 
la Lando şi acesta îi întoarse privirea, însă jucătorul 
profesionist nu făcu nici o mişcare. 

— Haide! 

Han păşi către depozit, după care se opri surprins şi uluit. 
Acum vedea că imediat înapoia uşii şi ţinându-i la respect 
pe contrabandişti se afla un soldat rebel care manipula un 
blaster cu repetiţie greu, instalat pe tripodul său. Îndărătul 
lui, la intervale egale, se găseau alţi trei rebeli - toţi cu 
armele aţintite asupra contrabandiştilor. 

— Ce naiba se-ntâmplă? întrebă Han, răsucindu-se 
pentru a o confrunta pe Bria. Ce faci? 

Ea îşi muşcă buza inferioară. 

— Speram că nu vei afla, îi răspunse, şi atunci ar fi fost 
mai uşor. Han, azi-noapte am primit ordine noi. Se întâmplă 
ceva foarte important şi avem nevoie de toate creditele pe 
care le putem strânge. Toţi vor trebui să facă sacrificii. 
Căpitanii contrabandişti vor mai fi ţinuţi o vreme ostatici. 
Echipajele lor au voie să încarce mirodeniile neprocesate... 
însă noi le vom lua pe toate celelalte. Avem nevoie de ele, 
Han. Imi pare rău, dar n-am alternativă. 

Bărbatul simţi cum rămâne cu gura căscată şi privi înapoi 
peste umăr, văzându-i pe contrabandiştii care-l fulgerau din 
căutături. La naiba! îşi spuse. Ei cred că am ştiut din capul 


locului cum stă treaba! 

Ce ar fi trebuit să facă în continuare? Să renunţe la 
partea sa din tezaur, pentru a se alătura contrabandiştilor? 
Dacă situaţia ar fi stat invers, cei mai mulţi dintre ei n-ar fi 
mişcat nici măcar un deget pentru a-l ajuta. Han ştia prea 
bine asta. În plus... nu era apropiat de nici unul. 

Cu excepţia lui Lando... 

Scutură din cap, apoi se întoarse iarăşi către Bria. 

— Scumpo, de ce nu mi-ai spus ce intenţionai? 

— Fiindcă nu ai fi fost niciodată de acord. 

— Dar Lando este prietenul meu. (Strânse din umeri.) Pe 
ceilalţi... de abia îi cunosc. Dar pe Lando... 

— Haide! spuse ea. Partea ta din tezaur poţi s-o iei şi să 
faci cu ea orice doreşti. Dacă ai remuşcări, dă-i după aceea 
lui Lando partea care-i revenea. 

Han căzu pe gânduri, apoi suspină. O să te răsplătesc, 
Lando, gândi el. Mergând alături de Bria şi îndepărtându-se 
de contrabandişti, ridică mintal din umeri. Nu-mi place 
situația... dar ce altceva pot să faci. 

Reflectă că era mai bine că Chewie nu fusese de faţă. 
Wookieeul era exagerat de scrupulos. 

Când ajunseră la clădirea Administraţiei, Han şi Bria îl 
găsiră pe Chewie aşteptându-i, iar $oimul/ staționat pe 
platformă. Chewbacca se interesă de ce nu venise şi Lando, 
iar corellianul ezită. 

— Se întoarce cu Arly, răspunse el după o secundă. 

Din fericire, wookieeul era prea surescitat de existenţa 
tezaurului ca să sesizeze nesiguranța prietenului său. 

Han luase din arsenalul rebelilor un mic detonator termic 
şi aruncarea în aer a uşii de la sală dură numai câteva clipe. 

Păşi înăuntru şi rămase locului, şocat. Majoritatea 
rafturilor erau goale. 

— Ce... 

— Probabil că Teroenza se pregătea deja să fugă! 
exclamă Bria, apoi arătă cu braţul. Uite, sunt deja 
ambalate, parcă ne-aşteaptă! 

Uşa mare pentru livrări, situată în spatele sălii tezaurului, 
era întredeschisă, ca şi cum o parte din obiecte fuseseră 


încărcate... totuşi Han nu vedea nici o navă afară. Se gândi 
că Teroenza apelase o navă pentru evacuare, dar fusese 
ucis cu o zi în urmă de asasinii Desilijic. 

— În regulă! strigă el şi o prinse pe Bria în braţe, rotind-o. 
Mulţumim, Teroenza! 

O sărută scurt, dar pasional, apoi reveni cu atenţia la 
lăzile pline de comori. 

— Perfect, ne va trebui un cărucior cu vinci repulsor. Am 
aşa ceva la bordul Șoimului. Chewie, du-te... 

— Nu clinti, Solo, răsună un glas din trecutul său. 

Corellianul încremeni, iar Teroenza apăru târându-se 
dinapoia fântânii de jad alb, unde se ascunsese. Marele 
Preot avea în mâini o carabină blaster, iar ochii săi purtau o 
sclipire nebună care-l anunţa pe Han că din situaţia 
respectivă avea să-i fie imposibil să scape doar pe baza 
vorbelor. 

— Mâinile sus, continuă t'landa til. 

Han, Chewie şi Bria ridicară braţele. Contrabandistul 
trase cu coada ochiului spre ceilalţi, străduindu-se să se 
gândească rapid la o modalitate de a ieşi din situaţia aceea, 
dar Teroenza îi ţinea la respect cu arma. 

— Voi fi foarte încântat să vă ucid, Han Solo şi Bria 
Tharen, anunţă Teroenza. Am chemat un pilot, care va veni 
să mă ia din Colonia 4. Voi scăpa de planeta asta 
mizerabilă... şi voi avea şi comoara mea. Imi va lipsi 
perechea, dar, pe ansamblu, n-am ieşit chiar aşa de rău. 
Poate că Desilijic îmi va putea folosi serviciile... 

— Jabba îmi este prieten, zise iute Han. Nu va fi deloc 
încântat, dacă mă omori. 

Marele Preot râse şuierat. 

— Huttii n-au prieteni, spuse el. Adio, Solo. 

îndreptă blasterul spre Han şi degetul său mic şi 
butucănos începu să apese trăgaciul. 

Han închise ochii. Auzi ţiuitul armei... 

„Şi nu simţi nimic. Nici o durere. Nicio arsură 
pârjolitoare. 

După un moment prelung, auzi zgomotul unui corp care 
căzu cu un bufnet sonor. 


A împuşcat-o pe Bria, nu pe mine! gândi el şi deschise 
ochii. 

Însă trupul de pe podea aparţinea lui Teroenza. În locul 
ochiului stâng bulbucat al Marelui Preot se căsca acum o 
gaură fumegândă. 

Bărbatul rămase privind stupefiat cadavrul, întrebându- 
se dacă nu cumva înnebunise şi-şi închipuia toată situaţia 
aceea. Ce se-ntâmplă? 

Lângă el. Bria icni. 

Han îl văzu pe Boba Fett, care ieşi dintr-un colţ întunecat 
al sălii, cu o carabină blaster în mâini. 

Grozav! îşi spuse. Acum Fett ne va ucide pur şi simplu pe 
toți! 

Vânătorul de recompense îi tinu sub cătarea armei, iar el 
se apropie de forma masivă a lui Teroenza şi se lăsă într-un 
genunchi. Fără să lase din mână carabina blaster, manipulă 
cu celălalt braţ un vibrofierăstrău. Micul instrument bâzâi, 
retezând cu uşurinţă prin carne şi os, iar Fett tăie cu atenţie 
cornul Marelui Preot. 

Corellianul simţea că mintea i se învârtea, şocată. 

În cele din urmă, vânătorul de recompense se sculă din 
nou şi porni să se retragă fără grabă, ţinând sub braţ trofeul 
hidos. 

Lui Han îi fu imposibil să se abţină. 

— Pleci? bolborosi el. 

Nu putu decide dacă nu-şi imaginase că vocea mecanică 
a lui Fett avea un uşor ton de amuzament. 

— Exact, spuse vânătorul de recompense. Preotul este o 
recompensă prioritară. Nu mă aflu aici pentru voi. 

Ajungând la deschiderea din perete, Boba Fett păşi prin 
ea şi dispăru la fel de fulgerător şi silențios cum apăruse. 

Han rămase cu gura căscată şi avu impresia că o să 
leşine de uşurare. 

— Bria! răcni el şi o îmbrăţişă din nou. 

Cei trei chiuiră şi celebrară câteva clipe în sala 
tezaurului. 

Han porni spre $oim, pentru a aduce căruciorul cu vinci 
repulsor. Când reveni, mai pierdură nişte minute ca să 


aranjeze lăzile pentru o încărcare cât mai eficientă. 

Brusc, o navetă de asalt a rebelilor asoliză pe permaton, 
alături de Soim şi Han se holbă surprins, văzându-i 
coborând pe Jace Paol şi o grupă de soldaţi. 

— Bria..., făcu el, hei, ce se-ntâmplă? Asta-i comoara 
noastră. Noi o luăm şi noi plecăm cu ea în Soim... nu? 
împreună... nu? 

O privi şi ea îi întoarse căutătura, muşcându-şi buza fără 
să-i răspundă, iar Han simţi un ghem rece cotropindu-i 
stomacul. 

— Bria... scumpo... ţii minte, ai promis! Vom fi împreună, 
nu? Mereu? (înghiţi un nod.) Bria... 

Chewie mugi de furie şi frustrare şi, brusc, în mâna ei 
apăru un blaster care-i acoperea pe amândoi. 

— Han, vorbi Bria încetişor, trebuie să stăm de vorbă. 

H rămase zgâindu-se la arma ei, ca şi cum ar fi fost 
paralizat. 

— Scumpo, ce faci? 

— Am nevoie de tot, Han. Nu pentru mine, ci pentru 
Rezistență. 

Făcu un semn spre soldaţii rebeli, iar aceştia intrară în 
sală, luară căruciorul cu vinci repulsor al lui Han şi începură 
să îngrămădească lăzi pe el. 

Contrabandistul privi fără să-şi creadă ochilor cum primul 
transport de obiecte de artă ieşi pe uşă. 

— Bria..., articulă el cu glas răguşit, nu poţi face una ca 
asta. Nu-i adevărat ce se-ntâmplă! încerci... încerci doar să 
mă păcăleşti, aşa-i? 

— Îmi pare rău, răspunse femeia. Trebuie să iau totul - 
tot ceea ce echipele mele pot recupera de pe nenorocita 
asta de planetă. Toate mirodeniile procesate, toate armele, 
tot tezaurul. Ştiu că nu-i corect, dar n-am alternativă. 

— Ceilalţi Comandori ai rebelilor au pus la cale asta? 

— Nu din câte ştiu, dar eu am primit azi noapte mesajul. 
Agenţii noştri de informaţii au descoperit că Imperiul a 
demarat un proiect important. Ceva foarte mare. Atât de 
mare încât de el depinde soarta multor planete. Trebuie să 
aflăm ce se intenţionează, iar asta va costa credite... multe. 
Pentru bacşişuri, monitorizări, trupe... tot ce-ţi trece prin 
minte. Sper doar că ceea ce vom găsi pe Ylesia va fi 
suficient. 

Han îşi umezi buzele. 

— Crezusem că mă iubeşti. Aşa mi-ai spus. 

Încă o încărcătură ieşi pe uşă. Bărbatul privi după ea şi-i 
veni să geamă. Chewie chiar gemu. 

Bria oftă şi clătină din cap. 

— Da, şopti ea, te iubesc şi doresc ca noi doi să fim 
mereu împreună. Vino cu mine, Han. Acum nu te mai poţi 
întoarce pe Nar Shaddaa. Vino cu mine şi vom lupta 


împreună împotriva Imperiului. Tu, eu şi Chewie. Vom 
alcătui o echipă grozavă. Toţi trebuie să facem sacrificii, iar 
sacrificiul nostru va fi renunţarea la tezaur. Doar nu crezi 
că-l ţin pentru mine, nu? 

— Nu, Bria, vorbi Han cu glas încărcat de amărăciune, nu 
cred asta. Nici măcar o clipă. 

Trase aer adânc în piept şi urmă, răguşit: 

— Bria... eu te-am iubit. 

Faţa ei se contorsionă neliniştită, auzindu-l cum vorbea la 
timpul trecut. 

— Han, eu te iubesc! Te iubesc, cu adevărat! Totuşi nu 
pot lăsa ca sentimentele mele să afecteze Alianţa Rebelilor! 
Raidul acesta a fost un examen, pe care noi l-am absolvit! 
Celelalte grupuri de rezistenţă vor vedea ce putem realiza! 
Han... am cucerit o întreagă planetă. Atacul acesta va intra 
în istoria Rebeliunii, o ştiu! 

— Da, ca fiind atacul în care Bria Tharen le-a tras ţeapă 
celor care au crezut în ea. Inclusiv tipului căruia îi spunea 
că-l iubea. 

Lacrimile inundară ochii femeii şi porniră să i se prelingă 
pe obraji. Bria se trase într-o parte, făcându-le loc soldaţilor 
să manipuleze altă încărcătură spre uşă. 

— Han... te rog, te implor... vino cu mine. Tu eşti un 
conducător înnăscut. Nu mai trebuie să trăieşti la limita 
legalităţii. In Alianţa Rebelilor, ai putea să fii ofiţer şi să ai o 
soldă! Nu mare, totuşi îndeajuns ca să poţi trăi! Te rog, 
Han! 

El o privi cu răceală. Bria plângea acum de-a dreptul 
nestăvilit, iar Jace Paol se apropie şi-i luă blasterul din 
mână. 

— Comandor Tharen, o anunţă, este ultima încărcătură. 

Femeia aprobă din cap şi se strădui să se calmeze, 
ştergându-şi lacrimile cu mâneca. 

— Te rog, Han. Te-nţeleg, dacă acum eşti prea furios. 
Ajunge... să-mi trimiţi un mesaj. Jabba ştie cum mă poţi 
contacta. Te rog, Han. 

— O să-ţi trimit un mesaj, încuviinţă el. Mai ţii minte tot 
ce ţi-am spus în seara aceea în Lumina Albastră? Ei bine, 


totul a fost adevărat, iar eu am fost un idiot, fiindcă te-am 
crezut vreodată. 

Scotoci într-un buzunăraş interior şi scoase un portvizit 
micuţ, înăuntru se afla o bucată de foliplast. 

— O mai recunoşti? 

Ea privi foliplastul, se apropie, apoi se retrase dând din 
cap, cu faţa foarte palidă şi încordată. 

— Da... 

— Ei bine, sunt atât de prost, încât am purtat-o toţi anii 
ăştia cu mine, mârâi Han. Dar începând de azi, nu mai sunt 
prostul nici unei femei, surioară. Nici o femeie n-o să mă 
mai fraierească. Niciodată. 

Cu mişcări lente, fără grabă, rupse foliplastul în bucățele 
mici, apoi le dădu drumul să-i cadă printre degete, 
risipindu-se pe podea. 

— Bria, ai face bine să te sui în nava ta şi s-o ştergi cât 
timp treaba ţi-a mers bine. Dacă o să te mai revăd vreodată 
în viaţa mea, o să te-mpuşc fără avertisment. 

Femeia îl privi şocată, până ce Jace Paol o prinse de braţ 
rosti: 

— Comandor Tharen... am terminat de încărcat. 

— Bine, rosti ea cu glas stins şi tremurat. Han... îmi pare 
rău. Eu te voi iubi mereu. Mereu. Nu am iubit pe nimeni 
altul decât pe tine şi nici nu voi iubi pe altcineva. Îmi pare 
rău... 

Paol o cuprinse cu braţul pe după umeri şi i se adresă lui 
Han: 

— Ţi-am lăsat o ladă şi căruciorul, Solo. Te sfătuiesc să 
nu pierzi timpul pe aici. Încărcăturile explozive sunt reglate 
să detoneze peste treizeci de minute. 

Încetişor, Paol se retrase pe uşă, păstrând blasterul 
aţintit asupra lui Han şi Chewie. Rebelii de lângă navetă îi 
acopereau de asemenea pe cei doi. 

Corellianul rămase locului tăcut, iar naveta de asalt 
decolă. 

După ce dispăru, bărbatul inspiră adânc şi tremurat, şi 
simţi cum îl doare pieptul. Trase din nou aer în plămâni şi îl 
duru şi acum. Ochii îl furnicau, dar îşi muşcă buza până ce 

durerea îi îngădui să-şi recâştige controlul. 

— Chewie, spuse el, azi a fost o zi mare, ştii asta? 

Chewie emise un sunet jalnic, de înţelegere şi simpatie. 

— Ei bine, trebuie să-i dăm drumul. Fii atent ce-ţi propun 
- dă o raită prin complex, dar fii cu ochii pe ceas. Poate c- 
au scăpat ceva fiole de sclipstim sau altceva. Eu o să 
inspectez camerele lui Teroenza. Cred că avea nişte obiecte 
de preţ şi pe-acolo. Ne-ntâlnim aici, peste şaptesprezece 
minute. 

— Hrrrrrrnnnnnnggggggghhhh! 

Wookieeul porni ca din puşcă. 

Han cercetă sala tezaurului şi apartamentul Marelui 
Preot, găsind câteva flecuşteţe şi pe Ganar Tos, care 
suspina. Pilotul îl privi cu răceală pe bătrânul umanoid. 

— Zi mersi că nu te-ai însurat cu ea, îi spuse. Şterge-o 
rapid de-aici. Clădirea va exploda peste cincisprezece 
minute. 

Bătrânul zisian dispăru pe uşă aidoma unui gândac 
speriat. Han pufni dezgustat şi continuă căutarea. 

Când reveni la $oim, purtând un sac cu antichităţi de 
mâna a doua, contrabandistul privi în jur, uitându-se după 
Chewie. Grăbeşte-te, minge-mblănită, gândi el. 

Intră în navă ca să o pregătească pentru decolarea 
imediată, când auzi răgetul lui Chewbacca, care-i cerea să 
vină afară şi să vadă ce găsise! 

Han simţi că-i tresare inima în piept. O /adă cu fiole de 
sclipstim! 

leşi în goană pe rampă şi se opri aproape imediat, 
derutat. Chewbacca stătea acolo cu un grup de copii în 
zdrenţe, scofâlciţi, cu ochii mari şi speriaţi. II ţinea pe cel 
mai mic în braţe. Ceilalţi opt păreau să aibă vârste cuprinse 
între patru şi doisprezece ani. 

— Ce-i asta? se holbă Han. De unde naiba au apărut 
ăştia? 

Chewbacca îi povesti că scotocea prin clădirile părăsite, 
când auzise suspine într-un beci din partea dinapoi a 
dormitoarelor. Se părea că puştii se născuseră din 
legăturile între pelerini şi fuseseră uitaţi de către părinţii lor 


dependenţi de Exultare în confuzia ce urmase atacului. 

Toţi copiii erau umani şi Han bănui că erau corelliani. 
Oftă apăsat. 

— Chewie! Era vorba să găseşti ceva valoros! 

Chewbacca sublinie indignat că şi copiii erau valoroşi. 

— Doar dacă i-am vinde ca sclavi, se strâmbă 
contrabandistul. 

Buza superioară a wookieeului se retrase, dezgolindu-i 
colții şi se auzi un mârâit. 

— Gata, gata, ridică Han braţele, a fost doar o glumă! Ştii 
bine că eu n-am treabă cu sclavii! Totuşi ce-o să facem cu 
ei? 

Chewie îi atrase atenţia că, deoarece clădirile aveau să 
explodeze în mai puţin de cinci minute, nu era momentul 
potrivit ca să discute diversele variante posibile. 

— Bine, ţâncilor, mormăi Han. Îmbarcarea! Haideţi, 
haideţi! Cred că mai avem şi ceva raţii suplimentare... 

Peste alte două minute, Șoimul decolă şi Han survolă 
pentru ultima dată Colonia. Dedesubtul lor, clădiri le 
înfloriră una câte una în mingi de foc uriaşe. După câteva 
ore, nu aveau să mai rămână decât resturi de zgură 
carbonizată, pe care, treptat, jungla avea să le 
recucerească. 

Durga, lord de Besadii, privi stupefiat prin videcranul 
iahtului său către emisfera întunecată a Ylesiei. Pe partea 
aceea a planetei înmugureau iaduri de foc, clar vizibile din 
spaţiu. Fostele locaţii ale Coloniilor erau marcate de 
incendii forestiere uriaşe,  aţâţate de vânturile 
omniprezente. 

Existau şi supraviețuitori, Durga o ştia. Mercenarii Nova 
Force care se predaseră... bătrânul Ganar Tos... Il 
contactaseră pe Durga la bordul iahtului său, prin 
intermediul câtorva unităţi portabile de comunicaţii pe care 
le salvaseră. Apelurile lor plângătoare, solicitând salvarea, 
se auziseră din clipa în care nava huttă ajunsese pe orbită, 


însă din fabrici şi depozite... nu mai rămăseseră decât 
sfărâmături ce ardeau. 

Pierdute... Durga nu putea pur şi simplu să-şi creadă 
ochilor. De la o zi la alta... o chestiune de ore... 

Pierdut. Totul fusese pierdut. 

Huttul inspiră adânc şi se gândi la apelul primit cu numai 
câteva minute în urmă de la prinţul Xizor. O convorbire 
plăcută, liniştitoare, reamintindu-i lui Durga că datora 
credite Soarelui Negru, dar că, în urma dezastrului pe care-l 
suferise, Xizor era de acord să stabilească modalităţi de 
plată. Şeful Soarelui Negru sugerase că ar fi fost încântat să 
ajute Besadii să reconstruiască operaţia ylesiană. 

Nu, gândi Durga. Nu iarăşi... 

În primul rând, rebelii plecaseră cu mii de pelerini şi 
agenţii lui Xizor indicaseră posibila descoperire a unui 
„tratament" pentru dependenţa de Exultare. Cu aşa mulţi 
pelerini spunând adevărul despre Ylesia, avea să fie foarte 
greu să atragă noi recruți. 

lar Marele Preot t' landa til pe care-l racolase Zier privise 
o singură dată, îngrozit, spre planetă, apoi refuzase sec să 
aibă cea mai mică legătură cu întregul plan. 

Nu, gândi Durga. Data viitoare, voi încerca altceva. 

Şi, desigur, va exista o „data viitoare". Va găsi o altă cale 
de a face Besadii mai bogat ca oricând. lar dacă el, Durga, 
trebuia să-l slujească pe prinţul Xizor, ei bine, atunci avea 
să ajungă în vârful Soarelui Negru. 

Ţelul său imediat era să devină un vigo. Şi după aceea... 
poate că avea să-l provoace pe Xizor însuşi. Sau chiar pe 
împărat. Durga ştia despre sine că era inteligent şi aprecia 
că putea să conducă spaţiul imperial la fel de bine ca 
oricare altul. 

Cobori privirea spre unicul suvenir care-i rămăsese după 
ziua aceasta dezastruoasă. Un corn lung, mânjit de sânge. 
Cel putin Aruk a fost răzbunat, se gândi. Odihnească-se în 
pace. 

Lordul hutt activă intercomul şi pilotul său îi răspunse 
imediat. 

— Ocupă-te de recuperarea trupelor mercenare, îl instrui 


Durga. După aceea, stabileşte cursul spre Nai Hutta. Am 
terminat aici. Plecăm acasă. 

— Da, Excelenţa Voastră, răspunse pilotul. 

Durga se lăsă pe spate şi suspină. Luă cornul lui 
Teroenza, îl mângâie gânditor şi începu să-şi facă planuri 
pentru viitor. 


KKK 


Peste şase ore, când ieşiră din hiperspaţiu, Han Solo şi 
Chewbacca tot nu căzuseră de acord ce să facă cu orfanii 
corelliani, dar consola de comunicaţii a navei începu să 
piuie, semnalând recepţia unui mesaj. 

Chewbacca insista să lase copiii pe Corellia, pentru a 
putea fi îngrijiţi de familii, în timp ce Han protesta împotriva 
pierderii de timp şi combustibil. 

— Eu zic să-i lăsăm într-un astroport de pe orice planetă 
civilizată şi cineva o să aibă grijă de ei. 

Chewie comentă că, fiind el însuşi tată, aprecia că 
singura cale de acţiune era să-i readucă pe copii pe 
Corellia. 

Han îl fulgeră cu privirea pe wookiee, apoi acceptă 
mesajul. Imaginea lui Jabba se materializă deasupra 
consolei. 

— Han, băiete! 

— Salut, Jabba, făcu Han. Ce s-a-ntâmplat? 

Huitul se încruntă puţin înaintea salutului prozaic al 
omului, dar îşi uită repede neplăcerea. 

— Felicitări, Han! Raidul a fost un succes absolut! Sunt 
foarte încântat! 

— Grozav, făcu corellianul posac. De aceea ai plătit un 
apel interstelar? 

— Oh... nu, chicoti Jabba. Am o încărcătură de mirodenii 
pe care vreau s-o iei de la Moruth Doole, pe Kessel. Să mi-o 
aduci imediat pe Tatooine, ai înţeles? Afacerea-i aranjată şi 
mirodeniile sunt plătite. 

— Bine, încuviinţă Han. Onorariul meu obişnuit? 

— Sigur că da, sigur că da, tună Jabba. Şi poate chiar o 


bonificaţie pentru livrare rapidă. 

— l-am dat drumul. 

— Bravo, băiete... Privindu-l gânditor, huttul adăugă: şi, 
Han... poate că după aceea ar fi bine să-ţi iei o vacanţă. 
Dacă nu te superi că ţi-o spun, arăţi cam tras la faţă. 

— Bine, aşa voi face. 

Han întrerupse legătura şi se strâmbă. 

— Minunat! O droaie de ţânci plângăcioşi pe care trebuie 
să-i iau cu mine pe Ruta Kessel. Chewie, poate c-ar trebui 
să mă gândesc serios să mă las de contrabandă. 

Unicul comentariu al lui Chewbacca fu că ar fi fost bine 
ca de pe Kessel să cumpere nişte lapte de traladon şi lipii 
pentru sandvişuri. 

Pilotul gemu sonor. 

După douăsprezece ore, cu încărcătura de mirodenii 
fixată în siguranţă în compartimentele secrete de sub 
podele, Han decolă de pe Kessel. II lăsă pe Chewie să 
distribuie hrana copiilor şi el porni spre Foale, verificându-şi 
cursul. Brusc, un led îi pâlpâi pe consola de comenzi şi-şi 
dădu seama că o navă vamală imperială era pornită pe un 
curs de intercepţie! 

— Chewie! Vino-aici! răcni el şi acceleră. 

In câteva clipe, wookieeul se afla în carlingă. 

— Pune-le centurile afurisiţilor de copii, urlă Han, şi dup- 
aia întoarce-te! Avem imperiali după noi şi nu va fi deloc 
uşor! 

— Hrrrrrnnnnn! 

Han acceleră Șoimul chiar mai mult decât în ziua în care 
se întrecuse cu Salla. Când Chewie se instală în scaunul 
copilotului, Han auzi un chiţăit înăbuşit îndărătul lui şi, 
privind peste umăr, zări un ţânc cu ochii mari, care se holba 
la Foale. 

— Ce cauţi aici?! se răsti pilotul. 

Exact ce-mi trebuia! Un puşti mucos! 

— Mă uitam, răspunse copilaşul. 

— Nu ţi-este frică? mârâi Han, răsturnând Soimul pe o 
parte, ca să evite o trâmbă de gaze ionizate dinspre una 
dintre îngrămădirile de găuri negre. 


Nava imperială trase o salvă spre el, dar rată de departe. 

Minunat! Se trage în mine şi am picii ăştia la bord! 

— Nu, domnule, chiţăi puştiul. Ce grozav este! Puteţi 
merge şi mai repede? 

— Mă bucur că-ţi place, bombăni Han. Băieţică, să fii 
sigur c-o să-ncerc... 

Mări viteza, trecând pe lângă primul roi de găuri negre. 
Goneau acum atât de tare, încât totul părea înceţoşat, ca şi 
cum ar fi efectuat un salt în hiperspaţiu. Han nu mersese 
niciodată atât de rapid cu Șoimul. 

— lu-hu-huuuu! răcni el, când evitară de puţin a fi atraşi 
de puţul gravitațional al unei găuri negre. 

— lu-hu-huuuu! îl imită copilul din spatele său. 

Han începu să râdă ca un nebun. 

— Îţi place, puştiule, aşa-i? la fii atent cum îi întrec pe 
melcii ăştia imperiali! 

— Haide! strigă ţâncul. Mai repede, căpitane Solo! 

— Cum te cheamă, piciule? întrebă Han, când efectuau 
ultima curbă printre teribilele puțuri gravitaționale ale 
Foalelor, trecând atât de aproape de ele, încât motoarele 
urlară, protestând. 

— Kryss P'teska, domnule. 

— Şi-ţi place viteza, aşa-i? 

— Da! 

— Bine... 

Han se avântă în Groapă, gonind şi evitând la mustață 
asteroizii ce se deplasau iute, bizuindu-se pe propria sa 
experienţă prin locurile acelea. Işi dădu seama că-şi sporea 
avansul faţă de imperiali. Nava vamală de abia se mai 
zărea acum. 

Dacă m-aş mai îndepărta doar niţel... 

Sudoarea se îndesise pe fruntea lui Han şi i se prelingea 
în ochi, usturându-l, totuşi nu încetini nici măcar pentru o 
clipă. Nava imperială era de acum hăt departe înapoia sa. 
Pilotul evită şi eschivă asteroizi şi-şi dădu seama că se 
apropia de marginea Gropii. 

— Minunat, mormăi el. Mai trebuie doar să ieşim de aici 
şi apoi putem trece la viteza luminii... 


Chewie începu brusc să schelălăie şi să gesticuleze 
disperat spre consolă. Han îşi privi instrumentele şi gemu 
sonor. 

— La naiba! Trei imperiali pe perimetrul Gropii! E clar că 
ne-aşteaptă pe noi! lar unul dintre ei este un nemernic 
mare de tot! 

Gândurile contrabandistului alergau la fel de iute ca 
nava. 

— Chewie, n-o să-i putem întrece pe imperialii ăia, iar ca 
armament ne depăşesc clar. L-am pierdut însă pe cel care 
ne urmărea, cel puţin pentru moment. Dacă ne putem 
îndepărta suficient de mult, ar trebui să-i dăm drumul şi să 
aruncăm marfa în Groapă... aşa cum ai făcut tu cu colonelul 
Quirt, într-o cursă. După ce vor scotoci $oimul cât le va 
pofti inima, o să ne-ntoarcem să recuperăm încărcătura. Ce 
zici? 

Chewbacca avea aceeaşi părere. 

— Bine, spuse Han, preia comanda. Trebuie s-o facem 
realmente rapid. Astea-s coordonatele. 

— Hrrrrrrinnnnnhh! 

Lăsându-l pe wookiee să se îndrepte spre coordonatele 
pe care le selectase. Han părăsi carlinga şi se grăbi către 
coridorul cu compartimente secrete, urmat foarte 
îndeaproape de Kryss. 

— Puştilor, ia daţi-mi o mână de ajutor, făcu corellianul 
scoțând mai mulţi colaci de sârmă. (Câţiva copii se 
apropiară de el şi rămaseră locului, privindu-l.) Cum vă 
cheamă? 

— Cathea, domnule, spuse o fată de doisprezece- 
treisprezece ani cu o coadă lungă de păr blond. Vă ajut eu. 

— Pe mine mă cheamă Tym, zise un băieţel. 

— Eu sunt Aeron, vorbi un altul cu păr negru. Vă ajut! 

— Bravo, icni Han ridicând plăcile punţii. la ajutaţi-mă să 
ducem butoiaşele astea în ecluza tribord, iar acolo le vom 
lega laolaltă! 

În două minute, mirodeniile erau pregătite de lansarea în 
spaţiu. Han îi îndepărtă pe copii din ecluză, apoi o închise 
ferm în urma lor. Ignoră procedurile standard de 


depresurizare şi, utilizând controlul manual prioritar, sili 
uşile exterioare să gliseze mult, îndepărtându-se... apoi 
expedie în spaţiu butoiaşele cu mirodenii. 

— Chewie!  răcni el. Le-am lansat!  Consemnează 
coordonatele! 

Cu puţin noroc, ar fi trebuit să fie capabil să urmeze 
cursul mirodeniilor şi să le regăsească după o căutare nu 
foarte îndelungată. Butoiaşele în sine erau construite dintr- 
un aliaj care ar fi apărut imediat pe senzorii săi, dacă se 
apropia destul de mult. 

Ţinând seama de circumstanţele existente, era cel mai 
bun lucru pe care putea să-l facă. 

Reveni după aceea în carlingă şi refăcu traseul parcurs, 
astfel ca să se ivească din Groapă aproximativ acolo unde 
s-ar fi aşteptat imperialii. Când ieşi din Groapă, nava 
vamală imperială apăru pe neaşteptate din spatele său. 
Han îl privi pe Chewie şi fluieră. 

— A fost al naibii de-aproape. 

Consola de comunicaţii începu să semnalizeze şi 
contrabandistul o activă. 

— Navă neidentificată, pregăteşte-te de abordare, rosti o 
voce furioasă şi în acelaşi moment Han simţi cum Șoimul 
este prins de o rază de tractare. Vorbeşte căpitanul 
crucişătorului imperial Eva/uatorul. Nu vă împotriviţi şi nu vi 
se va face nici un rău. 

Han rămase locului, cu copiii adunaţi în jurul său în 
carlingă, privind cum Șoimul era atras spre nava imperială 
mare. 

— Puştilor, zise el, să nu vă băgaţi peste mine, când o să 
vorbesc. 

La câteva clipe după andocare, imperialii se aflau la 
ecluza $oimului, solicitând să li se permită intrarea. Han 
suspină şi se sculă pentru a le deschide, urmat de un alai 
de ţânci. 

Însuşi căpitanul imperial conducea grupul înarmat până 
în dinţi care sui la bord. 

— Sunt căpitanul Tybert Capucot, rosti cu aer trufaş 
bărbatul chel, privindu-l pe Han ca şi cum ar fi fost un 


spectacol extrem de neplăcut. Căpitane Solo, eşti bănuit de 
transport ilegal de mirodenii de pe Kessel. Sunt autorizat 
să-ţi percheziţionez nava. 

Corellianul se întoarse către interiorul Șoimului: 

— Daţi-i drumul, n-am nimic de ascuns. 

Capucot pufni şi reuşi să-l privească de sus pe Han - deşi 
era mai scund cu câţiva centimetri - apoi chemă înăuntru o 
echipă de scanare. 

— Căutaţi fiecare milimetru, ordonă el. Vreau mirodeniile 
acelea. 

Han strânse din umeri şi păşi în lături. 

Imperialii căutară... şi căutară... şi căutară cu şi mai 
multă atenţie. Han şi Chewie se strâmbară, auzind bubuituri 
din salon şi din compartimentul pupa pentru marfă. 

— Hei! protestă corellianul. Sunt un negustor onest! Sunt 
cetăţean imperial şi nu-mi puteţi trata nava în felul ăsta! 

— „Negustor onest"! pufni Capucot. Dacă nu transportai 
mirodenii de contrabandă, atunci ce făceai? 

Han gândi fulgerător. 

— Duceam... ăăă... îi duceam pe copiii aceştia înapoi pe 
Corellia. Pe o planetă de sclavi a avut loc o acţiune 
importantă de salvare şi... âăă... ei bine, copiii aceştia au 
fost uitaţi. De aceea i-am luat cu mine. 

Căpitanul îl străpunse cu privirea. 

— Corellia se află în direcţia aceea, rosti el pe un ton 
îngheţat indicând spre pupa. 

— A trebuit să mă opresc şi să le cumpăr de mâncare, 
ridică din umeri Han. Nu-i aşa, copii? 

— Da! vorbi peltic micuțul Tym. Ne era foame! Căpitanul 
Solo ne-a salvat! 

— Căpitanul Solo şi-a riscat viaţa pentru noi, zise Cathea 
răsucindu-şi cosiţa lungă. Este un erou. 

— Ne-a salvat, întări Aeron. Altfel săream în aer. 

Micul Kryss se apropie şi-l prinse pe Han de mână, apoi îl 
privi pe căpitanul imperial. 

— Căpitanul Solo este cel mai bun pilot din galaxie. l-ar 
putea întrece uşor pe imperialii mei... 

Corellianul reuşi la timp să acopere gura băiatului cu 


palma. 

— Ha, ha! chicoti el rânjind slab. Aşa-s copiii, zic tot felul 
de aiureli. Ai copii, căpitane? 

Capucot nu era amuzat. 

In cele din urmă, echipa de scanare reveni, fără să pară 
încântată. 

— Domnule căpitan, am efectuat o căutare minuțioasă, 
dar n-am găsit nimic. 

Tybert Capucot se înroşi la faţă. Rămase locului, 
căutându-şi cuvintele, după care îl fixă pe Han cu privirea. 

— Perfect, zise el. Curajosul nostru erou, căpitanul Solo, 
susţine că-i transporta pe aceşti copii spre Corellia. Un act 
atât de nobil merită o escortă imperială. Stabileşte-ţi cursul 
spre Corellia, căpitane. Te vom însoţi până acolo. 

Han deschise gura, apoi o închise. Cu un efort, încuviinţă. 

— Sigur că da. Să-i dăm drumul. 

Avu nevoie de aproape o zi ca să ajungă la planeta lui 
natală şi îi venea să înnebunească din cauza întârzierii de 
a-şi recupera mirodeniile. Ştia că dacă ele ar fi păţit ceva, 
Jabba n-ar fi fost îngăduitor. Afacerile erau afaceri, iar huttii 
nu aveau noţiunea milei. 

Când ajunse la Corellia, descoperi că imperialii îi făcuseră 
deja publică sosirea şi îi aşteptau o mulţime de mass- 
media. Han şi Chewie fură felicitaţi, ovaţionaţi ca eroi şi 
numai faptul că pilotul deţinea deja tresa de sânge 
corelliană opri guvernul recunoscător al planetei sale de 
baştină să-i acorde una. 

Han era disperat să se întoarcă la Groapă şi la 
încărcătura de mirodenii pe care o aruncase acolo. 
Finalmente, izbuti să-şi ia rămas bun de la copii - care, fu 
silit să recunoască, erau nişte puşti foarte de treabă - şi să 
decoleze de pe planetă, ca un cetăţean liber. 

Izbuti să menţină viteza maximă până la Groapă, la 
coordonatele unde abandonase încărcătura de sclipstim 
neprelucrat şi petrecu patru ore scotocind marginea 
exterioară a câmpului de asteroizi şi devenind tot mai 
neliniştit. 

— Trebuie să fie pe-aici, pe undeva! exclamă el spre 


Chewie. 

Dar nu era. 

Han căută alte două ore, folosind şi unităţile senzoriale 
auxiliare din salon pentru a le amplifica pe cele din 
carlingă. Brusc fu întrerupt de răgetul lui Chewbacca aflat 
la comanda navei. 

— Sosesc! strigă el, repezindu-se într-acolo. 

Chewie indică senzorii ce arătau două punctuleţe care se 
apropiau rapid de ei. Han verifică identificatorii navelor şi 
după aceea blestemă copios, plesnindu-se cu palma peste 
frunte. 

— Minunat! Alţi imperiali! Exact ce-mi trebuia! De ce 
tocmai eu? 

Se trânti în scaunul de pilot şi inversă cursul, revenind în 
Groapă. 

Chewbacca mârâi o întrebare, dorind să ştie de ce 
fugeau, dacă tot nu aveau mirodenii la bord. 

— Nu te-ai prins? bombăni Han şi mări viteza până ce 
asteroizii fulgerară pe lângă ei ca o pâclă. Probabil c-au 
găsit mirodeniile aruncate de noi, aşa că ştiu perfect ce 
căutăm! Ai văzut prea bine - Capucot nu ne-a crezut nici o 
clipă... sunt sigur că el este înapoia acestei acţiuni! 
Nenorociţii ne vor aresta sub acuzaţia de contrabandă şi 
vor confisca Șoimul! N-o vom mai recupera niciodată! 

Viră violent spre babord, pentru a evita un asteroid de 
dimensiunile unui distrugător imperial. 

— În plus, nu vreau să-mi calce iarăşi nava în picioare, 
percheziţionând-o. Tocmai am terminat de curăţat mizeria 
pe care au făcut-o Capucot şi băieţii lui. 

Impreună, Han şi Chewie pilotară Soimul prin Groapă, 
spre Foale. Urmăritorii săi erau două nave vamale 
imperiale, care-l hăituiau cu încăpățânare neabătută. 

Degetele lui Han alergau peste comenzi ca ale unui om 
posedat, în timp ce nava gonea şi se strecura prin câmpul 
perfid de asteroizi. Chewie răgea puternic, îngrozit de 
riscurile pe care şi le asuma partenerul său. 

— Gura,  blănosule! zbieră Han. Trebuie să mă 
concentrez! 


Urletele lui Chewie se transformară în gemete... poate 
rugăciuni. 

Han era prea ocupat ca să asculte. 

Se apropiau de capătul Gropii şi se îndreptau direct către 
Foale. 

— Chewie, vorbi Han încordat, va trebui să zbor la rasul 
blindajului ventral al Șoimului şi să sper că imperialii nu vor 
dori să rişte în găurile negre. Nenorociţii nu cedează! 

Chewbacca emise un arrrrhhhhhnnnnn disperat. 

— N-am ce să fac! Nu vor pune mâna pe $oim! 

Cele două nave imperiale se mențineau după 
contrabandist, ca şi cum ar fi fost conectate prin 
intermediul unei raze de tractare. Han şi Chewie acționau 
frenetic comenzile Șoimului, modificând cursul, viteza, 
direcţia, deflectoarele... 

Deznădăjduit, Han se apropie de roiurile de găuri negre 
mai mult decât ar fi făcut-o vreodată o persoană cu capul 
pe umeri. Era posibil ca numai viteza extraordinară pe care 
o putea atinge Șoimul să-i poată salva. 

Șoimul Mileniului trecu atât de aproape de găurile negre 
din Foale, încât numai velocitatea ei incredibilă o împiedică 
să fie capturată şi absorbită. Ochii observatori ai discurilor 
de acreţie păreau să se lăţească şi să se îngusteze, în 
vreme ce se avântară şi survolară, peste şi în jurul 
viclenelor puțuri gravitaționale. Navele imperiale continuau 
să-i urmărească la viteza lor maximă. 

Han execută un tonou imposibil, urmat de o vrie şi un 
picaj, apropiindu-se de ultimul obstacol din Foale. 
Studiindu-şi instrumentele, văzu că un urmăritor, cea mai 
mică dintre navele imperiale, nu fusese în stare să-i duplice 
manevra şi dispăruse în îmbrăţişarea discului de acreţie a 
găurii negre, cu o flamă micuță, dezonorantă. 

— Aşa! şuieră el aprig. N-o să puneţi mâna pe mine! Nici 
azi şi niciodată! 

Acum ultima navă imperială rămânea în urmă... şi Soimul 
aproape că ieşise din Foale. 

— Asta-i, Chewie! Am făcut-o! 

— Arrrrrrhhhhhhhhnnn! 


Han acceleră Șoimul pe lângă Kessel şi apoi, brusc, 
scăpară de puţurile gravitaționale. Pilotul se aplecă grăbit 
deasupra navicalculatorului, ca să strige după numai o 
clipă: 

— Cursul stabilit! Activează, Chewie! 

Alte câteva clipe şi se aflau în siguranţa hiperspaţiului. 
Han se lăsă pe spate în scaun. 

— A fost prea aproape, murmură el răguşit. 

Chewie aprobă. 

Stând aproape inert în scaun, pilotul observă ceva. 

— Hei, Chewie! la priveşte, arătă el spre instrumente. Am 
stabilit un record! 

Chewie comentă cu amărăciune că recordul lor de viteză 
se consemnase pe seama nervilor săi. Corellianul miji ochii. 

— O chestie ciudată. Aici zice că de fapt am scurtat 
distanţa pe care am străbătut-o, nu doar timpul. Am făcut 
mai puţin de doisprezece parseci! 

Wookiee hurui sceptic şi ciocăni cu falangele sale lăţoase 
în indicatorul distanţei, comentând că manevrele nebuneşti 
ale lui Han cauzaseră probabil un scurtcircuit şi că 
instrumentul nu mai funcţiona. 

Han se împotrivi, dar atunci când Chewbacca, cu 
răbdarea şi aşa pusă la încercare, mârâi nemulţumit, 
renunţă s-o mai facă. 

— Bine, bine, ridică el braţele, sunt prea obosit ca să mă 
cert. 

Totuşi am parcurs-o în mai puţin de doisprezece parseci, 
gândi încăpățânat. 

Acum însă avea mai multe probleme presante la care să 
se gândească, nu recordurile de viteză şi distanţă. In 
numele Universului, ce-i va spune lui Jabba? 

an privi holoimaginea colţuroasă şi plină de cicatrice a 

lui Bidlo Kwerve, majordomul corellian al lui Jabba. 
Înapoia lui se puteau distinge zidurile de culoarea nisipului 
ale palatului lordului hutt din deşertul planetei Tatooine. 

— Salut, Kwerve, spuse contrabandistul, aş vrea să 
vorbesc cu şeful, te rog. 

Urâtul bătăuş corellian avea părul negru ca noaptea, 
traversat de o dungă alb-strălucitor, şi ochi verde-intens. 
Kwerve îi oferi un surâs fugar şi răutăcios. 

— la uite! Solo! exclamă el. Jabba te căuta. Pe unde-ai 
fost, Solo? 

— Pe-aici, pe-acolo, replică scurt pilotul căruia nu-i plăcea 
să fie tratat în felul acela. Am avut nişte necazuri cu 
imperialii. 


— Asta nu-i bine, comentă Kwerve. la să văd dacă-l pot 
face pe Jabba să vorbească cu tine. Ultima dată când am 
discutat era destul de nervos, fiindcă ai întârziat cu 
încărcătura. Are nişte planuri pentru mirodeniile alea. 

Han privi inexpresiv consola de comunicaţii. 

— Fă-mi legătura şi lasă glumele. 

— Da’ cine a zis că glumeam? 

Chipul brăzdat de tăieturi al majordomului corellian 
dispăru într-un potop de paraziți şi pentru o clipă Han se 
temu că întrerupsese transmisia. Se întinse ca să decupleze 
şi el legătura, când paraziţii pieriră brusc, înlocuiţi de 
holoimaginea lordului hutt. 

— Jabba! izbucni Han cu un amestec de uşurare şi 
îngrijorare. Uite care-i treaba... am o mică problemă. 

Jabba nu părea încântat. Fuma o substanţă cafenie cart 
se  învolbura în combinaţia de  narghilea-gustacvariu 
moştenită de la răposata jiliac, iar pupilele sale mari erau 
dilatate de drog. 

Minunat, gândi pilotul. M-am nimerit să-l sun exact când 
este sub influenţa mirodeniilor. 

— Aăă... salut, Jabba, făcu el. Sunt eu, Han. 

Huttul clipi de câteva ori şi în cele din urmă izbuti să-şi 
focalizeze privirea. 

— Han! bubui conducătorul clanului Desilijic. Unde ai 
fost? Te aşteptam aici de săptămâna trecută! 

— Aăă... păi, Jabba... de asta te-am şi apelat. Uite care-i 
treaba... n-a fost vina mea... 

Jabba clipi confuz. 

— Han, băiete... ce tot spui? Unde-i încărcătura mea de 
sclipstim? 

Corellianul înghiţi un nod. 

— Păi, da... apropo de transportul acela, Jabba. Vezi tu... 
cred că mi-au întins o capcană! Imperialii mă aşteptau şi... 

— Vameşii mi-au confiscat mirodeniile? bubui Jabba atât 
de puternic şi de neaşteptat, încât Han se trase instinctiv 
îndărăt. Cum ai putut face una ca asta, Solo? 

— Nu! Nu, nu, Jabba! strigă Han. Nu le-au confiscat! 
Vorbesc cinstit, n-au nici o dovadă despre tine - absolut 


nimic! Dar... pentru a-i împiedica pe vameşi să le găsească, 
a trebuit să le arunc. Le-am marcat locaţia, însă nu mi-au 
permis să rămân în zonă. lar când m-am întors... 
dispăruseră. 

— Mirodeniile mele au dispărut, repetă Jabba pe un ton 
încet, rău prevestitor, şi-l privi înceţoşat. 

— Aăă... da. Auzi, Jabba, nu-ţi face însă griji. O să ţi le 
plătesc. Eu şi Chewie o să tragem mai tare şi o să-ţi plătim 
valoarea lor, nu te teme. Ştii că suntem buni şi că ne ţinem 
de cuvânt. Ca să fiu sincer, să ştii că am senzaţia c-am fost 
lucrat. Câte persoane în afară de tine şi de Moruth Doole 
ştiau că plecam pe Ruta Kessel? 

Jabba ignoră întrebarea. Ochii lui bulbucaţi clipiră rapid şi 
pufăi de mai multe ori din narghilea. După aceea întinse 
mâna, extrase un şerpişor din globul umplut cu lichid şi-şi 
îndesă în gură creatura care se zbătea. 

— Han... Han, băiete, ştii că te iubesc ca pe un fiu, vorbi 
el încet şi ameninţător. Dar afacerile sunt afaceri şi tu ai 
încălcat regula mea numărul unu. Nu pot face excepţii doar 
pentru că ţin la tine. Incărcătura aceea mă costă 
douăsprezece mii patru sute de credite. Adu-mi mirodeniile 
sau creditele în zece zile, ori suportă consecinţele. 

Pilotul îşi umezi buzele. 

— Zece zile... dar, Jabba... 

Conexiunea se întrerupse brusc. Han se gârbovi în scaun, 
simțindu-se stors. Ce să fac? 


KKK 


După şase zile, răstimp în care încercase şi nu reuşise să 
adune creditele de la diversele persoane care-i erau 
îndatorate, Han reveni pe Nar Shaddaa. Detesta s-o facă, 
însă era silit să împrumute de la prieteni. 

Descoperi că cineva implicat în transportul acela de 
coşmar... un ofiţer sau soldat imperial... povestise în mod 
evident ce se petrecuse. Contrabandiştii îl priveau cu un 
amestec de respect şi nelinişte. 

Respect fiindcă stabilise un nou record pentru Ruta 


Kessel şi nelinişte pentru că se dusese vestea - Jabba era 
nemulţumit, foarte nemulţumit de fostul său pilot favorit. 

Shug era plecat de pe satelit şi Han blestemă în gând, 
când descoperi că maestrul mecanic lipsea. Ştia că el i-ar fi 
putut împrumuta suma respectivă, deşi asta i-ar fi diminuat 
serios resursele. 

Porni să întrebe în stânga şi în dreapta, şi se alese cu 
două mii de credite, apelând la nişte vechi servicii şi 
favoruri. În acelaşi timp însă veştile despre cele petrecute 
pe Ylesia se răspândiseră şi câţiva căpitani priveau pur şi 
simplu în altă direcţie, atunci când Han se apropia de ei. 

In cele din urmă, corellianul se duse la locuinţa lui Lando. 
N-ar fi vrut s-o facă, dar terminase toate celelalte opţiuni. 

Bătu la uşă şi glasul somnoros al jucătorului profesionist 
răsună dinăuntru: 

— Cine-i? 

— Sunt eu, Han. 

Corellianul auzi paşi, apoi Lando smuci brusc uşa, 
deschizând-o. Inainte ca Han să fi putut articula un singur 
cuvânt, pumnul celuilalt se lansă într-o directă aidoma unui 
piston, nimerindu-l în falcă şi trimiţându-l prin aer în 
peretele opus al coridorului. Pilotul se izbi de zid, apoi 
lunecă, aterizând pe turul pantalonilor. 

Cu stele verzi în faţa ochilor, Han îşi frecă locul lovit şi se 
strădui să vorbească. Lando era în picioare lângă el, 
dominându-l. 

— După teapa de pe Ylesia, eşti cu adevărat cea mai 
neobrăzată creatură din galaxie, ca să mai apari aici! urlă 
el. Ai noroc că nu te-mpugşc, trădător nenorocit şi mincinos! 

— Lando..., reuşi să croncăne contrabandistul, îţi jur că n- 
am ştiut ce plănuia. |ţi jur... 

— Cum să nu! pufni Lando. Normal că n-ai ştiut! 

— Aş mai fi venit aici, în felul ăsta, dacă aş fi fost 
vinovat? mormăi Han. (Falca nu-i funcţiona prea bine şi o 
simţea umflându-se.) Lando... mi-a făcut şi mie acelaşi 
lucru. Nu m-am ales cu nimic din acţiunea aia. Cu nimic! 

— Nu te cred, replică rece jucătorul profesionist. lar dacă 
te-aş crede, ţi-aş spune „bine ţi-a făcut!" Voi doi vă meritaţi 


unul pe celălalt! 

— Lando, am pierdut un transport de mirodenii pe care-l 
făceam pentru Jabba. Sunt disperat, amice. Am nevoie să- 
mprumut... 

— Cum? 

Lando prinse cu ambele mâini jacheta lui Han şi-l smuci 
pe pilot în picioare, apoi îl trânti cu toată puterea de perete. 
Chipul oacheş al jucătorului profesionist aproape că se lipi 
de al lui Han. 

— Ai venit aici ca să-mi ceri să te împrumut? 

Corellianul izbuti să încuviinţeze din cap. 

— O să-ţi înapoiez fiecare... ai cuvântul... 

— Ţine minte bine ce-ţi spun, Solo, mărâi Lando. Am fost 
prieteni în trecut şi de aceea n-o să fac ceea ce meriţi din 
plin, adică să-ţi zbor creierii. Dar să nu te mai apropii 
niciodată de mine! 

După ce-l izbi încă o dată de perete, îi dădu drumul. Han 
lunecă din nou pe lângă zid, poposind pe podea, iar Lando 
intră ca o furtună în apartamentul său. Uşa se trânti cu 
putere şi corellianul auzi ţăcănitul încuietorii. 

Încet, dureros, Han se ridică în picioare. Falca îi pulsa, iar 
în gură simţea gustul sângelui. 

Ei bine, gândi el privind uşa închisă, asta a fost. Ce fac în 
continuare? 


KKK 


— N-o să scăpăm de-aici, nu-i aşa? 

Comandorul Bria Tharen ignoră întrebarea de abia auzită 
şi, aplecându-se înapoia movilei de sfărâmături, ejectă din 
blaster încărcătorul energetic descărcat. Mai precis, încercă 
s-o facă. Incărcătorul se blocase. Privindu-şi arma, femeia 
constată că salvele continue din ultimele minute duseseră 
la topirea şi lipirea laolaltă a conectorilor de alimentare, 
făcând imposibilă îndepărtarea încărcătorului. 

Blestemă în şoaptă şi se târî spre trupul care se afla nu 
departe de ea. Trăsăturile lui Jace Paol încremeniseră într-o 
expresie de furie încordată şi concentrată. Murise luptând, 


aşa cum şi-ar fi dorit. Înhăţându-i arma, Bria i-o trase de 
sub corp, dar înainte s-o fi scos complet văzu că ţeava era 
topită. Era la fel de inutilă ca şi propriul ei blaster. 

Intorcându-se spre rămăşiţele jalnice ale escadrilei Mâna 
Roşie, femeia şuieră: 

— Oricare mai poate trage, să mă acopere! Trebuie să-mi 
fac rost de-o armă. 

Joaa'n dădu din cap şi ridică degetul mare. 

— Sunt pregătită, Comandor. Deocamdată nu văd nici o 
mişcare pe-acolo. 

— În regulă, făcu Bria. 

Azvârlind cât colo arma inutilă, trase precaut cu ochiul 
peste mormanul de ruine, apoi se furişă încetişor prin 
lateral, părăsindu-şi adăpostul. Nu se mai obosi să se 
scoale, neavând siguranţa că piciorul rănit o va susţine. 
Inaintă în patru labe, menţinându-se cât mai jos posibil, şi 
ieşi prin gaura neregulată din zidul exterior al centrului de 
comunicaţii imperial pe jumătate distrus unde îşi duceau 
ultima luptă. 

La câţiva metri mai departe zăcea un soldat imperial; 
gaura din pieptul armurii sale încă mai fumega. 

Bria se târî iute până la el şi-i luă arma şi încărcătoarele 
de rezervă, observând cu amărăciune că soldatul îşi 
folosise probabil toate grenadele înainte de a fi împuşcat. 
Păcat... vreo două grenade mi-ar fi prins tare bine. 

Se gândi să-i scoată şi armura, dar, la urma urmelor, nici 
pe el nu-l ajutase prea mult. 

Aici, în exteriorul ruinelor centrului de comunicaţii 
imperial de pe planeta restricţionată Toprawa, putea să 
audă mai bine. Şi să respire mai bine, de asemenea. 
Duhoarea bătăliei era înlocuită de briza răcoroasă a nopţii. 
Bria se ghemui înapoia unui bloc de permaton prăbuşit, 
îndrăznind să-şi scoată casca pentru o clipă şi să-şi şteargă 
faţa murdară. Suspină de încântare când briza lină îi răcori 
părul năclăit de sudoare. Ultima dată când simţise o adiere 
răcoroasă şi plăcută ca aceasta fusese pe Togoria. 

Unde eşti, Han? se întrebă ea, aşa cum făcea deseori. Ce 
faci în clipa asta? 


Se întrebă dacă Han va afla vreodată ce se întâmplase cu 
ea. Şi dacă va afla, îi va păsa? O mai ura acum? Spera că 
nu, însă nu avea să ştie niciodată... 

Bria se gândi la ziua aceea de pe Ylesia şi-şi dori ca 
lucrurile să se fi putut desfăşura altfel. Totuşi... dacă ar fi 
fost nevoită să mai treacă o dată prin situaţia aceea, oare 
ar fi procedat în alt mod? 

Surâse cu tristeţe. Probabil că nu. 

Creditele pe care le adunase fuseseră foarte utile şi 
duseseră în mod direct la misiunea aceasta. Torbul şi 
ceilalţi lideri ai rebelilor trimiseseră agenţi de informaţii 
pentru a se infiltra pe Ralltiir şi aceştia descoperiseră că 
Imperiul expedia planuri vitale ale noii sale arme secrete 
către centrul de arhive de pe Toprawa. 

Torbul fusese direct cu ea când discutaseră misiunea, 
folosind termeni ca „recuperare nesigură" şi „misiune de 
sacrificiu”. 

Bria ştiuse în ce intra, dar se oferise oricum voluntară 
împreună cu escadrila Mâna Roşie. Ştia că rebelii aveau 
nevoie de luptătorii cei mai buni pentru a reuşi, şi era 
convinsă că oamenii ei erau capabili de succes. 

ŞI-I obţinuseră... 

Fusese cea mai mare ofensivă antiimperială a Rezistenței 
de până acum, un atac coordonat ce avea ca scop 
obţinerea planurilor celei mai recente arme secrete a 
Imperiului. Bria nu cunoştea toate detaliile, însă rolul ei 
fusese de a ocupa acest centru de comunicaţii de pe 
Toprawa şi a-l apăra, cât timp tehnicienii transmiteau 
planurile furate către o navă a rebelilor, o corvetă 
corelliană care avea să treacă „accidental" prin sistemul 
stelar strict restricţionat. 

Când Torbul îi spusese Briei că Alianţa Rebelilor avea 
nevoie de voluntari care să însoţească pe Toprawa echipa 
de informaţii, pentru a respinge imperialii cât timp îşi 
făceau treaba tehnicienii de comunicaţii, femeia nu şovăise 
în a se oferi voluntară. 

— Mâna Roşie va merge, domnule, spusese ea. Putem 
face faţă. 


Acum privi peste piaţetă, distingând vag carnajul luptei în 
iluminatul stradal slab. (Cadavre, maşini de teren 
răsturnate, speedere distruse... locul arăta teribil. 

Bria se gândi la Ylesia şi reflectă că acolo fusese şi mai 
teribil... iar ea era mânară fiindcă jucase un rol important. 
Ridicând ochii spre cer, se gândi la Retributia. Pierduseră 
contactul cu ea şi îşi închipuia tot ce putea fi mai rău. 

Este momentul să mă-ntorc la treabă, îşi spuse şi se târî 
înapoi în centrul de comunicaţii ruinat. 

Auzind înapoia ei zumzetul grav de unităţi repulsor grele, 
se ghemui îndărătul zidului şi trase cu ochiul afară. 
Ridicând privirea, zări scânteierea vagă de lumină dinspre 
blindajul unui vehicul paralelipipedic masiv, care plutea 
deasupra permatonului piaţetei distruse. Blindatul greu 
imperial, o unitate din clasa „Fortăreţe Zburătoare", asoliză 
într-o poziţie acoperită în spatele resturilor turnului de 
comunicaţii/senzori, pregătind în mod evident alt atac 
asupra escadrilei Mâna Roşie... sau mai degrabă asupra 
resturilor ei. 

Bria se grăbi să revină lângă tovarăşii ei, târându-se iute, 
pentru a-i anunţa ce văzuse. 

— Atenţie, toată lumea, se adresă ea supravieţuitorilor - 
atât de puţini! - care se adăposteau înapoia baricadei şi 
începu să le împartă încărcătoarele pentru blastere. Ne vor 
ataca din nou. Trebuie să ţintim perfect şi să-i întârziem cât 
mai mult cu putinţă. 

Nimeni nu scoase un cuvânt, ci se mulţumiră doar să 
încuviinţeze din cap, pregătindu-se de luptă. Bria se simţi 
mândră de ei. Erau adevăraţi profesionişti. Profesionişti 
dedicați unei cauze. 

De acum nu va mai dura mult, gândi ea şi-şi găsi un loc 
bun îndărătul baricadei. 

— Oameni buni, vorbi cu glas tare, îl aveţi toţi pe Moş 
Ene? 

Primi încuviinţări murmurate şi-şi verifică propria pastilă. 
O lipise de gulerul combinezonului de luptă, astfel că era 
suficient să întoarcă doar puţin capul şi să scoată limba, ca 
s-o atingă. La urma urmelor, nu puteai şti dacă nu cumva 


braţele nu-ţi mai funcționau. 

Haideţi, gândi Bria spre imperiali. Nu-i frumos să ne lăsaţi 
să v-aşteptăm. 

Ceea ce imperialii nu ştiau era faptul că întârziaseră prea 
mult. Mâna Roşie izbutise să oprească contraatacul imperial 
la perimetrul exterior al centrului, în timp ce tehnicienii de 
comunicaţii ai rebelilor transmiteau planurile spre nava 
curier. Fusese aproape la limită; imperialii retezaseră în 
două turnul comunicaţii/senzori, dar Bria văzuse cu propriii 
ei ochi confirmarea de la Tantive IV. „Transmisiune 
completă". 

Femeia mai văzuse de asemenea, înainte ca senzorii să- 
şi înceteze activitatea, imaginea unui distrugător spaţial 
imperial apropiindu-se de nava curier a rebelilor care 
spărsese blocada. Oare apucase să scape? Nu avea să afle 
niciodată. 

Bria se întrebă ce conţinuse transmisiunea, însă ştiu că 
nu va afla nici amănuntul respectiv. Ea şi soldaţii ei 
cunoşteau şi aşa prea multe... de aceea nu puteau risca să 
fie luaţi prizonieri. 

Deşi, în ziua de azi, imperialii nu par oricum dispuşi să ia 
prizonieri, chicoti amar femeia. 

Când se aplecă pentru a-şi verifica bandajul de pe 
coapsă, soldatul de alături îi şopti aceeaşi întrebare la care 
ea refuzase să răspundă mai devreme: 

— N-o să scăpăm de-aici... nu-i aşa? 

Bria îi privi chipul palid de sub casca deformată şi ochii 
mari ce o fixau. Sk'kot era un soldat bun, dedicat ei şi 
cauzei. Era însă atât de tânăr... 

Merita totuşi un răspuns sincer. 

— Nu, Sk'kot, n-o să scăpăm. O ştii şi tu. Imperialii ne-au 
distrus navele. Nu mai putem fi recuperaţi. Şi chiar dacă n- 
am fi primit ordinul de a ocupa cât mai mult timp posibil 
centrul de comunicaţii, nu avem unde să mergem pe 
planeta asta. Chiar dacă am trece de trupele imperiale... n- 
avem mijloace de transport. 

Îi surâse strâmb şi-şi arătă piciorul rănit. 

— Nu crezi că aş arăta de-a dreptul caraghios, dac-aş 


încerca să ţopăi de aici? 

El aprobă din cap şi faţa i se schimonosi neliniştit. 

Femeia îşi apropie chipul de al său. 

— Sk'kot... noi nu putem fi capturați. Inţelegi asta, da? 

Tânărul mai aprobă o dată, apoi îşi scoase pastila şi o lipi 
de guler, aşa cum făcuse Bria. 

— Da, Comandor Tharen, înţeleg. 

Vocea îi tremura, însă mâinile care ţineau arma păreau 
de piatră. Se aplecă, apropiindu-se de Bria, nedorind să fie 
auzit de ceilalţi. 

— Comandor Tharen... nu... nu vreau să mor. 

Recunoaşterea faptului păru să-l fi secătuit de puteri şi 
începu să dârdâie din tot trupul. 

— Sk'kot, vrei să mă ajuţi? îi făcu ea semn să-i strângă 
mai tare bandajul steril pe picior. 

Mâinile tânărului îşi regăsiră puţin fermitatea, când trase 
de capetele bandajului adeziv. 

— Mai tare! indică femeia, iar el se lăsă pe spate, 
trăgând cu toată puterea. 

Un fior arzător o străbătu pe Bria, în ciuda analgezicelor 
care-i permiteau să se mişte fără a fi împiedicată de dureri. 

— Aşa - asta a fost. 

Burrid se lăsă să cadă lângă ea, iar Bria îl cuprinse cu 
braţul, aşa cum ar fi procedat cu un frăţior drag, şi se plecă 
spre urechea lui. 

— Nici eu nu vreau să mor, Sk'kot. Dar, la naiba!, nici nu 
vreau ca Imperiul să câştige. Nu doresc ca oameni buni să 
fie masacrați, duşi în sclavie ori siliţi să plătească taxe până 
nu-şi mai pot hrăni familiile sau duce o viaţă decentă. Sau 
pur şi simplu să fie ucişi de un Moff imperial, care în 
dimineaţa respectivă s-a trezit cu faţa la cearşaf. 

Sk'kot surâse uşor, la auzul ultimei expresii. 

— Aşa că-i în regulă că n-o să mai scăpăm de-aici, 
pricepi?  Este-n regulă că vom pieri îndeplinindu-ne 
misiunea, pentru că ei - şi arătă cu bărbia spre camarazii 
morţi - au îndeplinit-o pe a lor. Nu-i putem abandona, aşa-i? 

— Aşa-i, Comandor Tharen. 

Bria îl îmbrăţişă strâns, zâmbind scurt şi trist, iar el îi 


întoarse îmbrăţişarea. Nu mai tremura. 

În aceeaşi clipă se auzi glasul lui Joa'an, care stătea de 
veghe: 

— Au pornit încoace. 

Bria se rostogoli pe o parte, împingându-l pe Sk'kot spre 
poziţia sa. Aruncă o privire iute printre două bucăţi de zid 
şi, fără să-şi desprindă ochii de acolo, dădu ordine. 

— Joa'an, la început rămâi jos şi-ţi pregăteşti lansatorul. 
După ce deschidem noi focul, încearcă să ieşi de la adăpost 
şi să razi Fortăreaţa Zburătoare. Ai înţeles? 

— Da, Comandor! 

— Către toată lumea - nu uitaţi să vă modificaţi poziţia 
după ce trageţi, altfel vă vor ţintui cu blasterele cu 
repetiţie. Sunteţi gata toţi? 

Îi răspunseră murmure afirmative. Ridicând carabina 
blaster luată de la imperiali, Bria îi verifică încărcătura. Ochi 
în lungul ţevii şi gândi Adio, Han... 

Ceva se mişcă în zidul sfărâmat. Femeia inspiră adânc. 

— Deschideţi focul! 

Tatooine este pur şi simplu un jeg, gândi Han în timp ce 
mergea alături de Chewie pe străzile lăturalnice cufundate 
în beznă. Jalus Nebl avea dreptate. 

Cei doi contrabandişti sosiseră cu numai câteva ore în 
urmă. Han decisese că unicul mod în care-l putea aborda 
pe Jabba pentru a-i cere mai mult timp ca să plătească 
mirodeniile abandonate era de a-i vorbi personal. Cu toate 
acestea, situaţia nu părea grozavă. Deocamdată nu izbutise 
să discute cu huttul prin comunicator, pentru a-i solicita o 
audienţă, iar când se întorsese la terminalul 94, unde se 
afla Soimul, îl găsise iscodind pe Greedo, idiotul de rodian. 
Acesta încercase să-l tapeze de nişte bani, divulgând că 
Jabba pusese o recompensă pe capul său. 

Ca un ecou al gândurilor lui Han, Chewbacca observă cu 
glas scăzut că prin oraş se vorbea că Greedo umbla în 
ultima vreme cu Warhog Goa, un fost vânător de 


recompense. 

— Chewie, pufni pilotul, ştii la fel de bine ca mine că 
Jabba ne trimite doar un mesaj, angajându-l pe prostul de 
Greedo. Dacă ar fi dorit într-adevăr să mă ucidă, ar fi tocmit 
pentru asta pe cineva competent. Greedo este atât de 
imbecil, încât nu şi-ar găsi fundul nici dacă şi-ar folosi 
ambele mâini şi-un laser tăietor. 

— Hrrrrrrnnnnnn... 

Chewbacca avea şi el o opinie proastă despre rodian. 

Lui Han îi mai rămăseseră ceva credite, aşa că hotărî să 
viziteze localurile cu jocuri de noroc. Poate că ar fi putut 
câştiga suficiente credite pentru o primă rată substanţială 
care să-l satisfacă pe moment pe Jabba, astfel încât să se 
poată concentra după aceea pentru strângerea restului 
datoriei. 

Intrară în Salonul Dragonului Krayt şi rămaseră pe loc, 
privind în jur. Desigur, într-un colţ se desfăşura o partidă de 
sabacc. 

Când Han şi Chewie se apropiară de masa respectivă, 
corellianul se uită cu mai multă luare aminte la unul dintre 
jucători, un bărbat zvelt, cu păr roşcovan şi trăsături 
regulate. 

— Hei, exclamă contrabandistul, ce mic e Universul! Ce 
mai faci, Dash? 

Dash Rendar ridică ochii şi zâmbi prudent. 

— Salut, Solo! Salut, Chewbacca! Nu ne-am mai văzut de 
mult. Ce-am auzit despre o aventură pe Ylesia? 

Han gemu sonor şi Dash Rendar făcu semn spre nişte 
scaune goale. Han şi Chewie se aşezară. 

— Intru şi eu la joc, oameni buni, zise Han scoțând un 
pumn de credite. Chewie, vrei să joci? 

Wookieeul scutură din cap şi porni spre tejgheaua 
barului, căutând de băut. Han se întoarse spre Rendar. 

— De unde ai auzit despre raidul pe Ylesia? se interesă 
el. 

După felul în care fusese tratat pe Nar Shaddaa, se 
simţea încântat să întâlnească un cunoscut care să mai 
stea de vorbă cu el. 


— Săptămâna trecută am dat din întâmplare peste Zeen 
Afit şi Katya M'Buele şi ei mi-au povestit, explică Rendar 
împărțind cărţile. Au zis că grupul lor de rebeli i-a tratat 
corect, dar că cei care au fost alături de tine au luato ţeapă 
mare. l-adevărat? 

— Da, încuviinţă corellianul. Mi-au tras şi mie ţeapă, dar 
n-o crede nimeni. Făcu o grimasă şi urmă: Spun însă numai 
adevărul. Jabba este pe punctul de a pune o recompensă 
pe capul meu, fiindcă nu-i pot achita ceea ce-i datorez. 

Rendar strânse din umeri. 

— Ghinion... Personal, mi-am făcut o politică din a nu mă 
amesteca niciodată cu grupurile alea de rebeli. 

— Asta fusese şi politica mea, comentă Han, dar părea o 
afacere de-a dreptul minunată... 

— Mda. Katya şi Zeen erau cu adevărat încântați şi 
aruncau cu creditele-n stânga şi-n dreapta, de parcă ar fi 
fost rahat de bantha. 

Jucaseră de numai câteva minute şi Han pierdea, când se 
simţi tras de mânecă. Cobori ochii şi văzu lângă el o 
chadra-fan micuță. 

— Care-i treaba? 

Extraterestra chiţăi şi Han se încruntă. Nu era foarte 
priceput în limbajul ei. 

— Kabe spune că te aşteaptă cineva afară, îi traduse 
Rendar. 

Jabba! A primit în sfârşit mesajele mele şi vrea să mă 
vadă, gândi Han. A trimis pe cineva să mă ducă la el. Acum 
putem sta de vorbă, să lămuresc situația... 

Azvârli cărţile din mână şi se ridică, făcându-i semn lui 
Chewie să-şi termine paharul. 

— Scoateţi-mă din turul ăsta. S-ar putea să revin mai 
târziu. Puse o mână pe patul blasterului şi, însoţit de 
Chewbacca, îl urmară pe copilul străzii prin uşa din spate a 
localului, într-o fundătură. Acolo rămaseră locului pentru o 
secundă, privind în jur, dar nu zăriră pe nimeni. 

Brusc, Chewie se roti. 

— Rrrrrhhhhh! 

O capcană! înţelese Han în aceeaşi clipă. Mâna 


corellianului cobori spre armă, dar înainte s-o poată scoate 
din toc, auzi un glas mult prea familiar: 

— Nu mişca, Solo. Aruncă  blasterul. Şi spune-i 
wookieeului că dacă se clinteşte, sunteţi morţi amândoi. Mi- 
ar plăcea încă un scalp de wookiee la colecţia mea. 

— Chewie, vorbi apăsat Han spre wookieeul care mârâia, 
nu mişca! Cu gesturi lente, scoase blasterul din toc şi-l lăsă 
să-i cadă dintre degete în praful străduţei. 

— Acum întoarceţi-vă amândoi. Foarte încet. 

Cei doi se conformară. 

In faţa lor, în penumbra capătului fundăturii, se afla Boba 
Fett. Han înţelese că totul se terminase. Probabil că Jabba 
decisese să angajeze un vânător de recompense adevărat, 
pentru a se asigura că misiunea va fi îndeplinită fără 
probleme. Han se încordă, dar Fett nu trase, ci vorbi cu 
glasul lui filtrat artificial: 

— Relaxează-te, Solo. Nu mă aflu aici pentru o 
recompensă. 

Corellianul nu se relaxă, ci privi uluit cum Fett îi aruncă 
lui Kabe un credit. Puştiul sări să-l prindă, apoi se topi în 
beznă, ciripind fericit. 

— Nu te afli aici pentru o recompensă? 

— Hhhhhuuuhhh? îl îngână Chewie, la fel de surprins ca 
şi partenerul său. 

— Jabba i-a spus lui Greedo că a pus o recompensă pe 
capul tău, zise Fett, dar se foloseşte de idiotul acela doar ca 
să te ţină pe tine în priză, pentru a-ţi reaminti că vorbeşte 
serios despre necesitatea de a-i achita datoria. Dacă ar fi 
dorit cu adevărat să te omoare, ştii pe cine ar fi angajat. 

— Mda, aici ai dreptate. 

Han şovăi, apoi întrebă: 

— Atunci... de cete afli aici? 

— Am asolizat acum o oră. Am făcut cuiva o promisiune 
şi mă ţin întotdeauna de cuvânt. 

— Despre ce vorbeşti? se încruntă contrabandistul. 

— Ea a murit, spuse Fett. Cu ceva timp în urmă, i-am 
promis că dacă va muri îi voi anunţa tatăl, ca să nu-şi 
petreacă tot restul vieţii întrebându-se ce s-a întâmplat cu 


ea. Dar n-a apucat să-mi spună cum îl cheamă. De aceea 
am decis să-ţi spun ţie, astfel încât să-i poţi trimite lui 
Tharen un mesaj. 

— A murit? şopti Han printre buze amorţite. Bria? 

— Da. 

Han simţi de parcă ar fi încasat un pumn năprasnic în 
plex. Chewie scoase un sunet încetişor de înţelegere şi 
puse o labă lăţoasă peste umerii prietenului său. Corellianul 
rămase mult timp nemişcat, străduindu-se să facă faţă 
sentimentelor contradictorii ce-l copleşeau. Durerea ocupa 
locul cel mai important în mintea sa. Durerea şi regretul... 

— A murit, repetă buimăcit. Cum ai aflat? 

— Am acces la reţelele bazelor de date imperiale. Bria 
Tharen a murit acum treizeci şi şase de ore. Imperialii i-au 
identificat corpul. 

Escadrila ei avea o misiune de ariergardă în decursul 
unei acţiuni de spionaj. 

Han înghiţi un nod. Să nu-mi spui c-a murit degeaba! 

— Şi-a îndeplinit misiunea? 

— Nu ştiu, răspunse vocea mecanică. Solo, cineva 
trebuie să-l anunţe pe tatăl ei. Mi-am dat cuvântul... şi eu 
îmi respect întotdeauna cuvântul. 

Pilotul aprobă din cap, inert. 

— O să-l anunţ, zise el. Renn Tharen mă cunoaşte. 

Va fi o lovitură grea pentru el... înghiţi alt nod şi simţi o 
durere pătrunzătoare în piept. Chewie gemu în surdină. 

— Perfect, zise Fett şi se retrase în beznă. 

Peste o clipă, Han şi Chewie rămăseseră singuri. Cu 
gesturi lente, corellianul se aplecă şi-şi ridică arma. 
Amintirile Briei îl copleşiră. 

Te-ai gândit la mine, scumpo? se întrebă. Sper că a fost 
repede şi că n-ai suferit. 

Paşii lui se auziră moi, când se întoarse, urmat de 
Chewbacca, şi ieşi în strada principală. Trebuia să găsească 
pe cineva care să-i îngăduie să folosească o consolă de 
comunicaţii... avea de expediat un mesaj foarte 
important... 


Epilog 

În ziua următoare, Han porni pe străzile încinse ale 
astroportului Mos Eisley, regretând că nu îmbrăcase o 
cămaşă cu mâneci scurte în locul celei alb-murdar peste 
care purta vechea şi uzata vestă neagră de pilot. La numai 
zece minute după ce ieşise pe stradă, fusese abordat de 
trei indivizi diferiţi, care-l avertizaseră pe rând că Greedo 
pornise să-i ia capul. 

Han  încuviinţase, mulţumise fiecărui informator şi-i 
dăduse fiecăruia o monedă de un decicredit. Era 
întotdeauna de folos să ai contacte bune. 

Lumina orbitoare a amiezii era dureroasă pentru ochii 
umani şi Han îi miji pe ai săi, în timp ce mergea. O mulțime 
de trupe de şoc imperiale, gândi el privind grupele ce 
treceau tropăind pe lângă el. Mă-ntreb de ce oare! 

Vederea carabinelor blaster pe care le purtau soldaţii îi 
reaminti de Fett şi de episodul din noaptea trecută. După 
ce se despărţise de vânătorul de recompense, Han găsise 
proprietarul unui local care-i îngăduise în schimbul a două 
credite să-i utilizeze consola de comunicaţii. 

Corellianul înregistrase cu atenţie un mesaj pentru Renn 
Tharen. Îi fusese greu să se gândească ce anume să spună. 
În cele din urmă se hotărâse pentru: „Domnule, sunt Han 
Solo. Ştiu că vă reamintiţi de mine. Am o veste rea pentru 
dumneavoastră. Bria este moartă. A murit însă cu bravură. 
Puteţi să fiţi mândru de ea. Nu a dorit să vă întrebaţi mereu 
ce s-a întâmplat, aşa că a rugat pe cineva să vă transmită 
mesajul. Îmi pare rău... ştiu că ea v-a iubit. Han Solo, 
terminat." 

Han inspirase adânc şi în gând îşi rostise propriul său 
rămas bun spre Bria Tharen. Odihneşte-te în pace, Bria. 
Adio, fetiță. 

Îşi reaminti că Bria făcea parte din trecut. Nu avea rost 
să se gândească la amintiri dureroase. Trebuie să mă 
concentrez asupra prezentului. 

Astăzi trebuia să se întâlnească cu Jabba, asta era clar. Şi 
trebuia să găsească ceva de lucru. Absolut orice... 

Ştia că Chewie se afla probabil în localul lui Chalmun. 


Acesta era un fel de rudă îndepărtată a lui Chewie, ca de 
altfel jumătate din Kashyyyk. 

Han porni într-acolo. Chiar şi la ora aceasta de amiază 
probabil că localul era ticsit. Apropiindu-se de intrare, putu 
să audă zdrăngăniturile formaţiei de jizz. 

înăuntru era semiîntuneric şi comparativ răcoare. Han 
inspiră profund, simțind narcotice de pe o duzină de 
planete. Cobori treptele şi-l salută pe Wuher, barmanul cel 
posac şi hidos. Wuher indică din cap spre dreapta sa şi Han 
privi instinctiv într-acolo. Chewbacca se apropia hotărât de 
el. 

Dintr-un motiv necunoscut, wookieeul era în mod evident 
surescitat şi în acelaşi timp încântat. Îl opri pe Han la 
intrare şi discută cu partenerul său în mormăituri şi 
mârâituri joase. 

Han lăsă capul pe un umăr şi privi pe lângă el spre cei 
doi oameni aşezaţi la bar. 

— Un transport de pasageri? repetă el. Oricum este mai 
bine decât nimic. Bravo, Chewie! Chiar ei sunt? Bătrânul ăla 
în veşminte jawa şi puştiul în ţinută de fermier de 
umiditate? 

Chewie încuviinţă, comentând că bătrânul, deşi părea 
inofensiv, se descurcase foarte eficient cu Doctor Evazan şi 
Ponda Baba cu numai câteva clipe în urmă... şi folosise în 
acest scop o armă extrem de neobişnuită. 

Han se încruntă, impresionat. 

— Zici c-a scos o sabie de lumină? Hm... Nu ştiusem că 
mai există cineva care să aibă aşa ceva. Bine, voi discuta 
detaliile cu bătrânul şi cu puştiul. Du-i în separeul acela gol 
şi o să vin şi eu în câteva secunde. 

Rămase o clipă pentru a inspecta localul, în timp ce 
Chewbacca îi conducea pe potenţialii clienţi spre o masă 
din colţ. Perfect! Nici urmă de Greedo. 

După aceea, porni să traverseze barul aglomerat spre 
locul unde Chewie, bătrânul şi băiatul se aşezaseră şi-l 
aşteptau... 


ÎNCEPUTUL... 


